
HAJNALVÁRÁS 


Misztériumjáték szövege 


I. Könyörgés 


Oh, komor a boltozat 
Ködponyvák ódonul 
Hevernek a horizont ívein. 
Váró sziklák ormai 
Kérdeznek halkan. 


Tág a sötét 

Keskeny a reménykapu 
Bénán hallgatunk sokan. 
Árvultan piheg a Föld 

S a mélység torka leheli fázva: 


Messze még az Élet? 
Oh, mély boru! 
Fullasztó árnyak 
Bűn átkát ontják. 


Reszkess, oh Ember, 

Tévedt lelked szárnytalan, bukott, 
Lángja kormoz, tüze pernyéz, 
Fülledt . . . foszlott a vágya. 


Oh, jer! Elveszünk, 

Oh, szárnyaid suhogtasd, 
Árnyat tépő karjaid 
Zúgasd felettünk! 

Zárt pilláid kárpitját 
Sodord világossággá! 


II. Remény 


Oh édes hajnalvárás 
Hűvös ormokon! 

Csend ül a tetőn. 

Jó halkan, harmatosan, 
Illatos a föld, 

Jöjjetek mind, emberek, 
Nincsen éjszaka, 
Szertehull a gyászkendő. 
Alázatosan dúdoljon a lelketek, 
Tüzes ujjak oldozzák 
Fülledt sátrait, 

Fél a köd, sír az árny, 
Sóhajt a fellegtanya. 


Rezzen a lomb, ébred a lég, 
Holtak sóhajtanak a hús föld alatt, 
Súg az erdő régi regét, 

Halkan súgja ingó lombja 

A ráomló felhőknek 

Bús történetét. 


Fellegarcon ajak hasad, 

Pirosan repeszti mosolyra 

A napsugár, 

Fellegajkon ég lehel ránk harmatot. 
Oh, bontsd ki lelked ágait 

S fogadd az ég illatát. 


Álomháló burkolja várásunk ormait. 
Bontsad meg, Uram! 

Hajlik a fekete lomb, 

A kúszva ölelő 

Folyondárkarok 

Bomoltan esdenek feléd. 


Fellegrésen égő karok 
Tárulnak vissza 

Oh lángoló istenkéz, 

Síró öröm, 

Boldog bűnvallomás! 

Jöjj, oldd meg láncaink 
Szárnyakká lendítsd e bús igát! 


III. Ígéret 


Vérsávot húz a pirkadás, 
Sebet tár az éjszaka, 
Láthatatlan kézzel 
Bontja fátyolát, 

Tárul a homály, 

Ízzó mélyek útja nyíl. 


Tépett az éj, fut a sötét, 

. Napfény húroz lantokat, 
Zeng a fény, és 

Hang csillámlik szerteszét, 
Vetkőzik a lét, 

Titkát bontja a fénysugár. 


Higyjetek, hitre hull a fény, 
Hit bont lelket, titkokat, 
Hit fon létet, 

Szolgája a gondolat, 

Hit a mennykapu, 
Csodákra tárja szárnyait. 


IV. Teljesedés 


Színarannyá olvad a pára, 
Tündökölve úszik a felhő szárnya 
Vérszínű ég taván. 

Földre száll az aranymadár, 
Tűzfehéren reszket a röpte árnya 
Ormaink homlokán. 


Lélek izzik, szándék lángol, 
Béna felleg tűnik a láthatárról 
Tárul a menny ablaka. ő 
Harmatoznak aranyködök 
Istenálmok némán teljesülnek 
Az Ég leköltözött. 


Álomarcok testet öltenek 
Tűnt homálya mélytűzű századoknak 
Lángoló létre gyúl. 
Isten arca ránk borul . . . 
Térde támaszt, karja újraépít, 
HÁZA otthonunk. 
1925 


BEVEZETÉS HELYETT. 


— Belon Gellért búcsúbeszéde Dienes Valéria ravatalánál. 
- Dr. Dienes Valériát Istenünk hívó szava 100-ik esztende- 
jében elszólította ebből az életből, és ő 1978. június 8-án 
engedelmeskedett az Idők Ura parancsának. És mi most bú- 
csúzunk tőle, mint az élet óriásától és Isten gyermekétől; 
mert ez volt: óriás és gyermek. 

Ugy állunk előtte, mint Mózes a csipkebokor előtt, mely 
, égett, de el nem égett." (Kiv 3, 2.) Az isteni tűz, az értelem 
fölséges ragyogása, a gondolatok szikrázó vibrálása s mégis 
emberi melege, a szép beszéd és szabatos fogalmazás gyö- 
nyörűsége érződött meg utolsó perceiben is. Az eszmélet föl- 
fénylő boldogsága és az egyszerűség eláradó öröme hódított 
hívévé mindenkit: négy évvel ezelőtt a televízión keresztül 
az ismeretleneket és távolállókat is, kik nem tudtak vagy 
hallottak róla semmit sem. Óriás volt és gyermek - ezzel a 
paradoxonnal tudunk rejtélyébe belevilágítani. 

Emberi mértékkel mérve óriás volt életkorát tekintve is. 
Mintha a Szibillák leszármazottja lett volna, úgy élt közöt- 
tünk, mint nagy idők tanuja. Történelmivé vált nevek hor- 
dozóinak társa és szellemi közösségüknek tagja volt. És mint 
Próféta-asszony nem látva is látott. Látta, amit környezete 
nem látott; és mások által nem sejtett titkok tudójaként járta 
be az emberi gondolkodás ösvényeit. Végigjárta az Anyag 
káprázatos világát. Nem szédült bele a Számok örvényébe. 
Megbűvölten tudott nézni az emberi Testre, a test arányaira 
és szépségére, ritmikus mozgására és zenéjére. — És óriássá 
nőtt a lélek fölfedezésében, az Igazság keresésében, a Sza- 
badság tiszteletében és a szeretet szomjazásában. Míg elér- 

kezett mindezeknek és a mindenségnek a határáig, ahol új 
távlatok nyiltak meg előtte. És mintha csak Pascal látomását 
hallanók, írja vallomásszerűen a Végtelen üzenetét: 


, Bár hová térdelsz 
- Elém térdelsz 
Bárhová nézel 
— szemembe nézel. 
Bármi a gondod, bármi a vágyad 
- Engemet gondolsz, Én vagyok nálad. 


Dienes Valéria minden gondolkodás csúcsán Istenére talált. 

És ahogy a nagy tudósok tudományuk teljében a docta ig- 
norantiára, a nagy művészek az eszköztelenségre egyszerű- 
södnek, így egyszerűsödött gyermekké Istenben. Az emberi 
szavak figyelője, Isten szavának figyelőjévé lett: Isten min- 
den szavára fölfigyelt, kíváncsian és áhítattal. Hiszen ezért 
az egyért szerette volna még hosszú életét tovább nyújtani, 
hogy a négy evangéliumból készített harmónia fordítását be- 
fejezhesse. Gyermeki módon bízott az egyház szentségeiben: 
ahogyan gyónásaiban a feloldozásokat fogadta, ahogy a be- 
tegek szentségét, a szent kenetet kérte és fölvette, de különö- 
sen ahogy az oltáriszentséget hitte és igényelte, az a kiszol- 
gáltató papnak is megrendítő élmény volt. Bölcselkedése kö- 
zéppontjában is az oltáriszentség állott. 1974. tavaszán 
résztvett a Nemzetközi Szemiotikai Kongresszuson. Tihany- 
ból írja levelében: , Tegnap még Tihanyba is levittek, ahol 
vagy egy órás előadást tartottam a szemiotikai konferencia 
plenáris ülésén . . . és nagyon dübörgő tetszéssel válaszoltak 
a szemiotikusok . . . Megmondjam? Az egész gondolatsikert 
az Eucharisztiával értem el. Nem én voltam, de az »eszmé- 
let-csere« megvolt." 

Kedvenc szavajárása volt a teilhardi fogalmazású szó: az 
isteni erőtér. Ebben az isteni erőtérben szemlélt mindent: a 
körülötte élő embereket és eseményeket, a fel-felötlő prob- 
lémákat és tragédiákat. Mindig gyermekin, bízóan és tapin- 

tatosan kezelt Istent és embert. Szinte krédójaként mondo- 
gatta kis versét: 


Hol emberlélek van 

- Én ott vagyok 
Ahol minden hallgat 

- Én szólhatok 
Ahol üres minden 

- Én láthatok 
Ahol sírna minden 

- Dalolhatok 
Hol megsemmisül minden 

- Alkothatok 
Mert embermegváltó 

Isten vagyok. 


Ez Isten gyermekeinek éneke! És hogy milyen igazán értel- 
mezte ezt, az kiderül halálbahajló életének utolsó megnyi- 
latkozásából. Egy 25 éve mozgássérült fiatal barátnéjának 
mondotta, ki halála előtti napokban meglátogatta: , Nem tu- 
dom, mi történik most velem. De én Istennek mindenben 
igent akarok mondani." 

Dienes Valéria tudta és versében fogalmazta: 


Jön az Isten. Útja titkos út. 
Végtelenből végtelenbe fut. 


A Szekszárdon 1879. május 25-én fakadt élet patakja hatal- 
mas folyammá szélesedve most beömlött a tengerbe. Az em- 
beri szellem nagy áramlatainak hordozója, az Igazság, a Jó- 
ság, a Szabadság és a Szeretet és Szépség keresője, az igazság 
tengerébe, a jóság óceánjába, a szeretet örvénylő tüzébe, a 
szépség színözönébe és a harmóniák örök ritmusába lépett 
át. Dienes Valéria az ember, hosszú út után megérkezett az 
Istenhez. 


VISSZAEMLÉKEZÉS 


(Dienes Valéria lelkiatyja, Belon Gellért apát úr 
hangfelvétele alapján) 


Kérem, tessék egy kicsit visszaemlékezni arra, hogy 
gyerekkorában hogyan állt a jó Istennel, vallással, 
egyházzal, és fiatalabb korában mikor kezdődtek a 
problémák és hogyan? És amikor azok lezajlottak, 
hogyan jött a kegyelemnek az a bizonyos földren- 
gésszerű előretörése az életben? 

Gyermekkoromban, azt hiszem, azért voltam vallásos, 
mert nagyon jó hittanárunk volt. Úgy hívták, hogy Fájth. 

Magániskolába jártam, és minden évben az év végén lehe- 
tett , felmondani" a hittant. Az egész könyvet. S aki önként 
jelentkezett, azt meghallgatta a tisztelendő úr. En minden 
évben önként jelentkeztem, hatéves koromtól kezdve, min- 
dig annyi kérdésre, amennyit abban az évben megtanultunk, 
— és ebben az állandó tudásban éltem. Én szóról-szóra emlé- 
keztem az összes katekizmuskérdésre, és azzal szoktam meg- 
védeni a katekizmusnak szóról-szóra való tanítását, hogy ez 
nem is a gyereknek szól, nem annak az életkornak szól, — le- 
galábbis részben nem annak, amelyik meghallgatja, — hanem 
mikor az az illető gyerek felnő és még mindig benne vannak 
a fejében a mondatok, és még mindig újraszületnek azok a 
gondolatok, és mindig újabb és újabb tartalommal, — ak- 
kor . . . akkor sikerül megérteni. Megérteni?! . . . sikerül be- 
lőle mindig többet és többet érteni. 

Úgyhogy nem ítélem el egészen azt, hogy bizonyos dolgok 
szószerint bemenjenek abba a gyermeki lélekbe! Ez annyira 
igaz az én életemben, hogy a mostani időkben - még évek- 
kel ezelőttre is visszamenve -— akkor, amikor írtam, amikor a 
gondolat valamerre megpróbált elsiklani, erre vagy arra ki- 
térni, akkor egy-egy eszembe maradt katekizmus-mondat 

vagy mellékmondat vagy egyéb, nem mondatszerű, de remi- 
niszcencia állított meg engem. 

Tehát én annak a jó Fájth tisztelendő úrnak a katekizmus 
óráira most is emlékszem. Később aztán egy Götz nevű 
szintén nagyon komoly és bensőséges hittanórákat tartott 
nekünk. Ezekért én a mai napig is hálás vagyok. 

Ezek Szekszárdon voltak egy német nyelvű család magán- 
iskolájába. Mayer Arlov Máriának hívták őt. Volt négy ele- 
mi osztály egy teremben, aztán volt még ötödik-hatodik osz- 
tály külön teremben. Tanultunk németet is, úgyhogy pár- 
huzamosan tanultuk a magyar betűket és a gót betűket és ír- 
tuk is. 

Otthon a kedves édesanyának, édesapának a vallás- 
sal kapcsolatos magatartása az akkori korra jellem- 
ző liberális magatartás volt, vagy esetleg kicsit po- 
zitívabb? 

Elvittek bennünket rendesen a templomba, de hogy -ott- 
hon részletes vallási oktatásban részesültünk volna, arra 
nem emlékszem. Edesanyánk imádkozott velünk, elvitt a 
templomba, de nem sokat értettem abból, hogy mi is törté- 
nik a szentmisén. Azt egészen felnőtt koromban sejtettem 
meg. 

A hittanóráknak az anyaga szerelt fel engem tulajdonkép- 
pen a vallási adatokkal. De nem mondhatnám, hogy ezek 
valami mélyremenő élmények lettek volna; csak valami sze- 
retet volt bennem. Szerettem a hittanórát, szerettem a temp- 
lomot. Később, amikor nagyobb voltam, akkor magamtól is 
elmentem. Azután énekeltünk gyerekekkel a kórusban. Volt 
egy Klieber bácsi, a karnagy, aki bennünket összegyűjtött és 
a májusi litániákon harsogva énekeltük a szép Mária- 
dalokat. 

Már gimnazista tetszett lenni? 

Még nem. Ez még mind Szekszárdon volt. Tizenhárom 
éves voltam, amikor elmentünk Szekszárdról. Edesanyámat 
- elvált édesanyámat —- kinevezték Pápára a polgári leányis- 
kolához. Edesapám feleségül akart venni valakit, akinek 

szintén volt férje. Édesanyám akkor - persze diplomátlanul, 
mert az akkori kislányokat nem küldték ilyen intézetekbe -, 
egészen rövid idő alatt először letette a vizsgát a négy polgá- 
riból, azután egy év alatt letette a vizsgát a négy tanítókép- 
zőből, s újabb egy év alatt letette — de ragyogóan mindegyi- 
ket! — a polgári iskolai tanítónői képzőből az irodalom- 
szakon Budapesten, a másikat Kalocsán az apácáknál. Min- 
den vizsgája pompásan sikerült. Emlékszem, amikor mint 
kisgyerekek ketten éltünk már ővele - amikor apám már a 
másik feleségével élt —, sokszor éjszaka fölébredtem arra. 
hogy hangosan tanult. 

Aztán elvitt bennünket Pápára. Ott voltam én negyedik 
polgárista. Ő ott tanított az iskolában. 

Pápán nagyon szerettem a szünidőben minden nap a 
templomba menni. Ott volt az a szép nagy Esterházy temp- 
lom, és az a nagy kastély mellette! Nagyon szerettem a 
templomot, úgy éreztem, hogy ott jó, otthon vagyok. De 
nem volt ám bennem semmi különös mélység, nem volt 
bennem misztikus, titokzatos dologról semmiféle belső ta- 
pasztalat. Ebből semmi! 

Csak egy kislánynak a természetes vonzódása a 
templomhoz, énekhez. 

Igen, hogy ott jó volt lenni, jó volt a templomban lenni. 

Ez tartott tovább is a gimnáziumban? 

Nem úgy volt. Akkor édesanyám beadott a győri Állami 
Tanítóképzőbe bennlakónak. Akkor 14-től 18-ig ott éltem 
elég jól, azt a vallásosságot éltem, amit minden gyerek élt. 
Meggyóntunk karácsonykor és húsvétkor. Minden vasárnap 
elvittek bennünket a templomba. És a gyónás után megint 
újra kezdtük a kislányos bűneinket, és mindenfélét elkövet- 
tünk úgyanúgy, mint azelőtt. Szóval nem volt fogalmam ar- 
ról, hogy például lelki fejlődés emelkedése lehetséges. Csak 
mindig meggyónni és megbánni a bűnöket és egy darabig 
igyekezni, aztán újrakezdeni. 

Hittanár tűnt-e fel úgy, olyan formában, mint 
ahogy Fájth? 

Egyik hittanár sem volt olyan. Egyszer még kettesem is 
volt hittanból! Én nem tudom miért; nem ragadott meg en- 
gem az a bizonyos okoskodás: hogy kitűnik ebből, kitűnik 

. abból. Ezeket én untam megtanulni. Hideg korszak volt, 
formális vallásosság. Sokkal vallásosabb voltam a szünidő- 
ben otthon, mikor megint minden nap elmentem a 9 órás 
misére. Az jó volt nekem, de nem hagyott semmiféle mé- 
lyebb nyomot bennem. 

Aztán szerettem volna érettségit tenni, mert közben már 
lehetséges volt lányoknak is egyetemre jutni. De mivel fel- 
vettek az állami polgári iskolai tanítóképzőbe, méghozzá in- 
gyenesnek (az anyagiak nekünk sokat számítottak), tehát 
oda mentem. Volt egy számtanszak és egy nyelvi szak. En a 
számtanszakot választottam: számtant, fizikát, kémtát, ter- 
mészetrajzot tanultunk. 

Ott már szabadabban éltünk vallásilag. Én minden vasár- 
nap mentem a szokott módon a templomba, és megint csak 
úgy gyóntam. Az egész vallási fejlődésem még mindig nem 
volt élményszerű. Mindig azt gondolom, hogy valami baj le- 
hetett ott, mert semmi belső ereje nem volt ennek. Csak 
éreztem, hogy nekem ide kell tartoznom, és nekem a temp- 
lomba el kell menni, hogy én azokat a szentmiséket érvé- 
nyesen meghallgassam. Aztán hazajöttem és éltem tovább. 
Az messze-messze volt tőlem, amit később Ottokár atya 
adott nekem. Azért lehetett azt olyan könnyen félretenni, 
mert nem volt mélyre ásva!... nem tudnám elmondani, 
hogy tulajdonképpen milyen okai voltak. 

Amikor elvégeztem a tanárképzőt, kaphattam volna ál- 
lást, de nagyon nem akartam állásba menni, mert az egye- 
temre vágyódtam. Volt egy úgynevezett Apponyi Kollégi- 
um, ahol rendkívüli hallgatónak be lehetett iratkozni az 
egyetemre. De én csak pro forma adtam be a folyamodvá- 
nyomat, mert már akkor arra készültem, hogy a jövő évben 
leteszem az érettségit. És akkor egy évig éltem Pesten 
a Tanítónők Otthonában az Orczy úton testvéremmel, 
Edittel, aki ugyanakkor a Budai Tanítóképzőbe járt. Az év 

végén a Bulyovszki utcai reáliskolában letettem az érettsé- 
git, éspedig jól sikerült, szépen... és a következő évben 
beiratkoztam az egyetemre. Azt hiszem, ez életemnek egyik 
legboldogabb korszaka volt. Nagyon-nagyon boldog voltam 
az egyetemen, hogy végre elértem azt, amivel most megala- 
pozhatom a jövőt. 

Az első egyetemi évben rendszeresen jártam templomba. 
Akkor a jezsuiták voltak ott a gyóntatók, de nem volt me- 
gint senki, aki személyileg kezébe vette volna az én lelki fej- 
lődésemet. 

Ekkor történt, hogy az első egyetemi évemnek a végén 
megismerkedtem Dienes Pállal. 

Emlékszem, Fehér Lipót asszisztens volt az egyetemen, és 
nagyon szerelmes volt belém, és azt mondta, hogy én most 
hozok magának két darab zsenit. Az egyik Dienes Pál, a má- 
sik Zalai Béla. Debreceni fiúk, akik a debreceni kollágium- 
ban nőttek fel, és hogy majd meglátom, hogy ezek milyen 
emberek. 

Az történt, hogy a megfelelő vizsga-előszobában - egyszer 
elmentünk mi is hallgatni őket — megismerkedtünk Dienes 
Pállal és rögtön összevesztünk azon, hogy vajon a görög filo- 
zófia autochton eredetű-e vagy pedig keleti eredetű. Es attól 
kezdve nagyon sokat találkoztunk és sokat sétáltunk a Mar- 
gitszigeten. Ez volt az eredete annak, hogy énbelőlem pil- 
lanatok alatt elment minden vallásosság, aminek nem volt 
élő alapja, csak az a gondolat, hogy nekem ezt jó tenni. Pál 
vallástalan volt. Ő is úgy vesztette el 14 éves korában. Addig 
minden nap, református létére, evangéliumot olvasott és az- 
tán egyszer elvesztette a mindennapos evangéliumolvasást. 

Nem mondta meg, hogy miért? 

De megmondta. Ezt megmondjam? . . . megmondom. Föl- 
ébredt őbenne a kétség, hogy miért olvassa ezt minden nap. 
Hátha . . . hátha nincs is tulajdonképpen Isten? Hát ha Isten 
van, akkor ő meg tudja mutatni magát! Erre elhatározta, 
hogy megkérdezi az Istent, hogy ő van-e. A tizennégy éves 
gyerek kiment a Nagyerdőre, ahol egészen maga volt, és fel- 

tette a kérdést, hogy történjék valami akkor, hogyha Isten 
van. Akármi, de valami történjék! . . . és akkor nem történt 
semmi. Akkor háromszor egymásután feltette a kérdést vég- 
telen izgalomban . . . és nem történt semmi. S akkor megfor- 
dult és azt mondta, hogyha az Isten olyan mindenható és 
hogyha neki fontos az, hogy egy lélek az övé legyen, akkor 
biztosan tett volna most valamit. De nem tett semmit! Tehát 
akkor biztosan nincs is. Evvel hazament és attól kezdve le- 
törölte ezeket a dolgokat önmagáról. 

Én éreztem, hogy ő nem hisz, de akkor már nagyon sze- 
rettem őt (pedig akkor még nem árultuk el egymásnak, csak 
diák módra együtt sétáltunk), és el sem tudtam képzelni azt, 
hogy én ugyanakkor valamit elhigyjek, amit ő nem hisz. Pe- 
dig még nem mondott nekem semmit arról, hogy hisz vagy 
nem hisz. Ez volt a Margitszigetnek azon,a végén, ami ak- 
kor még egészen szabad terület volt és sima kavicsokkal 
kacsáztunk . . . hát ez történt. S akkor mondtam neki, hogy 
nem hiszek semmiben, és nem mentem el többet a temp- 
lomba. 

5 Anélkül, hogy ez úgy témává lett volna? 
O kérdezte: Szeretném tudni, hogy hogy állsz vallás dolgá- 
ban? S akkor azt mondtam, nem hiszek, - de egy másodperc 
alatt! És attól kezdve minden kitörlődött, mert nem is volt 
baj nekem, nem hiányzott. 
Akkor ő már elmondta az ő Isten- vagy istentelen- 
ségi élményét? 

Azt hiszem, hogy elmondta, de erre biztosan nem emlék- 
szem. 

Tehát akkor pillanatok alatt felszabadult a hit- 

nek... 
Azt éreztem - ami nagyon fontos ebben az egész tapasztala- 
tomban -, hogy most szabad vagyok, mert mindig úgy érez- 
tem, különösen amikor visszagondoltam rá, hogy én valami 
rabigában vagyok, énnekem valamit muszáj csinálni és ta- 
lán jobb volna nem. Nem sokat jutott eszembe az a , nem", 
de az nagyon eszembe jutott, hogy akkor felszabadulást 

éreztem. Egész megszabadulást! Most már azt teszem, amit 
én akarok. Hogy aztán mit csináltam később evvel a szabad- 
ságommal . . . arról jobb nem beszélni! 
Akkor ebben meg is állapodtak. És a szabadságnak, 
saját akarata örömének ez a gyönyörűsége betöltöt- 
te a szívét-lelkét-szellemét? 

Betöltötte. És akkor dolgozni akartam, és örültem, hogy 

dolgozhatunk. 
Mikkel foglalkoztak akkoriban? 

Matematikával és filozófiával foglalkoztunk. Pál is na- 
gyon erősen filozófiai hajlamú volt, és erősen foglalkozott az 
analitikai függvényeknek különböző, még megvizsgálatlan 
problémáival. Akkor történt nemsokára, hogy ő próbára el- 
küldte a párizsi akadémiába Piccard-hoz az általa felfedezett 
matematikai tételt. Piccard azt fölolvasta, meg is jelent, és 
megküldték neki a különlenyomatot. Ez volt a legnagyobb 
elismerése az ő zsenijének. 

Persze ez nem mindjárt akkor történt. Nem elsőéves meg 
másodéves korában, hanem harmadéves korában, amikor ő 
egy évet Párizsban töltött és a Sorbonne-on dolgozott. Azt a 
harmadévet, ami nekem a másodévem volt, én a Wlassich 
kollégiumban töltöttem. Ez nyolc lánynak volt otthona az 
Országos Nőképző Intézetben. Akkor nagyon sokat levelez- 
tünk. Én túl sokat leveleztem, nagyon sokat írtam neki, és 
az bizony kicsit megdézsmálta az én tanulásomat, de azért 
az év végén letettem az alapvizsgát. És akkor megérkezett 
Pál, és elkezdtük azt a bizonyos nagyvonalú, és minden vo- 
nalon való tudományos és filozófiai munkát lelkesen és sok 
ambicióval. 

A programja vagy célkitűzése mi volt ennek a mun- 
kának? 

A célkitűzése az volt, hogy tudni, tudni és tudni minél 
többet! 

Csak önmagáért, a tudásszomj vezérelte mindkettő- 
jüket? Nem voltak valamilyen társaság vagy irány- 
zat vagy valamiféle szervezet tagjai? 

Igen, tisztára önmagáért. Sehova nem tartoztunk, egye- 

temre jártunk: az órákra, amik érdekeltek, elmentünk. 
Kikért lelkesedtek a tanárok közül? 

Én akkor Radosnál a Műegyetemen hallgattam analízist 

és geometriát. Azután később Fröhlichnél elméleti fizikát. 
Nem voltak feltűnő tanárai? 

De. Szerettem Alexander Bernátot, szellemesen adott elő; 
neki lettem aztán tanítványa, és a doktorátust is nála tettem 
le a negyedik év végén. Filozófia volt a fő tárgyam, mellék- 
tárgyam pedig matematika Beke Manónál, és esztétika 
Beöthy Zsoltnál. Ezt a három tárgyat párosítottam, amilyen 
hármat addig még senki sem választott ilyen együttesben. 
Nem is akarták megengedni. Azt mondta Beöthy Zsolt - aki 
kurátora volt annak a Wlassich kollégiumnak -, hogy meg- 
engedik, ha nagyon jó lesz a doktori disszertáció. Es bead- 
tam egy doktori disszertációt, ami az Alexandernak nagyon 
tetszett. A témája ez volt: a valóságelméletek. Egy ismeretel- 
méleti dolog volt. ami végigvezette a történelmen azt a gon- 
dolatot, hogy tulajdonképpen miből tudom, hogy valóság 
van, és hogy az élet az él. - Akkor még nem ismertem Berg- 
sont. - Tehát így mentem szép simán egészen a jelenkorig, s 
aztán próbáltam egy egyéni analízist beletenni arról, hogy 
én, igazából én magam miből tudom, hogy valóság van. 

A legjobban szerettem akkor Berkeley-nek Párbeszédek 
Hylas és Philonous között c. munkáját, amit később le is 
fordítottam és meg is jelent a Filozófiai Írók Tárában. Ale- 
xander Bernát adta nekem ezt a munkát már a doktorátus 
után. 

Együtt doktoráltunk Pállal, egymás mellett álltunk éppen 
ábécé rendben is. És ott, amikor a sorban álltunk, akkor cse- 
réltük ki a jegygyűrünket. Az volt beleírva, hogy , Doktorrá 
fogadom". Ennyi volt. 

Pállal, meg ezekkel a filozófiai tanulmányokkal 
ugye kiesett a vallás, egyház. meg hasonlók? Ugy- 
hogy akkor nem is törődtek ilyesmivel, abszolute 
nem, de ellene sem? Úgy jött ez a gondolat, hogy ez 

egyáltalán nincs, vagy pedig, hogy ez egy történelmi 
hamisítvány vagy, hogy ennek lenni kell, vagy sem- 
miféle állást nem foglaltak így vele? 

Nem. Nagyon elfoglalt bennünket a munka, amit végez- 
tünk. S akkor mindenféle mozgalmak engem lenyeltek. Pél- 
dául meghívtak a feministák, hogy vidéki előadásokat tart- 
sak. Aztán meghívtak a Galilei-körbe, azután csináltunk egy 
Szülők Iskoláját. 

A Galilei-körben milyen előadásokat tartott? 

Sokat tartottam filozófiai témából. Ott a legelső előadá- 
som „Én és a monizmus" volt. Azután egy pszichológiai 
előadássorozatot tartottam. Annak megjelent a tartalma egy 
füzetben: A mai pszichológia főbb irányai. Ugyanakkor, 
ugyanott jelent meg Páltól Valóság és matematika című 
ugyanilyen Galilei-füzet. Ezek most is megvannak. 

Kik voltak a Galilei-kör tagjai, szervezői? 

Arra nem nagyon emlékszem, az egyénekre. De a Társa- 
dalomtudományi Társaságban voltam én a legtevékenyebb. 
Ott a Huszadik Század című folyóiratnak voltam a munka- 
társa. 

Azt ki szerkesztette? 

Szabó Ervinnel és Jászi Oszkárral voltam nagyon jó, sze- 
mélyes kapcsolatban, úgyhogy Pállal és ővelük minden 
vasárnap kimentünk a zöldbe és ott élveztük a szabadsá- 
gunkat. 

Csak úgy zárójelben kérdezem meg: akkor ilyen ér- 
deklődő szellemi áramlatok, forrongások voltak 
mindenben az országban. Filozófiai, költészet, Ady 
éppen akkor kezdett feltűnni. De ugyanekkor tűnt 
fel például Ottokár püspök is az egyházi és vallási 
vonalon. Akkor volt páter Tomcsányi, mégis csak 
elég nagy hullámokat vert föl abban az időben; ak- 
kor Hock Jánosról lehetett hallni. Ezek a nevek 
egyáltalán nem szerepeltek? 

Ezek szerepeltek. Például Prohászka Ottokár nevét elő- 
ször Gál Mózesnétől hallottam, aki azt mondta, hogy ő ol- 

vassa, és hogy nem akarom-e én is olvasni. Akkor azt mond- 
tam, hogy én nem olvasok el olyan könyvet, amelyikről elő- 
re lehet tudni, hogy minek kell kijönni, mert az már előre 
meg van adva, és nem abból jön ki, hogy mit gondolt, ha- 
nem abból, hogy mit kell mondania. Ez engem borzasztóan 
zavart és ezért én ezeket a könyveket nem olvastam. Pedig 
egyszer direkt megkínált vele Gál Mózesné. Gálékkal testvé- 
ri jó viszonyban voltunk, minden vasárnap náluk ebédel- 
tünk. Pál ott tanított Gál Mózes iskolájában, akivel nagyon 
szerettük egymást. 

Egyszer beszéltem egy katolikus emberrel, a Giesswein- 
nel, amikor a feministák arra szólítottak fel, hogy az Ország- 
ház nagytermében - a régi Országház termében - tartsak egy 
előadást a ma létező összes pártokról. Akkor én tartottam 
egy előadást zsúfolt ház előtt, — rengetegen voltak! Azt, hogy 
mit akart a keresztény szocializmus, azt megkérdezni el- 
mentem Giessweinhez. Ez egy nagyon szép és komoly be- 
szélgetés volt. A többi pártot magam is ismertem, de a ke- 
resztény szocializmust nem, tehát azért mentem el, hogy 
megtanuljam, tulajdonképpen mit gondolnak. 

Amikor az előadást megtartottam, azt mondták, nem le- 
hetett eldönteni, hogy én melyik párthoz tartozom. Erre na- 
gyon büszke voltam! 

Sok vidéki előadásra küldtek engem Máramarosszigettől 
Ceglédig, nem tudom hány helyre, már elfelejtettem. Min- 
denütt roppant nagy tetszés volt. 

A kereszténységgel meg a vallással olyanformán tet- 
szett lenni, hogy jó, nem bánom, akik akarják, csi- 
nálják, de én . . . mintha nem volna úgy... 

Igen, úgy éreztem, hogy nincs rá szükségem. 

. . . mint valami meghaladott szellemi magatartást, 
amiből ki kell nőni? 

Főleg azért, mert előre meg van mondva. -— Tartottam egy 
előadást Máramarosszigeten „Dogma ellen" címmel a vallá- 
si dogmák ellen, bár nem nagyon emlegettem azokat. Csak 
minden dogmaszerű előremegmondás ellen beszéltem; a fék- 

telen szabadságvágyban, hogy ne legyen semmi előre meg- 
adva, csak a kutatás nyissa meg az ajtókat. 
Így akkor tehát se Isten ellen, se vallás ellen, se ke- 
resztény filozófusok vagy gondolkodók ellen nem 
tetszett akár támadást intézni, akár témává tenni, 
még a gondolataiban se. Túlhaladtam és szabad 
vagyok! 
Igen, így van, és én csináltam azt, amit tulajdonképpen 
Bergsontól kaptam, aki rám nagy benyomást tett. 
A Bergson-benyomások mikor kezdődtek? 
1908-ban olvastam a L Evolution Créatrice-t, és akkor 
tettem magamévá ezt a gondolatot. De nem annyira, mint 
amikor kimentem aztán. 1909-ben voltam talán először 
Bergsonnak az előadásain, és ezek engem teljesen elragad- 
tak! Addig én egészen materialistának éreztem magamat. Az 
én sorsfordulómat Bergson csinálta meg. Mikor én Bergson- 
tól hazajöttem és újra találkoztam Szabó Ervinnel és Jászi 
Oszkárral, azt mondtam nekik: Gyerekek, én többet nem 
írok a Húszadik Századba, mert ti materialisták vagytok, és 
én azt nem tudom többé aláírni, mert én teljesen átnyergel- 
tem a spiritualista világnézetre, s mondjuk - ha akarjátok - 
Bergsonista vagyok. Erre azt felelték: „Nézd, ne sérts meg 
bennünket. azzal, hogy föltételezed, hogy te nem írhatnál 
meg valamit a Huszadik Századba, amit gondolsz. Tehát 
ezentúl is maradsz a mi írónk és azt írod, amit te gondolsz." 
Akkor írtam hosszú dolgokat. Írtam Bergsonról is. Aztán 
emlékszem, írtam a Royce etikájáról, aztán egy hosszú pár- 
beszédet két hindu között - a keleti filozófiának a spiritua- 
lizmusáról . . . és sok más ilyen dolgot. Írtam könyvekről, a 
telepátiáról és olyanokról, amiken úgy át lehetett lépni a 
materiális nézőpontból a spirituális nézőpontba. Ez mind 
nem volt nagyon kikristályosodva bennem, de azt már érez- 
tem, hogy én a másik parton állok. 
Az ő materializmusuk bevallott volt? Jászi Oszkár, 
Alexander Bernát, Pikler Gyula? 

Nem olyan nagyon! Nem! Úgyhogy inkább pozitivisták 
voltak; nem volt ez materializmus. Pikler Gyula rendszere- 
sen járt hozzánk, és pszichológiáját nekünk magyarázta meg 
legelőször, amikor azokról a hosszú és érdekes lélektani ér- 
tekezésekről beszélt. Idáig jutottunk akkor, amikor én Berg- 
son alapján gondolkodóba estem. 

f Bergsonnak igaziból milyen hatása volt Valéria né- 
nire? 

Ez életem egyik legmélyebb hatása volt! Amikor kimen- 
tünk Párizsba, akkor én már tele voltam a ,,L Évolution 
Creatrice" gondolataival, és boldogan olvastam azt a köny- 
vet még itthon, mielőtt kimentem volna. 

Bergson hetekint két előadást tartott, mindig egy metafizi- 
kai téma és egy szövegmagyarázat. A metafizikai témája ab- 
ban az évben a test és a lélek volt (hát éppen jó helyre érkez- 
tem!). A szövegmagyarázati témája pedig — pontosan az én 
emberem: Berkeley volt, éspedig egy olyan értekezése; ami- 
lyen már egy fejlettebb emberé, — nem azé a fiatal. egyoldalú 
emberé, aki a Hylas és Philonousban beszél mint Philonous. 
A Hylas és Philonous olyan ifjúkori munka, amit én később 
itteni ifjúkorúaknak lefordítottam. Berkeley-nek utolsó, 
nagy munkája -amikor már megalkudott azzal is, hogy nem 
egészen , esse est percipi" — az volt a szövegmagyarázatnak 
az igazi tartalma. 

Hát ez a két oldal: Berkeley, aki egy anglikán püspök volt, 
és aki tele volt Istennel, — és mellette Bergsonnak ez a meta- 
fizikai magyarázata, a lélek és a test —, ezek ejtettek először 
engem gondolkodóba. Azt mondtam magamban, hogy miért 
mondják az emberek, hogy valami jó, vagy valami nem jó?! 
Hát van annak kritériuma? 

Emlékszem, amikor először megdöbbentett engem Berg- 
sonnak ez a példája, hogy képzeljünk egy embert, aki 
messze van mindentől, ami rossz s ami romboló. Akkor 
bennem felvetődött a kérdés: hát van a világon rossz? Van 
erkölcsileg rossz?! Hát az mi? - Egészen idáig mentek akkor 
az infinitezimális szabadságvágyak. Ennek az évnek a végén, 

amikor hazajöttünk, akkor folyt le az a beszélgetés Oszkár 
és Ervin között s köztem. 

Azután még két évig hallgattam Bergsont. Metafizikai 
gondolatok voltak: a változás fogalma és az evolúció fogal- 
ma. Egész éven át minden héten volt egy ilyen nagyon 
hosszú és komoly részletező előadás. A szövegmagyarázat- 
ból pedig az egyik volt Plotinosz , Enneádok", amiket ő a 
görög szövegből franciául olvasott fel (hallatlanul tudott!), és 
a másik Spinoza, éspedig nem is az etika, hanem az értelem 
rendbehozása (rendressement) - így mondhatnám. 

Ez a három év volt az, ami döntően befolyásolta az egész 
belső világomat. Akkor már éreztem, hogy vége a materia- 
lizmusnak, vége annak a száraz és üres világnak, és hogy 
igenis van lelkem, igenis keresek valamit, amit még nem ta- 
láltam meg, és igenis megvan az útja annak, éspedig ugyan- 
úgy, ahogyan a filozofálás eltérített. Most a filozofálás fog 
engem visszatéríteni valamerre. De akkor még egyáltalában 
nem voltam vele tisztában, hogy az hogyan fog folytatódni, 
mert akkor még ennek semminémű köze sem volt a vallás- 
hoz. Akkor még kölönben sem jelent meg Bergsonnak , 4z 
erkölcs és a vallás két forrása", című könyve, csak a , L" 
Evolution Créatrice". Akkor ő még csak tervezte azt a köny- 
vet — amint azt nekem egy beszélgetésben elmondta -, ami- 
nek aztán ezt a címet adta -, röviddel halála előtt. Neki még 
szüksége lett volna egy könyvre, amelyben teljesen belemé- 
lyedt volna a vallásba, aminek pontos értelmét csak érintet- 
te könyvének végén. Ez a pontos értelem az volt, hogy két 
forrása van a vallásnak: az egyik a társadalom védekezése, 
menekülés valami ismeretlen erőhöz, a másik az igazi forrá- 
sa a vallásnak és minden erkölcsnek: maga a misztikus em- 
beri lélek. Ő eljutott ehhez a konklúzióhoz. De ha ő akkor 
megírt volna egy könyvet a misztikusokról, ha ugyanazzal a 
módszerrel, amivel a , LÉvolution Crèatrice”-t megírta, és 
amivel ezt a két forrást felfedezte, nekifogott volna magának 
az eredeti miszticizmusnak maguknál a lelkeknél való ta- 
nulmányozáshoz, akkor abból egy teljes bergsonizmus lett 

volna. Ez elől ő meghalt, mert nem akart élni azokkal a ki- 
váltságokkal, amiket mint tudós, származása ellenére meg- 
kapott volna. Részt akart venni zsidó testvéreinek a sorsá- 
ban. Egy sorbanállás alkalmával meghült, tüdőgyulladást 
kapott és az vitte el. 
Ezt mások is megcsinálták, például Werfel is, kö- 
rülbelül ilyen formában. : 

Igen. Hősi ember! Azt írja róla egy helyen Teilhard de 
Chardin, hogy úgy tekintem ezt az embert, mint egy szentet. 
Nagyon hasonlít az életük. Bergsont is csak egynéhány em- 
ber kísérte utolsó útjára. 

1910-ben már kicsit bele tetszett kóstolni a bergso- 
nizmusba. Akkoriban elég nagy port vert föl Otto- 
kár püspöknek az akadémiai székfoglalója. 

Igen, és én nem olvastam! 

Alexander Bernát is írt róla. 

Igen, tudtam róla, de akkor (1910) majdnem mindig kint 
voltam Párizsban, még 11-ben és 12-ben is. 

Ugyanakkor történt, hogy megismerkedtem az orkesztiká- 
val. Tulajdonképpen nem az orkesztikával, hanem azzal a 
bizonyos görög eredetű mozdulatművészettel. Eljártam 
Raymond Duncan tornaóráira, és azok bennem olyan gon- 
dolatokat ébresztettek, hogy amikor 1912-ben hazajöttem, 
kénytelen voltam egy mozdulatelméletet kidolgozni. Az 
magától nőtt bennem, valóságos mozdulatokká akart kifej- 
lődni, és körém vonzott sok fiatalt, akiknek megtanítottam. 
Ebből lett egy mozdulatművészeti, mozdulattudományi vál- 
lalkozás. 

Az iskolát már akkor meg tetszett nyitni, vagy pe- 
dig ez csak alkalomszerű volt? 

Nem nyitottam meg. Először csak úgy maguktól jöttek el 
hozzám a tanítványok. Röstelltem, hogy én, mint filozófus, 
mint tudós most táncot tanítsak, — mert mások azt köznyel- 
ven táncnak nevezték. S akkor megkértem valakit, vállalja 
magára, hogy ezeket az órákat ő tartja. En mindig elmentem 
ezekre az órákra csak úgy, mint valaki, aki gyakorol. Ez egy 

pár évig tartott. A nőt Bertalan Verának hívták, és görög 
torna címen ment ez három évig. Mindig több és több tanít- 
vány lett, akik kezdték követelni, valljam be, hogy ezt én 
csinálom. 

Talán 1917-ben lehetett, amikor tartottunk egy előadást 
az Urániában, amit háromszor meg kellett ismételni, s azt 
mondták, hogy ez nem vizsgaelőadás, hanem művészeti ese- 
mény. 

Ebben az időben a Jászi Oszkárékkal, Szabó Ervin- 
nel még tartotta a kapcsolatot? 

Akkor már elhajoltam, mert én már nem voltam materia- 
lista. Mi már akkor kint laktunk a Tisztviselőtelepen, és so- 
kat voltunk együtt Babits Mihállyal, s a vele való kapcsola- 
tokat meg is írtam. Nem tudom mikor halt meg Ervin. 

A Galilei-körrel? 

Az is megszünt. Attól kezdve, hogy a Bergsontól hazajöt- 
tem, történtek ezek a nagy átalakulások. 1919 után Pálnak 
ki kellett mennie, és nekem is a két gyerekkel Bécsbe. 

Pállal akkor még nem voltak differenciák, ugye? 

Pállal akkor kezdődött az elszakadás, amikor őt elrejtet- 
tem Budapesten egy családnál, mert Pált keresték. Azután 
elzálogosítottam a könyvtárunkat a Meister Irma nevű szap- 
pangyárosnál (ez a mai napig is ott van valahol) és kiszök- 
tettem Pált úgy, hogy egy csoporttal bement megtekinteni a 
hajót, de nem jött vissza. A hajóskapitány kajütjében az ágy- 
terítő alatt volt mindaddig, míg a határon át nem jutottak. 
Hosszú ideig Bécsben maradt, és írt a párizsi professzorá- 
nak, akivel ő ott már jó kapcsolatban volt. Megírta, hogy 
politikai okokból kénytelen volt eljönni. A professzor rög- 
tön írt a strasbourgi matematikai kongresszusra és beszélt 
valakivel, akinek éppen kellett egy tanár. Ez Young nevű 
professzor volt, aki Pált rögtön meghívta Aberystwythbe, 
ahová ő Sárit magával vitte. Sári annál a családnál volt, 
ahova én Pált elhelyeztem. Ezt Pál nekem Bécsből írta meg, 
és ez egy földrengést csinált bennem. Igazi nagy földrengést! 

Éppen a legnagyobbat tetszett megtenni: megmen- 
teni az életét, mindent feláldozni érte, és pont ahol 
az ember megmenteni hitte, ott vesztette el. Miután 
ezt Pál megírta, akkor mégis csak kitetszett menni 
Bécsbe. 

Igen, kimentem mert nem tarthattam tovább az orkeszti- 
kai iskolát. Addig az orkesztikai iskolából fizettem Pálért 
annak a családnak és tartottam el itthon a két gyereket. 
Közben 1919-ben harmadik gyermekem elvesztésével kór- 
házban feküdtem. 

Akkor jött ez az egyéni tragédia, amikor az emberi- 
leg legértékesebbet és legszebbet, a családját, gyer- 
mekeinek apját veszíti el, s talán egy nagy csalódás 
az eddigi életben, szerelmében. Mindez még nem 
vitte közelebb a jó Isten, a vallás felé? 

Nem! Nem! Akkor utána én még kikerültem hosszú évek- 
re Bécsbe és Párizsba — közben egy tengerparti városba -, és 
visszamentem abba a görög körnvezetbe, abba a Duncan- 
kolóniába, ami egy furcsa együttes volt. Egy nyarat eltöltöt- 
tünk Bécsben úgy, hogy Pál is és Sári is ott volt, de azért mi 
nagy békességben voltunk egymással. Én még azt is megígér- 
tem, hogy kiparírozom a Sárival való kapcsolatot, hogy 
próbáljuk megtartani formálisan a házasságot. De akkor Pál 
azt mondta, hogy ő Sári gyerekeit is akarja. (Sári sohasem 
szült neki egy gyereket sem, mert félt a szüléstől.) Ezért nem 
tudtunk mi együtt maradni. Ez volt a legnagyobb tragédia, 
ezzel nehéz volt megbirkózni! 

Bécsbe mentem először a két gyerekkel, és ott orkesztika- 
tanításért eltartották őket. Akkor Pál Bécsből kikerült 
Aberystwythbe. Még visszajöttek egy nyárra Radegundba és 
ott együtt voltunk, s volt elég időnk mindent megbeszélni. A 
gyerekek szamárhurutosak voltak és ezért kellett odamenni. 

Azután Youngné az amerikai matematikusnőktől pénzt 
gyűjtött arra, hogy én elmehessek Párizsba. Először Nizzá- 
ban éldegéltem a két gyermekemmel egy darabig abban a 
Duncan-kolóniában. Akkor visszakerültünk Párizsba, ahon- 

nan megírtam Pálnak, hogy vitessen engem haza Magyaror- 
szágra. De ahelyett, hogy Magyarországra mentünk volna, 
először egy nyárra Oberammergauba mentünk, ahol eldőlt 
az, hogy nekem hova kell mennem. Az utolsó napig nem 
tudtam, hogy másnap melyik vonatra ülök föl, amelyik Ma- 
gyarországra vagy amelyik Párizsba visz. Akkor írta nekem 
a Domokosné, hogy Magyarországon tud nekem állást adni 
az ő iskolájában, s abból megélhetünk a gyerekekkel. Párizs- 
ba pedig csak úgy mehettem volna el, hogy egy műterem 
sarkába létezhettem volna, a két gyerekemet pedig napkö- 
zibe kellett volna beadni. Ebbe nem mertem belemenni, s 
hazajöttem. Először Pápára, mert édesanyámnak ott volt 
lakása és én egy évig ott éltem. Volt ott egy ferences páter, 
aki nagyon sokat imádkozott értem. Páter Arkangyalnak 
hívták. Ez alatt az egy év alatt én még nem voltam katoli- 
kus. Emlékszem, a bencések nézték a két kisgyereket s 
mondták egymásnak: Nézd, ez az a két kisfiú, akit világi 
morál szerint nevelnek! 

Ennek a tanévnek a vége felé nekem valamiért el kellett 
mennem Budapestre. Megszálltam a Domokos Lászlónénál, 
akinek az Uj Iskolája volt. Egyik napon nagyon fáradt vol- 
tam és bementem a Ferenciek templomába, ahol ki volt téve 
az Oltáriszentség. Leültem és gondolkoztam. Azt gondoltam 
- de teljesen sivárul -, milyen volna, ha én meggyónnék? - 
Aztán kimentem és próbáltam tovább járni az én utaimat. 
Arra az időre másodszor is odakerültem és megint bemen- 
tem a templomba. Ugyanazon a napon. 

Hát milyen volna? - Hát akkor megtudod, ha meg- 
próbálod! 

Akkor elővettem egy papirost s elkezdtem összeírni egész 
eddigi életemet, mintha csak úgy vezettek volna. Nem is 
úgy, inkább mintha magamat vezetném. Megfordultam, és 
bementem abba a külön gyóntató helyiségbe, beléptem a 
legelső gyóntatószékbe, ami szabad volt, és azt mondtam, 
hogy én most egy életgyónást akarok végezni. És elkezdtem 
mondani. Körülbelül háromnegyed óráig tarthatott. Amikor 

mindent elmondtam, akkor feloldozott és azt mondta, hogy 
másnap menjek áldozni. Mondtam neki: Nézze, én nem 
egészen hiszem azt, hogy ott van a Krisztus! Odaállhatok én 
ezzel a lélekkel? -Azt felelte: Oda! Csak mikor már megy, 
akkor csak annyit gondoljon, hogy , én szeretném elhinni, 
ha tudnám". Csak szeretném elhinni! S aztán menjen oda és 
áldozzon. 

, Másnap reggel mentem. Odamentem ezzel a gondolattal. 
És csak arra emlékszem, hogy amikor vettem a Krisztust és 
visszamentem a helyemre, akkor olyan zokogás fogott el, 
hogy alig tudtam magamhoz térni. 

Aznap egész nap még rengeteg dolgom volt, s azt mind 
elintéztem, és este, amikor hazamentem a Domokosnéhoz 
abba a szobába, ahol egyedül alhattam, eloltottam sötétre a 
lámpát, s akkor egyszerre valami olyan érzés fogott el, hogy 
ez a szoba tele van, s hogy az Valaki, akivel tele van, s 
hogy az itt van, és én magam sem tudom, de az biztos, hogy 
az egy olyan erős jelenlét, hogy csak úgy zengett bennem 
Isten, Isten . . . Tehát itt van! Nekem tehát beszélhetnek 
akármit, hogy van vagy nincs, mert én már most tapaszta- 
lom Öt. -Nagyon érdekes volt ez a gondolat! 

Akkor soká, soká leírhatatlan szépségű és mélységű olyan 
átadottságban voltam, hogy nem is tudom, meddig tartott, 
csak belement az éjszakába. Amikor másnap fölébredtem, 
akkor is ott volt! Elmentem hazulról, akkor is velem jött, 
jártam az utcákon, akkor is ott volt. Másnap megint men- 
tem áldozni és akkor mindig jobban és jobban ott volt. Em- 
lékszem, mikor azon a Városmajori gödrön" mentem át az 
Alma utcába - ott volt a Domokosné lakása -, akkor is min- 
dig velem volt. Ez körülbelül három napig tartott. 

Azután hazamentem Pápára és megmondtam páter Ark- 
angyalnak, hogy mi történt. Ő nagyon-nagyon hálás volt 
azért, hogy megmondtam. Azt is megköszöntem neki, hogy 
imádkozott nagyon. Az biztos, hogy ő odaimádkozott akkor. 


* Ördög-árok. 


33 


A pátert nemsokára áthelyezték a pesti Ferencesek temp- 
lomába. Akkor mondta nekem, hogy készítsük elő a gyer- 
mekeket elsőáldozásra. Keresztelve voltak, az mindig meg- 
volt. 

Pállal templomban kötött házasságot? 

Nem, de azt mondta nekem az a pap, hogy mégis érvé- 
nyes a házasságunk, mert beleesett abba az időszakba, ami- 
kor pápai rendelettel az ilyen nem templomban kötött há- 
zasságok érvényesítettek. Úgyhogy ő nyugodt volt, hogy 
mégis szentségi házasságunk van. Emlékszem, később egy- 
szer Angliában megkérdeztem egy kiváló papot, hogy nem 
vagyok-e köteles visszamenni Pálhoz, mert őt az a Sári ott- 
hagyta. Azt mondta, hogy nem. 

Fölkerült Pestre a páter Arkangyal. 

Én is följöttem akkor Pestre Domokosné iskolájába taní- 
tani. Akkor a Városmajorban megismerkedtem a Kriegs-Au 
Emillel. Mondtam neki, hogy két nagy bajom van: Pál en- 
gem bevádolt az árvaszéknél és el akarta venni az egyik fia- 
mat, Zoltit, hogy őhozzá kerüljön, de én nem akartam oda- 
adni, mert még kicsi volt, és én vallásosan akartam nevelni. 
A másik problémám: azt mondta páter Arkangyal, hogy 
nem fordíthatom Bergsont, mert az egy indexelt könyv. Ezt 
pedig nem bírtam ki! Mert engem Bergson hozott , haza" tu- 
lajdonképpen. Bergson nélkül soha életemben ezt meg nem 
tudtam volna csinálni. 

Azt mondta Kriegs-Au, hogy menjek el Prohászka Otto- 
kárhoz. Be is jelentett nála s az volt a válasz, hogy vagy jöj- 
jek el Budapesten valamelyik kihallgatásra vagy pedig men- 
jek el Székesfehérvárra. 

Azt választottam, hogy elutaztam Székesfehérvárra, hogy 
megkérdezzem, fordíthatom-e Bergsont, s megkérjem, segít- 
sen az árvaszéknél, hogy ne ítéljék oda Pálnak Zoltit. Ezzel 
a szándékkal állítottam be Ottokár atyához. A fogadószobá- 
ban sokan ültek. 

Előbb még nem ismerte személyesen Ottokár püs- 
pököt? 

Nem. Se nem láttam, se nem olvastam tőle, úgyhogy ak- 
kor az volt a benyomásom, hogy talán nem is fog fogadni. 
De reménykedtem, mivel neki előzőleg írt Kriegs-Au, hogy 
én jönni fogok, így talán mégis bejutok hozzá. És akkor be- 
jutottam hozzá. 

A legelső, amit kérdezett, az volt, hogy ugyanaz a Dienes 
Valéria vagyok-e, aki az Athenaeum folyóiratban az induk- 
ció problémájáról írt, mert ő azt olvasta. Mondtam, hogy 
igen, ugyanaz vagyok. Akkor azt felelte, hogy jól van, , ak- 
kor már tudom, hogy kivel van dolgom" (erre a szóra úgy 
emlékszem!), és hozzátette még azt, hogy , számomra igen 
nagy kegyelem az, hogy maga most itt van." — Ezt mondta. 
Én vittem magammal egy rövid életrajz-vázlatot és átadtam 
neki. Akkor ő átment a dolgozószobájába, engem ottha- 
gyott, és addig senki se jöhetett be, míg ő azt el nem olvasta. 
Mikor elolvasta, bejött és két kezét felém nyújtva csak 
ennyit mondott: „Kedves leányom!” Akkor én kezetcsókol- 
tam neki, és volt egy beszélgetésünk, amiről most már nem 
tudok semmit se mondani, de attól kezdve én őhozzá tartoz- 
tam. Egyetlenegy dolog zavart, hogy én az Arkangyal páter- 
nek a gyónója vagyok, és nem tartom szépnek, hogy őt most 
otthagyjam, pedig éreztem, hogy én már ide vagyok véglege- 
sen láncolva, életre és élet utánra, mindenkorra. 

Az történt, hogy amikor a következő alkalommal elmen- 
tem páter Arkangyalhoz, hogy ezt vele megbeszéljem, kö- 
zöltéř, hogy páter Arkangyalt áthelyezték vidékre. Isteni 
Gondviselés volt, hogy ez a probléma megoldódott! 

Persze Ottokár atya nem volt Budapesten, úgyhogy vagy 
elmentem Székesfehérvárra gyónni, vagy ő megírta egy la- 
pon, hogy itt mikor és hol kereshetem fel. Néha tréfásan 
még Bergson nevét is belekapcsolta: ekkor és ekkor beszél- 
hetünk Bergsonról. 

Az volt a rendszer, hogy amikor ő feljött Pestre, mindig 
elmentünk a Horánszky utcába, ahol az emeleten van az a 
szép nagy templom. Abban a templomban mondta ő mindig 
a fél hetes szentmisét. Mise után lehetett nála gyónni és az 

épületben levő fogadószobában lelki beszélgetést folytatni. 
Ő nem szerette a hosszú gyónásokat. Azt magyarázta egy- 
szer nekem, hogy a gyónás arra való, hogy szinte taxative 
felsoroljam, mi az, amit rosszul tettem, amivel vádolom ma- 
gamat és amit meg akarok gyónni. Megmondom, hogy kö- 
rülbelül hányszor csináltam, mit csináltam, mit mulasztot- 
tam. Ennyi a gyónás. A többi a lelki beszélgetésbe tartozik. 

Később egy székesfehérvári látogatásom alkalmával élet- 
gyónást végeztem nála, amiből a világon semmire sem em- 
lékszem. De ha én azzal a szándékkal gyóntam akkor, hogy 
mindent elmondok, az azt jelenti, hogy semmi olyan nem 
maradt ki, ami meggyónandó lett volna. Ezt az atya mondta 
nekem, úgyhogy én ezzel élek önmagammal szemben. 

Kicsit tessék nekem jellemezni a lelkiállapotát. 
Mindig a telítettséget, az Istenségnek azt az örven- 
dezését, azt a boldogságát, azt az áradását tetszett 
érezni? 

Igen, ezt egészem mélyen éreztem mindig. És azt is min- 
dig éreztem, hogy az, az Valaki, aki velem van, hogy min- 
den, amit csak átélek, az Tőle származik. Ugyhogy nem kel- 
lett törni a fejemet, hogy ez vagy az a gondolat honnan jön 
vagy milyen eredete van . . . csak a teljesen tiszta odaadott- 
ság, ami akkor nyilatkozott meg a legjobban, amikor azt a 
várva-várt szentáldozást végre elvégezhettem és odaállhat- 
tam elébe Annak, aki akkor megjelent nekem, amikor ab- 
ban a sötét szobában megéreztem, hogy a sötétség tele van 
Vele, és hogy az a Valaki egészen hatalmas és mindent meg- 
tehet velem és nyugodtan rábízhatom magamat, és nincsen 
szebb, nincsen jobb, nincsen az ember minden idejére és 


erejére méltóbb Valaki... Nálánál! Annál, aki akkor az 
enyém lett és napról-napra az enyém, és akkor én is az Övé 
vagyok. 


Ezek olyan ragyogó dolgok voltak, amelyek mindig újra 
kifénylettek, mikor beszélhettem Ottokár atyával. Mert be- 
lőle sugárzott valami! Sokszor szó nélkül, beszéd nélkül is! 
Hogyha bejött a szobámba, amikor én Székesfehérvárott 

voltam, és leült mellém a diványra és csend .volt, semmi 
konkrétum nem jutott eszembe, de tudtam, hogy most olyan 
légkörben vagyok, ahol minden jól van. Ahhoz nem kell 
semmit hozzátenni, sem abból elvenni. Sokszor hosszan- 
hosszan maga a csend mondta meg nekem, ezt, amikor ő be- 
jött hozzám. 

Tartott egyszer nekem, egy háromnapos lelkigyakorlatot. 
Azt mondta, menjek el Székesfehérvárra olyankor, amikor 
senki más nincsen a házban, csak a család. Nem szerette, ha 
olyankor jövök, amikor más is ott van. Ezt mindig előre 
megmondta, hogy , ilyenkor ne jöjj!" Csak akkor tegezett, 
amikor magunk voltunk. Mások előtt nem tegezett, mert bi- 
zonyára másokra gondolt, mások meg nem zavarása miatt. 
Ezt nagyon éreztem rajta. Amikor kint voltam nála, nem a 
családdal ebédeltetett engem együtt, hanem mindig az aulis- 
tákkal a nagy ebédlői asztalnál. Az aulisták előtt nem tege- 
zett, csak azokban a nagyon komoly és mély beszélgetések- 
ben, amelyeket néha magyarul folytattunk. néha franciául, 
amikor a kis Teréziának a lelkületéről beszéltünk vagy pe- 
dig szó volt Aguinói szent Tamás fogalmazásában való gon- 
dolatokról és azokat szembeállítottuk a Bergson által megfo- 
galmazott gondolatokkal. Ezek olyan beszélgetések voltak, 
amikről - mikor a Rezek Román egyszer ebből nagyon ki 
akart kérdezni - nem mertem témaszerűen beszélni, mert 
mindig az volt az aggodalmam, hogy nem mondom majd 
egészen pontosan, és megint mit fognak mondani, hogy ő 
milyen eretnekséget tanított a tanítványainak és a lelki veze- 
tetteinek. Hátha úgy találom elmondani, hogy valami bele- 
csúszhatik, mert nem tudom a teológiát, csak a katekizmus 
él bennem. Úgyhogy akkor egy kicsit haragudott is rám 
Rezek Román, mert nagyon kevés maradt neki azokra a 
közleményekre, amiket akkor le akart írni. 

Ez a bizonyos szellemi magaslat vagy a csúcsnak ez 
a fénylése — mint ahogy mondja ezeket a Gratry is, 
meg a misztikusok, akik a lelki élményben ilyen 
magas lelki csúcsot és lelki fényt vesznek föl, ami- 

kor az ember egy örvendező, boldog birtoklásban 
tartja magát az Isten gyermekének -, ez állandóan 
tartott? Vesztett intenzitásából? Milyen körülmé- 
nyek között veszített? Földi események, hányódá- 
sok, Ottokár püspök halála, vagy háború mennyi- 
ben befolyásolta az élményt? Egyvonalúan tartott 
mindig vagy voltak bizonyos hullámzások? 

Átlagban inkább állandó volt. Állandó szín volt, ami az 
én belső világomnak épp úgy színe volt, mint most a félelem 
és a sötét. 

Ezek a , sötétek", amik pillanatnyilag vannak pár 
év óta, ezek az utolsó évtizednek a szerzeményei 
vagy adományai, küzdelmei vagy feladatai? 

Az utolsóban. Különösen... mióta is van? ... 57 óta. 
Korábban voltak a lelki órák — ezen kezdem. A Domokosné 
volt az, aki ezt proponálta. (Tegnap temettük el.) Az ő szo- 
bájában volt az első lelki óra Ottokár püspök halála után. 
Mikor ő április 2-án meghalt, akkor a Domokosné azt 
mondta nekem, hogy nekünk, akik tőle még tanulhattunk, 
igen nagy felelősségünk van. Nem szabad azt magunkban 
tartogatni, elzárni a testvérek elől. Tehát határozzuk el, 
hogy minden hónapban egyszer - ugyanúgy, ahogy ő tar- 
totta nekünk a lelkigyakorlatokat az Egyetemi templomban 
- jöjjünk össze. Ő mindig 20-án tartotta. Április 20-án össze 
is jöttünk és akkor Kriegs-Au Emil jött el megnyitni ezt a 
kis összejövetelt. Lehettünk vagy 12-en, legföljebb 20-an, 
akik így személyesen összekerültünk. Akkor Kriegs-Au tar- 
tott egy bevezető beszédet, én pedig egy elmélkedést a nyolc 
boldogságról, éspedig az első boldogságról, a lelki szegény- 
ségről. 

Elhatároztuk, hogy miután biztosan többen lesznek, men- 
jünk az iskolának egy termébe. Ott volt a közelben a Bíró 
utcában az iskola, és a következő alkalommal már ott jöt- 
tünk össze. Amikor ott már kevés volt a hely, akkor a kis 
szociális kultúrházban jöttünk össze. Még későbben, mikor 
nekem egy orkesztikai termem lett, minden 21-én 6 órától 

nem tartottam iskolát, akkor ott volt a lelki óra, és azután 
abban a kis templomban, amit Ottokár kultúrháznak nevez- 
tünk el. Aztán lassan lehalkult a dolog, akkor a nagytemp- 
lomnak nem is a sekrestyéjében, hanem egy irodájában tar- 
tottuk meg, majd az ostrom alatt a bunkerben és mikor 
Angliában voltam, akkor levelekben, amiket Násfay olvasott 
fel mindig és tartotta a bevezetéseket. Legutoljára abban a 
májusban volt, ami az én hazajövetelem után következett, és 
akkor megszakadt a Láng óvatossága miatt. Utána nem sok- 
kal privát helyeken, Szakváryné lakásán, és azóta is mindig 
csak egy-két helyen, de még mindig fennáll. Most már csak 
kevesen vagyunk, de azért még mindig megvan minden 
21-én. Ez volt az a huszonegyediki tradíció, ami megma- 
radt. Ezeknek van egy előző szakasza, amikor mindig csak 
21-én kaptam valamit vagy azt megelőzően a templomban. 
Igen, addig mindig csak 21-ére jött. (Később azért tettük át 
21-ére, mert 20-án tartotta a Missio ugyanezt, és akartuk, 
hogy arra is elmehessen mindenki.) 

A 21-ére való tervezés az előző napokon való székesfe- 
hérvári utazásaim alkalmával adódott nekem. Eleinte a 
Szentháromság temetőben, később a templomban a szarko- 
fág mellett keletkeztek ezek a gondolatok. Az előadást min- 
dig szabadon tartottam, nem volt leírva. Később, mikor 
Angliából folytatni kellett, levelekben küldtem meg, amik 
biztosan megvannak Násfaynál. Később egyszerre 5-6 pél- 
dányban gépen írtam meg, és azokat a kis hallgatóságnak 
Szakvárynénál elosztogattam. Azok is biztosan megvannak 
valahol. 

Egyszerre csak, valamikor 57-ben, egészen különös mó- 
don kezdődött el az, hogy ahányszor elővettem papírt és tol- 
lat, mindig kellett valamit írni. Ennek a kezdete talán 57 
májusa -, rajta vannak a dátumok mindegyiken. A legtöbb 
ugyanolyan lelki óra stílusban van írva. Lassankint az a 
technika alakult ki, hogy ezeket legjobb éjjel írni, amikor az 
ember fölébred az éjszaka közepén. már egy alvás után. Az- 
után a legelső alvásszakasz után, amiből az ember először 

ébred föl, hogy tovább aludjon utána. Tehát egy ilyen ébre- 
déskor. Rajta vannak a dátumok és az órák: néha | óra, né- 
ha 2 óra, néha 5 óra. Legtöbbször odaírtam ezeknek a közlé- 
seknek az elejét is és a végét is. Ebből rengeteg írás lett, egy 
fiók tele van velük. 

A legutóbbi években már nagyon sokat kellett nekem 
szenvedni ezekért —- mindig azt mondta nekem a János atya, 
hogy ezekért az embernek szenvednie kell -, mindenféle ne- 
hézség, belső szenvedés . . . az is az ajándékhoz tartozik. 

Ezeknek a jellege bölcselkedő vagy személyes jel- 
legű? 

Ez többféle. Vannak először is egészen személyesek. Egé- 
szen odáig, hogy ma telefonálj Barát Irénnek az egészséged 
miatt —, ennyire személyes. Azután másodszor olyan szemé- 
lyes, ami a jelenvaló lelkiállapotra vonatkozott, amilyeneket 
már sokat tetszett olvasni. Azután a harmadik féle az evan- 
gélium-magyarázatok. 

Volt egy kis evangélium könyvem, ahol a négy evangéli- 
um élettörténeti sorrendbe van rakva. Abban az időben rop- 
pant mélyen hatott rám az, hogy tudtam, mikor csinálta Jé- 
zus ezt vagy azt, hogy előzőleg mit cselekedett, és így idő- 
rendben nagyon jól tudtam azokat egymással kapcsolatba 
hozni és jobban megérteni a jelenvaló gondolatot, mint 
hogyha ez nem lett volna. Olyan volt, mintha négy szeletre 
lenne az egész elvagdosva. A mai napig is nagyon szeretnék 
még egy ilyen könyvet kapni, mert ezt odaadtam János atyá- 
nak és nem is akarom visszakérni. Ez egy francia könyvecs- 
ke, francia-belga kiadás, nagyon elismerő bevezetéssel, levél 
a pápától. A könyv címe nem maradt meg a fejemben. 

Ezután voltak az egészen metafizikaiak . . . Annyira meta- 
fizikaiak, hogy túl kellett menni még a mindennapi filozofá- 
láson is és belemerészkedtem például az indiai filozófiának 
a területeibe is, és mertem például olyasmit írni, mint az 
élet előtti élet, a semminek a pszichológiája, hogy mit érzett 
a semmi a teremtés előtt, és hasonlókat a teremtésről és a te- 
remtés előtti létről . . . - hát ilyenek is voltak. 

Azután volt olyan is, amiben azon vergődtem, hogy ho- 
gyan lehet visszapillantani egy olyan időre, ami már nem 
volt idő. Láttam Teilhard-nál is egy ilyen furcsa valamit, 
ami nem a semmiből bukik fel, mert hiszen a semmi az egy 
értelmetlen szó, hanem a semmiben is kell lenni olyasmi- 
nek, ami az Isten örökkévalóságából való. Mert az örökké- 
valóság mi mögöttünk van, és mi előttünk van. És ez na- 
gyon nehéz feladat volt! Tudom, hogy Ilus elhordta ezeket 
mindenhova. Filozófusokhoz, elvitte például Kecskés Pál- 
hoz is, komolyabban filozofáló papokhoz is. Tudom, elvitte 
Sik Sándornak is — és azok valamennyien hozzászóltak eh- 
hez. Hát persze engem azért ez nem nagyon érdekelt, mert 
én úgyis éreztem, hogy ez így van. Azt nem éreztem, hogy 
valakinek ehhez valamit még hozzá kell tennie. Mert tulaj- 
donképpen a gondolat a maga becsületes közvetlenségében 
törtetett rám, és én nagyon-nagyon becsületesen írtam. Ugy- 
hogy mihelyt valami megállított, azonnal abbahagytam az 
írást. 

Olyanformán tudnám ezeknek a megjelenését megma- 
gyarázni, mintha előttem állna valami, nem is színes, nem is 
hangos, nem is semmiféle érzékelhető módon észrevehető 
dolog, hanem valami élő pont. És mint élő pont, az gondol- 
kozik, és azt a gondolkodást kell nekem akkor mondatba 
formulázni, valamilyen formába önteni, ami azért biztos, 
mert közvetlen abból az élő pontból sugárzik felém. Az ide- 
je adja nekem magát, és az a maga, az a valami benne, az 
gondolat. És az a gondolat - mindig éreztem - valami na- 
gyon konkrét (most nem az érzékelhetőt értem a konkréten, 
hanem a szellemit), nagyon konkrét valósággal van kapcso- 
latban. Egy kicsit hasonlít ahhoz, amit Teilhard egy helyen 
így mond: Az evolúció gondolatáról azt hiszik a fixisták, 
hogy az csak egy olyan kis kavics, amit fél lábbal félre lehet 
tenni és el lehet dönteni a spenót - és nem tudom miféle nö- 
vénynek - a viselkedéséből. Legyenek szívesek a fixisták 
megásni egy kicsit ezt a kavicsot, és észre fogják venni, hogy 
a föld csontozatával van összenőve. 

Hát ilyenformán éreztem én azt a beszélő pontot, azt a kis 
élő foltot, amiből árad kifelé a gondolat. Hogyha abban az 
ember belemélyed, akkor a valóságnak, ha nem is a csont- 
vázával, de az eredetével, az idegzetével és az egész minde- 
nével van élő kapcsolatban. Azért tudtam ezt annyira elhin- 
ni. Akkor, amikor írtam, úgy éreztem, hogy ezt muszáj meg- 
írni, ezt nem lehet otthagyni, nem lehet abbahagyni, vagy 
nem lehet benne kételkedni. Locke egy helyen mondja, 
hogy igen, azok, akik ilyen megvilágosodottságból írnak, azt 
hiszik, hogy biztos, amit írnak. Hát én tényleg azt hittem, 
hogy biztos, amit írok! 

No, világosan lehet figyelemmel kísérni Valéria né- 
ninek a pályáját, hiszen az az élő gondolatnak az 
útja! Így jellemezhetném, hogy a gondolat szinte 
életre ébred. Mindent megpróbált. Gyermekkorá- 
ban - ugye, azt tetszett mondani? — élte a gyereknek 
a mindennapi életét. Akkor kezdték az eszmék ér- 
dekelni, s belefúrta magát a filozófiába. bölcseletbe. 
matematikába, esztétikába, tehát az életnek minden 
irányultságába. De ezek mégis csak olyan statikus 
gondolatok voltak, mint mondjuk a matematika ál- 
talában, a művészet szintén, s a filozófiáról is álta- 
laban azt szeretik mondani - hiszen Ottokár püs- 
pök mondta. hogy a régi filozófusok szeretnek meg- 
maradni az ens rationisok mellett. Tehát ezzel nem 
tetszett megelégedni, hiszen Bergson ébresztette rá, 
hogy a gondolatok élnek. De ez is csak egy átmene- 
ti állapot volt —, s itt jön létre a Teilhard-i gondolat, 
hogy az Omega-pont éltet igaziból. Tehát mindig 
élőbbé válik minden, mihelyt közelebb jut az Ome- 
ga-ponthoz. Itt is figyelemmel lehet kísérni, hogy az 
ember a vegetatív, a szokványos életből hogy ébred 
föl egy kicsit a filozófiai, a matematikai gondolatok 
révén, s egyszercsak elkezd elevenebbé válni. míg 
aztán a teljes életét megtalalja Krisztusban, illetve a 
kegyelemben. 

Ez biztos! Ez mennyire igaz! És látja, ez az! Látja, meny- 
nyire vezetett engem Ottokár atya! Ahogy mondta, hogy 
, azután még jobban" — ez mindig a fülemben cseng, ez a 
szava, hogy azután még jobban, mikor majd meghalt. 

Mikor életemben először olvastam Teilhard de Chardin 
nevét az Uj Emberben, akkor az futott azonnal keresztül raj- 
tam, hogy: ezt neked olvasnod kell! És tényleg meg is kap- 
tam az első könyvet. Akkor nem értettem! Mert egy előz- 
ményt kellett nekem elolvasnom. Éreztem, hogy ebből ne- 
kem mégis dolgoznom kell! Ezt nekem fordítanom kell, ezt 
nekem átélnem kell és ezért vagyok még itt. 

Mi volt az előzmény, amit Teilhard előtt, Teilhard 
megértéséért olvasott? 

Legelőször került a kezembe Az emberi jelenség, amibe 
sok minden olyan fogalom volt — például a filum fogalma -, 
amivel nem voltam egészen tisztában. El kellett olvasnom — 
félig-értve — a Le Phénomène Humaint, aztán el kellett ol- 
vasnom 4z Isteni Erőtért, amelyik tisztán belülről mutatja 
meg ugyanazt, amit ő kivülről megmutat a Le Phénomène 
Humainben. Aztán el kellett olvasnom a La vision du 
passét, és akkor visszafelé megérteni azokat a többi dolgo- 
kat, észrevenni és egymásba-ölelkeztetni azokat a fogalma- 
kat, amelyek egyenkint ragyogtak ki, mások homályosak 
maradtak, másokat meg egyszerűen nem tudtam befogadni. 

Még mai napig is úgy vagyok, hogy folyton csak újabb és 
újabb megvilágosodások ébrednek és alakulnak ki bennem. 

Az volt az első, hogy nekem Az emberi jelenséget le kell 
fordítani! A másik az volt, hogy nekem le kell fordítani Az 
Isteni Erőtért. Miután már mind a kettőt lefordítottam, ak- 
kor tudtam meg, hogy külföldön már sokkal előbbre vannak 
ezzel. Akkor lemondtam arról, hogy én idehaza azokat for- 
dítsam, amik kint le vannak fordítva, mert úgy éreztem, 
hogy sokkal okosabban teszek, ha az itteni dolgok közül azt 
veszem ki, az itteni kiadandó dolgok közül azt választom, 
amit ők nem fordítanak le, vagy nem akarnak. Például tu- 
dom, hogy Rezek Román 4z ember helye a természetben 

nem fordítja le soha - mondta —, mert őneki azok a tudomá- 
nyos dolgok nem fekszenek. Inkább azokat fordítja le, ame- 
lyek az élettörténetre, a gondolat személyes fejlődésének a 
kialakulására vonatkoznak. Ő inkább szépirodalmi hajlamú 
fordító, én pedig inkább tudományos hajlamú fordító va- 
gyok, hogyha meg is tudok adni itt-ott egy szépirodalmi vo- 
naiat olyan helyeken, ahol Teilhard is adott. De biztosan 
nem tudom olyan jól, mint Rezek Román, aki éjjel-nappal 
Teilhard-ot fordít, és aki már kötetszámra tette papirra eze- 
ket a dolgokat. Mindig nagyon elismerőleg gondolok az ő 
egész munkájára. Csak azt az egyet sajnálom, hogy azokat a 
szavakat, amelyeket én sokkal szuggesztívebbnek találok, 
azokat ő nem használja. 
Tetszett mondani, hogy megvoltak a barátai a nem- 
hívó világban: Szabó Ervin, Jászi Oszkár, Alexan- 
der Bernát és körük. Amikor lelkileg egy fordulat 
állott be, igaz-e, hogy akkor ezek automatikusan el- 
tűntek? Nem is kereste őket? Nem is találkozott ve- 
lük? 

Nem, mert akkor már nemcsak a környezetemből tűntek 
el, hanem a munkakörömből is. Mert amikor az orkesztika 
megszületett, akkor az életfönntartássá vált. Azzal kellett 
foglalkoznom, amiből eltartom a két gyermekemet, ez lett 
akkor az életfeladat. Így keletkeztek aztán - megfelelő stílus- 
ban -— a misztériumjátékok, amiket itt fel akartam eleveníte- 
ni, és amiknek szerettem volna egy nagy, katolikus mozgal- 
mat szánni, amit nem kaptam meg a katolikus vonalról, 
mert voltak ellenfelek, akiknek ez nem tetszett. Ha például 
páter Bangha életben maradt volna, az keresztülvitte volna 
az egészet, mert ő egyszer azzal hívott magához, hogy van 
egy négy pontos kivonat, , tudnának maguk a Bárdossal eb- 
ből valamit csinálni?" - Hát hogyne tudnánk! - mondtam 
én. Akkor született 4 Gyermek útja a katolikus nagygyűlés 
számára. Azt mondta nekem: annyit beszélünk az emberek- 
nek a szószékről és privát beszélgetésben, hogy egyszer már 
mutatni is kellene nekik valamit! Nem mindent a fülön ke- 

resztül, hanem a szemen, a látványon, a művészeten keresz- 
tül adni az embereknek. Micsoda nagy hatás volna az! 

Emlékszem, hogy még jezsuita részről is kaptam ilyen fel- 
szólításokat, hogy próbáljunk olyan képeket és olyan szim- 
bólumokat termelni és azokat színpadra vinni, az emberek 
elébe tárni szinte kényszerítőleg, amelyekből többet vinné- 
nek haza, mint a szavakból. Egyszer azt mondta nekem egy 
jezsuita: Tudja, mikor a ,, Tíz szűz" evangéliumi parabolajá- 
tékát végignéztem, még a hátam is borsódzott, annyira átél- 
tem a tíz szűz meséjének egész igazságát, amit Krisztus fo- 
galmazott. Az például egy teljes előkészítése az utolsó ítélet- 
nek - „mondom nektek, hogy nem ismerlek benneteket"! 

Páter Bangha azt mondta, hogy próbáljuk meg egyszer a 
színpad fegyverével is komolyan dolgozni és adni az embe- 
reknek felejthetetlen látványt. Valaki, aki a Két Kapu-t lát- 
ta, azt mondta: az egyik a sátánok kapuja volt és a másik az 
angyaloké. Az egyik felől tárt anyai karok jöttek az arrafelé 
szaladó gyerekekre, és a másik oldalon pedig egy elutasító 
kéz nyúlt ki, és a gyerek ott a kapu előtt meghalt -, ilyen 
szimbólumokat vártak tőlem. Több jezsuita, például Tor- 
nyos, az volt az én segítőm, százszámra tudta adni a gyere- 
keket a Szent Imre misztériumjátékhoz. Száz kisgyereket 
hozott és én azokkal dolgoztam tehetség szerint mozdulat- 
tesztekkel kiválogatva őket. Azután felnőtteket hozott, is- 
kolákból csoportokban. Valamennyit csoportosítottam, iga- 
zítottam: ezek lesznek az angyalok, ezek a szentek. Csupa 
olyan mozdulatot adtam nekik, amit egy természetesen 
technikázott ember minden különös ügyesség nélkül megte- 
het, de mint tömeg, mint csoport, a közösségre hatni tud és 
az embereket megfelelőre hangolja, hogyha egy egész moz- 
dulatkórus beszél szótlanul. 

Mindig az volt a gondolatom, hogy olyat kellene az embe- 
rek elé vinni, amiből megérzik azt, hogy ez nem tapintható 
valóság, hanem szótlan mozdulatok és láthatatlan hangok 
összeházasodása. A kórust elrejtettem - a szavalókórust és 
az éneklő kórust is —. a mozdulatot pedig nem engedtem 

megszólalni! Mert ha a mozdulat beszél, akkor már nagyon 
közel lesz a valósághoz, így pedig látomásoknak tűntek. A 
látomások beirányításával — mondjuk konvergenciájával - 
egyazon gondolat felé lehet az embereket megfogni, és ben- 
nük a gondolatot föléleszteni, szinte felmagasztosítani! Az a 
bizonyos mozdulatkórus szociális termék! 4 Gyermek útját 
például, amit akkor sikerült előadni, mozdulatdrámának, 
kórusdrámának neveztem. 

Úgy emlékszem 38-ban rendeztünk egy ezer szereplős 
előadást Bárdos kórusával. Tizennyolc iskolával dolgoztam! 
Egy mérnökkel megterveztük a soklépcsős, sok síkú színpa- 
dot. Azon a színpadon - centiméterekkel számítva a métere- 
ket - megszámoztam és megbetűztem az összes síkokat és 
lépcsőket. Meghívtam a 18 iskolát és kiválasztottam annyi 
növendéket, ahány az egyes mozdulatkórusokra alkalmas 
volt - óvódásoktól a legnagyobbakig. A tornatermükben 
mindegyiknek odarajzoltam azt a darab felületet, amelyen 
nekik majd be kell jönni arra a komplikált színpadra, — 
hány lépés, hány méter. Megtanítottam nekik az éneket, 
amire dolgozniok kell és az énekek szótagszáma szerint ta- 
nulták hozzá a mozdulatot. A megfelelő tanárnőt erre beirá- 
nyítottam. 

Tetszik tudni, mi történt? Amikort legelőször összehoz- 
tam őket az eredeti színpadon, mindenki pontosan oda 
ment, ahol lennie kellett! A Tajgetoszba kidobott kisgyere- 
kek szellemei jöttek, hogy , Miért nem hagytatok minket is 
élni?" . . . jöttek hosszú lepleikben befelé és sírtak —, ilyen 
picikék voltak! Mikor a Heródes által meggyilkoltatott gye- 
rekeket az őrangyalok föltámasztották és fölvitték őket az 
oltárra, a spártai nők adták a pajzsot: , Ezzel vagy ezen!" 
Bárdos gyönyörűen vezette a kórusokat. En az egyik torony- 
ban ültem és onnan irányítottam mindent. Mellettem ült 
egy cserkész, előttünk volt a rendezői könyv. Én a cserkész- 
nek csak annyit mondtam: , Jöjjön az p Ax kórus - jöjjön a 
»C« —, készüljön az »X« kórus stb. — és a cserkész továbbí- 
totta a parancsokat és mindenki bejött, oda ment, ahova kel- 


46 


lett. Ez már az előadás volt, de a legelső próbán is úgy gör- 
dült minden: jöttek ki a színpadra a görög fiúk az ő lándzsá- 
jukkal, a görög lányok koszorúikkal, az élvehagyott görög 
gyerekek a megholtak után. 

Az előadást nem ismételték meg, pedig talán még har- 
madszor is megtelt volna a nézőtér. 

És miért nem? 

Volt valaki az Actio Catholicában, aki ellene volt ennek. 
Nem tudtam meg soha, hogy ki volt. Pedig még pápai kitün- 
tetésre is elő voltunk terjesztve! A Zichy gróf is, aki a Szent 
Imre kollégiumban a férfiaknak szóló előadásokat rendezte. 
A Gyermek útja játék összes csoportjait Gedeon irányította 
akkor. 

Nyisztor Zoltán nagyon-nagyon elismerő kritikát írt erről, 
és azt mondta, örüljünk, hogy van nekünk egy ilyen fegyve- 
rünk, amivel olyan hatásosan dolgozhatunk vallásunk :meg- 
erősítésén. 

Amikor az Eucharisztikus Kongresszus volt, akkor a Ze- 
neakadémián tudtam a legjobb misztériumomat: Mária a 
Megváltás Anyjá-t bemutatni. Az egésznek a zenéjét Bár- 
dossal állítottuk össze, a , Harmatozzatok . . . 7-tól kezdve 
végigvittük ezt az egész estét betöltő misztériumjátékot egé- 
szen , Mária mennybemenetelé"-ig. Kétszer is előadtuk a 
Zeneakadémián, de ez már nem kellett a Katolikus Akció- 
nak! Megjegyzem, nem is kínáltam fel. Ezt elmulasztottuk, 
pedig nagyon jól fel lehetett volna használni. 

Utána már a háború is elvitte? 

Az mindent elvitt. De tudom, hogy vidéken egy apácazár- 
da Győrött előadta a Tíz szűzet ragyogó sikerrel! Mind a tíz 
szűzet megszemélyesítettem. 

A Magvetőről nem tetszett csinálni valamit? Mert 
Kalocsán is előadták a Magvető paraboláját. , Aki 
nem gyűjt velem, az szétszór”. 

lgen. A Magvető paraboláját előadtuk úgy, hogy minde- 
gyik mag egy mozdulatkórust jelentett: a sziklára esett mag. 
az útfélre esett mag és a tövisek közé esett mag. Emlék- 

szem, barna kesztyűkkel bevont tövisek mentek a mag fölé, 
tiszta barnába öltözött ágak, amelyeknek leveleik voltak. A 
végén az állhatatosságban felnövő mag kinőtt ezek közül, és 
akkor utána minden leborult és leesett, és az a kinőtt mag 
egymagában ott uralkodott. Gedeon remekül volt Krisztus- 
nak maszkírozva és vetette a magot; voltak sátánok, szedték 
föl a magokat . . . Ezt Kalocsán is megcsinálták. 

Azonban sokkal hatásosabb volt a Tíz szűz. Igen nagy 
hatást keltett! és a Nyolc boldogság. Utóbbinak az előadásán 
1926-ban Ottokár atya mondta a bevezetőjét a Belvárosi 
Színházban. Talán még most is megvannak az egyes mozdu- 
latképek vázlatai. A legelső kép abból állott, hogy a tiszta 
csillagos ég alatt egy kis szikla tetején térdelt a 12 éves Ge- 
deon hófehér ruhában és imádkozott. Mikor a zene elkezdő- 
dött, csupa fehér lelkek gyűltek köréje és egy szép ornamens 
kórust alakítottak. Mire az éneknek vége volt, addig már az 
imádkozók is beérkeztek, és egy nagyon szép zárókép, egy 
mozdulatkadencia alakult ki. Szép volt! Mind a nyolc bol- 
dogságnak megvolt a saját képe, amit megpróbáltunk úgy 
megvalósítani, hogy azok mondjanak is valamit. Azt mond- 
ta nekem Kriegs-Au Emil, aki egész előadás alatt egy pá- 
holyban ült Ottokár püspökkel, hogy így hullottak a 
könnyei a püspök atyának. Soha életemben nem hálálhatom 
meg eléggé Istennek ezeket a könnyeket! 

Még egyet tessék nekem megmondani: amikor az 
ember elérkezett oda, hogy van Isten, él az Isten, 
hogy szeret az Isten, -— hogyan néz vissza azokra a 
régi rendszerekre, azoknak képviselőire, akiknek 
rabságában vagy szeretetében valamilyen formában 
benne volt? Ezek a különböző filozófiai rendszerek 
- tudomány, szabadság, izmusok - jelentenek-e va- 
lami gátat, vagy ugy tetszik rájuk tekinteni, mint 
egy növekvő csigára, aki mindig elhagyja a maga 
kicsi és mindig nagyobb-nagyobb házát? 

Ahogy most visszanézek rá, körülbelül úgy tekintem, 
mintha mennék föl egy hegyre vagy lépcsőre, és hogy ezekre 

szükség volt! Úgyhogy én soha nem tudtam volna talán eh- 
hez a mostani lelkiállapotomhoz jutni - ami egy szenvedő, 
ami egy keserves, ami alaphangjában nagycn nehéz lelkiál- 
lapotot - és azt ilyenformán, ilyen tökéletlenül, de mégis va- 
lahogyan elviselni, hogyha nem lépdelek keresztül ezeken. 
Valahogy meg kellett próbálni! Azt hiszem, hogy csakis 
azért engedhette meg az Isten, hogy ezt megpróbáljam, hogy 
ez mind olyan legyen, mint előzmény. Mert nem tudom el- 
képzelni, hogy az Isten keresztülengedett volna engem 
mindezeken - más okból. 
Lényegében nem úgy tetszik ezekre visszanézni, 
mint gátló körülményekre, hanem inkább olyanok- 
ra, hogy a maguk kicsiségében is, de mégis csak se- 
gítőik voltak. Azok a barátkozások, akár a Jászi 
Oszkárral, akár a filozófiával, akár a maternatikáva! 
és hasonlókkal, ezek mind segírettek? 

Egészen biztos! 

Sose gondol úgy vissza ezekre, mint amik eltérítet- 
ték, hanem inkább mint amik hozzásegítették vala- 
mi nagyhoz? 

Igen. Sőt, ha volna az embernek arra ideje, még meg is 
tudnám írni, hogy melyik mivel. Megírnám, csak most 
annyira leköt a Teilhard. 

Ezt azért kérdezem, mert látom a Babits Mihályra 
való visszaemlékezések során is, a Locke-fordítás 
során is, meg egyébként is, amikor targyal nemhívő 
meg hivő emberekkel is, - mindig szépen, pozitívan 
nyilatkozik. 

Igen, és mindegyiket szeretem, melegen gondolok rájuk. 
Nem érzem magam elidegenedve tőlük. Nekem Szabó Ervin 
olyan benső barátom, mint amilyen*akkor volt, mikor a Sza- 
harában, az oázison sétáltam vele, vagy mikor a sötét szobá- 
ban ott maradtam vele, mert neki nem volt szabad kimennie 
a napra a szeme miatt. A szemével valami baj volt akkor, s 
hogy ne maradjon egymagában, hát ott maradtam vele a sö- 
tét szobában. Észak-Afrikai utazásunkkor, mikor mi Pállal 

ketten mentünk a Biszkra oázisba, Ervin utánunk jött 
Tuniszba, mert szüksége volt ilyen pihenésre. - És Jászi 
Oszkár -, hogy szeretem! Itt volt múltkor Lesznai Anna, aki 
a legbensőbb barátaim közé tartozott. Olyan boldog volt, 
hogy még találkozhattunk, és olyan gyönyörű dedikációt írt 
nekem az ő könyvébe, hogy ő engem mennyire csodált. És 
ez mind olyan szép és olyan igazi dolog. Még mielőtt el- 
ment, kocsival fölmentem hozzá, hogy egyszer átöleljem, 
mintha éreztem volna, hogy utoljára. Hazament Amerikába. 
Elhatároztuk ketten, hogy levelezni fogunk, mert nem tud- 
tunk eleget beszélgetni. Elhatároztuk. És ő hazament, aztán 
egészen hazament . . . meghalt. 
Most jelent meg neki egy könyve itt. 

Igen. A könyv miatt volt itt hetekig. Engem kétszer meg- 
látogatott. O nagyon szeretett engem; Pált is nagyon szeret- 
te, az egész családunkat. Nem volt köztünk soha ellentét. A 
fia különösen mélyen vallásos, Istenbe merült valaki. Soha 
nem tervezett dolgot anélkül, hogy bele ne szőtte volna ,Is- 
ten segedelmével!" 

Valamikor ő se így volt? 

Nem tudom. Akkor is mondta, mikor évtizedekkel ezelőtt 
még a pasaréti villájában találkoztunk. Akkor még Jászi 
Oszkár felesége volt. Közben Oszkár meghalt. Barátságunk 
bizalmas és szetetetteljes volt, és az is maradt. Ha mást is 
gondolt bizonyos vonalon, azért ő Istent kereste. Az biztos. 

Múltkor volt nálam a Vezér Erzsébet, aki írta rólam azt a 
cikket. Mondtam neki, hogy teérted imádkozni fogok, je- 
gyezd meg magadnak, hogy jól tudjál dolgozni, és meg fogod 
érezni! Azt a meghatottságot, amivel ezt megköszönte! 

Ezekben az emberekben él az Isten! Most is úgy szeretem 
őket abban a régi gondotatban! Harkányi Edét, Szende Pált, 
azokat a Társadalomtudományi Társaságban levő kedves 
embereket, akikkel együtt ültünk a választmányi gyűlésen, s 
én voltam a könyvtáros. 

Meghívták Ottokár atyát is, még tanár korában, 
mint vitapartnert, de ez aztán valahogy abbama- 

radt. Többen kifogásolták is, hogy nincs ott katoli- 
kus papnak keresnivalója — ezek között. 

Nahát! Mi nem voltunk ilyenek, és az én barátaim sem 
voltak ilyenek. Én amazokkal nem is kötöttem barátságot, 
valószínűleg ezért alakult így az egész életem. És látja, 
ugyanez az élet azt mutatta ki, hogy ezek az emberek nekem 
nagyon sok jót tettek. Ki tudja . . . ? Olyan ez, mintha gyón- 
tam volna! 

Csak az a baj, hogy most a gyóntatószéknek füle 
volt. 

Igen. Azért nem baj, akkor legalább egyetemes gyónást 
végeztem, olyan nyilvános gyónást, amilyent a régiek. 


OKTÓBERI EMBEREK! 


1. Hárman vannak életemben 
— Mostanig megmérhetetlenben — 
Októberi emberek. 
Mig nem jöttek, tévelyegtem, 
Nem is tudtam, merre mentem, 
És nem voltam én sem meg; 
Mert, életét előzőleg, 
Mindenki vár nagy időket, 
Lét előtt van még soká. 
Minden élet új ajándék, 
Öröklétben - Istenszándék, 
Nincs még: , mikor" — vagy , hová". 


2. Mi is voltunk testetlenben, 
És a megmérhetetlenben, 
Vártuk, hogy majd születünk. 
Időtlenben, tértelenben 
És az elérhetetlenben 
Igéret volt életünk. 

Lét előtt is , lehet" minden: 
Öröklétből szól ki Isten 
Róluk, kik még ,. nincsenek", 
Akik még nem valósultan, 
csak Örök-Tervekbe hulltan, 
Lét-előtti emberek. 


3. Hármat köztük kiválasztott, 
Nem-létéből feltámasztott 
Teremtői Gesztusa. 
Mindegyikre rálehelte, 


1A három októberi ember: I. Henri Bergson, II. Prohászka Ottokár, 
Bárdos Lajos 

Mit műveljen emberlelke 
Alkotói gesztusa. 

, Naptárában" megjelölte 
Mind a hármat, hogy a Földre 
Piros ősszel jöjjenek, 

Mikor nevet a természet 

És felujjong az enyészet, 

S engem is megnézzenek. 


. Mert, mint sóhajtás a térben, 
Gondolat is az időben 
Szabadon jár és keres: 
Szemléletről szemléletre, 
Eszméletről eszméletre. 
Vonzódásos . . . kényszeres . . . 
Szándékoknak is van , JÓó"-ja, 
Szellemgravitációja, 
Teremtőnktől emberig. 

Úgy vezet át az időkön, 
Mint anyagjárta mezőkön 
Lelkemtől a testemig. 


5. Fagyos télen, napos nyárban 
El is jöttek mind a hárman, 
Szólítgattak évekig. 
Létemnek trilógiája, 
Háromszavú iskolája: 
Istenötlet mindenik. 
(Hiszen talán minden lélek 
— kimondani szinte félek — : 
Öröklétből moccanás. 

Mik vagyunk mi emberlelkek? 
Földre hulló istencseppek? 
Végtelenbe pottvanás?) 

I. 


6. Első volt, ki utoljára (X. 18.) 
Szállott le a planétára: 
Három közül harmadik, 

Ki eszmélete hangjára 
Rávilágolt önmagára 

S megváratott hajnalig. 

Ő volt, aki megvallotta, 
Mert lelkével meghallotta 

S felfedezte az Időt. 

Hogy e csoda nem anyagból, 
Hanem szellemhatalomból 
Éleszti a létezőt. 


1 


. És ezen az igazságon 
Nekem megnőtt a világom, 
Uj dal lett az énekem. 
Visszazengett rá az égbolt. 
Hazatérni, jaj, de szép volt! 
Hosszú munkaéveken 
Belenőttünk az Időbe, 
Folyton végtelenedőbe. 
Nem szűnünk sem én, te sem, 
Őrizzük a letűnt múltat, 
Megteremtjük önmagunkat: 
Ebredés a Végtelen. 


8. Múlt - jövő szimmetriája 
Létemnek új bibliája: 
Megérintett minden szót, 

. Valóság"-gal betakarta, 
Szögmérőmön elcsavarta 
Félkörrel a mutatót. 
Felmosolygott lelkem arca, 
Ezzel már a másik partra 

Suhant át a gondolat. 
Elfordította a sajkát, 
Új szóra nyitotta ajkát 
Az újszülött Mozdulat, 


II. 


. Másodiknak istenposta (X. 10.) 
Szószékéről idehozta 
A dallá vált víziót. 
Megmozdult a Mindenségem, 
Új nap jelent meg az égen, 
Hozott Evolúciót! 
Felfénylett a Lélek Háza, 
Imádság lett a szokása, 
Megszólalt a Szentírás. 
Feltárultak régi tájak 
Testté váltak gyermekvágyak: 
Nevre szólt a meghívás. 


. Megláttam a lelkem sorsát, 
Megmutatta a , Mennyország" . 
Tiszta lett a látóhatár. 

Titok járt körül a Léten 

S igaz, úgy amint volt régen. 
Ha lelked nem másra vár, 

S bár mindaddig azt se tudtam, 
Hogy a jövőm és a múltam 
Mindmáig cserben hagyott. 
Most bejártam létmezőmet, 
Megtaláltam jövendőmet. 

S észrevettem. hogy ..vagyok". 


. S ami nem fér ember-észbe, 


Hogy nem sejted, hova lépsz be 
Holnapig. vagy délután: 


A 
WA] 

13. 


Szögmérőd majd megmutatja, 
Melyik isten akaratja, 

S nem a te vágyad csupán. 
Mikor mindent odaadtál 

És Vele összeolvadtál, 
Lelkedből a hála szólt: 

Isten benned zongorázik, 
Jövődből mi sem hiányzik: 
Emberséged válaszolt. 


III. 


Harmadiknak jött el hozzám (X. 1.) 
Énekszóban kincsét hozván, 
Istenkéz a homlokán, 

Mert dalolni jött a földre, 

Hogy küldetését megköszönje 
Októbernek hajnalán. 

S hogy majd benne megtaláljam 
Csodálatos munkatársam 

S ne csak ámuljak csupán. 

De amíg a kezem fogta, 

Kincsét velem megosztotta, 

És a lelkét is talán — ... 


Messzi álom újraébredt, 
Hazajárás? — nem kísértet! — 
Csokor, Isten asztalán. 

Mert mit ember el nem mondott, 
Ez a lélek dallá bontott 
Templomának kórusán. 
Dalolt éltet, lelket, Istent, 
Emberhangon beszélt mindent 
Ez a , filozófia", 

Mert a hang, a láthatatlan, 

És ésszel megoldhatatlan, — 
Tértelen, nem szó-fia. 


14. Nem beszédre, nem szavakra, . 


Egyesített akaratra 

Épült ez a misszió. 
Megálmodott fölgerjesztő, 
Eszméletben önteremtő 
Rejtett volució. 

Hogy láthatatlan hangban 
Es a néma mozdulatban 
Lélekközlés titka él: 

Mert ezen a kettős nyelven 
Minden formán túl és elven, 
Lélek lélekkel beszél. 


. Ilyen nyelven szóltunk ketten, 


Istenünkbe evezetten 

Zengett a misztérium. 

Benne mindent eldaloltunk, 
Beleszólt jövőnk és múltunk. - 
Anyagtalan prémium: 


„Megérteni rosszal, jóval, 


(Gregórián énekszóval) 

Létünk örök titkait. 

Hogy a templom megszólaljon, 
Minden igazat megvalljon, 

S eldalolja mind ma ttt. 


* 


. Kik lelkemre ráhajoltak. 


Életemben hárman voltak 

, Októberi Emberek". 

Hármuk közül egynek mondom. 
Akihez a földi fronton 

Még ma is hozzálérhetek. 
Három ember. három élet. 
Három fénylő emberlélek. 


Végtelen-járt Gyermekek, 
Kiket szóban, gondolatban 
Alkotói akaratban 

Még fölmérni sem merek. 


. De eljöttek életembe, 


Beszóltak eszméletembe. 
Tanítottak engemet. 
Megmondták, hogy Isten bennünk, 
Hogy a Lélek a szerelmünk, 
Átölelték éltemet: 

Végtelenbe el nem veszünk, 
Ha Kéz megfogja kezünk 

S újrakezdi énünket. 

Tetten érjük minden percben, 
Érintésben, leheletben, 
Hogyha éleszt bennünket. 


. S mi tovább az Ő kezével, 


Szentelt eszméletcserével, 
Megértjük a Tértelent. 

S életekből, emberekből, 
Múltakból és jelenekből. 
Gondolatból, ismeretből, 
És Mindenségszeretetből 
Készítjük a bennünk élő 
Istenarcú Végtelent. 


(1975. szept.okt.) 


Az Ima 


AZ IMA ÉRTELME 


1935 szeptember 21. 


Az imádság megértése és átélése a legnagyobb és legnehe- 
zebb lelki folyamatok közé tartozik. Tehát elmélkedjünk az 
ima értelméről. 

Mi az imádság? Mindnyájan imádkozunk naponta, mind- 
nyájan átélünk valamit az ima értelméből. Azt kérdezem 
azonban, vajon van-e egy is köztünk a világon, aki tudja 
egészen, mi az ima? Ugy gondolom, hogy a legjobb imádko- 
zók is azt felelnék: , nem tudom". Mégis mi az, amit tudunk 
róla? Annyit tudunk, hogy amikor az imádsághoz fogunk, 
akkor keresünk valami felfelé kapcsolódást és indítást. olyan 
értékek felé. amelyek nincsenek meg bennünk. Mikor imád- 
kozni akarok, akkor kötődni akarok valami magasabbrendű- 
höz, mint én vagyok. Valami természetfölöttihez tárom ki 
karomat, mint pici gyermek édesanyja felé, — mint a fészken 
ülő madárfióka az ismeretlen világ felé. Mit keresek? Enni- 
valót, a lelkem eledelét és italát, mert nem kapom sehol; né- 
zek jobbra-balra, emberről emberre s mindenhol étlen- 
szomjan maradok. Nagyon szerethetek bizonyos embereket, 
nagy bensőséggel kapcsolódhatom egyesekkel, de ez nem 
elég, az ember lelke szomjas marad. A legrosszabbul áll az, 
aki a rendes, napi örömökben keresi a maga megelégülését, 
az a legkevésbé elégül meg. Jobban jár az, aki emberi lelkek- 
ben keres egy-egy szigetet, ahol megpihenjen. De ott is csak 
csalódás éri, és az elszakadt barátságok, szerelmek után is- 
mét :negmarad a szomjúság. Megmarad mindörökké, míg az 
emberfölötti felé a kapcsolatot meg nem találja. Próbáljunk 
kapcsolódni a tisztán szellemi, az isteni felé 

Az a szellemi. amit most keresünk. A7 elhunyt földi lé- 
nyeknek lelke is lehet az. Sóhajthatunk a szentek lelkéhez, 
kérhetjük Szűz Máriát, de ezek csak lépcsők, ezeken át me- 

gyünk a világ szellemiségének csúcspontja felé. Úgy vonza- 
tunk felfelé, mint az elejtett golyó, mely lefelé siet, mert a 
földszerűség vonzza magához. Én nam vagyok földszerű, mi 
mindnyájan lélekszerűek, szellemszerűek vagyunk. Ezért mi 
ellenállhatatlanul felfelé vonzatunk, az Isten felé, akinek ke- 
zéből mi lekerültünk, ahová szüntelenül visszavágyódunk. 

Mi az oka, hogy nem találunk oda? Tapasztaljuk, hogy 
földi ügyeink ránk nehezednek, ránehezednek Isten felé vivő 
lendületünkre. Testi igényeink, a fáradtság, éhség, betegség, 
szellemi elfoglaltságaink, gondjaink, az emberi kapcsolatok 
összehálózzák az ima egységes lendületét, zavarnak és nem 
tudom azt a vonzóerőt háborítatlanul követni. Miért? Mert 
nemcsak lélekszerű vagyok, testi tartozékom van. Testbe öl- 
tözve jár itt a lélek, és szükségünk van a testre, mert ez cse- 
lekvésünk eszköze. Miért van az, hogy ugyanakkor, amikor 
segít, akadályoz is? Segít, mert munkába vihetem, de akadá- 
lyoz is. mert más törvénye van. mint a léleknek. A léleksze- 
rű húzódik Isten felé, a testszerű viszont egyre önmagát em- 
legeti s magáért akar lenni. Ez küzdelem, és minden cselek- 
vésem harc kimenetele. Küzdő egyháza vagyunk a Szentek 
egyességének a fegyverünkben rejtőzik az ellenségünk. Az 
imádság jó végzése érdekében is ezt a harcot kell megvív- 
nunk, és hogyan fogunk hozzá? Ez végnélküli sóhajtás fölfe- 
lé: a lélek kielégületlensége. Miképpen fogja legyőzni ezeket 
a földi gátakat, melyek minden oldalról eléje jönnek? 

Az ima tudomány is. Az imát tanulni kell. Nem megy 
magától. Imádkozni nagy feladat. Mikor imához fogunk, ne 
úgy fogjunk hozzá, mint közönséges napi feladathoz, hanem 
ébredjünk annak tudatára, hogy életünk legfontosabb mo- 
mentuma előtt állunk. Olyan pillanat előtt, melytől életcé- 
lunk teljesülése függ. A Miatyánkot nem úgy mondom. mint 
megszokott szöveget, hanem tudom, hogy az életcélomnál 
tartok, mert most beszélek valakivel, aki minden életnek 
célja és forrása. Most szólok valakihez. aki minden életnek 
ura. Tehát, mikor imádsághoz fogok, átalakultam, új ember 
vagyok. - nem az igák, hanem a lélek embere. Ezért eltávo- 

lítok eszméletemből mindent, ami nem oda tartozik. A kon- 
centrálás a legnehezebb tettek közül való. Ha az ember csak 
közönséges, földi dolgot akar tanulni — pl. iskolai leckét -, 
az is nehéz feladat, mert ki kell küszöbölni minden egyebet. 
Fokozottan nehéz ez, ha ez a koncentrálás a lelkiség vona- 
lán megy és a természetfölöttiség felé kell tartani. Ilyenkor 
indulunk az életnek olyan birodalma felé, amelyben minden 
földit elbocsátok és arra felé nézek, ahol az én Istenem van. 
Csak Ő van ott, körülöttem senki és semmi. A templomban 
lehet ezer ember, én magam vagyok Istenemmel! Otthon, a 
szobámban jöhetnek, mehetnek, zajonghatnak, — én egyedül 
vagyok Istenemmel. Ez az első feladat, ha imádkozom. 
Figyeljük meg, mit imádkozunk? Az ima tartalmát. Néha 
megszólalunk, azért, hogy kérjünk, hálát adjunk, máskor 
hogy egyszerűen örvendezünk, hogy vagyunk és Istennel 
együtt vagyunk. Vagy egyszerűen azért, hogy csak kapcso- 
lódjunk, se ne kérjünk, se hálát ne adjunk. csak érezzük az 
Ur jelenlétét. Hol itt a lényeg? Mi az a minden imádságban 
közös tartalom? Az, hogy bizonyos lelkületbe helyezkedem. 
Nem az a lényeg, hogy mit mondok az csak nekem számít, — 
Istennek az számít, milyen lelkülettel mondom. Milyen ke- 
hely a lelkem, amelyből ezt vagy azt tartom Isten felé? Ha 
imádkozni akarok, akkor lelket teremtek, mely mást semmit 
nem ismert, mint azt a törekvést, hogy közeledjek az Úristen 
felé. Ez az első megállásunk. Az imában nem tartalmiság az 
elsősorban lényeges, hanem a lelkületem, amely a tartalmat 
hordozza. Ennek a lelkületnek kitermeléséhez eszközül 
használhatok mindenféle dolgot: letérdelek, összeteszem a 
kezem stb. — a liturgikus mozdulatok szépsége mind ima- 
szolgálat. A liturgikus precizitások az oltárnál részesek az 
imalelkület megteremtésében. Az első, a legközvetlenebb a 
lényemből, a testem szolgálatából folyó imádság-forrás: a li- 
turgikus mozdulat. Mit tehetek még? Mondhatok mondato- 
kat. melyek lelkemből fakadtak, - vagy mondhatom szent 
emberek mondatait. Azért jó az Officiumot mondani. mert a 
benne rejlő mondatkincseknek a jószándékú elmondása 

megint újra termeli azt az imalelkületet, amely sugalmazta 
őket, s mely az imádság tömjénillatával vesz bennünket kö- 
rül. Tehát a második imaanyag szóba foglalt tartalom. Vé- 
gül, egyet tehetek. Énekelhetek és zenélhetek, hogy az ima- 
lelkületet kitermelhessem. Aki énekel, kétszer imádkozik, 
hallottuk már sokszor. És mégis, oly kevesen énekelnek. Mi- 
kor szól a népének, úgy kellene zengenie a templomnak, 
mintha az egész templom egy emberként szólna az Istenhez. 

Ezek azok az eszközök, amelyeken én megyek és segítek 
menni Isten felé. A templom külsőségei, épületvonalai, 
minden, amit oltáron, énekben, zenében teremteni tudok, 
azt mind adom és leteszem az imalelkület szolgálatába. Míg 
az imalelkületet magunkban kidolgozzuk, mind tanulók va- 
gyunk. Amit a nagy szentekről olvastunk, amit Prohászka 
Ottokár atyáról lehetett hallani és mindaz, amit mindenki 
saját kis léptein kezdve megtapasztal, miközben előre lépe- 
get az imafejlődés vonalán. mind ugyanarra figvelmeztet: az 
egvetlen földi boldogság az ima. Nem tud semmi olyan bol- 
dogságot fakasztani, bármilyen életünk legyen is. Az aggo- 
dalom, a félelem ezerféle ránca, sötétje a földi örömök szép- 
ségeiben, a legnemesebb boldogságban is ott van. Aki tiszta 
boldogságot akar ízlelni, tanuljon imádkozni. Már egy át- 
szellemült lelki hedonizmus hevében is lehet imádkozni: 
kezdjünk imádkozni tanulni. Aki megízleli, mennyit lehet 
ebben haladni, bevallja, hogy nem tud imádkozni. S ha eb- 
ben a szent, tiszta nemtudó alázatban elindul és ha mától 
kezdve mindennap tanul, mint a gyermek, Isten kézen fogja 
őt, és megtanítja imádkozni. Ha vannak szeretett szóbeli 
imáink - és kinek ne volna? -, megtölti őket az Istenhez 
vonzó boldog lelkiséggel. Térdeljünk le egyedül és semmi 
mást ne gondoljunk, mint hogy itt van az Isten. Körülöttem 
és bennem van. Bennem lakik. A Szentháromság háza va- 
gyok. Nem kell messzire imádkoznom, befelé kell imádkoz- 
nom és mondanom: bennem lakó Szentháromság, hallasz 
engem? Tudom, hogy egészen közel vagy, érezlek és hallgat- 
lak, Uram. Ez a tudat megtisztítja látóhatárunkat. Boldogsá- 

got ad és ezzel a boldogsággal hív és csalogat az Úr, - míg 
lelkünk kezdő és ügyetlen, ha lépni nem tudunk, felemel -, 
ha szólni nem tudunk, beszél helyettünk. 

Kezdjünk el tehát imádkozni tanulni. Gyakorlatilag ez le- 
gyen a feladatunk. Soha imát ne kezdjünk anélkül, hogy ezt 
a benső koncentrálást, a bennünk lakó Szentháromság meg- 
keresését el ne kezdjük. Tudom, hogy bennem lakik az Is- 
ten, körülöttem is van az Isten, — tudom, Istenbe vagyok me- 
rülve, benne élek, mozgok és vagyok. És ezzel a tudattal in- 
dulok reggel utamra és zárom le este szemem. És akkor ör- 
vendezem, - függetlenül attól, hogy milyen az életem, mit 
csinálnak velem az emberek, - fölötte vagyok mindennek és 
mélyen vagyok mindennek, mert megtaláltam azt, akit a szí- 
vem szeret. Elidegenülünk mindenkitől? Nem, benne min- 
denkit százszor jobban fogunk szeretni. Elveszítjük szerette- 
inket? Nem, benne mindenkit százszor megtalálunk. Ha ve- 
le egyesülünk, akkor gazdagok, erősek, boldogok, hatalma- 
sok leszünk, mert ajándék csak Istenben van. 

AZ IMA CÉLJA 


Jól imádkozni a lélekátadás Istenhez méltó teljességével 
sohasem fogunk tudni. Csak az Úr Jézus és Szűz Mária tud- 
tak egészen jól imádkozni. De abból a mélységből, melyből 
mi imádkozunk az Úrhoz, addig a magaslatig, melyen az Úr 
Jézus társalgott Atyjával és Szűz Mária beszélt gyermekével, 
- még sok fokozat van. Sok lépcsőnk van megjárni való. 
Lépjünk tehát a szent lajtorjára, induljunk, emelkedjünk, 
járjunk az imádkozás iskolájába. A múlt alkalommal arról 
beszéltünk, mi az ima értelme. Átláttuk, hogy az ima értel- 
mének lényege nem annyira az, amit benne mondunk, - ha- 
nem az a lelkület, amellyel mondjuk. Az ima sajátos lelkü- 
let, lelkiségfölvétel s értelme az, hogy felfelé fogódzom, ma- 
gasba lendülök Isten felé, vagy a szentek felé, nálamnál kü- 
lönb szellemiségek felé, akik Istennel odaát egyesültek. El- 
határoztuk, hogy napról, napra megpróbáljuk azt a lelküle- 
tet magunkra ölteni. Sikerül ez a vállalkozásunk? Egyetlen 
feltétellel: ha ezt a lelkületet elkérjük a jó Istentől. Még azt 
sem tudjuk kimondani saját erőnkből, hogy: Jézus! Mert az 
imához az Úr kell, az ő szent segítsége. 

Ma egy lépéssel tovább akarunk jutni, az ima céljáról be- 
szélünk. Ezek az egy szóval kimondott elmélkedési címek a 
maguk elvontságában olyan üresek, mintha nem volna ben- 
nük semmi. Az a dolgunk, — mikor meditálunk. hogy szín- 
nel, erővel, tartalommal telítsük ezeket a szegény szavakat. 
Mi most az ima célját akarjuk ilyen módon lélektartalom- 
mal átönteni, átitatni. 

Gyakran hisszük, hogy az imánk célja elkérni valamit Is- 
tentől. Odamegyünk Szent Antalhoz, Kis Szent Terézhez - 
akik már Isten ölében élnek —. és elmondjuk: tedd meg ezt 
nekem, nekem nincs ez vagy az, add meg nekem., igazítsd el 
életem. bajokkal küzdök. védelmezz engem! — Így beszélünk 
néha az oltároknál és érezzük. hogy imádkoztunk. Az imád- 

ság kérés elsősorban. És nem kell szégyenkeznünk ezeken a 
kis imákon, melyekben úgy gondoljuk az Istent és a Szente- 
ket, mint egy nagy protekciós hálózat intéző hatalmait, aki- 
ket ügyes-bajos dolgainkkal felkerestünk, sorba kell kérnünk 
őket, mert jók, mert szeretnek és segítenek. Emberi kicsiny- 
ségünkben szabadkozunk, mert szegények, gyarlók vagyunk. 
Állunk a végtelen mindenségben, ideértve a földgolyót, min- 
denféle fizikai és nem fizikai interakciók kereszttüzében - 
rajtunk át - meg átható erők hálózatában. Honnan jöttek, 
merre mennek -, nem tudom. Érzelmi hullámok, gondolt 
áramlatok futnak rajtunk. Honnan jöttek, mit akarnak tő- 
lem? Ki rendezi mindezt körém? Merné azt elgondolni vala- 
ki, hogy ő maga legyen életének magányos kormányosa? A 
végtelenbe helyezett véges kis ember vállalhatná élete igazí- 
tását? -— Nem. Van Valaki, aki formálja az életet és ura a 
végtelennek. Mihelyst ezt felismerem, szegény emberi létem 
kitágul abban, hogy segítséget kérek. 

Add meg ezt, tedd meg ezt. Ez a szegény kérő ember már 
imádkozó ember. Es van kérésének olyan szent és tiszta for- 
mája, olyan nemes és az Istenségtől úgy átitatott formája, 
hogy az bizonyára nagyon tetszik az Urnak. 

Uram, nekem ez jó volna, úgy látom. De csak Te tudod, 
mi kell nekem és mi nem kell. Add, vagy vedd el a Te aka- 
ratod szerint. Az ilyenfajta kérés a gyermeki bizalom hangja. 
Ez az őszinte, odaadó kérés - nemes kérés. Ilyen kérést akar 
az Ur. De ne hogy az a gondolat éledjen bennünk, hogy Is- 
ten rászorul figyelmeztetéseinkre. Uram, ne vedd el ezt a 
kedves beteget, — Uram, ezt vagy azt az életkörülményemet 
alakítsd, amint azt én szeretném stb. Isten a kéréseket ki- 
mondatlanul is tudja. Nekem szükséges, hogy kérjek, s 
mondjam Uramnak, merre gravitál a lelkem. Ez a kérő 
imádság, melyben segítségért keresem Istent. S midőn kérek, 
abban a pillanatban úgy érzem, ez a kérés imám célja. 

De vajon ez a végső cél? Mikor én kértem és kaptam -, 
vagy kértem és nem kaptam, vagy mást kaptam. Mi lesz ab- 
ból az imából, amikor kértem és valahogyan elfogytak a 

kérésem körül a tények, mikor Isten meghallgatott, vagy 
jobban megoldotta kérésemet, mint magam s most szemben- 
állok a végtelen valósággal: Uram, köszönöm! Mindent, az 
adást és elvevést is köszönöm! Mindazt, Uram, amit adtál és 
elvettél, mindazt, aminek örültem és ami fájt nekem, köszö- 
nöm! Ez is cél, a hálaadás. A hálás lélek virágzó lélek, aki 
azért tágul ki hálaadássá, hogy Isten gyönyörködjék benne. 

A lélek második imafeladata: kitárulni Annak, Aki min- 
dent ad, aki az élet formálója, akinek kezében a lelkünk, 
mert benne élünk, mozgunk és vagyunk. Övé vagyunk min- 
denestül, és ezt tudnunk kell, akarnunk kell s ezen örven- 
deznünk kell. Ez a hála legnemesebb formája, mellyel a lé- 
lek önmagát mindenestül Istennek adja. Uram, Tied vagyok, 
és mindegy nekem ezenkívül mindén. Mindent Neked adok, 
amit cselekszem, amit szándékolok, amire vágyódom. A 
Tied az egész lelkem, lényem. Ez az átadás az én legna- 
gyobb tettem. Ezzel elértem a maximumot, ami tőlem, em- 
beri gyarlóságtól kitelik. 

Ennek a hálának van egy magasabbrendű világa. 

Mikor a hálálkodó lélek az Istennel való kontaktust meg- 
érzi, akkor átéli, hogy valami nagy gyönyörűséggel van dol- 
ga, azzal a Valakivel van dolga, akinél szebbet, jobbat, töké- 
letesebbet nem lehet álmodni. Érzi, hogy minden, amit el- 
gondolni tudunk, csak halvány semmiség ahhoz a valóságos 
Lényhez képest, akihez szólunk. Óriási, mert betölti a min- 
denséget -, parányi, mert elfér bennem: túlér a végtelen te- 
rek korlátain, - nem szűk neki az én kis emberméretű lel- 
kem. Szépsége, hatalma, leereszkedése elragad engem és ki- 
szakad lelkemből az istendicséret. Lassan elfelejtem, hogy a 
végtelenekig messze van, - mert, ha belémfér, nem lehet 
messze, hiába tölti be a mindenséget, mégis enyém: minden- 
nap idejön, eljön alázatos színeiben, ha odamegyek az oltár- 
hoz érette. Ha tehát Ő ezt teszi - Ő, a nagyhatalmú Úr - 
akkor itt egy csodálatos szeretet ölel át engem és tudom, ez a 
legkívánatosabb a világon. Tudom, hogy Ő a végleges élet, 
az enyém és mindenkié, beléfogózom, Őbenne élek és Belő- 

le vagyok. Íme: az én istenkapcsolatom. Kértem, köszön- 
tem, magasztaltam. Es ezen hármas vonalon Isten közelébe 
jutottam. E három közül melyik volt a célom? Vajon azt 
akartam, hogy kapjak valamit, vagy köszönjek, vagy dicsér- 
jek? Igen, mindezt akartam és az Ur is akarta tőlem. De nem 
önmagáért. Azért akarja az Ur, hogy én tőle kérjek, hogy 
Vele foglalkozzam, hogy Neki hálát adjak. Azért szereti, 
hogy dicsérjem, hogy kapcsolódjam Vele. Minden ima arra 
való, hogy fölfelé kapcsolódjam, hogy az Istennel való egye- 
sülést keressem. És így minden imádságból Jákob létrája 
lesz, mely Istenhez vezet. Ha azt az imát csak mondom, ak- 
kor az én Jákob-létrám üres, nem járnak rajta angyalok, de 
akkor is megvan a kapcsolat. Mert ha az ima akaratomon 
kívül , szórakozott" — akkor is kapcsol szándéka szerint. Az 
ember lelke titokzatos világ. A lélek nemcsak a szavak ten- 
gelyén jár, vannak titokzatos mélyei. És sokszor —, ha szán- 
dékom az, hogy imádkozom, eltévednek az eszméletem fel- 
színén úszó szófosziányok, erzeketlensegi területekre talá- 
lok, de ha szándékom erős, a kapcsolatom nincs megszakít- 
va, a Jákob-létrám megvan. Megvan, míg azt mondom: 
Uram, kikapcsol a tévedező öntudatom, de én a mélyben 
egészen a Tied maradok. Tehetetlen vagyok, összekuszálódó 
eszmélésemmel, felszínen versengő gondolataimmal -, de a 
mélyben a Tied vagyok. 

A szüntelenül visszahívott ima-eszmélet kapcsol gyarlósá- 
gomban is. Keresem az Urat és népét. Az O szentjeit. Azt a 
Szentet, kiről vélem, hogy kicsinységemmel arányosabban 
tudok emberformájában hozzáférni. De akkor is csak Isten- 
hez szólok, az Ő szentjein át, Istennel való egyesülésem a 
szentek egyességébe való tudatos bekapcsolódásom. Mikor 
az Úr felé megyek, egy életrendszerré szövöm magam azok- 
kal a jó lelkekkel, szent lelkekkel, akik ugyanezt próbálták, 
míg itt jártak és most abban a boldog egyesülésben élnek. 
mely felé én is igyekszem. Itt van a mi nagy lélekhálóza- 
tunk, a szentek természetfölötti országa, az itt küzdök, a túl- 
ról szenvedők s a hazaérkezettek. Nincsenek messze. velünk 

vannak, lelkeink egyféleképpen élnek, mert mind Istenben 
élünk. 

Ez a szent egyesség, e lélekközösség, istenkereső utolérése 
minden imánk célja. Mikor azt mondom: Uram, imádkozni 
fogok, - nem arra gondolok, amit mondani fogok, hanem 
keresem a lelkületet, az érintkező pontot, kérem a belső len- 
dülést, melyben meg lehet találni az Istent. S amikor ezt 
megérezzük, s O bennünket betölt, akkor az ima tulajdon- 
képpeni célját elértük, az öntudatos kapcsolódást a Szentek 
közösségébe. Már nemcsak mint elkerülhetetlen valósággal 
állok szemben, azzal a valósággal, hogy a lelkek országának 
népéhez tartozom, hanem azt akarom, keresem, követelem 
magamtól, s akkor kezdem elérni az imádság célját. Tehát 
kérésem, hálaadásom, dicséretem, minden amit adok az Úr- 
nak, minden, amit kérek Tőle, minden, amit kapok Tőle, ez 
mind egyetlenegy nagy tett, — az a tett, hogy a Szentek kö- 
zösségében való életemet tudom, akarom és szolgálom. 

Lelki feladatunk legyen, hogy imáinkban megérezzük a 
velünk imádkozó lélekközösséget. Nem lehet egyedül imád- 
kozni. Egymagam kicsi vagyok, én nem tudok az Úrnak ad- 
ni, de nem vagyok egyedül, együtt vagyok, egy vagyok a 
Szentekkel és mikor kinyitom ajkamat, akkor azt mondom: 
Atyám, - azt is mondom: mi-Atyánk, a mienk: mindnyájan 
együtt és egyszerre. Ezt kell keresnem, ezt kell éreznem, ezt 
kell lelkemben ébrentartani. mint új éneket, mely minden 
emberlélekben egyetlen és mégis szent harmóniában egye- 
sülve énekli az Urat. — Igen, minden énekem új, ha az lel- 
kemből szűrt eredetiséggel fakad, mert én új vagyok. minden 
pillanatban megújuló lelkiség vagyok. Isten formájára alko- 
tott valóság. 

Milyen gyermekes szólás, hogy az ember emberformájú 
Istent alakit magának. Az ember van Isten formájúra te- 
remtve. Nem az általunk kigondolt Isten emberformájú. ha- 
nem az Isten alkotta ember istenformájú, úgy vagyunk meg- 
szerkesztve. hogy istenformájúak vagyunk. Nem antropo- 
morfizmus, hanem teoformizmus cez. istenszerűség ömlik cl 

a lelken, életünk az Úr erejéből folyó szüntelen teremtődés: 
önmagamat megújító valóság vagyok. Íme, Uram, én mindig 
új vagyok, mert Te teremtettél és Te magad vagy a teremtés. 
Örökkön megújuló, megnagyobbodó, megnemesedő valaki 
vagyok, mert Te alkottál engem s kezed nyomát viselem. 
Minden, ami tökéletlenség, az én vagyok, de minden szere- 
tetem, mind, amit Neked kínálok, az Te vagy és imáimban 
szeretetem hazatalál. 

Énekeljünk Urunknak új éneket és új szellemmel kapcso- 
lódjunk a Szentek egyességébe, s úgy imádkozzunk, hogy 
minden oldalról lelkek, drága földi testvéreink, elköltözött 
lelkek, az égi szentek együttes imádságos éneke szóljon kö- 
rülöttünk és egyetlenségünk egyességünknek forrása legyen. 

AZ IMA ÉRTÉKE 


Érték -, nehéz szó. Nehéz megmondani, hogy mit gondo- 
lunk rajta. Korunk filozófiája sok munkát fordított erre a 
szóra, értéktanok alakultak és hosszú viták e szóból eredő 
problémák körül. Mikor az , érték" szót kimondjuk, úgy 
érezzük, az mindenekelőtt valami olyan, ami az embernek 
való. Képzelhetünk értéket ember nélkül? Mi lehetne az ér- 
ték, ha nem volna ember, akihez az viszonyul? Ha valamire 
azt mondjuk: értékes, az bizonyára nekünk való. Van benne 
valami, ami engem egy bizonyos irányban megsegít. Vala- 
merre visz, amerre menni akarok. A pénz érték -, de csak 
azért érték, mert el tudok vele valamit érni. amit akarok. Az 
nekem magában nem érték, hogy az a papiros a tárcámban 
legyen. Az aranydarab magában véve szintén nem érték, - 
csak azért érték, mert valamihez hozzájuttat, amit akarok. 
Egy hölgynek, aki nagyon hiú, érték, hogy milyen gyönyörű 
nyaklánc lóg a nyakán, mert ő abból kifolyólag az emberek- 
től valami megbecsülést kap. Másnak egy nagyobb pénz- 
összeg azért érték, mert vele jót tehet. Ismét másnak, mert 
hatalmát erősítheti vele. 

Az egyes embereknek különböző értékskáláik vannak. De 
minden értékelés alapja: valamely embernekvalóság, melyet 
a kérdéses tárgy biztosít. Mikor tekinthetjük az értéket ab- 
szolutnak? Van-e, lehet-e olyan érték, ami mindenkitől füg- 
getlenül érték, ami nemcsak azért érték, mert valamit vehe- 
tek rajta, hanem önmagában, létében benne van? Itt kapcso- 
lódunk bele az élet leglényegesebb kérdésébe. Milyen való- 
ság lehet ilyen értékes nekem? Az a valóság válik ilyen kor- 
látlanul értékké, ami engem abszolút rendeltetésem vonalán 
visz előre -, nem csupán valamely földi igényemet elégíti ki 
—, hanem egész létemet megragadja, minden ízében, tartja és 
viszi. Merre? Van egy valamerre. amerre menni mindenki- 
nek értékes? — Van egy egységes valamerre? Erre a kérdésre 

össze-vissza felelnek az emberek és a különböző értékekről 
szóló filozófiák. De van egy jézusi filozófia, az Evangéli- 
umban olvasható, mely azt mondja: Van Út, amely felé 
mindenkinek mennie kell, van abszolút érték, amely felé 
mindenkinek törnie kell, — ez az Út, ez az Érték, ez az Irány, 
amely bizonyára olyan természetű nekemvalóság, mely en- 
gem nem önmagamba zár, hanem visz rendeltetésem felé. 
És ez a rendeltetés pedig nem egyéb, mint Istenbe való 
visszatérés, Isten keresése és megtalálása. 

Így már egészen közel jutottunk az ima értékéhez. Az ima 
kapcsolódás Istennel. Az ima célja ennek az egységnek az 
átélése. Az ima értéke mi lesz? Az, hogy az ima egyetlen 
cselekvés, mely engem kizárólag arra visz, amerre mennem 
kell, az egyetlen úton, a lelkem rendeltetésének vonalán ve- 
zet előre. Az ima értékének ott van a magva, hogy engem 
arrafelé irányít, amerre nekem való menni, arra az útra visz, 
amely a legmélységesebben nekem való, ami engem legkor- 
latlanabbul kielégít. Ha már megtaláitam a saját magam mé- 
lyén azt a Valakit, akit úgy hívnak, hogy , lélek", az a lélek 
mindig akar valamit éntőlem, mindig kér valamit abból az 
egészből, ami itt testestüi és lelkestül vagyok. A lélek keres 
valamit, valamit kiván, valamerre visz, és amerre visz, arra 
van az én életem rendeltetése. 

A katekizmus így kezdődik: Mivégre vagyunk a földön? - 
Erre minden első elemistának felelnie kell. Mivégre va- 
gyunk a földön? Ezt a nehéz metafizikai kérdést, te, kis hat- 
éves oldjad meg: mivégre vagyunk a földön? Játékaid mellől, 
mondd meg: miért vagyunk a földön? Erre van egy gyönyö- 
rű felelet a katekizmusban. En így foglalom össze: avégre 
vagyok a földön, hogy imádkozzam! Ez mindnyájunk egyet- 
len rendeitetése, mert Istent megismerni csak imán át lehet, 
neki szolgálnunk csak imával lehet. És Őt szeretni hogyan 
lehetne másként, mint imával? Üdvözölni lehet másképp. 
mint imával? Ha tehát azt kérdezem. miért vagyunk itt a 
földön, azt felelem: azért vagyok itt, hogy imádkozzam. - 
De mi lesz az élettel, ha munka helyett letérdelek és imád- 

kozom? Mi lesz mindennel, ha mindenki bevonul cellájába 
és imádkozik? Erre a kérdésre nagyon egyszerű a felelet. Az 
imádság nem pusztán abból áll - mint eddig is értettük —, 
hogy térdelek és imaszöveget mondok -, de nem is abból, 
hogy átélem az imaszöveget, elmélkedem, hanem abból áll, 
hogy bárhol vagyok, bármit teszek, imádságos lelkülettel já- 
rok. Az egyik ember azt hiszi, neki életcélja van, az, hogy 
kitűnő művész legyen —, egy másik azt hiszi, az az életcélja, 
hogy nagy tudományos felfedezéseket tegyen —, a harmadik 
azt, hogy egy embert kell boldogítania. Ez sok pénzt akar 
szerezni -, az nagy hatalomra akar szert tenni stb., stb., s 
ezek az emberek mind melléje ütnek életcéljuknak. Mert 
ezek mind eszközök. Egyetlen életcélunk, hogy ezeken ke- 
resztül megkeressük az Urat. Ez életcél! Ennek birtokában el 
lehet indulni mindenféle utakra. Keresem Istenemet! És 
amikor keresem azon keresztül, hogy hivatalomat jól töltöm 
be -, hogy a háztartásomban jól dolgozom -, hogy pompás 
műremeket készítek -, akkor imádkozom. Aki jól imádko- 
zik, egész rendeltetése vonalán jár. Tehát amely percben 
imához fogok és valóban imádkozom, akkor tudom, hogy 
most egészen az életcélom útját járom. Nagy mulasztást kö- 
vetek el, amikor imámban csak félig vagyok jelen. Mikor 
nem tudom, hogy életem legfontosabb pillanatát élem, 
mikor nem tudom, hogy az a vállalkozás, amelybe belefo- 
gok, az a szándékom, hogy Istenhez kapcsolódjak, nemcsak 
nekem, hanem az egész világmindenségben fontos. Az nem 
az a kis pillanat, melyre le vagyok szorítva -, az egy lélek 
irányítása, és szólhat örökre. Én örökké élek s öröklétemet 
minden percben eldönthetem. Nem lehet meghalni. Végte- 
len, súlyos valóság. Elpusztulás nincs, tehát minden pillana- 
tomat az örökkévalóság hatja át. Akkor is, amikor a percért 
dolgozom. Az imaszándékkal végzett munkám az örökkéva- 
lóság súlyától terhes, mert minden tettem és pillanatom az 
örökkévalóság tartályába hull, s eltölti a végtelent. Kezdő- 
döm, de nem végződöm el soha. Ezt elfelejteni a világ legna- 
gyobb szerencsétlensége, ami bennünket érhet. Bennünket 

ennél nagyobb baj nem érhet, beleértve minden világka- 
tasztrófát -, mint az, hogy elfelejtjük ezt a rendeltetést; nem 
eszmélünk, hogy minden pillanatunk az örökkévalóság me- 
zejére van szánva. Mindennek értéke a végtelenségbe fut. Ha 
ezt tudom, akkor másképp indulok imához -, akkor azt is 
tudom, hogy napi tetteim mind imává magasztosulhatnak, 
és nincs olyan cselekedet a világon, melyet ne lehetne imává 
tenni és melyen keresztül nem léphetek egy lépéssel köze- 
lebb az örökkévalósághoz. Ezt mind tudjuk, de nem mond- 
juk egymásnak elég sokszor, mert az ember szerencsétlen 
módon tapad a testhez, igényeihez —, a test annyi mindent 
akar, melyek nélkül nem tud megmaradni. Ezekkel a köve- 
telményekkel el kell bánnunk. Egyházunk figyelmeztetve 
mondja: Vigyázz, neked testben kezdődik az életed, testes 
életre vagy szánva, léted problémája a testes élet problémá- 
ja, és ezzel kell megharcolnod a harcot. És tovább tanit: 
Imádkozzál reggel, evés előtt és után, munka előtt, munka 
után! Miért éppen akkor? Mikor testem felülkerekedhetnék, 
mindig ébresztőt küld az Egyház parancsa. Fáradt vagyok? 
Mielőtt átadnám magamat a nyugalomnak, jusson eszembe, 
hogy természetfölötti lény vagyok. Aztán adjam meg a test- 
nek a nyugalmat. Amikor kilépek az álomvilágból és ébred 
az eszméletem, ezt a napot megszentelem. Ismét figyelmez- 
tet az Egyház: Vigyázz, elmúlt a test pihenése, belépsz az 
öntudatos életbe, szenteld meg ezt a lépést! Reggeli ima. — 
Étkezés. Ez alsóbbrendű működés, a testnek kell a táplál- 
kozás. De mikor megadom, figyelek: természetfölötti lény 
vagyok, szembeállítom lelkiségemet azzal a matériával, amit 
használok. Nem felejtem el, hogy lélek vagyok. Munkára 
megyek? Mikor elvállalom, hogy kenyeret fogok keresni, 
megállom helyemet ebben a világban? Tehát kenyérkeresés 
közben eszembe juttatom természetfölötti létemet. Íme, egy 
nagy érték átszövődése az életem. 

Az ima az egyetlen érték, amely önmagáért érték. Nem 
kell mondani, mi az értéke, mert az érték. Minden tettünk 
olyan értékes, amennyi imádság van benne. Minden vállalá- 

sunk olyan értékes, amennyi imádság van benne. Minden 
ébredésünk, alvásunk, munkálkodásunk olyan értékes, 
amennyi percent imát adunk bele. Nincs semmi, ami megál- 
lapíthatja, mi mitől érték? Minden az imától válik értékessé. 
Hova juttathatná a világot az ima? Az ima vonala olyan 
irányba visz, melyben lelkem lassan áttisztul, átivódik azzal 
az isteni erővel, mely felé mindannyiszor fordul, mikor ter- 
mészetfölötti sorsára eszmél. 

Ha valaki nem imádkozik, elhanyagolja életfunkcióinak 
leglényegesebbét. Lehet valaki becsületes ember, de ha be- 
csületességét nem foglalja imába - ha csak magáért a becsü- 
letességért becsületes, akkor elvétette célját. — Lehet valaki 
egészséges, kiváló —, ha önmagáért teszi, akkor bezárja ma- 
gát földi sorsába és úgy él süketen, bekötött szemmel, spa- 
nyolfalak között, és nem látja az utat az örökkévalóság felé. 
Nem tudja, hogy az a dolga, nézze meg: mivégre vagyunk a 
földön? 

Egy nagy szent azt mondta: , Aki imádkozik, az biztosan 
üdvözül, aki pedig nem imádkozik, az biztosan elkárhozik". 
Az ima útját járni, vagy nem járni az egyetlen kérdés, ez a 
lenni, vagy nem lenni kérdése. Hol fogom megtalálni azt az 
imához való képességet, hogy én azt az Ur akarata szerint 
bevigyem az életembe? Ugy találom meg, hogy Istent szün- 
telenül keresem. — Nem tudok jól imádkozni? Nem baj, ke- 
resem. — Szórakozott vagyok? — Megbotránkozom, hogy Úr- 
felmutatás alatt is másra gondoltam? - Tovább keresem, ke- 
resem, akarom Ot! Haragszom, hogy imámban más gondo- 
lat tölti eszmélésemet -, tovább keresem Istent. Várom, ke- 
resem, mert tudom, hogy az egész életnek nincs más értéke, 
minthogy imává magasztosuljak. Az életnek imává szentelé- 
se nem azt jelenti, hogy el fogok fordulni a világtól, hátat 
fordítok az embereknek, unalmas valaki leszek, aki minden- 
kinek csak erkölcsöt prédikál, hanem vidámabb leszek, mint 
ők. Sokkal jobb, pontosabban dolgozó, mint ők. Az életfel- 
adatot jobban megvalósítom, erőt, bizalmat, jókedvet, böl- 
csességet közvetítek nekik, mert nekem van honnan. És 

mindegyikünknek lehet honnan. Íme az ima értéke. Aki 
imádkozik, az onnan merít, ahol bőségben van. Aki imád- 
kozik, annak mindig adnak és így nemcsak kap, hanem ad- 
hat is. O tehát maga az imádkozó lélek ugyanakkor, mikor 
kitárul Isten felé és Istentől korlátlanul kap, — ugyanakkor 
korlátlanul osztogat mindenki felé, akivel összekapcsolódik. 
Íme az ima értéke, mely ismét a Szentek egységébe vezet. 
Krisztus a szőlőtő, mi vagyunk a venyigék. Krisztus Urunk 
feje az Egyháznak, a hívek Krisztus misztikus teste, Krisz- 
tusnak mi vagyunk a tagjai. Egyetlen életkeringésben va- 
gyunk, a mi Urunkból élünk -, és mi adja az életkeringést? 
Csak az ima, mert az imában kapunk malasztot, ebből segi- 
tem embertársaimat, hordom magamban az örökkévalóság 
kincseit és leszek mindig gazdagabb és lesz mindig bővebb 
életem -, kicsi, szűk világomnak nagy világa. Én vagyok a 
porszem, és az Úr a minden. De az ima értékén át részese- 
dem az Úrban. Tegyük feladatunkká ezt az értéktényezőt: 
az imát -, próbáljuk meg mindennap cselekedeteinkbe vin- 
ni! Reggel induljunk imával és nézzük meg este, volt-e imát- 
lan cselekedetünk? Próbáljuk meg minden tettünket imával 
telíteni, ezt a nagy értéktényezőt életünkbe beiktatni. Es 
mindnyájan fogjuk érezni, hogy ez, és csak ez az élet értéke, 
mert Istené vagyunk mindnyájan s nem lehet más célunk, 
mint ennek tudatában élni örökké! 

AZ IMA ÉRDEME 


Az, hogy gondolkodunk az imáról, nem cél, hanem esz- 
köz. A cél az ima megtörténése. Azért gondolkodunk az 
imáról, hogy azt a megvilágosodást, melyet e gondolkodás 
ad, az ima megvalósítására használjuk. Mert úgy van szer- 
kesztve az emberi elme, hogy minél többet foglalkoztatja ér- 
telmét valamely tárggyal, annál jobban átitatja azzal a lel- 
ket, annál jobban beévődik azokba az öntudatlan, rejtett lé- 
lekrétegekbe, hova már emlékezetünkkel nem tudunk 
visszamenni, de ahonnan kicsillan, kisugárzik minden, ami 
történt, kilép a névtelenségéből, beavatkozik a jelenünkbe, 
dolgozik jövendőnkön. Feledésbe ment emlékrétegek ezek, 
látatlanban élnek, ismeretlenül cselekszenek bennünk. Bár 
nem tudjuk világos körvonalaival eszméletünk színére hoz- 
ni, nem tűnt el, nem semmisült meg, életünk rejtett munká- 
sa marad. 

Ha végigelmélkedtünk egy gondolatsort az imáról, nem 
kell, hogy vissza tudjunk térni arra a maga eredeti formája 
szerint. Ha egyetlenegy szó sem marad emlékezetünkben 
úgy, amint mondatott, akkor is elmúlhatatlan az a tény, 
hogy mi ama gondolatokat egyszer átéltük. Ez az élmény 
beolvadt énünkbe, személyiségünk része maradt. Nem tu- 
dom néven nevezni, nem tudom, a gondolatnak melyik ele- 
me, érzelmi válaszaimnak milyen színezete tört most elő, de 
leheletét érzem, szelleme átjár és formál engem. Azért érez- 
zük, hogy az ilyen magunkra eszmélés, aminőt e meggon- 
dolásokban itt együtt végezni akarunk, hozzájárul imaéle- 
tünk fölépítéséhez, megerősödéséhez. Gondolkozzunk tehát 
az imáról, és gondolatainknak adjunk bebocsáttatást tetteink 
előcsarnokába. Eddig beszéltünk az ima értelméről, céljáról 
és értékéről; ma az ima érdeméről fogunk szólani. 

Ez karácsonyi gondolat. A karácsony szórta az embernek 
az , érdem" ajándékát. Addig nem lehetett az embernek ér- 

deme. Nem gyűjthetett az örökkévalóságra. A legjobbak is a 
limbusban vártak. Az emberi lélek erői nem tudták áttörni 
az évezredes adventek ködét. Nehéz bűnfelleg ült a bűnbe- 
esett emberiségen, elesett nemzedék voltunk és csak az 
istenígéretek teljesedése segíthetett rajtunk. Az emberi ér- 
dem tehát a betlehemi jászolban született, mert leszállt a 
földre az érdemek forrása. Benne, vele és az Ő erejéből lehet 
az embernek érdeme. Mai gondolataink öleljék át ezt az 
ajándékot. 

Mi az érdem? Lényege, hogy öntudatos lényhez tartozik. 
Élettelen s eszméletlen dolgoknak nincs és nem is lehet ér- 
deme. De vajon az eszmélő lénynek minden tettéhez jár az 
érdem együtthatója? Nem. Ha a tett nem szándékolja, hogy 
a jó megvalósuljon, nincs érdeme. Az érdem tehát az eszmé- 
lő lénynek szándékos jótettét kíséri. 

Az érdem a cselekvés érték-tényezője. Forrása a cselek- 
vésben feldolgozott szeretet. Minden tettünk annyit ér, 
amennyi szeretet van benne. Es ennek a szeretetnek forrása 
vajon bennünk van? Szent Pál leveleiben olvassuk, hogy 
magunktól azt sem tudjuk kimondani: Jézus. Ki gyújtja fel 
bennünk az érdemszerű szeretetet? A Szentlélek imádkozik 
bennünk , kimondhatatlan sóhajtásokkal”. Ennek az imá- 
nak, a Szentlélek-sóhajtásoknak kell áradni egész életünkön, 
be kell ivódniuk minden cselekedetünkbe. Az ilyen imának 
van szeretet-tőkéje s van értelme. 

Mikor imádkozunk, valóban úgy érezzük, hogy valami is- 
teni az, ami megfogott bennünket. Együtt vagyok létem ere- 
detével, rettentő forrásaival, s mindebben annyi részem van, 
hogy átengedtem magamat szent hatalomnak. Mikor azt 
mondom: ma nem tudok imádkozni, ez azt jelenti, hogy 
magamtól nem tudok, s hogy most egyedül vagyok. Az a 
mennyei szélvész, amely ott fú, ahol akar, nem akarja élesz- 
teni tüzemet. Ilyenkor is lehet, sőt van is imámnak érdeme, 
ha Istenhez ragaszkodva kitartok. Mert ez a segítségtelen ki- 
tartás az én munkám. 

Erre felmerül az a kérdés, vajon abban az esetben, amikor 

segítségben, az öntudatra lépett malaszt teljes fegyverzeté- 
ben imádkozunk, mikor (Isten imádkozik a bennünk lakó 
Szentháromságban), a lelkünkre leszálló Szentlélek Isten 
imádkozik bennünk, akkor is van az imának érdeme? 

Ha magamtól nem tudok imádkozni, s ha Isten leszállása 
kell, hogy imádkozzam, akkor van egyáltalán az imámnak 
érdeme? Miféle érték az, amit magamnak ez ima alkalmából 
tulajdonítok, ha semmi részem sincsen az imában, s ha ben- 
ne a kezdeményező s a kivitelező egyaránt másvalaki, nem 
én, hanem a Szentlélek Isten? Ha eszméletem egyszerűen a 
Szentlélek fészke, ahova leszáll az Isten, s mikor akar, imád- 
koztathat engem, hol van akkor az én öntudatomnak és 
szándékomnak részesedése az imában, melyből az érdem 
származik? Honnan hárul rám viszont a mulasztás vádja, ha 
nem imádkozom? Ha semmi sem múlik rajtam, akkor lehet- 
e benne érdem? i 

Isten az imában is nekünk adta a szabad kezdés képessé- 
gét. Eszméletemet kitárhatom és becsukhatom. A Lelket fo- 
gadhatom és kizárhatom. A Lélek ugyan nem jön bármikor, 
nekem azonban készen kell lennem bármikor fogadására. 
Ez az, amit én adhatok az imában. Isten akar bennem imád- 
kozni, de nekem is akarnom kell, hogy imádkozzék ben- 
nem. Mindenható hatalma féltve tiszteli szabadságomat. 
Nem tör rám, hanem bebocsátást kér. Az én akaratomból 
akar hozzám jönni. Hívott, kedves vendégem akar lenni. 

Félelmetes hatalmat adott kezembe. ,,Ne szomorítsátok 
meg a Lelket". Én, a föld pora, a törpeember megszomorít- 
hatom és meg is örvendeztethetem őt. Mert rámbízta, hogy 
elutasítom-e vagy készségesen várom-e a Lelket. Az ima ér- 
deme ebben a hatalmamban veri gyökerét. A Lélek érzé- 
kenysége finomabb a szellő-kezeknél, a zárt eszméletek előtt 
érintés nélkül suhan el ez a szél. 

Mi lesz a feladatom vele szemben? Hogy hívjam, várjam, 
kaput tárjak neki, akkor eljő, imádkozik bennem. Megnyí- 
lok a lélek sugárzására, s mint a sötétséget ellepi a fény, úgy 
tölt el engem imával ez a csodálatos Istenszemély. Nem kí- 

ván mást, mint nyitott ajtót, zárt ablakot, várakozó, kíván- 
kozó lelket. 

Csak ennyit? Kérdezi az emberlélek. 

Ennyit, s ez nem kevés, ez sok. Ez a lélek legnagyobb tet- 
te. Ezt a nyitott készenlétet fenntartani nagy feladat. Az élet 
számtalan áramlása ömlik lelkünkön át, ezerféle hatás ke- 
reszttüzében állunk, eszméletünk és környezetünk minden- 
felől ostromolja. Ez a sok ütődés-verődés gátolja a lelket a 
maga kibontakozásában, s mint tövisek közé esett mag nö- 
vése, úgy küszködik fejlődése a reá boruló bozót százágú 
hajtásaival. A napi élet keresztülnő rajtunk. Íme az ellenség, 
mely a léleknyitás elé érnyékot, a vágyak elé bágyadtságot, a 
hívások elé lankadást vet. A lélek dolga győzelmesen kitar- 
tani a nyitottan valló adventi magatartásban. Íme az imád- 
ságos lélek érdemének első forrása. 

De nem elég passzíve nyitva lenni. Nem elég a léthez az 
istenvárás. Akarnunk kell Istent megtalálni. Akarnunk kell 
bontani a bozótot magunk körül, lefejteni a lélekről a ránö- 
vő idegen tövisburkolatot. Ez már több, mint várás, ez küz- 
delem. Harcot kel! harcolnunk a lélek felszabadításáért. Ez 
a harc abban áll, hogy a lelkemet kuszálni akaró hatásokat 
békés kezekkel sorra lefejtem, szembenézek az élet gondjai- 
val, a földiség hívó szépségeivel, s mindezekkel szemben tu- 
dom, hogy „egy a szükséges". Nem felejtem el, hogy van e 
lélekzavaró bozót csábító és számító formáinál fontosabb, 
életemre döntőbb, örök jövendőimre elhatározóbb, milyen 
lelket tartok Isten felé. Ezt a kapcsolatot megzavarni nem 
engedem. Ehhez ne férjen sem a gyötrelmek, sem az élveze- 
tek rontása, ez az én lelkem sorsának védelmére szükséges, s 
minden erőmmel őrt állok, harcolok és győzök. Ez a mun- 
ka, ez a soha sem szűnő tevékenység, mellyel Isten felé nyíló 
lelkemet védem, az ima érdemének második forrása. 

Ha így kinyitottam lelkemet az Ur felé, az Ur betölt enge- 
met. Isten kegyelem-élete van bennem. Soha el nem veszí- 
tem, mert mindenütt van, s nem távozhatom jelen valóságá- 
ból. Tanulnom kell ezt. A jó ima első feltétele, hogy az Úr 

közvetlen és folytonos velemlétének tudatából fakadjon. 
Közelről beszélek Istenhez. Nem a fellegek között keresem, 
nem kell kilépnem önmagamból, hogy megtaláljam. Sőt. 
mélyebben kell megtérnem, megtérnem önmagamba. Már 
nem is várom, hogy eljöjjön, hiszen bennem lakik. Minél 
mélyebbre szállok saját eszmélésem ismeretlenségei felé, an- 
nál közelebb vagyok hozzá. Ha egyszer egészen utolérném 
önmagamat, Belőle is megtaláltam egy szemernyit — annyit, 
amennyit lényem megbír belőle. 

Ha így tudom, hogy Istennel vagyok telve, s Isten vesz kö- 
rül engem, akkor e tudomás egész lelkemet élő szeretetfor- 
rássá teszi, melyből nemcsak magam, de környezetem is 
táplálkozik. Ez a kisugárzás, e szakadatlan adás, osztogatás 
az ima érdemének harmadik arculata. 

Ez nem azt jelenti, hogy mindig aktuálisan boldogító lesz 
az imánk. Lehet, hogy imádkozásom kimerül abban a tudat- 
ban, hogy Istennek akarom adni lelkemet és nem kapok 
vissza semmit. Ilyenkor sincs távol az Isten. Az aszkézis 
könyvei mind megegyeznek abban a kijelentésben, hogy az 
átimádkozott lélek magárahagyatottsága istenközelséggel 
van egybekötve. Jelenlétének bizonysága, hogy a léleknek 
van ereje elárvultságában kitartani, szegénységének tudatá- 
ban Isten ajándékos jelenlétét türelmesen várni. Ez a rejtett 
arcú Isten cselekvése lelkünkben. A szentek, akik e lelkiálla- 
potról számot adnak, nem élnek istentávolban, Isten bennük 
él, csak jelenlétének tudata vitetik el az eszméletből. Hűség- 
próba ez, a megajándékoztatás nélkül való szeretet próbája, 
melyben a léleknek alkalom adatik arra, hogy még Istenben 
se keresse a maga boldogságát, hanem föltétel nélkül adja át 
magát Isten szolgálatára mondván: Uram, nincs más vágyó- 
dásom, mint a Te akaratod. 

Íme az ima érdemének végszava. Isten akaratának való 
teljes átadottságunk oly kedves az Urnak, hogy ennél kedve- 
sebbet nem tudunk néki nyújtani. Akik egész életükben hí- 
vek voltak e felajánláshoz, s azt minden örömben és szenve- 
désben ismételték, Isten legkedvesebbjei és a szentek látásai 

szerint, alig érintik a tisztító tüzet. Ez az akarat — ajándék a 
legnagyobb engesztelő imádság is. 

Miért oly kedves ez az Alkotó szemében? Mert a legna- 
gyobb isteni ajándéknak, a lélek legdrágábbjának, a szabad- 
ságnak a visszaajándékozása. Ebben a teljes visszaadásban 
éri el az emberi szabadság a maga emberi célját. Miért ada- 
tott? Azért, hogy az ember szabad választásból legyen Iste- 
né. Hogy ne kényszer vigye az Úrhoz, hanem saját akarata. 

Ez az Istennel kötött akarategyezség csak teljes átadás le- 
het. Föltétlen igazodás az Úrhoz annak fölismerésében, 
hogy magamnál jobban tudja, mi kell nekem; Az, akinek 
most átadtam akaratomat. Ez igényli részemről a legna- 
gyobb akaratmunkát, mert ez az átengedés az élet adottságai 
között való eligazodásomban folytonos alkalmazkodó szán- 
dékokat, tetteket kíván. Folytonos munkát kíván avégből, 
hogy megmaradjak az Ur akaratának vonalán. Ezt a munkát 
s ezt a kitartást kéri tőlem az Ur minden imám szilárd tar- 
tójául. 

Meglepő ez? Az akarategység szeretetegységet jelent. Kit 
szeretünk jobban, mint aki egyet akar velünk. S mi szokott 
az egybeforrni látszó lelkek hasadásának oka lenni? Hogy 
mást akarnak. Akarategység nélkül nincs maradandó szere- 
tetegység. Már a földi akarásban sem. Hogyne kívánná a 
Mennyei Úr, akinek akarata a világ sodrának irányítója, 
hogy az egyes lélek átadja magát ez akarat örvényének, bele- 
olvadjon e szent áramlásba, s ezzel örök sorsát saját válasz- 
tásával vásárolja meg. 

Az imában való Istenhez-simulásnak legnagyobb értéke s 
e legnagyobb emberi érdem az akaratátadás, beleömlés az is- 
teni szándékba, melyben passzive és véletlenül elveszni mit 
sem ér sem a léleknek, sem az Urnak, de melyben önként 
merülni a lélek részéről, Istennek adott legnagyobb ajándék. 
Ez elbájolja, lefegyverzi őt. 

Ez az átadás-gyakorlat az ima legmélyebben fekvő érdemi 
része. Simple abandon - énekli a gyermekszent Karmelben. 
Mikor a szeretet teljes, az akarat egy. 

Így szólok tehát Istenemhez: , Uram, legyen meg az aka- 
ratod". Vigyük ezt a szót az élet mindennapiságába, kis és 
nagy harcaiba, éljük át minden hivatásban, minden életsors- 
ban. Mennyei gyógyszer, minden boldogtalanság ellenmér- 
ge. Minden örömnek megnemesítője, minden munkának 
megszentelője. Azért ne hagyja el ajkunkat és szívünket ez a 
felajánlás soha: , Uram, tiéd vagyok és mindenem a tiéd". 
Cselekedjünk, éljünk eszerint, és felismerjük ez Igének szent 
varázslatát, mellyel minden tettünket imává és minden 
imánkat kegyelmi értékké teszi. 

AZ IMA TARTALMA 


Ezek az elmélkedések mind egyetlenegy tárgyról beszél- 
nek. Mind az imát mondják. Az imát, ezt a nagy lelki való- 
ságot, ezt a legnagyobb emberművet. 

Nézek egy fölséges szoboralkotást, egy Mózest, egy Pietát, 
minden oldalról más, másképpen szép, másképpen adja 
magát nekem ugyanaz a valóság. Így az ima — ez a leglelkibb 
s a lelkiek között leghatalmasabb valóság, a lélek igazi re- 
mekműve - mindig egy és ugyanaz, csak gondolkodásom 
nézi most erről, most arról; majd az értelmét, majd a célját, 
majd az értékét, az érdemét, a szükségességét keresi. E fogal- 
mi nézésekkel körüljárja s míg járja, tudja, hogy bár minde- 
nik nézés más képet nyújt, mind ugyanarról az egyetlen 
nagy adottságról szól, amit akkor élek át, mikor imádko- 
zom. 

Ma az ima tartalmáról beszélünk. Valaki talán azt vála- 
szolja gondolatában: erről már volt szó, beszéltünk az ima 
értelméről. Nem volt szó róla. Az ima értelme cím alatt ar- 
ról beszéltünk, hogy mit jelent az: imádkozni. Istenkapcso- 
latot jelent. Keresést, fogódzást felfelé. Valami magasabb- 
rendű szellemiség felé, mint én. Kéréssel, hálával, dicsérettel 
fogódzorn, kapaszkodom, igyekszem szűk házamból, életem 
karámjából kifelé a másik világ üzenetei felé, annak a má- 
sik, jobb valóságnak megtapasztalása felé. Az ima tartalma 
más. A tartalom szó azt kérdezi, mi van benne? Ez más, 
mint amit jelent? Kapcsolatot jelent és különböző tartal- 
makkal telik e kapcsolat aszerint, hogy milyen keretek, fel- 
tételek, tények, valóságok irányítják imádságomat. Az ima 
tartalmát meghatározza az a természetfölötti valóság, melyet 
szolgálva körülvesz, az a szent hely, melyet felkeres, az a 
szent körülmény, tény, történés, emlék, fizikai jelenlét, szö- 
veg, művészi alkotás, szertartás, amelynek részéül szegődött. 

Honnan veszem mindezt? Egyházunk, ez a titokzatos 
anya, ez a lélekgondozó természetfölötti erőrendszer és aján- 
dékforrás, ez lát el engem pazarló bőségben mindazzal a lé- 
lekfölötti jóval, amiből lelkembe imakényszerek irányulnak, 
imaformák áradnak, s melyek istenkapcsolatomat bőséges 
lelki magtárrá teszik. Megihleti lelkemet és szóra bírja a 
benne várakozó istenkereső erőket. Szembeállít megdöbben- 
tő és újjongásra késztető valóságokkal, énekessé tesz; mun- 
kára bírja eszmélésem minden erőit, és szétárad lelki valósá- 
gomban Isten itt hagyott kezenyomainak hálás szemlélete; 
meghallom, amit e valóságok beszélnek, mert nekem szól- 
nak, egyenesen nekem úgy, mintha egyedül az enyémek vol- 
nának s az én lelkemre volnának mértékelve. Es születik az 
én imám, az egyetlen tartalom, amit csak én adhatok vála- 
szul az Úrnak s amiért egyetlen személyes mivoltommal ide 
vagyok téve a Földre. 

Megnevezzük ezeket az ajándékokat? A nagy tények: 
szentmise, szentségek. A szent tárgyak, szent helyek, szent 
szavak, szent emberek. Íme a mi imaforrásaink, melyek tar- 
talmat csörgedeztetnek lelkünk istenkapcsolataiba. 

Járja a földet egy nagy valóság, egy istenhagyaték, melyet 
az utolsó vacsorán örökölünk az Urtól - ez az örökség maga 
az Isten. A kelő nappal indulnak a szentmisék katedrálisok- 
tól a missziós kunyhókig végig a délkörök mentén, percen- 
ként négy úrfelmutatás esik a föld megszentelésének e cso- 
dálatos tényében, percenként négyszer hívják le szentelt aj- 
kak az Urat a kenyér és bor alázatos színei mögé. 

Ez a mennyei tény, az Eg leömlése a Földre, ez jár és száll 
a Földön itt köztünk, körülöttünk, templomainkban, és úgy 
kellene lenni, hogy e tény köré ellenállhatatlan akarással tó- 
duljanak az emberek, vagy ahol szentmise van, ott nyitott 
lelkű, istenváró, hódoló tömegek álljanak, térdeljenek s éne- 
keljenek . . . 

Ehelyett pedig parancsban kell ránk kényszeríteni, halálos 
bűn terhe alatt kell kötelességünkké tenni, hogy legalább a 
vasárnapot és ünnepet ne hagyjuk megszenteletlenül. Hogy 

legalább akkor keressük meg az egyetlen és örök áldozatot, 
az Istenleszállást, hogy hálát adjunk annak, akinek nem volt 
elég isteni jelenvalóságával betölteni a mindenséget, a ha- 
sonmására teremtett lelkeket, hanem még azt is akarta, hogy 
helyhez és perchez kötötten legyen velünk, hogy megláto- 
gatható és átölelhető legyen, hogy ebben a házban lakozzék, 
hogy onnan ezen ajkon át ebbe a lélekbe költözzék, hogy le- 
hessen külön Párizsé, Pesté, Hortobágyé és Tiszaszalkáé, 
hogy lehessen külön Prohászka Ottokáré, az iskolásgyereké, 
a koldúsasszonyé -, és ezzel egészen a mi méreteinkhez 
ereszkedjék. 

Imáink fölséges kormányzója, a mindenekfölötti ima a 
szentmise ténye, az utolsó-vacsorai történés, mely arra volt 
szánva, hogy a világ végezetéig az O emlékezetére szentelje 
a Földet. Az Egyház körülvette áhítatának virágaival az Úr- 
felmutatást és az áldozást. A szentmise liturgikus szövege az 
átváltozás nagy tényének lelki koszorúja. 

A pap egész szentmise alatt beszél. Misét mond. Az Egy- 
ház ezzel kormányvasat tesz az emberi eszmélet ingó csó- 
nakjára. Mikor az iskolásgyermekeket a szentmisén beszél- 
tetem és énekeltetem, fonalat adok kezébe, melynek folyto- 
nossága legalább szándékban tartja benne az ima tartalmi 
tudatát. Aki átéli a mondottakat az teljesedésbe viszi a mise- 
ima tartalmi célját, a lélek tudatos szembekerülését a ter- 
mészetfölötti nagy végbemenéssel. Az tudja, hogy valami 
történik itt, valami megfoghatatlan, létünk és bírásunk felett 
való. 

A liturgiás szöveg követésében kibontakozik előttünk a 
mise fönséges lélektana. Megyek az Úrhoz. Ahhoz, akit sze- 
retek, s aki engem szeret. Mi lenne más a lelkemben, mint 
öröm? Bemegyek ahhoz, ki megvidámítja ifjúságomat. De 
örvendező arcom megsápad, ha magamra nézek: én lelkem, 
miért háborgatsz engem? Aki Isten elé megy, az bűnbánaton 
kezdje. A lélek csalhatatlanul érzi, hogy bűnös, orvoslása 
vallomással kezdődik. A mennyei szent közösség elé áll bű- 
neivel: confiteor . . . Mindenki lássa ás mindenki könyörög- 

jön értem. A szentek országának minden segítsége sem elég 
bűnbánatának. Valamennyit kéri, de egyet különösen fog 
hívni, kiről már az Introitus színei beszéltek. 

Azután pedig felhangzik lelkében a választott szentnek 
alakító példájával átitatott , lecke", hogy napról napra más 
mennyei testvérünk erényei formálják elmélkedési anyaguk- 
kal lelkünket a mise elkövetkezendő nagy tényének fogadá- 
sára. Az így új morális törekvésekkel átitatott lélek mély 
alázattal érzi méltatlanságát az Ur Jézus tanítására, kinek 
evangéliumát készül ajkára vanni. 

Az evangéliumi szakaszban a lélek az itt lefolyt Jézus-élet 
s azt itt elhangzott Jézus-szavak hatása alatt a Megváltó lá- 
bánál ülő Mária lesz, aki elmélyülten hallgat és hisz. Erre a 
mennyei jóhírre, erre az Istenből ideszakadt harminchárom 
esztendőre csak egy válasza lehet: Crédo, Crédo . . . 

Elhangzik a Hitvallás, ezredek hitének nagy vallomása, 
Jézus embereinek, lelki örököseinek, országa letéteménye- 
seinek fönségesen egyszerű fogalmazásában. 

Most a lélek elő van készítva az áldozatra. A lelkek egysé- 
gében, könyörgésük egybeöntésével kéri az Urat annak elfo- 
gadására. Felemlíti az egyház küzdő és győzedelmes orszá- 
gát, hogy minden lélek együtt énekelje az Ur dicséretét és 
együtt hódoljon a pillanatnak, midőn beáll a szentmise 
csodája, Istennek megújuló anyagbarejtőzése. A közvetlen 
közelből imádság kell az embertestbe szállt Istennek, s 
mondjuk a Hozzá legméltóbbat, az Ő ajkáról vett Miatyán- 
kot, hogy minden lélek kész legyen az Úr befogdására. 

Minden szentmise lelkülete istenvárás, istenköszöntés, 15- 
tenbefogadás. Minden mise azt jelenti, hogy házamba jön az 
Úr. Közel jön, látható köntöst vesz láthatatlanságára, testi 
színekkel takarja és mutatja szellemi valóságát, bor és ke- 
nyér színeibe öltözködik. En pedig szembenállok e valóság- 
gal s a lelkem válasza elönti eszméletemet. A liturgia szöve- 
gei vezetik, fegyelmezik válaszomat, megszabályozzák spiri- 
tuális etikettemet e nagy hatalmasság s egyszersmind benső- 
séges jóbarát előtt. 

Most pedig megyek fogadni Őt. Hogy merem? Ha tudnák 
az emberek, mit cselekszenek abban a pillanatban, nem 
mernének ahhoz az asztalhoz közelíteni. Lelki érzéseink jó- 
tékony érzéketlensége ment meg ettől a megriadástól. Ál- 
dott, ki az Ur nevében jön - énekeli a lélek, és kicsiségéhez 
levonja a Hatalmast, az pedig az irgalom vezetékén tartja a 
gyengét és nem lobbantja porrá az istenközelség tüzében: 
annyit bocsát rá, amennyit annak parányi erői bírnak, s 
amennyit annak lelke kitárása a hajlékába hív. 

Ime a lélektartalmat diktáló nagy tények: az Úr leszállása 
az oltárra és lelkünkbe költözése. Az ima tartalma ez a dik- 
tandó, a mennyei valóságnak ránkszakadásában bennünk 
felsarjadó eszméletmunka, amivel fogadom azt a megfogha- 
tatlan valóságot. 

Egyházunk keze tele van ezekkel a lélektelítő ajándékok- 
kal. Szentségeivel végigkísér az életen. Ne vétsünk ellene az- 
zal, hogy formáknak nézzük ezeket az ajándékokat. Ezek 
nem formák. Ezek tartalmak, erös, dús valóságok -, és csak 
emberüresség, lélekkongás teheti őket tartalmatlanokká. A 
szentségek tényei nagy lelki események. Csak emberségünk 
számára vannak jelbe rejtve, és jaj annak, aki megmarad a 
jelnél és nem megyen mögéje megkeresni a valóságot. Mert 
eleven életet operál ketté okoskodása, mely vakon és süke- 
ten jár freskók és szimfóniák között. A szentségi tett elvá- 
laszthatatlan a benne rejlő lelki valóságtól, mert az a valóság 
nincs meg nélküle. A keresztség nem puszta keresztvízön- 
tés, hanem lélekmentés, az ősbűn és az egyéni bűn felett 
aratott diadal. Ott lélek lett mássá, ott új valaki van a víz 
után, nem ugyanaz, mint a víz előtt. Miért? Mert vizet ön- 
töttek? Nem, hanem mert miközben öntötték, krisztusi ren- 
delés szavait mondották, krisztusi ígéretet foganatosítottak, 
és itt a krisztusi akarat nyúlt a lélekhez, amint az meg- 
igértetett. Íme a valóság, melyet ima-szövetbe kell foglalni 
íme a szentségi tény, mely imatartalmat ád a Kereszteltnek 
s ha az öntudatlan gyermek, a helyette imádkozó Kereszt- 
anyának. 

Más ember lép ki a gyóntatószékből, nem ugyanaz, aki 
bement. Mi történt ott vele? Szavakat mondott, és szavakat 
mondtak neki. Letérdelt, és keresztet vetettek rá. Más sem- 
mi? Imát mormoltak felette bűnvallomásáért, s ez az ima 
Krisztus ígéretét hordozza: ,, . . . akinek megbocsátjátok . . ." 
Tudta az isteni pedagógus, akit a világ nevelőjéül küldött az 
Ő Atyja, hogy az embernek pont és perc kell ahhoz, hogy 
értsen. Hol és mikor kell a véges emberi látásnak kritérium 
arra, megvan-e a teljesedés. Forma nélkül nem férkőzik a 
tartalomhoz. Óh, szomorú látvány lehet az Úrnak a forma- 
megvetők büszke , tartalmainak" szemlélete! Itt és most, eb- 
ben a gyóntatószékben bocsátja meg nekem az Ur, amit meg 
fogok vallani. Ezért vagyok más, mikor kilépek. S abban va- 
gyok más, hogy az isteni kegyelem angyalszárnya lesöpörte 
lelkem homlokáról a peccavi-foltját, s az Ő irgalmából tisz- 
ta lettem. Milyen imát súgjon nekem'ez a valóság? Mily sza- 
vakra, fohászokra, dalra indítson ez az ajándék? 

És az istenvétel nagy ténye mit imádkoztasson velem? Le- 
het az Ur fogadására méltó szavakat találni? Mi történt ve- 
lem? Szegény, alig tisztult lélekkel léptem a szent asztalhoz, 
és most telve vagyok Istennel. Minden lélekkel van tele — 
beszéli Platón. A keresztény többet mond: a lélek Istennel 
van tele. Napról napra újratelik az áldozó lélek, és ebben a 
tudatban mindig mindene Istené. Benne mozog és létezik. s 
élete nem az övé már, hanem Krisztusé. Az áldozó lélek is- 
tenszerűvé akar válni, azzá válik, s ezt a folyamatot kíséri a 
lelke, mint orgona az énekest. Ez imádság, és tartalma Isten 
befogadásának visszhangja. S a többi nagy szentségi tény, a 
bérmált ember szentlélekajándéka, a költözőben levő lélek 
útrakészítésének hatalmas lélekmegújítása, az egész ember- 
életre egyesülő lelkek egymáshoz forrasztása, a pap lelkének 
örök megjelölése a hivatás szent bélyegével s a hatalmak 
átadásával... Mindez imakeret, imatartalom, imaigénylés 
szembeállítása a léleknek e nagy valóságokkal, melyekre fe- 
lelnie kell. 

A szent tényeken kívül egyház-anyánk csodálatos szerete- 

te szent helyeket, szent tárgyakat, szent szavakat, szent em- 
bereket ad nekünk. 

Miért szentek? Ima van rajtuk. Mivel szentel a pap? 
Anyaggal? Nem, imával szentel. Imaszövegeket mond el, 
melyekben áldást könyörög azokra, kik az imával kapcsola- 
tos tárggyal érintkezésbe kerülnek. 

Szent tárgy . . . sokszor halljuk a vádat érmeink, kereszt- 
jeink, rózsafüzéreink miatt: fétiseitek, totemeitek vannak. 
Tegyük fel hát a kérdést: mi a különbség a pogány fétis és a 
katolikus kegytárgyak között? A fétis oly tárgy, mely mági- 
kus erőt bocsát ki magából. Viselőjének hite szerint saját 
erejéből taszít el minden veszedelmet. Van gyengébb és erő- 
sebb fétis. Egyik legyőzheti a másikat, egyik többet tesz, 
mint a másik. 

A katolikus szenttárgy semmiféle erővel nem bír. Valaki 
azt imádkozta, hogy áldás legyen azon, aki azt viseli, vagy 
lakásába viszi, s ennek az imának teljesedésében rejlik az ér- 
teke. Áldd meg, Uram, azt az embert, aki czt az érmet viseli, 
áldd meg, Uram, azt a házat, ahova e gyertyákat, e rü- 
gyező gallyakat beviszik. Nem a tárgy anyagi mivolta szent, 
azzal nem történik semmi. De szent az ima, amelyet felette 
mondtak, szent az igéret, mely az imához fűződik, és szent a 
hit és áhítat mely az ilyen imatárgyakat magához fogadja. A 
szentelés tehát ima-akció, és tartalma, hogy könyörgésével 
erőszakot akar tenni Isten országán, lokalizálni akarja Isten 
szándékait oda, ahol e tárgyak lesznek, s ezeket az imaérté- 
keket e tárgyakon át az emberek közé szórni. A szent tár- 
gyon levő imaérték tehát nem a tárgynak tulajdonsága, ha- 
nem a tárggyal kapcsolatos lelki érték. Nincs bűvkörük, 
nincs mágikus erejük, ezért a katolikus szentelmény és a 
pogány amulettek között világ tátong, oly szakadék, mint a 
vak babona és az áttisztult imádság között. 

Ahol valaki szent gondolatokat gondolt, szentelményeket 
élt, az a hely áldott hely. Meg van áldva, mert ima hangzott 
el ott, áldó élet lelkendezett ott, s nem lehet elvenni attól a 
helytől azt a tényt. hogy az az imaélet ott végbement. Szent 

Lőrinc tüzes rácsán félelmetes lelki erők játszották tusáju- 
kat. Szent Margit szigetéről soha el nem sodorható Margit 
múltja, s aki elmegy oda megkeresni, rátalál. Lourdes-ot fel- 
dúlhatják vad embercsordák, de Mária jelenéseinek emlékét 
nincs hatalmuk elvinni onnan. Wartburg lehet akárkié, de 
Erzsébet lelkének imaemlékei ott várják az odatévedt imád- 
kozót. 

Isten akarja, hogy a szent helyeket keressük, csodákkal 
hív meg nagy lelki vendégségekre, szent emlékeken bőveb- 
ben osztogatja kegyelmeit. Miért szent a hely? Mert ima tet- 
te szentté, s mert az ott elmondott és átélt imák folytatásra 
várnak. Lehet egy helyet, vidéket, templomot átimádkozni. 
Püspöki ajkakról hallottam egy templomszentelés után: „Mi 
megszenteltük a templomot; de még hátra vannak a szente- 
lésből a hívek imái". A szent hely tehát újabb imatartalmat 
kínál. 

Szent szövegeink vannak. A szó igazi ereklye. Szent Ger- 
trud hallja egyszer Jézustól: „Vedd leányom az evangélium- 
ból az én szavaimat s őrizd őket ereklyék gyanánt”. A sza- 
vak ereklyetermészetét a bennük rejlő áhítat, az imatarta- 
lom adja a hozzájuk kapcsolt szent ígérettel együtt. Szent 
szavak hatalmával enyhülést küldhetek lélekké vált szerette- 
imnek, s ha áhítatom, készsége koncentrálom, elég erős ah- 
hoz, hogy teljesen megszabadíthassam őket szenvedéseik- 
től. A búcsú szentelt szavak védelmeinek ráborítása a túlvi- 
lágon szenvedőkre. 

Egész embert szentel meg az egyház, mikor pappá teszi. 
Eleven testlélek célraszentelése ez. Miért szentelt ember a 
pap? Mert ima borult rá, ima öltöztette őt Krisztus katoná- 
jává, Isten emberévé. Ima élteti, a megjelenésének imakört 
kell terjesztenie. Krisztus erőivel telített, Krisztus hatalmá- 
val felruházott ember, imák terméke és imák forrása. 

Honnan az imának ez a hatalma? Jézus kezéből. „Ha va- 
lamit kértek az Atyától az én nevemben, megadja nektek". 
Istenajak ígérete pecsételi minden imámat és egyházam 
minden imáját. Az imának ez a hatalma az áldás. Mi az ál- 

dás? Isten segítő erejének könyörgéssel való beállítása vala- 
mely emberi vonalra tárgyon, helyen, szavakon, emberen át. 

Ezt az imahatalmat fogjuk kezünkbe. Szokjuk meg, hogy 
minden imánkban mindig biztosak legyünk abban: erőnk 
nem a miénk. Minden imánk Jézusból él, Jézuson át hat, Jé- 
zusért győz. Tanuljuk meg s érezzük folyton ezt a kapcsola- 
tot, és tegyük hozzá, hogy e kapcsolathoz nem egyenesen, 
hanem Jézus anyjának szívén át juthatunk. 

AZ IMA SZÜKSÉGESSÉGE 


A képességeinkről való véleményünk az igényinktől függ. 
A bölcsnek nagy az igénye, s így magát kevésre becsüli. A 
tanulni kezdő gyermek kis igényű, s parányi ismeretkörét 
nagyra értékeli. Aki imádkozni tanul s egészen jól szeretne 
imádkozni, mindig úgy érzi, hogy nem tud. Aki meg van 
elégedve az imában már elért fokozatával, az azt mondja, 
hogy tud imádkozni. 

Valójában sem az ismeret általánosságaiba, sem az ima 
képességében nem vagyunk soha a célnál. Minden emberi 
ismeretnél van még jobb ismeret is, minden emberi imánál 
van még jobb ima is. Azért legjobb, ha mindig kezdőknek 
érezzük magunkat. Ha úgy imádkozunk, mintha ma próbál- 
nánk először imádkozni, mintha ma tudtuk volna meg azt, 
hogy lehet a mindenség Urával beszélni, vele lélekben egye- 
sülni, Néki örülni, Tőle kérni és Benne élni. 

Ez Prohászka Ottokár tanácsa. Ő mondotta: kezdjünk 
sokszor, kezdjünk mindig. Így járjuk egész életünkben az 
ima iskoláját. Ez az iskola szükséges. Az ima szükséges. Éle- 
tünkben nincsen ennél szükségesebb. Ha imádkozom, min- 
denem van. Ha nem imádkozom, semmim sem lehet. 

Nem bizonyítani akarjuk az ima szükségességét. Csupán 
megerősítjük ebben magunkat e meggyződésünk részletes el- 
gondolásával. 

Mi az, amit a , szükséges" szó fedez? Mikor mondom va- 
lamire, hogy szükséges? Akkor, midőn az a dolog valamely 
életkellékemet adja meg. Az életet fenn kell tartani, az életet 
élni kell s ennek megvannak a maga nélkülözhetetlen fölté- 
telei, kellékei. Ami ezekhez hozzájuttat, ezeket nekem biz- 
tosítja, az szükséges. . 

A növény elpusztul, ha elzárom a napfénytől, a levegőtől, 
a nedvességtől. Mert ezek életkellékei. Értem, hogy a nö- 

vény nem élhet, ha ezektől meg van fosztva. Élete abban a 
kémiai folyamatban áll, melyet a napsugár indít el, mellyel 
energiát halmoz a felhasználtatásra. Az állat elpusztul táplá- 
lék híján. Értem, hogy elpusztul, mert életének lényeges fel- 
tétele, hogy a táplálék anyagából újraépítse szöveteit. Lété- 
hez tehát a táplálék szükséges. 

Ezeknek az anyagi szükségességeknek az értelmét kell át- 
vinni a lelkiekre, ha világosan akarunk látni. Mert egész el- 
mebeli alkatunk arra van berendezve, hogy ezeken az anya- 
gi szimbólumokon át váljanak világossá előtte a szellemi va- 
lóságok is. A léleknek is kell levegő, kell táplálék, mert éle- 
tének lényeges feltétele, hogy benne átalakulások, átvételek, 
átadások menjenek végbe, melyek nélkül erőtlenné válik és 
elsorvad. 

A lélek levegője az ima lelkülete. Mikor imádságos lelkü- 
letben vagyok, akkor körülvettem magamat olyan levegővel, 
melyből életet lélegzik a lelkem. Ha ezzel a lelkülettel köze- 
ledem Istenhez és szentjeihez, akkor ezt a levegőt nap- 
fénnyel sugároztatom át és belőle életerőket meritek. Ha ez- 
zel a lelkülettel áldozni megyek, s ezt olyan jól teszem, 
amennyire csak gyarlóságom megengedi, akkor valóságos 
lelki töltést nyerek, hiszen maga az Úr költözik belém. Át- 
szellemülök ebben a közelségben. Ez a közelség ellenáll 
anyagiasságomnak, eltölt engem, mint a növényt a nap tölti 
energiájával, s ez a töltés éltet engem, lelkibbé tesz, mint 
voltam, átjár és megújít, mint táplálék az élő anyagot. 

Ezek a szimbólumok éppen úgy beszélnek, mintha egye- 
nesen a lelki dolgok megértésére volnának szánva. Vajon le- 
het az puszta önkény, vagy egyszerű emberi ötlet, hogy ezek 
a szimbólumok oly beszédesek, lehet az merő véletlen, hogy 
az emberi elme az anyagi tényekbe belelátja a maga lelki- 
ségét s itt e szimbólumsorozatot, napfényt, levegőt, táp- 
lálkozást átkapcsolja a lelkiekre és megértéseiben segít- 
ségül hívja? 

Minden értelmezésünk ebbeli értéke azon múlik, vajon 
először van-e az anyagi lét, a fizikai élet tényei, és az ember 

teszi-e át e tényeket a szellemi szférába, hogy velük érthe- 
tőbbé tegye a maga szellemi létét; vagy a szellemiség van 
előbb és ezért van ilyen szimbólumkészen alkotva a termé- 
szet, azért ilyen magyarázó természetű a fizikai élet, az állat, 
a növény, mert bennük isteni gondolat szállt az anyag fölé, 
és már eleve léleknek szánt életet teremtett belé? E két felte- 
vés között választanunk kell és nem nehéz választanunk. 
Soha az élet és lélek nélkül való anyag nem mintázná a szel- 
lemet, ha nem szellemszándék gondolata lenne és soha belő- 
le szimbólumot nem alakíthatnánk a lelkiek megértésére, ha 
nem a lélek terve szerint készültek volna. Magyarázataink 
tehát nem az anyagból a szellemre borított metaforák, ha- 
nem az élő anyagban megtestesülő lelki szándék felisme- 
rései. 

Azért ismerem fel az anyagvilágban szellemi életem szim- 
bólumait, mert lelkem annak az Istennek a képére van te- 
remtve, aki az anyagi világba életet lehelt. Egyetlen isteni 
gondolat termelte lelkemet és testemet és tette számunkra 
egyiket a másikon át érthetővé. Ha mondom: lelkem levegőt 
kér, ez a levegő néki az imádság. Ha mondom: lelkem enni 
kér, ez az eledel néki az Úr asztalán van. Tudom, hogy az 
én kosztadóm az Isten, kenyerem maga a Krisztus. 

A világ egyetlen kézből való, egy Isten gondolata, azért 
van így gondolva, hogy az anyagvilág elménknek magyará- 
zatul szolgáljon a szellemiekhez, azért van így gondolva, 
hogy istenkapcsolatomat e képeken át is megtaláljam. Min- 
den gondviselésszerűen van összeállítva. Minden arca a vi- 
lágnak, mely szembenéz velem, arra van teremtve, hogy 
szemléletén át Istennel egyesülni tudjak. 

Hogyan magyaráz tehát nekem e világnak a szükségesség 
felé fordított arca? Mit tanít nekem az ima szükségességéről 
azokkal a mélységes analógiákkal, melyeknek magvát Isten 
örök gondolata foganta és melyeken engem az örökkévaló- 
ságra nevel? 

Amiért a növénynek levegő, napsugár, nedvesség kell, 
amiért enni és inni kell, amiért lélegzeni és melegedni kell, 
azért kel! imádkoznom is. Minden létföltételt elvonok a lel- 

kemtől, ha nem imádkozom. Minden szellemi értéktől elzá- 
ródom, életérdekeitől fosztom meg lelkemet, ha nem imád- 
kozom. Az imátlan lélek fonnyad, szárad, mint a fénytelen, 
tápláléktalan tenyészet. 

Megkérdezi-e azt valaki, hogy miért kell naponta enni? 
Nem, hanem naponta eszik. Teste kérdezés nélkül követel 
és engedelmességre szorítja őt. A növény nem filozofál, ha- 
nem kitárul a nap felé. Az élet nem töpreng azon, vajon ko- 
molyan kell-e vennie fennmaradásának feltételeit, és nem 
lehetne-e azokból valamit lealkudni. Ilyen közvetlen és kri- 
tikátlan meggyőződéssel, ily zavartalan odaadással, ily meg- 
alkuvás nélkül való biztonsággal kell imádkoznom. , Aki 
imádkozik, bizonyosan üdvözül, s aki nem imádkozik, bizo- 
nyosan elkárhozik." Az ima a lélek mindennapi kenyere, 
éhenhal, ha elvonják tőle. 

Mikor imádsághoz fogunk, töltsön el bennünket -az a 
meggyőződés, hogy életünk legfontosabb pillanatát éljük. 
Létünk csúcspontján állunk. Alkothat a művész oly műre- 
meket, hogy a történelem nem tud megfeledkezni róla, meg- 
mondhatja a tudós vagy a filozófus a legválságosabb világ- 
problémákat, elenyésző csekély e tett ahhoz képest, amikor 
egy egyszerű, tiszta lélek letérdel és azt mondja: MI 
ATYÁNK! Nagy igazság ez, melyet a valóságba bele kell 
építenünk, életünk lényeges alkotó elemévé kell tennünk, 
szüntelenül munkába kell tartanunk: nincsenek a léleknek 
az imánál fontosabb, értékesebb, s az egész mindenség szá- 
mára kiváltságosabb percei, mint az imádság ideje. A politi- 
kusok történelmet készítenek, társadalmakat, nemzeteket 
alakítanak újjá, de minden tettük az idelent élő világ hatá- 
rain áll meg, nem lehet őket összemérni azzal, hogy egy em- 
berlélek most átlépte e korlátokat és kapcsolatba lépett Iste- 
nével. Ez egy másrendű világnak másrendű eredménye. Ha 
ezt tömegesen egy célra tennénk, ha imahadjárataink ereje 
mélységes indításokból fakadó lüktető, eleven, izzó lélekkel 
volna megalapozva, ha élne bennünk az a hit, amit Krisztus 
kíván az imádkozótól, mikor a hegyről és a szederfáról 

beszélt, az egész világot elrendezhetnénk Isten szándékai 
szerint. 

Az imában nemcsak önmagunkkal van dolgunk. Nem va- 
gyunk a saját lelkünkbe zárva. Ha imádkozom, egy vagyok a 
többi imádkozóval. Ha nem is tudom, hol vannak, kik 
imádkoznak, tudom, hogy sokan vagyunk. Sokan mondjuk: 
MI ATYÁNK, ez a sok mint egyetlen hívó szó, mint egyet- 
len földi sóhajtás indul az Isten felé. Mikor Istennel kapcso- 
latba léptem, minden tiszta lélekkel egy vagyok Istenben ve- 
lük találkozom. Sohasem én imádkozom, én magában álló 
kis porszeme a világnak, mindig együtt imádkozom mások- 
kal, nem lehet Istent egyedül keresni. Egy vagyok a többi 
keresővel, imám benne van az övékben, és imájuk benne 
van az enyémben. Szentáldozásaimra örömtől rezzen meg a 
mennyei kar, velem áldoznak mindnyájan. Ez lelkem ottho- 
na, a lélek erre alkottatott, együttlét az ő eleme, ez a belső 
együttesség, összetartozás, szellemi egység, mely a szentek 
közösségének hitágazatában jut formához igazságaink kö- 
zött. A lelkek közössége a tiszták egysége, melyből nem le- 
het kiszakadni, míg a lélek ép és rongálhatatlan. Csak a bűn 
szakít ki ebből a szent közösségből. Az erkölcsi tisztaság 
engem a szent világpolgárság tagjává tesz, melynek határai 
tágabbak a föld tereinél, melynek , otthona" van mindenütt, 
ahol a tiszta lélek öntudata él. E szent lélektársadalom a 
minden lelkek korláttalan közös hazája, melynek országa a 
mindenség és törvénye az Isten akarata. Beletartozik min- 
denki, aki szent idelent, mindenki, aki szent ezen az életen 
túl, tehát minden tiszta lélek, aki valaha élt a földön. Ebben 
a nagy, beláthatatlan egységben együtt vagyok mindazokkal, 
akik elköltöztek, akikről azt mondom, hogy , voltak", de 
akik megvannak, és lelkük közösségében Istenben együtt 
vannak velünk. 

Ebbe a megszentelt lélektársadalomba olvaszt az imádság. 
Ennek hazának leszek a fia. Otthon-érzésem kitágítása ez. 
Szeretem szülőföldemet, hazámat, mert ott van a testemnek, 
földi létemnek otthona. Szeretem az emberiséget, mert a föl- 

dön van emberi mivoltomnak az otthona. Örökkévalósá- 
gomban azonban ezeknél is tágabb otthon vár, melybe múl- 
hatatlanul haza kell mennem, s ez a Szentek Országa, akkor 
majd a Lelkek Mindensége. Ezzel a hazával ismerkedem az 
imádságban. Aki nem imádkozik, az innen kizárul. Az ima 
határátlépési engedély a természetfölötti világba. 

Mennyei honpolgárság, melyhez jogok és kötelességek tar- 
toznak. E jogok és kötelességek gyakorlásának közege az 
imádság. Tényei a szentségek vételének cselekedetei. Aki azt 
hiszi, hogy szentségek nélkül is boldogul, végzetesen téved. 
Úgy tesz, mint az, aki valakit szeretetéről akarván meggyőz- 
ni, így beszél: - Nagyon szeretlek, de nem keresem a közel- 
létedet, nem kívánom a veled való bizalmasságot, nem va- 
gyok kíváncsi a lelkedre, nem igénylem, hogy szorosabb kö- 
zelségbe kerüljek veled. 

Mit gondolnánk az ilyen szeretetről? Ha valaki ilyen sze- 
retetet ajánlana nekünk, azt válaszolnók: -— Nem hiszek a 
szeretetedben, mert akit én szeretek, azt mindenestül aka- 
rom, testét, vérét, lelkét, mindenségét akarom, Vele akarok 
lenni, benne akarok élni, legjobban szeretném, ha nem is 
volna választófal közöttünk, és akadálytalan és korlátlan 
volna az érintkezésünk. 

Aki így szereti Istent, az érti, hogy a szentségek ennek a 
szeretetnek a kielégítésére valók. Mert a szentségek ilyen 
szeretetből fakadnak. Krisztusnak irántunk mindörökre ki- 
elégíthetetlen isteni szeretete teremtette őket. Bennük enge- 
met önmagává akar változtatni. Azt akarja, hogy igazi 
Krisztusmásolatként járjak itt a földön. Meg akarja ismerni 
a lelkemen az ő bélyegzőjét, karunkon és szívünkön az ő pe- 
csétjét, és az így fémjelzett lelkekből akarja megépíteni tár- 
sadalmát, melyet a szentségek közösségének nevez. A szent- 
ségi ima ennek a fémjelzésnek a lelkemre dolgozása. Aka- 
rom-e, hogy Krisztus rám ismerjen, mint országának pol- 
gárára? Akkor az imádság, éspedig a szentségi imádság 
nélkülözhetetlenül szükséges. Rajta múlik az örökkévaló- 
ságom. 

Ezt az örökkévalóságomat kockáztatom, ha nem imádko- 
zom. Az ima nemcsak a jelenben kapcsol Istenhez, hanem a 
jövő felé is kitárul. Ez a kapcsolat nem véges időre szól, ez 
minden időket áthág és ennek tudatában kell imádkoznom. 
Múltam felé véges, de jövendőm felé végtelen lény vagyok, 
jövendőm távlatai az örökkévalóságra nyílnak. Minden 
imám sóhajtás a saját örökkévalóságom felé, az Idő Végte- 
lenjének párkányait érintem, mikor imádkozom. Beleszólok 
vele az örökkévalóságba. Kilépek a pillanatból, ki a véges- 
ből, megmerülök a Végtelenség szent Edényébe. 

Minden percem az Idő végtelenségéig sugárzik, mert érté- 
kelése nem múlik el a futó jelennel, moralitása minden idők 
végtelenébe sugárzik. Ha nem tudom, akkor is így van, de 
ha tudom és imámat öntudatosan szegezem a Végtelenre, új 
és jobb életet termelek magamban. Mert másképpen fogok 
élni, ha tudom, hogy pillanataim végtelen sugarak kezdő- 
pontjai, hogy minden percemért örökléttel felelek. Máskép- 
pen fogok élni, ha tudom, hogy e végtelenbe futó létem az 
imában leli értelmét és teljesedését. 

Hogyan legyen ez mind valósággá? Hogyan legyen ez 
mindennapi valósággá? Erre legjobban az a parabola vála- 
szol, melyben Jézus azt mondja Mártának: - Egy a szüksé- 
ges. — Mi az az egy? Mi az a legjobb rész, amit Mária válasz- 
tott Mártával szemben? 

Ott ült Krisztus lábánál és hallgatta. Elmerült benne, ki- 
virágzott, élt és növekedett szívében a Jézusból áradó 
mennyei erő. Egy volt az Úrral, az Úr szavával és gondola- 
tával. Ez volt az az , egy a szükséges". Mi volt ez más, mint 
az ima? 

, Márta, te sokban törődöl", e szavaknak némi feddés jel- 
lege is van. Vajon azért, mert Márta dolgozott? Nem. Krisz- 
tus ezt is akarta. Arra vonatkozott, hogy Márta e munkát 
célnak vette s arra kérte Jézust, hogy Máriát is intse erre a 
foglalkozásra. Nem látta át, hogy a munka csak akkor érték, 
ha az , egy a szükséges"-nek szolgálatába van állítva. Ez a 
mi életünk útbaigazítója. Nem telhetnek napjaink kizáró- 

lagosan az „egy a szükséges”-sel, mert munkára vagyunk 
kötelezve. De tudnunk kell a munkával ezt az egy-egy szük- 
ségest egyesíteni. Tudnunk kell munkálkodva imádkozni. 

Munkában vagyok, Uram, de hallom a hangodat. Dolgo- 
zom, Uram, de lelkem ott ül lábadnál és hallgat tégedet. En 
vagyok a te áhitatos Máriád is, aki elmerül Benned és imád- 
kozik, mert ez az egyetlen szükséges. 

Ez el nem vétetik tőlem. Ebben a kijelentésben az ima 
szükségességének legsúlyosabb megokolása van. Mert ez az 
egyetlenegy, ami tőlünk a halállal el nem vétetik. Minden 
elvétetik, amit szerettünk, minden, ami a mienk volt, amiért 
itt fáradoztunk, amit féltettünk és védelmeztünk, de ez az 
egy szükséges, ez nem vétetik el. Az a lelki egység, amit itt a 
földön Istennel megéltünk, az az elmerülés Benne, az az 
együttlét Vele, az nem vétetik el. Ez az a , Legjobb Rész", 
melyet Mária választott, az ima. Miért ez? Mert az ima 
énembe olvad, lényemmé válik, el nem vonható belőlem, 
amit bennem megteremtett. Az Ur belémsugárzott, egyesült 
velem, lakást vett nálam, és a halál nem tudja kiköltöztetni 
Ot. Beleolvadt a munkám lelkemnek Istentől vett s önmagát 
teremtő lendületébe, és jön velem feltarthatatlanul az örök- 
kévalóság felé. Minden elvehető tőlem, de ami engem erköl- 
csileg fölemelt, Isten felé közelített, azt csak magam vethe- 
tem ki magamból a bűn által. 

Azt mondta egyszer Prohászka Ottokár atyánk: Minden 
lelki értéknek két tényezője van, egyik a morális érdem, ezt 
át lehet származtatni elköltözött lelkekre. A másik az a tö- 
kéletesedés, melyet ez a lelki érték az én moralitásomon fej- 
lesztett, tökéletesített, nemesített. Ez át nem adható, le nem 
választható, ez elválhatatlanul a miénk. Ez az imának az az 
„egy a szükséges"-e, melyet Krisztus Urunk emleget, mikor 
Mártához beszél. Amit az imádság rajtunk fejleszt, ami újat, 
nagyobbat, jobbat lelkünkben létrehív, a Mária-alkatú lel- 
keknek ezt az egyetlenét, melyben mindenestül odaadtuk 
magunkat az Úrnak, azt nem lehet tőlünk elvenni, azt még 
akarva sem adhatjuk oda, az véglegesen a mienk s azt őriz- 

zük, mint az örökkévalóságra szóló kincset. Ezzel az ima- 
kinccsel lépjük majd át egykor a Végtelenség küszöbét. 
Mindannyiszor, amikor imádkozunk, kérjük meg az Urat, 
hogy legyen ez az ima belső fejlődésünknek, lelkünk épülé- 
sének, istenközelségünknek tevékeny munkása s élve tartsa 
bennünk azt az „egy a szükséges”-et, mely Máriában oly 
kedves volt az Úrnak, s mely bennünket is kedvessé fog ten- 
ni előtte azon a napon, mikor majd egész imaéletünket 
egyetlen bokrétában kell néki átnyújtanunk. 

AZ IMA EREJE 


Erő -, ami mást teremt maga körül, mint ami volt. Elin- 
dítja a mozdulatlant, megállítja, ami jár. Megváltozik tőle 
az, ami van, megújul körülötte a régi. Erő a gőz feszítése, a 
víz esése, erő a villamos áram átalakító képessége, a mágnes 
vonzása, erő vagyok én, a bennem dolgozó szándék, melyet 
lelki-testi mivoltom kényszerei hívnak létre. 

Mégis e szó két világot takar. A lehulló levelet erő húzza 
a földre, a motorokat erő hajtja, a mágneses meridiánban 
erő állítja be az iránytűmet. De erő végzi szellemi munká- 
mat, erő győzi le rossz hajlamaimat, erő koncentrálja eszmé- 
lésemet imám tartalmára. E két , erő" szó alatt egészen más 
rejtőzik. A fizikai erőt magát nem ismerem. Hatását látom, 
mondom, hogy ok, mert teremti a hatást, de nem tudok róla 
mást, mint a nevét. Segédfogalom, arra való, hogy okot te- 
hessek a jelenségek mögé. 

Az én erőm más. Az emberi erő eszmélettartalom, nem 
csupán névcédulával ellátott okfogalom. Aki birkózik, ér- 
zi izmai feszülését, aki lelki harcot vív, érzi akaratának 
tusakodását, aki elmélkedik, érzi eszméleti erőinek egy- 
beszegeződését. Ezt az erőt megélem, amazt csak mondom, 
ennek az erőnek tudom a tartalmát, amazt csak a valóságok 
mögé gondolom, mint ismeretlen cselekvésforrást. A fizikai 
erő fogalom, az eszméleti erő élmény. Amazt csak azért 
készíti gondoskodásom, mert emezt folytonosan éli az esz- 
mélésem. Beleviszem a tevékenységem tapasztalt forrásából 
származó élményeimet a külső eszmények formálásának 
magyarázatába, s erőélményem analógiájára erőforgalmat 
alkotok. 

Mikor mindez megtörtént, úgy látom magamat a minden- 
ségben, mint mindenfelől érkező és tovahaladó erők háló- 
zatában élő kezdeményező pontot, mely a világ törvénysze- 
rűségének hatásszövevényében egyéni cselekvés-centrum 

gyanánt dolgozik. A szükségszerűségbe iktatott spontán tett- 
forrás vagyok. Ezek közé erőket küldök, tőlem független 
erők játékába helyezetten bánok velük, mert ismerem őket, 
és munkáltatom rajtuk saját erőimet, mert a hatalmamban 
vannak. 

Mit jelent az ima ereje? Hogy van, azt a nagy imameghall- 
gatások természetes és természetfölötti tényei mondják. De 
hogyan dolgozik az ima? Hogyan léphet ki egy óhajtás, egy 
könyörgés az egyéni eszmélet szűk határain úgy, hogy has- 
son valahol? Hogyan lesz egy emberi kérésből eső vagy nap- 
sugár, pénz vagy állás, vizsgasiker vagy megtérés? Hogyan 
tudta a szekszárdi nép imája elfordítani irányától a lángoló 
templomtorony dőlését, hogy az ne zuhanjon a tetőzetre? 
Szavak, lelkiállapotok kihatnak az eszméletből és törvényt 
bontanak? Megtűr a természettörvény eszméleti beavatko- 
zást? 

Ugy látszik, mintha az ilyen áthatás képtelenség volna. 
Nem fér elmémbe. Azt mondjam, tehát, hogy az ima csak 
belső megnyugtatásomra való? A világ járná a maga útjait 
hozzáférhetetlen törvények szerint, s egyszer megegyezik 
imakérelmemmel, amit kitermel, egyszer pedig nem. Nem 
tudok átnyúlni kérelmeimmel, vágyam erőivel a törvény- 
szabta valóságba? 

Mégis itt vannak a valóságok, Isten csodás válaszai az 
imádkozókhoz. Isten elárulja magát annak, aki őt keresi. Fe- 
lel neki lelki élményekben, külső élettényekben, s a lélek 
tudja belőle, hogy valaki meghallotta a szavát. Hogyan szól- 
hatott bele a mindenség járásába? 

Aki ezt a kérdést felveti, elfelejti, hogy az ima és megvá- 
laszolása között ott van Isten maga. Az ima erejének nem az 
a lényege, hogy a benne dolgozó eszmélés mit tud, milyen 
hatásképességgel rendelkezik. Minden ima-erőnek a lényege 
az, hogy hatása Istenen megy át. Feléje irányul, beléje öm- 
lik, s belőle tér vissza az imádkozóhoz. 

Mi történt ott vele? Megtelt mindenhatósággal. Az ima 
ereje, ez a cselekvő hatalom Istenbe tart, s ott elvész emberi 

tekintetünk elől. Mi történik ott vele? Belekerült az isteni 
tökéletesség fönséges ismeretlenébe. Mert bármit tudunk is 
emberajkon Istenről mondani, az ő valóságáról közvetlen ta- 
pasztalásunk nincsen. Az Istenbe merült ima-erő cselekvés- 
re bírta a színtiszta, korlátlan isteni önkényt, s az válaszol az 
imádkozónak. Tényeket alakít köréje, melyek a meghallga- 
tás vagy a meg nem hallgattatás valóságaival veszik körül a 
lelket. 

Emberi értelemmel ezt a tüneményt nem elemezhetjük, 
mert a legfőbb szakasz, az áttétel fóruma Isten fönséges és ti- 
tokzatos valóságában rejtőzik, s hozzáférhetetlen marad szá- 
munkra. Úgy állunk az ima és megválaszolásának tünemé- 
nye előtt, mint egy fölséges színmű előtt, melynek expozí- 
cíóját és megoldását lejátszódni látjuk, de sorsfordulatát sű- 
rű, fényes felleg födi előlünk. Az ima indul, - és Istenben el- 
vész szemeink elől. A válasz jő, Isten küldi. De alakulását 
nem látom. Az ima teljes folyamatát tehát nem követhetem. 
Elhelyeztem valamit a végtelenbe, és kaptam valamit 
onnan. 

Az ima hatására vonatkozó nehézségeinket tehát az osz- 
latja el, hogy az imameghallgatás nem a mi lelki erőáradá- 
sunkból él. Az ima nem a mi erőnket, hanem a Végtelent 
bírja munkára. Ezért világos, hogy ereje határtalan. Az ima 
számára nincs lehetetlen. 

Imám és meghallgattatásom áttételét tehát nem ismerem 
oly módon, hogy annak metafizikáját adhatnám. Mégsem 
tudom megakadályozni, hogy abba az egészében megismer- 
hetetlen középső fázisba valamit ne gondoljak, Jézus eligazí- 
tott erre nézve. Azt mondta: Ti pedig így imádkozzatok — 
„Mi Atyánk . . ." 

Ez otthonos szó. Értem, hogy Atya az, aki véd, aki ad, aki 
szeret, akinek én gondja vagyok. Ez nem metafizika, hanem 
morál. Jézus nem adott metafizikai útbaigazításokat: - 
Egyebeket is mondhatnék nektek, , de most el nem viselhe- 
titek”. Ebbe volna rejtve az elhallgatott valóságértés? Jézus 
magatartást tanított. Nem elégítette ki kíváncsiságunkat, ha- 

nem beirányította tetterőnket. Nem filozófiát, hanem cse- 
lekvás-szabályokat adott, nem magyarázta, miképpen tevőd- 
nek át az ima-erők, hanem azt mondta: Ti pedig így imád- 
kozzatok - , Mi Atyánk . . ." 

Úgy látszik, a valóság nagy tartományai vannak előlünk 
elzárva. Minden megismerésünk kérdőjellel végződik. Mi 
van a kérdőjelek mögött? Aki végigjárt egy-két kutatásvona- 
lat, az tudja, hogy a megismerésnek szomjúság a végállomá- 
sa. Ez a látás elvétetett. 

De megmaradt, sőt tisztult mennyei üzenetben megada- 
tott a teljes tájékozódás a morálban. Hogyan imádkozzam, 
hogy erősek legyenek az imáim? Hittel. Bízással. , Ha vala- 
mit kértek az Atyától az én nevemben, higgyétek, hogy 
meglesz és megadja nektek." Milyen legyek, mikor imádko- 
zom? Mint aki az Atyjához beszél. Gyermeki, odaadó, türel- 
mes, alázatos, szeretettől és tisztelettől sugárzó, — amilyen- 
nek gyermekét az Atya szereti. Legyek állhatatos és ne hagy- 
jak fel az imával, zörgessetek . . . , kérjetek . . . , erőszakosa- 
ké a mennyek országa. 

Ha így közeledem az Atyához, akkor válik a legteljesebbé 
az imádságom. Az ilyen ima kihívása annak tudatában, 
hogy az erő nem belőlem, hanem Istenből árad. Megnyitom 
a mindenhatóság zsilipjeit. Meggyújtom a mennyei szeretet 
végtelen energiaházának kanócát. Amit teszek, semmi, por- 
szem mivoltommal arányos. De utolértem e semmivel a 
mindent. Deus mens et omnia! Elindul imámban valame- 
lyes lelki erősség Isten felé, s Belőle a valóságon átverőd- 
ve visszajön hozzám. Íme az imádság maszkkörjárása tő- 
lem indul, hozzám jő vissza a Gondviselés rendelkezésein 
át. Az ima ereje tehát nem metafizikai, hanem morális 
probléma. 

Ez az imajárás az egyház természetfölötti egységében az 
erőkeringés, az életfolyamat. Mind az egyháznak, Jézus 
misztikus testének sejtjei vagyunk. Minél lazább, lanyhább 
az ima, annál holtabb a testrész. Érzéketlen lesz és munka- 
képtelen. Nincsenek a többi szövetekkel közös erői, nem vé- 

gez velük erőkicseréléseket, maga marad és nem jó másra, 
minthogy a testről levágassák. 

Még nagyobb baj az imátlanságnál az imaellenes lelkület. 
A test harmónikus egészében élő rákdaganathoz hasonlít, 
mely terjedve mérgez, ameddig elér. 

Az ima oly nagy erő, hogy öntudatos alkalmazásával meg 
lehetne vele változtatni a világ képét. Ha az egyén beteg szö- 
veteivel csodát tesz Isten, miért ne tenné a társadalmakkal 
is? Ha a társadalom, mint lelki egység imádkozik, miért ne 
lehetnének meg a társadalomalakulásoknak is a maguk 
Lourdes-i csodái? 

Egyesített imaszervezeteinkkel le lehetne győzni minden 
rontást, meg lehetne gyógyítani szociális betegségeinket és 
minden diplomácia és harcveszély fölött mennyei diplomá- 
ciát alkalmazni és harcot vívni azért, hogy a Szentlélek meg- 
újítsa a föld színét! 

AZ IMA FEGYELME 


Mi a fegyelem? Határozott és értékes formákban való al- 
kalmazkodás. Nem élek akárhogyan, nem gondolok és cse- 
lekszem akármit - tartom magamat valamihez, amit ma- 
gamban értékelek. Közelebb megyünk a gondolathoz. Ugy 
látszik, hogy a fegyelem kétágú fogalom: eszmélésemre és 
tetteimre irányul. 

A magára hagyott eszmélet szabadjára leng, szálldos, mint 
a lepke. Meg-megül egy gondolaton s otthagyja. Ha az ilyen 
eszmélet cselekvésbe indul, tettei ugyanilyenek. Ide-oda 
lengők, más irányúak, vonaltalanok, pillanat-sugallta kusza 
röpködésűek. Az eszmélet fegyelme tehát a tettek fegyelmé- 
nek alapja. 

Ritka adomány. Legtöbbünknek saját erejéből, vagy mun- 
káva! kell megszereznie. A legtöbb ember nem is tudja, hogy 
eszméletében lehetne más is, mint ami , magától eszébe 
jut". Nem ura eszméletjárásának. Pedig az élet sikere -, a 
szót a végcél értelmében véve - föltétlenül megkívánja esz- 
méletünk fegyelmezését. Megszokást kell teremtenünk ma- 
gunkban arra, hogy eszméletünk mindig a hatalmunkban le- 
gyen. Ez a belső világ mindenkinek szuverén kormányzásra 
átadott birodalma. A legnyomorultabb szegény, elesett, be- 
teg, tehetetlen ember is egy végeláthatatlan országnak ura. 
Ezt az országot lehet rosszul kormányozni. Nézze meg min- 
denki ezt a belső várost. Vajon gondolataink, élményeink 
nem szervezetlen, gazdátlan tömegek-e? Vajon nem élik-e 
az anarchia terméketlen szabadságát, melynek eredménye a 
formátlanság? Vajon nem hasonlít-e ahhoz a városhoz, ahol 
senki sem parancsol, s a hivatalnok nem megy hivatalába, a 
gyermek nem megy iskolájába, a munkás nem megy munka- 
helyére, hanem mindenki pillanatnyi ötlete szerint ténfereg, 
mert nincs fölötte egységes, vezérlő akarat? Jaj nekünk, ha 
eszméletünk képe a ténfergők városa, hol az egyének , sza- 


108 


badsága" hasonlít ama festőéhez, aki , szabadon" ábrázolja 
modelljeit, nyújtja az orrát, szélesíti a homlokát, aprózza 
szemét, torzítja alakját? Nekünk is várost kell rendeznünk, 
lelkünk belső városát, melynek urai vagyunk. Nekünk is ar- 
cot kell alakítanunk, azt a belénk gondolt istenarcot, melyet 
a Teremtő szánt nekünk. 

Eszmélésünk fegyelmének az a célja, hogy a tervszerűen 
teremtett rend árán a lélek mélyére írt örök modellt megva- 
lósítsuk. Ezt a fegyelmet szándékolja a katolikus embernek 
folytonosan ajánlott , meditáció". A lélek fejlődésének élet- 
kérdése ez. Sok ember nem is tudja, hogy lehet eszmélete 
mezején más is, mint ami , magától" eszébe jut. Ezek az em- 
berek tanácstalanul járnak saját eszméletük fórumán, és bár- 
mi legyen is a foglalkozásuk, elrontják az életüket. A rájuk- 
törő élmények akaratnélküli labdajátékai és mindig a köz- 
vetlenül letűnt vagy még folyamatban levő történésnek ha- 
tása alatt állanak. Ilyen volna az a hajókormányos, aki 
nem a befutandó lávlatokat nézné, hanem elmerülne a hajót 
ölelgető hullámok szemlélésébe. Az ilyen lelki szerke- 
zet, ha erélyes munkával nem segít magán, előbb-utóbb 
megteremti a hanyag hivatalnokot, a rendetlen háziasz- 
szonyt, a fejvesztett politikust, a feledékeny alkalmazottat, a 
rossz kereskedőt, tehát minden foglalkozásban az eleget nem 
tevőt. 

De vajon elegendő-e megszerezni bizonyos eszméletgya- 
korlatokkal ezt a koncentrálóképességet? Elég-e megtanul- 
nunk, miképpen kell egyre nézni s ezzel életünk napi fel- 
adatait megoldani? 

Nem elég. Ha a jól fegyelmezett eszméletű ember élet- 
ügyeit kielégítően rendezi, akkor még nem tett eleget termé- 
szetfölötti hivatásának. Ha fegyelme csak formálisan van 
meg, és a mélypontja nem Isten, akkor fegyelmének irányí- 
tásában van a hiba. Ha a hivatalnok, a diák, a kereskedő 
csak ügyeire, teendőire koncentrál, csupán másodrendű kö- 
telességeinek tesz eleget, az elsőrendűt, azt, hogy ezeket a 
gondolatokat mind Isten meridiánjába állítsa bele — elha- 

nyagolja. Az egész eszméletnek, s a belőle folyó tevékenysé- 
geknek íly öntudatos beállítását végzi el a meditáció. 

Ezzel az irányítással az eszméletből fakadó tettek is átér- 
tékelődnek a természetfölötti felé. A cselekvés értéke a hoz- 
zá tartozó eszmélésből való. Önmagában mint fizikai tény- 
kedés, sőt mint egyszerűen eszmélt megszokás, morálisan 
üres. Ha lelketlenül végzem napi munkámat, ha még nem 
teszek is senkinek kárára, sőt ha másoknak a javára teszek 
is, erkölcsileg nem tettem semmit: , Zengő érc és pengő cim- 
balom" vagyok. Szent Pál mélységes meggyőződéssel mond- 
ta ki ezt az igazságot: , Szóljak bár az angyalok nyelvén . . . , 
ha szeretetem nincs, semmi sem vagyok". A cselekvés Isten- 
re irányult lélek nélkül annyi, mint ruha ember nélkül, hü- 
vely magvak nélkül. Kéreg, tartalmatlanság. De ha fegyel- 
mezett eszmélés telíti, annyit ér, amennyit az eszmélés, 
mely kitermelte. Az eszmélet fegyelme így egyszersmind a 
cselekvés fegyelme is. 

Mert a cselekvés nem más, mint az a telitett lelkiség, mely 
most már nem puszta eszmélésben, hanem élőkre és élette- 
lenekre való kihatásokban is megnyilatkozik. Az ilyen ön- 
magából kilépő eszmélet a cselekvő eszmélet. A belőle kiá- 
radó és a tettet irányító lelki hajlam a cselekvés igazi erköl- 
csi tartalma. Ez a belsőség juttatja a cselekvést a valódi mo- 
rális síkra. Az eszmélet meditatív nevelésének célja, végső 
értelme az, hogy az élet összes tettei s mindennemű megnyi- 
latkozásai teljesen átjárassanak az Isten felé irányuló lelki- 
séggel. 

A napi elmélkedés rendszeres eszméletnevelés. Nem lehet 
nélküle haladni a lelki élet útjain. Fő célja, hogy ne legye- 
nek ebben a néhány évtizedre szabott életidőnkben elveszett 
percek. A leghosszabb élet is csak pillanat az örökkévalóság- 
hoz képest, nincsen benne vesztegetni való. Pedig minden 
perc, minden óra és minden nap elveszett, mely nincsen te- 
lítve az Istenre irányuló szándékkal. 

Aki ezt nem veszi komolyan, annak morális értékélete 
rongyos szövet, rút szakadásokkal, cafrangokkal, szövés- 

hiánnyal. Csak az imafegyelem szövi az életet értékszövetté, 
csak a meditáció dolgozza ki e szövet folytonosságát, foltoz- 
za rongyait, ha lettek, és egységesíti folytonos javításokkal a 
lélek túlvilági köntösévé, melyben kedves lesz az Isten előtt. 

Nézzük meg életünket ebből a szempontból. Van-e fe- 
gyelme eszméletünknek? Kormányozza ez a fegyelem tette- 
inket? Imádságos-e ez a fegyelem? Ráborul-e egész életünk- 
re? Mennyi marad ki belőle? 

Az ima fegyelme nem kevesebbet akar, mint az egész éle- 
tet. Nemcsak az ima perceit kéri tőlünk az Úr. Szeretetének 
szent telhetetlenségében mindent akar. Életünk teljességét 
kívánja. Nem alkuszik. Minden kevés neki addig, míg egé- 
szen birtokaivá nem lettünk. Az ember egyetlen mulasztha- 
tatlan feladata, hogy Istenének ezt a reá vonatkozó vágyát 
kielégítse. Ezt pedig kizárólag az ima fegyelmével érheti el. 

Ez a legerősebb fegyelem a földön. Azonos az evangélium 
édes igájával és könnyű terhével. Titka az, hogy mindaddig 
nehéz, amíg csak részenként adja át magát a lélek. A teljes 
odaadásban könnyű lesz, s amit igául vett magára, az szár- 
nyak módjára emeli most már Istenben megállíthatatlanul. 

E megérkezésig menő út az, melyet tanulnunk kell. Az 
ima fegyelme arra neveli a lelket, hogy gondosan távolítson 
el minden akadályt, melyet jelen állapota s a teljes odaadás 
között megpillant. Minél többet odaadott már magából, an- 
nál könnyebben adja hozzá a többit. Haladásában érzi, hogy 
minden nehézsége abból az életmennyiségből fakad, amit 
még megtartott magából. Még nem adta át Isten mindenható 
szeretetének testi-lelki jólétét, földi ambícióit, szeretteit . . . 
Még szeretne valamit innen saját indulatából, talán élettár- 
sat, gyermeket, talán küzd egy pozícióért, meg akar írni egy 
könyvet, el akar adni egy birtokot, vagyont akar szerezni -, 
nem istenszolgálat gyanánt, hanem mert neki az kellemes, 
tetsző volna. Ezek még idekötik, ezek miatt még nem él Is- 
tenben, még nem egészen Istené. El kellene-e mindezt dob- 
nia, hogy Istené lehessen? Nem, csak mindezt szent biza- 
lommal rá kellene bíznia Isten akaratára, s miközben em- 

ber módra küzd személyes vágyainak teljesedéséért, mindig 
ébren legyen benne az istengyermek, az alkotójába olvadt 
lélek, mely az Úr kezéből ugyanolyan szívesen veszi át vá- 
gyainak megtagadását, mint teljesedését. 

Ez nem emberi erőnek szánt feladat. Az ima fegyelmének 
ezt a kultúráját kérni kell, ez természetfölötti ajándék. A 
szentek írják és mondják, hogy ez a munka eleinte nagyon 
nehéz, fárasztó egyéni akarást, ellenállást, koncentrációt 
kíván. 

Ebben a fázisban az ima fegyelme akaratunkon múlik. 
Sokáig kell a lelket e szellemi dresszurában tartani, míg 
egészen egyéni folyamatokon át megérzi a természetfölötti 
nevelés hatásait. Eszméletünk e fegyelmezése fogalmi utakra 
visz, imaéletünk fogalmi lesz, gondolatkapcsolatokat kere- 
sünk, emlékeket, lelkiállapotokat elemezünk, ez a gyakorlat 
már a mi tettünk. 

Ha ezt kitartóan teszem, eszméletem nem áll meg e gya- 
korlatnál. Ennek az akaralmunkának következtében valami 
történik bennem. Ez már nem az én munkám, ez történik 
velem. E történés eredete bennem van, én indítottam, előké- 
szítettem, de végrehajtani nem tudom. Nem akaratom mú- 
ve. Akaratmunkám hatása alatt ismeretlen hatalom kezd 
megnyilatkozni bennem. Lelkem ismeretlen mélyeiben nagy 
éledések mennek végbe. Valaki éleszt engem. Legjobban 
tűzhöz hasonlíthatnám, s valóban: legelőször tüzes nyelvek 
alakjában jött a földre. Amit kitartó imafegyelmemért ad ne- 
kem, az is élesztés, tűzélesztés a mélyben, ahonnan feltör, 
fogalmaim és emlékeim merev burkolatán áttör az erős spi- 
rituális élet, a fogalmi törekvéseimnek megfelelő nagy belső 
élet, melynek tüzét csak a Szentlélek lángnyelveiről lehet 
gyújtani. 

Az ima fegyelme tehát arra való, hogy segítse kigyulni az 
istenközösség belső tüzét. Ez a kigyúlás már nem lesz elgon- 
dolás, nem rágondolás, nem emlékezés, hanem mélységes 
megélés. Azonosulás a nagy Levővel, akinek léte intenzí- 
vebb, tevékenysége tüzesebb, mint a miénk, s akinek tüzé- 

ben a lélek valóban égő csipkebokorrá válik, új tüzes való- 
sággá, mely azért lett, mert a lélek akaratmunkával készült 
rá, s mert e munkához társul szegődött az Isten. 

Az ima fegyelme tehát nem cél, hanem eszköz. Arra való, 
hogy a lelket beirányítsa arra az útra, melyen tökéletesen 
imává tisztulhat. Útjának elején a lélek olyan, mint isten- 
levegőbe dobott öntudatlanság, melynek akarattal kell ma- 
gát sötétségéből kiszabadítania, lehántania magáról a föl- 
di lét sűrű fellegeit, hogy megérezhesse, hol van. 

Ehhez a munkához akarat kell, belső feszültség, enélkül a 
lélek a test szolgája marad és nem eszmél arra a rendelteté- 
sére, mely abból az őt átölelő s benne is folytatódó istenkö- 
zegből szól hozzá. A lélek mélységes tragikuma az, hogy 
mindig Istenben van, de nem tudja, vagy csak kevéssé tudja. 
A földi élet ellenállások közé tett lelkek élete, valami áttörés 
itt a cél, valami megvilágosodást keres itt minden. Mintha 
kőbe temetett életet kellene folytonosan kiszabadítani, mint- 
ha kérgeket kellene a léleknek önmagáról egymás után le- 
hántani, hogy önmagává lehessen. Kőtörés, favágás, igavo- 
nás van itt, a szellemen az anyag igája van, mely lassítja jár- 
tát, tompítja érzékenységét. Ebben a nehéz munkában a lé- 
lek nem boldogulhat egymaga. 

Isten felől jő a segítség. Szent küldetés ez, a malaszt aján- 
déka, melynek tevékeny beavatkozásához a lélek helyes irá- 
nyítású feszültsége kell. Ezt a feszültséget teremti meg az 
ima fegyelme. Ez állítja be az eszméletet Isten meridiánjába, 
ez fordítja a belőle folyó cselekvést Isten terveinek szol- 
gálatába. 

Ezt az igát kell mindenekelőtt magunkra vennünk. Az 
ima a legértékesebb cselekedet a világon. Aki imát mulaszt, 
élete javát mulasztja. Aki nem fegyelmezi imaéletét, a vélet- 
lenre hagyja üdvössége kérdését. Aki nem imádkozik, ki- 
szolgáltatja magát az ellenségeinek, lezárja a malaszt fénye 
és ereje előtt az anyag zsalugátereit, nem dolgozza ki a saját 
szellemiségét, s lelke sorsát elkallódni hagyja. Ezt a fegyel- 
met kell mindenek fölé helyeznünk. Életünk kereteihez ké- 

pest határozott formában, vagy munkaszeretettel kell ima- 
szolgálatunkat megszerveznünk. Szóbeliség és elmélkedés 
fogjanak egybe, hogy a lélek megtalálja folytonosan veszé- 
lyeztetett kapcsolatait a céljául adatott istenországgal, hogy 
tudomásul vegye egyre fokozottabban azt a mennyei köze- 
get, melybe léte helyezve van, hogy készségben álljon a ter- 
mészetfölötti behatások fogadására s hogy az így fegyelme- 
zett ima-eszmélet oly tetteket teremjen, melyek kivétel nél- 
kül Istennek szólnak, s így az egész életet egyetlen megszakí- 
tatlan kegyelmi mozdulattá tegye, melynek befejező pillana- 
ta az üdvözülés kezdete. 

AZ IMA ÖRÖMEI 


Az öröm tiszta szó. Válasszuk el az élvezettől. Öröm az a 
lelkiállapot, melyben magasabbrendű igényeink jutnak telje- 
sedéshez. Tehát nem puszta jólét és kellemesség. Ezek a 
vonások az élvezetben is megvannak, s az élvezet lehet 
szennyes és bűnös. Az ember értékskálájától függ, hogy mi- 
ben gyönyörködik. Van, aki emésztőszerveitől és nemi szer- 
veitő! várja boldogságát, mások kívánságuk kielégülésétől, 
hatalmi vágyaik teljesedésétől, mások tudományos vagy mű- 
vészi törekvéseik sikerétől, és vannak, akik lelkük Isten felé 
közeledő munkájától várják a boldogságot. 

Minél magasabbrendű az értékskála, annál alkalmasabb 
örömök ébresztésére. Az öröm jellegzetes vonása, hogy az 
alkotást kíséri, mindannyiszor föllép, mikor erőink terem- 
téshez járultak, mikor a még nem volt, a most kezdődő lét 
szolgálatába állottak. Az anya örül gyermekének, a művész 
mesterművének. Ennek a teremtő örömnek példáját az Ur 
adta meg, mikor a lét szakaszain végigpillantva gyönyörkö- 
dött: , látta Istent, hogy jó". Az ember teremtő munkái kö- 
zött a legnagyobb örömmel jár saját lelkének folytonos újjá- 
teremtése a morális vonalon. Ezzel tölti be legmagasabb 
rendeltetését, s amit eközben érez, az a tiszta teljesegés az 
öröm. 

Ennek az öntudatos léleképítésnek, újrateremtődésnek 
leghatékonyabb formája az Istennel való kapcsolódás, az 
ima. Lelkem jobb lélek, életem bővebb élet lett, hogy imával 
minden lélek forrásához kapcsolódtam. Valahonnan meríte- 
nem kel! ezt a megújulást. Nem lehetek önmagam létének 
forrása, mert akkor nem kezdődhettem volna. Nem lehetek 
lelki tökéletesedésemnek sem a forrása, mert akkor tökéle- 
tesnek születtem volna. Isten minden újulásom forrása. Más 
lelkiség, én-függő eszmélet, valahonnan kivett, valahová tar- 
tozó, magamnak nem elég eszmélet vagyok. A természetem 

hordozza magán a teremtő erő kezenyomát, mert úgy van 
alkotva, hogy nem elég magának, puszta léte, életfolytatódá- 
sa abban áll, hogy szüntelenül újrateremti magát. 

Ez a teremtő természet a morális érzékeléstől függetlenül 
nyilatkozik meg. A gonosztevő eszmélete is a teremtődés 
színjátékát játssza. Olyan lesz ő is folytonosan, amilyen még 
nem volt. Gyilkossága novum a lelkének, törölhetetlenül 
hull bele múltjába és teremti a maga stílusában tovább a jö- 
vőt. A szabadság, a lélek erkölcsi választásjoga emberi mél- 
tóságunk forrása nemcsak ajándék, hanem félelmetes ör- 
vény is, mely majd itt, majd ott szakad le életösvényünk 
mellett. A léptek szent kormányzására van szükségünk, sza- 
badságunkat isteni figyelem alá kell vetnünk, különben te- 
remtődésünk halálba visz, lélekpusztulásba, ahonnan nincs 
menekülés. Emberi szabadságunknak magunk választotta 
formákat kell adnunk, lelkünk teremtő lendületét a morali- 
tás gátjai közé kell terelnünk. 

A vadfa is újat növeszt, az is beírja törzsébe életét, az is új 
meg új formában hozza lombját, gyümölcsét, és gyümölcse 
fanyar, keserű, ehetetlen. Oltani kell s az oltás nedve átjárja 
a fát, tőle az egész fa megnemesül. Nem terem többé fa- 
nyart, mérgezőt, hanem édeset, illatosat, életadót. 

Vad fák vagyunk, míg az isteni oltás át nem jár bennün- 
ket. Ez az oltás a szentségekben vett malaszt. Ez az a hata- 
lom, mely Isten kezéből jő, hogy az embert megvédje sza- 
badságának túlkapásai ellen, eltévelyedései ellen, bukásai el- 
len. Ha szabadságomat a malaszt erejének irányítására bí- 
zom, nem veszítem el, mert a malaszt nem kényszerít. Csak 
irányt mutat, és minden alkalommal módomban van irá- 
nyítását el nem fogadni. Ez az ára az elfogadás érdemének, a 
szent lélekoltás iránya szerint való tettek értékének. Így te- 
rem az evangéliumi , jó gyümölcs" a jó fán, s így adja a jó 
fának a jó gyümölcsöt az isteni ojtásnak, a malasztnak elfo- 
gadása. 

Ha a jó fa eszmélne, jó gyümölcsén örvendezne. A lélek 
legnagyobb öröme az eszméletének fáján termett malasztos 

cselekedet. Azért kapjuk a tanítást, hogy tettünk értékét 
szándékkal nemesítsük. Az isteni megszenteltségből eredő 
szándék átjárja a tettet. Ha a lélek telítve van e szent ojtás 
nedvével, akkor minden gyümölcse nemes. Nincsen közöm- 
bös tette. A szándék átjárja az egyébként iránytalan tetteket 
is, és a megszentelt eszmélet minden megnyilatkozása jó 
gyümölcs. Ez a szándék nem egyéb, mint a lélek minden re- 
dőjébe, az élet minden megnyilatkozásába beszűrődő ima. 
Az ima a malasztkérő, malasztnövelő, malasztelárasztó, az 
ima a fogyatkozott malasztot újrakiegészítő mennyei erő, a 
lélek legnagyobb hatalma, mellyel a maga védtelenségében 
szerteágazó, formátlan teremtődését Isten szándékai szerint 
csatornázza. 

Az ilyen teremtés a tiszta öröm. Mert bár minden öröm- 
ben van teremtés, de nem minden teremtés öröm. Az a te- 
remtés, melynek örömet kell hoznia, a lélek rendeltetésének 
irányában halad. Az a teremtés örvendetes, mely a lélek fej- 
lődését annak Istentől szándékolt vonalán vezeti a fokozato- 
san haladó teljesedés felé. Ezt az örömöt ígéri Jézus aposto- 
lainak, ezt az örömöt élik át a szentek és a szentség felé ha- 
ladó lelkek. Az ima öröme tehát a lélek teremtődésének is- 
teni szándékok irányába eső munkájában jelenik meg és an- 
nak boldogító szimptómája. 

Mégis azt tapasztaljuk, hogy nem minden ima örvendetes. 
A lélek szétszórt, fásult, gondolatszegény. Az ima üres, nem 
kapcsol tovább, csupán magam vagyok. Mintha a természet- 
fölötti vezetékek lehullottak volna körülöttem. Felvevő ké- 
szülékeim romlottak, elzáródom. 

Ennek oka lehetek önmagam. Nem vagyok átadva. Nem 
tudom, hogy benne élek az isteniben, lelkem éltető elemé- 
ben. Elárvultan állok, mintha magam volnék. A tevékeny 
lélek érzékeny Isten jelenlétére. Olyan, mint az erőteret 
kémlelő érzékeny reagens. Meg lehet róla tudni, hogy Isten 
kezében van. Ebből a természetfölötti erőtérből nem lehet 
kilépni, mert betölti a mindenséget, benne élünk, mozgunk 
és vagyunk. De a lélek lehet érzéketlen az Istenére. 

A mágneses teret vassal kémlelem. Az a vasszemecske be- 
sorakozik az erőtér vonalai szerint. De ha rozsdává evődik, 
többé nem mutatja terének erővonalait. Lelkemet is meg- 
ronthatja a rozsda, s érzéketlenné válhat a természetfeletti- 
ség erővonalai iránt. Nem érzi többé az őt beölelő istentér 
irányításait. 

Mi ronthatja meg? Az, hogy nem figyel. Nem vállalja a fe- 
szültséget. Még nem rontotta meg a bűn, a nagy érzéktelení- 
tő, még él benne a malaszt megszentelő ereje, de nem állítja 
be eszméletét Isten keresésére. Sokan ilyenkor , szárazság- 
ról" panaszkodnak. Szeretném ilyenkor azt mondani nekik: 
Testvéreim, mi még nem tartunk ott. A szárazság a szentek 
lelki próbája, és hosszú, lelkes ima-korszakokat követ. Ne- 
künk egészen más bajunk van. Egyszerűen nem figyelünk. 

A szárazsággal sújtott szent figyel. Nem koncentrációs 
munkában átégetett lélekkel figyel. De a legteljesebb figye- 
lésben sincs meg az istentudat öröme. A szárazságban a lé- 
lek nem mulaszt, Isten vonja el magát tőle. Ez már termé- 
szetfölötti nevelőeszköz a haladott lélek számára. Mi pedig 
ott tartunk, hogy járunk a figyelés iskolájába. A koncentrá- 
lás hiánya a szórakozott ima, melyben a lélek nem tesz ele- 
get. Ha valaki ez irányban meg akarja ítélni magát, tegyen 
komoly kisérleteket az erősebb koncentrálásra. Figyeljen 
jobban. Kormányozza eszmélete járását, s imája megjavul, 
jobban átéli azt, amit jobban megfigyel, s öröme lesz egyre 
fokozódó imaélményében. Ezzel egyszersmind el is döntöt- 
te, hogy imában való örvendezésének hiányát természetes 
okokból kellett származtatnia. Ha a teljes koncentrálás mel- 
lett sem éled fel az ima öröme, akkor a lelki szárazság ténye 
előtt állunk. 

Mi okozhatja a természetes figyelmetlenséget? Az imád- 
kozónak meg kell vizsgálni magát a következőkben. 

Nem okozza-e természetes lustaságom? A figyelem mun- 
ka, a természetfölöttiekre való figyelés fokozott munka. Va- 
lami ellenállás-küszöböt kell átlépnem, mielőtt imához fo- 
gok. A lélek gátakat érez és nehezen vállalkozik a küzde- 

lemre. Az ima nagy munka mindaddig, míg a lélek nincsen 
teljesen átadva Istennek. Az eszméletet, az egész idegzetet 
bele kell hajlítani az egyirányú figyelésbe. Más, kijárt reflex- 
ek akadályt vetnek e munka elé. A sokszor járt imaszöveg- 
reflexek viszont automatizálódnak, s megengedik velük 
egyidejű más reflexsereg érvényesülését: elszórakoztam. 
Lustaságom tehát két nehézséggel állít szembe: 1. vonako- 
dom a feszültség felvételétől, a kormány megragadásától, 2. 
ellazulok a mégis felvett beirányulástól, és engedem eltéríte- 
ni magamat. 

Ha ezt a lelki diagnózist megállapítottam, a gyógykezelés- 
hez kell fognom. Ha az imában figyelmetlen vagyok, bizo- 
nyosan más téren is az vagyok. Ha nem vagyok ura Isten fe- 
lé fordított eszméletemnek, bizonyosan nem vagyok ura dol- 
gaim vezetésének, napjaim beosztásának sem. Aki imában 
szétszórt, az kötelességeiből is enged, az nem érkezik ponto- 
san sehova, az elbocsátja munkája szervezésének gyeplőjét 
is, tehát nem speciálisan imádkozni kell tanulni, hanem ál- 
talános eszmélet-gyógyításra van szükség. 

Lehet az eszméletet koncentrációra nevelni. Kár, hogy az 
iskolában ez a tantárgy nem foglal el naponta legalább egy 
órát. De mindenki végezhet személyes gyakorlatokat ebben 
az irányban. Ha megfigyeljük magunkat, a napnak mily cse- 
kély részében választjuk meg öntudatosan eszméletünk tar- 
talmát s mily nagy részben vagyunk kiszolgáltatva ismeret- 
len föltételektől irányított gondolatjárásunk szeszélyeinek, 
megdöbbenünk s megértjük, miért oly nehéz az ima percei- 
ben kitartani a választott gondolatok mellett. 

Eszméletünk e formális nevelését bármilyen gondolat- 
anyagon lehet végezni, de a lélek táplálására leghasznosabb, 
ha ima-gondolatokkal végezzük. A napi elmélkedés ennek 
az eszméletnevelésnek az iskolája. Megszokást teremt gon- 
dolataink vezetésére; ez az új lelki képesség az elmélkedés 
természetes gyümölcse. Ehhez járulnak a természetfölöttiek, 
melyek tárgyából fakadnak, s a benne megvalósuló isten- 
kapcsolatnak és erkölcsi orientálódásnak termékei. Az el- 

mélkedés iskolája képesíti a lelket az egyebekben való kon- 
centrálásra is, megszoktatja, hogy rendezett utakon járjon 
ahelyett, hogy gondolatjárásának vakon nőtt bozótjaiban té- 
velyegjen; szárnyával pedig ráborul a nap teendőire, isteni 
szándékkal járatja át őket, imádsággá teszi a munkát, Isten 
gondolatai szerint szervezi a nappalt és előkészíti a nyugal- 
mat. Úgy átjárja az eszmélet minden rétegét, hogy az ébre- 
dés már Istenre nyílik, az álom az Úr előtt fogja le a szemet, 
még az éjszakai félálmok is tele vannak az Úrral s azzal a 
tudattal, hogy Isten örök erőterében élek, s minden eszmélé- 
semmel, minden cselekvésemmel Öt kell tudnom és szolgál- 
nom. Az így nevelt figyelem Isten felé hajló és feléje növő 
eszmélést teremt és saját botlásain át alakul abban az élet- 
teremtésben, mely Istenhez közelít és benne fejlődésének 
minden fokán kimondhatatlan örömét leli. 

Ezen a fokon az ima öröme a figyelem haladásával növe- 
kedik, ez a korszak az eszmélet behajlítása Isten , édes" igá- 
jába. Ez az akarat nevelésének ideje, melyben az ima sikere 
jórészt tőlünk függ, mikor személyes erőpróbáinkat termé- 
szetes eszközökkel jutalmazza az Ur. A léleknek hosszan 
kell természetes eszközeivel dolgoznia, azokkal valóságos 
eszmélet-tréninget kell elérnie, mielőtt arra a természet- 
fölötti útra léphetne, melyen Isten rendkívüli eszközöket is 
alkalmaz nevelésében. Ebben a korszakban az ima az esz- 
mélet nevelésével arányosan mélyül és magasztosul, s az így 
átdolgozott eszmélet alkalmas eszközzé válik arra, hogy raj- 
ta az Úr megkezdje a lélek természetfölötti kezelését. 

A , szárazság" próbája már ebből a mennyei pedagógiából 
való. Ha az eszmélet teljes és átadott koncentrációkkal elju- 
tott oda, hogy a megszentelő malasztban él és az ima mély- 
ségének örömeit ízleli, akkor a lélek haladása érdekében ve- 
szi körül őt az Úr ezzel a sivatagos, emésztő ürességgel. Ez 
egyéni lélekkezelés Isten részéről, az imával természetszerű- 
en járó öröm elvonása, a lélek kipróbálására. Ez hűségpró- 
ba, s arra a magaslatra juttatja a lelket, hol megismeri az 
örömtől független értékeket. Ez a tény már az ima kiváltsá- 

gosainak tartományából való, és csak azért tértünk ki rá egy 
pillanatra, mert összetéveszthető a gyakorlatlan imádkozók 
kedvetlen, figyelmetlen, lusta imájával. Azt a pedagógiai in- 
tést merítjük belőle, hogy az ima édességei után Isten figyel- 
mezteti a lelket: ne az imában rejlő örömért keressétek az 
imát. Az öröm csak index, hogy jó helyen járunk, hogy ren- 
deltetésünket éljük, de nem maga ez a rendeltetés. Nem az 
örömért vagyunk itt, nem is a szenvedésért, de öröm is, 
szenvedés is azért van itt, hogy nevelje a lelket Isten szándé- 
kai szerint. 

Az öröm oda van állítva a teljesült célok mellé. Az anya 
emlőjén pihegő gyermek ilyen teljesedés! Aki ölelt egy ilyen 
most érkezett kis ismeretlent, ki legközelebb áll hozzá a föl- 
dön, az ízlelt örömöt. De aki önmagát formálta Isten szán- 
déka szerint, az ízlelte a legnagyobb örömöt. 

A fájdalom őrt áll a veszteségek kapujánál. Aki látta 

szemét lehunyódni, arcát elfehéredni, testét elmereved- 
ni annak, aki e földi létben lelkének jobbik fele volt, az 
tudja, mi a fájdalom. De aki lelkét vesztette el és az Ur 
szemrehányó tekintetével találkozott, az ízlelte a legna- 
gyobb fájdalmat. 

Vannak azonban egészen sajátságos eszméleti színek, a 
lelki élet ismeretlen mélyeiről valók, melyek nagyon inten- 
zívek, de nem lehet megmondani, nevük öröm-e vagy fájda- 
lom. A gyötrő fájdalomban a lélek imába merülése öröm. 
Viszont az ima örömét a lelki könyvek mindig , vigasztalá- 
soknak" emlegetik, tehát minden aktuális ok nélkül is érez- 
nek mögötte valamilyen szomorúság-hátteret, melyre az ima 
öröme vigasztalásként borul. Mindez és sok más lelki ta- 
pasztalat azt mutatja, hogy van a léleknek oly síkja, melyen 
nem ez az értékkettősség él: öröm és fájdalom -, hanem egy 
másik: istennelvalóság és istennélküliség. Ez lerombolja a 
másik értékpár kívánalmait és autokratikusan a test és lélek 
bármely szenvedéseinek elviselése, s bármely örömről való 
lemondása árán egyedül Istent akarja. Mi nem lépünk a 
szentek életének e mélységei elé, pusztán azt akarjuk még 

megvilágítani, hogy az ima örömének ez a sajátos vonása az 
ima áldozatos természetéből fakad. 

Miben rejlik az ima áldozata? Hogy figyelünk? Hogy nem 
kényelmesen jelentkező gondolatainknak adunk kihallga- 
tást? Hogy elvonatkoztatunk környezetünktől, munkánktól, 
gondjainktól? 

Mindez igen -, de ezeknél sokkalta jobban az, hogy elvo- 
natkoztatunk önmagunktól. Mert magunkat mód nélkül 
szeretjük. Nehéz az imát is nem önszeretetből mondani. 
Megesik, hogy imánk abban a törekvésben merül ki: rávenni 
az égi hatalmakat kívánságaink teljesítésére. Máskor a lelki 
megnyugvás a célunk, belső vigasztalódás, béke, melynek 
hiányát érezzük, s mely nélkül oly nehéz élni. Sokszor pedig 
hálálkodunk az imádságban a jókért, melyeket vettünk. De 
mindenkor saját személyünk az ima közepe, lehetnek felál- 
dozva benne bizonyos akarásaink, egyéniségünk foszlányai, 
de egészben véve, magunk vagyunk az alfa és az omega, a 
kiindulás és a beérkezés. Az igazi, a teljesen áldozatos ima 
ott kezdődik, mikor minden egyénit feladva, átadottan, ál- 
dozatul kiszolgáltatva imádkozunk. 

Itt kezdődnek az imának fellegekbe vivő meredélyei. Mi- 
kor a lélek annyira kiszolgáltatja magát, hogy Isten akadály- 
talanul dolgozik benne. Már nem ő él, hanem élete Isten 
élete. 

Íme az örökkévalóság küszöbe. Aki ezt átlépte, tudja, 
hogy Istenbe olvadására minden reménye megvan. Tudja, 
hogy minden öröm halvány villanás, minden szenvedés 
gyermekes próba ahhoz az életteljességhez képest, amellyel 
Isten várja a lelket. Ez az egész embert feláldozó ima diadal- 
mas minden szenvedésen s a halálon is. 


AZ IMA ÜDVÖZÍT 


Utolsó állomásunkhoz értünk. Együtt szemléltük az ima 
értékét, célját, értelmét, tartalmát, szükségességét, érdemét, 
erejét, örömét és fegyelmét. Most tegyük fel egy pillanatra a 
filozófia szemüvegét és vessünk vele egy tekintetet arra a 
megszokott, mindennapos valóságra, mely rendesen csak 
konkrét kicsiségeivel köt le bennünket. 

A valóság a mindent befoglaló eseményesség és folyama- 
tosság. Egy darabja jelen, a többi múlt és jövő. Az esemé- 
nyeket okok hajtják és célok vonzzák. Valamerről jönnek, s 
valamerre mennek. Mintha a nemlétből a létbe jutásnak erő 
kellene, mely áttöri a születés falát. Az erőt okok és célok 
adják. Az okok a múltból hatnak, a célok a jövőből. Az 
okok mögöttünk ható erők, vis a tergo, a célok előttünk van- 
nak, előlről húznak, vis a fronte a nevük. Az ok inkább az 
élettelen anyag természetét játssza, a cél pedig lélekszerű, lé- 
lek nélkül nincsen. A cél a lélek specialitása. Oly ható, mely 
még nincsen; benne a jövendő nyúl a jelen felé és alakítja 
azt a maga képére és hasonlatosságára. 

A valóság teremtődését tehát nemcsak a múlt, hanem a 
jövendő is szolgálja. S minthogy a valóság lélekkel van telít- 
ve, a jövendő a tevékenyebbik ható. Nemcsak az egyéni, ha- 
nem a tömeglélek is így alkot, a szociális eseményeket jö- 
vendő ideálok kormányozzák, emberi eszméletekben élő jö- 
vendők állanak őrt a jelen kapuinál és mindenkori szociá- 
lis jelenünk, összes társadalmi megmozdulásaink, poli- 
tikai, szellemi mozgalmaink megálmodott jövendők mun- 
kái, mert az emberlélek úgy van alkotva, hogy mindenben, 
amihez hozzányúl, a jövő mintázza a jelent. Az anyag 
nem hágja át, csak tehetetlen lépegetéssel egykedvűen méri 
az időt, okláncokat fonogat, okozatokat degradál okokká. 
A lélek természete mélyén áthágja az időt, kilép a jelen- 
ből, emlékezik és vár, visszalép, jelenbe tolja a múltat és jö- 


123 


vőt, s ez az időn való hatalma az eszmélés lényeges ismer- 
tető jele. 

Állítsuk most az imát ebbe a filozófiai valóságképbe. Mi 
teremti az imát? Hol van a hajtója és vonzója? Miképpen 
törik át ezek az ima számára a valóságba vezető falat? Mi 
teszi az imát örökös jelenné? Mi tolja őt a múltból, s mi 
vonzza a jövőből? 

Mindazon át, amit az imáról együtt elgondoltunk, most 
felelni tudunk. Mi imádkoztat engem? Az életem bajai ta- 
lán, melyektől szabadulni akarok? A kapott istenáldás, 
melyért hálát adok? Vagy Istenben való örömem, mellyel 
hatalmát, szentségét dicsérem? Igen, ez is, sőt közvetlenül 
sokszor más okát nem is tudom adni annak, úgy imádko- 
zom. Mégis, ha mindezeknek az ima-okoknak közös mélyé- 
re nézek, az ima igazi mozgatójának azt az öntudatot látom, 
azt a belső elvitázhatatlan tudomást, hogy a lelkem sorsát 
akarom írni, a lelkemet akarom biztosítani, a lelkemet aka- 
rom menteni, üdvözíteni. Az imám hajtó oka az a tudatom, 
hogy örökkévaló lelkem van. Enélkül minden kérés, hála- 
adás, vagy dicséret, melyet imában elmondok, puszta adás- 
vevési alkudozás vagy kedveskedés egy nálamnál nagyobb- 
nak tudott hatalommal, mely elől ki nem térhetek, tehát 
nem ima, hanem mágia. Az ima igazi forrása tehát a lélek 
üdvösségre termett mivolta, s ennek többé kevésbé világos 
vagy rejtett tudata. 

Tudom, ha nem is filozófiai vagy teológiai világossággal, 
de lelkem mélyén tudom, hogy nem vagyok elpusztulásra 
teremtve. Megsemmisíthetetlen vagyok. Nem szűnhetek 
meg. Tudom, hogy egész valóm ellentmond a nemlétnek, 
érzem, élem ezt. S hogy ezt a szűnhetetlen létet boldognak 
akarom, szánom, hiszem. Üdvösségre vagyok teremtve. A 
mi predestináció-tanunk így szól: mindenki üdvösségre van 
teremtve. S vannak köztünk, akik szabad akaratukkal meg- 
törik e fölséges elrendelést, teljes szándékkal elfordulnak tő- 
le, ezek saját kárhozatuk munkásai. Ennek az üdvösségpre- 
destinációnak többé-kevésbé világos tudata az ima igazi, 

mélységes oka, s az öröklétnek e várandó üdvösséges állapo- 
ta az ima célja. Az imát tehát az eljövendő üdvözülés terem- 
ti a lélekben. 

Mi az az üdvösség? Nehezen mondható, mindnyájan be- 
leérezzük a boldogságot, az örökre megzavarhatatlan örö- 
möt Istenben. Az üdvösség a léleknek az az állapota, mely- 
ben minden nemes és magasrendű vágyának teljesedése har- 
monikusan megvalósul. Mert a lélek benne utolérte Isten- 
nek róla szóló gondolatát, megvalósította azt a szenttévált 
lélekképet, melyet az Úr midőn megteremtette, róla alko- 
tott. Az így megszépült, áttisztult lélek most Istennel telve, 
Isten szépségétől, szeretetétől, tökéletességétől mámoros. Is- 
tenben mind jobban elmélyed, s nincsen benne megállása, 
mert Isten végtelen, s a belőle áradó örömből telik egy egész 
örökkévalóságra. Ezzel a boldogsággal a lélek nem készül el 
soha. 

A földileg elképzelhetetlen teljes harmónia ez, melyben a 
lélek minden ereje egyensúlyba lép; megtalálják Istentől 
szánt belső kapcsolataikat, kiegészülnek egymással s megal- 
kotják azt az egyéni teljességet, melyet hasztalan keresnek a 
földön. A lélek élvezi Isten gondolatának benne történő 
megvalósulását, mert már nem áll ellent semmi e szándékolt 
teljességnek. Mindezt Istenben, Istennel való legbensőbb 
egységben éli át, s így élete folytonos teljesedés, zavartalan 
harmónia, hiánytalan kielégülés. 

Erre a lelkiállapotra a földi lét pszichológiája, az eszmé- 
let-tanulmány hajlandó azt mondani, hogy elképzelhetetlen. 
Ez a lehetetlenséggel határos. És valóban, míg test szolgálja 
ki a lelket és míg a lélek a test ellátásával is el van foglalva, 
ez a harmónia tartósan meg nem teremthető. A folytonos 
teljesedések lassan elvesztik értéküket. A kezdétben elérhe- 
tetlennek tűnő célok elérése lassan elveszti örömét, az esz- 
mélet tompul irántuk. A test bűnös örömei teljesedésükben 
hordozzák büntetésüket. Az emberi vonzalmakból származó 
örömök elfakulnak, megkeserednek. A hatalom, a dicsőség 
megszokottá válik, és csak terheiről panaszkodik a kivált- 

ságolt. A teljes harmónia egy-egy pillanatra valósulni lát- 
szik, de csak azért, hogy előbb vagy utóbb disszonancia vált- 
sa fel. 

Következik-e ebből, hogy az üdvösség a lélek számára 
elérhetetlen? Hogy természete ellen van? Nem, ezek a ne- 
hézségek csak a földi életre testhez kötött lélek eszméletére 
nézve állnak, mely szenvedi bizonyos mértékig anyagának 
törvényeit. Ezek a természettörvények játékai, s a lélek az 
üdvösségben a természetfölöttinek útjára lép. 

A földön a lélek harmóniájának ezerféle tényező áll el- 
lent. A lélek még nem adta át magát korlátlanul Istennek, 
még nem egyesült teljesen az ő akaratával, még vannak saját 
irányai, személyes vonalakat rajzolgat, kihág a neki szánt is- 
teni harmóniából. Hajlamai maguk céljai próbálnak lenni, s 
ezzel idegen hatásokat kever az isteniek közé, saját kedve 
szerint irányulgat. Földi életformak között válogat, ilyen 
vagy olyan feltételeket akar, ezt vagy azt az embert akarja, 
hatalmáért harcol, érvényesüléséért száll síkra, s ha Isten 
másként cselekszik, ha keze erőteljes gesztusával visszafor- 
dítja akarata felé, méltatlankodik, vergődik a simulás és 
szent beleegyezés helyett. Mert még nem tudott Isten gondo- 
lata szerint alakulni, még nem Istené, hanem magáé vagy 
embertársáé, általában a földé, és tapad ahhoz a speciális 
életformához, melyben lelkét itt nevelnie kell, s melynek 
vonalain a megszentülésig kellene magát alakítania. 

Erre az alakításra való az ima. Gyakorlata isteni nevelő- 
eszköz. Fokozatosan készíti a lelket arra az állapotra, mely- 
ben már teljesen Istené, azaz üdvözült. 

Ez az üdvösség már a földön megízlelhető. A megszen- 
tülés végállomása ez. Mindenkinek az a feladata, hogy ezt az 
iskolát megjárja. Az nem lényeges, hogy milyen föltételek 
között. Ebből a szempontból mindegy, hogy utat kapar, 
vagy nemzetek sorsát dönti-e el. Ez a pálya megjárható min- 
den emberi életkeretben. Nem az a kérdés, hogy az élet mi- 
lyen körű, milyen kultúrájú, milyen rangú, nem az prob- 
lémája, hogy portörlő van-e kezében vagy a művész ecsetje, 

hogy háztartásban parancsol-e vagy a munkahelyén, hogy 
hivatal szobájában rejtőzik-e vagy a sportversenyeken ra- 
gyog, hogy élnek-e szerettei vagy elhaltak mellőle, hogy tel- 
jesültek-e várakozásai vagy kifosztotta az élet, nem, — egyet- 
len kérdőmondata az, miképpen hordozta az életet. Istenben 
fogadta-e el annak minden tényét, megkísérelvén minden 
tettében ráeszmélni életének átadottságára, vagy saját maga 
volt életének középpontja? Mit gondolt és mit szánt, miköz- 
ben az életét élte? Megértette-e, hogy minden emberélet 
mennyei pedagógiával szabott lélekruha s azt úgy kell hor- 
dani, mint az üdvösség ajándékát, mert ebben az egyetlenül 
nekünk szánt ruhában kell készítenünk a mennyországot. 
Egyetlen közös kötelességünk van: szentté kell lennünk. A 
szentek csodálatos seregén ne az kösse le figyelmünket, ami 
megnyilatkozásaikban külső, - akkor nem fogjuk érteni 
őket. Azok a hősi diadalok a test igényein, azok a fejedelmi 
tettek, melyekkel mindent kínáltak s adtak az Urnak az élet 
legszörnyűbb feltételek közt végbemenő feláldozásáig, még- 
sem szentségük lényeges elemei. Ezek mögött van valami 
félelmesen nagy és mélységes, ami egészen lelki, s ami an- 
nak, akinek a birtokában van, az átistenülés boldogsága. Ez 
olyan erős, hogy semmi földi nem bir vele. Ez tartja oda a 
római gyermeklányokban a testet a vértanúság minden bor- 
zalma elé, ezzel harcolnak fékevesztett cirkuszi vadak, hó- 
hér kések, tüzes rácsok, kínkeresztek, — és vesztesek marad- 
nak. Ugyanez a lélekbeállítás sugárzik a modern szentek 
életcsodáiban, Lisieux-i , Kis" szentjében, a szentekké ava- 
tott gyermekekben, korunk nagy apostolaiban. Mindnyájuk- 
ban valami megérkezést látunk, valami végállomásnál van- 
nak, melynél tovább e testben még nincs út, de melynek 
erejével e testtel szemben korlátlanul diadalmasak, mert át 
vannak adva teljesen az isteni akaratnak, belemerültek saját 
létforrásukba, istenültek. Ez a lelkiség az életszentség, mely 
az üdvösség előíze, az életszentség útján a vezetőnk az ima. 
Keressünk ehhez több megfogható valóságot? Jézus gon- 
doskodott róla, hogy ne keressünk hiába, mikor megtaní- 

totta apostolainak a Miatyánkot. A Miatyánk nagy lelki va- 
gyon, a földönjárt Isten hagyatéka. Az imádkozó léleknek 
naponta újra fel kell fedeznie kincseit. Az a két kérés, me- 
lyet magában foglal, az Istenember elméjében fogant, abban 
tehát meg kell lennie mindennek, ami az emberléleknek a 
természetfölötti vonalon szükséges. Az életszentség felé tör- 
tető utunkban tehát kérdezzük meg a Miatyánkot: mit taní- 
tott Jézus, hogy kérjünk? Felbecsülhetetlen tanítás, mert 
mindentudó hatalom mondja meg benne, mit kell kérnie a 
léleknek Istenétől. 

E hét kérésből három mennyei és négy földi dolgot kér. A 
mennyei kérések éppen annak a teljes belső harmóniának a 
föltételeiért esedeznek, melynek végleges megvalósulása az 
üdvösség. Ezek: az Isten akaratával azonosulás, Isten orszá- 
ga bennünk s ezzel Isten nevének megszentelése életünkkel, 
egész személyes valóságunkkal. Ez a három kérés egyet- 
lenegy lelkiállapotnak három arca. A lélek beteljesedéseit 
fotografálják külön is, együtt is. A lélek egyedül Istenben éri 
el a maga teljességét, mikor elmerül és egyéni létének meg- 
őrzése mellett mégis bizonyos módon eltűnik abban, aki al- 
kotta. Akarata elvész Isten akaratában, egész személyes len- 
dülete, meg nem sérült szabadsága, el nem veszett személyi- 
sége elérvén Istennek róla való elgondolását, úgyszólván be- 
leillik Istenbe. 

MIATYÁNK 


Isten fogalmazta az Ember számára. Minden benne van, 
amit Isten mondani akar az emberi ajakkal, és gondoltatni 
akar az Ember eszméletével, mikor imádkozik. Jézus szavait 
imádkozom. Azokat a szavakat, amelyeket Ő mondott ki 
először s amelyek az Ő gondolatait öltöztetik szavakba azóta 
mindig. 


ATYÁNK, AKI ISTEN VAGY . . . 


Ha elhiszed, hogy Isten az Atyád, akkor mi félelmed le- 
het? El kell menni a gondolat legmélyéig. Nem tesszük. Már 
annyiszor hallottuk üres lélekkel, szavakat mondtunk, ho- 
mályos analógiákat éreztünk, próbáltunk közelebb menni, 
szimbólumoknak. értettük, próbáltunk a nagy, kozmikus 
Atyára gondolni, nagyon messze volt és nem volt ismerős. 
Jézus nem így gondolta, nem így értette . . . 

Atyánk, aki Isten vagy . . . 

- Hogyan értette? Először is a Genezis értelmében. Azt 
kell éreznünk, hogy belőle származunk. Önmagából vett ki 
bennünket, saját szubsztanciájából készített. Nem mint va- 
lami anyagból, melynek egy részét kiveszik, hogy formálja- 
nak belőle, hanem úgy, mint valami szellemiséget, mely lé- 
nyének minden szemerjében egészen benne van, és bármit 
vesz is ki önmagából, saját egészét adja. Nem úgy, mint a 
szobrász, letör egy márványdarabot, amely egy és ugyanaz a 
márványdarab marad; hanem úgy, mint mikor az Elet oszto- 
gatja önmagát egyénről egyénre, és az így külön vált egyén 
nem marad ugyanaz, ami volt, mert benne van az eleven 
növés principiuma, a szüntelen megújulás. Belőle való és 
mégsem letört darab, hanem lényéről leszakadt új egyén 
ugyanolyan növési, sokszorosodási, megújuló hajlamokkal, 
amelyek az ő lényéből valók. Egy szemernyi Isten a létem, 
és ezért mondhatom neki azt, hogy Atya. 

- Ezzel a szóval megszentelem magamat. A létem belőle 
való, tehát szent, tehát lelkem utolsó rezdüléséig vissza- 
vonhatatlanul az Övé vagyok, 

— De Ő is az enyém. Nem úgy, mint egész a részhez ké- 
pest, hanem úgy, mint Alkotó az alkotáshoz képest. Azért 
szimbolizálja a Biblia ezt a viszonyt a Kéz munkájának for- 
máló cselekedeteivel. Alkotás ez úgy, hogy a Kéz már bele- 
alkotja magát az alkotottba, amely azelőtt a , semmi" volt. 

— Mitől lett „valami”-vé, és mitől lett , valaki "-vé? 

— Attól, hogy azt a , valamit" a Kéz a benne dolgozó 
Akarattal már előbb megvalósította (a Föld nevű égitest 
anyagában) és ugyanaz az Akarat folytatta ezt a megvalósí- 
tást a beléje rejtett Titok révén, hogy megteremtse hozzá az 
önmagából merített és örökkévalóan elgondolt , valakit". 
Engem, téged, mindenkit. Alkotómunkájának évmilliókra 
terjednek a gesztusai, évezredeken játszik, és formáló ereje 
lények millióin át újítja meg a valóságot. Így lettem én, és 
így lettél te és mindenki - beleértve ebbe a ki-be az emberi- 
ség minden időkre kiáradó földi milliárdjait, és talán még a 
határtalan mindenség ölén élő minden más lelkiséget is. 

- Igy vagyok az Atya gyermeke, és így lett O az Atyám. 
Ezért vagyok a Genezisben egy Ővele, és ezért önthetem ezt 
a valóságot abba a szóba: „Atyánk, aki Isten vagy . . ." 

- Atyánk... nem Atyám, hanem Atyánk. Mindenkié. 
Minden emberi lényé. Sokan vagyunk. Népesség. A planéta 
népessége. Es még hány planétáé? Mert akárhánynak van 
népessége, valamennyié. A mindenség mindenkor megte- 
remtheti az Embert, a testbe öltözött lelket, és akkor az 
mind azé az egyetlen Atyáé, akkor Ő valamennyinek az , 
Atyja, mert mind belőle termettek, mind az O akaratából 
születtek és az egyetlen Atyában mind testvéreim. 

- Sohasem vagyunk négyszemközt az Atyával, és mindig 
négyszemközt vagyunk vele. Mert Atyasága egyszerre ölel 
magához mindnyájunkat és mert mindegyikünkre egyetle- 
nül és ismételhetetlenül néz. Egységben is, egyenként is az 
Övéi vagyunk. Ez az Ő Végtelenségének törvénye. Sokan 

vagyunk és mégis mindegyikünk az Ő Egyetlene. Mind, akik 
vannak, voltak és lesznek. Indulástól zárulásig. Ez a min- 
denség testvérsége. Ezzel kezdődik a Miatyánk. 


FENN A MAGASSÁGBAN 
, Ki vagy a mennyekben . . ." 


- Fenn a Magasságban. Felettünk. Valahol magasabban, 
mint mi. Valahol, ahová úgy kell felemelkedni. Így gondol- 
tatta velünk az Emberfia. Mint ember érzett, a mi érzésünk- 
be helyezkedett, hogy Felettünkvalónak nevezze az Atyát. 
Mennyiszer hangsúlyozta ezt! Mikor ilyen emberi szavakkal 
élt: nem az én akaratomat, hanem azét, aki engem küldött. 
Embersége maga felett állónak érezte az Atyát és erre taní- 
tott minket is: Ki vagy a mennyekben. 

- Nem lakik felettünk úszó palotában. Lakása a minden- 
ség. Csarnokai a galaxisok. Mennyországa betölti az anyagi 
és szellemi valóságot és nem léphetünk ki még világjáró csil- 
lagokon sem országa területéről. De minden lépés, amellyel 
teljesebbé tesszük mennyországát, teljesebbé tesz bennünket 
is, és ez az a teljesedés, amelyről megemlékezünk, mikor 
megszólítjuk Öt bejárhatatlan otthonában. 

- Amelyben , sok lakás” van. Minden lélekhez illő , la- 
kás". És az Atya minden lakásban ott lakik. Minden lélek- 
kel együtt lakik. Ez az O országa. Ez az a Mennyország, 
ahová szólunk, mikor Őt megszólítjuk: Mi Atyánk! 

- Végtelen távol van tőlünk és végtelen közel van. Köze- 
lebb, mint önmagunk önmagunkhoz. És távolabb, mint a 
mindenség bejárhatatlansága. Szívünkben dobog és ütő- 
ereinkben lüktet és mégis messze van, elérhetetlen nagyságá- 
ban, megfoghatatlanságában, hatalmában és világölelő sze- 
retetében. Egészen szorosan átkarol bennünket és ugyanak- 
kor magunkra hagy az akaratszabadságban, hogy el ne vegye 
önállóságunkat. Bennünk él és megismerhetetlen. Ilyen az O 
végtelenségének törvénye, ilyen az Ő közelségének és távol- 
ságának egymást kiegészítő valósága. Ilyen az Ő mennyor- 

szága, az Ő „sok lakású” lakóhelye, ahol együtt lakik a lel- 
kekkel és a szellemekkel s amelynek a lelkek és a szellemek 
fölött mégis végtelen a magassága. Ezért mondatja velünk az 
Emberfia: — Ki vagy a mennyekben . . . 


SZENTELTESSÉK A NEVED... 


— Megszentelni az Ő nevét! Mi a neve? Atyánk. Abba! Ez 
a neve. Számunkra ez a neve, és ezt az Ő Fia mondta, aki 
az embernek is fia. Földi látóhatáron, földi összetartozások- 
ban nem talált ennél megfelelőbb nevet, amelyen megszólít- 
hassuk az Istent. 

A régi félelmetes nevet nem volt szabad kiejteni. Az 
messze Isten volt. Hatalmas és büntető. Ez közeli Isten. Azt 
véres áldozattal kellett imádni, annak nevét a vér szentelte 
meg. Mi szenteli meg a közeli Isten nevét? Ezt a nevet, 
hogy: Atya? Ezt nekem kell megszentelnem. 

Mivel szentelem meg? 

- Azzal, hogy szeretem. És ennek a szeretetnek minden 
jelével. Ez ott kezdődik, hogy nem félelemből, hanem sze- 
retetből teszek meg neki mindent, és nem teszek semmit el- 
lene. Így beleilleszkedem akaratába, úgyszólván elrejtőzöm 
belső lényébe, elmerülök tekintetében, életemben az Ő sza- 
vait szólom és az Ő gesztusait cselekszem. Komolynak és 
visszavonhatatlannak tekintem vele való azonosságomat, 
belőle-származásomat, és tőle eredő örökkévalóságomat. 

— Ha ezt keresztülviszem, egész életem az O nevének 
megszentelése lesz. Ezt akarja tőlem és tulajdonképpen erre 
vagyok teremtve. Ha van egy, abszolút, szent, akiből lények 
áradnak ki, azaz teremtődnek, akkor minden ilyen , teremt- 
mény" létének célja ez a visszaáradás, amely voltaképpen a 
Teremtő nevének megszentelése. Az történik, hogy a terem- 
tett lény a saját szabad akaratán át ,,vissza-szentül" oda, 
ahonnan kilépett. Olyasmi ez, mint a Plotinosz-féle pro- 
cessio és conversio, amelyben a lét önmagába visszatérő for- 
gása nyilatkozik. Kilépek és visszalépek. E kettő között van 

az életem és minden eszmélő érintkezésem e létem Forrásá- 
val, Vele, , az Atyával", aki engem visszavár, miután meg- 
szenteltem az Ő nevét. A szentek ennek a , processio"-nak 
és , conversio"-nak remekművei, és minden emberéletnek 
megvan az az arányossági tényezője, amely megmutatja, 
hányadrészben vállalta és vitte keresztül akaratszabadságá- 
val ezt a „megszentelést”. 

E megszentelés funkciói a tettek, szavak, gondolatok és 
maga az elgondolhatatlanság is, amely a mélyeszmélet isme- 
retlen tájairól küldi indításait a megvalósulások felé. Van 
egy „mély akarás", amelyről Teilhard beszél, van az Isten- 
ben való , kedvtelésnek" legmélye, az a minden tettek for- 
rása, amely előre cselekszi a megteendőket, az emberi esz- 
mélés rejtelmeinek országában és csak azután dobja ki az el- 
lenálló és legyőzendő valóságban, hogy ott folytassa és tel- 
jesedésbe vigye a homályban fakadó s a világosságon fel- 
fénylő megszentelést. Annak a névnek a megszentelését, 
amelyen megszólítom saját Eletemet, Alkotómat, Istenemet, 

- Nem Őt magát, hanem a Nevét. Mert minden megszen- 
telés belőle árad. Ő sugározza a teremtményre saját szentsé- 
gét, átitatja önmagával, kifogyhatatlan Erőterének teremtő 
illatával és a teremtmény ezzel az ajándékkal szenteli meg 
az Ő Nevét. Ennek a névnek megszentelése fontos itt a föl- 
dön, mert ez a Név hordozza, viszi tovább, adja lélekről lé- 
lekre az Ő szentségét. Ez belőle az egyetlen, ami a közös tar- 
tományba, a mindenki által megközelíthető közös valóságba 
kerül és amit e Névnek adunk, az válik nyilvánvalóvá, az 
lesz az emberi közösség bevallott tulajdonává. Ennek a Név- 
nek szolgálatában állnak a templomok, az oltárok, a feszü- 
letek, a szentképek, amelyek mind e Néven át mutatnak Va- 
lakire, aki úgy tölti be a mindenséget, hogy mindenütt an- 
nak középpontjában találjuk. Es minthogy magunk is min- 
dig a lét középpontjában érezzük magunkat, tehát érdemben 
mindig együtt vagyunk a nagy Középponttal, amely min- 
denütt van, mindenfelé sugárzik és egyszersmind belénk zá- 
rul. És ez a Középpont azért tud bennünk is és mindenütt is 

lenni, mert nem valami, hanem Valaki. Mert személy és 
mindenholvalósága Háromsággá éled, és bennünket is hár- 
masságnak teremtett, hogy ebben az alkatbeli egységben és 
hasonlóságban is átélhessük az O Hármas Nevének meg- 
szentelését, legelsősorban a keresztvetésben. 

- És hogyan folytatódik? Hogyan teljesedik, bontakozik? 
Hogyan újul meg? Ez az én egész vallási életem, amelynek 
át kell hatnia minden elhatározásomat, tettemet, egész esz- 
mélésemet? 


. . . ITT S A MAGASSÁGBAN 


- Mindenhol. Itt a mindenhol a mindenkort is jelenti. A 
mindenerőt is, mert ha szabadjára bocsátom a lelkemet eb- 
ben a megszentelésben, annak szárnyalása nem áll meg sem 
térben, sem időben, sem erőben. Mozdulata a végtelen felé 
tágul, mert a Végtelen vonja, ellenállhatatlanul vonja a ma- 
ga kifürkészhetetlen mélységei felé. Ezzel az „itt? mennyor- 
szággá végtelenedik és a , mennyország" az itt-be zsugorodik 
úgy, amint a lelkem abba belemerül s amint az a lelkembe 
merül. 

A megszentelés e kettőnek azonosulása, hogy az „itt és túl 
most egyremegy". Hogy nem tudok megállni a saját eszmé- 
lésem küszöbénél, hanem , visz a hegy", az emelkedés, a kö- 
zeledés, az elmélyedés. 

Nem állok meg a saját tetteim és gondolataim személyes 
határainál sem. Más személyek, minden testvér élményeit, 
szavait és tetteit is viszem magammal. Ezek is megszentelő 
tettek, odatartozási nyilatkozatok, ezeket is az oltárra te- 
szem. Magammal együtt, mert mind erre a megszentelésre 
valók, mind erre született. Imádkozzanak velem, áldozza- 
nak velem, dolgozzanak velem. A lelkek kozmoszának nagy 
megszentelő munkája ez, amelyben mind egyek vagyunk és 
mind , benne örvendezünk" akkor is, ha könnyes a sze- 
münk. Kívánságom, akaratom, odaadásom ez, a lelkek min- 
denségének ajándéka gyanánt. Egész magam, tetteim, életem 
és lélektársaim. 

JÖJJÖN EL AZ ORSZÁGOD 


- Az Ország és Akarat kérelme is ilyen határtalanság . . . 
A Föld és a Menny teljes egybeolvadása a mindenségbe: a 
Megszentelés, az Ország és az Akarat hármassága. 

Jöjjön el! - mondja Jézus. Tehát nincs itt, legalábbis nincs 
egészen itt. Pedig itt kell lennie, tehát el kell jönnie. Nem 
tudod, milyen szó ez az , eljövetel", de ugyanez a szó van 
minden nyelvben, az itt-nem-levőnek ideérkezése, mégpedig 
nem valami emberi egyénnek, hanem egy , országnak" ide- 
érkezése és ez mindjárt a , Megszentelés" után jön; amit 
nekünk embereknek kell megvalósítanunk és ami biztosan 
előzménye az Ország eljövetelének. Itt is van egy processio 
és conversio. Isten belép az én személyembe, és engem 
visszavisz magával. Ez bennem az ország, amelynek minden 
emberlélekben valósulnia kell. Az ország csak úgy jön el 
hozzám, ha én a megszentelésben elmegyek érte, elmegyek 
vele az Ő szentséges határtalanságáig, hogy megszenteljem 
az Ő nevét. Ő szűntelenül leárad belém a folyton áradó ke- 
gyelemben, s az én dolgom ennek elfogadása, akaratszabad- 
ságomban való szüntelen feldolgozása gondolatban, szóban, 
tettben, és mindezek akarásával. 

Így keletkezik az Ország, amely élő valóság, nem terület, 
nem birodalom, hanem a térszimbólumokban rejtőző törté- 
nés, a kegyelemnek Isten felől, s az akaratnak az ember felől 
egységesülő szövetkezése, az emberi anyagba költözött szel- 
lemi lét teljes életlüktetése, a létnek hatalmas hullámzása, 
minden szellemiségnek Isten felé emelkedő tornyosulása — 
az Ország. . 

Ennek az Országnak kell eljönnie, mert ez az Ő országa, 
amelynek elhozataláért jött ide a planétára Krisztus, aki az 
emberek között a Jézus nevet viselte és megszentelte. Hozta 
az Ő országát, az Atya országát, ezt a hatalmas léthullámot, 
hogy az elborítsa, magába ölelje a földet és megteremtse itt a 
lelkekben a mennyországot. 

Isten országa bennünk . . . 

Felülről indul. Isten megteremt, és leszáll hozzánk. Maga 
a teremtés már szeretet-aktus. Egész célja, természete abban 
áll, hogy tevékeny szeretetben kapcsoljon lelkeket, szelleme- 
ket egyetlen isteni közösségbe. Isten nem azért teremt, mert 
nem volna elég önmagának, hanem azért, mert a benne túl- 
áradó szeretetet meg akarja osztani szeretetben egyesülni tu- 
dó szellemi valóságokkal (Angeloszok) és anyaghoz kapcsolt 
szellemekkel (emberlelkekkel), s az emberiség kedvéért meg- 
teremti a Mindenséget számunkra , sok lakású" lakóhelyül. 
Az egész lét szeretetből születik és szeretetből van. Ez az el- 
sőbbséges erő, a mindeneket megelőző processio” Istennek 
önmagából való kiáradása, hogy megossza a létet a nem- 
lévőkkel. Ezzel megteremtse az időt és elhelyezze annak ki- 
áradásában a saját hasonlatosságára alkotott személyeket, a 
tiszta szellemeket és az anyagos szellemeket, akiknek kedvé- 
ért az , anyagban" megszületik a , tér". Így keletkezik az Or- 
szág, az Ő országa, amelynek , lakói" vagyunk, amelynek 
meg kell világosodnia bennünk, s e tudomásnak éltetnie kell 
bennünket. Azért kéri számunkra Jézus a Miatyánkban, 
hogy ez a teremtés szeretetaktusából megszületett ország 
, eljöjjön". Vagyis itt, ezen a mi planétánkon, ebben a , la- 
kás"-ban is megvalósuljon. A szeretet-ajándékul kapott lét 
most visszaárad eredete felé; viszontszeret — és ezzel zárul a 
kör. Megalakul az Ország: conversio - minden személyre 
egyenként és azok közösségére s a közös Teremtőben való 
egységére. 

Isten országa bennünk és körülöttünk. Isten országa múl- 
tunkban és jövendőnkben. Isten országa lelki egységünkben 
és lélekközösségünkben. Ennek az országnak el kell jönnie, 
mert mindig csak részlegesen van , itt”. És ezt az eljövetelt 
Jézus szavával folytonosan kérnünk kell ebben az Isten felé 
sóhajtásban, amellyel szüntelenül megszenteljük az Ő mű- 
vét. 

S AKARATOD LEGYEN . . . 


A legnagyobb szó emberajakról: kérem, hogy legyen meg 
az Ő akarata. Ez a kérés az ország eljövetelének szinoni- 
mája: akarom az Ő Akaratát. Nem az enyémet, hanem az 
Övét. Azonosság az országgal, mert az ország az Ő akaratá- 
nak teljesedése és az Ő akarata az ország eljövetele. Ezt a 
mély egységet kell a léleknek átélnie, mikor a Miatyánkot 
mondja. 

Ebben az akaratban teljesül az ország. Ez az akarat telí- 
tésig sugározza be a mindenséget. Téren kívüli, időn kívüli, 
azért úr a téren és az időn, a mi emberi formáinkon, ame- 
lyek élményeinket hordozzák. Ez az akarat építhet és össze- 
törhet, fenntarthat és megsemmisíthet, és mikor elkezdte a 
teremtés művét, akkor örökkévaló Tervben ott volt a korlát- 
lan hatalomnak az az elhatározása, hogy a szellemi lények 
akaratszabadságával korlátozza önmagát, mikor saját hason- 
lóságára személyeket teremt. Máskülönben mire való volna 
részünkről ez a kérés: Legyen meg a Te akaratod?! 

De személyeket teremtett, akinek hatalmat adott a ,,vá- 
lasztásra", akikben megalapozta a , jó" és a , rossz" tudatát, 
s akik ezzel képesekké váltak Igent vagy Nemet mondani Is- 
ten akaratával szemben. Az akaratszabadság megszülte a 
bűnt, és a bűn lett az erénynek ára. Ezért mondatja velem az 
Emberfia, hogy az az Akarat , legyen meg", ezért azonosítja 
magát azzal az Akarattal, amellyel engem is azonosulni ta- 
nít, hogy ebben az azonosulásban elítéljem és megtagadjam 
mindazt, ami amaz Akarat ellen tornyosulni próbál ezen a 
planétán. 

Ez a legnagyobb kérés. Mert föltétlen és kivétel nélkül 
való. Ebben ott van az, hogy az Akarat ott is , legyen meg", 
ahol az én szabadon játszadozó emberi akaratommal szem- 
bekerül. Isten megadja nemcsak az akaratszabadságot, ha- 
nem megadja hozzá azt az erőt is, hogy ezt a szabadságot 
saját akaratom ellen fordítsam, ha ez nem egyezik ama fö- 
löttem álló Akarattal. És ezt minden föltételek és minden 


137 


körülmények között. Egészen a getszemáni óráig Jézus meg- 
adta a példát azzal a fejedelmi önlegyőzéssel, ott a csodák 
kertjében, — mert az a „ne az én akaratom legyen, hanem a 
Tiéd", — volt a legnagyobb csoda a szenvedések kapujánál. 
Ez a jövőbelátás suhanhatott át Jézus lelkén, mikor aposto- 
lainak ezt a szót tanította, és tudta, hogy most a legnagyobb 
kérést tanítja, amelyben az embernek túl kell emelkednie 
önmagán, , legyen meg a Te akaratod", és benne reszket a 
getszemáni szó: , ne az enyém". 

A legnagyobb érték is. Mert az akaratszabadság a legna- 
gyobb lelki ajándék. Nagyobb minden más szellemi kincs- 
nél. És ebben a kérésben ezt adom vissza, ezt a feltétlen 
egyetértést az Ő akaratával. Nemcsak beleegyezést, hanem 
kérelmet ennek az akaratnak teljesedéséért, amelyben ma- 
gam ellen is kérek, mert az én személyes emberi akaratom 
másfelé is sodorhat, mint Istennek rám vonatkozó Akarata. 

Nem mindig gondoljuk ezt végig. Ez föltétel nélküli kérés: 
„legyen meg" - az ország eljövetelének egyetlen módja. 
megkerülhetetlen föltétele ennek a legnagyobb kérelemnek 
a teljesedése. Óriási crescendo ez a három kérelem: meg- 
szentelése az Ő Nevének, - Eljövetele az Ő Országának, — és 
Teljesedése az Ő Akaratának. Ez a három csodálatosság: a 
Név, az Ország és az Akarat, mint valami szellemi hegy- 
orom felé emelkedő hatalmas szállás, elindul a Névtől és az 
Országon át megpihen a Teremtő Akaratban, amellyel az 
átszentelődött hazatérő , lélek" most egybeolvad, elmerül 
benne, hogy önként és saját erejéből adja oda a legdrágább- 
ját, személyes szabadságát. 

A Miatyánknak ez a pillanata az, amely a teljes átélésben 
teljesen átisteníti a lelket. És ez a pillanat kiterjed, velem 
jön és betölti kérésemmel a világot, mert azt mondom 


.. TELJESÜLJÖN MINDENHOL, FÖLDÖN ÉS AZ 
ÉGEN - 
MIKÉPPEN MENNYBEN, AZONKÉPPEN ITT A FÖL- 
DÖN IS 

Most megnevezem a Mindenséget: a Név, az Ország, az 
Akarat otthonát, szédületes hajlékát, amelyben az én ottho- 
nom, az én hajlékom ez a planéta, a többi pedig a Kozmosz, 
ami engem körülvesz s ahol mindenütt meghajolnak a tér- 
dek ama Név előtt, ahol kiteljesedik az Ország és ahol meg- 
valósul az Akarat, s amelynek hármas cselekvése az én lel- 
kem számára a megszentelés, az elkérés és a beleegyezés; 
mert nekem kell megszentelnem ezt a Nevet, lekérni ide er- 
re a földre azt az Országot és elfogadni. Sürgetőleg idekérni 
azt az Akaratot: s ezt a hármas kérésemet kiárasztani arra a 
teljes valóságra, amelynek , közepébe" az én „itt” és , most" 
pontomba és pillanatomba helyezett el és tart meg a ben- 
nem élő Isten. Így él az én , kis-világom" ebben a , Nagy- 
világban" s vagyok e Nagy-világnak, e Nagy-világ Atyjának 
gyermeke, aki most kiterjesztette a lelkét ebben a három 
kérésben, mikor felismerte, hogy nincs cpyedulvälosägra 
utalva a Mindenségben, hanem Atyja van. 

Atyja van. aki egészen emberi módon szereti és akit egé- 
szen emberi módon szerethet. Ez a három kérés az Ő lelké- 
ből az Atya felé táruló ölelő kar s az Atya feléje táruló ölelő 
karja. Ezek az emberi szimbólumok most ráillenek arra a 
kozmikus valóságra, amivé ez a három kérés tágul, amikor 
kihelyezzük őket a tudomány világába, és ugyanakkor elfér- 
nek az én kis-világomban is, ha lelkembe foglalom és esz- 
mélésem személyes határai közé szorítom. És akkor egyszer- 
re vagyok az imádkozni tanító Ember-Krisztus tanulója és a 
„minden hatalmat" hordozó kozmikus Krisztus misztikus 
testének partikulája. Akkor ez mind összefér; a karácsonyi 
Gyermek Mária karján a Mindenség határtalanságáig áraszt- 
ja hatalmát és szeretetét. 

Mikor a Miatyánkot mondom, ezt a Valóságot érintem. 
Mi egyébért tanította volna Krisztus ezt a mondatzárást e 
három kérés után: , Miképpen mennyben, azonképpen itt a 
földön is”? — Isten szeme a teljes valóságot látta, embersze- 
me pedig a mi határainkig vonta össze számunkra ezt a va- 
lóságot és úgy fogalmazta meg számunkra az imát, hogy mi- 

kor majd , szent kutatással" a tudomány egyre jobban fel- 
nyitja az emberiség szemét, akkor egyre jobban ki lehessen 
tágítani szavainak jelentését, értelmét s az ima egyre gazda- 
godó értelemmel imádkozható maradjon minden idők vé- 
géig. 

Mert a Miatyánk az örökkévalóság imája. 


MINDENNAPI KENYERÜNKET ADD MEG NEKÜNK 
MARA... 


Az örökkévalóságból a jelenvalóságba. Az égi környezet- 
ből a földi környezetbe. A szellemi lét nagy kozmoszából az 
anyagi valóságok egyszerű feltételei közé. A lélek hatalmas, 
örök igényei közül a mindennap, a ,„ma” kereteibe... a 
„mindennapi kenyérhez”. 

Testünk van. Ennek a testi létnek feltételei vannak. A tes- 
tet el kell látni. És ezt az ellátást is az Atyától kell kérni. 
Jézus tanít rá. a Fiú, hogy ezt a kenyeret „mindennapra” az 
Atyától kérjük. 

Mi ez a kenyér? Ez a mindennapi, amelyet minden napra 
külön kell kérnünk? Ez valójában minden, ami földi létünk 
fenntartásához a testünknek kell. Amit , kenyérkeresettel" 
kel! megszereznünk, s amit ebben a megszerzésben is az 
Atya jósága ad nekünk. Ő illeszti össze a feltételeket, a kö- 
rülményeket. O adja a hozzávalót, testi-lelki erőt, képessé- 
get, fejlődést, életkedvet. Ez mind annak a kenyérnek a ré- 
sze, amelyről itt beszélünk az Atyának, — mint mikor az 
éhes gyermek enni kér, a szomjas gyermek inni kér, a haj- 
léktalan gyermek lakást kér, kis csupasz testére ruhát kér, - 
ez a kenyér kiterjed egész planétáris életünk minden szüksé- 
gességére, mert az egész Miatyánkban egy szó sincs többé a 
földi lét föltételeiről, de ebben az egyetlen anyagi kérésben 
egybe van foglalva minden, amit erre a planétás létre az 
Atyától mindennap el kell kérnünk. 

Jézus bevette az imába, tehát ennek a , kenyérnek" min- 
denféle értelemben az Atya teremtő kezéből kell az életünk- 

be kerülnie. Földi létünkre vonatkozó kérései közül az első 
tehát az összes többi kérésnek létföltétele. Mikor Jézus éle- 
tünkre néz s meg akar tanítani, hogy mit kérjünk hozzá az 
Atyától, akkor az élet anyagi feltételeire esik pillantása, a 
, kenyérre", és elismeri, hogy az nem a megvetendők és el- 
vetendők közé tartozik, s ezzel ítéletet mond minden rend- 
ellenes és természetfölöttileg alá nem támasztott aszkézis 
felett. Elkéri számunkra a test életfeltételeit, mert megtanít 
rá, hogyan kérjük ezeket mindennap újra az Atya kezéből. 

Ezzel egyszersmind azt a tudatot is a lelkünkbe vési, hogy 
ez a , mindennapi", ha munkánk eredménye is, de végered- 
ményben mégis az Atya ajándéka, mint ahogy maga az élet 
is az, minden feltételével együtt, hogy ez mindennapi kéré- 
sünk teljesedése, és meghálálni való. Ha megkapom, amit 
kérek, köszönet jár érte, a gyermek köszönete az Atyának, 
amelyet minden falat , kenyérnél" meg kell érezni.. 

Ez a tudat megszenteli az anyagi létet, a test életét, és ama 
feltételek igénybevételét, amelyeket a test élete megkíván. 
Ez a hála teszi szentté az életföltételek használatát, mert 
mind az Atya ajándéka, tőle származik és hozzá kapcsol 
bennünket egész testi létünkkel is elválaszthatatlanul. Ha ez 
nem volna a Miatyánkban, nem éreznénk kötelezettséget 
testi létünk fenntartására, és félreértenénk annak bonyolult 
követelményeit. De Jézus szavaival kérem az Atyától és Jé- 
zus kérésére kapom meg az Atyától a kenyeret, amelyet 
mindig és mindennap mára ad meg nekem az O határtalan 
jósága . . . 

Csak mára. Ez a , nap" megszentelése. A jelen megszen- 
telése. 4 mindenkori pillanat szent. Mert ezen, és csak ezen 
vásárolom meg örökkévalóságomat. Ami volt, az elmúlt, 
ami lesz, az nincs meg, mindkettő csak hatásában, de nem 
tetteimben él. A zett maga a jelen. Az a bizonyos térfogatos 
jelen, az a pillanat, amelynek vastagsága van és nem metafi- 
zikai metszet az idő futásán. Ez vagyok. A mindenkori 
, én". A múltból és a jövőből átszőtt Jelenem, amely ömlik 
és fut velem a múltból a jövő felé, s erre kell kérnem az 

Atya bőkezűségéből a hozzávalót, azt amire a , nem-én"-ből 
szükségem van, azt a , mindennapi"-t csak éppen mára, 
mert , holnapra" majd holnap újra kérem. 

Meg kell érezni ennek a Jelennek a szentségét. Isten aján- 
déke gyanánt fut velem az életen át és visz engem Isten kar- 
jaiba — csak el ne feledjem, hogy ott vagyok. Ez az , ott", az 
a szent , itt" az, ami adva van nekem, átitatva szabadságom- 
mal, és ezzel kell bizonyságot tennem arról, hogy tudatosan 
vagyok Istené. Ez van hatalmamban, ez van rámbízva, ez 
követeli munkámat, ez dolgoztatja szabadságomat és ennel 
kellékeit kérem a , mindennapi kenyérben". 

Ó, a Jelennek nagy a hatalma! A mindennapé, amelyet 
sorra felvirraszt a reggel és indít az éjszaka után a nappal 
felé, hogy kezemben tartsam fonalát, azt a mindenkori sza- 
kaszát, amely egyedül az enyém. Kétféleképpen , egyedül" 
csak ez az enyém, semmi más. Es csak az enyém, és senki 
másé. Ezért a kettős , csak"-ért kell felelnem örökkévalósá- 
gom sorsáról: ma add meg, Uram, mert ma akarom Neked 
adni. — Amen. 

Amen. És amen újra, mert ez van a kezemben, ez van 
akaratszabadságom érzékeny újjai közé téve, ezt igazítha- 
tom, formálhatom, idomíthatom, kapcsolhatom és szakítha- 
tom. Ez a mindenkori lépdelés, ez a velem lépdelő tudomás, 
ez a létemet átszínező érzelmi fátyol, ez a szorosra fogott 
vagy ellazított sodratás vagy sodródás, az idő karjainak ez az 
ölelése vagy hatalmas szárnyainak verdesése, ez a minden- 
felé néző óceánjárás, a mindenségbe került lélek belső jára- 
tain ez a sziget, a múltak és jövők, a mindentlátás és a sem- 
mitlátás óceánjainak közepén, mindig a közepén . . . 

Erre a szigetre kérem azt a kenyeret, erre a velem úszó je- 
lenvalóság szigetére, amelyről nem léphetek le soha, mert 
velem úszik és úsztat engem eltűntek és eljövendők között, 
amelyek fényükkel, hangjaikkal, erővonalaikkal cikáznak 
Jelenem úszó szigete fölött. 

És úszik velem az én Istenem, aki nemcsak velem van, 
hanem betölti a Mindeneket, de az itt és most kérésének eb- 

ben a pillanatában csak velemvalóságára gondolok, mikor 
kérem, hogy adjon nekem kenyeret. 

És most is tudom, hogy nem vagyok Vele egyedül. Nem. 
Mert nem a mindennapi kenyeremet kérem, hanem a ke- 
nyerünket. Mindnyájunk kenyerét. Mert minden Jelen-nek 
kell a kenyér, minden úszó szigeten éhesek és szomjasak, 
mezítelenek és betegek, árvák és rabok addig, míg az Atya, a 
mindenki Atyja, ki nem tárja bőséges tenyerét és nem aján- 
dékoz a kérelmezőknek. A mi kenyerünket. Mert sokan va- 
gyunk, és közülünk sokan éheznek. És talán azért éheznek 
sokan, mert akik nem éheznek, nem kérnek elég bizalom- 
mal, elég sürgetőleg (amint az evangéliumi kenyérért kopog- 
tató), mert nem gondolnak eléggé a többesszámra, a többi 
jelenek úszó szigeteire, ahol még nincs kenyér. 

Ó, ennél a kérelemnél gondoljunk reszketve az éhezőkre. 
És mondjuk úgy ezt a fohászt, hogy az a Ma kérjen minden 
messze téreken át mindazoknak, akik nem kérnek, és akik 
talán nem is tudják, hogy van, akitől kérni lchet, és hogy 
van, aki megtanította, hogyan lehet kérni. Bennünk lángol- 
jon fel ez a kérés, kis planétánkon áradjon el a teljesedés, hi- 
szen törvény az, hogy aki kér, annak adnak, és aki zörget, 
annak nyitnak . . . Ölelje át a Ma kérése egészen szorosan, 
hogy senki se maradjon ki belőle és egészen tágan, hogy pla- 
netárissá váljék a Miatyánk mindennapi kenyere, és mint 
áramütés fusson végig rajtunk ennél a kenyér szónál, hogy 
nemcsak kis személyes jelenünknek, hanem a Mindenség- 
ben úszó Terrának ember-jelene számára kérünk. 

. és minden gondolkodó planéta lelkes testei számára, 
ha még nem is egyidejű az O , mai napjuk" a mi „mai na- 
punkkal", add meg nekik a Kenyeret! . . . - 


ÉS BOCSÁSD MEG BŰNEINKET LELKÜNK 
VÁLTSÁGÁRA 


Befejeződött a testről való gondoskodás. Visszatérünk a 
lélekhez, éspedig az égi kapcsolatok után a földi kapcsola- 
tokban élő lelkekhez, ehhez az anyagba-öltözött szellemhez, 

amely elhibázza égi és földi kereteit, eltéveszti útjait, elébe 
fut annak, ami előtt meg kellene torpannia és visszahőköl 
az előtt, aminek tárt karjai közé kellene omlania. Nem szen- 
teli meg az Ő nevét, nem hívja le Országát, nem teljesíti 
Akaratát, hanem szabadságával visszaél és megteremti a 
bűnt. 

A bűn pedig halál. A bűnös lélek halott lélek. Minden 
legkisebb bűn is a nemlét felé tart, amelynek végpontja a 
szakadatlan és tudatos feloszlás befejezetlen gyötrelme. Min- 
den bűn ennek az útmutatója . . . 

Az ember tudja ezt, és mégis vétkezik. Jézus látja, mikor 
imádkozni tanít. Látta ezt az örökkévalóságában, már az 
Idők Kezdete előtt. Mégis megteremtette a szabadakaratú 
embert, és hogy ez a félelmes hatalom ne vigye kárhozatba, 
védő hatalom gyanánt megteremtette számára a bűnbocsá- 
natot és elgondolta a Megváltást, a bűnbánat árát. 

Szédítő mélységek ezek . . . 

Már itt van közöttünk. Jár a palesztínai mezőkön és he- 
gyeken, gyógyít, tanít és imádkoztat. Es az ember minden 
nyomorúságától körülvétetve a legelső gondja, hogy a lelket 
gyógyítsa. Először megbocsát, aztán gyógyít. Botránkoztatja 
vele ellenségeit. De mikor tanítványai között van és kérése- 
ket ad ajkukra, tudja, hogy kenyér nélkül nem mozdulhat a 
lélek sem. Tehát kérjenek ők először kenyeret, — és csak 
azután bűnbocsánatot. 

Bocsásd meg a mi vétkeinket. . . . 

Itt nyílnak meg a mélységek előttünk. 

Mint a szakadék-formájú zúgó folyammeder Constantin- 
ban. Aki egyszer fölötte állott, nem felejti el soha. Nem látni 
a vizéből semmit, csak siketítő zuhogása hallatszik, medré- 
nek folyótlan része dús növényzet alá rejti azt a fejtetőre 
bukdácsoló hatalmas víztömeget, amelynek csak hangja van. 
Ezt a folyót a Szahara felé utaztában látja meg az ember, és 
láthatatlanságában félelmetes. 

Ilyen láthatatlan félelmetességgel zuhan végig a világon a 
bűn. , Életet" termel a mélybe meredekelő partján és ez a 

vad tenyészet elrejti a látványt: ráfekszik, hogy ne jöjjön a 
világosságra, de áttör a hangja, az a búgó, fekete, gonosz 
hang, amely földgomolyok, kőhordalékok, vízhordta zuha- 
násáról beszél... Az Atlaszról a Szahara felé, a lehordott 
hegyek életéből a kiszáradt sivárság felé: a bűnnek útja. 

Megborzadt a jézusi emberlélek . . . ezért jött, ezért , küld- 
te az Atya", ezt hordozza most is, mikor imádkozni tanít és 
ennek a szörnyűségnek eltörlése lebeg előtte most is, mikor 
megtanítja az embert, hogyan kell törölni a bűnt... 

. „és bocsásd meg?" . . . 

Az Emberfia kéri most ezt emberajakkal, emberlélekkel, 
mert most rajta van minden emberi bűn. Csak ezért kérheti 
minden ember a saját bűne eltörlését, mert mind ott van 
most az Emberfia terhén. A megváltás tudatában adja ezt a 
kérést az emberajakra. Amint most itt ülnek együtt és tanul- 
ják az Imádságot, az egyetlen istenalkotta Imát, mind embe- 
rek. Jézus is mint emberi Mester tanít és mint emberi alázat 
könyörög. Minden bűnért könyörög: ez a Megváltás. Mert ez 
az Ember-Krisztus, aki most a tanítványaival imádkozik az 
Atyához, a Mindenség Krisztusa, és ez a minden kérés telje- 
sedése. 

,; " : : és bocsásd meg bűneinket lelkünk váltságára . . ." 

Es most itt esedezik a Váltság, itt imádkozik a Szó, a testet 
öltött Ige, aki eljött engesztelni az Atyát és erre az engeszte- 
lésre tanítja az embert. 

, Bocsásd meg a mi vétkeinket." 

Minden vétket, mindazt, amit ti követtetek el és ti hor- 
doztok, mindazt, amit nem Én követtem el, de amelyeket 
Én hordozok, — mert azért jöttem közétek. Mindnyájunknak 
bocsáss meg . . . 


... AMINT MI MEGBOCSÁTUNK MINDEN 
MEGBÁNTÓNAK . . . 


Aki az atya ellen fordul, önmagát bünteti. A büntetés 
nem különös aktus, amely válaszol a bűnre, hanem szerve- 
sen benne van a bűnben. Annak lényeges alkotó része és 

pusztító ereje kezdettől fogva, már a szándéknál fogva, ha 
tünetileg csak később jelenik is meg. Azért lényeges a bűn- 
ben a tudatos szándék, mert tudatos szándék nélkül nincs 
bűn. Ez benne a tevékeny, a mozgató, és ez viszi át az egész 
embert a bűn tartományába. Elrontja a lelket, kiszakítja a 
kegyelem világából, annak éltető atmoszférájából, és a lélek, 
ha nem is marad segítség nélkül, de csökkent erővel, megfo- 
gyatkozik, ellenállást veszít. Ha a kegyelem nem árasztaná 
feléje a megbocsátás isteni lehetőségeit, elveszne. 

Az Úr e kegyelmének feltétele, nélkülözhetetlen kelléke 
az ember oldaláról a bűnbánat. Ez a gonosz szándék ellen- 
pólusa a lélekben, a bűn elindítása és a bűn befejeződése kö- 
zött. A kegyelem nem hagyta el teljesen a lelket, mert meg- 
teremtette ott a bűnbánat hatalmas ellenerejét, mely a Sze- 
retet nyelvén beszél. Megint szinte fizikai módon szükséges, 
hogy a lélek megteljen a bűnbánat csodálatos tavaszillatával, 
amely árad Isten megbocsátó arca felé, és a természetfölötti- 
nek törvénye szerint teszi lehetségessé a megbocsátást és ez- 
zel a megszentelődést. 

Az isteni Megbocsátás beárad a lélekbe és mint a három 
ifjú köré az üdítő harmat, új légkört teremt, ellenáll az ott 
megfogant bűnnek és megsemmisíti azt. Ez az isteni hata- 
lom és szeretet műve. Nemcsak legyőzi hatalmával, hanem 
meg is szenteli szeretetével, és ebben a diadalmas sugárzás- 
ban a lélek újraszületik. Nem a semmiből, hanem a bűnből, 
ebből a szörnyű lelki negativumból, ami emberileg legyőz- 
hetetlen. Az ember megadhatja ennek feltételét a bűnbánat- 
ban, de a teljesedést, a megvalósulást csak a Mindenható 
Szeretet adhatja meg. Az a megbocsátó szeretet, amelyben 
Kis Teréz bízik s amelyet az ő emberszívének szeretete fel- 
mér és megszavaz Istennek, aki föléje hajol megbocsátó sze- 
retetével . . . 

s. . . és bocsásd meg a mi vétkeinket...” 

,s. . . amint mi megbocsátunk minden megbántónak . . 

Ezt a megbocsátást pedig ránk bízza az Úr, ezzel valami- 
képpen az Ő rangjára emel, vagy inkább az Ő szerepébe tesz 

át bennünket. Mert nemcsak mi bántjuk .Őt, hanem ben- 
nünket is bántanak; nemcsak mi tartozunk neki, hanem ne- 
künk is tartoznak. Íme a nagy lelki adó: én bocsássak meg. 
Enélkül nincs számomra kegyelem. Ezt egyszer véglegesen, 
egész lélekkel át kell élnünk. Megbántóinkkal szemben lel- 
künkben fogant megbocsátás a feltétele a mi bűneink meg- 
bocsátásának. Meg kell ízlelnünk ezt az isteni választ a ma- 
gunk emberi viszonyai között. A megbocsátás Isten által ne- 
künk kiosztott szent szerep, valami isteni oltódik ezzel a lel- 
künkbe, valami Istenből, egy cseppje az örökkévalóságnak, 
mert abból a Hatalomból és Szeretetből való, amellyel Isten 
nekünk megbocsát . . . Megízleljük ezzel a hozzá való ha- 
sonlítást, a Vele való közösséget, az Ő képére való teremté- 
sünket. Ezzel akarja bennünk elevenné tenni ez a jézusi szö- 
veg azt a tényt, hogy Istenből valók vagyunk. Azt kell ten- 
nünk, amit Isten tesz. Sőt, mintha Isten tenne úgy, mint mi, 
mert úgy bocsát meg, miképpen mi megbocsátunk. Tehát 
először mi bocsássunk meg, azután és ugyanúgy bocsát meg 
az Isten: mi másoknak, az embertestvéreknek, és O nekünk, 
az Atya gyermekének. 

Ezen a , miképpen" szón hatalmas súly van. Okot, fölté- 
telt és időbeliséget jelent. Mikor Jézus ezt a párhuzamot el- 
gondolta és az ember számára megfogalmazta, akkor a mi 
imádságunk a kozmikus egészet családnak nézte és család- 
nak mutatta; ahol az Atya azért bocsát meg gyermekének, 
mert a gyermek megbocsát testvérének. Nem neheztelni a 
bántalomért. Ezzel akar Jézus a Miatyánkban önmagunk fö- 
lé emelni bennünket. Teszi ezt azzal a hatalmas motívum- 
mal, hogy úgy bocsátja meg bűneinket, amint mi eltüntet- 
jük lelkünkben a vett bántalmak megtorlásának leghalvá- 
nyabb nyomait is. 

Ennek titka az az abszolút értékű emelkedés, amely az el- 
lenség szeretetében valósul meg. A szeretetből mindenre te- 
lik. Ez a tőke kifogyhatatlan. Valami nagy ellenállás ez a 
morálisban a bűnnel szemben. A szeretet szembesugárzik a 
megbántóval. Ettől a sugártól szétporlik a bántalom és he- 

lyén elárad a megbocsátás békéje. Ez a titok szólal meg, cse- 
lekszik és hat Jézus emberi imájának ebben a mondatában: 
miképpen mi is megbocsátunk az ellenünk vétkezőknek. És 
ha egészen átéljük, ha lelkünk a megbocsátás otthonává lett, 
akkor előállhatunk — és Jézus elő is áll érettünk — a mindig 
fennálló veszély elhárításának kérelmével: 

,.. . . de utat ne engedj a kísértő szónak . . ." 


. . . ÉS NE VÍGY MINKET A KÍSÉRTÉSBE... 


De előbb meg kell bocsátanom az ellenem vétkezőknek. 
Ez az igéret a bűnbocsánat és a kísértés közé van iktatva. 
Addig nem kérhetem a kísértés elhárítását, sem a kísértés el- 
len való védelmet, mig meg nem bocsátottam vétkezőim- 
nek. Ezt a mélységet meg kell járnom. A megbocsátás olyan 
a lélekben, mint valami leereszkedés az eszmélet ismeretlen 
szakadékaiba, ahol az önzésnek, önkímélésnek, önszeretet- 
nek titkai laknak, s az a magunk felé forduló rejtett tetszel- 
gés, amely nem akarja tűrni a bántást és termeli az ismeret- 
lenségben a szeretet legélesebb ellenfelét, a bosszút. Ezekre a 
homályos mélyekre kell leszállnia annak, aki igazán és telje- 
sen át akarja élni sérelmeinek megbocsátását, mert csak eb- 
ből a mélységből vehet olyan távlatot, amelyből megérti a 
szakadék két oldalán emelkedő két ormot: az isteni megbo- 
csátás napsütötte ormát és a kísértésnek félelmetes, fekete 
sziklameredékét. Ebben a mély szakadékban kell a léleknek 
megküzdenie a megbocsátás nyílt és álruhás ellenségeivel, és 
ez a rejtett harc érleli meg őt a feléje sugárzó isteni bocsá- 
natra s védi meg a legsötétebb kísértések rémeitől. 

. . . ne vígy, ne vezess, ne engedj a kísértés felé . . . 

A kísértés . . . Az élet legsötétebb pontja. Ennél már csak 
a bűn sötétebb, a kísértés sikere. Belezuhanás a lélek halálá- 
ba. Alig lehet elviselni a rágondolást, még imádkozni is ne- 
héz ellene, mert rá kell gondolni. 

De Jézus belevette imájába, számunkra készített imádsá- 
gába. Akarta, hogy rágondoljunk, hogy félelemtől eltelve 

imádkozzunk ellene, hogy naponta megkérjük: , ne vigyen" 
arra az útra, ahol a kísértések járnak, ahol hivogatóan nevet 
felénk a bűn, ahol elfeketül a látóhatár és a lélek elveszt: íté- 
letét. Meginognak a jónak s a rossznak határfalai és ígérke- 
zik az összeomlás, az egyensúlytalanság folyton közeledő sö- 
tétjével és magányosságával. ... ne vígy, ne vezess, ne en- 
gedj arra, Istenem! 

Karolj át engem, Istenem! Engedd felismernem, hogy ami 
körülvesz, az a Te Karod. Engedd megéreznem már a kísér- 
tés közeledtekor, hogy most is a Te ölelésedben vagyok, 
hogy bennem maradsz és én Benned, hogy nem lehet engem 
kitépni belőled, hogy a lelkem szerves része a Te lényednek: 
hogy élő tagja vagyok Krisztus misztikus Testének, beletar- 
tozom örök Szándék és örök Akarat szerint. Engedd tud- 
nom, hogy ezen nem változtathat semmi idegen erő, ezen a 
szerves élő egységen nem ejthet sebet semmiféle idegen aka- 
rat, amely ki akar tépni engem ebből az általad elevenített 
egyetlen otthonból, amelyben öröktől fogva elhelyezed a lel- 
kemet. Állítsd elém mindenkor ezt a megronthatatlan való- 
ságot, egységemet Veled, Benned, az én személyes odaadá- 
som erejét, amelyet ném magamból, hanem belőled merítek 
és nem akarok semmi mást és senki mást, mint Tégedet! 

Tudom, Atyám, hogy a kísértés is a Te ajándékod, hogy a 
próbatétel diadalát akarod megízleltetni velem, hogy erőmet 
akarod vele acélozni a Jó felé; tudom, hogy akaratod nélkül 
nem környékezhet meg és a harc is a Te Országodba tarto- 
zik, mert , fegyvert" is hoztál a világra, mert nemcsak oda- 
adást, hanem ellenállást is akarsz kitermelni bennünk. Tu- 
dom ezt és világos bennem, hogy a kisértésben sem távozol 
mellőlem . . . tudom mindezt, és mégis kérlek most az én 
mindenkinek mindent megbocsátó szívemmel, hogy ne já- 
rass engem a kísértések sötét mezsgyéin, mert félek, egész 
emberi gyöngeségemben félek, hogy elárullak . . . félek bű- 
neim terhétől, félek annyiszor megtévedt emberi szabadsá- 
gomtól, félek saját akaratomtól, félek, Uram, ne vígy, ne ve- 
zess, ne engedj engem a kísértések útjára, hanem 

SZABADÍTS A GONOSZTÓL E FÖLDI ORSZÁGBAN 


Mert itt szabad járása van. Hozzáférhet a lelkekhez . . . és 
nem volna számunkra menekülés, ha nem ez volna ennek 
az imának zárószava: , Ne vígy minket a kísértésbe, de sza- 
badíts meg a gonosztól”. 

Jézus látta maga körül a , Gonosz"-nak pusztításait. Hal- 
lotta a megszállottak átkos szavait, felismerte a lelkek fejlő- 
désvonalaiban az összekuszáló, szaggató erőket, az üdvös- 
ségre teremtett lelkeken végzett rombolást, és tudta, hogy 
ezt a könyörgést kell az Ő Imádságának zárószavává tennie. 
Ha ez nem volna a Pater-ben, ha az emberlélek nem kapasz- 
kodnék tudatosan az isteni erőkbe, nem szabadulna a Go- 
nosztól. 

És ez a , Gonosz"? nem csupán az emberlelkeken kívül 
eredő idegen erő, ennek a Gonosznak a személyes lélekben 
is megvan a forrása. Az emberlélek nem „malaszttal teljes” 
a bűnbeesés óta; csak egyetlenegy volt az, aki Isten Egyetle- 
ne lett, az örök Gondolat óta, amely Reá vonatkozott. A 
szabad akaratból megízlelt bűn óta az embernek anyaghoz 
társult , szelleme" állandó bűnforrást hordoz magában, az 
ellentmondás szabad lehetősége rejtőzik benne. Jézus ezt is 
látja, mikor imádkozni tanít, ezt a személyes , gonoszt", 
amely idegen erő hatása nélkül, a , kísértés" nélkül is ellen- 
ség, és szabadulást kell kérnünk, mert magunkban hordoz- 
zuk. E rossz-önmagunk ellen is védelemre szorulunk, míg 
ezen a planétán e testben lakunk. Szerves része ez annak a 
Gonosznak, amely ellen Jézus imádkozni tanít; és ez talán 
erősebb ellenfél, mint a kívülről támadó , kisértés", mert 
bennünk lakik, mint választásaink szabadságának mindig fe- 
nyegetően végzetes negatívuma. Igazi bűnfészek bennünk, 
amelyből mindig kiszállhat a romlás, ha nem fékezi folyton 
a belső ellenállás és a segítségül hívott Kegyelem. Az ember- 
léleknek az , almafa" óta állandó felsőbb besugárzásra van 
szüksége, s mikor Jézus a , Gonosztól" való szabadulás ké- 
relmét tanítja apostolainak, talán Péter tagadására és Júdás 

árulására gondol, és ezzel a könyörgéssel a mindig áradó 
Kegyelmet kéri az emberiség számára. 

De van ennek a Gonosznak még egy harmadik arca, és ez 
a „kollektív gonosz", a társadalomé. 

Van az emberközösségnek egy folytonos súlyosbodó bűn- 
terhe, az a szörnyű mulasztás, tagadás és rontás, amely a 
planétát terheli. Az itt lefolyt életek egymásra hatásának ne- 
gatívumai, amelyeknek együttese a lelkek számára ellensé- 
ges, romboló atmoszférát teremt. A bolygónak ez a félelme- 
tes morális adóssága (a Teremtő Akarattal szemben), amely 
mint közeg hat a lelkekre, és ettől szabadul meg legnehezeb- 
ben a lélek. Ez az a harmadik Gonosz, amelytől való szaba- 
dulást Jézus imája kér számunkra. Ez az a , Gonosz", amely 
megmagyaráz minden földi szenvedést, és azt a nyílt prob- 
lémát, hogy miért van a Szenvedésnek megváltó hatása és 
miért folytatódik a Megváltás Krisztus misztikius Testében 
az Idők bezárulásáig. 

Ez végül magyarázza azt is, hogy a bűntartozás és a szen- 
vedéssel való fizetés miért nincs az egyén személyes határai 
közé zárva. Mert csak az összesség van adva, az a kollektíva, 
amelyet a múlt, jelén és eljövendő emberiség termel és az 
adósság is, a fizetés is közös teher. Abban osztozni kell. 
Majdnem azt kell mondanunk, hogy nem lehet egyedül vét- 
kezni és egyedül , jóvátenni". Ebben az értelemben még a 
megváltás is , kollektív", mert Jézus végleges tettének, a 
misztikus Test értelmének megvilágításában az emberiség 
egész Krisztus-előtti múltja és egész Krisztus-utáni jövendő- 
je egyetlen szellemi valóság ugyanúgy, mint ugyanerre a táv- 
latra eső kegyelmi szféra és a vele szemben sötétlő bűnteher 
is egyetlen dialektikus értékpár, amelynek addig kell élnie 
ebben az életközösségben, amíg a Krisztusi Miatyánk vég- 
szavára a megváltói misztikus Krisztus-test ki nem teljese- 
dik a kegyelemszféra bűnterhen aratott végleges győzelmé- 
vé. Amíg megy a harc, addig a munka közös, a személyes 
moráloknak, mint partikuláknak erőszakadásáig folytatott 
harca. Minden személyes erő bevetésével és minden kollek- 
tív vonatkozás felhasználásával. 

Ennek a nagy tételnek a , Gonosza" a harmadik gonosz, 
amelytől Jézus szabadulást kér az emberiségnek az Ó Imád- 
ságában. Tehát Hármas Gonosz: a sátáni, a személyes és a 
kollektív Gonosz. Az utolsó a legerősebb. Mert nem ellenfél 
kívülről, nem ellenfél belülről, hanem ellenfél köröskörül és 
kívül-belül. A társadalmi gonosz az emberi közösséget át- 
itatni próbáló Gonosz, amely nemcsak támadja, hanem für- 
deti a személyes zártságot, a gonoszság mindenhová beszű- 
rődő sötét erőtere, amelynek rontása ellen nem volna embe- 
ri hatalom, ha nem telítené és nem semmisítené azt folyto- 
nosan a maga kegyelmi vektoraival mindenütt ellene dolgo- 
zó és minden morális kollektívának mentésére siető isteni 
Erőtér, amely egyetlenül képes az emberiséget a kollektív 
Gonosztól megszabadítani, hogy a személyes lélek ismét 
gyermekszemmel pillanthasson az Ő Atyjára, megszentel- 
hesse az Ő Nevét, lekérhesse az Ő Országát és teljesíthesse 
az Ő Akaratát. A Mindenség minden , lakásában", a Koz- 
moszban és kis planétánkon, múlttól és jövőtől átölelt Jele- 
nének parányi szigetén. 

Ez a kis Jelen tud Örökkévalósággá tágulni, ez a kis , lé- 
lek" tud virtuálisan Istenné mélyülni, ez a kis-világ maga a 
Nagy-világ is —, és mikor a gyermek így eltűnik az Atyában, 
a teremtmény a Teremtőben, akkor határtalanul és mélysé- 
gileg személyesül, mert a Végtelenbe olvadás nem semmisít 
meg, hanem egyénit, személyesít, differenciál. Ezért mond- 
hatom újra a Miatyánk végén Jézus kezdőszavaival s azok 
jelentése szerint, most már átértve, amit mondok: 

Atyánk, aki Isten vagy, fenn a Magasságban. Ámen. 

(1966. dec. 2—31.) 

KERESZTÚT 


Hallgatom. 

A lelkemben hangzik? Vagy a kép szólalt meg? Nem tu- 
dom. De a lelkem elnémult. Hangtalanul várja a Hangot. 

Ezt a hangot, mely végigzengett a palesztinai dombokon. 
A hallgató Jézus hangja. Mikor ott áll a földi bíró előtt. 


ak 


Íme, kezeikbe adattam. Azért állok itt, mert ez volt az 
akaratom. Öröktől fogva tudtam ezt a pillanatot. Az embe- 
riségnek arra volt szüksége, hogy egyszer ember ítéljen Ísten 
telett. Akkor mondottam Atyámnak: Íme jövök! 

Most itt vagyok. Kiszolgáltattam magamat az emberek- 
nek. Tele van a testem cselekvéseik nyomával. És tele van a 
lelkem . . . Van-e még fájdalom, ilyen, mint az enyém? 

Ezen az éjszakán emberek halálra gyötörték a lelkemet. 
Ezen a reggelen korbácsaikkal felszántották a testemet. Az 
én népem cselekedte ezt velem. 

Szeretetből jöttem és így válaszoltak. Szeretetből jártam 
itt... vajon melyik tettemre válaszoltak így? Szeretetből 
vettem magamra testük köntösét. Most elhatározták, hogy 
leveszik rólam ezt a köntöst. Odaadom szeretetből . . . 

- Az ember pedig mossa kezét . . . 

- Kihez akarsz tartozni? 

— Mert választani kell. A választás halálosan komoly. 

- Ez az első állomás tanulsága: aki nincs velem, ellenem 
van, aki nem gyűjt velem, szétszór. Ámen. 

II. 


— Engem választottál. De engem csak a kereszttel együtt 
lehet választani. Mert mikor az , ember" mosta a kezét, már 
hozták a keresztemet. Hozzám tartozik. Átöleltem. Vele 
együtt vagyok csak egész, mert a kereszt életfeladatom esz- 
köze. Fegyverem. Várva-vártam egész életemen át. Mindig 
rá gondoltam. És szerettem benne Atyám akaratát. 

- Mikor egészen jött, a Getszemániban: megtorpantam. 
Kértem, hogy múljék el. Pedig azért jöttem. 

— Azért ne féljetek ti sem, ha féltek a kereszttől. Én is fél- 
tem. Aki retteg, nagyobb ajándékot ád, mint a hős. És az én 
egész életem, az emberéletem, a kereszt víziója volt. 

- Mikor hozták, beleroskadtam az ölelésbe. Akkor már 
nagyon szerettem. Atyám akaratát szerettem benne. 

- Ezért mondtam, hogy senki sem választhat engem a ke- 
reszt nélkül. Mert én a szenvedés Királya vagyok, és az én 
életprogramom a keresztút. 

- Ez a kereszt az én igám. Az Atya tette vállamra. Aki 
igent mond az Atyának, részesévé válik az Örök Akaratnak. 
Ezzel a kereszttel a vállamon és a lelkemen most egy vagyok 
az Atyával. Es amikor a keresztben szeretem az O akaratát, 
akkor egy vagyok a Lélekkel. Ebben az ölelésben most meg- 
valósult a Háromság, így: akarat, vállalás, szeretet. 

- Te is így vállald. Ölelésedben elfér a Háromság: kereszt- 
utam bejáratánál az Atyától a Lélekig. — Ámen. 


II. 


- Elhozták. Átkaroltam. Leroskadtam alatta. 

- Ne féljetek ti emberek, ha új szenvedések első támadá- 
sánál megtörik az erőtök. Ez emberi. Ebben vállaltam a tel- 
jes emberséget. Az emberi erő véges. Ezt méri a leroskadás. 

- Mikor a lélek úgy a mélyre hull, meghallja hangomat. 
Ha nem is szavakban. De hallja sóhajtásomat. És belesóhajt- 
ja az övét az enyémbe. 

- Ne féljen attól sem, ha többet nem hall ennél. Minden 
benne van abban, hogy ezt meghallotta. Mert ebben a sóhaj- 
tásban egyesült velem. Az övét az enyémben hallja az Atya. 
És az övét az enyémben veszi szárnyaira a Szentlélek. 

- Az egyesülés. Ezért járják a lelkek a keresztutat az én 
keresztutam óta. Emelt fővel nem lehet a Kálváriára men- 
ni. Lehajtott fej, roskadó térdek, vállak... ez a keresztút 
stílusa. 

- A megszentelés mindig érintéssel jár. Megszentelés ez, 
mikor a nembírásban a testem a planétához simul. Ebben az 
érintésben megkezdődik a Föld keresztvetése. Az én testem- 
mel vet keresztet, mint te a rózsafüzéred keresztjével. 

- Az Atyának . . . 

- Ebbe az első érintésbe teszem az Atya elé az emberisé- 
get. Es most jön felém az első három, akik velem indulnak 
ezen az úton: Anyám, Simon és Veronika. 

A háromféle emberi szeretet. 


IV. 


- Anyámra nézek. Összetüzel a tekintetünk. Egymás 
gyötrelme égeti lelkünket. Halálos igenlés ez. Ketten küld- 
jük az Atyának, a Föld keresztvetésének első érintése 
után . . . 

- Ketten jártak a földön, akik bűn nélkül valók, és az em- 
beriségnek erre a halálos igenlésre volt szüksége. Nem hasz- 
nált volna neki semmi más. 

- Ebben az egymásrapillantásban örökkévalóság van. 
Mert örök szándék teljesedik benne. Angyal hozta a földre. 
Közben a názáreti kislány anya lett és Betlehem óta járja a 
Kálváriát. Fiával együtt. Két élet forr most össze ebben a 
pillanatban és az Anya megváltótárssá magasztosul. 

- A szűz élete most beleömöik a Megváltás tavába. Benne 
van minden keresztútban. Minden szentségvételben. Ott 
adorál minden oltáron. 

- Ez anyaság . . . 

- Ránézek az én anyámra. És adok neki a végtelen Erő- 
ből. Nem roskad le. Jön velem a hegyen fölfelé. Emberlélek 
ilyen fájdalmat még nem hordozott. 

- Az ő lelkébe teszem az Atya elé az emberiséget. Ezért 
az egyetlenért, Atyám . . . bocsáss meg nekik! 

— Egymás szenvedésében elfeledjük önmagunkat. Végig- 
viharzik lelkünkön az életünk. Betlehem óta... Egyip- 
tom... Názáret . . . Kafarnaum . . . Jeruzsálem . . . felsajog 
bennünk az egész boldogságos életközösség. Csak egymást 
látjuk benne. 

- Az Atyának . . . 

— Emeld fel kezedet a homlokodra, mert most kezdődik a 
keresztvetés. — Amen. 


V. 


- Látod? Simon vállán a kereszt. Mert megrendült a lel- 
kem Atyám tekintetén. És hóhéraim megijedtek: talán nem 
birja a testem, és segítséget kerestek. 

- Ez a cirenei ember a ti előképetek. Az egész emberisé- 
gé. Az én keresztemet viszi. És helyettem viszi. 

- Mikor az emberi bírás határain járunk, akkor arra kell 
gondolni, hogy ez ugyanaz a kereszt. Csak egyetlen egy Ke- 
reszt van a világon: az enyém. Aki, keresztet hord, az enyé- 
met hordja. Ezt a keresztet, amely most ott van Simon 
vállán. 

- Gondold meg ennél az állomásnál, hogy ebben a cire- 
neiben az emberiség részt kért magának a megváltásból. Se- 
gít nekem abban, hogy élve jussak a , felemeltetésig". Ebben 
részed van neked is. 

- Válladon a keresztem. Nem egy rádszabott kis kereszt, 
hanem az enyém. Mikor felébreszt a hajnal és rádszakad a 
valóság, tudd, hogy most azért veszed válladra a kereszte- 
met, mert én Atyám szemébe néztem és emberi bírásom 
határain járok. Simon vagy a keresztúton. 

- Ebből szeretet lesz. Nem is szeretetből veszed fel: ha- 

nem ebből terem az emberszívben a szeretet. Ezzel jutalmaz 
a kereszt, az Én keresztem. Mint Simon, megszeretsz en- 
gem. Észreveszed, hogy eddig nem is szerettél. Minden új 
szeretethullám kicsinyli a régieket. 

- Azért megy a Végtelen felé. 

- Nézd ezt a Simont. Lábnyomaiba lép. Minden lépése 
örökkévaló érték, mert a Világ Megváltójának keresztje van 
a vállán. Szeress engem, és te vagy ez a Simon! - Ámen. 


VI. 


- Látom, amint hozza a kendőjét. Keresztültör a tömegen 
felém. Ide mer jönni hozzám, az elitélthez, a meggyalá- 
zotthoz. 

- Ez a kendő be van írva minden időkbe. 

~ És a kéz, amely hozza, letörülni arcomat. És a szív, 
amely küldi, megenyhíti szívemet . . . És a lélek, amely el- 
gondolta számomra ezt a vigasztalást . . . 

- Veronika . . . ez a Szeráfin . . . jön és kendője arcomhoz 
simul. Az asszonyi lélek szerető gondja ez a kendő. Az em- 
beriség női felének gondos szeretete. Minden asszonyok si- 
mogató kendőjét érzem arcomon. Idejöttök letörölni arco- 
mat, ti világ asszonyai . . . 

- Erre a kendőre . . . és a szívetekre . . . odarajzolom az 
Arcomat! 

- Más arcot nem hagytam rátok. Csak a Keresztút arcát. 
Hálából a szeretetért. Ez a kendő keresztutam csodája. Ezé 
volt az egyetlen pillanat, mikor megnyitottam istenségem 
erőit és a törlés foltjai helyett arcomat adtam neki. 

- Aki letörli arcomról véremet és verítékemet, annak vá- 
laszul az Én arcom jár. Mint ez a kendő, amely nem felejti 
el arcomat. Adhatok-e többet annak, aki hozzám fut a szen- 
vedések éjén? - Ez a kendő a hozzám futó lelkek szimbólu- 
ma. Jöjjetek hozzám, mert én a keresztúton is tudok ajándé- 
kozni és Veronika kendőjén minden résztvevő emberlélekre 
rárajzoltam az arcomat, hogy mikor majd Atyám elé áll -, 
az én vonásaimat ismerje fel benne. Ámen. 

— Állj meg ennél az állomásnál és nézz vissza három 
emberlélekre. Keresztutamon jöttek felém. Három arc, há- 
rom szív, három lélek. 

- Anyám. Jön, mint a teljes feloldódás fájdalmamban. 
Rám pillant és tekintetében benne van minden gyötrődé- 
sem. Annyira egy velem, hogy érzi testemnek és lelkemnek 
minden rezzenését. Az egész Keresztutat. Maga kérte ezt. 
Együtt akar maradni velem. Mindenben. Egészen az enyém. 
Ilyen szeretet nem volt és nem lesz több a földön. Átölel 
engem, átjár engem és megismétel engem az emberi lélek 
képességeinek végső határáig. E pillanatban az ő egyetlen 
lelkének ragyogása túlfényli az emberiség minden bűnének 
feketeségét, amelyért erre az útra léptem. Ezért a lélekért vi- 
szem valamennyit! 

- Simon. Vonakodik. Nem akar keresztet vinni. Az enyé- 
met sem. Nem ismer. De mikor vállára kerül a kereszt, meg- 
világosítom látását és áttüzesítem a lelkét. Megtanítom, 
hogy a kereszthez nyúlni a megváltásban való részesedés 
nélkül nem lehet. A megváltásban részesedni pedig kereszt- 
vállalás nélkül nem lehet. Izmainak minden feszülése, mel- 
lének minden lihegése, lelkének minden beleegyezése a 
Megváltás mérhetetlen kincseinek tartályaiba hull. 

- Ember, próbáld meg így venni válladra a keresztet. 

- Szeráfia . . . a kendő tette Veronikává. Női szeretet... 
anya szeretne lenni, gondozó anya -mátka szeretne lenni, 
hűséges mátka -, testvér szeretne lenni, önfeláldozó testvér — 
és gyermek szeretne lenni, vigasztaló gyermek. Ezért hozza 
kendőjét . . . És Jézus beletemeti arcát . . . 

- Mikor elfödte arcomat a kendő és sötét lett körülöttem, 
akartam, hogy vonásaim ottmaradjanak. Ennek a pillanat- 
nak az emlékére. Ennek a szeretetkendőnek megajándékozá- 
sára. Ennek a szeretettől égő léleknek jutalmazására. 

- Emberek, ti férfiak és asszonyok, hozzátok felém részt- 
vevő szeretetek selyemkendőit! Belétek rajzolom magamat 
mindörökre. 

VII. 


— ,, . . . és Fiúnak . . ." 

- A második érintés. 

- Ez az, amikor a keresztvetésben szíven érinted magadat. 
Ez az érintés a keresztvetés mélypontja. Mert ez ő Maga, aki 
most és minden keresztvetésben Atyjának adja magát. 
Most, ebben a beleroskadásban az áldozat, a vállalt áldozat 
felséges valóságával érinti a földet. 

— A második Személyből kisugárzott Ember. Én vagyok a 
Második Személy, és ő, Jézus, szintén Én vagyok, aki kilé- 
pek a Háromságból és felfoghatatlanul benne maradok. És 
nézem a Háromságban ezt a földre roskadást, ennek az em- 
bertestnek második keresztvető gesztusát . . . A Fiúnak . . . 

- Az örökkévaló Második Személynek emberteste folytat- 
ja a planéta keresztvetését. Ez az embertest a Háromságból 
jött a Názáreti Leánynak szent méhén át és a benne élő Em- 
berlélek is Én vagyok. Most is a Háromság az Otthonom. És 
a Test, melyről azt mondom, hogy Ő - az Én Testem. Ez az 
En és ez az Ő egy. - 

- Az embernek ez a nem bírása, ez a földre roskadó Isten, 
az egész Háromságnak Megváltó cselekedete. 

- Most látod, mit cselekedtem neked. Mert Bennem az 
Atya és a Lélek, és leroskadva fekszem itt a planétátokon. 
Háromságom ölelésében. 

- Körülöttem zúg a gyűlölet és hangtalan könnyeket hul- 
lat a szeretet. Emberszívek forrnak belém minden időkre. Es 
emberszívek szakadnak el . . . 

- Kihez tartozol? — 

— Ismételd meg ezt a halálosan komoly választást. 

— És mikor megtetted, tudd, hogy nem te választasz en- 
gem, hanem én választottalak téged. Kiemeltelek. Kiszemel- 
telek, amint jöttél velem a keresztúton. A többit is. De terád 
csak ez tartozik. Tudd, hogy egymagadért is megjártam vol- 
na ezt az utat. Mert az Atya nekem adott téged. 

A Föld pedig döbbenettel folytatja . . . a Fiúnak . . . 

VIII. 


- Mondtam nekik, hogy ne engem sirassanak, hanem fiai- 
kat. Azt akartam, hogy megérezzék, kikért járom ezt az utat. 
Azt, hogy sírásuk gyümölcsöző legyen és könnyeik az örök- 
kévalóság súlyával hulljanak a földre. 

—- Csak egyet lehet siratni: a lélek vesztét. Ehhez nem ha- 
sonlít semmi. Mondottam egyszer: ne féljetek azoktól, akik 
a testet megölik, hanem azoktól féljetek, akik a lelket a Gye- 
hennára küldik. Mert a közeliek fájdalmát nem lehet a vég- 
telenhez mérni. 

— Sírjatok, ha megkönnyíti lelketeket. Mondottam egy- 
szer, hogy akik sírnak, boldogok. És a ti sírástok az a sírás, 
amely boldoságra fordul. Megértitek a vigasztalást. Én ígér- 
tem meg azoknak, akik így sírnak. 

- Láttatok felkelni roskadásomból. Ti is felemelkedtek 
majd sírásotok mélyéről. Pedig látni fogjátok, hogy arcra 
hullok mégegyszer előttetek, mert sírásotok melege ellágyít- 
ja szívemet gondoskodástok emlékeivel. 

- Minden értetek van, tieitekért van. Az ő megújításukért 
van. A ti szenvedéstek is értük van. Ennek az Utnak áldása 
ráborul az egész emberiségre. Csak azokon lehet sírni, aki- 
ket saját akaratuk kitépett alóla. Hova? . . . 

- Köszönöm a könnyeiteket. Elteszem őket fiaitok szá- 
mára. Nekem adtátok és én nekik. Minden érettem hullatott 
könnycsepp, minden az enyémmel megosztott fájdalom azo- 
ké, akiket a legjobban szerettek. 

- Ti pedig küldjétek ezt az Utat azokra, akik elveszőben 
vannak. Nekik is szánom. Irgalomból nincsen kizárva senki. 


IX. 


. . . és a Szentléleknek . . . 

A harmadik érintés . . . 

A legszorosabb, egészen hozzásimuló, , tetőtől-talpig" föl- 
derítő, megszentelő planéta-ölelés. 

- Most a karjaim körülérik a Földet. Most óriássá lett a 
testem, felvette az égitestek méreteit és most megváltó aka- 
ratomból szívemhez szorítja ezt a megtévedt csillagot száll- 
tában az ő megszabott útján. 

- Most szeretetem a Mindenségben szálló csipkebokorrá 
tüzeli ezt a földet. Ez az, amiben lehet égni és el nem égni. 
Már nem én vagyok reároskadva, hanem az én karjaimban 
áldozatként viszem a Szentlélekkel az Atya elé 

. . . a Szentléleknek 

Most az Atya és a Fiú szeretete öleli ezt a bolygót a min- 
den időkben rajta nőtt emberiséggel együtt . . . ez a Szentlé- 
lek ölelése a Fiú karjaival . . . 

Mert a planéta keresztvetése nem ezé a pillanaté és nem 
ezé a ponté. Ebben az itt és a most végtelenné és örökkéva- 
lóvá tágul. És amikor itt állsz és nézed ezt a pillanatot, te 
magad is kilépsz a pillanatból, amikor azt hiszed, hogy itt 
állsz a templom kövén, a lelked már megjárja útját velem a 
Háromság Hitének mélyén . . . 

. . . és a Szentléleknek nevében . . . 

. . . igen, most letelt az óra, letelt az állomás 

„Jézus Keze” a csókodra vár... 


X. 


- Leveszik rólam - először ezt a ruhát. Nincs rá szüksé- 
gem többé. Gonosztevők ruha nélkül mennek a másvilágra. 
- Közéjük soroltattam. 

- Senkisem látta a testemet, csak Anyám. Most pedig ir- 
tózom ettől a megmutatástól. Tele vagyok sebbel. De a se- 
beknél jobban fájnak a rámeső tekintetek. A mezítelenítés 
szégyene. Az ostornál is jobban fájt, mert szemérmes az én 
lelkem. A szégyen felpiroslott arcom sebei körül . . . 

A testemről már levetették az én varratlan ruhámat. 
Anyám munkája volt. Leveszik a lelkemről is. Az is , varrat- 
lan" teljesség... Atyám szőttese. A názáreti Leány méhé- 
ben készült a Szentlélek ujjaival. 

- A testem ruhájára majd sorsot vetnek. A lelkem ruhájá- 
ra nem lehet, mert majd visszaveszem azt és felöltöm újra. 
Csak egy kis idő még . . . 

- De most megsebeznek a tekintetek. Akik szeretnek, elfö- 
dik arcukat. Torkukat szorítja a fájdalom. Enyémek ebben a 
fájdalomban. 

- Te is az enyém vagy, aki most megállasz előttem, és 
elfödöd arcodat. Enyém vagy, mikor ez a test Hostia 
neked. Enyém vagy, mikor összeszorul a szíved az én szé- 
gyenkezésemben. Aki megérzed, hogy szemérmes az én 
lelkem. 

- Hunyd le a szemed ennél az állomásnál. Így vagy leg- 
jobban enyém. Tudod, mi történik velem. Szentmise van. 
Folyamatban az áldozat. 

- Íme az én testem. — Felmutatják az Atyának. Te pedig 
mondd: 

- Én Uram és én Istenem! 

Mert Úrfelmutatás van. 


XI. 


- Bírod még? 

- Az én bírásomnak vége szakadt. Már mások cseleked- 
nek helyettem. Már fekszem. Megpihentem. Hallom a ka- 
lapácsok koppanását. Testemet szegezik a keresztre. 

- Te is hallod? Bírod még? 

- Ezek ölelő karok. De most ki vannak szegezve. Hogy 
mindenkire táruljanak és hogy ebben az ölelésben mindenki 
elférjen. Te is. 

- Kopog a kalapács. Már mások cselekednek helyettem. 

Bírod még? Most te roskadj le. Most te érintsd meg a föl- 
det homlokoddal. Mert oltáron fekszik a Hostia. 

- A planéta magához szorítja a fekvő keresztet és engem, 
s fut az űrben a Megváltás kincsével. Már csak órák vannak 
hátra. De azok még az enyémek. Es a tiétek. 

- Az Atyától a Szentlélekig viharzó szeretet most a föld- 

del együtt magához öleli a keresztet. Te is benne vagy ebben 
az ölelésben. 
- Innen már nem megyünk tovább. Megérkeztünk. 


XII. 


- Ma velem vagy a paradicsomban! 
- Asszony, ez a te fiad! 
— Ez a te anyád. 


- Éli, Éli! Lamma szabaktani! 
- Szomjuhozom! 


— Beteljesedett! 
- Atyám, kezeidbe ajánlom lelkemet! 


Első szavam a bűnösé volt, a mellettem felszegezett bű- 
nöshöz. Látjátok, emberek? Ezért jöttem. Első dolgom, mi- 
kor felemeltettem a földről, hogy magammal vigyem. 

Második és harmadik szavam az enyémeké. Aki a legjob- 
ban enyém, azé. Végrendelkezem a kincseimről. Róla és az 
emberekről. Egészen az enyémek. 

Negyedik szavam övé, aki engem küldött és a halálos kí- 
nok órájában magamra hagyott. Egyedülvalóságom a Meg- 
váltás . . . hogy szeretetemmel magamra maradtam. 

Ötödik szavam ez a vallomás. Ajkam szomjúsága a lel- 
kemé. 

Hatodik szavam az, hogy a Pohár betelt és az utolsó csep- 
pig kiürítettem. Nem vétetett el tőlem. Aki teleöntötte po- 
haramat, az most felém tárja karjait. 

Utolsó és hetedik szavam már a szerető Atyáé, akinek a 
kezébe ajánlom lelkemet — és az Emberfiának lelke leveti 
köntösét, már csak a test függ a kereszten. 

A szentmise végetért. Ite, missa est. Borulj le a Kereszt 
előtt. Még rajta van a Testem. 

XIII. 


- Mikor , beteljesedett", még nem volt bevégezve. Men- 
nem kellett a lelkekért, akik vártak engem. Most velük va- 
gyok itt. Énekelik az Új Éneket, — Canticum Novum. 

- Oh, novissimum! Mert felszabadult az ég is, nemcsak a 
föld. 

- Ti még nem újjongtok. Tiétek most a testem gyásza. 
Kezetekbe adattam. A gyásznak egészen mélynek kell len- 
nie. Mikor a testemnek így szolgáltok, elmerültök a fájda- 
lomban. 

- Igen, le kell venni, meg kell mosni, Anyám ölébe kell 
tenni. Ringasd, Mária, a golgotai holttestben a betlehemi 
gyermeket. Most végzi be küldetését. Anyja ölében. 

- Nem, ez nem halál. Emberlelkem visszamerül a Máso- 
dik Személybe és Isten Háromságába mélyed, míg kívül van 
a testen. Mindig rágondol. Tudja, hogy oda majd visszatalál. 


XIV. 


— Elrejtik a testemet. Szeretnek. Körülveszi és átjárja őket 
a fájdalom. Látom gondolataikat, mert nem tudnak kilépni 
a pillanatból. 

- Rájuk merevül a fájdalom. Így a legmélyebb a szenve- 
dés. Amint lefektetnek oda a sziklakőre, azok a férfiak az 
utolsó szolgálatnak érzik ezt. Nem tudják, hogy csak negy- 
ven órára teszik ide a testemet és hogy ebben a munkájuk- 
ban ott remeg a feltámadás ígérete. 

- Csak egy lélekben él a hit. Halvány most, elolthatatlan. 
Kicsiny mécs itt a sírüregben, de a testem nem marad sötét- 
ben. 

— Ő tudja, hogy eljövök ide visszavenni a testemet. Most 
is tudja, amikor majd odahengerítik a zárókövet és el kell 
menniök engedelmeskedni a Szabbat törvényének. 

— Magdolna pedig és a szent asszonyok, nézik, hogy Jó- 
zsef leplével és Nikodémus illatszereivel a három férfi ho- 

gyan helyezi el a testemet. Majd visszajönnek a Szabbat 
után. Mert már elkezdődik az ünnep csendje. 

- Még nem volt ilyen Szabbat. 

- Nézem a testemet, amint élettelenül fekszik a sírban. És 
Háromságom mélyéről most úgy szemlélem ezt az űrben fu- 
tó csillagot, mint az Emberfia koporsóját. Már nem sokáig 
hordja a testemet. 

- Haec nox est... most vált a halál a feltámadás ígére- 
tévé. 

- Most pedig fekszik a testem a halál éjszakájában. 


Az éjszaka 


- Ezen az éjszakán a Háromság mélyéről nézem a tes- 
temet. Akitől vettem, virraszt. Aki pedig megalkotta 
benne, az a Háromságban ölel engem és az Atyát. Ez a né- 
zés, ez a virrasztás és ez az ölelés pedig a szellemi valóság- 
ban egy. 

- Azért mondom, hogy egy, mert embernek érthetetlen ez 
a közeledés. Nem is kel! megérteni, csak hinni. 

- Ennél az állomásnál nő össze a keresztút a feltámadás- 
sal. 

- Haec nox... hallatszik az éjben a jövendő templomok 
éneke. A , három nap" csak negyven óráig tart. Idelátszanak 
a jövendőből a negyven-órás adorálások. 

- Haec nox... még sötét. Az értetek összetört testem 
magányának éjszakája. Egyedül fekszik a sziklában. Az 
, egyedül" azt jelenti, hogy emberlelkem nélkül van. 

— Haec nox... ez a kettéválás a megváltás. Emberlelke- 
met kiverték a testemből. Keresztút kellett hozzá. A teljese- 
désnél ennek az éjszakának percei peregnek. Most egészen 
sötét van . . . benne vár a beteljesedés csendje. 

- Hazamentek, akik idetették a testemet. Otthon várják a 
hajnalt. 

- Mikor testemet letették a sziklára, befejeződött a Föld 
keresztvetése; a negyedik pont. Négy ponton vonta magához 

a testemet. És a planéta röptében négy pontot tett le az űr- 
ben, négy örökkévaló pontot, mely a Föld keresztvetése 
volt. 

- Háromság megszentelte ezt a Terra nevű bolygót. Űrha- 
jó lett a testem számára és száll vele negyven órán át. 

- Beállt a Szabbat . . . 

- Ez egyetlenegy éjszaka. Benne van az egész Szabbat. 
Két éjszaka között vasárnap hajnalig. 

- Keresztet vetett a Föld. Négy szeg magához vonta Tes- 
temet. Mégegyszer ráborultam mint áldozat... test lett a 
Testem. 

- Az utolsó ölelés már élettelen. Már mások teszik le tes- 
temet. Ez a befejezés. Az amen. 

- Már nem arccal fekszem a földön. Hunyt szemű arcom 
az ég felé néz már. Kezem megpihent, ajkam elhallgatott. 

- Mert mindent Elvégeztem. Amiért az Atya ideküldött, 
megcselekedtem. A planéta sorsát megpecsételtem. Ez a 
mozdulatlanság az , Ámen!" 

-— Álljatok meg e mozdulatlanság előtt. Merevüljön ben- 
netek fájdalommá a Szeretet. Nézzétek meg benne az élő 
„Igen”-t, ezt az „Ita Pater”-t, ezt az , Ámen" -t. 

- Lássátok meg benne a teljes, a maradéktalan áldozatot. 
Ez a mozdulatlanság a teljes odaadás képe. Az Elet megszű- 
nése, a minden áldozatok teljessége. A munkája után pihenő 
szeretet. 

- Ez a mozdulatlanság cselekszik. Dolgozik a lelketeken. 
Felszántja szíveteket és a megváltás Ámen-jét rápecsételi 
örökkévalóságotokra. 

- Ez a szótlanság beszél. Mert Ámen-t mond a lezárt ajak 
és hangtalanságában szüntelenül ismétli az , Igen"-t. Ez az a 
halálos igentmondás, amelynél nagyobb ereje nincsen sem- 
minek. Mert nagyobb szeretete sincsen senkinek, mint aki 
életét adja barátaiért. 

— Ezért tanítok most némasággal. Ezért cselekszem most 
mozdulatlansággal. 

- Sokan vagytok itt. Elfértek mind körülöttem, a Limbusz 

népe és az egész eljövendő világ. Mind, akiket az Atya ne- 
kem adott, mind itt vagytok meghallgatni és velem énekelni 
ezt az Amen-t. 
-— Az egész múlt és az egész jövő. A minden lelkek kóru- 
sa. Azért, hogy az én Csendem énekeljen bennetek: 
Ámen! 


VISSZANÉZNI A KERESZTÚTRA 


(Az első három pillanat; a második három; 
a harmadik három; a megérkezés) 


Az első három: I., H., HI. 


Az ítélet. A vállalás. A nembírás. Ez a háromság minden 
szenvedés lelki szerkezetét mutatja. Minden egyes szenvedé- 
sét és a lélek egész életre szóló szenvedés-vonaláét. 

Minden, amivel az élet ránk sújt: elítéltetés. Mindig dol- 
goznak benne emberi okok. Mindig van ott valaki, aki mos- 
sa kezét. Mindig meg is van a látszata annak, hogy ember 
okozta, ember akarta, ember szánta nekünk ezt a szenve- 
dést. Akkor is, ha ezt az okozó embert önmagunkban ismer- 
jük fel. 

Ez a legkeservesebb. Mennyire mossuk kezünket sokszor 
a szenvedések bejáratánál! Ha másként tettük volna, minden 
nem így alakul. Ha valamit megtettünk volna, ez a szenve- 
déshullám nem torlódott volna ránk. Így beszél az empírián 
okoskodó értelem és igaza van: mert valóban része van sza- 
bad cselekvéseinknek minden szenvedésünkben. 

De mert ez növeli a szenvedést, mossuk kezünket. Szeret- 
nénk, hogy ne legyen részünk benne. És ebben is van igaz- 
ság. Mert sohasem vagyunk szabadságunkkal elegendő okok 
szenvedéseinkre. Körülöttünk és szabadságunktól függetle- 
nül is keresztül-kasul dolgozik az egész Mindenséget egyet- 
len eseménytárrá egyesítő okok rendszere. A sok egymásba 
szövődő fonál között ki találja meg a kölcsönhatásokat? És e 

fizikai, a tudományjárta okrendszereken felül ki ismeri fel a 
természetfeletti okhálózatot és annak a tér végtelen osztha- 
tóságára emlékeztető felismerhetetlen részleteit? 

Minden egyes ok valóban moshatja kezét, mert egyik ok 
sincs egymagán, az élet nem műhely, hanem lélekjárás és a 
teljesség sohasem fizikai oké. Csak a morális ok lehet teljes. 
Az is csak az okozó lélekre nézve. És ha lehet is teljes, de 
abban sem mindig teljes. 

Teljes ok csak egy van! Az Örök Akarat. Az emberi aka- 
ratszabadság csak részesedés benne. Az az Örök Akarat tette 
magáévá minden szenvedésemet. Annak pecsétje van rajta. 
Jóváhagyta. Nekem szánta. Más akarat csak szolgál, ha sza- 
bad is. Mert az az Örök Pillanat nem láncolatosan akar, ha- 
nem az Örök Istenben. Nem lép ki abból. Én lépek bele ön- 
ként szabad cselekvésemmel. Ha nem akarná, nem tudnám 
megtenni. De akarta, akarja azt, amit én, mert szabaddá tett 
és én akarom, amit Ő akar, mert övé vagyok. 

Az egyes ok egyenkint moshatja kezeit, mert csak részese- 
dés. Az Örök Ok semmitől sem mossa kezét, mindent vállal, 
mert a Teljesség szeretetből áll, és a szeretetnek hatalma van 
minden elítéltetésből felmagasztalást teremteni. l 

Nincs is egyéb módja a léleknek arra, hogy a szenvedést 
erre az útra terelje, mint a teljes vállalás. Teljes beleegyezés. 
Több: szeretettől áthatott, örvendező beleegyezés. 

Az a tárt kar, amely a Kereszt felé tárul, a lélek megnyílá- 
sa a szenvedésre. A teljes elfogadás a szenvedés lelki gyógy- 
szere. Míg eltolom a szenvedést, addig elviselhetetlen. Mi- 
kor elfogadom, megenyhül és mikor szeretettel átölelem, fel- 
magasztosul bennem. 

Akkor kezdődik az, hogy már nem az én gyötrelmemet, 
hanem az Egyetlen Keresztet hordozom. Ez a Kereszt az 
emberiségé. Ebben a pillanatban lett az emberiségé, mikor 
ezek a tárt karok bezárultak körülötte és körülfonták. Ebben 
az egyetlen ölelésben ott vannak mind az eljövendő kereszt- 
hordozók, mind a keresztölelők megszámlálhatatlan serege, 
mind, akik az Utolsó Nap-ig ezen a planétán szenvednek 


168 


majd és tudják, hogy ez a Kereszt van a vállukon, ezt ölelik, 
ezt szeretik. 

Nem rontja meg a vállalást a leroskadás, hanem beteljesí- 
ti, mert ember az, aki vállal, ennek a planétának istenadta 
szülöttje, akinek erői a kezdetnél megromlottak. 

Mert megmaradt az első rontás után is az emberlélekben a 
kegyelem sugárzatát befogadni képes érzék, valami szellemi 
érzékszerv, mely nyitva van erre a természetfeletti sugárzás- 
ra, mint a szem a fényre, mint a rádió az elektromos hullá- 
mokra. Ez megmaradt, és a pillanatnyi erőfogyatkozást még 
nagyobb kegyelemmé teszi. Mintha mondaná: a legjobban 
szeretsz, amikor elhagynak erőid, de elestedben is igent 
mondasz. A legjobban szeretsz, amikor válladnál erősebb a 
kereszt és mihelyt elindultál vele, súlya a földre teper. Leg- 
jobban szeret az aki erőinek határán jár a szenvedésben és 
leroskadásának mélyén is tudja, hogy segítő karok emelik fel 
még több szenvedésre. ö 


A második három: IV., V., VI. 


Most szembejönnek az emberek. Három emberi alak. 

Ki az első? Lehet-e más? Ő, a minden emberek fölé he- 
lyezett, az Egyetlen Tiszta, az egyetlen Egészen Szép, akit 
most a szenvedés felfoghatatlan mélységeibe sodort az isteni 
Akarat. 

Ebben a pillanatban egészen emberi... és nem roskad 
össze, mert emberségét átölelve tartja a kegyelem. Ott áll a 
, Malaszttal teljes" az Ő fia előtt. Most egészen emberinek, 
egészen anyainak kell lennie, minden gráciának teljességé- 
ben is, mert emberség a szenvedés eszköze és az ő tisztaságos 
lénye kikérte a maga számára a szenvedés teljességét. 

Nem pusztán elfogadta, hanem kérte. Fiának minden 
szenvedését viselni akarta. Ajándékképpen kérte, mert nem 
tudta volna azt a tudatot elviselni, hogy abban nem osztozik 
teljességgel, lelkével is. Magához ölelte azt a Keresztet, az 
egyetlent és elsőnek ölelte át az O Fia karjaival. Azokkal a 

karokkal, amelyek Betlehem óta az ő vállain pihentek, s 
most a keresztet viszik. Igen, Simon ő és Veronika ő, és 
minden keresztviselőnek fájdalmas Királynője . . . most pe- 
dig nem roskad össze a találkozásban. 

Simon... más lélek. A magárahagyott emberlélek és a 
kegyelemjárta ember. Míg egymagam vagyok, tiltakozom a 
szenvedés ellen. Érzem, hogy életellenes, hogy rombol, hogy 
letör, nem akarom, menekülök, emberségem ellenkezik. 
Éles ellentéte vagyok a , Malaszttal-teljes"-nek. 

A vállamra kényszerítik a keresztet. Azt hiszem, hogy 
emberek tették a vállamra. Nehéz -, zúgolódom. Mások 
akaratából viszem. Fáraszt. Mirevaló? Meddig vigyem . . . 

Mikor pedig lenézek a földre, látom, hogy valakinek véres 
lábnyomaiba lépek. Annak a keresztjét viszem . . . 

Most egyszerre minden megváltozik bennem. 

Megszeretem ezt az embert. 

Ember, mint én. Ki ez? Titkok lebbennek föl bennem. 
Még nem értem, de valami mélységes sejtés éled a lelkem- 
ben. Kinek hordom a keresztjét. És ki küldött engem erre az 
Utra, hogy azt a vállamra tegyék? 

Ez a perc elérkezik a Kereszt érintésében. Az elfogadás 
előhírnöke. Átmenet a kényszerkereszt és az elfogadott ke- 
reszt között. Aki eddig a percig el nem jut, az belepusztul a 
szenvedésbe. Aki pedig eljut, azt viszi tovább a Kegyelem és 
az felmagasztosul. 

A harmadik ember, aki beteljesíti az emberlélek három 
magatartását a Kereszttel szemben. Az első ajándékul kérte 
a szenvedést. A másik beletörődött. A harmadik enyhítésül 
akar osztozni benne. Ez a harmadik élő emléket kap. Ken- 
dőjére és lelkére és egész életére odarajzolódik a Krisztus 
Arca. 8 

Nem kérte, csak adni akart. Csak enyhíteni akart. Így 
szenved a női lélek. Fájdalmát verítéktörlő kendőnek szánja. 
Odafut vele és elfelejti, hogy fáj, és csak nyújtja oda, mert az 
a fájdalomkendő verítéktörlésre, vértörlésre való. Minden 
megosztott fájdalom enyhít, minden egyesülés a szenvedés- 

ben ilyen selyemruha, simító, tiszta Veronika-kendő. És 
minden szenvedést úgy kap vissza a lélek Jézus kezéből, 
hogy rajta van a Megváltó Arc. És aki szenvedésével enyhí- 
teni akarta az Övét, annak a szenvedése a Krisztus tulaj- 
dona, rajta van a bélyeg azon a kendőn. 


A harmadik három: VIIL., VIII, IX. 


A leroskadások háromsága. Már fogytán vannak az erők, 
már hatalmasabb a Föld húzása, mint az összezúzott izmok 
ellentállása. 

Visszavette a keresztet, de eljött a nembirás teljessége. 
Már közel a hegytető, nem tart már soká. Rá kell omlani a 
Földre. Ki adja az erőt az újabb felemelkedéshez? Honnan 
sugárzik beléje az az emberfeletti erő? Az a tömeg vak? Nem 
érti, hogy római stílusban való megostoroztatás után min- 
den megtett lépés egy eleven csoda? 

És felvinni a hegyre a keresztet akkor milyen csoda? 
Nemcsak az életé, hanem az Életfölöttié? És ezen senkisem 
csodálkozik? Es ez nem elég annak meglátására, hogy aki itt 
megy a hegytető felé, az több, mint ember? 

Felkél leroskadtából és újra viszi a keresztet... és még 
szavai vannak a sirató asszonyokhoz!? 

Ez a három, ez a harmadik három pillanat, ez a két leros- 
kadás közé iktatott asszonysírás a hozzájuk intézett utolsó 
istenszavakkal, ez a harmadik három pillanat még nem elég 
arra, hogy a legdöbbenetesebb csodává tegye ezt az Utat, ezt 
a Felmenőt, ezt a Megváltó Hegymászást, amelynek végső 
percei felé megyünk? 

Ez a mindig mélyebb földreroskadás ezekkel a zokogó 
asszonyokkal a középen, ez nem istenbizonyíték? És a kettő 
között kiejtett szavak, amelyek még a szenvedésnek csúcs- 
pontján is elterelik a sírok lelkét az Ő Szenvedésétől és em- 
bersorsokra, emberlelkekre, emberszívekre terelik . . . utolsó 
erőkből valók ezek a szavak Jeruzsálem leányaihoz . . . és 
nem látja meg senki, hogy mit jelentenek? 

Hogy az utolsó idegerőkből, az utolsó vércseppekből fa- 


171 


kadnak és az élet teljes kiszolgáltatottságának már utolsó fáj- 


dalmas sóhajtásai? Hogy ezek után már csak a kereszten 
szólal meg ez az ajak? 


A negyedik három: X., XI., XII. 


Még felállott egyszer. Hogy elfogadja a szégyent. Azt a 
szörnyű levetkőztetést. Nem a sebek felszaggatását, hanem a 
Test köntöstelenségét. Fájnak a szemek. Kíváncsi, fürkésző, 
érdekességhajhászó szemek. Tömegszemek, kárörvendő, 
bosszúálló szemek. A megfeszítésre éhes szemek, akik látvá- 
nyosságért jöttek: megnézni három keresztre-feszítést. Ezek 
a szemek láthatatlan sebeket ütnek most a láthatók fölé. 
Mélyebbre ütnek, mert a lelket gyötrik. Az Isten szemérmét 
sebzik. 

Ez a három pillanat a megváltás legmélye: a szégyen, a 
szegek és a halál. 

Milyen háromság? 

Van a testben a lélekkel szemben valami megalázó. Ez 
nem volt Isten tervében, O a lélekkel át akarta isteníteni a 
testet a maga teljességében. Ennek a szándéknak emléke 
csendül fel abban a szavában, amelyben a tökéletességre hív, 
olyan tökéletességre, mint a „Mennyei Atyá”-é. 

A testtel egyesült léleknek volt szánva ez a szó, mert az 
, ember" legelső gondolata az Istenében élő, Istenével 
együttélő, testes lélek volt. Ezt nem felejtette a Háromsága 
mélyén lakozó Második Személy. De a test az első engedet- 
lenségben megkívánt valamit, és magaslatáról lebukott a lé- 
lekkel együtt. Akkor született a testre boruló, a testet födni 
akaró szemérem. Azelőtt nem volt miért szégyellni a testet. 
Abban az istenbemerülő gyermeki egyszerűségben az nem 
volt rejtenivaló. 

De most az. Ebben a pillanatban, mikor letépik azt a var- 
ratlan ruhát, már ráborul a testre a szemérem köpenye és 
már fájdalmas a meztelenség. Már nem egyéb, mint a kiszol- 
gáltatottság szimbóluma. Neki is az, mert az embertestet 
minden terhével együtt vette fel - kivéve a bűnt. 

Mert éppen a bűn ellen vette fel. És minél megalázóbbá 
vált a léleken a test, annál súlyosabb a megváltás. Ezzel a 
szégyennel most a testnek eredeti szépséges rendeltetését 
kell visszavásárolni. Mikor ez a Test most a szemek elé ke- 
rül — amint levonják róla azt a varratlant -, ennek a rejtőzés- 
nak szent kötelme válik gyötrelemmé. 

Milyen jó lesz már nem állni! Kevesebben látják! Milyen 
jó lehanyatlani a Fára . . . arra a Fára, amely minden időkre 
Megváltásunk Fája lesz. 

Pedig most már a szegek vannak a soron. Emberkezek 
hozták a Hegyre, emberkezek illesztik a csukló legfájdalma- 
sabb pontjára és emberkezek mérik rá a koppanó ütéseket. 
Akikért van ez az egész Divina Commedia, a Legeslegmé- 
lyebb Valóság ezen a Hegytetőn. Mert az, amit ez a tömeg 
lát, amit megnézni jött, előre megírt színjáték. Ott van 
Izaiásnak és a többinek lapjain, belerajzolta a jövendő azok- 
nak jelenébe. Isteni mű az emberek számára, meg volt írva 
előre, de az Igéretnek Eletté kellett válnia. Az Emmanuel- 
nek megvalósulás kellett, és ez a , kellett" most megvalósul 
ezekben a koppanásokban, amelyek elhangzanak a Terra 
bolygó egyik sarkától a másikig. Akinek keresztüljárják izü- 
leteit és aki szédítő fájdalmában is eszmélő marad, az tudja 
most, hogy a kalapácsnak ezek a szegekre zuhanásai pecsé- 
tek. A kalapácsoló nem tudja, hogy ütései Örök Akarat Mű- 
vére teszik a pecsétet, amelynek piros vérszíne van. 

Mert vér kellett Földnek. Csak Vér menthette meg. Mi le- 
het a bűn, hogy ekkora az ára? Hogy rá kell szegezni miatta 
az Emberfiát a Keresztre, erre a boldogtalan Fára, amelyen 
kivirágzott az Ember Üdvössége!? 

Mert még tart a művelet, a leírhatatlan percek, beleroskad 
a lélek, ha beleáll ebbe a múltba, mely nem válik múlttá so- 
ha. És bele kell állania mégis, vissza kell néznie rá és akkor 
már nem múlt, hanem szívettépő Jelen, amelyben hangza- 
nak az ütések. 

Igen, idehangzanak az évezredek és a messzeségek távlatá- 
ból, ezekben az ütésekben a planéta élete egyetlen Jelenné 

tornyosul. Már nincsenek percek, nincsenek órák és évezre- 
dek, csak az a koppanás van, amely éppen most hangzik és 
amellyel egy Embertestet szegeznek fel a Fára . . . 

Már rajta van, jól van, már fel lehet állítani. Készen a mé- 
lyedés. Megsebezték a Földet, hogy szilárdan álljon a Ke- 
reszt. 

És áll a Kereszt . . . 

És még él, aki rajta függ. 

Megszólal mellette az a Dismas. Annak ráömlött a lelkére 
a kegyelem: — Emlékezzél meg rólam . . . 

Ezt az Atya küldi a Kereszten Függőnek. Hogy lelket 
menthessen az utolsó óráig. A legelsőt a beteljesedés után. 
Ez a Dismas az eljövendő emberiség előképe. Az egész tör- 
ténelemnek nincsen más célja, mint az, hogy a bűneibe me- 
rülő emberiség ezzel a szóval forduljon a Kereszt felé, Aki 
keresztté szegeztette magát: 

- Emlékezzél meg Rólam! Ez az első embermegváltás. Az 
első, akit most hazavisz. Így akarja az emberiséget. Mert 
mindenkinek szól ez a: „Ma velem leszel . . ." Ma és min- 
dig. Azért függök itt . . . 

Anyját még nem viszi magával. Az ő jelenléte még kell a 
földön. Hozzátartozik a Megváltáshoz, hogy Ő itt maradjon. 

A Keresztről adja neki testamentumát. Most már nincs 
több dolga itt. Elvégzett mindent. Emberlelkére pedig rábo- 
rul a keresztút gyötrelmének legnagyobbja: a színtelen, 
hangtalan üresség, a lélek teljes magánya, aki elszakítva érzi 
magát Istenétől. Az emberlélek istenkereső igényének teljes 
megtagadása. Most az Atya magárahagyta őt: 

,s : . . lamma szabaktani . . ." 
ez a szó a Megváltás művének legmélyebb pillanata. 

. mikor Isten magára marad a Keresztjén: csak a Ke- 
reszt . . . csak a Kereszt . . . 

Most már lehet hazatérni. Most már lehet az Emberlélek- 
nek teljes eszméléssel visszamerülni Háromságának mélyé- 
re, amelyet soha el nem hagyott. 

. . . és lehajtotta fejét . . . 

A megérkezés: XIII., XIV. 


Ami belőle itt van: mozdulatlan test. A lehunyt szemek. 
Sürget a temetés. 

Jön a Szabbat és sietni kell. Pilátus odaadja a Testet. Csak 
ő adhatja oda. Es József viszi a hótiszta gyolcsot. Hol nőttek 
azok a szálak, amelyeknek ez volt a rendeltetése? 

És Nikodémus hozza illatszereit. Az asszonyok pedig 
könnyeiket. János szótlanul cselekszik. Mária mossa Fiának 
sebeit. Hideg, emberi tények, a Testet szolgálják. 

Azt most nem látni, mi van mögöttük. A fájdalomnak mi- 
lyen viharzása, a szeretetnek milyen emésztő fájdalma. Ez 
most nem létezik. Cselekedni kell. 

A Test most tetteket követel. 

Hanyatlik a nap. Közelít a Szabbat. Amikor az Úr megpi- 
hent. 

Most is megpihent az Úr, Anyja karjaiban a Teste. 

És emberlelke? Az most nem látszik ide. Az a Golgota 
orchesztrája mögött van. A Test pedig magára maradt. Vi- 
szik a sírüreg felé. József talán magának készíttette. Nem 
tudta, hogy előbb kell valakinek, Akinek halálától megren- 
dül a Föld és elsötétül a Nap. 

A Testet pedig leteszik a sziklakőre. Rápillantanak még- 
egyszer. Mária utolsó tekintete végigsimogat rajta. El kell 
menni, mert közelít a Szabbat, az Úr pihenésének napja a 
Teremtés után. Megérkezés. 

Most pedig az Úr pihenésének éje van a Megváltás után. 
Ez is megérkezés. 

Kimennek. Odahengergetik a követ. Sötét lesz a Test kö- 
rül. Kezdődik az éjszaka közé iktatott Szabbat negyven órás 
éjszakája. 

— Haec nox . . . Haec nox... 

- A Testem Éje . . . 

—- Idehívtalak benneteket erre az éjszakára. Csend van és 
sötét. Egészen magunk vagyunk benne. 

Minden lélekkel kettesben, mintha csak maga volna mel- 

lettem és mégis úgy, hogy mind egymást is tudják. Mert 
most születik meg az a karizmás egység, amelyet ember- 
életemmel vásároltam. 

- Veled beszélek. Az a „három óra tájban” azzal a , befe- 
jezéssel” megkezdett valamit. Új lelki valóság indult létnek. 
Mikor a szemem lezárult, az üdvösség kapuja kinyílott. 
Megváltozott az emberiség egész jövendője. A tied is. 

- Szükséged volt erre a negyven órás éjszakára és öröktől 
fogva megadatott ez neked. 

- Ez az éjszaka fénytelen és néma. Azért kellett kialudni 
minden fénynek, hogy te majd világosságba öltözhessél. 
Azért kellett elnémulni minden hangnak, hogy majd éne- 
kelj. 

Ebben az éjszakában öleli át egymást a Múlt lelkek és az 
Eljövendő lelkek sokasága. Akik már kiléptek a testből és 
akik még nem léptek be a testbe. Mert Atyám gondolatában 
mindörökké vannak és úgy veszik most körül a testemet, 
amint az Örök Akaratban való létük azt megengedi. 

- Valamennyit látom. Elborítják a Földet, telítik maguk- 
kal a planétát burkoló szféráit és mind egyre néznek. Ök 
azok, akiket az Atya nekem adott. Mindegyik az enyém. 
Csak Istenben fakadt, Istenből kisugárzott emberlélek fogad- 
hatja őket be ebben a sóvárgó szeretetegységben, amelyben 
nagyobb az én szeretetem, mint együttvéve valamennyié. Ez 
az éjszaka az Isten szeretetének és az emberiség szeretetének 
egybeforrása. 

- Érezd meg ezt a kettős értelmet. Isten szeretete az is, 
ami Istenből árad az ember felé, és az is, ami emberből árad 
Isten felé. És az emberiség szeretete az is, ami az emberiség- 
ből árad Isten felé, és az is, ami Istenből árad az emberiség 
felé. Ezen az éjszakán a Föld Istenszeretetbe burkolózik. Uj 
ruhája van, soha még így fel nem öltözött. 

- És ebben a szép köntösben áll az Atya előtt, akinek pil- 
lantása előtt nincsen sötétség, mert a ránézése maga a vilá- 
gosság. Csak ember tud sötétben lenni. 

- Ezekben az órákban neked még sötét van. Mellettem 

térdelsz a kripta kövén és megcsókolod azt a követ, mert 
szeretsz nagyon engem. Ezzel a hideg testemmel most meg- 
tüzesítem a lelkedet. Ezért a te tüzedért van ez az éjszaka. 
Azért hűlt ki a Testem, hogy ti égjetek. Minden szeretete- 
met rátok árasztottam. 

- De nem fogyott el, ha oda is adtam. Ismeritek a törvé- 
nyét. Az a természete, hogy a fogyasztás növeli. Minden 
osztogatás szaporítja. Mint azt a Kenyeret, amelyet akkor a 
, sok fűre" letelepedteknek adott. Szeretetszimbólum volt. A 
Szeretet határtalanságának képe. Ehető valóságraválás. 

- Nem fogy el a szeretet, a csend és a sötét nem árt neki. 
Mindent növekedésére fordít. Azt is, ami öröm, és azt is, 
ami fáj. Az öröm és a fájdalom síkjánál magasabban él. Jöjj 
velem oda, ahol a Szeretet él. 

- Valaki már ott van velem. Egymaga. Akinek karjaiba 
tették tegnap a testemet. És akinek hite most az egyetlen 
mécs az elsötétült Földön. 

- Az Asszony... az én Anyám. Jöjj velem. Most téged 
teszlek az ő karjaiba. Engem ölel benned, mert én adtalak 
neki. 

- És mind a felém forduló megszámlálhatatlan arcokon, a 
múltnak és az eljövendőnek arcain, felsugárzik a Szeretet. 
Ez az asszony a hitével sugároztatja rájuk. Mert egyedül az 
O sötétjének van mécsese. Azért lakik magasabban, mint az 
öröm és a fájdalom, és azért szereti őket egyformán. Talán a 
fájdalmat jobban szereti. Mert az öröm megajándékoztatás, 
a fájdalom pedig ajándékozás. És az én szívemen az ő ke- 
resztúti fájdalmának ajándéka. 

- Ott más a levegő, ott más a fény. Ott szállong a Lélek 
fuvalma, mely ott fú, ahol akar. Ezt most itt a kriptám mé- 
lyének sötétjében mondom neked. Azt az országot ezen a 
sötéten vásároltam meg számodra. Sohasem jöhettél volna 
oda. 

- Most már jöhetsz, de kell az akaratod. Azt akarom, 
hogy valamennyien eljöjjetek velém. Ez a csend és ez a sötét 
mindenkit az üdvösségre hív és az út azon a hegyen át vezet. 
Az akaratodat kérem. 

— Nem kell messze menned. Ő itt van mellettem. A leges- 
legközelebb hozzám. Ha leborulsz a sziklakőre, köntöse szé- 
lét érinted. Meg akarja fogni kezedet. 

— Ne félj. Add ide az akaratodat. Ha tested alszik is, lel- 
ked virraszt. Látod, az én testem is alszik most és a lelkem 
beszél hozzád. Ember vagy, és hasonlítasz hozzám, mert én 
hasonlítani akartam hozzád. Teérted. 

— Ha tehát a tested alszik, a lelked virraszt. De úgy kell 
elaludnod, hogy az akaratod az enyém. És akkor minden lé- 
legzeted, szívednek minden dobbanása nekem énekel. Még a 
holttest csendje és sötétje is. Mint ahogyan most látod, 
amint térdelsz a kripta kövén, hogy ez a Test most mondja a 
legszebb Completoriumot az Atyának. Mert a lelkem vir- 
raszt és cselekszik. 

- Megvédem alvó testedet. A saját lelkeddel védem, mert 
a lelked nem alszik soha. Mert nekem adtad az akaratodat. — 
Amen. 

- Nektek ma felkelt és most már elhajlott a déltől a nap. 
Egyszer fordult a planétátok, mióta testi szemeimet lezárta a 
sötét. Ti virrasztásban vagytok az én áthatolhatatlan fátyo- 
lom mögött - velem. 

— Virrasztjátok az Istent. Annak a Testére hajlik a lelke- 
tek. Itt maradtatok a lelketekkel, akárhol van, volt, vagy lesz 
a testetek. Mert ez a negyven óra ki van hasítva az Időnek 
szenvtelen folyásából. Ez a negyven óra most sötétben tartja 
a testemet és ezt a sötétet én a szeretet gyászkendőjének ér- 
zem. Ugy borul rám, úgy fedezi be a testemet, mint az em- 
beriség anyagtalan gyászfátyola. 

- Ez a sötét egészen közel van hozzám. Közelebb, mint 
egy fekete selyem szemfedő. Mert egészen hozzám simul és 
egészen betakar. Arcom legfinomabb, hajszálnyi mélyedése- 
ihez simul. Testhezálló selyemfátyol. Így szeretne ölelni az, 
aki nagyon szeret. És így öleltek ti most engem. 

— Most, hogy így egészen hozzám simultok, egészen érez- 
lek benneteket és ti egészen éreztek engem. Így ölelni csak a 
sötétnek legmélyén lehet. De ez a sötét termékeny sötét. Eb- 

ben az egymáshoz simulásban jövendő van. Új ének indul és 
minden hangszer hangolja önmagát. Mert hangszerek vagy- 
tok, szólamok voltak, vannak, vagy lesznek mindeniteknek 
szánva és most erednek, ilyen néma összesimulásban ered- 
nek azok a hangok, amelyek majd a ti Új Dalotokat into- 
málják, ha ez az éjszaka majd elmúlik. 

- Most még a csend énekel itt. Az én Csendem és a ti 
csendetek. Erre a fekete selyemfátyolra íródik most a kottá- 
ja. Halljuk előre, ti is, én is, azzal a titokzatos belső hallás- 
sal, amelyben születnek a Hangok Mestereinek remekművei 
azzal a termékeny, hangtalan hallással, amely minden Új 
Dalt teremt. Most még csak ígéret a dal, de a legtitokzato- 
sabb zengések némán születnek és fénybetűkkel sötét lapok- 
ra íródnak. 

— Még fordul a planéta, még világos a nagy kövön kívül, 
most Szabbatot ülnek az enyéim sírnak azok, akiket az Atya 
nekem adott. Az én sötétemet, a testem sötétjét az ünnep 
nem oldja fel. Fénye nem tör be hozzám és hozzánk, akik 
most velem vagytok és ma, ezen a negyvenórás éjszakán 
nem is akarjuk a fényt. 

- Mert órája van mindennek a pergő időben, és ezek az 
órák a látszólagos legyőzetés órái. „Mi pedig reméltük . . ." 
hallom majd az emmauszi úton szomorú lelkekből. Most, 
most az enyéim mind a Testem éjét élik. Nem gondolnak 
sok régi szavamra, most mélyen kell lenniök és a , mélység- 
ből" kell kiáltaniok. 

- Te pedig, akiben a teljes földkerekség minden nekem 
adott lelkéhez beszélek, te pedig, aki homlokoddal a szikla- 
kőhöz, lelkeddel pedig a rámboruló sötétségben hozzám si- 
mulsz, te pedig, te ember, aki most nézed ittfelejtett testemet 
és nem tudod, nem is kérdezed, merre jár a lelkem, te pedig, 
te nekem adott ember, aki nem érted, mi ez, nem érted fáj- 
dalmad rabláncát, te pedig most emeld fel az arcodat. Mert 
ezen az éjszakán, ezen a leghosszabb és legsötétebb éjszaká- 
ján a Földnek, egészen egy lettél velem . . . 

- Ide jöttél meghalni, ezzel az enyém lettél. Most már ott 

vagy Atyám választottai között. Nem te választottál, téged 
választottalak. 

— Kergeti a lelkem az órákat és sietteti a perceket. Aka- 
rom, hogy fussanak, mert jutalmazni akarlak azért, hogy ne- 
kem adtad az akaratodat. 

- Idelátszanak sötétségembe a távoli jövendők szentelt tü- 
zei, a nagyszombati tüzek és a tüzek körül a felgyúló lelkek. 
Mind, mind itt vagytok most, akik a tüzeket majdan kö- 
rülálljátok és bevonultok az Én Házamba. Ámen. 

- Az Éjszaka utolsó óráiban vagyunk . . . 

- Ez még az összegyötört Test. Ez még a minden lelkek 
gyászának fátyolába burkolt mozdulatlanság. Ez még a ,„ha- 
lál" csendje. 

— De most belefut a jelenbe az Egész Múlt és az Egész Jö- 
vő. Pillanattá izmosul ez az Isten. Ez a Test a Második Sze- 
mélyből kisugárzott Ember Teste. És most az Idő Végtelen- 
ségéből idehallatszanak mindenfelől: Lumen Christi! 

- Emberek éneklik. Itt vannak mind, akik éneklik, hal- 
lom a hangjukat és mind, akik hallgatják. Látom a lelküket. 

- Mégis itt van a Csend. Ha énekel is benne a Múlt és a 
Jövő. 

- Ez a csendbeborult ház most a Végtelenné tágul. Mert 
rásugárzik az Isteni Akarat. 

— Te pedig felemeled az arcodat a kripta kövéről, mert 
keresztülfut a lelkeden valami felfoghatatlanság. A virrasz- 
tás mozdulatlansága megszünt. A Csendben most a Végtelen 
felől közeleg és átzengi lelkedet a , Sanctus". 

- Mind itt vagytok. Lelketek koszorújában áll ez a Ház, 
ez az utolsó földi hajlékom, a Testemnek utolsó Háza. 

- Most végigsugárzik rajtatok földi életemnek minden ke- 
gyelmi fényessége. Ez az Elet a két Barlang között. Ahol in- 
dultam és ahova megérkeztem. Ahol a testem elindult és 
ahol a testem megpihent. - Ennek az életnek vagytok kísérői 
itt és most, az elmúlás házában. Felejtitek, hogy még a sír- 
ban vagyok? 


180 


- És hogy még emberlelkemtől elvált testemmel úszik 
planétátok az Űrben? 

- És hogy még tart a negyven órás éjszaka? 

- Te pedig, akiben mindnyájatokhoz beszélek, aki fel- 
emelted arcodat a kripta kövéről, aki a legszentebb ijede- 
lemnek mélységes rezzentségében nyitod fel szemedet, te pe- 
dig valóban elfelejted most, hogy a halál házában térdelsz. 
Mert most elfogott a sejtelem, hogy ebből az Élet Háza lesz. 

— Közel a Pillanat. Akkor lesz teljessé, mikor a Sanctus és 
a Lumen Christi találkozik. Mikor az angyalének és az em- 
berének egyetlen kórussá olvad. Mikor felfénylik ez a sötét 
és amikor ez a halálház, mely most várja a Csodát, a halál 
legyőzésének hajlékává lesz. 

- Mert most van a Perc... 

- Állj fel és tárd ki karodat! 

— Mert fényes lett ez a sötét a Testnek fényétől. Mert 
visszament Testébe a Második Személy és már nincs korlát 
a Testnek, már nem használ a kő, a pecsét, az őrök, mert 
más erő indul most cselekvésnek. Milyen egyszerű neki le- 
győzni a halált. Mikor betelt a pillanat, megújítja Testét és 
felölti újra. Mert ez az Ő Teste. 

- Az Én Testem. Ugyanaz, amit a Kenyérben adtam nek- 
tek. 

- Most pedig jöjjetek velem, ti minden idők lelkei, akiket 
nekem adott az Atya. Velem maradtok örökre. Akik átvir- 
rasztottátok velem a testemre boruló éjszakát, most jöjjetek 
velem a Vasárnap fényességében. 

— Ettől a pillanattól újra megmozdul a Föld, lépteim föld- 
je. Megremegett a fájdalomtól és most megremeg az öröm- 
től. Angyala elgördíti a követ, amely , igen nagy vala". El- 
gördíti híveim számára. Mert majd keresik a testemet gon- 
doskodó kezeikkel és be kell várni őket üzenetemmel. Ök 
pedig, akik , őrizni" akartak engem, most , mint a holtak". 
Mert síromnak zárát akarták őrizni. Pecséttel harcolni a 
Feltámadás ellen. Kőházzal sem lehet. Mert Angyala van a 
Földnek. És földrengések a rezzenései. Szellemi valóságok 


181 


telítik a Mindenséget és a csillagok örök törvényeit ők viszik 
teljesedésbe. Az ő , Sanctus"-énekük a , szférák zenéje" és a 
csillagvilág minden mozdulata tele van az Úr dicséretével. 
Lélek a mozgató mindenhol és minden törvény az ő enge- 
delmességük. Mert nemcsak az embertestnek van lelke. Az 
Atya nem lelketlen gömböket szórt széjjel a mindenségben, 
hanem szellemiségével telítette a Mérhetetlent és minden 
teljesedést szellemre bízott. Engedelmes akaratukat termé- 
szettörvénynek hívja az ember. Mikor pedig az Örök Akarat 
kitéríti őket a Törvény kerékvágásából és mást kíván, mikor 
az ember csodát emleget. De a Törvény is Csoda. Mindkettő 
az O akarata. p 

- Most pedig megkezdődik a Föld megújult Elete. 

- Ti pedig mind, akik ebben az áldott üregben virrasztot- 
tatok velem, most suhanjatok vissza nektek szánt perceitek- 
be és míg testben tart az élet, maradjatok egészen az enyéim, 
mert elkértelek az Atyától benneteket. Számotokra újra per- 
cekké szóródik az Örök idő és majd nem értitek ezt a pilla- 
natot. Mig testben lesztek, nem is érthetitek, keressétek. Más 
dolgotok lesz. Egyetlen feladatotok minden élethullámzáson 
át enyémnek maradni. 

- Ismerlek benneteket, mint a pásztor ismeri bárányait és 
hazaviszlek benneteket minden szakadékon, minden viha- 
ron át. Mert ezen az éjszakán nekem adtátok a legnagyobb 
kincseteket, az akaratot, és én nektek adtam a mindig több 
SZERETETET 


Ugyanaz a Test 


Kiléptem emberi korlátaitok közül. Újra felöltöttem teste- 
met, nem , szellemtestet", hanem valóságos anyagi testemet, 
ugyanazt, amelyet József, János és Nikodémus a sziklakőre 
fektettek. Ugyanazt, amelynek éjszakájában velem virrasz- 
tottatok. 

Ugyanazt az összeroncsolt testet változtattam épségessé, 
nem kellett elporladnia, ugyanabba a Testbe öltöztem újra, 

mely a Kálvárián Anyám ölében pihent. Igazi anyagtesttel 
hatoltam át a záró sziklafalon, igazi anyagtesttel álltam 
Magdolna és a szent asszonyok elé, valóságos anyagtesttel 
mentem a Coenaculum zárt ajtóin át. Ez a test nem vesztett 
semmit valóságos eleven embertest voltából, mert Tamás a 
sebekbe mélyesztette kezét, és ujját és a tanítványok meg- 
vendégeltek engem. 

- Ugyanaz a test volt, anyagos test, az járt itt negyven na- 
pig és lábai nyomokat hagytak a földön. Ugyanaz, de telje- 
sen a léleknek alárendelten. És mert a lélek parancsa immár 
korlátlanul igent vált ki benne, tehát ebből az akaratból fo- 
lyólag áthatol az áthatolhatatlanon és megszünteti vagy újra 
felveszi súlyosságát. Mert korlátlan szerve akaratának. Ilyen 
lehetett a bűn előtt Ádám és Éva teste? És majd ilyen lesz a 
feltámadt tested. 

- Az is igazi test lesz. Ilyen, mint most az enyém. Táplá- 
lékra nincs szüksége, de hatalma van táplálkozni. Független 
a planétától, vonzásának enged akarata szerint, vagy elhagy- 
ja azt. Engedelmes szerve a léleknek és engedelmességében 
nem zavarja meg semmi. 

- Így járok most a földön - már nem emberi élet. Ember- 
fölötti élet. Mert aki átkelt a Halálnak vízén, annak megvál- 
tozott az arca, keze és szíve. — Azért nem ismeritek fel min- 
dig arcomat. Megdöbbenés fogja el a lelketeket. Megérzitek 
a természetfölöttit, a törvényentúlit, azt a hatalomtöbbletet, 
amelyet saját akaratom adott újrafelvett testemnek. 

- Ez nem befejezés. Ez kezdés. Most kezdem építeni Egy- 
házamat, a Testem helyett ittmaradó , Misztikus testet". Ti 
vagytok ez a Test, Ti mind, akik Testem éjszakáján velem 
virrasztottatok. Te is, aki arcoddal a földreborulva térdeltél 
sziklám kövén és akiben mindent elmondtam enyéimnek. 

Ámen! 

„VELETEK MARADOK" 


Most belépünk megújult életünkkel abba az örökkévaló 
Felső Terembe, ahol vár bennünket örökösen a Szentmise. 
Belépünk a lelkünkre fonódó Szentmiseláncok köntösében a 
belőlük a mi planétánkat beburkoló Erőtér védelmében, át- 
járatva ezeknek az Ott Egyetlenné valósuló Szentmisének 
tüzében, abban a folytonosan minden lelket magához ölelő, 
győzelmes Szeretetben, mely embermentéssel, ezen a mi 
Kozmikus Hazánkon, véglegesen itt akart maradni. , Vele- 
tek vagyok". 

Most belépünk véglegesen és mindenkorra (úgy mint a 
, fogadalmakkal" szokás, az Emberiségért, Szeretteinkért és 
magunkért szüntelenül fonódó „Miseláncok” örökösei) abba 
a Felső Terembe, ahol Jézusnak Örök Miséje lakik, amely- 
ben Ittmaradása csillagunk számára él, és ezzel a fogadalmas 
pillanattal örökké, és az időben pedig minden szándékunk- 
kal, folytonosságban ottmaradunk Vele, Aki ittmaradt ve- 
lünk. „Veletek maradok”. l 

Most belépünk szentmiseláncainkkal abba a Felső Terem 
Örök Szentmiséjéből reánk áradó, eucharisztikus Misetérbe, 
amelyből soha többé ki nem léphetünk, és amelyben folyto- 
nosan, mindeneszmélő pillanatban újra oda akarjuk adni 
magunkat ennek a planétánkat megszentelő Cselekvésnek, 
amelyet (eszmélve vagy eszméletlenül) folytonosan akarunk 
azzal a belénk oltott Szándékkal, amellyel a Teremtés előtt- 
ről már belénk oltott az Örök Megváltó Akarat. Most a mi 
teljes akaratszabadságunkat adjuk ehhez, amelyet egyedül és 
egyenkint mi adhatuk, és tesszük ezt Ott, a Szentmisén, az 
eucharisztikus Erőtérben visszavonhatatlanul, hogy teljes le- 
gyen a , Veletek maradok", mert mi pedig , Vele mara- 
dunk”. 

„Veletek maradok”. Ennek az Ígéretnek teljes megvaló- 
sulása az Eucharisztia. De az Eucharisztia teljes megvaló- 

sulása az eszméletközösség, ennek a Velünkmaradásnak 
másik érem-oldala, a mi Velemaradásunk. Lehet az eszmé- 
letünket úgy beállítani, hogy mindig abban az Isten-Készen- 
létben legyen, amely minden egyéb cselekednivalónak rej- 
tett belsejében minden tettünk, gondolatunk, érzelmünk, 
minden mozdulatunk mozgatója legyen. Ez a tudatbeállítás 
nem jelenség, hanem lét. Ha róla beszélek, az nem fenome- 
nológia, hanem ontológia. Azt is mondhatnám, hogy nem 
, eszmélet", hanem , lélek". A , Veletekvagyok"-ra csak a 
„Veledvagyunk” a válasz. És ennek a Veledvagyunk-nak 
emberi megvalósítása az a Jelenlétünk abban az Örök Szo- 
bában, ahol az a , Vacsora" lefolyt egy öröklétté avatott pil- 
lanatban. És mi pedig csak ilyen emberiesen, csak úgy tud- 
juk megfogalmazni ezt a valósulást, hogy , ott vagyunk", 
létileg ott vagyunk, szándékkal és ígérettel folyton Vele va- 
gyunk abban a Felső Teremben. És onnan nem lépünk ki 
soha, mint ahogy Ő a Földről nem távozik soha. Az, hogy 
az én lelkem a Coenaculum-ban akar lakni, egyszerűen a 
Velünklétre adott válaszunk, az a Vele-Lét, amely beállít 
bennünket abba a Misetérbe a Miseláncaink adta értelem- 
ben, s ebben az együttlétben egyesít bennünket az emberi- 
séggel abban az egyetlen Akaratban, amellyel O kimondotta 
a Testem, a Vérem, az Emlékezetem és a Cselekedjétek sza- 
vakat, és amelyekkel a Mindenség Szentmiséjévé tette az O 
Vacsoráját és örök templommá a Coenaculumot, ahol en- 
nek az erejével most már együtt lakhat Vele az emberiség. 

Hogyan marad velünk? 

Az ideszülető és innen meghaló emberiségre boruló Meg- 
váltásának teljes erejével. Azzal, hogy szándékában és ígé- 
retben mindenkit megváltott ezen a planétán és megváltott- 
jaival együtt akar maradni. Mondja ugyan, hogy elmegyek 
, Atyámhoz és a ti Atyátokhoz", de mondja és megvalósítja 
azt is, hogy velünk marad. Ez nem ellentmondás, a két for- 
mailag ellentétes Igének két igazság-értelme van. A , jobb 
nektek, ha én elmegyek" a Szentháromság létére vonatko- 
zik, az a , veletek maradok" pedig istenemberi ittlétére vo- 

natkozik. Ez a kettős lét, az Istenlét és az emberlét néz 
reánk azzal a két Arcával, ami Egy. Ezen nem kell töprenge- 
nünk, mert akárhogyan értjük is, O megvalósította. Ez a pla- 
nétalét a teljes Szentháromság ténye és a , Veletek mara- 
dok" ennek az istenemberi szándéknak megvalósulása. Ez 
minden emberre kiterjed, aki ideszületik és meghal innen, és 
ez az , ittmaradás" a szentmise, mely az egész emberiségé 
egyenkint és egészben is, az Emberfia isteni szándéka sze- 
rint. Ebből a szándékból fakadnak a szentmiseláncok min- 
den ideszülető ember számára és ezek a szentmiseláncok a 
Földön az isteni erőtér hordozói és elosztói; a mennyei szol- 
gálatra teremtett Angeloszok szüntelen tevékenységén át. 

CONFITEOR 


SZENTMISE 


Megvallom az Atyának 

És Szűz Máriának 

A Világ Szeplőtelen 
Királyasszonyának 
Hatalmas Szent Mihálynak 
Jézus Jánosának 


Szent Péternek, Szent Pálnak 


Atyának s Fiának 


Hogy én sokat vétkeztem 
Sokat tévesztettem 
Gondolattal és szóval 
Megtenni-valóval 
Szándékkal és tettekkel 


:Rontott szeretettel 


Oh! Én vétkem, én vétkem 


En nagy vétkességem 


Megkérlelem Máriát 
Istennek Szent Anyját 

A Világ Szeplőtelen 

Szűz Királynéját 

Szent Mihály főangyalnak 
Mennyei hatalmát 

S a pusztába kiáltó 

Szent Jánosnak hangját 


Péter és Pál apostol 
Hithirdető ajkát 

Minden szentet s az oltár 
Misemondó papját 


Imádkozzék érettem 

KYRIE 


CREDO 


188 


Szentek egyessége 
Mentsen meg Istenemnek 
Örök kegyessége 


Irgalmazz énekem 
Jó Atyám Istenem 
Irgalmazz énekem 


Kegyelmezz Jézusom 
Megváltó Krisztusom 
Kegyelmezz Jézusom 


Irgalmazz minekünk 
Szentlélek Istenünk 
Irgalmazz minekünk 


Hiszek az egy Istenben 

Az Örök Atyában 

Mennynek, földnek, mindennek 
Teremtő Urában 

Alkotta a láthatót 

S minden láthatatlant 

Földi testbe emberi 

Lelket halhatatlant 


Hiszek az Úr Krisztusban 
Az Atya Fiában 

Ki öröktől születik 

S benne él az Atyában 
Isten a nagy Istentől 
Nem teremtetésből 

De az Atyaistenben 
Örökös nemzésből 


Egylényegű, egyszavú 

Az Istenatyával 

Ki örökké egyesül 
Egyszülött Fiával 

Aki által lett minden 

S ki a magas égből 

Ugy szállott le üdvünkért 


Szentlélektől megfogant 
Választott anyjában 

S emberré lett méhének 
Áldott hajlékában 
Miérettünk szenvedett 
S péntek délutánján 
Pilátusnak szavára 
Függött keresztfáján 


Meghalt mindannyiunkért 
: Fájáról levették 

És az Írás elmondja 

Hogy kősírba tették 
Leszállott a pokolnak 
Sötét tornácába 

Hogy elvigye övéit 

Atyja Országába 


Feltámadt és mennybe ment 
Ül az Atya jobbján 
Dicsőséggel visszajön 

Az ítélet napján 

Élőknek és holtaknak 
Félelmes bírája 

El nem múló házának 
Örökös Királya 

Hiszek a Szentlélekben 
A nagy éltetőben 
Mindeneket újító 
Elevenítőben 

Abban, ki a Teremtő 
Mennyei Atyától 
Örökösen származik 

S egyszülött Fiától 


Prófétákkal mondatta 
Minden igazságunk 

Kit Atyával s Fiúval 
Dicsérünk és áldunk 
Hiszem, hogy a Szentegyház 
Apostoli Egyház 

Általános örökös 
Egyetlenegy szent ház 


Vallom, hogy a keresztség 
Istengyermekké tesz 
Várom, hogy a másik lét 
Ujjáteremtés lesz 

S a feltámadt igazak 

Isten országában 

Halál nélkül élnek majd 
Örök vigasságban 


OFFERTORIUM 

Fogadd tőlünk égi Atyánk 
Mindenható Isten 

Ezt az örök áldozatot 
Melyet Fiad itt lenn 
Szeplőtelen adományul 
Valóságra váltott 

Mellyel a mi bűneinkért 
Hozzád felkiáltott 


PREFÁCIÓ 


Bántásaink, mulasztásaink 
Árát megfizette 

Minden igaz keresztényért 
Színed elé tette 

Élőkért és megholtakért 
Hogy üdvükre váljon 

És hogy minden emberlélek 
Hozzád eltaláljon 


Fölajánljuk Néked Uram 
Üdvösségünk kelyhét 
Jóságodhoz esedezünk 
Vedd el bűnünk terhét 
Illatozva szálljon Hozzád 
Üdvösségünk ára 
Fölségednek trónja elé 
(Istenséged színe elé) 
Egyházunk javára 


Égiekkel ünnepeljünk 
Angyalokkal énekeljünk 
Minden lélek beleszóljon 
Istenünkre mosolyogjon 


Jön az Isten, közelít már 
Várja itt az ékes oltár 
Készülődik egek népe 
Jön az Isten embersége 


Egek küldik, föld is hívja 
Golgotáját megújítja 

Minden átok megfélemlett 
Nem halál, ez győzelem lett 

SANCTUS 


Üdvösséget hoz az Isten 
Keze kint vár a kilincsen 
Miénk már a Teste-Vére 
Hazajött a Szentmisére 


Szent, szent, szent 
Az Ur a mennybe fent! 


Mindenségnek Istene 
Égen, földön minden lélek 
Dicsérettel van tele 

Zeng a lelkem is vele 


Szent, szent, szent 
Az Ur a mennybe fent! 


Áldott az Úr nevében 
Itt jön égi fenségében 
Égnek, földnek Istene 
Hozsannázzunk mind vele 


Szent, szent, szent 
Az Ur a mennybe" fent! 


KÁNONVERS 

És azon az éjszakán 
Kenyerét kezébe vette 
Temetése szent torán 
Érintéssel megszentelte 


HÁLADAL 


És azon a vacsorán 

- Legszentebb volt az az este 
Ne csodálkozz e csodán — 
Megmondta hogy AZ A TESTE 


Aztán felvette a bort 
Poharában felemelte 
Ezzel a , halotti tort" 
Keze élő torrá tette 


A bor nem az ami volt 
Megújult a szent igére 

Így lesz élő ami , holt" , 
Megmondta hogy AZ A VERE 


Ez a Test és ez a Vér 
Ittmarad most mindörökre 
Mert Isten az emberér" 
Leszállott a földi rögre 


Íme Ital és Étek 

Rábízta az emberekre 

S szólt. EZT CSELEKEDJÉTEK 
AZ ÉN EMLÉKEZETEMRE! 


Ez a Test és ez a Vér 
Mostan végtelenné tágul 
Mert Isten az emberér" 
Szűzet hívott meg Anyjául 


Szentlélek kegyelmével 
Szűz leánynak lett magzata 
És tőle vett vérével 
Pecsételte meg Golgota 

Kilépett a testéből 
Magát újrateremtette 
Sziklasírban fektéből 
Hazaszállott emberlelke 


Hazament és ittmaradt 

Átjárta a Mindenséget 

Őrizzük felhők alatt 

Őt, az OLTÁRISZENTSÉGET 


ÚRFELMUTATÁS UTÁN 

Uram Jézus mindenható 
élő Isten egy fia 

Kit az Atya szándékából 

Szentléleknek jóvoltából 

Világra szült Mária 


Haláloddal a világot 

új életre keltetted 
Szent Tested és Véred által 
Vétkeinktől s minden kártól 
Szabadíts meg engemet 


Add, hogy amit Te parancsolsz 

mindig híven kövessem 
Tőled soha el ne váljak 
Kívüled mást ne kívánjak 
Lelkem újra szülessen 


Ki mint Isten az Atyával 

, és az örök Lélekkel 
Ur vagy és betöltesz mindent 
Szegény emberlelkeinket 
Áldással és élettel 


PATER NOSTER 


Miatyánk ki Isten vagy 
Fenn a mennyországban 
Szenteltessék a neved 
Itt s a magasságban 


Jöjjön el az Országod 
Akaratod légyen 
Teljesüljön mindenhol 
Földön és az égen 


Mindennapi kenyerünk 
Add meg nekünk mára 
Bűneinket bocsásd meg 
Lelkünk váltságára 


Amint mi megbocsátunk 
Minden megbántónak 
De Te utat ne engedj 

A kísértő szónak 


Szabadíts a gonosztól 

E földi rabságban 
Miatyánk ki Isten vagy 
Fenn a mennyországban 


AGNUS DEI 


Bűneinket égi Bárány 
Szent Vérednek drága árán 
Mind elveszed 

Irgalmazz! 

Bűneinket égi Bárány 
Szent Vérednek drága árán 
Mind elveszed 

Adj békét! 


* 


Uram Jézus Te mondottad 
Híveidnek régen 

, Békét adok szétárasztom 
Az emberiségen” 


Ne nézd Uram kik vétkeztek 
Nézd Egyházad népét 
Üdvözítő szent hitével 
Bocsáss reá békét 


Velünk vagy és velünk maradsz 
Válj jövőnk őrévé 
Századoknak századain 
Örökkön örökké 


COMMUNIO 


Nem vagyok rá méltó 
Hogy a lelkembe szállj 
De csak szóval mondjad 
Jézus, Te nagy Király 


S meggyógyul a lelkem 
Szent érintésedben 


Magamhoz veszem az 
Életnek Kenyerét 
Megváltóm szent Testét 
S hívom az Ur nevét 

Uram Jézus Krisztus 
Testednek vétele 
Méltatlanságomban 
Lelkemnek étele 


Ne szolgáljon nékem 
Éltem bánatára 


Lelkem halálára 
Hanem jóságodból 
Meggyógyulására 
Örök oltalmára 


ÁLDOZÁS UTÁN 


Te bennem élsz 
En Benned élek 
Tiéd e test 

S Tiéd e lélek 
Enyém e perc 

S az örökélet 


+ 


Mária tette 

Hogy Tiéd lettem 
Örök szándékod 
Teljesítettem 

S meghalván - Benned 
Ujraszülettem 

HÁLAADÓ VERSES IMÁDSÁGOK 


Bárhová térdelsz 
Énelém térdelsz 
Bármerre nézel 
Szemembe nézel 
Bármire gondolsz 
Bármi a vágyad 
Engemet gondolsz 
Én vagyok nálad 


Jézus, Jézus tied vagyok 
Tölts be engem lelkeddel 
Borítsd reám szent palástod 
Irányíts a kezeddel 
Szabadíts meg bűneimtől 
Szentelj meg a neveddel 
Rendelkezzél mindenemmel 
Csak a Szíved ne vedd el! 


ak 


Hadd legyen egy Jézus-hívás 
Szívem minden dobbanása 
Hadd legyen egy lélekmentés 
Ajkam minden sóhajtása 


Minden álmom ébredésem 
Minden munkám pihenésem 
Orömöm és szenvedésem 


Hadd szálljon az Úr szavára 
Irgalmának asztalára 

Mi Övé ne tudna lenni 

Ne maradjon bennem semmi 


Hadd legyek így megszentelve 
Szeretetben átölelve 
Irgalmának örök kertje 


ÜDVÖZLÉGY 
(AVE) 


Van még egy mennyei szöveg: ez az Atya üzenete Máriá- 
hoz. Közvetlen, természetfölötti áttétel a mennyből a földre. 
A mindenség megszólalása testetlen angyalajkon egy Názá- 
retben imádkozó kisleány előtt. Az Atya szólítja meg szep- 
lőtelen művét, remekét, amelyben gyönyörködik és most 
rendeltetésének útjára akarja irányítani. 

Az , üzenet" szavai nem az angelosz szavai, hanem az 
Atya szavai. Az angelosz csak elhozza, nem elgondolja. Az 
Atya maga szólal meg a szűz imádságos csendjében, hogy 
szava emberileg érthető legyen és üzenete beleilleszkedjék 
az emberi élet formáiba a , minden asszonynál áldottabb" 
előtt. Emberi életformákban öltöző isteni terv szólal meg 
ebben az üzenetben és megkezdődik a megváltás öröktől 
fogva elgondolt műve, amelyért a mindenség alakult. Ezért a 
pillanatért. Ennek a leánynak rendeltetéséért. 

- Ave... 

- Angelosz áll e leány előtt, aki Isten gyönyörűsége. 
, Egészen szép". És ezt akarja legelőször megmondani neki a 
mennyei látogató. Nevén szólítja és úgy szól hozzá, mint Is- 
tennel telített emberi lényhez, akiben nem volt soha bűn. 
Tele vagy Isten kegyelmével, veled van, időtlenül és időn túl 
az Úr, aki az én szavaimban üzen neked. Ezt az Urat, a 
mindenség Urát gyönyörködteti a te lelked. Tiszta vagy, 
amilyen tiszta a teremtés óta, az Elsőnek teremtése óta nem 
volt emberi lélek. 

És a megszólított, gyermeki szerénységben, nem szóval, de 
gondolattal kéri magában: Minémű köszöntés ez? — Döbbe- 
net száll a lelkére. Az angelosz megérzi ezt: „Ne félj!" . . . 
mondja a földinek az égi előtt való megrettenésére. 

Csodálkozás ül szépséges arcán. Milyen köszöntés ez? Va- 
jon ez az értelme annak az egyetlenül belső békének, ami 
eszméletét elárasztja? Talán meg sem nevezte eddig? Elfe- 

ledkezett önmagáról az Úr szeretetében. Más belső világot 
nem ismerhetett, mint a sajátját, ez volt az egyetlen, a ter- 
mészetes, az a mindent elöntő szeretet, amelyben egész lé- 
nye feloldódott és egyre mélyebben személyessé vált. Talán 
azért csodálkozik most, hogy ebben a szeretetben (talán) ő 
maga is ott van és angyalnak kell ide jönni, és hogy az meg- 
Popa neki ebben a köszöntésben. 

ve, mondja a mennyei vendég, és hódolattal áll az 
emberi lény előtt, akihez intézendő üzenetéből tudja, hogy 
ezt a názáreti fiatal leányt mire választotta ki az Úr, aki ezt 
a lelket kiemelte a bűn törvénye alól és telítette az Ő isteni 
Erőterével, és most meg akarja mondani neki és választ vár, 
személyes akaratát kéri örökkévaló tervéhez, mert ennek a 
malaszttal teljesnek szabadon megnyilatkozó akarata lénye- 
ges láncszem a valóságoknak abban a szellemi alakulásában, 
amely a megváltás örök gondolatából sugárzik a , Világra". 

Áve, és most e szóban két természerfeletti síkon élő esz- 
mélés tüzel össze, s az arcot öltött angelosz égő tekintete 
előtt lehunyja szemét a Szűz, hogy elmerüljön a mélyeszmé- 
letig tudatosan abban az Örök Személyben, akinek üzenetét 
fogadja. Hallja az , Áve" szóban, hogy lelke is, teste is vala- 
mi természetfeletti Teljesedés előtt áll, hogy most a megfog- 
hatatlannak kell megtörténnie, s ehhez önzetlenül az , egé- 
szen szép" lelkére és testére van szükség. És most a minden- 
ségnek egy kis planétáján, e planétának Palesztinájában, a 
Palesztinának názáreti kis szolgájában egy. testbe öltözött 
Angelosz szelleme vár az Atya üzenetével és a Szentlélek 
ígéretével a Fiúnak választott Anyja előtt. 

— Áve Mária! . . . 

És megmondja a választottnak, hogy belső világának egész 
csodája e , gratia plena"-ból ered. És e Gratia Plena pedig az 
Ur jelenvalóságának fölséges műve. - A „Dominus tecum” 
és a „Gratia Plena” egy és ugyanaz! Egyik az Ok, másik az 
Eredmény. Az Angelosz nemcsak az üzenetből tudja, amit 
sugárzó eszméletében hordoz, hogy Ki az, akihez küldték, 
hanem látja is, természetfölötti érzékszerveivel felfogja, át- 

világítja ezt a páratlan lelkiséget, mikor az imájának tartal- 
mává vált. Amint az Atya üzenetével átsugározza ezt a lel- 
ket, annak ténye visszalövellt az ő szellemiségébe és ebben a 
természetfölötti közösségben szellemileg , érzékeli" a Szűz 
jelen eszmélésének tartalmát, s az Atya üzenetének átadásá- 
ra szavakba önti, amit az Atya emberszavakká dolgozva is 
átadott neki. 

Akinek a leike színig van Istennel, akinek a belső világa 
egyetlen vágyakozás ama , Dominus" felé, pedig Az vele 
van, benne él folytonosan, de minél mélyebben az Övé, an- 
nál határtalanabb az egyesülés szomjúsága a lélek megbont- 
hatatlan békéjében. Ezért , benedicta" az áldással kiválasz- 
tott, mert ez az áldás válasz a mindig telhetetlen szomjúság- 
ra és e szomjúság válasz a folyton teljesedő áldásra. Nincs 
több ilyen , benedicta" a planétán, de a mindenségben sem. 
Az Angelosz átéli, mikor elhangzanak a szavai az áldó és a 
Mindenségen hatalmas Atyának az ő szellemiségébe öntött 
szavai, hogy ez a pillanat a lelkek országában a legnagyobb 
esemény kezdődése, amellyel az Alkotó ráhajol az Ő művé- 
re és az Időbe önti végtelen hatalmának szeretetből élő 
örökkévaló Gondolatát. Megérti, hogy ki ez a , benedicta", 
akihez köszönteni jött. 

— Minden asszonyok között... mulieribus . . . Ebben az 
üzenetben a nőiség felmagasztalása van. Az Asszonyé, aki 
arra hivatott, hogy a teremtő munkában résztvegyen, testé- 
vel és lelkével. Arra, hogy tényező, anyagi és szellemi ténye- 
ző legyen az emberalkotásban, az Úrnak ebben a szüntele- 
nül folyó teremtő munkájában, amely az emberiség létfölté- 
tele. Ezzel válik az emberiség istenhordozóvá, ezzel az év- 
milliók óta folyó női szereppel, amely minden emberi lény 
világrajöttének előzménye. Most ezen a női szerepen indul 
az a Mű, az a csodálatos Opus, amely tervben volt a kezde- 
tek előtt és a minden asszonyiság felmagasztalódása ragyog 
fel ebben az üzenetben; áldott vagy, a legáldottabb az asszo- 
nyok között éppen azzal, hogy női tested és női lelked van 
és most ezt a te női segítségedet kéri munkatársul a Hatal- 

mas, a te csodálatos szűzi Asszony-voltodat hívja közös 
munkára annak az örök-Szándéknak megvalósulásához, 
amelyért a Mindenséget, a Szellemeket és a testbe-öltözött 
lelkeket teremtette. Mária, Szűzasszony, tied ez a pillanat, 
mely most örökkévalósággá tárul, mind a múlt, mind a jö- 
vendő felé, lelked szépsége és tested átadottsága most az Ís- 
ten ölelését várja és már nem csodálkozol azon, hogy angyal 
jött hódolni neked. - Mária, Szűzasszony, most készül meg- 
történni benned a megfoghatatlan, és az Örök Országból ér- 
kezett Angelosz leborul előtted , áldott" vagy, a , legáldot- 
tabb" az asszonyok között. 

- Mert a legáldottabb a mindenek között az Egyetlenül 
áldott, a te gyermeked lesz, Mária! . . . ezt üzeni neked az 
Atya, aki erre öröktől fogva kiválasztott téged. — Kiválasz- 
tott, de szüksége van még a te akaratodra. Azért üzeni meg 
neked páratlanul személyes üzenetben, számodra elgondolt 
angyalszavakkal, mert a te akaratodra van szüksége. A te 
alázatos és szűzi, és mégis oly hatalmas akaratodra, amellyel 
beleállsz az örökkévaló Szándékok láncolatába, hogy szűzi 
mivoltodban anyává tegyen az Isten. Nem érted azonnal? 
Még földi módon érted, még megrettensz a férfi érintésétől, 
még felhullámzik benned a kérdés: , miképpen leszen az, 
holott férfit nem ismerek?" Még átvonul a lelkeden az aggo- 
dalom homálya: mi lehet itt az Úr akarata? Egy pillanatig 
még nem öltözteti a lelkét az Úr világosságának sugárzatai: 
miként? . . . ha azt mondod nekem, hogy a Benedictus lesz 
majd a gyermekem? Ebben a kérdésben már eleve ott van az 
odaadás: miként leszen? — ha most az Úr testemet kéri erre a 
szolgálatra? Hiszen „fructus ventris”-t mondtál... és én a 
férfi érintésével együtt lemondtam a gyermekről is! i 

- Ennek a kérdésnek egész mélysége rejtőzik el az Ave 
angyalszavában, amikor kiejti a minden égiek, földiek és 
földalattiak hódolatára lehozott csodálatos — Jézus — nevét. 
Mikor így először hangzik el a Szűz előtt ez a Név, mint 
Isten-név, mint a Megváltó Neve, akkor Mária kérdező lel- 
két fény önti el. Fogadd be az Áve imádságának ennél a 

szavánál azt a földre most először besugárzó, éltető tüzet és 
benne az Angelosz égi szelleméből a Szűzre boruló világos- 
ságot, amelynek hatalma most átkarolja őt és meghívja a ter- 
mészetfölötti nászra és várja Mária ajkáról a földön kiejtett 
és mennybe szóló Igen-t. g 

- Most hajlik meg először földi térd a Jézus Név előtt. Es 
ez a térd erre az üzenetnyi időre testbeöltözött Angelosz tér- 
de. Első köszöntés a Megváltó Nevének e választott plané- 
tán e választott ifjú Lány előtt. Mária bizonyosan nem tér- 
del. Ő inkább szállana egész lényével a Közeledő felé. Teste 
is lélekké válik az átszellemülésben. Ebben az először kiej- 
tett Jézus szóban száll le a Földre a Szentháromság akarata: 
mikor a názáreti leány lelkében megfogan az „igen”. Es eb- 
ben az , igen"-ben válik Istenanyává, aki az imént még csak 
imádkozó gyermeklélek volt. 

- Az Avé-nak ez a , Jézus" szava megnyitja Mária lelké- 
nek bejárhatatlan mélységeit. Ennek a mélységnek tavaszias 
leheletét szívjuk be az Ávénak ennél az ormánál, amikor az 
Angelosz szavait ismételjük, hogy vég nélkül újra meg újra 
köszöntsük a Szűzanyát, aki most elfogadta az Istenanyasá- 
got. Es ennek az elfogadásnak természetfölötti erejétől meg- 
rezzent a Terra és vele a Kozmosz, mert a Második Személy 
a Kiválasztottnak testi-lelki lényében hajlékot talált, hogy 
megkezdhesse emberéletét. És mostantól fogva, e látogatás 
óta zeng a Szűzben a Magnificat. Mint napfény tárul ki fö- 
lötte Jézus Nevének fényessége: benedictus fructus ventris 
tui, Jézus. 

- Az üzenet lezárul, azóta imádkozzuk. Hányszor és 
hányféleképpen hangzott bele a mindenségbe erről a plané- 
táról? Hány lélek merült el ebben az üzenetben és hány 
ajándék válaszolt nekik! Az Atya befejezte mondanivalóját 
és Anya lett a Szűz. Mostantól fogva imádkozni lehet Hoz- 
zá. Es az Egyház, az Egyetlen egy Ház most elkezdi az imát 
egyesült ajakkal: Sancta Maria . . . 

— Mert Istenanya lettél. Mostantól fogva mint Jézusod 
Tabernaculuma jársz a földön. Hordod a planéta Kincsét. 

Mostantól fogva ez a Terra istenlakás. A természetfölöttiség 
fényébe van öltöztetve, mert a Második Személy belépett a 
rajta kivirágzott élet filumába és a maga-alkotta élettörvény 
szerint építi testét egy Szűz szíve alatt. És az Egyház leborul 
az Istenhordozó Anyatest előtt. Felhangzik minden eljöven- 
dő imák kórusa, idehangzik ebbe a názáreti pillanatba a pla- 
néta egész jövendőjéből: 


- Sancta Maria, Mater Dei . . . 


mondják emberhangok milliárdjai, megtelik vele a kis haj- 
lék, a Názáret, a Palesztina, a Terra, a Kozmosz . . . mert e 
hangokban, e kiválasztott planéta teljes jövendőjének imád- 
sága szól és szavaiban most a Mindenség imádkozik . . . is- 
meretlen, titkos, más lélekországból jövő szimbólumokkal is 
talán . . . mi pedig mondjuk ezen a kiválasztott égitesten a 
mi emberi sorsunkra szabott könyörgésünket: 


- Ora pro nobis, peccatoribus . . . 


- Más gondolkodó planétán - ha van - talán mást mon- 
danának, mi pedig ezt mondjuk, mert ennél az Istenleszál- 
lásnál legelőször bűneink jutnak eszünkbe: imádkozzál a 
földi bűnösökért . . . 


— Peccatoribus . . . 


- Tehát első ima az istenhordozó Szűzhöz a bűnösökért 
hangzik. Imádkozik az Egyház, mert rá van bízva az a ször- 
nyű bűnáradat, ami földünket terheli és az Egyház, ez a Lé- 
lekmentő kollektív hatalom, a Szentek Egyességének ez az 
egyetlen planetáris Eszmélete, mely Istenben válik eggyé, a 
földre szállt Krisztust e pillanat jövendőjének minden idő- 
kön átható könyörgésével köszönti. Ha Máriában felfénylik 
a filum, amely Ábrahámtól Dávidon át érkezett, mert bele- 
oltotta magát a Végtelen, akkor e pillanattól fogva minden 

imát a létnek e nagy ellensége, a bűn ellen kell irányítani. 
Egyénenként mint bűnösöknek, kollektív egységében mint a 
bűn ellenségének kell itt az Áve , Jézus" szavában térdrebo- 
rulva elmerülnünk, hogy imádkozzon érettünk, s kezdje el a 
megváltásunkat az Istenanyává lett Tisztaság, az Egészen 
Szép, akinek e pillanatban betelt a hivatása. 


. . . nunc et in Hora . . . 


- Ebben a könyörgésben minden , most" benne van. Mert 
a , most" folyton van. És a , most" velünk utazik létünk ta- 
ván, mert ez a planetáris könyörgés szüntelen imát kér az 
összességnek és az egyéneknek is. De minden személyes lét- 
nek van egy lényeges pillanata és ezt a válságos percet em- 
berszóval is kiemeli a könyörgés: in Hora mortis nostrae . . . 


- Halálunk óráján . . . 


- Akkor kell a lelkünknek a máriás pillanat minden 
időkre kiható ereje. Akkor kell minden egyes emberléleknek 
ez a pillanat, mely öröktől fogva készült és belesugárzik az 
örökkévalóságba. Akkor kell az elinduló Megváltásnak ez a 
zúgó Szentlélek-szélvésze, amely , ott fú, ahol akar" és itt, 
ebben a máriás pillanatban az Időbe tehető első lélegze- 
tét... Ennek a pillanatnak Jézus szavában ömlik a földre 
az isteni Akarat megvalósulása és ennek a kérdésnek hatal- 
mas lendületét kéri az „Áve” minden személyes lét halálpil- 
lanatára . . . 

- , Most" "-ra is, igen, minden ,,most"-ra, minden szemé- 
lyes , volt"-tal és , lesz"-szel terhelt személyes jelenre, tehát 
minden emberlétre szüntelenül, de legjobban a minden sze- 
mélyi létnek egyetlen pillanatára, amikor a lélek leveti tes- 
tét, hogy átadja a feloszlásnak és maga pedig megtanuljon 
testetlenül élni és — „mortis in examine" — átmenjen létének 
anyagtalan szakaszába. , Itt és Most"-ján kell nekem, neked 
és az embermilliárdoknak az ,áve" derekán felfénylő 


205 


Jézus-pillanatba burkolt szűzi imádság, arról az ajakról és 
abból a szívből, amely most leheli majd válaszul az 
„Igen”-t, a Jegyes igen-jét, aki szolgálóleánynak nevezi ma- 
gát és nem tudja, hogy ezzel a , válasszal" a Mindenség 
Királynéja lett. 

- Az Egyház az Egy, Szent, Apostoli, Egyetemesség szer- 
zője ennek a kérelemnek, amely minden emberajakról ott 
hangzik el, ahol újra meg újra vég nélkül mondjuk Máriá- 
nak az Atya üzenetét és minden alkalommal újra kérjük, 
hogy karoljon át bennünket imájával. 

- Minden jelenünkben, de legjobban akkor, mikor majd 
az az óra válik majd jelenné, amelybe beletorkollik egész 
személyes földi életünk és amelyből ki kell sugároznia an- 
nak az anyagtalan életszakasznak, amellyel megjárjuk a 
, túlvilág"-nak az iskoláját: ahol majd elő kell készülnünk a 
, romlandó test feloszlása után a romolhatatlan" testnek fel- 
vételére. Az Áve Jézus-pillanatja tüzeljen rá a Szentlélek le- 
heletével létünk halálpillanatára és ahányszor elhangzik 
ezen a planétán az Áve, annyiszorosra emelkedjék Mária 
imájának az emberhalálokat átölelő védelme. 

Amen. 

RÓZSAFÜZÉR TITKOK 


I. MÁRIA TITKAI 


Mit jelentenek egy mai emberléleknek a rózsafüzér tit- 
kai"? 

Hiszen egyszerű tényeket emlegetnek: fogamzást, szülést. 
Anyai hordozást. Templomlátogatást. Gyermekkeresést. 
Valóságos testi kínzásokat. Vércseppeket, ostorcsapásokat, 
agyonsebző koszorút, keresztfát és szegeket. Üres sírt, levi- 
tációt, látható lángokat, hallható szélvészt, egy anyatest el- 
tűnését . . . és csak ennek magyarázata őszintén , titok". A 
többi történet. 

De ez az utolsó titokká teszi valamennyit. Kezdve a fo- 
gamzáson, ami már biológiai. És ezen át ráfénylik a titok az 
egész sorozatra, amelyből kimaradt a Táborhegy — mert 
egészben titok. 


I. MÁRIA ANYASÁGÁNAK ÖRVENDETES TITKAI 
Első titok: Szentlélektől fogantál 


Az emberiség fejlődésvonalának tiszta pontja kellett. Mert 
az embervonalon utazik a bűn is. Kellett újból Isten gondo- 
lata szerint való emberi lény, az az , egészen szép", akinek 
nem kell férfitest. Csak a nélkülözhetetlen szűz-asszony. A 
Teremtő megkerülte saját törvényét, kihagyta a férfit és a 
Harmadik Személy sugárzatát tette helyébe. És a názáreti 
házban beleköltözött az anyagba a Második Személy. Szabá- 
lyosan, angyalszóval. Máriában az emberiség tisztán várt rá 
és a Szűz akarata válaszolt. A Lélek ölelt, az Atya teremtett 
és a Fiú megfogant a válasz pillanatában. 

Második titok: Erzsébetnél hordoztál 


Az élő anyagnak idő kell. Az istenoltotta élet látogatni 
megy - megszenteli — az emberoltotta életet. Es megreszket 
tőle a kiapadt méhben Isten-szóra indult magzat: az emberré 
fogamzott Isten első cselekedete. Először nevezik a Szűzet 
Istenanyának. Ennek a két ölelkező asszonynak méhében 
kezdődik a megváltás. Istennek semmi sem lehetetlen. 
Erzsébet öregen, Mária szűzen fogan. Az emberiség öröktől 
fogva elgondolt sorsáról van szó. Jézus meglátogatja Jánost: 
a Teljesedés az Ígéretet. 


Harmadik titok: Szűzen szültél 


Most már az Idő embertörvénye dolgozik. Most már min- 
den úgy történik, amint az Elet játssza az Evolúciót. De 
most a Második Személy születik Emberfiává, a Szentlélek- 
től fogant, és neki már születése pillanatában mintegy feltá- 
madt teste van: nem sérelmezi a Szűzet, érintetlenül hagyja, 
mikor kilép belőle. Nem csak a férfi sérelmétől, hanem saját 
szakításától is megvédelmezi. Így bánik el az anyaggal, mert 
anyagának is ura. Es a barlang megtelik az emberré vált 
Istenfiú személyes Jelenvalóságával. József pedig hódolattal 
szolgálja a csodát. 

A jászolban csendesen lélegzik az Isten. 


Negyedik titok: A templomtan bemutattál 


Most embertörvények formái alá kerül az Isten; és maga a 
Tisztaság pedig a , tisztulás" törvénye alá. Két öreg-testté 
érlelődött emberiélek várja őket és József „az apa", viszi a 
családot Simeon éneke elé! Mert dallal kell fogadni a , Ki- 
rályt", emberszót intézni Máriához és megnyitni lelkét a 
szenvedés csodájára. Mária szótlan belső világa örök ti- 
tok marad az , elsőszülött" felajánlásának pillanatában, 
akit a Templomnak ad, mint ahogyan őt is a templom- 

nak adták. És József viszi őket a Názáreti Házba, ahol mos- 
tantól fogva a levitának felajánlott Isten lakik, mint József- 
nek , fia". 


Ötödik titok: A templomban megtaláltál 


A háromnapos keresés . . . miért? 

Azért a két mondatba foglalt két , atya" szóért. Annak a 
két szónak világközi távolságáért: 

- Atyád és én bánkódva kerestünk téged és 

- Nem tudtátok, hogy Atyám dolgaiban kell járnom? 

A tizenkét éves gyermek első tanítása. Nem magyaráz. 
Csak megismétli a szót. Az , Atyád" és az , Atyám" nem- 
ugyanaz az atya. Egyik a földi családnak adott áldott ember- 
atya, másik az égi Otthonból szüntelenül cselekvő Istenatya 
és ez a párbeszéd anya és gyermek között látókörébe öleli a 
megváltás titkát és maradéktalanul válaszol. 


2. MÁRIA ANYASÁGÁNAK FÁJDALMAS TITKAI 
Első titok: Vérrel verítékezett 


Most rákerül a sor arra, amiért Ő testben idejött. , Hiszen 
ezért jöttem!" - mondja az ajka és a lelke, mikor a Getsze- 
mániban a passio küszöbére lép, és a Test már előre Vérrel 
válaszol. Most még cseppenként, de majd ömölve is, mert 
majd , kiontatik" a Mária véréből való. Ott eredt egy názá- 
reti hajnalon, válaszul angyalszóra, Istennek emberré fo- 
gamzásában. Ez hullott, mikor a Jézus név , szentelt vizévé" 
lett. És most ez tör át a test pórusain, mert az Istenfiú meg- 
retten jöttének céljától, hogy teljes legyen az emberáldozat, 
az embereszméletnek a szenvedéstől való irtózásáig: „de ne 

az én akaratom legyen, hanem a Tiéd! 

Második titok: Akit megostoroztak 


Most már hozzájárul az ember is. Szorgalmasan üt. Válto- 
gatva. Most szakad a Test és ömlik a Vér. Emberkarok álla- 
nak a megváltás szolgálatában. , Értetek és mindenkiért." 
Azokért is, akik ütnek. Azokért is, akik a , feszítsd meg”-et 
üvöltötték a csütörtök éjszaka után. És Aki az oszlopnál em- 
berkéztől ontja vérét, tudja mi történik. Tudja, hogy ezért 
jött, és egész emberéletében tudta. Ertetlen tanítványok előtt 
emlegette. Ami szavaiban jóslat volt, most a teljesedés . . . 
, mindhalálig". Így mondta a Kertben. Most pedig elmerül a 
Test fájdalmában, mert most ezt a testet egészen, maradék 
nélkül az Atya akaratának teljesedésére kell használnia . . . 
Most van az , órája" és szivárog, fut, ömlik a Vér. 


Harmadik titok: Akit tövissel koronáztak 


Az ember gúnykoronája az Isten fején. A csúfolkodás- 
nak ötlete. Emberben fogant gondolat és emberkezekkel 
készített gyűlölködésműszer, királyság-szimbólum. , Itt van 
az ember, nézzétek!" — mondja Pilátus. A tömeg már or- 
dította: nincs királyunk! Így is megtagadta. És áll a tövis- 
koronás Emberfia a gyűlölet piacán és a felfoghatatlanságig 
színig van az Ember teste és az Ember lelke a minden bűnök 
megváltásának ráömlő vállalásával. Igent-mondás az Atya 
akaratára. 

- Ember, aki a keresztutat járod, képtelen vagy megérteni 
a töviskoronás Krisztust és Máriát, az Anyját. 


Negyedik titok: Aki a keresztet vitte 


Lehetséges? Összezúzott testtel, meggyalázott lélekkel . . . 
ez már nem lehetett emberi erő. Ez a szenvedés-mező, ame- 
lyet a kereszthordozás jár végig, emberileg képtelenség. Bot- 
ladozásokkal és elesésekkel és a Kirenéjinek karjaira is rá- 
szorulva, de végre is maga érkezik a választott dombra és 

vérnyomokat hagy az útján. Ezen az Úton megy utána 
Mária és nem roskad össze. Ez is maga a lehetetlenség. Lé- 
lekben és testben. Erejüket az Atya toldotta meg... Már 
odaértek . . . Már hozzák a szegeket. Istennek és Istenanyá- 
nak szánt feladat — az emberekért. 


Ötödik titok: Akit megfeszítettek 


Most pedig áll a Kereszt . 

És aki rajta függ, még él. És Aki idáig kísérte, még áll. És 
a kereszten függő , Elhagyott" most az Anyjáról gondosko- 
dik. Már csak ez hiányzott. Egyebet mindent megtett. Haza 
mehet az Atyához. Már semmije sincs. Siváran, egyedül, 
Atyjától elhagyottan, mindent maradék nélkül átadott — az 
emberekért. Már Anyját is elhelyezte János szívén, már a 
Tanítványt is elhelyezte Anyja szívén. Már csak å Teljese- 
dés van hátra, az Utolsó Szó, az Utolsó Lélegzet és előre ha- 
nyatlik a töviskoronás fej . . . 


— , Beteljesedett!" 


3. MÁRIA ANYASÁGÁNAK DICSŐSÉGES TITKAI 
Első titok: Holtából feltámadott 


Végigment az Emberéleten. Már nem földi ember. Már 
feltámadott Ember. Már nem korlátozza a súlyos anyag. A 
kövön át lép ki a sírból: a , másik" életben van. Aki látja, 
annak azt mondja: , Ne érints engem!" Másvilági élet va- 
gyok. Még nem mentem fel Atyámhoz. Ugye nem ismertél 
rám? Csak mikor akartam és szólítottalak. Félelmes vagyok 
és csodálatos. Feltámadt anyag vagyok, mert legyőztem az 
anyagot. Új tisztelet, új szeretet, új csodálkozás jár nekem! 
Nem ismertek fel az emmauszi úton. Test vagyok és lát- 
vány. Halat és mézet eszem és lényem eltűnik ámuló szeme- 
tek előtt. Ember-Isten vagyok. Szeressetek! 

Második titok: A mennyekbe fölment 


Így mutattam nektek, hogy így értsétek. „Fölmentem”, el- 
mentem közületek oda, ahova még nem jöhettek velem. In- 
dultam a fellegek felé, fehér fényükbe takaróztam, míg utá- 
nam ámultatok, és két , fehérruhást" küldtem, megüzentem 
velük, hogy majd ugyanígy jövök ,le" a fellegek közül. 
Azért, hogy most örvendezve menjetek haza és ezentúl már 
tanítsátok, amit hallottatok. Amint én tanítottam, amit hal- 
lottam. Mert mindent elhoztam nektek az Atyától, akit lát- 
tatok bennem és akiben emberlelkem most a Mindenséggé 
tágul, mert testet kaptam tőle Máriából és ezzel a testtel le- 
győztem a halált. Anyagba születtem és születésemmel az 
anyag urává lettem. Higgyetek bennem! 


Harmadik titok: A Szentlelket küldte 


Örvendezzetek! 

Ezért mondtam, hogy jobb nektek, ha én elmegyek, mikor 
szomorúság töltötte be szíveteket. Veletek maradok. Mert a 
Lélek és én egy vagyunk, mint az Atya és én egy vagyunk, 
mint ahogyan tanítottam nektek, míg köztetek jártam. 
Emberéletet akart nekem az Atya, mint ahogy én Szentlel- 
ket akartam nektek, hogy bennetek Háromságban lakozván, 
a teljes Istent bocsássam a Mindenségre. Mert egy és ugyan- 
az az Isten, aki teremt, aki megvált, aki megszentel, és ti a 
teljes Istent láttátok az arcomon, hallottátok a szavamon és 
éreztétek a szívetekben. Az örömnek ezt a teljességét most 
már senki sem veszi el tőletek. Ezért jobb nektek, hogy az 
Atyához mentem. 


Negyedik titok: Téged, Szent Szűz a mennybe felvett 
Azonnal feltámadottá tettem a testét. Azonnal átemeltem 
(az én megdicsőült embertestemhez hasonlóan) a , másik" 


valóság országába. Zárt sírból vittem át, és üres sírjában lili- 

omillat maradt. Nem adtam át az anyag törvényének az 
anyatestet, melynek véréből szivárgott magzat-testembe az 
emberélet; és az élet titkos törvénye szerint táplált engem 
kilenc hónapon át; és szállította ereimbe a Megváltásra 
szánt véremet. Ezzel az életközösséggel megszentelt anyatest 
nem követhette az életutáni bomlás sötét játékát, mely a 
, bűn zsoldja", ennek a szűzi testnek azonnal át kellett lép- 
nie a feltámadottak örök országába és az Örökkévalóságra 
az Emberfia karjai között nyitni fel szemeit. 


Ötödik titok: Téged, Szent Szűz a mennyekben megko- 
ronázott 


, Korona"? 

Igen, a Mindenség hódolata. A minden lelkek, a minden 
szellemiségek köszöntő éneke. Minden angeloszok háladala 
az Emberfia fogamzásáért, hordozásáért, táplálásáért, gon- 
dozásáért. A passióért, az egyedülmaradásért, minden em- 
berléleknek az anyaság titkát megértő himnuszáért. Az Isten 
után a legnagyobbnak, a lelkek között a legszebbnek, az 
Egyetlennek; akin nem fogott a halál. Mert Istennek adott 
emberéletet és akinek az Elet Ura mennybevétellel tette fe- 
jére a Mindenség öröktől fogva neki szánt királynő- 
szimbólumát. Ezt a szeretet arányából készült , koronát", 
amelynek egyetlen értelme: 


- Minden teremtett szellemi valóságnak 


Isten-járta királynéja vagy. — 
ÁMEN. 

ISTEN-SZÜLŐ AZ ÖRÖK AKARATBAN 


I. 


. . Jézus, 
Akiért az Örök Akarat a Világot alkotja . . . 


Az Alkotó örök pillanatára kell gondolnunk. Még nincs 
meg a Mindenség. A Lét előtt vagyunk. A Lét küszöbén. A 
valóságraválás pillanatában, az Evolúció előtt. Amikor 
egyedül Isten ajándéka van. És ez a Szándék cselekedni 
akar. Egy cselekedni induló Akarat, amely nem kezdődik, 
hanem VAN. 

Ez a VAN, maga az Isten, akkor is Örök Tett, mikor még 
nem cselekszik. Mikor a Lét ebben az Akaratban indul, 
elönti a Jézus fénye, Jézus-szándék. Jézus-akarás. Mert az 
Isten háromságos Egységében az Örök Akarásának valósuló 
valóságában az Ember-Jézus-szándék tölti el. Ez a cselekvés 
kezdete. Ennek a Szándéknak evangéliumi értelme: 


Kezdetben volt az Íge 

És az Ige Istennél volt 

És Isten volt az Ige 

Ez volt kezdetben Istennél. 


E Titokban még nincs Világ 
Üres a Lét y 

Csak Szándék van s Ígéret hordja 
Örökét 

A Léten túl, a Lét előtt 

Csak Maga van. 

Ígéretország, Ígéretföld: 

Egy. Aki VAN. 


Mikor még semmi sincsen 
Megvan az EGY, az ISTEN 
És megfogan a Mozdulat 
új Munkára kél az Akarat. 
4 


II. 


. Jézus, k 
Akinek , anyjául" az Örök Akarat választ ki téged 


Ez a Jézus Ember lesz. Benne az Embergondolat, a Világ- 
alkotás tervének mélyén. Ez a Terv ismeri már a valósulás 
embertörvényét. Az embernek - még ha Isten is - anya kell. 
A Jézus-Gondolat elválaszthatatlan a Mária-Gondolattól. 
Az Ember-Jézus-gondolatnak legmélyén ott van a Mária- 
gondolat, mint anyagondolat. Az emberlét megkezdéséhez 
- még ha Isten is - anya kell. A Jézus-szándéknak telítve 
kell lennie Mária-szándékkal. Ez a kettő a lételőtti Ígéretvi- 
lágban, hol a Teremtés szándéka él, együtt születik. Nem 
időben, hanem az idő-előtti Gondolatban. A Jézus-gondo- 
latban már a Lét előtt beleszületik a Mária-gondolat. A ket- 
tő, egybeforrottan és elválaszthatatlanul, világítja be az Ígé- 
retvilágot. 

- Nála nélkül semmisem lett, ami lett — szól az Evangéli- 
um még a Lételőttiből, mert a Szó itt a Lét határmezsgyéin 
jár. 

A Teremtésnek Krisztus kell, Krisztusnak pedig Mária 
kell. Nem Időben, hanem Örök Gondolatban. És azért , vá- 
lasztja ki” az Örök Gondolat az Örök Akarat számára Mári- 
át. Még mindig az Ígéretvilágban vagyunk. 


Ígérkezik az Élet 

Testet keres a Lélek 

Mint tervezett Ajándék 

Még semmi sincs csak Szándék 
Létet ígér az Isten 

Szolgálni készül minden 
Mikor az Élet éled, 

Egy Anya az Ígéret. 

MI. 


.. Jézus, 
Akiért az Örök Akarat Szeplőtelennek teremt meg téged. 


- Ez a harmadik Titok is még az Ígéretvilágból való. Ha 
Jézus emberségétől az Anya-gondolat elválaszthatatlan, 
ezt az Anyát majd ki kell emelni az emberfílum törvényei- 
ből és egyetlenné kell tenni fogantatását. És ezt még a Lét 
előtt, az Ígéretvilágban, a Szándék valósulatlanságának ko- 
rában, még az Idő megteremtése előtt kell az Örök Akarat- 
nak , elvégeznie" az Örök Gondolat lételőtti fényességében. 
Már akkor, amikor még nem léptünk be a valósulások or- 
szágába, mert a Teremtés motívumául szolgáló Jézus- 
gondolat ebben válik teljessé. Az Ember-Jézushoz szeplőte- 
len Anya tartozik és ebben a teljességben válik az Ígéretvilág 
Jézus-gondolata, Istenelőttiségében a szűzen-maradó-anya 
Gondolatává, amelyben már visszaverődnek a világalkotás- 
nak azok a megvalósítandó teremtés-törvényei, amelyeknek 
, gondolata" az Örök Akaratban a , Kezdetek" előttről való. 
Az anyagi lét folytatásához szükséges fogamzás és szülés 
gondolata az Istenanyaságnak ebben a három lételőtti titká- 
ból, tehát az Ígéretvilágból való. 


Mert Anyául a Gyermek 
Szeplőtelent teremt meg, 

Ez történik a Gondolatban, 
Valósulás még nincsen abban 
Ami még van a Jövendőben 
Megszólal már a Lételőttben. 


IV. 


. Jézus, 
Akinek fogamzását az Örök Akarat angyallal üzeni meg 
neked 

Ezek a titkok — ez a három - , emlékezések". És ezzel a 
negyedik titokkal ez az , emlékezés" a valóságos Létre vilá- 
gít. Igaz, hogy ez az Üzenet is öröktől fogva akart, ez is az 
Öröklétből lép át a Valóságba, de ennek a Szándéknak való- 
ságos pillanatban életdarabba nyúl a keze. Végtelenből kél 
és pillanatra szól. Angyal kell ehhez a küldetéshez. A Szent- 
írás nyelvezetéhez tartozik, hogy angyalt mondjon, mikor 
Isten-üzenetre gondol. A szárnyas angyal lerajzolt látványá- 
nak lényege, a Máriával folytatott párbeszéd, lényegében 
eszméletcsere Isten és Mária között Gábrielen át. Gábriel 
mondatait Isten mondja. Az Evangéliumnak rendes szokása 
ez. Ószövetségben is, Újszövetségben is. Így beszélget az 
Isten: angyalhangon emberajakkal és így beszélteti az 
Evangélium is az Istent. Egyszerűen magyaráz. Fiút 
szülsz, a neve Jézus; ne félj! Veled van az Ur! 

Ez a negyedik titok az Ígéretvilágból a Történelemre vilá- 
gít: megfogamzik benne az Isten. Ennek az Örök Percnek el- 
ső üteme. 

Nem idő-ütem, 
Golgota ütem 
Öröktől van 
Jövőt fogan 

Lesz ami volt 

ÉI ami holt 
Semmije sincsen 
Övé lesz a minden. 


vV. 
. Jézus, 
Akinek fogamzását az örök Akarat a Szentlélekkel műveli 
benned 


A fogamzás örök Percének , második" üteme. Nem idő- 
ben, nem súlyban, nem szentségben: mint a Háromság Há- 
romja sem első, második, vagy harmadik. 

- Hogyan? - kérdezi Mária, mert ő ismeri az élet tovater- 
jedésének titkát és ettől a titoktól már elzárta testét. Ez a 
Második titok valóságra válása Mária Szűzi eszméletében 
ennek az ötödik titoknak kérdőjelében, amellyel Joakim és 
Anna leánya az Angyalhoz fordul. Válaszul angyalszóval 
hangzik először a Szentlélek neve, ama Szellemiségé, ki 
Máriában cselekedni fog. Testén, de nem testtel, hanem az 
Örök Akaratban már az Ígéretvilágban gyökerező erejével. 
Ugy van alkotva az ember, hogy van benne ereje a Gondo- 
latnak arra, hogy a test munkáját megújítsa és ebben a há- 
rom asszonyi testben - méhének teremtő kamrájában - s ez- 
zel az adománnyal alkot az Örök Akarat három Embert: 
Annában Máriát; Erzsébetben Jánost; és Máriában Jézust; 
bizonyságul küldeni az emberek közé arra, hogy „Istennél 
semmi sem lehetetlen". Ennek a három asszonynak méhe 
őrzi a Megváltás titkát, mely Máriának ebben az ötödik tit- 
kában tetőz: az Örök Perc második üteme. 


1. Második is Első 2. Jobboldal is balsó 
Alulsó is felső Felülső is Alsó 

3. Minden pontja végső 4. Első is utolsó 
Szélső is Középső Utolsó sem alsó 

5. Három asszony méhe 6. Így gondolta Isten: 
Lelkünk szent Edénye Jézusért van minden 

VI. 

... Jézus, 


Akinek fogamzását az Örök Akarat Igent-mondásod pilla- 
natában műveli benned. 


A fogamzás örök percének zárópillanata. A nagy, evolutív, 
teremtő Időnek sugárzó perce, a Mindenség történetének az 
a pillanata, amelyből minden galaxisokon át szerteárad az 
anyagba költözött Istenerő. Ez a Márciusi pillanat, ez a pa- 
lesztinai pont is a lelkekben határtalanná tágul. Nincsen a 

Létben Spirituálé, amely valami formában meg ne érezné és 
ne válaszolna rá, mert a Mindenség történetének forduló- 
pontja. 

Ez a hatodik titok mégis rejtőző titok. Az Örök Perc har- 
madik üteme, utolsó fényével húzza teljes múltját és teljes 
jövőjét. Az Örök Gondolatban mint Örök Szándék és Örök 
Emlékezés él és szüntelenül tevékeny mind jövője, mind 
múltja felé. Benne maradék nélkül teljesedik a múlt megma- 
radása és a jövő megérkezése. Az evolúció idejének nincs 
oly mozdulása, amely ne érezné vagy azt, hogy ez a pillanat 
lesz, vagy azt, hogy volt. Ez az Isten terjed ki a teljes múltra 
és a teljes j jövőre: hol lehetne megállítani? Örök Szándékok 
valósulása és örök Következmények forrásozása. Mert az 
Örök Perc , harmadik" üteme: ezért lett a Világegyetem. 


És most Időbe lépett A múltból élő Lélek 
Leszállt az Örökélet S a Jövőt termő Elet 
Ember lett Jézus Lelke Hogy az Anyagos mélyen 
Az Időt átölelte ` Most emberéltet éljen 


Elhívta Mária ajka 
„Az Urnak a Keze Rajta”. 


VII. 


. Jézus, 
Akinek Emberfiává születésével az Örök Akarat téged a 
Világegyetem Istenanyjává szentel. 


. és amikor Emberfiává szülöd az Istent, és ezzel földi is- 
tenlétté növeszted szándékait, és Evangélium lesz a szavai- 
ból és Oltáriszentség az ittmaradásból, akkor már munká- 
ban van az Evolúció, amelynek földi, vízi, légi, égi, szellemi 
pilótája minden lelkek számára az az Isten, akit az Örök 

Akarat méheden át közénk hozott. Mert ama Pillanattól 
kezdődő Megváltás műve foly a Te Igentmondásod nyomán 
minden szellemiségen és anyagiságon át és tart szakadatla- 
nul a nagy Teljesedés felé. 

Mert te az Örök Akarat élő munkatársaként, tested és lel- 
ked átadása árán beoltottad a Mindenséget azzal a megváltó 
Vérrel, amely testedben kilenc hónapon át ksban minden lé- 
leknek és minden teremtett valóságnak Istenanyja. 

Az Örök Akarat a Mindenséget Jézusért teremtette és ez a 
Jézus a saját Anyját ugyanennek a Mindenségnek Anyjává 
tette. 


Mert Máriának vére 
Ömlött az Úr szívére 

S ha Jézusért van minden 
Mennyben és földön-itten 
Ugy Jézusunknak Anyja 
Világunkat foganja. 

III. SZENTLÉLEK-FÜZÉR 


A Szentlélek tettei: E tettek hét gráciát A Szentlélek- 
küldenek a földre: adományok 
vezérszólamai: 


1. Köszöntés Szeplőtelenség Bölcsesség 

2. Ígéret Szűzesség Tudomány 
3. Fogamzás Anyaság Jótanács 

4. Őrködés Istenhordozás Erősség 

5. Látogatás János keresztelés Értelem 

6. Keresztség Jézus keresztelés Istenközelség 
7. Pünkösd Egyház keresztelése Istenfélelem 


Első tett: köszöntés 
grácia: szeplőtelenség 
adomány: bölcsesség 


A Szeplőtelenségnek egyenes származéka: a Bölcsesség 
karizmája. Szimbolizálása ennek: csak tiszta levegőben lehet 
, látni". Csak tiszta lélekkel lehet az Igazságról gondolkodni. 
A Bölcsesség átlátszóbb a fogalmasított gondolkodásnál. A 
Bölcsesség a lélek látószerve, a lélek saját eredeti igazságdal- 
lama, összeömlése a valósággal. Mindez csak tisztult erőtér- 
ben lehetséges. A legtisztább erőtér pedig a szeplőtelenség, 
amelyen átlászik minden igazság. A Bölcsesség nem megis- 
merésfajta, hanem életfajta: valami szellemfajta. Csakhogy 
nem az anyag felé leszállásban, hanem a szellem felé történő 
felépítésben. 

Azt mondhatná valaki: ez összekeverése a morálisnak az 
intellektuálissal. 

Azt felelném erre: vajon nem a kozmikus szeretet ereje 
termeli együtt mind a kettőt? Es mikor érünk meg arra, 
hogy Szeretet és Tudás egymás nélkül nem élhetnek? 

Vajon a Tudós nem szerelmes a felfedezésébe? 

Vagy az a mindent ölelő kozmikus szeretet nem világít 
meg mindent? Van látás szeretet néikül? 

Már Szokratész mondta: mert lelke volt hozzá. 
Ama kúpnak csúcsán Szeplőtelenség és Bölcsesség össze- 
forrnak. 


Második tett: ígéret 
grácia: szüzesség 
adomány: tudomány 


Mária szűzi elméje ismeri az emberteremtés módját: Úgy 
kell erre gondolnunk, olyan tisztán, amint ő ismeri: az em- 
berélet továbbításának istengondolatos titka ez. A mag és a 
pete duója már ott van a növényben: férfi és nő. Ígéret. A 
sejtpárosodásban még korábbi jóslat: „Én mindent kettőnek 
teremtek." 

Az élettovábbítás miféle módja fog érni engem? -— kérdezi 
Mária. Nem azt mondja, hogy akadály bennem az, hogy fér- 
fit nem ismerek, hanem azt, hogy a te ígéreted, Gábriel, ez- 
zel hogyan fér össze? Hogyan teljesülhet? 

- Miként lészen ez? — 

Mária kérdez: valójában örökkévaló rendeltetésének titkát 
kérdezi. 

Az angyal pedig a gondolat és anyag kettős valóságával fe- 
lel. Nincs szüksége a , férfi akaratára", mert a , Szentlélek" 
száll tereád, s a Magasságbelinek ereje , árnyékoz meg té- 
ged". Így válaszol a gondolat. , És íme, a magtalannak mon- 
dott Erzsébet hatodik hónapjában" - így szól az anyagos 
Valóság. 

Szentlélek-tett és empíria. Az angyali magyarázat miszti- 
kával és tapasztalattal, az emberi elme két szélső megisme- 
résforrásával operál. 

Van-e a jövendő tudományának ennél szélesebb látóhatá- 
rú válasza egy elébe függesztett kérdőjelre? A Tudomány, ha 
, Science" méretein járunk, gondolat és tény között mozog, 
és Mária , miként?" kérdése maradék nélküli szakszerű ma- 
gyarázatot kap az Ígéretben felmerülő kérdésre. Az így 
átvett Tudomány karizmájának talaján fakad az örökké- 

valóságra nyíló igent-mondás ereje: szűzességed sértetlenül 
marad. 

Mert Istennél semmi sem lehetetlen. Mert Isten anélkül is 
teremt, hogy férfit hívjon munkatársul. A Tudomány kariz- 
mája mély misztikává tisztul akaratában. Csak a Lét fölé 
kell helyezni azt az okozati hálót, amelynek minden hatása 
minden létet utolér. Ez másrendű cselekvés, mint az egy- 
másba fogódzó okláncolatok. ,Egylétú” benne minden. 
Csonka nélküle minden. Ezt a , Szeplőtelen Fogantatás" 
mélyen átlátja: Aki akaratával mindenséget teremtett: miért 
ne foganhatna Istenembert? 


Harmadik tett: fogamzás 
grácia: anyaság 
adomány: jótanács 


A Kozmosz megteremtésében Örök Akarat valósítja a 
Mindenséget, de itt Istenmagzatot kell emberfilumra oltani. 
Ha méretezni lehet az Isten tetteit, ez a Szentlélek legna- 
gyobb tette lesz. Mert a lehetetlent kell megvalósítani, azért 
konkludál az angyal azzal, hogy az Istennél semmi sem le- 
hetetlen. És azonnal példaként hoz egy emberhittel merő- 
ben ellenkező valóságot: Jánost, a hathónapos magzatot. De 
amit ez az angyal hoz az ígéretben, az messze az elérhetet- 
lenbe világít. Máriának elég hite van hozzá. Lelkének alap- 
hangja ez. Válaszában tesz bizonyságot róla. Nem az angyal 
emberlelkekhez simuló szava, hanem a Szentlélek Tudomá- 
nya tölti be. 

Ez lobbantja fel az örök Igen-re, a megváltó IGEN-ére, a 
harmadik Szentlélek-tett elfogadására? A Tudomány kariz- 
máján felül még ki tanácsol? Az angyal születéselemzése 
mélyén ki győzi meg? Maga a cselekvés forrása, a minden 
igent-mondás Szentlélek súlypontja, a szabad cselekvés fel- 
gyújtója: , Íme, a szolgálóleány". 

Micsoda teljes igenlés, testtel-lélekkel való, életnek, 
vérnek átadása, megsemmisítő eltűnés a szolgálatban, 

amelyért a Legtisztábbnak a legnagyobb vértanúság és teljes 
istenközelség jár. 

Sohasem érzett cselekvő elfogadás ez. Az Atya üzeneté- 
ben, a Szentlélek tettében, és a Fiú, az emberi Fiú megfo- 
gamzásában a teljes Szentháromság tevékeny. Ez a gyerme- 
ki, apai és jegyesi hármas vonatkozás, ennek az Igen-nek 
pillanatában újraelevendő valóság, a teremtés óta először, 
mert most a Háromság teljessége van itt. Csendben, zajtala- 
nul, egy názáreti lánynak Szentháromság-vendégségében, 
ebben a mindent megelőző lakodalmi pillanatban, amikor 
az igen-be olvasztott fogamzás meggyújtja a megváltás szen- 
telt gyertyáját, s az élet megkezdi a sohasem-voltat, az élet- 
törvények szerint teremtődő Istent Mária Szíve alatt. 

Lehet ez másképp, mint az Atya akaratából, a Szentlélek 
Szelleméből szabadon elfogadni? Az Atya Tanácsa, a Szent- 
lélek szerelmes ereje és a Második Személynek , Íme, 
jövök . . . mennyei ígérete, ezeknek egyetlen örök pillanat- 
tá való egyesülése kellett hozzá. 

Ez ennek a március 25-ének harmadik üteme, a Szentlé- 
lek , Jótanács"-ának tette, Mária akaratának beolvasztásá- 
val. A Tanács a tettnek szól, a tett pedig a Tanácsnak vála- 
szol és mindez a Háromságnak Isten-fogamzó tettén belül 
énekeli a Jótanács uralkodó szólamát. 


Negyedik tett: őrködés 
grácia: Istenhordozás 
adomány: erősség 


Hol énekeljen vezérszólamot az Erősség szelleme? - ha 
nem ebben a tettben, amelyben emberi test kilenc hónapon 
át munkálkodva hordozza az Istent? Mikor leány osztja meg 
szűzi testének és lelkének erőit a teremtő Atya szándékával 
és ajándékul adja anyagát, energiáit, lelki valóságát és min- 
den eszméleti készségét az Emberfia háromságos megterem- 
tésének! Hova öntse erőssége minden kincsét, mint ebbe a 
megfogamzott Istenmagzatba, ki őt a Szentháromság hármas 

Isten-szférájával borítja be és ő szüntelenül mint Atyát, mint 
Fiút, mint Jegyest szeretetében hordozza kilenc hónapon át. 

Es Máriában mennyi szent újdonság, mennyi felfoghatat- 
lan elváltozás, mennyi titoknak megvilágosodása a templo- 
mi nevelés után és mennyi készenlét mérhetetlen örömökre 
és elgondolhatatlan szenvedésekre, amelyekben majd lénye 
legmélyéig részese lesz. 

Elég volna erre az előre-tudásra emberi erő? Nem ennek a 
mérhetetlen ajándéknak elviselésére kell legjobban az Erős- 
ség Lelke? 

Jár kilenc hónapig Isten-hordozásának tudatában és Jó- 
zsefen kívül nem tudja senki. Gyermeke a Józsefnek, az ács- 
nak lesz a , fia". Ismeretlenség, észrevétlenség, csend. Megis- 
mételi az , ember zajtalan érkezését", amint valahol felgyul- 
ladozik egykor a gondolat a nagy emberközösségben. Ezt a 
zajtalanságot, észrevétlenséget, ismeretlenséget ismétli meg 
az Emberfia. Halkan születik, egyetlen szűztől, barlangban, 
rejtőzik -— mint egykor az ébredő emberi Gondolat. Az a 
teremtés anyaghoz köt lelket, ez a teremtés Istenhez köt 
anyagot. 

Ilyen a Mária cselekvése. Anyaga úgy volt megteremtve, 
hogy az Örök Akarat már előre Isten tulajdonául szánta és 
azért gondolta öröktől fogva szépnek. Örökkévalósága úgy 
előzi meg a létét, mint az anyagba ömlő eszmélet-mag az 
evolúcióban kifejlődő gondolatot. Mint Máriát szeplőtelen- 
nek, úgy az anyagot is eszmélőnek gondolta el az Örök Aka- 
rat, Máriának ez a kilenc hónapos Isten-hordozása az evolú- 
cióba esik, mert emberfilumon is halad, de szeplőtelenségé- 
nek örök akarása a teremtés előttről való. A teremtés evolu- 
tív kibontakozása valóban kozmikus előképe Mária Isten- 
hordozásának. A Kozmoszban eszméletté fogamzott az 
Örök Akarat, Mária méhében pedig Jézus. 


Ötödik tett: látogatás 
grácia: János keresztelés 
adomány: értelem 

Látogatás. Ennek a látogatásnak és minden látogatásnak 
mi az értelme? Mit akar a lélek, ha látogatni megy? Megné- 
zegetni, mi is van a másikban, kicserélni egymás meglátását. 
Ránézni a , másik" arcára. Bepillantani annak eszméletébe. 
Nézegetni - és meglátni, látogatni, újra meg újra megnézni a 
bennevaló láthatatlant. Amit nem vonhat ki önmagából, 
azt, amit nem adhat oda senkinek közvetlenül magából, és 
erre a , meglátásra" elfogadni annak válaszát, azt a belső vá- 
laszt, amellyel a látogatott visszaadja látogatásodat, miköz- 
ben vele vagy; belépni próbál eszméletedbe úgy, amint te 
beléptél az övébe. Nem ez-e minden látogatás? 

És Mária az angyali jelenés után , sietve" indul Erzsébet- 
hez. Ez a látogatás angyalszóhoz tapad. Azért több a nevé- 
nél ez a , látogatás". Több, mint lélektani. Több, mint esz- 
méletváltás, több, mint egymás megérzése emberi vonatko- 
zásban. Az emberi eszmélet-közösség az a , közel-telepátia" 
ez, amely nélkül nincsen egymás meglátása, egymás megér- 
tése. Ez lélektani erőközösség, mint emberi érintkezéstforma, 
itt felhasználódik a Titok céljaira. Mert ebben a látogatás- 
ban a Szentlélek isteni erőtere száll a juttahi házra, mikor 
ott a , magtalan" már hatodik hónapjában van. Ez a látoga- 
tás nem két asszonyi rokon találkozása, — mert mindkettő- 
ben választott magzat él. Itt a lélektan a misztika területére 
sugárzik át. Ez a titkos értelme ennek a látogatásnak. 

A Szentlélek az Értelem Szellemének erejével dalol a láto- 
gatás vezérszólamában. Ez a dallam cselekedni jön a házba. 
Mária siet, viszi a dallam, mert hívja és küldi a megfogam- 
zott Magzat a másik magzat felé. Most együtt élnek majd, 
közös házban is, három hónapon át, mígnem János megszü- 
letik. Az Isten-hordozó Mária köszöntő hangjára repeső 
örömmel válaszol a másik - köszöni az anyaméhben átélt 
keresztséget, az emberiség első keresztelőjét, az advent első 
óráiban, melyek a végtelen szándék valóságba folytatásai. 

Ez az erőtér várja a János-magzat gyermekké születését. 
Ez az erőtér sugározza körül majd a megszületett Jánost, an- 
nak gyermekségét, neveltetését, keresztelő hatalmát, az em- 

beri Jézus bűnbánat-keresztségéig és azon túl mindent János 
vértanúságáig. Ez az erőtér oldja meg Zakariás elnémult 
nyelvét, mikor felírja: , János az ő neve". Mária elhagyja a 
juttahi házat, hogy Józsefet a Szentlélekben újra átölelje, 
mert most Józsefé is lesz Mária titka. 

Mária hazatér Názáretbe: ,,. . . nem, József, nem kell Má- 
riát titokban elbocsátanod", angyal mondja meg neked, 
hogy ő a Szentlélek Arája. Őrizd a szüzességét, védelmezd és 
gondozd majd a Gyermeket, a látogatásnak záróakkordja ez. 


Hatodik tett: keresztség 
grácia: Jézus keresztelés 
adomány: Istenközelség 


nnyi, mint Isten-telítés. Isten él az emberen át. Az isten- 
közelség szelleme, mint Szentlélek-erő, az isteni erőtér győ- 
zelme a lélek minden mozdulásán. A Szentlélek áradó erejé- 
nek teljes elfogadása. Az a diadal, amelyről Isten mondja: 
ahol emberlélek van, ÉN ott vagyok. Az előttem kitáruló 
emberi Akaratszabadságban vagyok. Az emberlélek teljes 
odaadásában vagyok. Ama közelség Szentlélek-szelleme az 
emberi eszmélet munkája révén, amellyel teljes szabadságát 
Istenkézre adja: az ember lelkébe öltözik. Nem marad magá- 
nak a lélek spontánságából semmi, és mégis teljesen önma- 
gáé Istenben. 

Ilyen Jézus emberlelke, amikor a Jordánba lép, hogy Já- 
nos megkeresztelje. Teljesen ember akar lenni, ezért jön el a 
bűnbánat keresztségére is. Mint mondja: maradék nélkül 
teljesíteni a Törvényt. 

Meg is kapja az Atya válaszát, mert emberszóval hallat- 
szik az égből és mert le is száll fejére az előre jelzett galamb- 
szimbólum és keresztsége után emberlelkét mély alázatban 
tölti be a Jordán-parti térdelésben a hálaadás. A bűnös em- 
ber teljes átadottságával borul le a vízparton az Emberfia és 
emberi áhítattal telik a Szíve, mert , teljesítette a Törvényt". 
A Szentháromság pedig teljes Jelenléttel válaszol. 

Így adja vissza János Jézusnak az egykori keresztséget, 
amelyet Jézus Jánosnak Erzsébet méhében adott. A magzat 
repeső válaszának most a Szentháromság teljes megnyilat- 
kozása felel: 


1. Az Égből szóló Atya hangja, 

2. a Jordán-parton hálát adó Emberi Jézus, és 

3. a fejére szálló Szentlélekmadár, a hófehér Istenszimbó- 
lum, amellyel az Atya előre megjelölte Jánosnak a 
Messiást. 


És János keresztel tovább és Jézus tanít tovább és a Szent- 
lélek cselekszik tovább; készül a Megváltás három tanító 
esztendeje az emberiségnek kiosztandó Istenközelség Szelle- 
mével a bűnbánat keresztségét elfogadó Emberfia tetteiben a 
„cantus firmus” most a Megváltás munkájába fog: három 
tanító Ev és a Passio. A Szentlélek-Tettek és a Szentlélek- 
Erők szüntelen munkája e Kereszteléstől az Egyház szüle- 
tésnapjáig: Szentlélekjárás van a Földön. 


Hetedik tett: Pünkösd 
grácia: Egyház keresztelés 
adomány: Istenfélelem 


Szentlélekjárás van a Földön Jézus bűnbánat-keresztsége 
óta. Ama Jordán-parti hálaadó térdelés óta. A teljes Három- 
ságnak ember által is érzékelhető jelenléte óta. A három esz- 
tendő, a passio és a kereszthalál, a Limbus, a negyvennapi 
jelenések, a mennybeszállás. A Szentlélek-várás óta. Pün- 
kösd-előtti Egyház, az a kis embercsoport a Coenaculum- 
ban. Bezárkózott, megfélemlített kis sereg. A kevesek népe. 

Istenfélelem? - Nem. Még nem. Még csak emberfélelem. 
Bezárkóznak. Félnek az emberektől. De hangzik bennük az 
Ur szava. Alig hogy elfödte felszálló alakját az a fényes fel- 
hő, még visszaénekel bennük a hangja, hallják a zengését: 

. maradjatok Jeruzsálemben!" — 


Igen. Maradnak. A szent légkörben újra meg újra egybe- 
gyűlnek. Várnak valamit. Meg kell várni valamit. Egy nagy 
teljesedést. Új elkezdődést. Valamit, ami még nem kezdő- 
dött soha. Születni akar valami, ami még nem született so- 
ha. 

Ezek az Ó-Szövetségen nevelődött lelkek hároméves ta- 
nításon, egy passión és egy feltámadáson estek át és látták a 
mennybemenetelt. Ezek a zárt ajtók mögött imádkozó em- 
berek valami új adventnek viharát érzik. A Megváltás- 
drámája felizzik bennük, de még nem lobog. Egyetlen fény 
ott a Coenaculum Asszonyának a lelke. Attól elválhatatlan 
a most várt Érkező. Egyetlenül tudja, hogy mit várnak és 
hogy Kit várnak. 

Kicsit hasonlítanak még a régi-szövetség embereihez, 
azok szintén vártak. Most is még mindig várnak. Még min- 
dig ószövetségesek. Most közeledik az Evek, a Passio, a Ha- 
zatérés terméke. i 

- Jobb nektek, ha EN elmegyek, mert másként nem küld- 
hetem el . . . 

És most remélve félnek és félve remélnek. 

Ilyen a Pünkösd hajnala. 

Miért szélzúgással? 

Miért vihar-hanggal? 

Mert a szél söpör és tisztít, felforgat, elválaszt és egyesít. 
Mert egymásra önti a sohasem találkozót, mert széttöri az 
összenőttet. Mert mindent mindennel szembe állít és min- 
dent mindennel egybe zúdít, hogy minden egymásnak való 
megtalálja egymást és minden szétválasztandó elszakadjon. 
Amint az a félelmetes, egyetlen Örök Akarat minden Idők 
előtt elgondolta. Az tevékeny erőtér-hullám, amely min- 
denhol elfér és mindent utolér. Nincs kerete, csak végtelene 
van — méretlen —, nincs belseje, sem külseje — csak örökléte 
van. 

Azért szél, mert erőhullám, szeretve átölel és mindig von- 
zással szabadít meg gátjainktól és mindig beljebb és mindig 
mélyebbre visz. Mindig még tovább tart és mégis a pillanat- 
ba fér. Magukra ismernek a lelkek, mert nem ismerték saját 
arcukat. Egymásra ismernek a lelkek, mert sohase látták 
egymást. 

És miért tűznyelvekkel jön? Mert világosság kell nekünk. 
Mindenki egyenként megkapja a maga tűznyelvét. Ezek a 
nyelvek nemcsak világítanak, hanem megszólalnak és be- 
szélnek is. Fényt hoznak és értelmet. Pontosan oda világíta- 
nak, ahova kell, és mindenki külön kapja meg. Mindenki- 
nek emberi eszméletében gyullad fel a szó mögötti értelem. 
Nem a szó maga, mert a szó lehet ugyanarra többféle, de a 
gondolat valami szó-előttiség, és ezek a tűznyelvek nem 
szót, hanem gondolatot világítanak. Azért mindegy, hogy 
milyen nyelven beszélnek azok a galileai férfiak, akik még 
az imént tétlen búcsúzással ámultak az Égre nézvén. Mert 
czek a Tűznyelvek nem szavakat, hanem igazságokat szállí- 
tanak, a fényükben megvilágosodó szómögötti igazságot. 

Ezért zúg a szél és ezért szálldosnak a Fényességnek 
, nyelvei", és ez a Hang és ez a Fény beszél, tehát megszólal 
mindenik és Péter nem gondolkozik azon, mit kell monda- 
nia. 

Hol vannak a félelmek? A rettegésből hősök lesznek. A 
gyáván bezárkózottak ékesszólóvá válnak. Egyetlen félelem 
lett az úr: az Istenfélelem Lelke, és dalolja bennük ennek a 
Szentlélekadománynak Cantus firmus-át, körülzúgva a töb- 
bi hat adomány gráciájával. 

Mert most már nem az ember beszél. Most a megígért és 
megérkezett Lélek szólal meg. S az mindig onnan szól, a 
szómögöttiből, ahol születik a Gondolat, az Igazság, a Hit. 

Megértjük-e ennek az eszméletünknek utolérhető külön- 
böző sikjait? vagy tájait? vagy feszültségi fokait? 

Ez a pünkösdi tény, ez az evangéliumban dokumentált tö- 
megtapasztalat és egyéni élmény is, mindenkiben egyen- 
kint!? 

Ezek a mindenféle nyelvű emberek, akik a galileai halá- 
szok nyelvén mind a saját nyelvüket hallották, valami nagy 
igazságot illusztráltak elcsodálkozásukban: 


„— hogyan lehetséges, hogy mind a saját nyelvünkön hallot- 
tuk őket?" 


A Garabandal-i gyermekek természetesnek találták volna. 
Az , extázis" természetadta lelkiállapotuk közé tartozott és 
beleilleszkedett mindennapi életükbe. Hiszen előkészület- 
ben volt rá az eszméletük három - különböző fokú - figyel- 
meztetéssel. Az első csak egy boldog fuvallat, örömérzés, 
közeledés. A második a jelenés biztossága, amikor már sza- 
ladni kell, hogy a jövetelre a helyszínen legyenek. És a har- 
madik: a jelenés, a nagy eszméleti átalakulás küszöbe, ame- 
lyet a Másik Léttel való közvetlen érintkezés követ szemé- 
lyes feltételeink között — a mi nyelvünkön. Ezek a fokozatok 
mutatják, hogy van átmenet a , normális" eszmélés oldalá- 
ról a misztikus eszmélődés felé, hiszen ezek a gyermekek a 
jelenések személyeivel beszélgetnek, a Mária karján levő 
Jézuskának bonbonokat kínálnak, aki — bár mosolyogva — 
nem veszi el tőlük, mégis megérintik Őt, a Szűz Édesanya 
spanyolul válaszol, sőt két szót magnóra is mond, de , töb- 
bet nem beszélek", azon az egyetlen hangon, melyet csak a 
négy gyerek ismer. Belenyúlása ez a misztikának a természe- 
tesbe és jelenti, hogy van átmenet, van olyan átkapcsolódás, 
amelyet már nem ölel át a múltat tartogató emlékezés. 

A Garabandal-i tények olyan mélységben kapcsolódnak, 
amelyek felszíni jelenségeit csodáljuk, de bizonyos törvénye- 
ket tanulhatunk belőlük az emberi eszmélet szerkezetére vo- 
natkozólag, amelynek vizsgálatára nem elég a tudomány cí- 
mén kezelt pszichológia, tanulmányozni kell magát a misz- 
tikus tapasztalatot is és tanulni kell belőle. 

A pünkösdi nyelvek adománya ebbe a misztika felé muta- 
tó szómögöttibe lép. Felfoghatjuk úgy is, mint ennek a szó- 
mögöttinek kollektív-lélektani tömegtünetét, amely volta- 

képpen Isten játszadozása saját-alkotta törvényén át az egyé- 
ni és a tömegeszméletben. 

Péternek ez a pünkösdi beszéde nagyszerű Isten-játék, iga- 
zi születésnapi ajándék az Egyháznak keresztelése napján. A 
Coenaculumba rejtőző emberek egy misztikus leheletre 
emberfélelemről istenfélelemre, emberhatások befogadásáról 
istenhatás befogadására térnek át. A misztika határtarto- 
mány a természetes és a természetfeletti között: ha Istenkéz 
nyúl bele - természetfölötti, ha emberkéz kísérletez vele — 
természet: parapszichológia. 

Mi kell a csodához? Parapszichológiai alkat és isteni be- 
avatkozás. Mindkettő maradhat egyedül is. Ha a para- 
pszichológiai alkat maga van a tényben: a tény nem csoda. 
Ha Isten maga van a tényben: akkor duplán csoda. Mert 
nem előre készített idegzeten, hanem , a semmi sem lehetet- 
len"-nek vonalán dolgozik. Van-e kritérium ennek eldönté- 
sére egyes valóságokban? 

Nem kritérium, hanem forrás van: imádság. Elindulás 
azon a Szentlélek-vonalon, amelyen a Szentlélek-tettek jár- 
nak, amelyen a hét adomány „cantus firmus"-ai dalolnak és 
az Egyház „igen”-je. Ilyen , imameghallgatás" ez az első 
Pünkösd, az Egyház keresztelője. Minden nyelven beszél, 
mert mindenkinek szól. A Péter-beszéd, az örök életre szü- 
lető Egyház legelső szava. Joel próféta hangja szólal újra ar- 
ról a szétáradásról, amelyet ez a szélvész és ezek a lángok 
hoznak, hogy: 


ss. . Mindenki üdvözüljön, 
aki segítségül hívja 
az Ur nevét . . ." 
és hogy így legyen, jövendöl még Dávid éneke a Krisztusról: 


, . . és eltöltesz Orcád előtt 
gyönyörűséggel" 


hogy küldje a Lelket és Ő szerteáradjon a Földön 

„~ fiaitok és leányaitok 
prófétálni fognak, š 
az ifjak 

látomásokat látnak 

s álmokat álmodnak 

a vének . . ." 


mert kiárasztottam minden emberre Lelkemet Egyházam- 
nak születésnapján. 


A Szentlélek-tettek utolsójánál, a hetediknél vagyunk. 
Meg kellett értenünk az Egyházzá alakult Coenaculum első 
szavait. Ezek a szavak Péter ajkáról szóltak, és Péter nem 
gondolta el beszédét előlegesen, nem készített róla terveze- 
tet, nem válogatta össze kifejezéseit és minden nemzet meg- 
értette a saját anyanyelvén. Megértettük már, hogy ez az 
anyanyelv a gondolatmögötti nyelv, az a , meta-nyelv", 
mely nem a szóból fakad, hanem amiből a szó fakad. Mert 
van valami olyan adománya az emberléleknek, mely for- 
mulázhatatlan és megteremti a szót. Es ez a , meta-nyelv" 
azonos úton jár, amelyen az erőterek vonalai. Es úgy utazik 
eszméletről eszméletre, mint az a lélektani ajándék, amelyet 
lehetséges , közel-telepátiá"-nak nevezni, és amelynek fölté- 
tele az érintkező elmék kölcsönös jelenléte”. 

Azon a napon Péter elméje volt az egymás köré tóduló 
emberek erőterének középpontja. Belőle sugárzott széjjel a 
gondolat, mert ez az ő Pünkösdje volt, és az Egyház Fejének 
hangja szertehangzott azon a templomi és utcai térségen. 
Születésnap volt ez és Péter szava volt rá bevezető szöveg, 
amelyre válaszul a Szentlélek a gondolatot vitte át, más kö- 
zeget elevenített meg, más eszméleti képességeket vitt mun- 
kába, új sínekre és új síkokra lépett. Szentlélek-tett! Ilyenek 
a Szentlélek szellemi tettei. 

O pedig, az a Mária, akiben a Szentlélek érkezése a lelket 

szótlanná tevő mélységéig hatolt, az a Mária nem szólal 
meg, mert ráborul a lelkek egyességének félelmetes és új- 
jongó valósága. 

Mária egyetlen „ismerőse” az Flérkezettnek. Évtizedek 
előttről. Nem, az Öröklét Akarata óta és annak nincs kezdő- 
dése. Örökifjúság jegyessége ez, a Teremtés-előttről való, az 
Öröklétben ered, a Szentléleknek az emberiségre gyakorolt 
tette, amelynél a Coenaculum Asszonya nem hiányozhatott. 

Egyszer hallottam egy csodálatos (angol nyelvű) lelki- 
gyakorlatot Londonban, amely a Coenaculum Asszonyáról 
szólott. Három napig tartott - egyetlen mondatára sem em- 
lékszem, de abból a lelkigyakorlatból tudom, hogy a Coena- 
culum Asszonyának Pünkösdje a valóságos, az igazi, a tel- 
jes Pünkösd. 

Ki tudhatta jobban, teljesebben, valóságosabban, hogy mi 

történik azon a pünkösdi reggelen? 
.. Annak a tüzes szellőnek hangjában és fényében érkező 
Örökkévaló Vendég, aki most Jézus után lakni jön erre a 
planétára, talán már itt veti el magvát a Mindenség Édes- 
anyjának szívében, azoknak a szüntelen embermentő fára- 
dozásoknak, amelyek csak majd Mária feltámadott életében 
valósulnak! Nem döbbenetes-e ennek ennek az Egyetlenegy 
Szeplőtelennek csak a másik életében kifejlődő embermentő 
gondolata, amelyet az Atya már a bűnbeeséskor megjöven- 
döl? Nem ebbe az első Szentlélek-örömbe, ebbe a Lélek- 
diadalba zúg bele ezen a szélvészen át a Világ-Anya ember- 
gondja és nem itt gyökerezik-e a Gonosznak erőpróbáival az 
emberiségért megküzdő anyaság? 

Vox temporis — vox del 


AZ , EMBER" TEREMTÉSE 


, És mondotta: teremtsünk embert képünkre és hasonla- 
tosságunkra; uralkodjék a tenger halain, a lég madarain, a 
négylábúakon, az egész földön és minden teremtményen, 
amely csak mozdul a földön. 

És Isten megteremtette az embert saját képére; Isten képé- 
re teremtette őt; férfinak és nőnek teremtette őt. 

És Isten megáldotta őket: növekedjetek és sokasodjatok és 
töltsétek meg a földet és hajtsátok igába és uralkodjatok a 
tenger halain, az ég madarain és minden élő teremtményen, 
amely mozog a földön. 

...és az este és a reggel volt a hatodik nap." (Gen. 
26-31.) ; 

Férfinak és nőnek teremtette őt: Az Embert. Még egyedül 
volt és már férfi és nő volt. Mert nem jó neki egyedül lenni. 
De Isten képére és hasonlatosságára nem is lehetne egyedül, 
mert férfinak és nőnek kell lennie. Azaz Ember, aki Isten 
szándékában megfogant; Teremtsünk Embert! - még az ő 
képére és hasonlatosságára elgondolt, de csak szándékolt, 
szintetikus lény, kettős lény, nem maradhat egyedülvalóság- 
ban, nem maradhat , egyben". Ez a szándékolt kettősség 
benne van a teremtésnek már az igéretében is és benne lesz 
aktusában is. 

Es Isten megteremti az Embert saját képére. Embert te- 
remt saját képére. Megteremti őt Isten hasonlatosságára. 
Miért mondatja vele mégegyszer Mózes? Nehogy tévedésbe 
essünk a , saját" szóra nézve. Ki kell újra írni, hogy az em- 
ber Isten hasonlatosságára van teremtve. Es azonnal utána 
is kell írni, hogy férfinak és nőnek, tehát kettősnek van te- 
remtve. 

Az igazi teremtés, Isten stílusa szerint való teremtés a 
semmiből merít. Akaratmű a teremtés. És a Genezis 1-ben 
ez már megtörténik. Mózes szükségesnek érzi, hogy Isten fo- 

galmazásában ott legyen a szándék külön kifejezése. Az ezt 
megelőző teremtmények semmiből valamivé tétele előtt so- 
hasem fejezi ki Isten, hogy most teremteni akarja őket. Aka- 
ratából teremt , eget és földet", bevezetés nélkül. Nem kell-e 
megállnunk ezen a súlyos mondaton? Hogy a hatodik nap 
emberteremtő cselekvése előtt szándékát mondatba foglalja? 

,, Teremtsünk embert!” És a képünk és hasonlatosságunk 
első vonása az, hogy uralkodjék minden eddigi teremtmé- 
nyen. És mikor teremtése már megtörtént, akkor sugárzik 
benne fel az Isten gondolta kettősség, amely most bele- 
illeszti őt az evolúció eddig is gyakorolt stílusába azzal, 
hogy őt is , férfinak és nőnek" teremti. 

És a Genezis 1-ben az Ember meg van teremtve, pedig 
még szó sem volt az isteni szobrászműről, sem az oldalbor- 
dáról. 

„És Isten megteremtette az embert saját képére, Isten ké- 
pére, férfinak és nőnek.” 

Lehet ezt másképp érteni, mint úgy, hogy az Ember a Fér- 
fi és a Nő egysége? Es ez az egység az isten képe és hasonla- 
tossága? 

Mikor pedig megáldotta a hetedik napot, amelyen megpi- 
hent az Égnek és a Földnek megalkotása után s benne meg- 
áldott mindent, az utolsó növényig és az utolsó fűszálig, mi- 
előtt az még kinőtt volna a talajból, forrás fakadt a földből, 
mert nem volt még ember, aki öntözze, de a forrás átnedve- 
sítette a föld színét. , Isten Úr pedig embert formált a föld 
sarából és arcába lehelte az élet leheletét: és az ember élő 
lélekké vált” (Gen. 2. 8.). 

- Az ember teremtése tehát a Gen. 1-ben megtörtént. Is- 
ten gondolata az emberről már a teljes ember. A Gen. 2-ben 
Mózes már csak a kivitel módjáról beszél; arról, hogyan lett 
az ember a Gen. 1-ben már Isten képére megteremtett, férfi- 
nak és nőnek megteremtett ember, anyagos szellemmé. 
Hogyan kapott anyagot és szellemet, azaz anyagos lelket. 
Az áldást a vízzel szimbolizálja, mert Isten Ur még nem 
küldött esőt a földre, hanem a földből fakasztott vizet a 

most formálandó embere számára, hogy ennek a sár-em- 
bernek arcába lehelhesse szellemét és ettől váljék hozzá ha- 
sonlóvá. 

— És betette őt a négyfolyamos dette ahol minden fáról 
ehet, de a jó és gonosz tudásnak fájáról nem, mert abba be- 
lehal. Éva még nem volt. Mert ekkor mondá az Isten Úr, 
hogy az embernek nem jó egyedül. Erre való tekintettel 
előbb megtanította Ádámot a teremtett dolgok nevére és 
Ádám megnevezett mindent, mert Istennek már szándéká- 
ban volt a segítőtárs megteremtése. És ezzel föllépett az em- 
berben a beszéd szükségessége. De ezt csak Isten tudta és 
azért tanította Ádámot beszélni. 

- És amikor Ádám megtanult beszélni Isten Úrtól, akkor 
Isten elaltatta őt. És míg aludt, Isten kivette egyik bordáját 
és annak helyét hússal töltötte ki. És Isten Ur a bordát, ame- 
lyet Ádámból vett ki, asszonnyá formálta és odavitte Ádám- 
hoz. 

- „Es Adám szólt: Ez most csont az én csontomból és hús 
az én húsomból. És asszonynak kell hívni, mert emberből 
vétetett". (Gen. 2. 23.) 

„Miért is a férfi otthagyja atyját és anyját és feleségéhez 
ragaszkodik és ketten lesznek egy testben." (Gen. 2. 24.) 

, És mindketten meztelenek voltak, tudniillik Ádám és a 
felesége; és nem szégyelték magukat". (Gen. 2. 25.) 

- Magyarul könnyű ez a megkülönböztetés, mert az em- 
ber szó értelme nem azonos a férfi szó értelmével. Nem 
minden ember férfi. Van női ember is. Nem , némber", 
nem nem-ember. Hanem az ember-ből kiemelt női té- 
nyező. 

- És a négy folyó: Pison, Gichon, Tigris és Eufrátesz ön- 
tözte a Földet és bár még esőt nem küldött Isten, de forrás 
fakadt a Földből és éltette mindenhol. És Isten Úr vette az 
embert és beletette a paradicsomba, az örömök lakhelyére. 
Es megmutatta neki a fákat, amelyeknek gyümölcséből ehet, 
de a jó és gonosz fájának gyümölcséből nem, mert ha eszik 
belőle, meghal. És még akkor nem volt szó az élet fájáról, és 

még nem volt Éva sem. És akkor mondta Isten Úr, hogy 
nem jó az embernek egyedül lenni. Teremtsünk neki hozzá 
társat. Es ez a hetedik napon volt. Az Ur megszentelt pihe- 
nő napján. Es akkor odavitte Ádám elé a Föld minden te- 
remtett állatát, hogy Ádám megnevezze őket. kt 

— És Ádám beszélni tudott és még nem volt Éva. De Isten 
Úrnak kifejezett szándékában már volt Éva. Mert már mon- 
dotta: , Alkossunk neki segítőtársat!" 

Mert akkor már volt IDŐ. Mert a teremtés már folyamat- 
ba lépett. Nem csupán Istennek teremtő és örökkévaló szán- 
dékában, ahol minden megvolt, hanem a teremtés folyamán 
időbe lépő szándékában is. Van örökkévaló szándék és tör- 
ténelmi szándék, vagyis időbe helyezkedő szándék, amelyet 
Isten ajkáról Mózes mond el. És Isten Ur azért vitte az em- 
ber (a még egyetlen ember) elé a Földből való összes állato- 
kat, hogy az megnevezze őket. Mert, ha társa lesz, beszélni 
kell. 

Előzőleg is volt ugyan valamilyen , beszélés", mondotta 
Isten, azonban egyedül Isten beszélt. Az alkotások sorra Is- 
ten mondására, szavára valósultak Mózes szövege szerint. 
Mikor pedig embert készült teremteni, akkor szándékát elő- 
re kimondta. És mikor megteremtette , őket", akkor is be- 
szélt hozzájuk. Az ember azonban még nem szólt, mert Is- 
ten Úr még nem tanította meg beszélni, csak mikor Évát 
akarta melléje teremteni. Mert az állatok között nem akadt 
Adámnak magához való társa. Megnevezte az állatokat, de 
nem volt kivel beszélni róluk. A 

Ismétlen: Isten Úr pedig elaltatta Ádámot, kivett belőle 
egy bordát, a helyét hússal töltötte ki, a bordát balról vette 
ki, a szív oldaláról és abból lett Eva. A nő a férfiszív felől 
való. 

De ennek az Évának valami módon már a hatodik napon 
meg kellett lennie. Mert mikor Isten Úr megteremti az em- 
bert, azt saját képére férfinak és nőnek teremti. Es még nem 
voltak ketten. Istenképiségük már előre megvolt a még ket- 
tővé nem vált ember egységében. Még nem volt két testük. 
Ez test előtti lét volt. Mikor már megáldotta az egész terem- 

tését, megszentelte a hetedik napot és csak ezen a hetedik 
napon lett meg a test anyaga: az ember. 

A hatodik nap embere az Isten gondolatának már teljes 
megvalósulása. Ez lett az előző , semmiből", az ember 
, semmijé"-ből, az ember nemlétét követő lét. Ez a , terem- 
tés" értelme. Amit Mózes a hetedik napon mond el, az nem 
utólagos magyarázkodás. Az már időben, éspedig a hetedik 
nap idejében történt. Másképpen beleírta volna Mózes a ha- 
todik napba. És a teremtés napjainak evolúciós korszakok 
felelnek meg. 

A Gen. 2. 6. pontjában lesz vizes a Föld és készít belőle 
Isten ember-testet. A hetedik napon. Mikor már a hatodi- 
kon megteremtette az embert. A hetediken pedig megáldotta 
a befejeződött teremtést. És a hetedik nap végén már előre 
táplálékul adta a minden füvet és fát, mely magvat visel, a 
lég minden madarát és mindent, ami a földön és vizekben 
mozdul és ez volt reggeltől estig a hatodik nap. Bár akkor az 
embernek nem kellett ennie, mert csak ezután, a hetedik na- 
pon kapott testet. 

Milyen volt a hatodik nap embere? És mi történt vele a 
hetedik napon? A hatodik nap embere Isten másául terem- 
tett kettősség. A két nem, amellyel Isten teremtő kedve az 
első sejtpárosulások óta szakadatlanul játszadozik az egész 
előző evolúcióban. Azért játszik mindenhatósága így, mert 
ezt a kettősséget önmagából már előre az embernek szánja. 
Es nem az evolúcióból szublimáljuk ezt a létszerkezetet Is- 
tenig, hanem Isten minéműsége játszadozza metaforává az 
élet részéről történő szimbolikus Isten-másolásban. 

Hiszen már a teremtés szándékába is belefoglalja ezt a Te- 
remtő. Miért páros, miért pározó az Isten metaforázó evolú- 
ció? Mert , képünkre és hasonlatosságunkra", mikor az em- 
ber síkjáig ér, akkor , férfinak és nőnek" teremti az embert, 
és ez a szándék megnyilatkozásában oly ősi, mint a mega- 
molekulák föléledésének idejében az első sejt-párosulás. Es 
ugyanaz a szándék, amely az evolúció kétneműségében Isten 
természetének tükröződését látja, ismeri fel a még nem pon- 

derábilis testű első emberben az evolúció következő gesztu- 
sával, az anyagba beleteremtődő házaspárt, a két testté ren- 
deltetett emberpárt, amelynek a hetedik napon kell egy 
szobrászi alkotás és egy biológiai műtét révén megvalósul- 
nia, - a hetedik napon a teremtés befejezése utáni pihenőn 
-, mert ez már nem munka, csak a teremtés munka. Ez már 
csak a végzett mű anyagba öntése, beteljesedés. Érdemben 
megvolt a hatodik napon, az örökkévaló megkezdi belemá- 
solását ebbe a hasonlatosságba, amelyet a vallás a világ te- 
remtésének, a tudomány evolúciónak nevez. 

Mikor az Örökkévaló kilép önmagából, akkor indul az 
evolúcó. A mindenek legősibb folyamatosságával megterem- 
teni a Tért és az Időt és folyamattá tenni az Erőt és munká- 
ját evolúcióvá virágoztatni a Káosztól a Galakszisokig, ame- 
lyeknek lakói vagyunk. Mi történik a Galakszisokban min- 
denütt? Mi csak arról sejtünk valamit, ami körülöttünk, 
ezen a Föld nevű ponton és körülötte elérhető kozmikus 
látóhatárunkon történik, és amelyen történelmünket igaz 
mesévé szimbolizálja az Isten-szemmel néző és Isten-ajakról 
értesülő Mózes. A tudományunk megkérdezi ezeket a szim- 
bólumokat: Mit beszéltek? És a látó lélek felismeri, hogy va- 
lami nagy valósághullás az evolúció a szellemiségtől az 
anyagiság felé, valami nagy másolódás felülről lefelé és 
vissza, az eredetije mindannak, ami az örökkévalóságnak 
ama kiömlő pontján van, ahol a , tér-idő" megszületik és az 
,erő"-vel evolúcióvá szerveződik. — Isten önti ránk örök 
létének idővé ömlő korsójából a történést és az O képe és 
hasonlatossága az evolúció kétneműsége, a porzós-magvas 
vállalkozásoktól kezdve a minden, vérből-élőkben kiformá- 
lódó ivarszervekig. Ez mind az istenképiségnek beleköltözé- 
se az anyagszerűségbe, ahol már elvághatatlan az út anyag 
és szellem között. Ilyen az időtermékek természetes vérke- 
ringése, amelynek egyre tökéletesedő Isten-szerűsége az 
EMBER-ben éri el teljesedését. 

A teljesedés kezdete ez. Még nem tudjuk, hová vezet. A 
férfinak-és-nőnek-teremtés titkai még felderítetlenek. A 

, férfi-nő" egésznek még ismeretlen misztériuma előtt ál- 
lunk. A máig fejlődött emberben még nagyon sok nyomul a 
fajfenntartás súlypontja felé. Egyszerűen arra, hogy , legyen" 
még ember. A nő-férfi egységben ezen felül áll az, hogy mi- 
lyen legyen ez az ember. Éppen ezt határozza meg a már a 
teremtés ténye előtt eldöntött Isten-örökség: az istenképiség 
lélek-kettőződés, amelyet az anyagba olt az evolúció és ame- 
lyik Isten-hasonlóságunk kritériuma. Ennek messze, ma 
még beláthatatlan szellemi kivirágzását várjuk. 

— Alkossunk embert! - mondja Isten és ennek az első em- 
bernek a teremtés hatodik napján még nincs meg a teste. 
Miből van? Valami ponderábilis előtti anyagból, amilyen 
majd a feltámadás utáni test lesz; mert még nincs is meg a 
, sár", amelyből készülnie kell, és hol van még az Eva, aki- 
ben megvallja az EMBER a teljes istenképiséget? 

Világos, hogy van valamilyen teste. Tehát van olyan test, 
amelyik még agyagból nincs meggyúrva. Akkor miből van? 

Az ember a hatodik napon meg van teremtve Isten képére 
és hasonlatosságára férfinak és nőnek. De nem lehet férfivá 
és nővé szétválasztani. Vajon a föld anyagából kell lennie, 
hogy darabolható legyen? Vagy az kell-e, hogy szétválaszt- 
hatóságban valami lelki, még mélyebben átjárja a ponderá- 
bilis anyagot, amelynek léte a kettéválasztás föltétele? Vagy 
azért gyúr az Isten a hetedik napon (és már nem , teremt", 
mert neki csak a teremtés munka), hogy Évát különválaszt- 
hassa? És Éva már élőből és ne sárból legyen? 

A hatodik nap embere tehát az az ember, akivé majd a 
feltámadás után visszaváltozůnk? 

Isten megteremti Őt, és azonnal megáldja őket. Hogy ural- 
kodjnak és sokasodjanak (Gen. 1. 27). 

És az EMBER a hatodik napon még egyedül van. Mert a 
hetedik napon jelenti ki Isten Úr, hogy nem jó egyedül lenni 
(Gen. 2. 18). 

Mikor megalkotta a föld anyagából, ebbe az agyagtestbe 
belelehelte, , arcába lehelte az élet leheletét" az ember ele- 
ven lélekké válik és így helyezte őt Isten az örömök ketjébe 

istenmásolat, ez a léleklakta planéta-népesség, talán volt va- 
(Gen. 2, 7-8). - És a négy folyó vize öntözte a fákat, 
amelyek közül kettőről nem szabad a még mindig magányos 
embernek ennie. De Isten Úr a Gen. 2. 17-ben csak a tudás 
fájától tiltja el, a még magányos embert és csak azután veszi 
ki testéből Éva testét. A tilalom a Gen. 2. 16-ban hangzik el, 
és Eva műtéte a Gen. 2. 22-ben megy végbe. Az önállósult 
Éva nem hallotta a tilalmat. Még nincs vaskos anyag. Most 
készíti a forrás a földet puhává, hogy testet alakítson a for- 
máló Kéz. És annak arcába lehelhessen az Isten. Mi a kü- 
lönbség a hatodik nap embere és a hetedik nap embere kö- 
zött? Az első Isten teremtő szándékának valósulása. A má- 
sodik a valósulás anyagosítása. Csak azután ehetne a fákról. 
Csak akkor kap titalmat a tudás fájának gyümölcsétől, mi- 
kor már súlyos teste van, amelyet táplálni kell. Eddig még 
szó sem volt az evésről, csak az örömök kertjéről. 

Az élet fájára pedig sehol sem szól tilalom, csak említve 
van, hogy ott áll a tudásfa mellett az örömkert közepén. 
Hogy Eva is ismeri, az csak abból derül ki, hogy a kígyónak 
adott válaszában a tudásfát a kert közepén levő fának mond- 
ja, amelynek gyümölcséből nem szabad ennie, különben 
meghal. A szövegből csak akkor derül ki, hogy az életfa is 
tilos volt, amikor Isten azért zárja ki Ádámot az örömkert- 
ből, nehogy az életfa gyümölcséből is egyen. 

Feltette-e valaki azt a kérdést, miért nem akarta a Gene- 
zisben cselekvő Isten Úr, hogy az ember a tudás és élet fájá- 
ról egyék? És miért tette elébük ezt a két fát? És mit adott 
volna nekik, ha engedelmesek? A tudás és az élet helyett? És 
mi az a bűn, aminek büntetése a planéta szörnyű sorsa: 
megölni Istenét? 

Az emberlélek keresve járja be a mózesi szöveg mély 
szimbolizmusát. Ha a hatodik napon még nem készült el a 
sárember, akkor valami új lélekvilág nyílik meg előttük. 
Mert korok ezek a napok. És akkor a sártest előtti ember- 
egység, az istenképi kettősség a Föld nevű planéta öröm- 
kertjében sokáig tarthatott. Es talán élt ez a szellemtestű 

lami ismeretlen, lelki szellemkor, amivel meg kellett szen- 
telni ezt a csillagot; és talán ez az első emberpár lélekpár 
volt és talán ezt a lélekpárt azért tette Isten Úr e planéta 
szimbolikus , kert"-jébe, hogy még szeplőtlen istenmásolat- 
ban megnevelje az élő föld anyagrendszerét, evolúcióját, év- 
millióit és aztán próbálkozik meg az egészen szoros anyag- 
baköltözéssel, megharcolni vele a maga harcát. 

- Hátha nem annyira a biológiai élő emberre, mint in- 
kább még azt megelőzőleg az élő anyagnak bizonyos átszel- 
lemesítésére volt szükség, mielőtt az istenképű lélek földi 
szervévé válik. Nem lehet-e az, hogy egy istenalkotta szel- 
lemiség dolgozott is a hatodik naptól a hetedikig, míg a ha- 
todik napnak feltámadás embere bele nem hasonult a szel- 
lemszolgálatban gyakorlatlan anyagiságba, amelynek őt egy 
(halállal határolt?) emberlétbe kellett az ő intervallumát 
beszorítania? Nem lehet-e, hogy ennek a planétának evolú- 
ciójában is adattak neki szellemtestű lakósok. akik a hetedik 
nap anyagtestének megdicsőítésére lettek volna hivatba és 
hogy az ilyen meghívatás más planétákon nem olyan gyá- 
szosan sikerül, mint ezen a szomorú Terrán? 

- Nem lehetne-e, hogy más örömkertek tudásfája és élet- 
fája egy engedelmes tartózkodás után és árán önként hullatja 
a planéta lakosainak ölébe egyszerre minden gyümölcsét és 
biztosítja a szellemi valóságok számára az anyaggal való 
szerves együttélés harmóniáját is? Majd nem éreznek , más 
törvényt" a tesükben a lelkek és harmonikus belépés, az 
együttélés, kilépés az életközösség formáinak minden mó- 
dosulása? 

- Ha Mózes szimbólumai Istentől vannak, akkor a szim- 
bolizmusnak sértetlennek és sérületlennek kell lennie. Ha a 
, napok" korszakok, akkor nem tolódhatnak egymásra, mert 
a sugalmazó Isten Úr nem tévedhet és nem téveszthet. És 
akkor a hatodik nap embere más, mint a hetediké. És a he- 
tedik nap emberének még súlyos anyagába burkoltan is, 
még férfivá és nővé testileg kettőzötten is teljes a romlatlan- 
sága, a nagy szimbólum erejével, hogy meztelenek voltak és 

nem szégyellték magukat. Ezt az anyagot még nem kellett, 
még nem lehetett szégyelleni. Ártatlan volt, tiszta, egyszerű 
és természetes. Bizonyára lehetett szabadon igénybevenni 
vagy nem, kilépni és visszalépni, az előzőleg adott szellemi- 
séggel telíteni vagy belőle , mély álommal" kivonulva s azt 
nem rombolás, felbomlás, gyötrelmek, erőszakok révén 
magárahagyni. A kert az övék volt, a két fa titka is, a benne 
tartogatott értékek is, csakhogy azokat Isten Ur akarta osz- 
togatni és nem az Ő önkényükre bízni. 

- Titkokat szólaltatunk meg. Mi kellett Isten Úrnak, 
hogy ezen a Terrán megtelepüljön a Szellem? Hogy otthont 
építsen a Szeretet? Hogy oltárokat emeljen a Lélek? Isten- 
akarat és emberi szabadság. Milyen titokról mesél az a hit, 
hogy egykor , angelosz"-ok jártak itt? Nem volt-e a hatodik 
nap Embere még olyan szellemi és olyan szent, amilyennek 
Isten a feltámadás utáni állapotban szánt bennünket? Va- 
lami homályos boldogságemlék dereng az emberiség emlé- 
kezete mélyén valahol, nem lehet ez az örömkert hatodik- 
napos emberének visszfénye, ki még egyetlenegy volt és a 
szűzi Ádám-Eva gyermek-ártatlanságának visszhangja abból 
az időből, mikor még nem tudták, hogy lehet szégyellni 
őszinte és becsületes meztelenségüket? Mikor még nem is- 
merték a fügelevelekből összerótt kötényt, mely a bűnt kö- 
vette és az Istentől kapott bőrköntöst, mely a kiűzetést kö- 
vette. 

- És a szimbólumon át a , két" ember a , kettős" ember, 
az istenképű ember szellemseregekké, tettseregekké, test- 
seregekké aprozódik és millió lények és millió évfutások tör- 
ténelmévé válik, amely sorsunk értelmének burkolója és a 
nagy Mózes szimbólikus álmának képeivel magyaráz, tanít, 
világít bele múltunknak istenfödte homályaiba. Sejtések 
ezek, nem látások. Mégis szükségünk van rájuk. 

— Embert teremtett a hatodik napon és még nem volt 
meggyúrva agyagból a teste. 

- Mindig olyan rövidnek gondoljuk az ősbűn előtti életet. 
A hatodik nap emberének életét. Akit a hatodik napon , fér- 

finak és nőnek" teremtett az Isten. És ha ez az ember, aki- 
nek még nem volt megmintázva az agyagteste, mint , embe- 
rileg" már megteremtett férfi és nő ebben az életformában 
soká élt? Ha még nem volt ponderábilis teste, akkor nem is 
volt egyedül. Csak mikor a hetedik napon Isten Úr agyag- 
bamintázta őt, akkor kellett belőle leválasztani a nőt. Addig 
szó sem volt az egyedülvalóságról, hiszen a hatodik napon, 
megteremtésük óta, ketten voltak, mert Isten képére , férfi- 
nak és nőnek" voltak teremtve. És ezzel a szellemi lényük 
megkezdhette az egész Földet megszentelő életet. És lehet- 
tek nemcsak ketten, hanem az Úr-Isten, mikor elhatározta, 
hogy „Teremtsünk embert!" - ezzel az akarattal egymáshoz 
tartozó férfi és női lélekkel árasztotta el a Földnek számunk- 
ra kivirágzott és benépesült Örömkertjét, és ez a korszak 
lehetett a Terra átszellemesítésének korszaka, a , Hatodik 
nap". Ahol talán már sok ember él. É 

- Az ősbűn előtti emberek világa lehetett ez. Hasonlítha- 
tott valamiben a feltámadás utáni világhoz, mert valami 
ilyennek szánhatta Isten örök gondolata az Ő képét, az Em- 
bert. És mikor a hetedik napon elkészült az agyag-ember és 
belőle kivett és élő csontból formált női test, akkor kellett 
ennek a Földet elborító szellemiségnek boldogságra született 
szeretetszervekké aprozódnia és kellett volna az Istenbe me- 
rülő örömök planétájává tenni ezt a Terrát. 

Előrelátás, isteni mindentlátás téreken és időkön át van 
abban a műtétben is, amelyet Isten Ur az alvó Ádámon vé- 
gez, akinek már agyagtestbe lehelt lelke van és az a lélek fér- 
fié és nőé. Most ki kell venni belőle a nőhöz tartozó testet. 
Az már ne legyen sárból, porból. Miért? 

Mert lesz Valaki, egy nő, aki majd az a Szolgálóleány lesz. 
Mert az Ur örökkévaló tudomásában ott van az ősbűn és a 
megoldása, a megváltás. És az a nő, akinek Isten megkéri a 
, kezét". Nemcsak kezét, egész testét, egész lelkét, egész va- 
lóját. Ez teremtőtársa lesz az Atyának, megváltótársa a Fiú- 
nak és munkatársa a Szentléleknek. Ennek a , teremtmény"- 
nek örökkévaló képe él az Úrban, abban az Isten Úrban, 

akinek e képteljességben az első elem, az hogy Éva már ne 
legyen porból. Éva legyen már átlelkesített eleven anyagból. 
Az Úr gyöngédségének első jele az eljövendő Menyasszony 
iránt: a nőt már lélekkel átjárt élő anyagból készítem, mert 
Te, az eljövendő Szolgáló, te nő leszel. 

És mikor elbúsult haragjában Isten Úr Mózes fogalmi lát- 
határának köntösében sorra bünteti a három bűnözőt, a kí- 
gyót, az asszonyt és az , embert", akkor már a kígyóhoz in- 
tézett szavában felragyog a messze korokon túlról odalátszó 
női arckép: , Az Asszony" képe és hatalma, aki elég erős 
lesz arra, hogy ellenkezést vessen az Ur kezéből az ősbűn 
szerzője elé és ez a bűnszerző, még annak , sarkáig" is csak 
leselkedni juthat. Az Isten Úr örök tudásának ez a fénye vi- 
lágítja meg az élő bordából mintázott Evát, mikor a Gen. 
2, 22-ben a női szépség öntudatlan szemérmével a meztelen 
Éva ott áll a meztelen Ádám előtt, aki csontjának és húsá- 
nak ismeri fel őt. És az elkövetkezendő ősbűn sötétjén át 
messziről és mégis egészen közel világosodik egy lepelbe 
burkolt ragyogó ,, Asszony", akinek a kedvéért Éva nem 
lett sárból, akinek léte beletüzel Isten Ur megrendítő harag- 
jának első büntető szavaiba, mint minden sötétség győzel- 
mes ellensége, a kígyó minden magvának az ő magva erejé- 
ből élő diadalmas ellenfele, a Gen. 3, 15. első isteni jö- 
vendölésében a kígyó a fejét eltaposó , Asszony" pillanatnyi 
felvillanásában. 

És Évának akkor még nem volt neve. Ádám nevezte el 
(Gen. 3. 20) Évának. Isten Úr pedig „bőrből ruhát készí- 
tett" nekik és felöltöztette őket. 

És mikor isten Úr odatette Ádám elé az ő csontjából és 
húsából készült segítőtársat, akkor Ádám még csak ,asz- 
szony"-nak nevezte őt, , mert emberből vétetett" (Gen. I. 
24.). A bűn előtt az , asszony"-nak még nem volt más neve. 
Pedig már külön test volt, akiért „a férfi" otthagyja apját, 
anyját és ketten lesznek egy testben" (Gen. 4. 22). És mikor 
már ketten voltak (ebben az egyesített ponderábilis testben 
is), akkor kezdődött számukra az anyagbanélés nagy pró- 

bája. A , nagy döntés", Amitől nem szabadul meg szabad lé- 
lek. Isten Úr már látta a bűnt. És látta, hogy a bűn előtti 
korszak lejárt. Hogy most kezdődik az Ember drámája, 
amelynek nincs tragikuma, bármit beszéljen is Madách, 
mert ez a dráma az Ember, az Emberfia győzelmével végző- 
dik. A tragédia pedig , bukás", de az erkölcs önellentmondá- 
sából származó bukás. Az Ember pedig, ha el is bukott, de 
nem bukik. Mert beleoltotta filumába magát maga az Isten. 

És az oltás az Emberiségnek azon a pontján történik, ahol 
felfénylik az öröktől fogva megújult , Asszony" - akinek 
szent névtelensége végigsugárzik az emberi evolúció összes 
jegyesein és összes anyáin. 

És ez az Anya ott sugárzik mélységes szerénységével és 
félelmetes hatalmával a kígyó-asszony-ember triót büntető, 
korholó, átkozó, irgalmatlannak hangzó első szavak felett a 
Gen. 3. 15-ben, mert már megidéztetett az első , asszony"- 
nak szűzi megalkottatásában. A názáreti kislány története a 
Gen. 2. 22-ben kezdődik. Az Atya örökkévaló gondolatá- 
nak első megnyilatkozása róla. 

, Ez a pillanat, melyben a szűzi ,asszony" megjelenik 
Ádám felocsudó szemei előtt, számunkra első rezzenése az 
Atya hatalmának az eljövendő Szeplőtelen történetében. 
Ennél mélyebben már csak a szentírásbeli örök gondolat él. 
Az Atya szerelme már előre óvta őt még az eljövendő bűn- 
től is. És egy pillanatig (emberméretben meddig?) még érin- 
tetlenül állott az Atya kezéből kikerülten, harmatos ifjúsá- 
gában, büntelenül az áruló férfi előtt és szentnek érezték a 
testüket. Ez a két , asszony" a maga két-két szűzi karjával 
ölelte át a leendő emberiséget minden romlásával, rombo- 
lásával, belehajlítva annak sorsát az Atya örökkévaló irgal- 
mába. - És Ádám még nem , ismerte" Évát! Még nem tud- 
ták, hogy öltözetlenek. Az Isten Úr ujjai közül kilépő 
, asszony" szűz volt, mint a messze jövendőben váró fátyo- 
los leány, akinek odafénylett örökkévaló jelenléte. Ámen. 

NŐ ÉS FÉRFI 


Mit jelent a férfi a nőben és a nő a férfiben? 

Itt most a , nő" és a , férfi" szó az egész embert jelenti. 
Nem csupán személyes, hanem kozmikus múltjával és jö- 
vendőjével együtt, testiségével és szellemiségével együtt a 
maga teljes, Isten alkotta valóságában. 

Mert az a kisleány, aki ifjú szépségét szépítgeti, még nem 
a , nő"! Az a szépre-érett asszony, aki életét fonja bele a 
család életébe, még nem a , nő". Az a munkaterhelt élettárs, 
aki vállvetve dolgozik életereje árán az életgondok országá- 
ban egészen az áldozatig, még nem a , nő". És az az életta- 
pasztalatokon átszűrt, átitatott öregedő valóság, az a magára 
maradott, vagy lassuló társát támogató befejeződés, még 
nem a, nő". Nem , nő" az mindezeken át sem, aki Istennek 
teremtő társaként , embert" hozott a világra, embert nevelt 
a társadalomnak, és talán mindezen át és ezen felül még sze- 
mélye terméséből is adott valamit az emberiségnek, még 
mindig nem egészen , a Nő". 

A lényeges, a mindezentúli, a mindezt megteremtő és 
mindebből újrateremtő igazi , Nő" mindezeknél tágabb, mé- 
lyebb, súlyosabb, mert ez az az , Ember"-nek női tényezője, 
a maga teljes múltjával, jövőjével, s a kettőt hordozó jelené- 
nek , nőies" gazdagságával a szellemvilág fejlődéstörvényei 
szerint a Férfi szellemiségével való egyesülő, azt egésszé, 
, Emberré" forrasztó, és csak ebben az egyesülésben életké- 
pes, kozmikus valóság, mely ehhez a planétához tartozik 

Mikor Mózes a fejlődéstan csodálatos szimbolizmusában 
meséli a teremtés utolsó felvonását, akkor nem azt mondatja 
Istennel, hogy „teremtsünk Férfit", hanem azt, hogy ,,te- 
remtsünk Embert". És csak mikor nyilvánvaló, hogy nem jó 
neki egyedül maradni, akkor a társát nem megint a föld 
anyagából gyúrja, hanem a már élő, már halhatatlan lelket 
hordozó , Ember"-ből. Az a belőle alkotott Eva már nem 

sárból van, hanem élő testből van, amely már lelket hordoz. 
Az Emberben tehát előteremtve volt a , Nő" is, csak ki kel- 
lett venni belőle, csak teremtő ujjakkal meg kellett alkotni. 
Azért van a nő közelebb az élethez, mint a Férfi. És a Férfi a 
teremtésben csak akkor születik, amikor az , Ember"-ből 
előteremtik a Nőt. Csak Eva megteremtésével válik Ádám 
, férfivá". És soha többé nem tud Ember lenni a hozzátar- 
tozó , Nő" híján. 

Ezt előre jelzi a Teremtő szava. Teremtsünk Embert saját 
képünkre és hasonlatosságunkra. Tehát az Ember-ben meg- 
teremtette a férfival együtt a nőt és már eleve külön sze- 
mélynek szánta, de úgy, hogy az már távolabb legyen a Föld 
anyagától, előre képzett elevenből, lélek-járta embervérből 
keletkezzék. 

Miért nem sugalmaztatott az emberteremtés ősi szimbo- 
lizmusa Mózesnek úgy, hogy — mert nem jó az Embernek 
egyedül lenni -— a Teremtő Kéz újabb anyagot markol és 
melléje teremti a Társát? 

Nincs ebben valami, ami az embertestből vett asszonytest 
alsóbbrendűségét vélte kiemelni? Soká értették így. , Oldal- 
bordám" - mondták. De kérdezem, vajon nem ez a legutol- 
só gesztus-e az, amely a Nő-nek a szellemvilágban elfoglalt 
magasabbrendűségét illusztrálja azzal, hogy az Úr először 
agyagból, Elettelenségből, gyúrható mozdulatlanságból Em- 
bert teremtett, és azután tette , kezét" a már élő, a már lé- 
lekkel átjárt Ember anyagára, hogy ezzel az utolsó, legfelsé- 
gesebb gesztussal most már nem , életelőttiből ", hanem Elő- 
ből teremtsen élőt, s ezzel az Emberből kiteremtődő Férfi és 
Nő kettősségével megindítsa a minden idők óta kétnemű 
evolúciót az Emberen-túlra - a Nooszférát a Bioszféra fölé. 

Lehet-e akkor a Férfi elég önmagának? Hiszen megmon- 
datott, hogy nem jó neki egyedül lenni. Az a Férfi, aki nem 
tudta a lelkét Nővel egybeolvasztani, lehet-e teljes , Em- 
ber"? 

És akkor ahhoz, hogy a teljes Férfi és Nő szellemi egység 
Isten terve szerint kialakuljon, nincs-e szüksége az egyedül- 

való férfiléleknek az Emberlélek másik komponensére, e női 
lélekre? 

És vajon ahhoz, hogy ilyen teljes lelki egység, együttélés, 
szellemi eljegyzés kialakuljon, szükséges-e a testnek otrom- 
ba közbelépése, amely az utódokat biztosítja, akiket most a 
fizikai magányosságot vállaló Férfi áldozatul tett az Úr oltá- 
rára? 

És nem volnának lehetségesek olyan női lelkek, amelyek 
ma a szellemiségünknek a misztika felé haladtában ne tud- 
nák elfeledni mind a férfi testét, mind a saját testüket s ezzel 
a szent , szublimálással" minden lelkit megosztanának a 
Férfival, anélkül, hogy eszükbe jutna annak a teste? Ki- 
lépnének a testi élet továbbvitelének (szintén , szent") kö- 
telezettségéből, mert az Úr menyegzőjén Valaki azt mond- 
ta nekik: „Barátom, menj följebb" . . .? 

Szerelem ez, misztikus szerelem Isten ölén. Isten karjai- 
ban, Isten valóságában. A test vágya már nem félelmetes. A 
misztikus szerelem boldogsága megmosolyogja a test játé- 
kait, és a pillantás összetüzelése új világot világosít, és az 
érintésben hallgat a test. Mert szóhoz jutott valami más, va- 
laki más. És annak suttogása erősebb a test parancsszavánál. 

Mint mikor megtaláljuk a szántóföldbe rejtett kincset. A 
szántóföld már nem kell. Hordom a kincset, amelyet nem 
lehet elvenni tőlem. Mert már eszmeivé vált. Emberi valósá- 
gommá vált, mikor , megvettem" a szántóföldet. Már nem is 
tudom, mi volt az ára. , Minden vagyonom"? Nem tudom. 
Azt sem tudom, hogy ára volt. Nem néztem az árát, megvet- 
tem, elvittem a Kincsét és otthagytam a termékeny szántó- 
földet. A kincs most már én vagyok. A létem. Azért, mert 
mindent odaadtam érte — és letettem az Irgalom asztalára. 
Ott vagyok benne. 

Ez az én már nem külön , én". Mégis sokkal , énebb", 
mint valaha. Az egyesülés így , differenciál". Már nem va- 
gyok ,nő" és nem vagyok , férfi". Azt modták nekem: 
„menj följebb". Már a Teremtés kezéből kikerült , Em- 
berlélek" vagyok. 

Ez a , másik" már nem másik. Aki velem jött, vagy akivel 
mentem, az már nem külön lélek. Akkor sem, ha ebben az 
egyesülésben százszor önmagunkká váltunk. Jegyesség, 
házasság puszta szavak a misztikában. Jézus a házasságra 
mondta: „már nem két test, hanem egy test”. És ez a szó 
csak az eredetiét szimbolizálta, amely a szellemi egyesülés 
értelme: , már nem két lélek, hanem egy lélek". A szellemi 
értékek megállíthatatlan növekedésével, mélyülésével, tisz- 
tulásával az Isten felé haladás csodálatos közös útján. 

Nem félni a testtől, oly engedelmes lesz, mint a kezes bá- 
rány, ha megérzi a másrendű világot. Nem veszélyes, ha ját- 
szadozik is. Lehet bűn nélkül átélni egy egész folyamatot. 
Passzívan. Közömbösen. Akkor szégyenkezve visszavonul, 
mert fegyvertelen a másrendű világgal szemben. Útszéli tá- 
madások teszik gyorsabbá a haladást, és megérkezik a lélek. 
Kiderül, hogy a legerősebb a Lélek Isten-alkotta szépségei, 
amelyeknek áldott szimbólumai néznek felénk. 

EGZISZTENCIA-TÉTEL 


A képtelenségeknek olyan áradata zúdul a lélekre és ben- 
ne az értelemre, hogy kénytelen ott keresni megoldást, 
ahová nem lát. Ott, a léleknek abban a titkos medrében, 
ahonnan elindul a személyes élet. 

Mi van bennem, mi olyan van bennem, — felelős egyéni 
szándékom műve -, ami az Ajándékozó látása szerint mél- 
tóvá tesz engem a hit ajándékára? Ez nem lehet még a sza- 
badon működő akarat, ennek valami ezt előzőnek kell len- 
nie, valami belső magatartásnak, legalábbis olyan miféleség- 
nek bennem, amit attól a legmélyebb önmagamtól függő 
beirányításnak kell tulajdonítani. 

Mi lehet ez? Valamilyen önmagamra pillantás, talán szü- 
lető eszmélésemnek önmagára irányuló értékelése? Talán 
nem is önmagam ismerése, hanem még a magammal való 
megismerkedést megelőző belső hajlam, mint valami ígéret 
a bensőmben, mint valami jövendő a jellememben? Mikor 
alkotó szellemiségem elindul erre az életre szóló testi-lelki 
formálásomra, akkor ott van a munka kezdetén valami 
olyan elhatározatlanság, amelyet a létnek induló szándék 
már maga választ? 

Nem úgy van készítve, hogy majd ezt válassza? 

Az az első , Legyen!", amelyben már én is ott voltam, 
nem határozott meg engem? Bár tudta, hogy milyen leszek? 
De ha tudta, hogy milyen leszek, lehettem-e mássá, mint 
aminőnek tudott? Tehetett-e személyes kezdődésem küszö- 
bére olyan hatalmat a választásra, aminőt az angyaloknak 
adott? 

Mindenkit, angyalt, embert, az üdvösségre készített? De 
akkor hová van rejtve az a megfoghatatlan pillanat, amely- 
ben a keletkező lélek olyan minőséget szemel ki magának a 
fejlődésnek elébe tett tényezőiből, amely majd eldönti, hogy 

továbbfejlődésének valamely pillanatában majd kapjon-e hi- 
tet vagy nem? 

Hol van ez a megfoghatatlan pillanat, amelytől üdvössé- 
gem függ? 

Olyan pillanatnak kell lennie, amely tőlem függ. És 
olyannak, amelyet ha egyszer elszalasztottam, még időfolyá- 
som mélységeiben megtalálható. Olyan pillanatnak, amit 
végleg nem lehet elveszíteni, amíg testben van a lélek. 

Lehetősége velem fut az időm hullámain. Ha nem együtt 
születtem vele, akkor a lehetősége kísér. Útitársam. Talán 
olykor szinte elhagy. Mintha nem volna. Ilyenkor elfog a 
teljes hitetlenség. Talán élek benne esztendőket. De a pil- 
lanat csak rejtőzik. Várja a sorát. Az élet tényei készítik ezt. 
Hogy felötlik-e, attól függ, miképpen válaszolok az , élet" 
szavaira. 

Az élet mondatokat intéz hozzám. Meg kell értenem és 
meg kell válaszolnom. Válaszom attól függ, hogy felötlik-e 
bennem az üdvözítő pillanat. Olyan, mint a varázsvessző 
vagy a mentőcsónak, sokszor akár az utolsó szalmaszál. 

Tőlem függ-e, hogy felmerüjön? Ha nem függ tőlem, újra 
összeomlik minden. Ha úgy vagyok készítve, hogy felmerül- 
jön, vagy úgy, hogy ne merüljön, akkor nem én választom 
üdvösségemet vagy kárhozatomat, hanem az, aki készített. 
Ezt a pillanatot, amelynek spirituális meglétét az egziszten- 
cia-tétel állítja, nekem kell megmentenem. Tehát kell ben- 
nem valami egészen hozzám tartozó egyéni szabadságnak 
lennie, ami szakadatlanul kísér engem és előreláthatatlanul 
teremti azt, hogy mi leszek. 

Ennek olyasminek kell lennie, ami már minden egyébre 
redukálhatatlan, az én ősi kezdődésem, egyéni létemnek va- 
lahonnan kiszakadó elindulása egy kiválasztott valamilyen- 
ség felé. 

Ennek azt kell jelentenie, hogy már az első Legyen!-ben 
ott volt az én egyéni szabadságom. Benne volt. Ezért nem 
szabad nekem a pergő időben gondolkodnom, hanem az el- 
ső Legyen!/-ben kell elhelyeznem az Idők Határáig tartó vi- 

lágfolyást. Igaz, hogy az én pillanatomban nem fér el annak 
valósága, de elgondolása igen. Ha nem a pergő időben, ha- 
nem a Örök Pillanatban, ha nem a lepergett időben, hanem 
az Egyszerrevalóban, ha nem a még-nem-volt időben, ha- 
nem a Mindenkornak bonthatatlan egységében gondolko- 
dom, akkor fogy az érthetetlenség. Igaz, hogy az Örökös 
nem fér be a Pillanatba, de az én személyes időfolyásom el- 
fér és benne is van Isten örökkévalóságában, s ha azt nem 
húzom szét az én méreteimhez szabott eszményekké, akkor 
eltűnik a probléma, mert Isten Örök Jelenében vagyok, sza- 
badságom minden tette lehet tehát az én cselekedetem, ha 
Isten tudja is, mit cselekszem. Nem azért teszem, mert Ő 
tudja, hanem O azért tudja, mert én teszem. Az O Léte az 
idő harmonikáját egyetlen pillanatba szorítja, s amit az a 
pillanat a maga örökkévalóságában érthetően tartalmaz, az 
érthetetlenné válik, ha percekre, órákra, esztendőkre húzom 
szét a harmonikát. 

Ezt a valóságot csak így lehet az értelem közelébe hozni. 
Ha életem így ez örök Pillanatba merül, akkor az sem lesz 
probléma, hogy mi az a megnevezhetetlen és tőlem függő ér- 
ték, amelyért vagy kapok hitet vagy nem. Ha nem törik por- 
rá az időm hulláma, akkor az én felhullámzásom a Lét pa- 
takján nem más, mint az egyéni lélek szabadsága, melynek 
valója abban áll, hogy ő ilyen akar lenni! Ez az ilyen-akar- 
lenni nevű lény szabadnak teremtődik és az első Legyen!- 
ből kifolyólag saját maga teremtette önmagát. Ilyenné vá- 
lasztotta magát, Szabadság princípium. Nem folyt be más 
akarat. Az Egyetlen Akarat a maga Legyen!-jével megadta 
létét. Es ebbe a létbe szabadságot oltott, hogy olyanná le- 
gyen, amilyenné akar. 

Nem olyan a teremtés, mint a szobrászé, aki idegen 
anyagból embermásolatot gyúr. Az nem ember. Isten más- 
képp teremt. Önmagát sokszorozza (saját képére és hasonla- 
tosságára) és szabadsággal ruházza fel már teremtése előtt, s 
így teremtéséből teremtődés lesz. Csak az anyag szenved 
határokat. A lelkek magukat teremtik és az a választás, amit 


256 


teremtődésükben elárulnak, dönti el sorsukat. Ennek a vá- 
lasztásnak eredménye a meglétesült én. Ami végigkísér az 
életben; kezdődött és megmarad. 

Ezt jelenti az, hogy , a képére és hasonlatosságára", és ezt 
jelenti a szabadság. Ha nem volna benne a szabad lelket te- 
remtő Legyen!-ben az, hogy mivé válassza magát, akkor 
nem lenne meg a hasonlatosság. Olyan volna, mint a szo- 
bormű, amely Mózes Genezisében szimbolikusan értendő. 
Mikor az Írás szavai szerint Isten a testbe beleleheli a halha- 
tatlan lelket, akkor ebben a leheletben ott van a lélek válasz- 
tása, ő megválasztja önmagát. Másképpen nem lehetne fele- 
lős önmagáért. Miképpen lehessen felelős másvalakinek a 
művéért? 

Ez az egyetlen kiút ebből a bonyodalomból. Isten min- 
denható akarata az ember-lélek javára korlátozta mindenha- 
tóságát azzal, hogy a teremtés pillanatában rábízta a lélekre 
énje megválasztását. Csakis ezért felelhet a lélek magáért. 
Ha visszamélyesztjük az Örök Istenbe, akkor a teremtés 
vagy teremtődés egyetlen aktusába olvad az énjét kiválasztó 
lélek felelőssége Hitéért és üdvösségéért. 

Maradna még az, hogy az így magaválasztotta lélek e vá- 
lasztásával már eldöntötte-e örök sorsát. Így is volna, ha 
nem adatott volna meg a léleknek az első szabadság gyakor- 
lása az egész földi életre. De megadatott, sorsa tehát ezzel az 
első választással nincs eldöntve. A választott lelket eszmé- 
lete munkájával formálhatja, fejlesztheti, keresheti az utakat 
és válogathat közöttük. Minden pillanata befoly a jövendő- 
be és engedi, hogy ez a jövendő beleszóljon a jelenbe. Minél 
jobban kezeli a lélek a maga eszméletté tárult valóságát, an- 
nál teljesebb hatalmat gyakorol énjének alakulása felett és 
készítheti önmagát a hit ajándékára. 

SZABADSÁG 


Transzcendentális szabadságnak nevezném. Ellentétben a 
fenomenálissal. A fenomén szabadsága az, amit tettről tettre 
átélek. Tapad a pillanathoz, a mindenkori megoldandóhoz. 
Válaszolgatásom életeseményeimre, az Úrnak ezekben hoz- 
zám intézett szavaira. Tünemények pergésében való maga- 
tartásom jellegzetessége. Percek egybeolvasztója, mérlege- 
lője, rövidlátó kipillantás a jövendő felé, kilépés a perc- 
ből egy másik percbe, valami messzetáguló horizont hatása 
alatt. Ráborul a futó folyamra és vele fut. A tünetszerűség 
szabadsága ez, vagy inkább a szabadság a funkcióban. Cse- 
lekvésbe ömlő belső magatartás, mely az egymásra hulló 
időszemeket lebélyegzi. Nem gépszerű a hullásuk, mindenik 
magán hordja a , választás", a , döntés" lenyomatát. 

Fenomenális szabadság. A már porrá szóródott időben 
megnyilatkozott szabadság. Minden világosan akart tette- 
men ott van a kézjegye. Ez az a szabadság, amit tapasztalok, 
amit eszmélésemmel kísérni tudok. Vele járok vagy velem 
jár. Azt mondja: ezt akarom, és én akarom. Mondja halkan, 
mondja kiáltva, de anélkül nem az enyém a tett. Mint a ho- 
mokóra szemei, egyetlen erőnek engedelmeskednek és en- 
nek hatása alatt helyezkednek, gördülnek, hullanak. 

Egyetlen erő viszi őket. De ez lithoszférás erő. A fenomé- 
nek szabadsága nem lithoszférás, nem is bioszférás, hanem 
nooszférás erő. A homokórában minden egyfelé tart, és en- 
nek megfelelően van az előreláthatatlan, viszonyos elhelyez- 
kedés. A nooszférás erő a homokóra inverziója. A tettek 
percszemei felfelé vonzatnak és a tettek homokórája felfelé 
pereg. A kipergés előtt helyezkednek a szemek, választanak. 
Hogyan is lehet felfelé jutni? Igazítják egymást. 

A kép haszna ezzel kimerült. A homokszemek a lithosz- 
férában nincsenek tele szabadsággal. A nooszférában teli 
vannak. Minden homokszem pályája választás eredménye. 

A homokszemek telítve vannak akarattal, azért lehet őket 
felfelé vonzani. Pályájuk, esésük vagy útvesztésük a saját 
művűk. 

Miért? 

Ha egységes a felfelé vonzatás, miért nem lesz mindenki- 
nek ugyanaz a sorsa? 

A fenomén szabadsága erre nem válaszol. Ez a kérdés ki- 
vezet a , tünemény"-ből. Másrendű valóságok felé. 

A transzcendentális szabadság gondolata nélkül ez a kér- 
dés meg nem válaszolható. Mert a tünet szabadsága, az em- 
pírikus szabadság egyedül magában tarthatatlan. Bergson azt 
mondja, hogy a mély-empíria adata igaz, és az bizonyítson, 
aki tagadja. 

Igaz, de Nekünk is bizonyítanunk kell. A mi bizonyítá- 
sunk nem negatív. Iránya a mélyebb pozitívum. Ha a mély- 
empíriában még mélyebbre megyünk, elérjük azt .az ,,ir- 
rationale"-t, amelybe végül is minden meggondolásunk tor- 
kollik. 

Ha a szabadság fenomén-országában elindulunk, utunk az 
Ismeretlenbe mélyed, ahol már csak hunyt szemmel mehe- 
tünk tovább. Nem tudjuk, miképpen jutunk el ahhoz a való- 
sághoz, amivel egyetlenül alapozhatjuk meg a fenomén reá- 
lis szabadságát, s ahova az az etikai egzisztencia-tétel ve- 
zetett. 

Az időnek tetteket őrlő folyamatosságához képest az em- 
berlélek transzcendentális szabadsága a mindenkori pillana- 
tok helyett az örökkévalóságában fogamzik. Nem a terem- 
tettben, hanem a Teremtőben él, mert bizonyos értelemben 
minden emberlélek a Teremtő Valóságnak része, eleme, ami 
itt nem passzív állapotot, hanem Benne, Vele és Általa való 
működést jelent. Funkció, de nem pergő művelet, ami ki- 
ömlik az időbe, hanem belevalósul Istennek róla való gon- 
dolatába, s így részesedik az Örök Pillanatban, amelyben az 
ember egész élete elfér. A tied, az enyém, a mindenkié - és a 
mindenségek minden nooszférás, akár pneumoszférás té- 
nyeié. 

Élettüneményeimen gyakorlódó szabadságom tehát talaj 
nélkül való, ha nem ebből a transzcendentális szabadságból 
nő ki minden virága, amelyet Isten asztalára küld. 

Ezért nem lehet megérteni egymagában. Elettelen. Mint a 
venyige tőke nélkül. Eletképtelen. 

A lehetetlenség, az érthetetlenség forrása ott van, hogy 
mikor az ember szabad tetteiről beszélek, akkor a percegő 
időléptekre gondolok, és mikor az Istentől vett szabadság el- 
gondolására kerül a sor, még mindig végesben pergőnek né- 
zem a Végtelent és pillanatokban percegőnek az Örökkéva- 
lót. Az embert időben, Istent örökkévalóságban kell gondol- 
ni, és az embernek időbeliségében működő szabadságát a 
transzcendentális szabadság hídján át kell Istenből származ- 
tatni és Istenbe visszavezetni. Ezen megértés egy , proces- 
sio”-ba és egy , conversio"-ba kerül. Enélkül az ellentmon- 
dás, a képtelenség el nem kerülhető. 

Az elme akkor követi el a hibát, amikor nem veszi figye- 
lembe, hogy az emberi szabadságnak kétféle megvalósulása 
van. Ezek közül csak az egyik van a mindenkori eszmélés- 
ben. A másik, az eredeti, a forrás, a gyökér, a , Princípium" 
nem a közönséges eszmélés tapasztalati világából való. Eh- 
hez ennek a világnak természetéből folyó és visszamenő 
extrapolálás révén jutunk. 

Mit jelent ez az extrapolálás a múlt felé? 

TÚL AZ EMPÍRIÁN 


Túllátni az empírián. Azt hisszük, hogy ez a túllátás csak 
racionális lehet. Mi történik, ha az átéléseknek értelmi ta- 
goltságot adunk, s ezt a tagoltságot továbbvisszük arra is, 
ami már nem empíria, vagy legalábbis empirikusan nem 
igazolható, azaz tapasztalásra már fel nem váltható? 

Az ilyen túllátás azonban tulajdonképpen kiemelkedés az 
időből. Amit ez mutat, az törvény. Ami pedig törvény, az 
időtlen, az a fejlődés teremtő gesztusaiból kinő, kiemeli az 
időből az időfelettit. A fejlődés mikéntje és nem az ered- 
ménye. És e mikéntnek csak az értelem felé fordított ar- 
culata. 

Nem annyira túllátás ez, hanem belelátás. Tagoltságot lát 
bele a bonthatatlanba. Ezzel , megérti " annak remeklését a 
teremtésben. Izületeket fedez fel és nézi azok működését. 
Mindig a percben, vagy annak értelmi környezetében ma- 
rad. ' 

A túllátás nem ilyen. Nem az empíria tagoltságára, a min- 
denkori hatáskapcsolatokra néz, hanem belebocsátkozik az 
empíriába és átveszi annak lendületét. És mikor vele úszik, 
átveszi mozgását. Abból, ahogyan együtt lendül vele, meg- 
érzi, honnan jött és merre megy. Ez nem a mindenkor érvé- 
nyes tagolódás, hanem a teremtő lendület percről percre 
megújuló, alakító tevékenységének átvétele, amely ezzel az 
átvétellel, vagy részvétellel válik képessé arra, hogy extra- 
poláljon a múlt vagy a jövő felé. 

Ebben a munkában segítségül hívja a törvényeket is, az 
időfeletti értelemországot. Ez a lámpása, amellyel belenéz a 
haladó mélységbe, de haladását ezzel még nem veszi át. Azt 
látja meg az időben, ami nem idő. Szüksége van erre a lá- 
tásra. Így extrapolál Teilhard de Chardin, amikor az em- 
beriség jövendőjét jósolja és mikor a föld gödreiben találta- 
kon át visszanéz a , kezdetek" felé. Amit ő cselekszik, az 

több mint megértés, mert mikor beleveti gondolkodását az 
Idő áramlásába, egyszersmind át is lépi az időt és túllát a 
percen mind a múlt, mind a jövő felé. A teremtés lendületé- 
nek megízlelése ez, és ilyesmit kell az emberi arányokra 
korlátozott szellemnek tenni, akkor is, amikor az erkölcsi 
felelősség megalapozásának egyetlen módján kimondja azt 
az egzisztencia-tételt, amely túl van mind , ratio"-jának, 
mind , empíriá"-jának mezején. 

Transzcendens. Nem fenomén. De nem is törvény. Rá- 
mutat valaminek a létére, ami nem tapasztalat, nem válhat 
tapasztalattá, nem gondolat, s nem válhat gondolattá. Meg- 
van mégis, mert voltsága jelenvaló és jövőbevaló. Azzal, 
hogy egykor időben, vagy időfelett, de valóság tudott lenni, 
kiszökött az időből és ráborult az egész erkölcsi létre és an- 
nak minden, az időbe szóródó gesztusára. 

Másrendű valóság, talán a lételőttről való, talán hasonlít 
az angyalok szabadságharcához, amelyben az győzött, aki 
szolgálni akart és az vesztett, aki nem szolgált, mert aki pa- 
rancsolt, annak szolgálni a legteljesebb szabadság. Ebben az 
emberies viszonylatok formájába öltöztetett tényben szel- 
lemi valóságok miriádjainak maga választotta sorsa dől el az 
örökkévalóságra, és az egzisztencia-tételnek erkölcsmegala- 
pozó valóságában pedig az anyagos szellemek döntenek 
önmagukról. 

Az első - bármennyire emberiesítve van is az — elbeszé- 
lése megérteti a másodikat. Mert egyformán tiszta szellemi 
aktusok, szellemiségeknek a Végtelen Forrásból rájuk áradó 
szabadságélményei; mely azonnal cselekszik és azontúl hor- 
doz magában egy választás-princípiumot, amely együtt él 
vele és kíséri szabad pillanatait. Téged is, engem is, minden 
embertesvérünket, mert valamennyien Isten fényéből kiszál- 
ló szabadságpontok vagyunk és felelünk önmagunkért az 
Igazság törvénye szerint. Felelősségünk korlátozására pedig 
ráhajlik az irgalom, és így dolgozik szabadságunk a Végte- 
lennek ölébe, ahol az igazság és Irgalom szoros ölelésében 
haladunk megállíthatalanul örökkévalóságunk felé. 

EXTRAPOLÁLÁS 


Nem csupán az empíria értelmi tagoltsága a vezető ebben 
az extrapolálásban a múlt elérhetetlen szakaszai felé. Nem 
csupán tények előtti tények meglátása ez. Nemcsak a tagolt- 
ságoknak van törvénysejtető hatalmuk, hanem az empíria 
minőséges arculatának is. A tagoltság mennyiségtörvényekre 
utal, és vannak minőségtörvények is. 

Igaz, hogy a törvényben ott van az ismétlődés gondolata, 
és aki törvényt mond, szokást mond, és aki szokást mond, 
az már él a „quod semel accidit . . ." kezdetű mondattal és 
ráteríti a világra az indukciót. Tehát talán nem kellene sem 
törvénynek, sem szokásnak nevezni az olyan extrapolálás 
eredményét, amelynek csak egyszer lehetett megtörténnie és 
amely nem is egészen empíria, mert nem vonható bele ta- 
pasztalati világunkba. 

Empiria-növesztésnek lehetne mondani, de ez a növelés 

valami olyanra vezet, ami már nem olyan természetű, mint 
a fenoménekbe burkolózó empíria, hanem annak transz- 
cendentális eredete felé nyúl, aminek valóságnak kellett len- 
nie, másképpen nem lehetne valami valóságosan, azaz feno- 
ménszerűen átéltnek a forrása vagy gyökere. 
Ebből tudomány lesz, és ha ide bezárom magamat, akkor 
sohasem gondolok sem metafizikát, sem morált. Akkor el- 
készítem az anyag vagy a szellem tudományait, s arról lehet 
megismerni a tudomány területén maradásomat, hogy min- 
den kapcsolatnál megint csak fenoménre bukkanok. 

Olykor azonban valami módon a határra érek. Ez a határ 
azonban nem olyan, hogy volna a fenomének országa és az 
egy darabig elég önmagának úgy, hogy minden fenomén 
másik fenoménre utal, azután egyszer csak oly fenoménre 
akadok, amely az országból kifelé mutat. 

Nem így van. Itt már nem jó a térmetafóra. Minden feno- 
ménben megvan a határ, mert egy sem állhat meg pusztán a 

másik fenomén küldöttjeként. Mindenikben van valami tit- 
kosság, ami a Hume-féle megdöbbenésben jelentkezett, aki 
az okságban nem találta az okot. Puszta egymásután maradt 
belőle, és ettől Kantnak kár volt fölébredni dogmatikus ál- 
mából, mert abban a dogmatikus álomban rejtőzött az, hogy 
minden fenomén tele van transzcendentálissal. Hogy ama 
, transcendentale" nélkül, amely ott liheg a legjelentéktele- 
nebb fenomén mélyén, nem lehet igazi okság, nem kelthetné 
, egyik" fenomén a , másikat", és valóban tényporrá szóród- 
nék a világ, üres egymáskövetéssé, mintha a tényeket valami 
ismeretlen hatalom dobálná a valóság hordójába s ott szé- 
pen sorbatevődnének aszerint, ahogyan érkeztek, és ott meg 
lehetne keresni őket. 

Ha nem a trenszcendentális kapcsolja , okláncolatokká" a 
fenoméneket, akkor az egymásután okságának megerősíté- 
sére legfeljebb a lökés, a taszítás metaforája marad, ami rej- 
tőzve gubbaszt az , egymásután" mögött, hogy annak lánc- 
szemeit összeragassza. 

Bergson az okságot a múlt megmaradásában és a teremtő 
fejlődésében látta. Ez a fenoménekben megnyilatkozó okság, 
vagyis inkább az okszerűségnek az empíriában való meg- 
mutatkozása. A fenoménvilágot összetartó és egységben dol- 
gozó Valami kiragyog az empíriára és elárulja magát, be- 
vallja ezeken, hogy országa , nem innét való"! 

Mondjuk ki: az okságnak transzcendens az eredete, a ter- 
mészete, a működése, és azokon az árulkodó tüneménysze- 
rűségeken kicsillanó léte nem ő maga, hanem a fenomének- 
ben kifejtett munkája. Egyik munka a múlt megmaradása, 
másik munka a teremtő fejlődés, harmadik munka a jöven- 
dőnek jelenléte. Ez a három szülte a vis a tergo és a vis a 
fronte megkülönböztetéseket, de egyik sem érthető és kap- 
csolójuk, a teremtő fejlődés mégúgy sem érthető a minden 
létnek mélyén lüktető transzcendentális nélkül. 

Ez a hatalmas rejtett valóság az empíria nem empíriává 
való növesztésének forrása. Ami belőle származik, az tény- 
szerű, de még sem tény, valóságszerű, de több, mint valóság. 


264 


IGNORABIMUS? 


Hogyan lehet kilépni a , tüneményből""? 

Talán ezen a kérdésen múlik minden filozófiai probléma. 

Annyi bizonyos, hogy a fenomén nem elég önmagának. 
Gondolkodásunk érzi és egész természetét az az érzés igaz- 
gatja, hogy minden, ami fenomén, valami másra hivatkozik, 
vonatkozik, kapcsolódik. Ez eredhet onnan is, hogy a feno- 
ménnek nevezett , valami" nincsen külön, különsége csinál- 
mány és ez az egyszerű okság-érzés csupán rehabilitálni 
akarja magát az egységet, amit a fenoménné különítés meg- 
bontott. Ha az okság csak ennyi volna, csak annyi, hogy a 
tördeléssel elrontott egységet a valóságnak visszaadom, ak- 
kor nem volna elég erős okság, mert megmaradna a feno- 
ménben. Csupán a kihasítottat tenné vissza az egybeforrott- 
ságba, azaz abba az eredeti állapotba, amelyből maguknak 
kimetszettük, hogy jobban meg lehessen nézni. 

Ez az elindulás volna a felületen még darabos empíriából 
a mély-empíria felé, amelyről Bergson beszél, s amelyet 
, közvetlen adat"-nak nevez. De mindig empíria maradna. 
Amit ennek adottságával szemben a rajta dolgozó , ratio"- 
nak, észnek, értelemnek, ,,intellectus"-nak lehetne nevezni, 
ami az empiriának nem túllépését, nem is növesztését jelen- 
tené, hanem inkább bizonyos mérvű megcsonkítását és egy- 
szerűsítését azért, hogy beszélni lehessen róla. Szép homok- 
várak, vagy kristálypaloták lesznek is, amelyekben sok van a 
fenoménből, de sok el is vész belőle. Mindenesetre nagy va- 
lóságvonatkozások vannak benne, tudományok lesznek be- 
lőlük, feltalálások, ipar, emberiségmódosulások . . ., de mind 
egyfelé megy, dolgozza az empíriát és nem a mély-empíria, 
hanem a feldolgozott empíria felé törtet. 

Az empíria darabolt felszínén jár ez a munka. Impulzu- 
sokokkal dolgozik, amelyek az empíria külső rétegeiben ele- 
gendők és tudományos munkára egészen jók. 

A metafizika azonban mást és többet keres. Neki a feno- 
ménről fenoménre lépő okság nem elég. Túl akar látni az 
empírián. De nem úgy, mint az , intellectus", hogy azt ta- 
golások és törvények révén használni tudja. A metafizika 
nem használni, hanem látni akar. Sőt nem csupán látni, ha- 
nem túllátni. 

Túllátni az empírián. Azért akarja ezt, mert másképpen 
nem tudja , megérteni". Mert neki a megértés nem azonos a 
használhatósággal. Ezzel nem is törődik. A metafizika a va- 
lóság szívéig akar menni. Erre van szüksége, mert nem ipart, 
hanem morált akar teremteni. Olyan valóságot akar látni, 
amelyben megszólal az erkölcsiség. 

Bele akarja ásni magát az empíriába olyan mélységekig, 
amelyekben ez az empíria már parancsol. Nem tehetetlen 
megfigyelési tárgy, hanem az emberlélekhez szóló valóság. 
És mikor ebben a keresésben jobban és jobban elmélyed, ak- 
kor találkozik az utolérhetetlennel. 

Es éppen erre van szüksége. Arra, hogy megsejtsen vala- 
mit a fenomén alatt az empíria ismeretlenségeiből. Hogy 
világítson ki a gondolat az empíria határain túlra és meg le- 
hessen bizonyosodni arról, hogy a fenomén nem csupán egy 
másik fenoméntől kapja létét, hanem maga ez a tünemény- 
kapcsolódás valami extrafenoménben gyökerezik. Nem vol- 
na képes , egyik" fenomén a ,, másikat" előállítani, ha nem 
volna mindeniknek begyökerezése a tünemény-egyensúlyba. 
Az az egység, amelyből az , egyik" és a , másik" ki van tép- 
ve, hogy gondolkozni lehessen róla, nem volna meg, nem le- 
hetne meg a transzcendentále nélkül. 

Ignorabimus? Nem. Hacsak nem annak definiálom. De ha 
gondolkodva indulok a tényből a nemtény felé, ha nem dol- 
gozni akarok az empírián, hanem belemerülök, ha nem fö- 
lötte lebegek, hanem vitetem magamat, vele, akkor elérek 
egy határig, amelyen túl talán nem léphetek, de túlláthatok, 
- és az már nagy elérés, ha tudom, hogy ott van , valami". 
Ez a Valami, a Transzcendens, a nem-empíria, és nem-in- 
tellektus, ez a másrendű lét, talán még az élményen is túl- 


266 


levő Valami; ez érezteti meg gondolkodásommal egész feno- 
ménvilágomnak és azon elvégzett munkámnak megalapozá- 
sát, ez a , nemlevő", ez az , ignorabimus" sugározza be gon- 
dolkodásomba az okság varázsigét, mert ez érintkezik az 
egyetlen Okkal, a Megláthatatlannal, az Elmondhatatlannal, 
itt kapcsolódik a gondolkodásunk a gondolkodásfelettibe, 
ahonnan ered minden megértésnek éltető tüze és csíráztató 
ereje. 

A keresés a , Transzcendens felé" nem eredménytelen 
kapudöntés. A kapu nincs zárva és nem falak előtt állunk. 
Horizont nyílik előttünk és a lehajló ég távolodik, mikor fe- 
léje haladunk. Szép lehet nézni, és ha nem is látod meg 
magát a fenoménen túlit, de tudod létét, látod szerepét, ta- 
pasztalod nélkülözhetetlenségét, belátod jelenvalóságát. 

Ha nem volna, függőben maradna minden problémád, be- 
fejezetlen minden gondolatvonalad; azért hihetsz minden 
olyan egzisztencia-tételnek, amely túlveti lasszódat a feno- 
mének országának határain, és nem kell elfogadnod sem a 
szabadságod érthetetlenségét, sem a mindentudással való 
összeférhetetlenségét, sem az , ignorabimus" reménytelensé- 
gét, mert van hatalmad túllátni, — nem vagy a fenoménbe 
Zárva. 

MÁS ESZMÉLÉSEK 


Mit fog el ez a lasszó? Mit kanyarít ki a másrendűből? 

Mit ragad meg a fenoménen túlról, hogy közelebb húzza azt 
az empíriához, vagy annak artikulálódásához? Mivel léphe- 
tek ki ebből az egyszerű tapasztalatosságból, mivel szállha- 
tok túl még a látóhatáron is? Ha nem is szállhatok /e ott!? 

Van egynéhány adottságom az empíriában, amelyeket, ha 
, mélyre szívok", megérzem a másrendű közelségét. Magá- 
ból a közvetlen eszmélésemből merítem, de megpillantom 
rajta korlátait és el tudom gondolni korláttalanságát. 

Ilyen az eszmélésem lényegét alkotó Idő. En vagyok-e az 
Idő, vagy az időm az énem? Eszmélésem lényeges formája 
az idő munkálkodásának. Ez a munkálkodás egyetlen ese- 
ménysorozat, csak egyetlenegy vonala van, csak egyfonatú, s 
bár mindig sok fonál kínálkozik, egyet fogadok el belőle. 
Nem bírok többet. 

De elgondolni tudom, hogy lehetnek lények, akik többet 
bírnak. Nemcsak egy vonalat, hanem többet győznek, és 
azoknak egyidejű pergése mégis egy lélek, egy magára ma- 
radt lélek, amelynek sok időtengelye van. Ezeknek külön is 
kell lenniök, együtt is. Különségük már tért sugalmaz, egy- 
ségük pedig éppen az egyidejűség miatt valami nagyfeszült- 
séghez vezet. Azáltal, hogy többvonalú az idejük, magasabb 
feszültséghez jutnak és teljesítenek olyasmit, ami egyenesen 
odavezeti őket a felsőbb síkra. Másrendűek lesznek, empiri- 
kusan nem értjük hasznát, valamit abból az Ignorabimus- 
ból, amely csak ezért oly ijesztően elérhetetlen, mert a mi 
képességeink nem érik utol, de nem abszolút értelemben 
megismerhetetlenek. 

Ki mondja meg, hogy nem válhatnak-e megismerhetőkké 
egy többágazatú eszmélés számára, amelyben nemcsak egy- 
idejűleg él a többvonalúság, hanem ezek az egyszerre futó 
ágak még szerveződve vannak, egymásról is tudnak és egy- 

mást segíteni tudják a maguk élményszerű összeolvadottsá- 
gában. 

Annyi volna ez, mint több, a mienkhez hasonló emberi 
eszmélés egyetlen lélekegységben való összeszerveződése, 
amelyek függetlenek is egymástól, s mégis minden elemük- 
kel, mint függetlenek, segítik egymást. Az ilyen megismerés 
számunkra lehet , ignorabimus", de nem minden lehetséges 
szellemiségre nézve ignorabimus. 

A megismerhetőség relatív dolog, a megismerő lény szel- 
lemi fokozatától függ. Mit ismer meg egy kutya, még a legér- 
telmesebb kutya is a világból? A legegyszerűbb euklideszi 
tétel neki már ignorabimus. Hozzáférhetetlen. A leg- 
könnyebb grammatikai viszony -— alany-állítmány, jelző - 
neki már ignorabimus. Hozzáférhetetlen. Sem tételt bizo- 
nyítani, sem mondatot szerkeszteni nem fog soha. A kutyák 
filozófusa ráírná erre is a „minden leendő kutyametafiziká- 
hoz tartozó , ignorabimus" -t. 

Es mi, akik a nooszféra szülöttei vagy megteremtői va- 
gyunk, okosan tesszük, ha így lezárjuk a látóhatárt? Nem 
gondolhatjuk el, hogy a párkányon túl az örökkévalóság or- 
szágaiban, abban a , sok lakásban" lehetnek másrendű szel- 
lemek is, mint amilyenek mi vagyunk? És akkor nincsen ab- 
szolút „ignorabimus”, csak relatív, a mindenkori szellemi 
alkathoz és nívóhoz viszonyított? 

És mert a núsz megjelenése óta valami felvilágosodott a 
történésben, valami egyetlenül új, a felsőbb fokozatok meg- 
sejtése, tehát nem lehetséges-e, hogy a bennünk elért fejlő- 
dést extrapoláljuk és ezzel úgyszólván kilépve önmagunk- 
ból, túlpillantsunk saját határainkon? 

Az , ignorabimus" csak akkor abszolút, ha a fejlődésnek 
bennünk elért szellemisége az egyetlen, a végleges, a megha- 
ladhatatlan fokozat, ha mi vagyunk a világegyetem tökélete- 
sei itt, ezen a kis Terra bolygón, a nagy mindenségnek eb- 
ben a zúgában. De vajon éppen ez a materiális kiszabadulás 
a planétánkról, vajon nem éppen ez szuggerálja-e a minden- 
féle rendű szellemiségek gondolatát? Vajon az anyagvilág 


269 


láthatárának ez a kitágulása nem éppen arra alkalmas-e, 
hogy a szellemvilág megfelelő növésére gondoltasson és a 
Mindenség életfeltételei között megpillantsa a számlálha- 
tatlan fokozatú, árnyalatú szellemiségek beláthatatlan mun- 
kakörét? 

Ha pedig a Világegyetem szellemiségtől van átitatva, ha 
annak minden történésében Akarat és Értelem mozog, ha 
egyáltalán van a világon Gondolat, Értés, Élettörvény, Szel- 
lemi Alkat, Személyiség, akkor képtelenség, hogy mindez a 
mi korlátaink közt maradjon és a mi szellemi természetünk 
legyen az egyetlen fajtájú, egyetlen mérvű, egyetlen berende- 
zésű szellemiség, ami ebben a beláthatatlan Univerzumban 
kialakult. 

Minden planétának csak ez a hármas szférája lehetne? 
Hogy mennyije van, nem az életkorától kell annak függnie? 
Mi idáig jutottunk. Más planéták még nem érték el ezt sem. 
És egyebek talán már sokkal többre nőttek. Sejthetjük-e, 
hogy milyen szféráik lehetnek még? Elgondolhatta-e a 
mammut Bergson filozófiáját, vagy az Aguinói morálját? Es 
ha gőgünkben elhisszük, hogy a mi naprendszerünkben mi 
jutottunk a legmagasabb szellemiségig; vajon ebből az is kö- 
vetkezik, hogy a Mindenség naprendszereinek miriádjaiban 
egyetlen planéta sem juthatott tovább? 

Mikor magunk is érezzük szellemiségünk korlátait és 
„ignorabimus”-okat kiáltunk világgá? Es itt is, ott is rések 
nyilnak meg előttünk, amelyeken át másrendű megismeré- 
sek pillantanak felénk, mint amilyeneket a fejlődésünkben 
kidolgozott, egyvonalú és háromdimenziós , értelem" meg- 
fogalmazott. 

. Csak ilyen megértés van a mindenség összes lakásaiban? 
Es a többágú eszméléseken kívül hol vannak még a több- 
dimenziós eszmélések? Hol vannak azok a dimenzió-át- 
lépések, amelyek szokott korlátaink közt érthetetlenek, és 
vagy nem hisszük el, vagy leborulunk az érthetetlen valóság 
előtt? Az ilyen pontokon nem jobb-e húnyt szemmel hinni, 
vagy tenni a legtöbbet, amit adott szellemiségünk korlátai 

között tehetünk, ti. annak alkatából és éppen korlátainak el- 
gondolt felszabadításából kísérelni meg a túllátást a mi kor- 
látaink között elérhető empírián!? A többágú és a többdi- 
menziós eszmélések felé? 

Kilépés ez a tüneményből? 

A magunk számára igen. Mert amit ez a kilépés elárul, az 
nem válhat számunkra fenoménné. De ez a kilépés azt 
mondja, hogy más szellemiségek számára válhat tüne- 
ménnyé. Tehát az , ignorabimus" csak nekünk szólhat, nem 
pedig a Megismerésnek egyáltalán. Nekünk sem szól abszo- 
lút módon. Azaz nem úgy, hogy semmit sem tudhatunk ró- 
la. Mert az egszisztencia-tétel megvan, elkerülhetetlen; az 
ellenkezője képtelenségbe visz. 

ÉRZÉKEINK ÉS A HOSTIA 


Megdöbbentő Locke észjárásának szimplicista természete. 
Mennyire zárt rendszer! De ebben az elzártságban otthono- 
san jár-kel. 

Különösen akkor ijesztő, mikor az oltáriszentséget érinti. 
Máshol elmondja, hogy Isten szavára el kell hinnünk azt, 
amit mond. De ezen a ponton már nem keresi az utat a hit 
felé. Itt kiderül, hogy mennyire nem elég a fenomén, meny- 
nyire nem utolsó szó az érzékek empíriája. 

Mikor ezt az érzékek tanúsága végzi, akkor áthághatatlan 
fémsátorban élünk. Amit az az ötféle mondani tud, abból áll 
a világ. Pedig máshol tudja, hogy lehetnek a mienktől kü- 
lönböző, más érzékszervekkel megismerő lények, tehát a tel- 
jes valóság nincs a mi fenoménvilágunkba zárva. Ha pedig 
nincs odazárva, akkor nem szabad ennek az ötnek azt a vég- 
érvényességet tulajdonítani, amivel az körülbástyázza a 
megismerést. l 

Mikor azt mondja, hogy a „romanista” képtelenséget hisz 
az eucharisztiában, vagyis hiszi azt, hogy amit kenyérnek 
lát, az hús, -— már gondolkodása bezárkózik saját planetáris 
megismerésünk sátrába. Annyira körültekintő gondosságá- 
ban nem jut eszébe, hogy az , átváltoztatás" után is a mi öt 
érzékünkkel egyformán kenyérnek látott valósággal történ- 
hetett valami, amit észrevenni ezzel az öt érzékkel már nem 
adatott meg nekünk. És ha mindez a fenomén azonos ma- 
rad, nem lehet-e még fenoménbe önthető változás is benne? 
Amiről a nekünk adott tudomásvételek nem tudósítanak? 

Miről ismeri meg Szent Teréz, mikor próbára teszik a 
nem konszekrálttal, hogy az nem Eucharisztia, hanem os- 
tya? Bizonyos, hogy nem valami szubsztanciálisról, ami 
nem válhat fenoménné, hanem valami fenoménszerűről, ami 
emberi empíriába léphet és ami az öt érzék adatának azonossá- 
gára valamilyen eszméletiséggel érzékeli a különbséget. 

Egyszerűen azt kell gondolni, hogy az észrevevés világá- 
nak vannak az átlagos planetáris megismerőképességektől 
különálló felvételezései, és számunkra ismeretlen módon, és 
valamely tapasztalatiság alapján ez a megismerés megkülön- 
böztet ott, ahol mi nem különböztetünk. 

Mit szólna a mi jó Locke barátunk, ha most ellene fordi- 
tanánk saját okoskodásmódszerét és azt mondanánk: ha egy 
vaknak a kezébe adunk egy fehérre festett golyót, azután azt 
pirosra festjük és megszárítva ismét a kezébe adjuk, elfogad- 
ja, hogy a két golyó azonos. Mindenben azonos, amit ő ta- 
pasztalhat róla. Pedig közben más színe lett. Ez már neki 
nemcsak ignoro, hanem ignorabo is, hacsak a szemét meg 
nem operálják. 

Nem gondolható-e, hogy Teréznek valamilyen , belső" 
érzékszerve van annak megítélésére, hogy különbség van 
ott, ahol mi azonosságot látunk? És hogy hasztalan látom 
azt ostyának, ha már nem az? És hogy történhetett vele 
olyasmi, amaz ígéretteljes szavak következtében, aminél fog- 
va az már nem ostya, hanem Test? 

Es ha Keller Helén kizárólagos tapintásvilágát akarnám 
most példatárul választani? Ha adnak neki az ő fenomén 
világában azonos, de a miénkben különböző két dolgot, 
amely számára különböző értéket jelent, nem volna ez an- 
nak analógiája, ami az , átváltoztatás"-ban történik, és ami 
rámutat arra, hogy fenoménben is lehet valami megújult, ha 
az én határaim közt azonosnak tapasztalom is? 

Ha Keller Helénnek, akit érzékszerveinek hiánya tett vi- 
lághíressé, adtak volna egymás után két teljesen egyforma 
halmazállapotú táplálékot, amelyek közül a második tartal- 
mazott volna egy gyógyító anyagot, számára érzékelhetet- 
lenül, akkor ő két azonos anyagnak vette volna s mégis, a 
másodiktól meggyógyult volna, az elsőtől nem. A fenonén- 
szerű különbség tudomásul vétele nélkül. Tisztán az általa 
fenoménné nem váltott hatás folytán. Pedig a másodiknak 
lehetett volna más színe, íze, illata, ha ezek nála fenoménné 
válhattak volna. A különbség ezért transzcendens? Nem az 

érzékelhetőségek világából való? Onnan való, csak nem az 
érzékeltségek világából. 

Vajon Szent Teréz így ismeri fel a Hostia konszekrálat- 
lanságát? Már tudja, mikor behozzák a szokott külsőségek 
között. Nem lehet ez a tudomás is fenoménszerű megisme- 
rés eredménye? Nem lehet-e valami látáson túli sugárzásnak 
hiánya, amelyet a konszekráltból már jól ismer a mi érzé- 
keink , felett" álló érzékével? Nem szemmel fölvett fénysu- 
gár folytán - mert a látáskép ugyanaz —, hanem valami más, 
az ő idegzetében megfelelő visszahatást keltő sugárzás hi- 
ánya folytán, amelyet azonnal megérez, mihelyt megpil- 
lantja. 

Ezeket Locke-nak mondom, aki becsületes szándékkal 
gondolkodott és igazságot keresett, de bezárta magát az öt 
érzék dobozába, és azon az alapon gondolkodott, hogy on- 
nan minden kilépés kényszer kilépés, - pedig másutt meg- 
látta az érzékfelület gazdagodásának és finomodásának lehe- 
lŐségét. 

Ez az egyetlen terület, amelyen minőségeket lehet felven- 
ni. A transzcendens - per def. — nem adhat minőséget. Ha 
tehát Szent Teréz nem fenoménszerűen különböztet meg, 
akkor e felismerésének forrása már nem valami új minőség, 
a mit más nem vesz észre, hanem egzisztencia-tétel. Valami 
lét, a nagy Létből való, ami fenoménnel megközelíthetetlen. 
Locke szubsztanciát mondana. Miért nem használja itt ezt a 
kényszerkilépést a fenoménből? Ezt a nyílást, amelyen a 
transzcendens létnek egy vékony sugára tör át a fenomén- 
világra? 

Teréz bizonyosan másrendűen ismeri fel a különbséget a 
hostia és a Hostia között. 

MEGKÉRDEZEM A HOSTIÁT 


De az mi igazi különbség? 

Egy egész világ. A hostia magában véve anyag. Élő volt, 
de már nem él. Anyaga elkészített dolog, élőből készült, de 
emberkéz művelte és tehetetlenné tette. Már nincs benne az 
az élet sem, ami a búzamagban volt. Élettelen és tehetetlen. 
A tűz elvett belőle minden fejlődésképességet. Kovásztalan 
kenyér. Liszt van benne, meg az összetartó víz. Megsütötték, 
hogy ehető legyen, és hogy eltartható legyen. 

Ezt választotta ki. Ebben akart itt maradni. Ezt kellett úgy 
megváltoztatnia, hogy e változás után Ő benne lehessen. 

Mit kellett ehhez átlépnie? Olyan határokat, amelyeket az 
anyag törvényei szabtak. Át kellett menni az anyagszerűség- 
ből a szellemszerűbe. Ehhez át kellett ugornia két fokozatot, 
a bioszt és a núszt. Mert sem az élet, sem az értelem nem 
árulja el ottlétét. Hasztalan éledne meg az összetört és meg- 
halt mag az ostyában, hasztalan ragyogna fel az értelem 
számára az imént még puszta anyag megújulása. Adott ér- 
zékeink nem vennének észre semmit, adott értelmünk pe- 
dig, mely az érzékeknek hisz és megszokta, hogy abból épit, 
amit azok felhordanak, tagadná a megújulást. Az értelem, a 
magára hagyott értelem nem , hisz". 

De van valami fölötte. Es ez azt mondja: 

- Elhiszem, mert esztelen! — 

Pedig nem is esztelen. Csak az érzékek pórázához szokott 
értelemnek esztelen. Csak az öt érzék kalitkájában zárt ér- 
telemnek esztelen. Ennek a kalitkának nincsenek rácsai, 
csak öt ablaka van. A belezárt értelem ezen az öt ablakon át 
megpillantott adatokból épít. Ezek az emberi eligazodásra, 
az élet megmaradásának céljaira metszett legszükségesebb 
ablakok. Ugy vannak megválasztva, hogy velük az élőlény 
az anyagi létbe eligazodjék. Bizonyos rezgések, sugárzások, 

hatások kiválasztói, amelyek elegendők lesznek ezen a pla- 
nétán való élet megmaradására. 

Mit lehet felelni a Felső Teremben kiejtett isteni szóra? 
Mit mondhat rá az , értelmes" ember? 

Csak annyit hogy: 

- Uram, ezen az öt ablakon át nem látom, hogy az a ko- 
vásztalan megváltozott volna. Ezen az öt ablakon át ugyan- 
annak látom. 

Vagy mondhatja még: 

— Uram, ebből a kovásztalanból most sem áramlott felém 
más érzéklet, mint az eddigi öt. Mi változott meg benne, 
Uram? 

Avagy mondhatja még: 

- Uram, ezzel az öt ablakommal ugyanolyannak látom, 
mint volt. Mondd, ha több ablakot adnál, találnék-e benne 
különbséget? l 

És mondhatja még: 

- Uram, ha akárhány ablakot adnál, s akkor sem találnék 
benne különbséget, a Te Szavadra mi történt volna? Ha úgy 
volnék alkotva, hogy ennek meglátására Te sem adhatsz ne- 
kem ablakot, akkor mi választja el a szavad előtti kovászta- 
lant a szavad utáni kovásztalantól? 

Ha pedig mindezt végigkérdezné, ez volna a válasz: 

- Mondtam, hogy a Testem; vedd és megismered, mi tör- 
tént a kovásztalannal. Ez az én jelenlétem záloga, ezt szán- 
tam a te planétád lelkeinek, ezt szántam neked is. Atléptem 
az anyag, az élet, az értelem korlátait, hogy veled egyesül- 
hessek, és nem kívánok tőled mást, mint hitet, azt a szere- 
tetben fogant hitet, amely minden egyesülésnek alapjelensé- 
ge. Nem mondom meg neked, hogyan cselekedtem ezt, jöjj 
és ölelj át engem. Ezt az egyet akartam és akarom. 

Így beszél a fehér Hostia. Amit adott, az nem a megisme- 
rés tartományából való. Aki ott keresi, elveszíti. 

Az igazi különbség egy egész világ. Az a különbség, ami 
ezt az életet a másiktól elválasztja. A mostani világod és a 
„szem nem látta, fül nem hallotta" világ különbsége. Ez a 

különbség Odaátról való. Hogyan mutassam meg neked, mi- 
kor három dimenzióba és egyetlen eszméletfolyamatba vagy 
zárva? Hogyan mutassak érzékeiden, értelmeden túlra, míg 
anyagodban élve nem tudsz oda átjönni velem, még átpil- 
lantani sem. Másrendű szellemvilág tudomásai kellenének 
neked és még nincsenek meg. Aki felismeri a konszekrált 
Hostiát és megkülönbözteti a konszekrálatlantól, az azokra 
a pillanatokra kilép planetádnak megismerési határai közül. 
Ezt el tudod gondolni, értelmed van hozzá, de valóságát át 
nem élheted addig, míg meg nem nyílik előtted ama más- 
rendű világ. 

MÁS SZELLEMISÉGEK 


Nem vagy bezárva világodba, ha azt egyetlennek nem hi- 
szed. Szellemi alkatod számos vonalon nyitott, kifelé világít 
valami más felé, csak nem tudsz utána menni. Nem léphetsz 
ki önmagadból, sem planétádnak megismerési határaiból, 
sem idetartozó emberi alkatod természetéből. De elgondol- 
hatod, hogy a kilépés lehetséges. Hogy lehet más határolá- 
sokkal körülzárt szellemiség is, mint aminőt ezen a planétán 
növesztett az Úr akarata. Nem tudott volna a Mindenségnek 
mindenható Alkotója más megismerésformát is elgondolni, 
mint a tiéd? Ne rajzolhatott volna más tereket, mint ez a te 
háromméretű valóságod? Nem sóhajthatott-e történésekké 
olyan eszméleteket, amelyek a tiednél tágabb ritmusúak, na- 
gyobb feszültségűek? Ne lennének olyan villogású szellemi- 
ségek, amelyek egész lényünket, életünket egyetlen lobba- 
násban, maradék nélkül minden  mélyeszméletűnkkel 
együtt megismerésükbe olvasztják? A minden fokon vég nél- 
kül gazdagodó pillanataikkal az Utolérhetetlen Abszolútum 
felé? Es ne lehetnének a mi egyágú eszméletünkön felül 
egyidejűleg akárhány eszméletfonalat egyetlen szellemi mű- 
vé szövő lelki valóságok, akár anyaggal társulva, akár társu- 
latlanul? És nem lehetne ezekben a számunkra csak elgon- 
dolható, de át nem élhető szellemiségekben olyan ismereti 
feltételek, amelyek között a mi korlátainktól szabad pillan- 
tásba tapasztalattá válik, sőt megértéssé világosodik a hostia 
és a Hostia különbsége? 

Ez nem menekülés a problémától. Ez egyszerűen látókör- 
tágítás a megtapasztalhatatlan felé az elgondolhatón át, 
Megnőtt körülöttünk a világ. Kitágultak a terek és megsok- 
szorozódtak az idők. Nem ez a planéta a világ, porszem lett 
a Mindenségben. Nem ez az emberkedő gondolat az igazság- 
mérő; az emberi megismerésen túl határtalan mezőkké tágul 
más szellemiségek más korlátú látóköreinek birodalma. Még 

anyagiságnak sem egyetlen ebbe a három méretbe szoruló és 
abban megrekedő matéria. Nem gondolható-e, hogy maté- 
riával telítődhet egyéb megismerő síkokon ennek a szűkített 
dimenziószámnál nagyobb méretrendszer is? 

Miért volna ez a szédítő Valóság a kis planéta emberének 
ismeretkorlátaiba zárva? Miért kellene annak minden zúgá- 
ban méretein belül maradni? Még ha meg is lehet tudni 
dimenzióink határai közt annak nem egy törvényét, vajon 
nem gondolható-e, hogy másrendű szellemi alkatok más- 
rendű törvények révén mélyebben pillantanak be annak 
titkaiba? 

Miért vagyunk olyan önhittek, hogy saját méreteinket, 
korlátainkat, alkatunkat egyetlen lehetségesnek véljük? A 
véghetetlen örökkévaló és korlátlan hatalmú Tökéletesség 
nem tudott mást kigondolni? 

Igen, nekünk így adatott, így, hogy a formák szerint is- 
merjünk és gondolkodjunk. De ki mondta nekünk, hogy 
nem lehet másfajta megismerés? Nem mondhatta más, mint 
saját magunkba kábult önhittségünk, mert hiszen elfelejtet- 
tük, hogy van olyasmi, amit „szem nem látott . . .": csak 
folytassuk ezt és mérlegeljük, vajon nem azt mondja-e, hogy 
más megismerés, más tapasztalás, más elgondolás is van, 
mint a mienk? 

Ha tapasztalásunk ezt nem is támasztja alá, az elgondolás 
kényszerít rá. Es akkor az, amit ,„transzcendens”-nek mon- 
dunk, már nem üres negatívum. Nem csupán azt jelenti, 
hogy , nem" ilyen, hogy ,. nem" ismeret, hogy nem gondo- 
lat, nem értés, hanem azt is jelentheti, hogy tapasztalati ele- 
meinknek másfajta gondolt összetételei más feltételek kö- 
zött, más szellemiségek számára, az anyaggal másképpen 
torzult lények számára más természetű élményt adhatnak 
egyéb szellemi valóságoknak felfoghatóan. Bennük válhat 
közvetlen élménnyé az, ami bennünk csak elgondolás és 
olyanforma, mint az át-nem-élhetőnek átéléséből leszegé- 
nyített absztrakció volna. Csakhogy ez az át-nem-éltnek 
absztrakt fogalma és extrapolál a , szem-nem-látta" felé. 

A transzcendens hozzájut a lét lehetőségeihez a mi el- 
ménkben is. Mert hasztalan vagyunk elzárva az extrapolált 
élménytől, tudjuk hogy van, sőt tudjuk, hogy nem átélhe- 
tetlen, mert gondolatunk szerint lehetnek lények, akik át- 
élhetik. 

Az ilyen extrapolálás másrendű szellemi cselekvés, mint a 
szublimálásnak mondott határátlépések, amelyek megma- 
radnak a planétánkhoz tartozó megismerés határai között. 
Mikor a lithosz a bioszba, a biosz a núszban szublimál, ak- 
kor még nem lép ki a , szem-nem-látta" felé. De mikor a 
núsz a pneuma felé nyílik, akkor ott már megérint a transz- 
cendensnek planetáris lehetőségein túl a minden szellemisé- 
gek megismerés tartománya, amelyben már az átélhetőségek 
határain állunk. 

ÉRTHETETLEN, VAGY VALÓSÁGTALAN? 


Vagy leborul az értelem az érthetetlen előtt, vagy eltaszít- 
ja. Mert elfogadni nem tudja. 

Meg kellene azonban különböztetni az érthetetlent a va- 
lóságtalantól. Mert az érthetetlen annyi, mint ellentmondás 
az ész törvényeivel szemben, és a valóságtalan nem törvény- 
nek való ellentmondás, hanem tapasztalhatatlan. Amaz ki- 
esik az intellektus kereteiből, ez pedig kiesik az átélhetőség- 
ből. Az nem értelmetlen, sem nem , esztelen", hogy a hos- 
tiában a tapasztaláskereteinkbe nem eső átváltozás menjen 
végbe, mert az értelem a tény lehetetlenségét nem tudja bi- 
zonyítani, csupán logikai összeférhetetlenségeket ismer. A 
tapasztalás lehetetlenségét csak akkor bizonyíthatná, ha a 
valóságot maradék nélkül ismerné minden lehetséges kap- 
csolataival együtt, annak teljes szövevényében, összes átha- 
tásaival. 

Tehát csak annyit mondhatunk az , átlényegülés" neveze- 
tű tényről, hogy annak tartalma nem jut bele a mi empí- 
riánk országába, de értelmünk nem állíthatja, hogy a mienk- 
től különböző, másrendű empíriának ne lehetne része, - 
mert azt nem következtetheti ki semmiből, hogy ne lehetne 
a határtalan mindenségben másfajta empíria, mint a mienk. 
Még kevésbé azt, hogy ne lehetne magasabb rendű megértés, 
mint a mienk. És legkevésbé azt, hogy egy, a mienknél mé- 
lyebb, finomabb, messzebb látó másrendű empírián nevelő- 
dött szellemiségben ne tudna közvetlen valóság gyanánt 
megjelenni az a változás, ami az Utolsó Vacsorán Jézus ke- 
zében tartott kovásztalanon végbement. 

A saját világunkban tapasztaltakból folyójag azt kell gon- 
dolnunk, hogy minden szellemiség a saját fokozatán merül 
bele a valóságba és készíti ezzel a saját empíriáját. Készíti 
úgy, hogy adott magaslatán és adott mélységeiben tagol, vi- 
szonyít, keres és megállapít, és ha anyagban él, azaz teste 

van, akkor úgy szervezi anyagát, hogy vele minőségeket ter- 
melhessen magának belőle és ezekre azt mondja, hogy ben- 
nük a valóságot ismeri”. Ilyenforma műveleteknek kell 
végbemenniök minden anyaghoz kötött szellemiségben. 
Ezek azonban nincsenek a mi köreinkbe zárva. Sem érzék- 
szerveink nem egyedül lehetségesek, sem azok kezelési mód- 
ja nem egyetlen. Más planéták viszonyai között élő lények- 
nek lehetett célszerűbb más sugárzásokra válaszolni érzék- 
szervek alakításával, s ezekkel más minőségekből építeni fel 
maguknak a Mindenségből nekik jutó valóságot. Ezeket a 
minőségeket rendezhetnék más dimenziók és más tartam- 
sűrűségek szerint és alkothattak szintén érzékelhető és át- 
szellemesített, de a mi adottságaiktól egészen különböző és 
számunkra hozzáférhetetlen világot. És ha az űrhajózás 
annyira mehetne, hogy találkoznánk velük (feltéve, hogy ér- 
zékszerveink ott is életképesek maradnának, ahol az illető 
planéta evolúciója más sugárzások megválaszolását találta 
alkalmasnak az életfenntartásra), valószínűleg nem értenénk 
meg egymást. Az ottani adottságokból is más minőségeket 
emelnénk ki magunknak, mint ők, ez ismereteinket áthág- 
hatalan fallal választaná el, - hacsak hosszan velük élvén, 
jelek révén megfelelések nem alakulnának ki, és valóságér- 
telmezésünk így nem juthatna valamiféle közösségre. Akkor 
is ők egészen más minőségi jelekkel vennének tudomást ró- 
lunk, mint mi róluk és ez kiszámíthatatlan következmé- 
nyekkel járna mind metafizikai, mind morális értelemben. 

Pedig a valóságból tájékozódásul érzékszervekkel kiemelt 
minőségek különbözése az eltérésnek még csak első forrása 
volna. Mennyi módosulás volna még lehetséges az ezekkel 
való elbánásban! A kiválasztott sugárzásokra adott válaszok 
, formai" rendezésében! Bizonyos-e, hogy mindenütt azonos 
méretű terekben élnének a szellemiségek? Bizonyos, hogy 
más méreteken nevelődve, nem jutnának másrendű törvé- 
nyekhez, amelyeknek a mi felfedezéseink csak halvány kez- 
dődései? 

MÁS MEGISMERÉSEK 


Ne zárkózzunk el tehát saját kereteinkbe. Lehetnek más 
keretek, más formák, más funkciók. A valóságokkal tágabb, 
újszerűbb, ismeretlenebb, többrétű, mint amennyi a mi 
adottságainkba és befogadóképességünkbe fér. Ismerjük el, 
hogy a Mindenségnek nem minden arculata fordul felénk és 
nem minden sugárzása változik élménnyé bennünk. 

Elégedjünk meg azzal, hogy mi, a Terra nevű planéta 
eszes lényei, ilyen keretekbe foglalt, így elemezhető, ilyen 
élmények formájában veszünk tudomást a valóságáról. Le- 
het azonban arról más tudomásvétel is, alakulhatnak benne 
más eszméletben más megismerések is, amelyek semmiben 
sem hasonlítanak a miénkhez. i 

Nem azért, hogy annak a lehetetlen feladatnak próbáljunk 
eleget tenni, ami ezeknek a más tudomásulvételeknek fel- 
kutatásában állna. Emez ismeretvilágok között a fal áthág- 
hatatlan. Nem csakazért, mert más értékelések alapoznák 
meg, amelyek olyan értelemben volnának számunkra hoz- 
záférhetetlenek, mint vaknak a fény, süketnek a hang. Ha- 
nem még másrendűen azért is, és még inkább azért, mert le- 
hetnek az érzékelési formák, a tér és az idő méretszerű tulaj- 
donságaiban is messzemenő különbségek. Ezek már nem 
csupán újabb érzékszervvel volnának áthidalhatók, hanem 
másrendű szellemiségbe való átfejlődést igényelnének, 
amelynek tér- és időméretei nagyon elgondolhatók, de él- 
mény formájában megközelíthetetlenek számunkra. A sza- 
kadék mindkét esetben áthághatatlan, nem annak méretei, 
hanem természete miatt. 

Mert az anyagba öltözött szellemiséget két kiválasztás 
határozza meg. Először az, hogy az időnek és a térnek mi- 
lyen méreteibe teremtődik, s ezzel megkapja fokozatát, talán 
szellemiségi , rendszámát". Ha a tiszta szellemiségnek vi- 
lágában vannak ilyen fokozatok, miért ne ölthetne az a szel- 

lemiség ezeken a fokozatokon is a Mindenség más anyagi 
feltételei között testet és miért ne válthatna ki az más boly- 
gókon más eszméletvilágot, mint a mienk. Olyat, amihez mi 
hozzá nem férhetünk anélkül, hogy át ne vitetnénk más 
szellemi síkra, s át ne alakíttatnánk azokra a pillanatokra 
másrendű szellemiségekké. Hogy ez nem lehetetlen, arról 
beszélnek rendkívüli tények, amelyeket nem értünk. Voltak 
Emmerich Katalinok, élt Szent Teréz, voltak , égbe ragad- 
tatások": ezek lehettek ilyen , határátlépések" a szellemi vi- 
lágban, pillanatnyiak, vagy tartósak, vagy ismétlődők, vagy 
többet vissza nem térők, - amelyekből az eszmélet vissza- 
került önmagába, és bár volt emléke róla, de semmit abból 
elmondani nem tudott. 

A másik áthághatatlan az ugyanazon szellemi síkon ma- 
radó élménykülönbség. Mintha a földi emberben fejlődés- 
nek indulna és tapasztalatnyújtóvá váinék egy érzékszerv az 
elektromos hullámok valamelyikének felvételére. Ez adhat- 
na a látási érzetekből különböző új érzékletminőséget, ame- 
lyet éppen úgy nem tudunk élmény gyanánt befogadni, mint 
a vak a világosságot, - míg a megfelelő érzékszerv ki nem 
alakul. 

Ez a második kiválasztás. Ez abban a döntésben áll, hogy 
az illető anyagbaszánt szellemiség hová teremtődik a , sok 
lakás" közül. Mi ebbe a naprendszerbe, erre a bolygóra, 
ilyen megismerési feltételek közé kerültünk. Dolgozzunk 
a saját eszközeinkkel, a saját módszereinkkel, de ne zárkóz- 
zunk be abba az esztelen meggyőződésbe, hogy ezek az 
egész mindenségre, az összes szellemiségekre szólnak. Tisz- 
tább lesz a látásunk, világosabbak az ítéleteink és bizto- 
sabbak a következtetéseink. 

PLANÉTAFEJLŐDÉS I. 


Akkor is, ha nem léphetünk ki a kereteinkből, de tudjuk, 
hogy vannak más keretek is. Azt is tudjuk, hogy azokban a 
keretekben is ugyanezek a szférák emelkednek egymás fölé. 
Azoknak a másrendű lényeknek fejlődésében is olyan 
szféra-áttöréseknek kel! megvalósulniok, mint a mi történe- 
tünkben. Ugyanazoknak a határátlépéseknek kell bekövet- 
kezniök az anyagiságból kiindulva a szellemiség felé, 
Ugyanilyen léptű a törtetés az Új felé, a még-nem-volt felé. 
a szándékolt, a lélekkel átitatott felé, a „belső”-nek fokoza- 
tos érvényesülése felé. 

Ezek a szféra-áttörések jelentik a planéták életének fázi- 
sait. Így gondolta Isten a világot. A Mindenség összes , laká- 
saiban” kiosztotta ezeknek a történéseknek a térbeliség és 
időbeliség hozzájuk tartozó módozatait. Ezek a különböző- 
ségek termelnék ki a planéták nyelvét. Minden planéta a 
maga nyelvén bészél, és a mi nyelvünk háromdimenziós és 
egytartamú. Amely planétáké ugyanez, azoknak lakóival 
meg tudnánk érteni egymást, ha az űrhajózás összehoz ben- 
nünket. Amely nem ily módon méretez, azoknak lakói - ha 
ők is érzékeléssel és gondolkodással élnének is, mint mi -— 
megérthetetlenek volnának számunkra. Ez megint fal, me- 
lyet nem hághatnánk át. 

Az azonban valószínűleg általános az anyagos szellem 
vagy a szellemlakta anyag életében, hogy az anyagra leszálló 
szellem az anyagból érzékelő lényeket termel és módszere a 
szerv alakítás. A szervek minőségeket termelnek, s ezzel 
megnyitják az egyéni eszmélést. Az, amit , érzet"-nek ne- 
vezünk, az anyag és szellem összeházasodásának első ter- 
méke és fejlődésének vagy próbálkozásának minden formá- 
jában - a szépia festékfoltjában, a bogár összetett szemében, 
a gerincesnek szemgolyójában, mindenütt — járnia kell vele 

valamely eszméleti tartalomnak, amelyet emberi fokon az 
emberi szó fénynek, vagy színnek nevez. 

Ezek a minőségek eszméleti egységekké olvadtan szület- 
nek és mindig határozottabban lépnek ki a pillanatból, két- 
féleképpen: tágul számukra maga a pillanat is, ritmusokba 
foglalódik és ez a halmozódás bővül, szélesedik a múlt és a 
jövő felé. Kétféle valóságot sűrít: egyik a pillanat térfogata, 
az időfolyásból kiragadott legkisebb egység, amelyen belül 
már nem analizál, és a másik ezeknek egymásra tolódó egy- 
sége, amelybe belemarkolja múltját és ráfekszik jövendőjére. 

Erre először az anyagot tanítja meg, mikor életté eleveníti 
és megtanítja, hogy új és új módon éljen a múltjából, és mi- 
közben saját törvényeit játssza, szolgáljon az élet teremtő 
szándékának. Ezzel megteremti az eszmélést, a kibontakozó 
önmagáralátást. Uj teremtésvonal indul s az anyag-élet- 
eszmélet hármas egysége most elkezd törtetni az emberiesí- 
tés döntő határátlépése felé. 

Az anyag és a szellem érintkezésének határvonalán ott 
van az érzékszerv és az érzékelés munkája, az eszméletben 
megjelenő, s onnan kiabsztrahált érzet. Benne ölelkezik a 
lehetetlen és a cselekvő, az engedő és a parancsoló, az átve- 
vő és az adó, a passzív és az aktív. Nem úgy, hogy az anyag 
engedelmes volna. De törvényei annak, és azokkal válaszol. 
S az az első , Legyen!", amelyben minden benne volt, eze- 
ken a törvényeken játszik, mikor terekbe és időkbe veti ki 
önmagát, és ennek az első ölelkezésnek a termékét, az érze- 
tet eszméletalakítással teríti ki és szövi bele a Mindenségbe. 

Es mikor az eszmélet, az Időnek ez az egyre tágabb és mé- 
lyebb átkarolása telíti a megtámadott anyagot, az tehetetlen- 
ségéből kinövekedik és ezzel a , beoltással" kozmosz-alakí- 
tóvá válik. Napok születnek, planéták sodródnak bele a té- 
rességbe, megkötődik az anyag és a szellem házassága, s az 
Idő történésbe, fejlődésbe foglalja az egészet. Ahol pedig 
megnyílnak az elmék ablakai, a Naprendszerek számlálha- 
tatlan nyelvén kezdik sejteni, hogy mi történt. 

Gondolhatja-e valamelyik kis planéta lakója, hogy csak az 
ő nyelvén lehet beszélni? Aki arasznyi tetteinek kis eukli- 
deszi terében mocorog, és alig tud kilépni gondolkodásával a 
kozmikus terek problémái felé!? 

PLANÉTAFEJLŐDÉS II. 


Van a planéták fejlődéstörténetében valami általános, ami 
megfelel szférikus természetüknek, és ez a szférikus alakulás 
nemcsak a mi dimenzió-kereteink között gondolható el. El 
nem képzelhető ugyan, de elgondolható. Az is elgondolható 
minden dimenziósban, hogy a fejlődés , minden irányban" 
törjön a tökéletesebb felé, és hogy minden mozdulatával 
akadályokat törjön át; ezekber: a feladatokban irányt tartson 
az egyszerűbbtől a szövevényesebb felé, a tompábbtól az 
élesebb eszmélés felé, és ezzel a számára, a saját formái kö- 
zött megjelenő valóságnak minél teljesebb birtokbavétele, 
kormányozása, alakítása felé. 

Minden megismerésforma irányvonala bizonyosan az 
anyagszerűségnek a szellemiség hatalmába jutása; a tétlen- 
nek cselekvővé, az ismétlődőnek teremtődővé, a múltnak jö- 
vendővé formálása, a pillanatnak tágítása ez. Minél jobban 
előrejut a szellemiség saját hajlamának érvényesítésében, 
annál hatalmasabb ritmuselemekben törtet előre, és minél 
befogadóbb a ritmusa, annál sikeresebben törtet ama határ- 
átlépések felé, amelyek számára a szublimálás és a szimbo- 
lizálás tetteiben valósulnak meg. 

A tartamfeszültségnek ez a hatalmasodása az a növekvő 
beavatkozás, amelyet a szellem gyakorolni képes a vele tár- 
sult anyagon, és amikor azt megismerni akarja, akkor az 
eszméletekben ez a törekvés a szublimálás és a szimbolizálás 
műveletében nyilvánul meg. Ez a művelet mindkét esetben 
szellemi, a fejlődés határátlépéseinek oda-visszája mely 
nem lehetne eszméleti jelenség, ha már előzőleg az anyaggal 
való társulás történetében a szellem cselekvésileg, az anyag 
fokozatos elváltoztatásában ezeket a lépéseket a planétákon 
meg nem tette volna. 

Nem lehetne az elmében szublimálás, ha a szellemiség 
nem törtetett volna az anyagtól az élet, az élettől az ész, az 

észtől a szellem felé, ezeknek kellett előbb történnie, hogy 
eszméleti megjelenésük ismeretalkotó munkája megkezdőd- 
hessék. Nem is egyéb az eszmélés, mint ezeknek a történé- 
seknek belső megvilágosítása, a sötétben felgyúló és fokozó- 
dó fényesség, melynek világító köre aszerint tágul, amint a 
szellemiség jobban és jobban a hatalmába keríti az anyagi- 
ságot, hogy megismerhető valóságot teremtsen vele. Mikor 
pedig eljut odáig, hogy a nooszféra hatásgömbjének áttörésé- 
ről van szó, akkor eljött a pillanat, és az anyaggal egyesülten 
először nézi meg ebben a szerepben önmagát. Ez az emberi 
elme pillanata. 

Ebből fakad a megismerés. Végignézi művét, megérti ön- 
magát, és a megtörténtek gondolatokká szellemiesülnek, az 
elgondolások új történéseket nemzenek és mostantól fogva 
az általánosan dolgozó szellemiségen belül az egyéni elme is 
beavatkozik a fejlődés irányításába, s megkezdi planétájának 
a maga számára való átalakítását. Ellepi planétáját és megál- 
líthatatlanul dolgozik rajta a hasított silex-től a nukleáris 
szörnyetegig és a nyílvesszőktől az űrhajókig. 

Még meddig? : 

A planéta élettörténetének ismeretlen befejezéséig. 

POLARIZÁLÁS 


Az anyag-szellem ellentét, a tétlen és a tevékeny, az 15- 
métlődő és a teremtő, a pillanatnyi és a tartamos, a hulló és 
a szálló, leeső és feltörő -— vagy akárhány módon kifejezett 
ellentét nem két egymást kizáró, rögzített valóság szembeke- 
rülése. Igaz, hogy a mi tudomásvételeink méretei szerint 
hajlandók vagyunk abszolút tehetetlen anyagról, abszolút 
tevékeny szellemről beszélni. Ez felel meg a mi planétánkon 
első megközelítésben felvett ismeretvilágunknak és megis- 
merési méreteink kivetítéséből származó tudásunknak, 
amely irányítja planetáris cselekvésszabályainkat és sikerre 
is vezeti azok gyakorlatát. 

Úgy érezzük és úgy is fogalmazzuk, hogy a teremtés, ez a 
létbekerülés, valami kettősségnek egyesülése, mert a való- 
ságból szeretjük kiemelni a szélső értéket, amelyek tájékoz- 
tatnak, elénk cselekvéspontokat fénylenek és útbaigazítanak 
a különböző valóságkeveredések úttalan világában. 

Széthúzzuk az egységeket és legjobban. szeretjük párosí- 
tani az egymásba mélyedő minőségeket. Nem tudjuk követ- 
ni egységük arányváltozásait és legtisztábban gondoljuk el 
egyesülésüket, ha a kettősséget polaritássá húzzuk széjjel 
mindig úgy, hogy kettő közül az egyik a másik fogyása miatt 
maradjon egyedül a pólusvonalnak mindkét oldalán. 

Végtelenbe futnak-e ezek a végpontok, vagy nem? Ez kér- 
dezhető, de alig válaszolható meg. Ha végtelenbe futnának, 
akkor mindenik végén magára maradna az egyik valamiség, 
és az együttlétet a kétoldalú végtelenség két magánnyá bon- 
taná. 

Véges polarizálódásnál megmarad a kettősség, de lehet oly 
messze menni, hogy a mindenkori felismerés számára már 
eltűnjön egyik felől az egyik, másik felől a másik. Minden 
egybeolvadásnak felfedezése után el lehet végezni ezt a mű- 
veletet. , Ellentétek elvének" nevezik, dialektika címmel 11- 

letik és a lét logikáját az ellentétek szembekerülő egységében 
hozzák működésben. Hegel óta nagy szolgálatokat tesz a tu- 
dományos és filozófiai megismerésnek azzal, hogy a történé- 
sek belső valóságára, szerkezetére, elevenjére utal. Bergson 
is emlegette a , változás"-ról szóló előadásaiban, mikor az 
egység és a sokszorosság a valóság két pólusát vonta széjjel. 
Myers is ilyesmit gondolt a spektrum-hasonlattal, az eszmé- 
let ultravörös és ultraviola pólusával, a , mozgás" és , em- 
lék" egybetolódásával, amelyek csak együtt válhatnak esz- 
méletté, a polarizálódásban egyre jobban magukra maradva 
már eszméletlenek és egyfelől múlttá, másfelől automatiz- 
mussá válnak. 

Ilyen polarizálódás volna a Mindenségre nézve az 
, anyag" és a , szellem" széthúzása. Földi eszmélésünknek 
egyik sem átélhető egymagában. Mindig az anyag-szellem 
együttesét éljük és csak gondolati elvonatkoztatásokkal ju- 
tunk el a magányos anyag és a magányos szellem egymástól 
való elszakításáig. 5 

A gondolkodásnak rendes , fogása" ez. Elő alkatunk maga 
kényszerít rá bennünket. Eszmélésünk konkrét élményét 
emlékké és mozdulattá polarizáltuk. Amaz a szellem, emez 
az anyag pólusa felé tart. Ezek a Mindenség elgondolásának 
pólusai, és a határon mindenik maga marad. 

De vajon a saját valóságában is maradhat mindegyik ma- 
ga? Nemcsak az elgondolásban? Vajon nem csupán a kettős- 
séget felfedező gondolkodásunk tolta-e ki a polarizálás két- 
irányú végtelen felé a szellemtelen anyag és az anyagtalan 
szellem szélső értékeit? Vajon nem hasonlít-e valamiben az 
egymagára maradó , anyag" léte az emléktelen mozdulat- 
hoz, az egymagára maradó , szellem" léte a mozdulatlan 
emlékezéshez? 

Hol van a gondolat megvalósulásának és a valóság elgon- 
dolásának a határa? 

Mi a különbség a valósulásra törő gondolat és a valóság 
gondolatformáló ereje között? A szellemből az anyagra ára- 
dó teremtő munka és az anyagból a szellemre ható mintázás 

között? Ide volna rejtve a megismerés titka, az egész episz- 
temológia? Es minden ismeretünk értékelése a megfelelő po- 
larizálás határának helyes felismerésén alapulna? És a meg- 
ismerés hibái, az elvonás túlzásai onnan erednének, hogy 
hajlandók vagyunk polarizálásainkat mindkét felől a végte- 
lenbe feszíteni és azt hinni, hogy az elgondolásban megjele- 
nő szélső értékek egymagukban is , vannak"? Pedig csak a 
valóság tisztázása kedvéért kerültek széjjel, és igazi létük az 
együttlét? 

P. Teilhard de Chardin gondolata szerint nincs teljesen 
szellemtelen anyag; ezen az oldalon tehát nem tolja a pólust 
a végtelenbe. Ez a „creatura” magában hordja a , creator" 
ujjlenyomatát, létének első pillanata óta. Megvádolják őt 
ezért panteizmussal? De ki nem látja, hogy a kézlenyomat 
nem az ember, hanem az emberből valami? És ha a , Crea- 
tor"-nak úgy tetszett, hogy „anyag? nemű művén ott ma- 
radjon az ő természetéből , valami", legyen az akár egy in- 
finitezimála, de a maga valóságában fejlődőképes , mennyi- 
ség"; ha abban az első , Legyen"-ben már elkezdődött a ,le- 
helet", amely az eszméletben önmagát meglátó lélek kitelje- 
sedése, a halhatatlannak, az anyag urává szánt személyes 
szellemiségnek megvalósulása? 

ANYAG ÉS SZELLEM 


Nem tehetünk róla, ha a , puszta" anyagot tehetetlennek 
érezzük. Ha volna puszta anyag, az csak tehetetlen lenne. 
Ez a tehetetlenség a valóság egyik komponense. A tevékeny- 
ség a másik. 

Lehet-e bármelyik is egymaga? Talán a Teremtő Gondo- 
latban igen. A megvalósult Akaratban talán nem. Anyag és 
szellem a mi emberi létünkben együtt valóságoskodik, 
egyikhez sem férünk hozzá élményileg külön. Puszta anyag, 
azaz puszta inertia talán lehetetlen is. Nem tudja áttörni a 
Nemlétből a Létbe vezető kaput. Puszta szellem már lehet- 
séges, mint gondolat is, mint valóság is. Ennek nem kell be- 
törni a Létbe, mert benne van. Akkor is, ha nem az anyag- 
ban tevékenykedik, hanem saját erőivel játszik. 

Ugy látszik tehát, hogy az anyag-szellem kettős nem szim- 
metrikus és hogy a lét kettőssége nem teljes. Mikor Isten 
örök Szellemisége az időbe lép és anyagot teremt, akkor a 
belőle kiáradó szellemi léthez valami ellenállást teremt, ami 
- adva lévén a szellemiség lényegében a tevékenység - nem 
lehet más, mint valami tehetetlenségi princípium, amiben 
éppen csak hogy mint kezdődő beoltás jelenik meg a tevé- 
kenység infinitezimálója, az a , dedans", amit Teilhard em- 
leget, és ami nélkül a merő tehetetlenség nem indulna 
cselekvésnek. 

Es ez az ellenprincípium ezzel a minimális injekcióval 
kezdi meg a létét. És akkor az a , Legyen!" talán nem is 
egyéb, mint valami akadály megszületése a szellemiség lét- 
formájával szemben, és ez az ellenállás, mint igazi tagadás, 
valami negatívum kerül szembe az Örök-Levő Lényéből ki- 
áradó szellemiségekkel, akikkel most különböző arányok- 
ban, módokon, próbálkozásokon át népesül a Lét napokkal, 
planétákkal, bennük, rajtuk, velük, anyagos és anyagtalan 

szellemi valóságokkal, melyek tágítják, sokszorozzák, gazda- 
gítják ezt a tagadás révén feltornyosított világot. 

Panteizmus ez? 

Dehogy az! Hiszen itt nem arról van szó, hogy a világ 
anyaga az Isten teste és hogy a Teremtő lénye oszlik el a 
Mindenségben! A Teremtő művei, a szellemi lények oszla- 
nak el ott, szellemiségek kezdik ki az anyagot és játszadoz- 
nak az Úr akaratából annak törvényein, mint a kavicsdo- 
báló gyermek a tengerparton. Az Alkotóból kilépő, kisugár- 
zó különségek ők, mind az Ő képére és hasonlatosságára 
születnek, és mielőtt e szellemiségek személyiséggé szerve- 
ződnének, alaktalanabb entitásaik mennek munkára a koz- 
mosz születése óta minden nívón, minden rangban, egy 
Akarat kilövelő hatására, mely Akarat az egyetlen Szellemi 
Ősvalóság megfoghatatlan személyiségéből szórja széjjel ar- 
cait a Mindenségben. Telik belőle végtelenül a parányi infi- 
nitezimálákból az anyagos és anyagtalan szellemiségek min- 
den rangján keresztül a világegyetem egész lakosságáig. Ha- 
talmas, káprázatos Játék ez, önmagáért van, önmagának 
elég, de iránya van és mind fordul, száll, sóvárog vissza Ah- 
hoz, akinek , képére és hasonlatosságára" él, és amíg meg 
nem találja Őt, nincs kielégítve semmiben és sehol. 

Szomjúság a szellemi lét alaptónusa, hazavágyás, a lélek 
minden hontalanságában érzett örök nosztalgia. Processzió 
ez és konverzió, teremtődéssel való kilépés az Idegenbe és 
fáradhatatlan keresése annak az , önmagának", ami valami- 
kor hazulról indult, és egész léte útkeresés hazafelé. 

A teremtő Isten van itt, és teremtett szellemiségek, ame- 
lyek megtanulnak személyesülni és személyükkel visszakí- 
vánkozni. Tele van velük a Mindenség, én vagyok az egyik, 
te a másik, ő a harmadik, és nem fogyunk ki soha, mert va- 
lamikor elkezdett , játszadozni" az Ur. 

, JÁTSZADOZÁS" 


Azért mondom játszadozásnak, mert az emberi cselekvé- 
sek közül a gyermek játéka az egyetlen, amely önmagáért 
van. És ez a teremtő , játszadozás" teljesen önmagáért van. 
Nem valami rajta kívül levőért. Ebben a folyamatban azért 
a folyamat a cél, mert a folyamat maga szüntelenül termel, 
valójában teremt. Minden pillanata valami áttörés az isme- 
retlen felé. Nem ötletszerű, hanem tervszerű, mert egymás- 
ba folyó akaratok sorozata, amely tart valamilyen végkifejlés 
felé, de az mint cél, még nincs jelen. Valósulásfolyamat, és 
csak addig érdekes a gyermeknek, míg be nem fejeződött. 

A gyermek úgy érzi, mikor játszik, hogy ennek a folya- 
matnak sohasem volna szabad megszakadnia. Ellenáll, ha el 
akarod hívni játékától, szinte befejezhetetlennek érzi. Nem 
célja, hanem iránya van. A cél csak azért érdekli, hogy a tu- 
lajdonképpen érdekes folyamatnak irányt adjon. Minden kií- 
sérletszerű közeledés a cél felé sokkal érdekesebb, mint a cél 
elérése. Ha a célt elérte, a játékfolyamat kimúlt. 

Azért nem is foglalkozik azzal, ami játékának eredménye. 
Röviden megnézi és otthagyja. Nincs többé varázsereje, nem 
táplál folyamatot, kész. Ez annyit jelent, hogy meghalt. Ami 
kész, az nem él. Csak az, ami készül. A Mindenség nagy 
műve ezért nem lehet soha kész, mert az elkészülés halál. 
Az Úr játszadozása a Mindenségben. Ennek egy szemerjét 
cseppenti a fejlődésnek előcsarnokába lépő gyermeki lélek- 
be, mindenikkel teremteti saját egyéni életét. 

Ennek a teremtésnek legtermékenyebb fejezete a , játsza- 
dozás”. Az a szüntelenül tevékeny, iránytényezős eszméleti 
állapot, mely munkába állítja a gyermek egész életerejét és 
alkotókká teszi szellemi képességeit. Mikor játszik, utánozza 
a világ alkotását. A játékban elmerült gyermek az ő kis vi- 
lágának folytonos újrateremtője. Csak nézd meg, mennyi öt- 
lete van jobb és jobb megoldások felé, milyen termékeny a 

szükséges kellékek egybeállításában, a szükséges eszközök 
megszerkesztésében és azok felhasználásában. 
És mikor elérte az eredményt? 

Vajon megpihen rajta? i 

Dehogy, Máris új látóhatár nyílik valamerről. Uj cselek- 
vési ágazat iramlik kifelé valamely vonalon, vagy midenes- 
tül megújul a színpad egy nagy lélegzetvétel után. 

Mert nem a Cél volt a cél. Cél csak azért volt, hogy eszkö- 
zökket lehessen keresni és hogy az eszközök munkacélokká 
válhassanak. Es máris itt van az új vonal, az új tevékenység, 
az új munkábamerülés. Így a játszadozás a gyermek istenke- 
dése az ő életének mikrokozmoszában, amelynek teremtő 
eszmélete korlátlan ura, alkotója. Lendülete szinte ellenáll- 
hatatlan. Az erősen koncentráló gyermeket alig tudod ki- 
emelni játékfolyamatából. Teremtőképességének ősereje 
dolgozik benne, és ellenség, aki ebben raegállítja. 

Mindig meg kell figyelni, mikor a felnőtt parancsol vala- 
mit a gyermeknek, vajon nem ilyen játéklendületbe tör be? 
Ebből hirtelen kilépnie nagy erőfeszítésbe kerülne, mert ez 
természetének fejlődésvonala, amit pedig parancsolnak neki, 
az keresztülmetszi ezt. Nem átmetszeni kell, hanem gondos 
kézzel befejezni, és azután kiemelni őt spontán lendületé- 
ből, hogy akaratmunkát végezhessen. A felnőtt ilyenkor 
gondoljon arra, hogy ez a játéklendület a Teremtés örök- 
sége, és benne egy , hasonlatosság" tükröződik. Nem elmet- 
szeni, hanem irányítani kell. És megfigyelve a mélyére ha- 
tolni. Mert sok vonásával megérteti a Nagy Játszadozást, azt 
a fölséges beirányult, és mindenek alkotásán dolgozó Játé- 
kot, amelynek célja önmagában van. A gyermek az ő konk- 
rétumain végzi, de mellette egész belső világa éppen e konk- 
rétumokon fejlődik. A nagy, a fölséges Játszadozás is ilyen 
kettősségben folyik le és ugyanígy önmagáért van. A gyer- 
meké mikrokozmoszt, Ő pedig makrokozmoszt alakít. És 
mert célja önmagának, ez az alakulás egy folytonosan távo- 
lodó teljesedés felé tart. 

A gyermek játszadozását az eredmények szakaszolják. Va- 
lami elkészült. Másba kell fogni. A nagy Játszadozást a 
Mindenség sziderális népessége és szellemi valóságai szaka- 
szolják, amelyekben nincs megállás. Az Univerzum sem 
kész. Készül. És készül benne minden, ami , van", mert ez a 
, játszadozás" az Időbe kidobott örökkévalóság. 

Úgy kell éreznünk magunkat, mint ennek a Mérhetetlen- 
ségnek egy eleven pontját, mely sugárzattá tágul és sugárza- 
tokkal ölelkezik. Benne élünk a , Lét" keletkezésének és 
elmúlásának forgatagában. 

Mennyire szereti a gyermek a maga jelentéktelen gom- 
bocskáját, dobozkáját, kavicskáját! Bele tükröződik ebbe a 
ragaszkodásba az a nagy világölelő Szeretet, amelynek egy- 
formán fontos ama Játszadozás legkisebb gombocskája, leg- 
kisebb dobozkája, utolsó kavicskája. Neki semmi sem túlsá- 
gos nagy, semmi sem elég kicsi ahhoz, hogy elfeledje, és mi- 
kor beleszédülsz a Szeretetjáték fölségébe, tudod, hogy šem- 
miséged ugyanilyen fontos Neki, mert eljött ide Valaki, aki- 
vel azt üzente neked, hogy őt Atyádnak kell nevezned. Nem 
játékszere vagy, hanem gyermeke. 

SZELLEM, LÉLEK, ESZMÉLET I. 


Úgy játszadozott, hogy először szellemeket teremtett. A 
szellem - spiritus - eredetileg nem az anyaghoz kötött. 
Esprit — spirit — spiritus, ezekre csak valóságos létünkből 
való elvonatkoztatással gondolhatunk. Valamit ki kell hagy- 
ni saját, megélt valóságunkból: a , spiritus" számunkra a mi 
valóságunkból történt levonás útján kerül gondolkodásunk- 
ba. Ezt a műveletet kell végeznünk ahhoz is, hogy Istenhez 
fordulhassunk, hogy a szellemiség mint adott valóságunkból 
elvonatkoztatott másrendű valóság elménkbe lépjen és gon- 
dolkodásunk tárgya lehessen. 

Szellem az, ami közvetlenül Istenből árad és hasonlít 
hozzá. Szellem az, ami Isten világépítő Személyiségéből 
árad, tehát szellemszerű és személyszerű egyszerre. Szelle- 
miség nem gondolható a személlyé organizálódás hajlama, 
vagy valósultsága nélkül, - még a szellemiség legkezdetle- 
gesebb fokán sem. El lehet gondolni, hogy a Teremtő Aka- 
rat saját természetének megfelelő, ahhoz hasonlító, de az in- 
finitezimaléig finomult fokozatokon át valósuló szellemisé- 
geket hint maga köré, és mikor még csak puszta szellemisé- 
geket akar, azok alkatát a sűrítés különböző fokain szervezi 
személyiségekké. De valamennyien a feszültség különféle 
minőségeiben és mennyiségeiben fejlődnek fel és népesítik 
be az isteni Akarat világát. 

Nem kellene ezeket , lelkek"-nek nevezni. Szellemiség 
gyújtópontok ezek, személyiséggé szerveződve egyenként, és 
mind másképpen, egyetlenül. Lélek az, ami bennünk él, 
akiknek szellemiségét a testbe tette az Akarat. A lélek a test- 
nek a társa, az a bizonyos , dedans" személyiséggé nőve és 
szerveződve. A lélek az a működő valami vagy valaki, az 
anyag elevenítője, kihasználója annak, ami az anyagban esz- 
méletszerű, azaz képes egy parányi lépéssel még a múltban 
vesztegelni és egy másik parányival a jövendőbe fogózni. A 

lélek az, ami Szellemből való, de nem maga a szellem, ha- 
nem a szellem munkájának terméke, egészen szellemszerű, 
de van benne valami nem tisztán szellemi, az anyagba fo- 
gózás képessége, az anyaggal való együttmunkálkodás ké- 
pessége, s hozzá az anyag laza ritmusának sűrítése. Ez a ké- 
pesség egyre szélesebb karokat tár, egyre jobban hatalmába, 
uralmába hajtja azt az élettársat, amellyel a teremtő Akarat 
összeházasította. 

A lélek az, amit magamban érzek mint cselekvő princíi- 
piumot; léte számomra nem tapasztalás, hanem lakóvaló- 
ság, és mikor megszólítom, akkor úgy nevezem, hogy én. De 
azért a lelkem több, mint az énem, mert énem lehet cent- 
rum, de nem szubsztanciál:s valóság, hanem működéses va- 
lóság. Az pedig, ami bennem erről az énről tud, ami ennek a 
léleknek a létét állítja, ami átöleli múltját és jövőjét, ami 
beszámol nekem az énemben történtekről és lelkem műkö- 
déseiről, intézkedéseiről — az az eszmélet. Nem szeretem a 
„tudat”? szót, kár használni, mikor annyival jobb és szug- 
gesztívebb szavunk van rá. Az eszmélet így elbánik a , lé- 
lek" munkaanyagával. Világító kezének ujjait kitárja ren- 
dező szándékkal, felszínre hoz és elsüllyeszt, megvilágít és 
homályba küld munkálkodásokat, és mint énemnek munka- 
forrását, erőtartalékát, állandóan gazdagodó talaját, megte- 
remti saját kitágulásával a , mély-eszméletet", mely nélkül 
nincsen sem , lélektan", sem metafizika, sőt még gondol- 
kodás sem. 

És mi köze a léleknek a szellemhez? Tágabb a szellem a 
léleknél, de nemcsak tágabb, hanem előbbről való. Szellemi- 
ségemhez úgy tartozom, mint gyümölcs a fájához, termése 
vagyok és terméke vagyok. Ha szűkebb is vagyok, mint lélek 
a szellemnél, de nem vagyok , kevesebb". Mindenét lelkem- 
nek adja a szellemiségem és mikor testemből (vagy testéből?) 
ki kel! lépnie, akkor visszamerül annak tágabb, szabadabb, 
korlátlanabb légkörébe és a , halott" testnek lelke most szel- 
lemiségének horizontjáig tágul. Földi személyisége elmé- 
lyül, kiszélesedik. Lehullanak az anyagbanélés kénysze- 

reiből folyó eszméleti akadályok, megnyílnak a mély-esz- 
mélet szakadékai és láthatóvá lesz, ami láthatatlan volt. 

A halál pillanatában a szellem a lélek, az eszmélet egyet- 
len valósággá olvad, egybeömlik, mert a tagozódás az anyag- 
banélés kényszereiből származott. Az anyag most lehullt, a 
szellem visszakéri a lelket és birtokába veszi az eszméletet 
most már a maga teljes mivoltában, a mély-eszmélettel 
együtt. Olyanféle élet kezdődik, mint a tiszta szellemeké. 
Mégsem teljesen olyan, mert az eszmélet tele van az anyagá- 
val való együttélés emlékanyagával és ezt áthozza az új fel- 
tételek közé. 

Ebben az új közösségben megmutatkozik mindhárom té- 
nyező természete. A szellem irányító, a lélek dolgozó és az 
eszmélet megvilágító szerepe. 

SZELLEM, LÉLEK, ESZMÉLET II. 


Ebben az együttesben - mely eredetileg egység — meglát- 
szik a szellemi lét intim alkata, mely az anyagos létben for- 
málódott. Szellemiségem tesz engem eggyé a többi, sze- 
méllyé integrálódott szellemiségekkel és helyez be engem 
abba a „szentek egyességébe", amely Istenben előbb volt és 
öröktől fogva volt. A személyes Istennek válok részévé ez- 
zel, közegemmé válik a Végtelen, az a pneumoszféra, ame- 
lyet a Háromegy Isten Személye magából kisugároz és 
amelyben Hozzá hasonló szellemiségek indulnak létnek és 
szerveződnek személyekké. Testbe szállanak vagy nem, de 
előbb valók a testnél és lehetnek test nélkül is. Az ő ked- 
vükért van ellátva a lélekhordozásra szánt anyag azzal az in- 
finitezimális szellemiséggel, amelyre szükség van ahhoz, 
hogy a személlyé válás erői belefogózhassanak. Ez a belső 
érintkezési felület teszi lehetővé az együttélést, mely a lelkes 
testekben, vagy a testes lelkekben megvalósulásra jut és az 
együttéléssel a tisztán szellemi lényekétől különböző örök- 
kévalóságot készít. 

Más az emberi lét és más az angeloszi lét örökkévalósága. 
Az ember a maga testes létében vásárolja meg, mert akaratá- 
val morális atmoszférában viszi mindaddig, míg a testes- 
lelkes életközösség fennáll és ebben a közegben kell megol- 
dania feladatait. 

Ez az emlékteher, a testes múltnak ez a terhe határozza 
meg, színezi, élteti örökkévalóságát. Az ember ezzel a 
poggyásszal lép át a szellemiség országába és több-kevesebb 
földi életdarab morális értéke határozza meg számára azt a 
másrendű életszakaszt, amelyben teste feltámadását várja. 
Azt lehetne talán mondani, hogy ez az életszakasz nem is az 
egész ember öröklétének része, hanem amaz öröklét betel- 
jesedésének egyik eszköze, preludium, vagy introitus, az iga- 
zi kiteljesedett örökléthez, mely a feltámadás után kezdődik. 


301 


A soha testben nem voltaknak örökkévalósága más. 
Egyetlen akarati ténnyel váltak üdvözültekké, vagy kárho- 
zottakká. Megértékelték önmagukat morális síkon és dön- 
töttek örökkévalóságuk felett. Az ő öröklétük szakasztalan. 
Nincs benne cselekvések szövevénye, történések, azok ve- 
gyülésének százágú problémái, nincsen számukra anyag- 
balépés, kilépés az anyagból és próbálkozás a puszta im- 
podenrabilissal. Egyetlen akarásban sűrűsödik minden és 
öröklétükben nem lehet sem méret, sem szakasz. 

Mindenik hordja saját egyetlen személyiségét, annak szel- 
lemi fajsúlyát, természetes alkatát, mely abból az egyetlen 
választásból fakadt. A próba minden írások szerint alázat- 
próba lehetett, mert a bukás a , Non serviam"-ból fakadt. 
Fel nem ismerése annak, hogy a Végtelennek és Örökkéva- 
lónak szolgálni az egyetlen szabadság. Végesnek szolgálni 
rabság. De a véges keretekben a Végtelennek szolgálni fel- 
szabadulás. 

Miért? 

Mert ez nem szolgálat, határolt földi gondolat értelmében, 
Itt nem az Ur és a szolga viszonya valósul. Csak nem tudjuk 
földi viszonylattal másképpen megfogalmazni. Valójában az 
ilyen , szolgálat" egyesülés, a legbelsőbb énnek kiteljesedése 
és beteljesedése, egybeforrás az alkotóval, a Kezdettel, a 
Princípiummal, a Létnek és létünknek Alapelvével. Azért 
jelent abszolút bukást ennek megtagadása. 

Ez a „Non serviam” ugyanis a vett akaratszabadság fel- 
használása arra, hogy a lélek kilépjen, kiszakadjon életadó 
princípiumából, letépje magáról a vele való egyesülésből 
származó szépségeit, s ellene mondjon nem egy parancsoló 
úrnak, hanem saját legszemélyebb természetének, az „Ur”- 
ból való kiáradottságának. A , processio" meghazudtolása 
ez, a belőle szükségképpen folyó , conversio" megtagadása. 
Eltorzulás, valami szörnyű képtelenség még metafizikailag 
is, a , Lét" szempontjából is, nem is beszélve a , Kell" szem- 
pontjairól. Megpróbálása ez a metafizikai képtelenségnek, 
vagy más szóval kísérletezés a lehetetlennel, és mint minden 
törvényszegés, torzszülöttet termel. 

És mit termel a Lét alaptörvényének megszegése? Metafi- 
zikai és morális szörnyeteget termel. Satanost. És egy szem- 
pillantás alatt a legszebb angelosz az , urdung" országát ala- 
pozza. Földies viszonyok nyelvein, az anyaggal telített világ 
gondolatformáinak nyelvén ez a , Szolgálat" megtagadása 
volt, az alárendeltséghez szükséges alázat hiánya. 

De a szellemország nyelvén ugyanez a tett más formába 
öltözik: mert a megtagadás ezen a nyelven nem egyszerű 
szófogadatlanság, mint a gyermeké, aki ellenáll egy másik 
akaratnak. Ez az egész létalap megrendítése, az akaratsza- 
badság fegyverével való rombolás az Örökkévalóságból az 
időben áradó Teremtés művén, ellenállás az Örök Valóság- 
gal szemben, aki egyedül VAN, amint megmondta egyszer a 
Tűz hangjával Mózesnek, hogy embernyelven is lehessen 
beszélni róla. 

Lehetne úgy is mondani, hogy magának a Valóságnak 
meghazudtolásával próbálkozó cselekedet, amelynek kime- 
netele csak végleges bukás lehet, mert a VAN-ból NINCS-et 
akar, dacolása pedig maga a képtelenség. Amit a , Legyen!" 
eggyé akart, azt.széjjeltépi önmagában, le kell zuhannia va- 
lamiképpen folytonos semmisülésben a nemlét felé. 

Akaratpróba volt. A Szabadság gyakorlásának első pró- 
bája. 

Miben különböztek a lezuhanóktól azok, akik Istennel 
maradtak? 

Ennek valami mélyebb látásnak, valami szervesebb oda- 
tartozásnak kellett lennie. Talán az egység és az elválasztha- 
tatlanság teljesebb átélése, talán az elszakadás halálos voltá- 
nak tisztább megítélése, szóval értelmi élmény. 

A hű angeloszokban valami világosságnak kellett égnie 
arra vonatkozólag, hogy honnan jöttek és hova tartoznak. 
Nekik is lehettek , Non serviam" komponenseik. Bennük is 
felloboghatott az elszakadás lehetősége. De egész lényük 
elutasította ezt, mert szellemi valóságuk egészséges összetar- 
tozásban élt a Teremtő Valósággal és nem voltak képesek 
róla lemondani. 

Ez nem azt jelenti, hogy egyéniségük gyöngébb lett volna 
a lázadókénál. Ez a megmaradás nem akarattalan meghu- 
nyászkodás lehetett, hanem tevékeny együttmunkálkodás. 
Az a tudat élt benne, hogy , része vagyok az Atya művé- 
nek". Benne dolgozom és munkása akarok maradni. Min- 
den erőmmel, mert minden erőm tőle származik. Eszmélő 
sejtje vagyok, szerves része Alkotásának, ebben helytállok a 
nekem ajándékozott alkotó erővel mindenkorra. 

Nem személytelen, nem pusztán utánzó, vagy elfogadó 
szolgálat volt ez, hanem mindenik angelosznál egyéni, 
egyetlen, önmagából merített szabadság volt ez a tett. Ha 
csak gépies szószerintiség lett volna, nem meríthet belőle 
üdvösséget. 

Mert az üdvösséget rosszul érti az, aki tétlen szemléletnek 
nézi. Tevékeny közeledés ez az Egyetlen Éli elérhetetlensége 
felé, tettektől, nagy szellemi valóságcktól sürgő mélységes 
tevékenység, mely kifogyhatatlanul halad a teljesség vonzása 
felé és telik neki erre az örökkévalóságából határtalanul. Az 
üdvösség örökkévalósága lüktető élet, sűrített cselekvés, az 
angeloszok mennyei létráján való fölséges játszadozás. Ne- 
künk földi kereteinkben elképzelhetetlen, megközelíthetet- 
len másképpen, mint elgondolással. De az elgondolás bele- 
világít és kiragyogtatja benne a legfölségesebbet: az egyéni 
akarat függetlenségének és a teljes odaadásnak csodálatos 
egységét. 

Ez a győzött lelkülete, akik , szolgálattal" győznek. Mert 
az Ur felől nézve engedelmesség az, ami az Angelosz felől 
nézve szabadság. Az akaratátadás nem akaratmegszűnés, ha- 
nem mélyebb beleolvadás a szellemiséget folyton újrate- 
remtő Szándékba. Nem azért, hogy azt utánzásszerűen kö- 
vesse, hanem úgy, hogy azt a maga egyetlen módján saját 
tettévé alakítsa, saját egyéni mivoltának szerves részévé 
tegye. 

Engedelmeskedik-e az élő sejt az anyagnak, mikor enged a 
fejlődés áramának és a számlálhatatlan lehető alakulás kö- 
zül egyet kiválaszt, hogy biztosítsa a fejlődés felmenőjét? 

Igen és nem. Igen, mert az anyag törvényeit használja, te- 
hát követi. Nem, mert ennek felhasználásában nem akár- 
merre megy, hanem irányt választ; nem akármerre, hanem 
valamerre megy: és ez a valamerre nem vaktában választott 
irány, hanem célt keres, kísérletez, próbálkozik és mindig 
azt tartja meg, ami a cél felé viszi. Ha a többi fejlődéságakon 
kudarcot vall, megáll, az ág félbe marad, a faj kihal. Mást 
kell próbálni. 

Engedelmeskedett? Igen és nem. Igen, mert nem mondott 
ellent. Nem, mert választott. A sokféle ellent-nem-mondás 
közül választott magának irányt, amely az adott planetáris 
feltételek mellett a lehetséges megvalósítás felé tör. 

Hasonlít ehhez a győzelmes Angelosz , engedelmessége". 
Emberi eszméletünkből is értjük, hogy az engedelmesség 
mindig teremtés. A ránk ható akarat feldolgozása egyéni 
mivoltunkban sarjad személyes akaratmunkával. Lépdelés 
ez a nagy Szellemvilág tájékain, utak választása, akadályok 
megkerülése, vagy elmozdítása, mindig valami személyes, 
egyetlen módon, mely az egyéni akaratszabadság terméke. 
Egyetlen személy sem másolhat másik személyt. De bele- 
szervezheti önmagába annak akaratát a maga szabad válasz- 
tása révén és egyesülhet azzal az egyéni szabadság ütemezé- 
se szerint. Ilyen az Angelosz szolgálati tevékenysége. Ez a 
nagy Igent-mondás nem másolás, hanem alkotás, a szemé- 
lyiség továbbalakítása és ezért érték. Ezért tetszik az Urnak. 
Isten nem akarhat az embertől elgépesedést, sem az ange- 
losztól Istenmásolást. Egyéni, személyes munkát akar, mert 
világteremtő munkájában miden a személyiség megvalósu- 
lása felé tör. 

SZELLEM, LÉLEK, ESZMÉLET III. 


A lélek kettős környezetben él a földön. Anyagiság és szelle- 
miség közegébe merül. Kettős hatássereg kereszttüzében él, 
és kettős ettől az élete. Emberiesen mondva -— és hogyan be- 
széljünk másképp? - két közeg tölti be számára a Mindensé- 
get. Az egyiket anyagnak, a másikat szellemnek hívja. Az 
anyagból a szellem felé szublimálással, a szellemtől az 
anyag felé szimbolizálással jut. Ez a két művelet megisme- 
réseinek alapforrása. Ezeket a műveleteket a , lelke" végzi, a 
„psyché”, és a róluk való értesülésünket eszmélésnek mond- 
juk. A szellem először, mint az Egyetlen Szellem, mint Éli, 
mint Isten él eszméletünkben. Azután érezzük ennek az 
Egyetlennek mindent betöltő sugárzatát, ezt a spirituális 
erőteret, amelyet léte okoz és amelyben fürödnek a lelkek. 
Ez is szellem, vagy inkább a Szellemből áradó szellemiség. 
A szellem még ezen a közegen, ezen az erőtéren át az egyes 
lélekre eső hatástenger, mint a lélek személyes szellemisége, 
személyalkotó istenüzenet, vagy inkább részesedés az Isten- 
ből, aki nem úgy , részesít", hogy részt ad önmagából, ha- 
nem úgy, hogy mindenkinek egészben adja magát, mint víz- 
cseppnek a Nap hatalmas csillaga. Ez pedig az egyes lélek- 
nek jutó szellemiségtartalom. Tehát Szellem az Isten mint 
személy, szellem az O Léte mint erőtér és szellem az egyes 
léleknek szánt és benne dolgozó istenbemerültség, mint lé- 
leképítő, anyagfeletti munkaképesség. Ezért lehet így beszél- 
ni: , emberi szellem", vagy , szellemi alkotás", vagy szellem- 
tudományok", vagy , szellemi munka" és sok más megszo- 
kott kifejezés, melyek a szellemi valóságnak nem egészét, 
hanem egy-egy tünetét, termékét emlegetik. 

A lélek történetében a szellem mindhárom jelentése dol- 
gozik. A Teremtés folyamatának szerveződése ez, amellyel 
Isten formálja a lelket, mint az emberélet irányítására szol- 
gáló valóságot, és hogy ez a valóság a maga kettős közegében 

eligazodjon, az eszmélet lámpását adja kezébe. Ez a lámpás 
nem világít meg ezekből a hatásokból mindent, csak a cse- 
lekvés szabályait. Fejlődéstana van, fokozatai vannak és 
mélységei, melyek előtt megáll és halványnak mutatkozik. 
A léleknek az eszmélés mindenkori fejlettségével kell dol- 
goznia, ezért képességei mindig korlátozottak és folyton ha- 
tárkövekbe ütközik. A létek-tehát az eszmélet világánál dol- 
gozó szellemiség, az egyes emberéletnek kiosztott szellem- 
adag, melyből a lélek munkája folytán keletkező és fejlődő 
eszmélet él. 

Ezért a , lélektan" nem a , lélek" tudománya, hanem esz- 
mélettudomány. Mert a lélek entitását az eszmélet árulja el. 
Az eszmélet teljesen és véglegesen a személybe van zárva és 
egymásnak meg nem mutatható. Hogy valamit el lehessen 
árulni belőle, adatott az ember testének viselkedése, a moz- 
dulat, amellyel a lélek közli magát, az eszmélet jelezgeti ha- 
talmát, de ez sem , lélektan", hanem viselkedéstan. 

A lélek megismerése nem tudomány, hanem metafizika és 
morál. Mert a lélek nem ebből az országból való, a tiszta 
szellemiségből él. . 

SZELLEM, LÉLEK, ESZMÉLET IV. 


Ezek az Isten üzenetei bennünk. 

Az eszmélet a lélek megszólalása. Akkor is, ha nem sza- 
vakat mond. A szavak csak más eszméletek számára valók, 
magunknak elegendő a szavak nélkül való eszmélés. 

Az az élmény, hogy tudok magamról, sőt tudom, hogy tu- 
dok magamról, az emberi eszmélés tartalma. Evvel is utáno- 
zom és másolom Istent, aki VAN. En pedig az én kis mécse- 
semmel , vagyok". 

Ez az élmény az eszmélés kezdete. Tudósít létemről. Nem 
cogito még, az még messze van; még nem gondolkozom ró- 
la, hogy vagyok, csak tudom. Ez az emberi eszmélés mini- 
muma azzal, hogy ennek a tudásnak alanya van. Nem sze- 
mélytelen, hanem egyetlenül személyes; az , valaki", aki 
tudja, hogy van. l 

Ez a tudás azzal, hogy alanya van, magában rejti az Időt. 
Mert jelenvaló tudás nem lehetséges múlt és jövő nélkül. 
Semmiféle magamról való tudás nem lehetséges amaz él- 
mény nélkül, hogy voltam és leszek. Ez a kettő tartja kézen- 
fogva a , vagyok"-ot, és ez a múlt-jelen-jövő háromság az én 
kisbetűs , vagyok"-ommal teljes tartalma annak. Uszom az 
idő folyamában, akár úgy is mondhatnám, hogy ez az él- 
mény teremti számomra az időt. 

Így viszem a mécsest. A mécses nem világít meg mindent. 
Amit megvilágít, abból a legfőbb az, hogy én valaki vagyok, 
élő folyamatosság, akinek az a feladata, hogy vigyázzon 
magára egy bizonyos , környezet"-ben, ami már nem idő, 
hanem tér. Nem , bennem" van, hanem , kivülem". Körül- 
vesz, problémákat ad fel az Időmnek, amelyeket eszméle- 
temnek kell megoldania. 

Ezért , gondolkozik". A cogito csak most jön. Előtte volt 
az , eszmélés", ami puszta idő is lehet. Mikor köréje tárul a 
tér, akkor lesz belőle gondolkodás. 

Létemet tehát már a cogito előtt tudom. Abból, hogy esz- 
mélek. És azt sem így, hogy , eszmélek, tehát vagyok" - ha- 
nem így: eszmélek = vagyok. 

Ez nem következtetés, nem is egyenlőség, hanem az a fel- 
fokozott egyenlőség, melyet a matematikus három párhu- 
zamossal jelez és , identitás"-nak nevez. 

Azonosság. 

Mikor az eszmélet gondolkodni kezd, akkor már kezel 
valamit, bánik valamivel és dolgozik valamiért. Először 
azért kell gondolkoznia, mert test van rábizva, hozzá tartozó 
test, ennek védelmére készül benne a gondolkodásból a 
megismerés; elhelyezkedés egy bizonyos környezetben, 
amelynek hatásait el kell intéznie, ezeket maga körül ren- 
deznie, a neki engedelmeskedő , test" tetteivel ennek a test- 
nek védelmezésére. 

Van egy másik feladat is. Ezt akkor tölti be, amikor nem a 
környezetére, hanem önmagára gondol. Ugy is lehetne mon- 
dani, hogy nem a térbe tárul, hanem az időbc mélyed, és 
követi a lét fonalát. Nem anyagisága, hanem szellemisége fe- 
lé fordul. Ezen az úton nyílik meg látása saját lelke felé és e 
lelken át a teremtő természetű másik világ felé. Mikor maga 
köré néz, alapozza a tudomány világát, és mikor önmagába 
néz, akkor megnyílnak előtte a metafizika és a morál legelső 
kapui. 

Az eszmélet tehát a lélek látószerve; munkálkodás. Ered- 
mény. Lépdelés az első tudásból a többi megtudások felé. 
Mind az anyag, mind a szellem megismerése felé. Az esz- 
mélet a lélek megismerő és értékelő képessége. Tünemény- 
ország. Es minthogy látja önmagát, tehát tanulmányozható. 

A lélek közvetítő alany a szellem és az anyag között. 
Egyéni egyetlen valósága mindenkinek. Nem azonos az esz- 
mélettel. Olyanformán, amint nem azonos a bakter a lám- 
pásával. Nem azonos az ember a beszédével. Vagy nem azo- 
nos a munkás a munkadarabjával, amelyet készített. 

Ez a három analógia egyenként nem jó. Csak együtt. Mert 
a lélek fényhordozó is, a lélek beszélő is, és a lélek dolgozó 


309 


is. De mindhárom minőségéből csak a cselekvését látjuk. Ez 
az eszmélés, Maga a lélek transzcendens. Cselekvésentúli 
entitás. Valóság, amely nem tapasztalati, nem lép a feno- 
ménvilágba, hanem annak cselekvője és csak a cselekvését 
ismerjük. Ő maga a tettes, mi csak a tetteit látjuk. Ő az, akit 
énemnek nevezek, akinek megvannak a maga általános és 
egyéni cselekvésformái, ő az, aki bennem él és akiről eszmé- 
letem azt mondja, hogy van és ő az, aki eszméletemben úgy 
nyilatkozik, hogy tud arról, hogy tudja, hogy van. 

Ennek a második hatványú tudásnak ő a tettese. Nélküle 
nem lehetne ez az élményem magamról és a világomról. 
Mondjam-e, hogy szellemi szubsztancia? Az én szellemi 
szubsztanciám. Az örök Szellemiségből bennem született 
cselekvő alany, aki eszméletet sugároz anyagiságomba, és 
akit szemtől szembe nem láthatok e testből való kilépés 
előtt. Eszméletem az ő visszaverődése anyagomban. 

Teremtő készségből áll. Örökösen megújuló tevékeny va- 
lóság. 

* 

Szellem... 

Az a három: Isten - szellemiség - emberi szellem. 

Isten ősvalósága. A mindenkor megvolt, mindenkor élt, a 
múlt örökkévalóságában vesző távlatunk minden méretét meg- 
haladó Lét. Énekeljük róla, hogy „elmémbe nem fér" - és 
igazunk van. Hisszük, mint elérhetetlenséget és érezzük be- 
lénk sugárzó valóságát. Nem lehet beszélni róla, mert meg- 
érteni nem lehet. De átélést ad magáról, mert kilépett a pil- 
lanatba, és ezzel kiárasztotta magából szellemiségét, mely az 
Ő örök és végtelen személyiségének terméke. Megtöitötte 
ezzel a kiáradással az Univerzumot. Mindenhol ott van és 
mindenhol cselekszik. És mikor egymagán, tiszta szellemisé- 
gében cselekszik, akkor tettei tiszta személyekké válnak — 
angeloszok -, és mikor illeti az anyagot, testes szellemek, 
vagy szellemjárta testek sűrűsödnek elő a planétákon. 

És a Teremtő Szellemből kiáradó szellemiség benépesíti a 
Mindenséget, Születnek a , lelkek", a planéták cselekvői, és 
szétárad bennük az Alkotó Szeretet. 

310 


SZELLEM, LÉLEK, ESZMÉLET V. 


Szellem-lélek-eszmélet. 

Titkos egység. Nem kész, hanem munkálkodás. Az egység 
folytonos születése, alakulása, újratermelődése. 

Talán azt is lehetne mondani, hogy ebben az egyesültség- 
ben az, amit háromnak nevezek, a maga eredeti valóságában 
nem három, hanem egy. Különösen akkor létezik ez, ha 
nem alulról felfelé, vagyis az élményből tágulva, hanem fe- 
lülről lefelé irányítjuk a szemléletet. Alul van az eszmélet, 
az átélt adat, és felül van a szellem, az át nem élhető, az el- 
gondolható és talán meg is érezhető. Az eszmélet felfelé tör, 
felismeri, hogy a , lélek" nevű tevékeny szubsztanciának kö- 
szöni létét, érzi és tudja a saját okát, önmagának, mint tevé- 
kenységnek cselekvőjét, azt az alanyt, aki lesz. Felismeri az 
eszmélet azt is, hogy ez a , lélek", ez a belső , én", ez az él- 
ményforrás sem lehet önmagától, valahonnan jönnie kell, 
valamerről származnia kell, mert nem elég önmagának és 
nem is lehet önmagától. És mikor az eszmélet úgy kapasz- 
kodik felfelé, nem is keresvén, hanem minden élményében 
folytonosan megtalálván forrását, akkor mint első állomás- 
nál, a léleknél köt ki. Tudja, hogy aki élményt mond, az ént 
mond, aki pedig ént mond, az lelket mond. A lélek ennek az 
életnek a szellemisége, ennek a most folyamatozó személyi- 
ségnek a szellemországból való kivetítménye, a szellemiség 
belereflektorozása az anyagiságba, ennek a kettősségnek sze- 
mélyiségformáló ereje, alany, tettforrás, valamely néki ki- 
osztott feszültségi fokon munkálkodó entitás. 

Nem tudom meghatározni, mert nem tartozik nembe, faj- 
ba, de rá van kapcsolva mint teremtő valóságdarab eszmélé- 
sem közvetlen tapasztalásanyagára. Így tudok róla saját el- 
vehetetlen eszméleti tartalmamból folyólag, és úgy ismerem 
fel, mint a szellemiségből a legszorosabban hozzám tartozó 
és úgyszólván birtokomban levő valóságot. 

Minden lélek a szellemiségből az anyagiságba küldött 
angelosz, azzal a megbízással lép az anyagba, hogy annak 
„dedans”-jában megtelepedjék és ott cselekedjék. 

Cselekedvén, formáljon személyiséget. A tevékenységben 
törvények születnek, vagy nyilatkoznak — ami egyre megy, 
és ez az összefüggés-hálózat, ez az ok- és hatásszövevény a 
személyiség. A lélek az eszmélet munkáltatásával, a szelle- 
miség erejével személyiséget készít. A személyiség nem en- 
titás, cselekvésformák rendszere és az eszmélet lélekből ára- 
dó munkájának terméke. A személyiség valamilyenség, a lé- 
lek pedig valamiség, és azért lép ki testbe a szellemi valóság 
teljességéből, hogy megéljen egy anyagos földi életet, és ezt a 
megélést a személyiség törvényei szerint az eszmélet mun- 
kájával illusztrálja. 

Az eszmélet tevékenység, a személyiség törvénytár, töb- 
bé-kevésbé szigorú törvényekkel. Ezek a törvények ismeret- 
len forrásból fakadnak, valami lélekfölöttiből, ami eo ipso 
, természet "-feletti. Itt lép be az értékelés az eszméletiek or- 
szágába. A személyiség tevékenységében értékmérő dolgo- 
zik. Az eszméletben él egy döntóbíróság és tetteiben, min- 
den megmozdulásában érzékeny értékmérőműszer dolgozik. 
A személyiséget enélkül nem értjük. Az eszméletben meg- 
nyilatkozó személyiség nem pusztán metafizikai, hanem 
morális valóság. 

ÚJ MEGISMERÉS FELÉ 


A lelkiismeret a személyiséghez tartozik. A személy lénye- 
ge, hogy ismeri magát, aktusokká foglalja és cselekvésrend- 
szert fejleszt ki, amely szerint kialakítja , jellemét", azt az 
egyetlen jellegzetességét, mely személyének cselekvéssoro- 
zatát meghatározza. A mindezekről való eszmélés elszakít- 
hatatlan és felbonthatatlan időfolyás volna, ha nem volna 
anyaghoz kötött földi létünk életfeltétele a cselekvés, mely a 
maga szándékával, elkövetésével, mind az anyagban, mind a 
szellemben hagyott nyomaival osztja az oszthatatlant, s a 
folyamatosságba belerajzolja az időszeletelést, a ritmust. 
Mindezekben a ritmusoló tettekben nem az eszmélet, ha- 
nem a lélek cselekszik. A lélek az egyén, a személyiség mö- 
gött áll, belsugalmazza a jellegzetességet, irányítja eszmélet- 
té világosodó tetteit és befolyásolja lelkiismeretét. 

Miért teheti ezt? Mert a lélek szoros metafizikai kapcso- 
latban van a nagy szellemiséggel, amelynek áramában úszik, 
amelynek erőiből merít és amelynek mindent átható köl- 
csönhatásain át részesül az Egyetlen Személy, az , Éli" ha- 
tártalanságában, s viseli annak képmását, mint Isten műve. 

Isten örök Személyiségének a Mindenségben szétáradó je- 
lenvalósága teremti folytonosan azt a szellemi Erőteret, 
amelyben az Egyetlen Akarat folytán felragyognak a testek- 
hez rendelt lelkek, mint újabb erőcentrumok, amelyekből a 
Legfelsőbb Lényhez hasonlóan tevékenységek áradnak és 
testekhez kötött valóságokká szerveződnek. Emberek kelet- 
keznek a planétán és mindenik ilyen cselekvésközpont kö- 
rül szabadság-szférák fejlődnek ki a hozzájuk tartozó egyes 
eszmélet mécsesével, a bennük kifejlődő személyiség cselek- 
vésrendszerével és a mindezeket bíráló és erkölcsi érték- 
rendszerbe illesztő lelkiismerettel. 

Így árad a szellemiség az anyagiság felé és járja át újabb 
törvényekkel annak adottságait és a beléje rejtett lélekfogadó 

képességet, azt a , belsőt", ami nélkül nem is lehet lét. Az 
anyag megteremtésének folyamatában a szellemi valóság 
bennhagyja ujja nyomát, és ezen a nyomon indul a teremtés 
a szellemjárta anyag felé avégből, hogy majd egyre jobban 
átitassa és végre teljesen szolgálatába hajtsa (feltámadás), és 
ezzel a szellemvilághoz egy szellemjárta anyagvilágot, vagy 
anyaggal társuló szellemvilágot helyezzen el az arravaló pla- 
nétákon. Talán nemcsak úgy van, hogy anyag nem lehet 
valami rudimentum-szellem nélkül, talán a szellemiségben 
is van valami beléteremtett hatás, amely hajlandó az 
anyagban rejlő szellemi infinitezimale felé vonzódni, azzal 
szövetkezni, s ennek az összetartozásnak talán mindenféle 
fokú és fajú megvalósulása lehet a legszélsőbb határok 
között. Ezt azonban csak gondolni lehet, és földi gondolattal 
sohasem lehet megtudni, mennyi van belőle a valóságban. 
Ezek az elgondolások csak keresések, a valóságnak feltett 
kérdések, amelyekre sem maga a gondolkodás, sem az empi- 
ria nem válaszol. Arra azonban jók, hogy lehetőségek felé 
tárnak ablakot és nem maradunk bezárva homályos valóság- 
tornyainkba, a számunkra lehetséges megismerésbe. Kell 
tudnunk, hogy a teljes valóság mérhetetlenül tágabb a meg- 
ismerhetőnél és a lehetséges határai nincsenek lezárva a 
teremtésben. Mind fizikai, mind szellemi megismerőszer- 
veink fajilag is és fokilag is korlátozottak. Valósá- 
gunk gazdagító és tágító, de meg kell éreznünk, hogy világok 
vannak kívüle. Erről biztosít bennünket az a , szem nem 
látta...” kezdetű Ige, amely mostani feltételeink között 
utolérhetetlen valóságról beszél. Ezek az evangéliumi sza- 
vak ismeretelméleti világot is vetnek reánk. Mert biztosság- 
gal jelzik, hogy lelkünknek, jelen eszmélésünknek lehetnek 
olyan élményei, amilyeneket emberi eszmélés még nem 
próbált és mégis átélhető, vagyis ajándékul kaphat olyan fel- 
tételeket, amelyek között átéli, mert az Atya elkészítette 
azokat mindazok számára, akik megmaradnak az Ő szere- 
tetében. 

Ennek a szeretetnek pedig az a következménye, hogy aki 
azt magáévá teszi, annál ott lakik a Fiú, az Atya, a , Lélek", 
vagyis azt a lelket azontúl neveli egy magasabb szellemiség 
felé, másrendű élmények felé, amelyekhez - úgy látszik - 
egy időre le kell vetni az anyag terhét, és ebben a lelki egye- 
dülvalóságban odáig kel! fejlődni, hogy az átszellemített lé- 
lek új rendben fogadja majd a számára , feltámasztott" tes- 
tet, amely ezentúl teljesen a hatalmában áll, hogy azontúl 
vele élje a , szem-nem-látottat és fül-nem-hallottat”. 

Ez teljesedés, a földi ismerések bevezető munkája után va- 
lami más, új empíria, sohasem ízlelt valóság, amelyben a lé- 
lek teljesíti örök rendeltetését. Benne van ebben az Igében 
az, hogy mostani valóságunk nem a teljes, nem a végleges 
valóság, hogy valami másra vagyunk teremtve, és Jézus 
azért jött közénk, hogy odavezessen. 

„SZEM NEM LÁTTA...” 


Nem kell ezt az eljövendő valóságot jelen valóságunktól 
idegennek, elmetszettnek tekintetni. Igaz, hogy a halál rette- 
netes cezúrája van a kettő között, de az egész, az , innen" 
és a , túl" egyetlen fejlődésfolyamat és az egészet szellemi- 
ségünk erejével éljük anyaggal, vagy egy „kis ideig"? anyag 
nélkül. Ugyanaz a , lélek" él odaát, mint itt, a testből kivet- 
kőzött és a testben lakó, és egyetlen metafizikai fejlődésvo- 
nala is van morális lényének kialakításában. Ez a , lélek" te- 
hát, amely itt együtt él a testtel, maga is tud élni, és ezzel az 
élettel tovább készül a testtel, a megújult, , feltámadott" 
testtel való együttélésre. Ha tehát a lélek metafizikai lényé- 
ről, adott képességeiből folyó ismeretelméletéről és spirituá- 
lis fejlődésvonaláról beszélünk, nem szabad azt ehhez a földi 
testhez kötött minőségéhez tapasztalni, mert az nem a teljes 
lélek, amelyet földi tetteiben ismerünk és elemezünk. 

Melléje és bele kell gondolnunk egy óriási virtualitást, egy 
hatalmas történhetőséget, egy most még beláthatatlan vita- 
litásszaporulatot, elképzelhetetlen rejtettséget, amely lük- 
tetve él benne, mint bele rejtett szív, és amelynek kiszaba- 
dulást, megnyilatkozást ígér az Ige. Ez az élő Titok teszi az 
emberlelket még itteni korlátozottságában is felségessé, ön- 
álló univerzummá, mikrokozmosszá a makrokozmoszban, 
bizonyos értelemben a Végtelennek és az Örökkévalónak 
másolatává. 

Ez az eljövendő , szem nem látta és fül nem hallotta" 
empíria az, amely minden evilági értéknél magasabbra 
emeli a lelket, a test megmunkálóját, az eszmélés sugalma- 
zóját, a megismerés irányítóját és az élet értékforrását. Az 
eljövendőnek már most a lélekben élő virtualitása, a már 
most meglevő odáignövés képessége az a valóság, mely a lel- 
ket lélekké teszi, mely nem sajnálja jogát az örökkévalóságra 
s az abban való elmerülés, részesedés és kibontakozás eléré- 

sére. Mert annak a , szem nem látta . . ." empíriának hall- 
gató csírái már most is élnek benne; megnevezhetetlen vá- 
gyak, kimondhatatlan sóhajtások már most is jelzik ama 
csírák zajtalan, színtelen munkálkodását, amelyet a jelen- 
valóságba irányoz a jövendő. Ennek a jövendőnek az Igéje 
rámutat arra a jelenvalóságra, amely várja sorát, amelyből 
majd az az Ígéret, vagy inkább az a Teljesedés él, amikor 
, eljön az órája", de az az eljövendő óra már most dolgozik 
az emberi mély-eszmélet titkos birodalmában, mert más lesz 
a lélek attól, hogy elhangzott ez az Ígéret. És ezt a más-ságot 
nem az Ígéret elhangzása, hanem az Ige eljövendő teljese- 
désének valósága okozza. Ha csak szó maradna és nem 
hordaná magában a teljesedést, tétlen, hatásképtelen ma- 
radna. Ez a jövendő a jelenbe lép és hozzányúl azokhoz a 
csírákhoz, amelyek a megvalósuláskor majd kitárulnak, ki- 
hajtanak, nyílnak és gyümölcsöznek abban az életben, 
amely a lélek számára készült. És ezeknek a csíráknak élő 
megrezzenései termelik a lélek földi munkálkodásában azt a 
természetfeletti erőt, melyből az ő örökkévalósága táplál- 
kozik. 

POLARITÁS I. 


Nem kell megijednünk attól, hogy a jövő a jelenbe lép. Ez 
a szellemiség másik alapvonása, szimmetrikus a múlt meg- 
maradásával. Ami még nincs, az éppen úgy tud hatni, mint 
ami már nincs. A jelenvalóság szerint egyik sincs. Aktuali- 
tása egyiknek sincs. De a virtualitás ujjaival nyúl bele az 
aktualitásban, magyarul talán így: a történhetőség hangsze- 
rével énekel bele a ténylegességbe. Talán nem is más a je- 
len, mint ennek a két melódiának egybehangzása. Talán 
nem is vagyunk egyebek, mint személyes múltunk és sze- 
mélyes jövendőnk találkája. Folytonos , rendez-vous"-ja a 
, pillanat" nevű eszméletdarabnak, mely futva fut az Idő ne- 
künk szánt vonalán. Mindenki ilyen áramtalálkozás, mert 
az elmúlt idő ugyan előre hat, de az eljövendő idő visszafelé 
hat. mert a jelen még mögötte van. És a jelen hatalmunk- 
ban álló ténylegessége mindkét irányba válaszol, visszahat 
a múlt felé, visszahat a jövő felé és a kettős hatásból cselek- 
vést termel. Így minden cselekvésünk, .amely előreszítja lé- 
tünket, ilyen , most"-okat termel, és ritmusolva tagolja a 
folyamatosan ráirányuló kettős hatást a voltság és az eljö- 
vendőség felől. 

A múlt állandó besűrűsödését, jelenvalóságát sem volt 
könnyebb Bergsonnak a filozófia köztudatába belekénysze- 
rítenie, de még nehezebb a jövendő analóg szerepét lelep- 
leznie az eszmélés jelene előtt. 

Pedig nemcsak annyi igaz, hogy a ,, most" a , volt" és a 
, lesz" köze hanem azok terméke, teremtménye is. Az emlék 
és a szándék két szimmetrikus lény az eszméletben és csak 
az aktualitáshoz való viszonyuk különbözik. Ugy különbö- 
zik, mint a szimmetrikus hatások. Mindenféle térképzetet 
használhatunk erre. A múlt tól, a jövő von; a múlt kerget, a 
jövő hív; a múlt , a tergo”, a jövő , a fronte” hat, de minde- 
nik elképzelésben egyformán él a két időoldal jelenre áram- 

lása, mindkettő arccal néz a , most"-ra, a múlt felénk siet, 
követ, — a jövő is arccal felénk hátrál szüntelenül, és a két 
arc megteremti a jelenvalóság folytonosan változó, s az Idő- 
ben futó arcát, mely mindenkori , most"-unkat tükrözi. 

Akármennyire ellenáll ennek az egyenrangúságnak a szi- 
lárd testek kezeléséből tanuló gondolkodás, mégsem fogjuk 
megérteni a szellemiség természetét addig, amíg nem látjuk 
benne azt a spektrumszerűen poláris valamit, amely a vörös 
meleg oldaláról és a viola vegyi oldaláról való összetoló- 
dásnak minősíti a jelent. Ez ugyancsak metafóra, de a meta- 
fóra alatt gondolat rejlik, éga gondolat a minden valóságban 
megtalálható polaritás. Ez pedig azért található meg, mert a 
szellemiség poláris természete minden valóságot átjár és ala- 
kit, s ennek számunkra legteljesebb megközelíthető , fe- 
nomén"-ja maga az eszmélés, amelynek minden elgondolá- 
sunkban ilyen poláris jellege van. 

Alapvető polaritása, amely létét jelenti és magyarázza, a 
múlt és jövő összetolódásának ténye a jelenbe. Az eszmélet 
annál erősebb, minél , messzebb" mutat és minél , mesz- 
szebb" jövendőt tól össze jelenében. De a legnagyobb tér- 
fogatú jelenben is kiderül, hogy múlt marad árván és jö- 
vendő marad árván a , végeken", - amelyek a végtelenekbe 
torkollanak. Eszmélésem szárnyai nem elég átölelők, nem 
fogják be még személyes időm méreteit sem. És így suhog- 
tatja eszmélésem kis verébszárnyát személyes időm széles 
madárszárnya felé, megteremtve mindenkori jelenemet. A 
múlt a bennem élő meleg élet, a jövő a belém sugárzó isme- 
retlen vegyülésű élet, de mindkettő élet és minkettő lényege 
szerint dolgozik. 

Ez a munka az eszmélés. És ezt a munkát végezteti az idő 
szárnyait életével messze meghaladó , lélek". Ráborul időm- 
re és eszméletté dolgoztatja azt. 

POLARITÁS II. 


Ennek az eszméleti munkának az a természetes lüktetése, 
amelyet már Bergson gondolatalakulásában meg lehet pil- 
lantani, a tiszta mozdulat és a tiszta emlék polaritásában is 
megnyilatkozik. Egyik szélsőség sem válhat eszméletivé, 
mert az eszmélés éppen találkozásukban áll. Mint ahogyan 
nem , látszik" meg az infravörös sugár, csak melegít, és nem 
látszik az ultraviola sugár, hanem csak vegyileg hat. Mind- 
két hatás együttese, a látott spektrum, szimbolizálja az em- 
beri megértés poláris természetét, ebben az esetben az esz- 
mélésnek mozdulatból és emlékezetből, vagyis a múlt felé 
néző és a jövő felé törő kettős természetét. 

Számunkra a valóság utolsó szava az eszmélés. Ez az a 
közvetlen adottság, amelynél meg kell állnunk és amelyen 
túl már nem a valóság maga, hanem az elgondolhatóság vár 
reánk 

Ilyen értelemben az eszmélésnek megvan az a képessége, 
hogy túllásson önmagán, sőt túlsejtsen. a számára megköze- 
líthető és befogadható valóságon. Közvetien empíriája túl- 
mutat saját tartalmán az elgondolás segítségével. 

Ez a hatalma pedig abból az időt átkaroló képességéből 
következik, amely minden megeszmélt valóságnak, vagy 
minden valóság megeszmélésének poláris természetében áll. 

A bergsoni gondolatból kivilágosodik a mozdulat és az 
emlék polaritása: 

mozdulat emlék. 

Ez világosan két szélsőség felé mutat, mely az anyag és a 
szellem megnyilatkozása az eszmélés területén, és csak mint 
elgondolás éri utol a két szélsőséget. Közvetlen adatként, 
élmény gyanánt nem. Mert nincsen emléktelen mozdulat, 
sem mozdulattalan emlék az eszmélés számára. Az emlékte- 
len mozdulat eszméletlen automatizmus és a mozdulattalan 
emlék eszméletlen múltba merülés. Azt lehetne mondani, 

hogy ez a bergsoni lélektan alaptétele, mely a metafizikába 
torkollik és az eszmélet szerkezetével illusztrálja megisme- 
réseink, létmagyarázataink természetét, alkatát, lényegét. 

Ezt mondja az eszmélés múlt felé fordított arca. De az 
eszmélés fordíthatja arcát a jövő felé is. Ebben a kétféle 
meglátásban egyformán ott van a mozdulat, de nem egyfor- 
mán van ott. Megmagyarázom ezt. 

Az eszmélés jövő felé fordított arca a mozdulatot másnak 
látja, mint a múlt felé néző. Emennek a mozdulat termék, 
eredmény. Amannak a mozdulat elindulás, kikezdés. Mert 
az emléknek van egy szimmetrikusa. Az emlék a múlt felől 
néz vissza rám, a várás, a szándék a jövő felől mutatja arcát. 
Eszméletem a reánéző múlt és a reánéző jövendő között él. 
És az a polaritás, amellyel a múlt felé néző eszmélés sze- 
repelteti a mozdulatot, kiegészítésül kíván egy másik pola- 
ritást, mellyel a jövő felé néző eszmélés veszi igénybe a 
mozdulatot. Sajátos valóság, melyben az emberi anyag és az 
emberi szellem együtműködik, mindkét szerepre képes. 
mert termék is, kezdés is, mert eredmény is, szándék is. Egy- 
formán képes társulni múlttal és jövővel, egyformán átita- 
tódni a már-nem-levővel és a még-nem-levővel, hordozni 
magában emléket is, tervet is. 

Az emléknek a terv az igazi szimmetrikusa, és ha a moz- 
dulat polarizálni tudott elgondolásainkban az emlékkel, 
tudnia kell polarizálni egy másik elgondolásban a tervvel is. 
Sőt, ha ez a polarizálódás kimaradna elgondolásainkból, a 
mozdulat sohasem válhatna szemünkben teljessé. Mert lé- 
nyege az, hogy benne a volt és a lesz kapcsolódik, egyetlen 
termékeny, haladó valósággá válik, és anyagos eszmélés nem 
élhet mozdulat nélkül. Van a mozdulat , infravörösének", 
az emléken kívül (mondjuk a másik oldalon), egy másik el- 
lenpólusa is, egy másik , ultraviolá"-ja is, amellyel ugyan- 
úgy polarizálódnia kell, mint ahogyan az emlékkel teszi. 

A terv addig, amíg az eszmélet mozdulatelemei rá nem 
kapcsolódtak, éppen olyan , ultraviola", mély-eszméleti je- 
lenség, mint a puszta, mozdulat-nem-járta emlék. És a jö- 

vendőtől el nem bűvölt mozdulat, mely csupán a múltból 
merít, nem lehet több, mint többé-kevésbé biztos megta- 
nultság. Hiányzik belőle a hatni akarás, az a megújulás, az 
az eszmélésben jellegzetes teremtő principium, amellyel az 
eszméléssel terhelt mozdulat a mélyeszmélésből merít, ahol 
emlékek és tervek élik titokzatos, rejtett életüket, melyből 
állandóan felsugárzik az eszméletbe merülés hordozójának, 
a mozdulatnak szellemi töltése, az emlékek és tervek szövet- 
kezésének folytonos , besugárzása". 

Az eszmélő mozdulat tehát kettős polatirásban valósul és 
szolgálja az anyaggal a szellemet, a testtel a lelket. A moz- 
dulat mind az emlékkel, mind a tervvel polarizál, enélkül 
érthetetlen. Mert nemcsak arra van szüksége, hogy emlékkel 
terhelődjék, hanem arra is, hogy terv itassa át, és a múltnak 
tehetetlen, s változtathatatlan megmaradása külön teremtő 
és a terv felől jövő beavatkozást, új aikotó tettet kíván, hogy 
a mozdulatnak ne csak elfogadott, hanem választott iránya 
is legyen. 

A terv egy darab jövő az eszméletben, mint ahogyan az 
emlék egy darab múlt. Ebből az együttesből merít folytono- 
san az emberi mozdulat, ideértve a legelemibb kezdődéseket 
és a legszövevényesebb invenciókat és remekműveket. A 
mozdulat ezzel válik az emberi eszmélés hordozójává, em- 
lékező és tervező, szóval teremtő erejének műszerévé, az 
eszmélés múlt és jövő felé nyíló kapujának nyitogatójává. 
Mértékeli és adagolja a , volt"-at és a , lesz"-t, folytonosan 
készíti az időben velünk futó , most" képét és munkáját, s 
állandóan centralizálja létünk legszélsőbb metafizikai-két- 
irányú végtelenségünkből, múltunk és jövendőnk folytonos 
belénk áramlásából fakadó - polaritását, mellyel a szellem 
az anyagot hatalmába keríti, kezelésbe veszi és eszmélethor- 
dozó mozdulattal emberi valósággá teszi. 

A valóságnak saját evolutív törvénye van. Ennek alapvo- 
násait az Evologika adja meg a négy törvényével: 


Időszintézis múlt Jelen jövő 
Azonossághiány 

Keletkezés 

Visszázáshiány 


Ezt a négy törvényt játsszadozza az Evolúció és annak ter- 
méke az emberi eszmélet. Az Evolúció anyaggá szimbolizál- 
ja, az eszmélet szellemmé szublimálja. Ez a két művelet egy- 
másnak inverziója, létesíti az Evologika négy alaptörvényét, 
amit oda felírtam. 

A jövő megjelenés más, mint a múlté. Mert más annak 
jelenvalósága, ami ,, volt", és más annak jelenvalósága, ami 
, lesz". Ez kétféle jelenlét. Egyik , távozó", másik , érkező". 
Együtt formálják a jelent kétféle módon. A jelen nem él- 
hetne" egyik nélkül sem. Mert a jelennek két élete van. 
Minden eszméleti valóság kétéletű. Egyszerre él benne a 
múlt és a jövő. Ha a múlt nem volna , megmaradó", nem 
volna empíriám, ha a jövő nem volna folytonosan rámtörő, 
érkező, jelenembe hasító, nem volna gondolkodásom. 

A kettőnek egyesítéséért készítek a hasonlóságokból azo- 
nosságokat és rögzítem empíriatömeggé a folytonélő múltat, 
ezért darabolom időtlen pillanatokká az idő kontinuumát, 
ezért próbálom kitörölni magamból az eljövendőt, ezért 
tagadom meg annak szakadatlanul érkező újdonságát, ezért 
egyszerűsítem élő világomat rendezett másolatok élettelen 
raktárává, ahol mindent megtalálok. A múltat emlékmo- 
zaikká rögzítem, a jövő tárt kapuját belakatolom, és a kettő 
közti jelenemet keresztmetszetté rögzítem. 

Bergsonoknak kel! jönniök, hogy ennyi hazugsággal szem- 
benézzek és feloldjam őket. Legelőször meg kell nézni ezek- 
nek a bergsonoknak, hogy miért csináltuk ezeket az ismeret- 
beli hazugságokat. 

Azért, mert ezt már pontosan előttünk az evolúció is cse- 
lekedte. Hogy fennmaradhasson, meghamisította önmagát. 
Az Élet teremtődésével önmagába iktatta az indukciót. Ezt 
nem az emberi logika találta ki: ezt az élet maga játszotta el, 
és az Evolúció életsikere (persze sok felsülése mellett is) Iga- 
zolta az indukciót. Olyan érzékszerveket létesített az élők 
környezetéül, hogy abból használható előrelátás lett. Persze 
csak annyiban, hogy az élők , cselekvései" (amelyekkel kör- 
nyezetébe tudomásvételei alapján beavatkozik) , siker"-re 
vagyis az élet folytatódására vezessenek. 

 Elrendezte az élők cselekvés-ritmusát, aránytalanul ki- 
sebbre szabta, mint a kozmikus tömegek széles ritmusait, 
hogy azok ne zavarják vagy kevéssé zavarják az , életet" és 
egyen-pillanatokat helyezett el a nagy történések mélyén, 
hogy összeférjenek. 

Ezért kellett az életből lassanként önmagára látó eszméle- 
tet sarjasztani, melynek minimumát a Lét szellemkompo- 
nense már belecseppentette a megamolekulák sejtpárosodá- 
sába és az Elet folytatását már akkortól fogva egyénekké 
szórta, hogy a morálissá valósuló szellemiség személyekké 
szóródva váljon egyszer emberiséggé és így anyagi bölcsőt 
termelt a szellemi örökkévalóságnak. Így keletkezett ez a 
végnélkül és téridősen tágítható Mindenség. 

Ez az évmilliárdokról beszámoló mese, szférái vannak a 
bioszférán, nooszférán, talán valami egyetemes pszicho- 
szférán át a Theo-szféráig, aki egykor kilép teremtése kere- 
teiből és egységbeömölve , Isten lesz minden mindenben". 

És határtalanság van az Élet Indukciója körül, amely csak 
cselekvésszabály és nem valóságtörvény. Az Evologika első 
szava. 

A TETT 


Emberkéz . . . 

Legyőzte és legyőzi az anyagot. Saját területén győzi le, 
mert maga is anyagból van. De élő anyag, és az élettelent 
győzi le. Nem ellenállással, hanem törvényeibe való bele- 
egyezéssel. Megtanulja őket, aztán az anyag saját törvényeit 
fordítja az anyag hajlandóságai ellen. Ezt a tehetetlen, rest 
elemet munkára fogja. Amivel az néki teher akar lenni, azt 
maga helyett megdolgoztatja. Amivel az őt rabbá akarja ten- 
ni, azt felszabadítására használja. Amivel az őt a legkisebb 
ellenállás felé tereli, azzal azt a legnagyobb ellenállónak, a 
léleknek szolgálatába állítja. Minden törvényét annak -ere- 
deti szándékai ellen és saját szándékei felé fordítja. , 

Ez az értelemtől, a tudástól áthatott emberkéz műve. Elet- 
fenntartó munka, kenyérkereset, a környezet legyőzése, el- 
igazodás a földön, tájékozódás az anyagban, ebben az ellen- 
séges voltával segítő közegben. De van az emerkéznek más 
feladata is... 


II. 


Nemcsak az élettelen anyag van az ember környezetében, 
hanem élő is. És az élő környezetből a legfontosabb a 
másik ember. Az, hogy nincs egyedül. Hogy nem egymagá- 
ban harcol, nem egymagáért él. Nemcsak valamik, hanem 
valakik is vannak körülötte, akiknek szintén szíve és keze 
van, és akik beleavatkoznak abba, amit az ő szíve és keze 
cselekszik. Tettei visszhangot keltenek bennük, és tetteire 
választettek érkeznek, s neki is meg kell válaszolnia tet- 
teiket. i 

Igazában alig átlátható cselekvésrendszerben él. Es az eb- 

ben keresztül-kasul ágazó hatások már nem olyan egysze- 
rűek, mint az élettelen anyagéi, melyeknek merev törvény- 
játéka van, s ha megpillantottad a törvényét, el tudsz bánni 
vele. 

Az emberi cselekvések kölcsönhatásai nem ilyenek, mert 
azokat az élet törvényei kormányozzák és azokba már bele- 
szól valami másrendű, anyagon felüli, életen felüli hatalom, 
a Léleké. És ez a Lélek szabadságot hordoz. 


III. 


Ennek a szabadságnak morális aurája van. 

Mikor az emberkéz az emberi cselekvések szövevényének 
országába kerül, akkor új világba lép, új feladatok nőnek fel 
előtte. Partnere most már nem az anyag - sem az élettelen, 
sem az élő anyag —, hanem a másik cselekvő, a másik lélek. 
Az a másik, az a többi ismeretlen, az a kiszámíthatatlan, az 
a szabadságánál fogva jövendölhetetlen, az most a másik fél, 
az a tettek megválaszolója és már nem lehet rászabni a tör- 
vény patronját, mert szabadságával feltépi annak kész vo- 
nalait. 

„Más törvény" ez, mint az anyagé. Vagy tulajdonképpen 
nem is törvény, mert a neve szabadság, kivitelezője a válasz- 
tás és ha nem szabályozza semmi, a cselekvő szervek építés 
helyett rombolnak, teremtés helyett ölnek és a szabadság a 
romlás fészkét rakja. 

Ennek az emberközi cselekvésrendszernek eszmélés a ve- 
zetője, és ennek az eszmélésnek a maga szabadsága teremtő 
használatához törvényre van szüksége. 

De ez a törvény már nem a vak kényszer parancsa, hanem 
az van föléje írva: Si vis! Ha akarod! 

Ennek a döntésnek is adatott egy szerv: a szív; és a kivitel- 
nek is adatott egy másik szerv: a kéz. Es mindkettőnek kor- 
mányzására ott áll a Lélek morális öntudata. Az ebből eredő 
cselekvés végrehajtója a kéz. 

Erre született. Abban az örök isteni Gondolatban ott volt 
ez az emberkéz. Ott volt annak minden műve is. Ott volt 
előrelátásában az emberkéz beleszerelmesedése az élettelen 
anyagba, mely világrahozta a minden határon túl győzni 
akaró ipart. De ez csak mint melléktermék volt ott. Még a 
művészet remekei sem célok gyanánt reszkettek ott az Örök 
Gondolatban. Mikor az Úr az emberkezet elgondolta, akkor 
a szeretetcselekvésekre irányult a tekintete. Nem a hadiha- 
jókra, az űrhajókra, meg nem is a csodálatos dómokra gon- 
dolt, nem! Az irgalmasság cselekedeteire gondolt. 

A szamaritánusra gondolt. Az éhezők etetésére, a szom- 
jazók itatására gondolt. A betegek ápolására, a foglyok ki- 
szabadítására, a ruhátlanok felöltöztetésére gondolt. Mert 
látta ezeket, és ezek fájtak neki. 

Ezekért alkotott emberkezet. Az emberkéz legelőször nem 
iparoskéz, nem gyártókéz, nem földmívelő kéz, nem állat- 
növesztő kéz, hanem irgalmas kéz. Ez a cselekvésre született 
kéz az irgalom szerve. A többiért nem lett volna érdemcs 
megalkotni. Minden annyit ér, amennyit a lélek ad. A többi 
csupán emberkedő sport, szórakoztató játék, és annyi a faj- 
súlya, ahányad része lélekképző. 

Ennek a mértéknek egész lajtorjája van a kéz műveinek 
értékelésére. Ennek a lajtorjának csúcsán van az Irgalmas 
Cselekedet. 

Honnan tudom? 

Megmondta az Isten. Megmondta, mikor egy csodálatos 
vízióban feltárta evangéliuma lapjain az Utolsó Napot. 

- Eheztem és ennem adtatok . . . 

Hol van a többi emberi , érdem"? 

Megsemmisül emellett mind. És az Utolsó Nap egyetlen 
kritériuma. Erről ítélnek meg mindenkit. 

Az emberkéznek ez a műve az, mely teljesen elhat a lé- 
lekig. Miért? Mert nem csupán a cselekvő kézhez tartozó 
lelket éri, hanem egyenesen Jézusig jut. Mert megmondotta, 
hogy miden az övé, amit , egynek a kicsinyek közül" oda- 
adunk. 

Az emberkéz örök célja tehát az irgalmas tett. 

IV. 


Ennek a kedvéért akart magának Jézus kezet. , A vakok 
látnak, a sánták járnak és a szegényeknek hirdetik az evan- 
géliumot." 

Mert leszállt a földre és cselekszik az Irgalmas Kéz. 

Mikor János a fogságból tanítványait Jézushoz küldi, 
hogy , Te vagy az Eljövendő? vagy mást várunk?" - akkor 
Jézus nem azt mondja, hogy „igen, én vagyok", - hanem 
megint csak tetteire hivatkozik. Miről lehet megismerni, 
hogy itt van a Messiás? Cselekedeteiről. Irgalmas tettekről. 

Szinte megdöbbentő, mennyire elnéz Jézus egész itt-lété- 
ben a tudomány feje felett. Akár nem is volna. Az emberi 
észnek ez a bálványa, az ismert, a világhódító természet- 
ismeret semmivé törpül a morál, az élet isteni módszerének 
elsajátítása mellett. Az egész evangéliumban egy szó sincs a 
tudományról. Jézus nem is filozófál. Nem készít metafizikai 
altemplomot morálja alá. Kizárólagosan az érdekli, hogyan 
kell élni. 

Jöhetett volna tudósnak is, voltak a zsidóknak doktorai és 
mennyei látása előtt nyitva volt a mindenség minden titka. 
Győzhetett volna az Ismeret fegyverével is sok lelken és ha- 
talmát megmutatatta volna a természettörvények tudásából 
fakadó cselekedetekkel is. Nemhogy nem tette azt, de még 
meg sem szólalt róluk. 

Mit mondott ezzel a hallgatással? 

Azt, hogy az effajta cselekedet más országból való. Ez a 
világ közömbös annak a célnak szempontjából, amelyért 
idejött. Szép emberi sport, életigazító, nem tilos — nem is 
parancsolt -, nem abból a világból való, melyet O itt meg 
akart teremteni. Nem zavarja az Ő világát, lehet megszen- 
telni is, ezt világosan megmondta azzal, hogy a három csil- 
lagtudós fejedelmet odahívta jászolához. Ezzel meg is nyug- 
tatta az emberlelket az efféle foglalkozás felől. De nem adott 
annak önmagából fakadó morális súlyt. 

A Messiást nem arról lehet megismerni, hogy nagy a tu- 
dománya. Nem arról, hogy az ember kényelmét növelő ta- 
lálmányokkal lepi meg a világot. Hanem arról, hogy a , sán- 
ták járnak, - mondjátok meg Jánosnak"! 

Megmondta a próféta a múlt messzeségében, hogy ,ez 
lesz a jel”. Es most Jézus válaszol: Miről lehet megismerni 
a Messiást? 

Hogy irgalmasságot cselekszik. Mert járnak a sánták és 
látnak a vakok, és jó hírt kapnak a szegények. 

A Messiást az Irgalom Tetteiről lehet felismerni. Mondja 
a követeknek. 

Ugyan miért küldte oda őket János? Fogságának mélyén 
miért szomjazott a bizonyosságra? — mikor már megmondta: 

- Íme az Isten Báránya . . . 

Neki kellett-e a bizonyosság? Vagy tanítványainak? Mind- 
egy. A válasz megadatott. . 

Miről lehet megismerni a földre szállott Istent? Az Irga- 
lom tetteiről. 

És miről lehet megismerni az égbeszálló embert? Az Irga- 
lom tetteiről: 

- Jőjjetek Atyám áldottai . . . 

Az ember erkölcsi lényének abszolút felsőbbsége a metafi- 
zikai valóság felett. Minden emberi alkat, minden emberi 
tudás, minden emberi személyiség alkalmas arra, hogy a 
moralitás lépcsőin felfelé haladjon. Minden tette válhat egy- 
egy lépéssel felfelé. De válhat lépéssé lefelé is. És az emel- 
kedés leghatalmasabb és legbizonyságosabb eszköze az ir- 
galmas kéz. 

Mert az erkölcsi emelkedéshez nem elég a gondolat. Nem 
elég az akarat sem. Több, mint a gondolat, de ha kimerül, 
mielőtt tetté válna, már csak irányított gondolat marad. 

Tetteid mérnek meg téged. 

V. 


Tetteid mérnek meg téged! 

De honnan a tetteknek ez a fejedelmi prioritása? 

Miért nem teljes a lélek ajándéka, ha tettben nem végző- 
dik? 

Mert csak a tettben van ott az egész ember. Van gondol- 
kodó ember, van érzelgő ember, van makacs ember, van 
szemlélődő ember, — mi mindent lehetne még az emberi esz- 
méletből kihasítani, amiben a lélek elmerülhet! - és ha el- 
merül benne, mindig részlet marad, mindig félben marad?! 
Egyikben sem teljesedik ki a maga egészében, — de mindez a 
gondolat és akarás, emlékezés és jövendőmondás, érzelem és 
elhatározás, mind együtt van az öntudatos cselekvésben. Az 
átgondolt, szándékolt, elhatározott cselekvés, ez már az 
egész ember. 

Azért van úgy alkotva a testhez kapcsolt eszmélés, hogy 
minden képességében, tulajdonságában, izületében a cse- 
lekvést szolgálja. Létének ura a tett, mert a tett az örökké- 
valóság ára. l 

A tettben lényeges a kivitel. De nem elegendő. Azért a 
cselekvés kivitelezője, a kéz önmagában szimbólum. Annak 
a kéznek a lélek fürdőjében kell állania. Ezzel válik értékké. 
A lélek fürdője azt jelenti, hogy a kéznek valami természet- 
feletti légkörben kell mozognia. Mikor Szent Gertrúd azt 
hallja, hogy az Üdvözítőnek az ő kisujja legkisebb mozdu- 
lata is kedves, akkor tudja, hogy nem arra a parányi helyzet- 
változtatásra gondol az Ur, melyet munka közben a kisujj 
legkisebb mozdulata jelent. Nem erre gondol. Nem erre 
gondol, hanem arra az atmoszférára, melyben ez a kis el- 
mozdulás végbemegy, vagy ha akarjuk, arra az erőtérre, 
melyben ez a kisujj és az egész kéz, az egész emberi valóság 
mozog. Mint mikor fémszálak mágneses erővonalakat met- 
szenek és ezzel áram ébred bennük, mely elviszi a hangot, a 
fényt, dolgozik az emberért az embernek, úgy ez a kisujj, ez 
a kéz a Természetfeletti erővonalain suhan át és megter- 

meli újra meg újra, minden mozdulatával azokat az isteni 
áramokat, melyek a léleknek dolgoznak és megszólaltatják 
benne a Hangokat, felvillantják a Fényeket és körülhordják 
benne azokat a szellemi energiákat, melyekből a lélek nö- 
vése, gazdagodása, emelkedése lesz. Ez tetszik benne, ez 
kedves az Úrnak. 

Egy kis énekszöveg megdöbbenthet valakit, mikor a , tisz- 
ta és ártatlan" emberi lényről azt dalolja: , Kedvesebb az ne- 
ki, mint az angyal". Az öntudatlan természetfelettiség van 
ebbe a sorba rejtve. Mindig megkapott, mikor hallottam 
(kicsit másképp volt akkor a szó-elhelyezés), mert átéreztem 
igazságát és mélységét. Jobban tetszik az Úrnak az ember- 
ben kiküzdött, győzelmes tisztaság és ártatlanság. Szent 
Gertrúd, az oltár virágai között legkedvesebb virága volt az 
Úrnak. Mert az Úrnak Irgalmas Szíve van. És az embernek, 
a legszentebb életnek is irgalomra van szüksége . . 

ADVENT 


Eljött az Óra . . . 

Ébredjen fel, aki aludott, és éledjen, aki már ébren volt. 
Mert közeledik az Eljövetel. Meg kell telnie minden lélek- 
nek szent várakozással. 

Mert jelek vannak az Egekben, a Holdban és a csillagok- 
ban. És mondatott a fügefa hasonlatossága, mint a Termé- 
szet játékainak szabályossága, melyből meg lehet tudni, 
hogy , közel a nyár". 

Ébredjenek a lelkek a szeretetre, és a félelemre, mert a 
kettő egy. Azért egy, mert közel van az Eljövetel, amikor a 
félelmetes Igazság és a szeretetreméltó Irgalom leszáll a 
földre. 

Közeledik a nagy Teljesedés, készítsétek az útját lelketek- 
ben. Mert még a hegyek és a völgyek is énekelni fogják az O 
dicséretét, és tapsolnak majd az erdő fái. Annak, aki a türe- 
lem és a reménység zászlójával száll közénk. 

Harmatoznak az Egek, és hintik a Teljesedést. Már hirdeti 
a Pusztának Szava, hogy minden görbét egyenesíteni és 
minden göröngyöt elsimítani kell. Mert még a Puszta Lelke 
is megszólal, mikor az Igazat várja. Ki az odakint a pusztá- 
ban? Ki az az állatbőrbe öltözött, szigorú aszkéta, aki első- 
nek maga végzett bűnbánatot, aki elsőnek tisztult meg a ve- 
zeklés vizében? 

Ki az? Próféta? Nem, prófétánál is nagyobb! „Elküldöm 
Angyalomat . . ." Ki ez? Mikor megkérdezik, elfelejti ön- 
magát, elfelejti nevét, csak a személyén felüli küldetést érzi. 
„A pusztában kiáltó...” Ez minden, amit magáról mon- 
dani tud. Nem, ez nem „széltől hányatott nád”. Ez nem 
„puha köntösbe öltözött ember”. Mert írva vagyon róla, 
hogy „Elküldöm Angyalomat színed előtt, és majd elkészíti 
előtted utadat!” 

Miféle utat készít? Hol van a Puszták Hangjának mun- 

kahelye? Hol akar dolgozni ez az , ANGYAL", akit elküld- 
tek, hogy lesimítsa a hegyeket és kiegyenesítse a kanyargá- 
sokat? Lelkeket keres. Istenváró lelkek kellenek neki, akik 
megérzik, hogy bűnnel nem lehet fogadni az Igazat. Le kell 
simítani a gonoszság hegyeit; a csalfaság görbéit pedig egye- 
nesekké kell tenni. A lelkekben van ennek a , prófétánál is 
nagyobbnak" munkahelye. Vízzel keresztel. De tudja, hogy 
eljön Az, aki majd tűzzel keresztel. Megkérdezik, hogy ki. 
Sem Illés! Sem próféta? Mert keresztel. Mit mond magáról? 

Csak annyit, hogy a , pusztában kiáltónak szava". Benne 
szóla! meg az emberlelkek pusztasága. A kiürült, terméket- 
len lelkek, akiknek odakiáltja: Egyenesítsétek az Úr útját! 
Mert eljön, és már köztetek áll, aki majd tűzzel keresztel. 
Nem ismeritek, de én ismerem Őt. Itt jár embertestben, em- 
berruhában, és ha ő megszólal, én elnémulok, mert még a 
saruszíjának megoldására sem vagyok méltó . 

Ő az, akiről Izaiás elmondja, hogy Jesszé törzse kivirágzik 
és az Úr Lelke megpihen rajta, a bölcsesség és értelem, a 
tanács és az erő, a tudomány és ájtatosság és az istenfélelem 
Lelke. Nem a szem és a fül tanúságából ítél, hanem igaz- 
sággal és hűséggel övezi föl magát. És örvendezni fog az út- 
talan puszta föld és felujjong a magányosság és kivirágzik, 
mint a liliom. Csírázik és hajt, túlárad az örvendezéstől. 
Erősítsétek hanyatló kezeiteket és szilárdítsátok meg resz- 
kető térdeiteket. Mondjátok a lesújtottaknak: Jön maga az 
Isten! És látnak a vakok, hallanak a süketek! És szökdel a 
sánta, mint a szarvas és megszólal a néma, mert a pusztá- 
ban forrás fakad és kiszáradt földből élő vizek buzognak . . 

Ő az, aki mondja a léleknek: Jöjj, mert neveden hívtalak, 
és megmondtam neked, hogy én vagyok az Úr! Hívtalak és 
körülöveztelek, mikor még nem is ismertél engem, hogy 
mindenki megtudja napkeltétől napnyugtáig az igazságot: 
nincs más Úr, csak én! Én alkottam a fényt és a sötétet, a 
fájdalmat és az örömöt, én, az Egyetlen Úr - mondja már 
előre évezredek távlatából, erre a napra harmatozzon az ég 
és csírázzon a föld, mert égből jön és földre száll s a föld 
Embere lesz az Isten! 

KARÁCSONYRA 


Legyen most csend. A lelkek csendje. 

Ebben a Csendben egyesüljünk — mert csak a Csend egye- 
sít. Annyi mint a lelkek szótlan együttléte. 

Mert a legbelső valóságunk egyesülés. Ott legbelül már 
nem vagyunk egymástól elkerítette egyének. Van perc, mi- 
kor ezt észrevesszük. Mikor elénk villan az a valóság, hogy 
nem valami biológiai köntösbe bújtatott és oda belezárt esz- 
méletek vagyunk, hogy nem is a Föld képernyőjén sétáló 
életszereplők vagyunk, hanem valami nagy Emberközösség- 
nek szellemi egysége lüktet bennünk, amely nemcsak Em- 
berségünket, hanem Mindenségünket is átkarolja. 

Az emberiség emlékezik erre. Egy nagy gondolkodó ki is 
mondta ezt a , múlt megmaradásának" törvényével. A múlt 
megmaradása az emberiség emlékezete. Van valami ellen- 
állhatatlan, kollektív emlékezés a Föld pszichológiai erőte- 
rében. Körülveszi a bolygónkat és elevenen találkozik a Jö- 
vő szüntelen betörésével. Ennek a megmaradásnak és ennek 
a betörésnek házassága a Föld jelene. Készíti önmagát - 
mint mindegyikünk eszmélete. 

Mert amit állandóan magunkban hordunk, az a belső vi- 
lág, az az Idő járkálása, az a sohasemvoltak jelenléte, az a 
sohasemlesznek folytonos mögöttünk maradása, — amit át- 
élünk anélkül, hogy észrevennénk és azt hisszük róla, hogy 
nincs, - az másolja minden emberben az O , kisvilágával" a 
„nagyvilágot”. 

Bennetek él a Mindenség. Mikrokozmosz mindegyikünk, 
beledobálva, belszórva, belehintve az eleven Mindenségbe, 
amelyet Makro-nak nevezünk, mert sokan vagyunk benne, 
milliárdszámra ismételjük eszmélésünk mélyén annak belső 
alkatát, törvényeit, szerkezetét, eljátsszuk abban a kisvilág- 
ban a nagyvilág csodálatos színdarabjait és nem vesszük ész- 

re az azonosságot, csak olykor merül fel eszmélésünk legmé- 
lyén a kérdés: 

Vajon a Makrokozmosznak nincs lelke? Hátha a Minden- 
ség is olyan mint én? Hátha csak másolatai, halvány meg- 
ismétlései vagyunk az Örök Akaratnak, amelyből kiáradt a 
Mindenségünk? 

Hátha ránk néz valahonnan a Szeretet: Mi másért terem- 
tette volna a Mindenséget a részecskéktől a galaxisokig? 

Hátha a maga határtalanságában és Öröklétében is olyas- 
valaki, mint az a gyermek, aki itt a bölcsőben alszik, és aki- 
nek most indul a kisvilága ebből a ti véretekből, akik most 
együtt ültök itt a karácsonyfa alatt!? 

És hátha az a gyermekeszmélet, mely itt a bölcsőben ébre- 
dez, csak eggyel több másolata, és Annak , képére és hason- 
latosságára" született, aki nem átallotta ezen az estén egy 
palesztinai istállóban a jászolban feküdni? Es mellette ült az 
Ács, meg a Szeplőtelen! Így hisszük ezt mi, keresztények a 
világ egyik sarkától a másikig, ezerféle változatban és mély- 
ségekig, ezerféle kérdőjelek és nemhívésekig. 

Mert ez a Gyermek megmondotta, hogy később, hogy las- 
san, hogy ezer harcon és megtérésen át majd megtanuljuk 


szeretni egymást. 


És ezen a örömestén szeretetköntösbe van burkolva a 
Föld. Minden szeretetlenségével együtt. Mert a szeretetsu- 
garak összenőnek és ígérik a jövőt. És mindenki hozzáad va- 
lamit, aki ajándékoz, aki átölel, aki szeret. Ez a Szeretet. 

Köztetek is itt van. Itt lélegzik abban az édes parányi 


Isten- Másolatban, 


aki a bölcsőben fekszik. Ha majd fölébred, nézzetek a sze- 
mébe. Onnan rátok világít a karácsonyi szeretet, az a határ- 
talan kozmikus erő, mely e kis emberlélekben közétek kül- 
detett. Az ő pillantásában vagytok Istenhez legközelebb. 

Mert embervolta még Istentől vett érintetlenségében néz 
reátok. ; 

Öleljétek meg az Édesanyját - és egymást! 

EPIFÁNIA 


Epifánia nyolcada . . . 

Jönnek majd a világ minden tájáról. Sába küldi tömjénét, 
aranyát. Tevék seregeit látom Mádian és Epha felől . . . Kelj 
fel Jeruzsálem és tündökölj! - Nemzetek jönnek fényességed 
felé. Nézz körül! Napfelkelte van! 

És a Teljesedés: „Láttuk csillagát Napkeleten”. 


IL 


Minden léleknek megvan a maga epifániája. Miden lélek 
számára feljön a csillag, a nemvárt fény, a sohasem látott 
megvilágosodás. 

Nincs, akit magára hagyjon az Isten. Nincs, akinek ne 
volna beletervezve az életébe egy olyan pillanat, mikor meg- 
oldódik a lelke számára minden, és azon túl ott van benne 
az a mindent megvilágító bizonyosság, amely nélkül nincs 
komoly lelki élet. 

Ez a perc mindig nehéz napok után jön. Ezt nem lehet 
megkapni ingyen, még olcsón sem. Úgy gondolta el Isten a 
lelket, hogy annak erői a mélységekből sugározzanak elő. 
Milyen mélységekből? Lehetett volna az is, az Egyesülés 
örömeiből. De ezt a , fa" alatt az első két ember megakadá- 
lyozta. Az asszony szakított. 

Így a lélek erői többé nem fakadhattak az öröm mélysé- 
geiből. Megnyílottak a szenvedés mélységei. Ezek váltak a 
lélek mélybe szakadó termőföldjeivé. Mint azok a latómiák 
Szirakuzában. Valaha rabszolgák mélyre ásott munkahelyei, 
szenvedéstanyák. Ma pedig dús, illatos, párás levegőtől gaz- 
dag növényzet otthona. 

A szakadékká dolgozott kőbánya falain szertelen bőséggel 
hull alá az átláthatatlan futónövény. A kőbánya mélyén, 
amelynek köveiből a most romban álló Szirakuzát építet- 
ték, narancsfák virágoznak és gyümölcsöznek egyszerre. 

Így lesz a lélek dús termése a gyötrelmek mélységeiből. 

Mikor pedig eljön a pillanat, hogy az epifánia rávilágítson 
a szenvedések vak üregeire, akkor annak természetfeletti 
fényétől illatos tenyészettel telik meg a fájdalomnak ez a 
börtöne. 

Valamikor köveket csákányozó rabok tikkadtak benne. 
Mennyi elgyötört embernek sóhaja szállt fel innen az ég felé! 
A halál országa volt. A nembírásé! 

Most pedig nő benne az élet győzelme. Illatos párázat. 
Narancsvirág leheli széjjel. Sárgavörösen nevető gyümölcs 
ígéri édességét. 

Ott nő ezekben a csodálatos ágakban, indákban, füvekben 
a rég eltűnt rabszolgák verítéke. 

A lélek verítékeiből milyen latómiák válnak az Isten kert- 
jeivé? 

Nagy metafora ez. Anyagban, életben mutatja az Isten 
módszerét! - Hogyan készül a szenvedésből a természetfe- 
letti élet! Hogyan termékenyít a lélek verítékező fájdalma 
azóta, hogy az első, a legelső véres verítékcsepp lehullott a 
földre. 

Azóta van minden fájdalom-verítéknek termékenyítő 
ereje. Amaz első csepp óta . . . 

Az aggodalom vércseppje . . . 

Talán jobban viseli a lélek a teljesedést, mint a várást? 
Mert akkor már rajta van az Irgalom Keze? 

Akkor már föléje világít az epifánia csillaga? Az a belső, 
végleges megoldás, melynek egyszer el kell jönnie minden 
lélek számára? 

Hányszor kell egy léleknek a , megtérés"? Mondják: kettő 
van. Egyik: kilépés a bűnből. Másik: betérés a szentségbe. 
Én most azt mondom, hogy ez a két megtérés ott van a lélek 
minden pillanatában. 

Mert a lelket folyton lesi a bűn és a lélek folyton sóvárog 
a szentség felé. 

Igaz az, hogy minél jobban közeledik a szentség felé, an- 
nál jobban érzi gonoszságát? 

Az 15 igaz, hogy ez az axioma semmit sem használ annak, 
aki mélységes ítélettel látja magán a bűn gonoszságát és ott 
verítékezik a latómia fenekén? 

Igaz-e hogy magától nem tudja meglátni önmagát, csak 
mikor felragyog egén az epifánia csillaga és a mélységek rab- 
szolgaságában föléje hajlik és megnyugszik homlokán az Ir- 
galom Keze? 

Igaz-e, hogy ez a Kéz eltöröl minden foltot és úgy tisztít a 
simítása, hogy még az epifánia csillagának fényénél se lehes- 
sen felfedezni árnyat a lelken? 

ÉS IGAZ-E, HOGY A VÉRCSEPP, A CSILLAG ÉS A 
KÉZ AZ A HÁROMSÁG - AZ IRGALOM, A VILÁGOS- 
SÁG ÉS A FÖLEMELÉS -, AMELYÉRT NEM SOK 
SEMMIFELE SZENVEDES? 

HÁROMSÁG 


I. 


Most a Szentlélek Korszaka következik. Amit Ő küld is, 
hoz is, az nem más, mint elbánás a gondolattal. 

Nem járt le a Fiú Korszaka. Mert aminthogy a Fiú eljöve- 
tele nem járatta le az Atya, az Alkotó és Gondviselő kor- 
szakát, hanem az folytatódott benne és tette azt a múlt révén 
még gazdagabbá, ugyanígy van a Szentlélek mai korával. 
Ma ugyanis szólni sem lehet arról, hogy a Fiú Korszaka 
megszakadt volna. Ezek csak emberi szólások. Az ember 
más a Szentlélek Korának kezdetén fokozottabban éli Krisz- 
tust, mert erre az élményre a Szentlélek most már akadály- 
pedig a maga teremtő és ugyancsak anyagot átható erejével 
megerősíti ezt a szent Kettősséget, mely most válik teljes- 
séggé, mikor elkezdődött a Három Isteni Személy együttes 
munkája a lelkeken. 

Nem mintha nem dolgoztak volna minden idők óta szent 
és megfoghatatlan Közösségükben az emberiségen, és mint- 
ha nem dolgozott volna a Teremtés Művében az Atyával 
együtt a Fiú és a Lélek, a Megváltás Művében a Fiúval 
együtt az Atya és a Lélek, és a Megszentelés Művében, 
amely most indítja korszakát, nem dolgozott volna a Szent- 
lélekkel az Atya és a Fiú minden idők óta. De az emberi- 
ségnek, mint lelki valóságnak, felfogóképessége felosztásra, 
kidomborításra szomjazik, szereti a munka megértését egy- 
ségesíteni és a természetfeletti megértésében önmagán vég- 
zett munkája világító középpontot választ. 

Az kétségtelen, hogy a Teremtés Gondolata nem az Atya 
külön tulajdona, hanem a Háromságé, mely az Idők előttről 
származik és mindig megvolt, mint gondolat. A teljes Há- 
romság akarta a Teremtést és a teljes Háromság valósította 

meg és valósítja meg szüntelenül. De az emberi lélek arra 
kapta a megvilágítást, hogy ezt a munkát az Atya alkotó ke- 
zéből lássa kiáradni és ennek az Első Személynek hatalmát 
érezze meg rajta, aki szövetséget köt népével. 

Ez a minden naívságában felséges, szinte szerződéses vi- 
szony, melyben a zsidó nép a világalkotó és világfeletti Jah- 
vevel érzi magát, az emberiséget évezredeken át egy nagy 
várakozás igézetében tartja. Palesztinában, ennek az apró 
népnek lakóhelyén (vagy lelkében?) fogja az emberiség kezét 
és nem engedi kialakulni benne a bűnbeesés sötétjében vilá- 
gító egyetlen fényességet, a Megváltás gondolatát. 

Tudja ez a nép, hogy természetfeletti kincset hordoz. Ösz- 
tönösen őrzi és védi az eltorzulástól, bár néha maga torzít 
rajta, de visszahullámzik rá újra a megértés, ösztönösen zár- 
kózik az idegen elől, szinte féltékenyen őrzi titkát, tudja, 
hogy nem szabad a gyémántot az állat elé dobni. Tudja, 
hogy gyémánt van a szántóföldjében, és oda nem adja föld- 
jét, míg meg nem termi az Igazat. 

De a Megváltás már rá sugárzik a jövendőből. Még nem 
lépett be az Időbe, még tényekké nem szóródott, még az em- 
berfogta valóságokba nem lépett be, de egy Ígéret fénylik e 
nép fölött. Vár Valakit, és ez a várás keresztülvilágít rajta. A 
Próféta szava felhangzik újra meg újra. Beszél az Isten. Be- 
szél az Ő népéhez. Es a szavak ereje az Idők határtalansá- 
gában, a Múltak messzeségéből a Jövendő végtelenségébe 
sugárzó keresztülvilágosítás, mint valami gyógyító besugár- 
zás szenteli folytonosan ennek a népnek történetét. Elmon- 
datja és feliratja velük Az, aki az Ő parányi népével szövet- 
ségre lép. És ezekben a jelenné tett jövendőkben, ezekben a 
prófétaszavakban, mint valami mentő sugárzás borítja fölé- 
jük a mindenkor embermentő Harmadik Személy védő ha- 
talmát. 

A prófétai igékben az Idők ritmusában beleígért és ebből a 
Jövendőből a Jelenben, a szűk jelenbe nyúló ígéret az em- 
beriség évezredei fölött, és ebben a várásban egységesedő kis 
nép története fölött ott tartja az Eljövendőt, azt a Második 

Személyt, Akiben öröktől fogva lüktet a Teljesedés Szán- 


déka. 
II. 


Meg kel! érteni, hogy a Föld életének második szakaszá- 
ban, a Megváltással kezdődő nagy életkorszakban, a Föld 
biográfiájának gerincében, ebben a nagy lélekmentő és lé- 
lekválogató Munkában, melyet a Fiú Korának érzünk, a 
maga teljes valóságában ott van az Atya is, a Lélek is. 

Megérteni . . . csak szó, a jelentése nem az, hogy érteni, 
úgy, amint lehet egy matematikai tételt, vagy egy filozófiai 
meggondolást. Más képesség, mint ezek. Inkább az lehetne a 
neve, hogy megnyílás a kinyilatkoztatás felé. Meghallgatása 
valaminek, amit mondanak. Elfogadása egy jövetelnek, 
amely folyton közeledik és folyton itt is van. Mert mikor 
már itt van, akkor is lehet még mindig jobban itt. Teljeseb- 
ben. Mert az emberlélek egészen sohasem tudja befogadni, 
csak mindig jobban és jobban. Igen, így, ezzel a Gondolat 
felé fordulással, engedelmes, beleegyező várakozással, bízó 
igazság-szomjúsággal lehet ezeken , gondolkozni", vagyis 
gondolattalálkozót tartani. 

A Fiú Korszaka . . . leszáll az Isten, magára ölti az élő 
anyag törvényeit, amelyet maga alkotott. Elfogadja az élet 
teremtő szokásait, anyától akar születni és egy érintetlen 
leánykába cseppenti embervoltának első pillanatát. 

Nincs benne emberi apai anyag. Ez az ízület a törvényből 
ki van vágva. Szükségképpen volt így? Nem, mert az isteni 
akarat alkothatott volna egy szeplőtelen férfiút is és leszáll- 
hatott volna két szeplőtelen lélekhez tartozó test házassági 
egységébe. 

Nem így tette? 

Józsefet odaállította egész szent emberségével, mert József 
embersége a megszerzett életszentség volt, és ezért lehetett 
az Isten gondozója. 

Úgy akarta, hogy létének amaz első cseppje anyagtalan 
isteni akarat legyen. Hogy keresztülhágva az élet teremtő 

törvényén, Máriát ne érintse férfitest. Hogy ne , férfiú aka- 
ratából" szülessen az az , Emmanuel", hanem a mennyei 
leánykérés legyen létének elindítója, mely az angyal szavai- 
ból és emberkeltő jelenlétéből, isteni üzenetet hordozó je- 
lenlétéből isteni. 

Így az Első Személy Korszakában ott van mind a három. 
Majd elmondja a Második: , Én és az Atya egy vagyunk". És 
mondja majd - szinte a türelmetlenség árnyalatával, mely- 
ben ott reszket a , hányszor mondtam már?" kérdése -, hogy 
„aki lát engem, látja az Atyát", - megértvén, hogy a Három- 
ság nem cselekszik, mert nem is él személyenként külön vá- 
lasztva. 

Egymásból él a Három és ez az egymásból élés - ember- 
nyelven úgy lehet mondani: egymásból keletkezés, születés, 
származás - nem hagyja nyugalomban sugározásának egyet- 
len sziporkáját sem. Minden dolgozik, időtlen örök egység- 
ben; és az Atya Korszaka ebben a feltartóztathatatlan, örök- 
kévalósággá sűrített és örök pillanattá élt ritmusában csak az 
ember számára az Atyáé: belsőleg a Háromság ölén az elvá- 
laszthatatlan Háromé. 

Akaratot hordozó jelenlétéből, a leányka szüzességét meg- 
védelmező jelenlétéből, a Szentlélek üzenetének teljességét 
hordozó Jelenlétéből a Tisztaság Hajlékába besugározza az 
Emberisten létének első pillanatát. 

Így akarta. 

Vajon ebben az akarásban csupán az Atya üzent és a Fiú 
mint szenvedő alany lépett a földre? Avagy a Szentlélek le- 
sugározta erejét az angyal szavaiba és várta Mária ajkáról a 
boldogságos ,,igen"-t? Ezzel a Fiú élete, mint emberélet, 
kezdetét vette? 

Nem így, nem így. Az indulás a Fiúé volt. A Háromság- 
ban öröktől fogva megvan az emberréválás szándéka, ez a 
Fiúban él, s onnan lövell át az Atya örök ígéretébe és onnan 
sugárzik széjjel a Szentlélek örök tevékenységébe, melynek 
fénypontja ez a megvalósulás, mikor az Isten Menyasszonya 
Igen-t mond Szerelmesének. 

Ez a fogamzás a Háromság cselekedete. Az evangéliumi 
kép elmondja a külsőségeket: amit látni lehetett, , akinek 
szeme van a látásra" és amit hallani lehetett, , akinek füle 
van a hallásra". 

Az Evangélium képet rajzol, és Mária, mikor Lukács vele 
ezt az isteni interjút tartja, a jelenetet mondja el. A Megvál- 
tás remekművének első fejezetét. Ami a kép mögött van, az 
rejtve marad mindörökké, és ebben a rejtettségben dolgozik 
mindörökké. 

Mi történt? 

Az, hogy az Atya elküldötte Angyalát menyasszonyt 
kérni . . . Fiának? Nem, a Fiának anyát kért. Es az angyallal 
elküldte: kit? Önmagát? Igen, a Belőle szakadatlanul szár- 
mazó Szentlelket. Azt a Lelket, azt a harmadikat, kiben ott 
van a másik kettő elválaszthatatlanul, aki most az angyal 
jelenlétén, látványán, szavain át az ő küldetését megértő 
Szeplőtelennek méhében megkezdi a Fiú életét. A Fiú em- 
beréletét. i 

Mert a Fiú mondja majd: „Aki lát engem, látja az Atyát, 
mert én és az Atya egy vagyunk!" Es máskor: , mert az Atya 
nagyobb nálamnál”. 

Miért nagyobb? Nem vele Egyisten? Igen, vele Egyisten, 
de a Fiú most ember. Most , leszállott" az Anyagba és most 
emberként pillant az Atyára, aki ott él vele az embertestben, 
de a Megváltó teste a Fiúé. Ebben a , leszállásban" az ígéret, 
a szándék az Atyáé, benne pedig egy a szándék és a meg- 
valósulás. Emberi eszmélés! Neked csak így válik befogad- 
hatóvá. Mélység előtt állasz. 

És az Angyal megmondja: a Szentlélek száll Tereád és a 
Magasságbelinek ereje megárnyékoz Téged. - Már csak egy 
szempillantás hiányzik. Az a lélegzet, mely várja a , te igéd" 
elfogadását. 

Az Isten leszáll, és az Angyal befejezte küldetését. A 
Szentháromság hajlékot vett egy názáreti kisleány méhében. 

És az Angyal elment . . . 

III. 


Ez nagy , fordulás" az emberiség számára. Nagy szimbó- 
lum. Így kell a földre sújtani a régi embert. Elvétetik az erő, 
a fény a cselekvés. És adatik új erő, új fény, új cselekvés. 

Mikor az angyal odaszállott Máriához, az is ilyen , fordu- 
lás" volt az emberiség számára. Az élni kezdő magzat földre 
sújtotta az addig élő bűnös emberiséget. És megkezdte az 
újat. 

Megszentelte az elrontott földet. Más lett a planétának 
spirituális jellege az istenfogantatás pillanatától fogva. Em- 
beri látás el nem tudja gondolni, hogyan nézte ezt a kis kó- 
bor földet a Mindenségnek minden pontjáról a szellemvilág. 
Hogyan sugárzottak erre a teremtett szellemi valóságok pil- 
lantásai. Hogyan követte útjában azt az istenhajlékká vált 
égitestet imádkozó szellemi valóságok serege. Hogyan ölel- 
ték körül az Égnek ezt a kiválasztott utasát, mely most be- 
lépett életének új szakaszába, a Megváltás Művének kor- 
szakába. 

Ne próbáljuk. Halvány lesz és tehetetlen a látás. Jobb he- 
lyette elférni ezen a gömbön a gondolattal is, jobb látás he- 
lyett hunyt szemmel ráborulni a lakóházunkra, mely egyik a 
, sok lakás"-ból, , az én Atyám Házának" sok lakásából. 

Kíváncsi látás helyett alázatos hálaadás. 

Az „Isten velünk”-ért, , Éli" itt-létéért. Azért, hogy eljött 
és itt akar maradni. 

A korszaknyitás pedig láthatatlanul, titkosan a názáreti 
házban történik. Ajtót nyit a Földre a testbe öltözött Szent- 
háromság. 

Mária lépteivel jár. Aki szállítja a vért az istenembernek. 
Mennyi lépés! Mintha már előre szentelni akarná a földet. 
Sokat jár. Elmegy Erzsébethez, mert meg akarja szentelni 
Jánost még anyja méhében. Azért megy oda. Nem is Mária 
megy asszonyilag segíteni várandós rokonának. Jézus megy 
levenni Jánosról az eredeti bűn foltját. Mert János keresz- 

telni jön, rajta nem lehet semmi az áteredésből. Magzatko- 
rában megtisztul és örömében , repes" az anyai hajlékban. 

,, . . . az Én Uramnak Anyja jő hozzám?!” 

Ezt mondja a pusztában kiáltónak anyja. Mert mihelyt 
meghallotta Mária köszöntését, megrezzent a magzat. Jézus 
sietett a megszenteléssel. Még azt sem várta meg, hogy be- 
lépjenek. Már odasugároztatta isteni hatalmát a születen- 
dőre, akiről írva van: , Elküldöm angyalomat" 

És mikor a két , asszony" átkarolja egymást, ebben az 
ölelésben, Mária Magnificat-jában, Erzsébet térdreborulá- 
sában, ott énekel a megmentett lelkek egész jövendő serege 
és ezt hallják az , Égben". 

Mária dolgozik Erzsébet házában. Mennyi lépés! Szent 
érintések mind szentelik a földet. Előre szentelik. Mint az 
anya, testével előmelegíti az ágyat gyermekének. Hogy ne 
legyen neki a föld idegen, mikor majd először belép. 

Mennyi lépés! El kell mennie egész Betlehemig. Át kell 
mennie Judeába, mert ott akar leszállani az Örök Szándék 
szerint, melyet a Próféta megpillantott. Mennyi lépés. Mind 
szentelik a Földet. 

Készül a föld. Egy fiatal anyának lábnyomai készítik Isten 
fogadására. Ismeretlenül, szegényen, elhagyottan jár. 

Ilyen preludiumokat ír az Isten. Hangtalanul jön. Így 
kezdi a Megváltás Korszakát. Az egész Földnek sorsfordula- 
tát. Az emberiség pálfordulását. 

Ilyenek Isten módszereit. 


IV. 


,; . . . és te, Betlehem, . . ." 

Most már itt van az Isten. Ebben a kis elhagyatott istálló- 
ban. Így választ magának hajlékot. A szűzi méhből az istál- 
lóba. A Megváltás drámai erősségű színekkel indul. Egy is- 
tenhordozó tiszta Leánynak nincs hova lehajtani a fejét, mi- 
kor hosszú útról úgy érkezik, hogy , minden órás". Vagy 
, minden perces"? 

Nem. Neki nem lehetett otthona a föld. Nem emberház. 
Betlehemben nem talált magának való helyet. Nem lehe- 
tett. Emberségével együtt emberházba vinni az Atyát és a 
Lelket. A Háromság megérkezésének nem volt jó egy ház 
sem. Egyetlenegy sem. 

Virrasztó pásztornép közelében akarta először belehelni a 
föld levegőjét. Az éjszakai mezőség betóduló illatát. Eszre- 
vétlenül akart megérkezni. Így preludálta a Megváltás nagy 
misztériumjátékát. Ennek a misztériumnak nézője is, sze- 
replője is maga az Isten. Ez a színdarab a valóság színpadára 
készült. Ennek közönségéül Isten meghívta a pásztorokat és 
a Mindenség teljes lélekvilágát. Ezek voltak ott az első pil- 
lanatokban. 

Két emberi lény a jászolba simuló Szentháromság mellett. 
Három protagonista. És a nagy kórus a múltból és a jövőből: 
a megváltandó emberiség. Akik már voltak itt és akik majd 
jönnek. Az első letérdelők a pásztorok. 

Keletről már indulnak. , Látjuk csillagát." A csillag vezet 
és megáll a „ház“ fölött. Már , ház"-ban voltak, mire azok 
ideértek. Hárman jöttek. Háromfélét hoztak. A Szenthá- 
romságnak. 

Kell ide fogalmazás? 

Az Epifánia meghívottjai letették ajándékaikat. A Gyer- 
meknek hozták. De ez a Gyermek egykor majd megmondja: 
aki engem lát, látja az Atyát. És még magzatkorában hozza 
a Lelket Jánosnak. A bölcsek kinek hozták a három ajándé- 
kot? Csak a Fiúnak? Ki az elválaszthatatlan? 

Miért hívott hármat az Isten? Miért éppen hármat? Miért 
nem kettőt? Egyet? Vagy ötöt? Valóságos jövetelük nem volt 
egyszersmind szimbólum-értékű is? 

A hármasság titka: a mindenkori jelen mögött úszó min- 
denkori múlt és benne a mindenkori jövendő. Mikor ez a 
három egyetlen valósággá sűrűsödik. Emlékezés-Jövendölés? 

És mikor ez a három úgy egymásba mélyed, mint az em- 
berélet válogatott perceiben: egyetlen cselekvő jelenné for- 
radó cselekvő pillanat . . . 

A , három" értelmének emberlélekben elférő halvány 
képe, mely elindulhat az emberi eszmélésben az Isten való- 
sága felé. 

A három csillagtudós pedig ott térdel a Gyermek előtt és a 
, ház" fölött pedig ott fénylik a csillag, ráönti sugarait a haj- 
lékra, és a , három" ajándék a Gyermek lábainál... 

Aki pedig látja a Gyermeket, az látja az Atyát. 

És érzi a Lélek sugárzatát. 


V. 


Így jár a Háromság a földön évszázadokon át. Ezek a szá- 
zadok a Fiú művei. Miden lélekben újrakezdődik a megvál- 
tás. Jézus egyszer függött földi testtel a Kereszten! Ezzel az 
eggyel megadta minden léleknek, hogy valahol, életének 
kiválasztott pontjain és azonfelül minden pillanátában is, 
önmagára nézve megismételje a megváltást. Aki ezt nem 
teszi meg, az nincs megváltva. Az egyéni léleknek bele kell 
szövődnie a Megváltás tényében, saját kezdeményezésével 
és továbbakarásával kell beletartoznia; nem lehet passzíve 
megváltódni. 

A Golgota kisugározta a nagy Valóságot. Jöjjön mindenki 
ebbe beleolvadni. Küldte övéit, hogy hívják a lelkeket! A 
sántákat, a vakokat, a bénákat, hogy telve legyen a Megvál- 
tás Háza. Hívta ő maga is. Szava öltöztette a lelkeket 
, menyegzős ruhába". A vér, az a piros golgotai vér, az a 
ruha erre a vérző menyegzőre. De szabad akaratból kell 
odamenni. A meghívottak sokan vannak, de a választottak 
kevesen. Kik a , választottak"? Nem elrendelés választ itt, 
hanem a hívást igenlő teljes akarat. Nem az, aki ökröt vesz, 
vagy feleséget vesz ahelyett, hogy a hívásnak igent mon- 
dana. 

Minden parabolát össze kell keverni, mikor a valóságra 
gondolunk. Mert metaforán épül mind, és allegória mind. 
És ami metafora, az a valóságnak mindig csak egyik arcát 

mutatja. És a valóságnak száz arca van. Vagy ezer? Vagy 
akárhány? Megszámlálhatatlan? Azért nem fogy ki Jézus a 
parabolákból. 

Tudja, látja, isteni pedagógia ez, hogy az emberlélek csak 
így ért. Nem tud minden oldalról egyszerre nézni. Nem tud 
belülről kifelé érteni. Csak kívülről befelé. Ezért kell neki 
metafora. Minden megértése szimbólumértés, — , hogy hall- 
ván, ne értsenek"? . . . 

Milyen beszéd ez Jézustól? Azért jött-e, hogy ne értsék? 
Nem, hanem éppen azért jött, hogy így értsék. Ebben az alig 
érthető parabola-magyarázásban valami isteni ismeretlenül 
van. , Te ember, te olyan szerkezetű vagy, hogy csak így 
tudsz érteni, hogy »hallván, ne érts.« Mert nemértés az, ami 
egyoldalú. Tőled pedig el van véve az azonosuló megértés, a 
Látás, amit elragadott a bűn. Úgy beszélek neked, ahogyan 
hozzádférek. Ehhez a szegény, megromlott eszmélésed- 
hez . . . episztemológia . . . a Jézusé. 

Van, akinek ez a látás visszaadatik. Akiknek szabad túl- 
látni a metafórán. Akiknek nem fátyol az allegória. Akik 
előtt lebontja magáról a Valóság a parabola köntösét — és 
olvassuk a Magvető valóságos értelmét . . . Így a többit is. 
Egyik a mennyországról beszél, a másik az igazi életről. És 
mind egy helyen válik teljességgé: a Golgotán. Mintha a ke- 
reszttel erre a hegyre vitte volna fel, saját összesebzett tes- 
tével, ezen a vérnyomos úton az összes mennyországpara- 
bolát, összes ruháját az Igazságnak, hogy ott egyszerre levet- 
kőztesse belőlük azt, amit lényegében modani akart. 

A Golgota már nem szimbólum. Elalél, elhull ott minden 
metafóra. Valami rettenetes leleplezés ez . . . Mintha ott az 
összes parabolák minden jelképeikkel egymásra terülnének, 
és a valóság ezer arcából egyetlenegy, eleven teljesség ala- 
kulna, melyet minden emberléleknek magába kell szívnia és 
ezzel megváltódnia. 

Jézus ajka allegorizált, míg tanított. Most pedig a jelképek 
valóságra váltak. 

Emberlélek, fogadd a tanítást, hallgasd a mesét, neveld 
magadat, miközben látván nem látsz és hallván nem értessz. 

Emberlélek, terítsd egymás fölé a parabolák képeit, azok 
csak együtt beszélnek, mint a fönséges zeneművek szólamai. 
Egyenként csak úgy szólnak, hogy hallván ne értse, aki hall- 
ja; de ha mind egyszerre szól, az fejedelmi szépség, az re- 
mekmű, abban minden réteg a magáét mondva, alkotja az 
Egészet, a Megváltás szörnyűséges remekművét a Golgotán. 

Emberlélek, siess érteni és átlátni mindenen, és ezért a lá- 
tásért odaadni mindent. Menj, siess a Golgota felé és ha éle- 
ted megízleltet veled valamit belőle, köszönd meg, mert ré- 
szese vagy a Megváltásnak. 

Emberlélek, világosítson keresztül rajtad a parabolák 
mélységeinek titokzatos fénye, mely abból a megváltói pil- 
lantásból sugárzik feléd. Ez a pillantás, mely átsiklott hall- 
gatóinak feje fölött, most rád irányul, ez a szem beléd néz és 
világosságánál meglátod életed értelmét; egyetlen értelme 
az, hogy részese légy a megváltásnak tevőleges és szenvedő- 
leg. Mert abba csak cselekvéssel lehet beleolvadni. 

Fölösleges? A megváltás kész? Igen. De te, emberlélek, ze 
légy ez a fölösleg. Akkor majd megérted a Golgotát és a 
mennyei tanításként ráömlő parabolavilágot. 

Akarod? 


PARABOLÁK 


I. 


A parabolákban Jézus az Atyát hangsúlyozta legtöbbször. 
Az a menyegzős ház az Atyáé. Az a szőlősgazda az Atya. Az 
a sáfárját előhívó földbirtokos az Atya. Az a tékozló fiút 
visszafogadó atya ki volna más? 

És a Szentlélek? Az a szántóföldbe rejtett kincs ugyan kit 
ábrázol? Azok a lámpáikkal siető Szűzek kiről beszélnek? 
És abba a menyegzős ruhába ki öltözteti az Atya meghívott- 
ját? Az a jó föld vajon mitől jó föld, ami a magvetőnek száz- 
annyit terem, mint amennyit elvetett? Ki tette, hogy ott ne 
legyen se kő, se szikla, se tövis? 

De önmagáról is. Ki az a Magvető Aki szórja az Igét a lel- 
kek földjébe, melyet megmunkált a Lélek és amely az Atya 
földje. Es ki az a Vőlegény? Akivel csak az mehet be az 
Atya menyegzős házába, aki nem fecsérelte el a Lélek olaját! 

És vajon a többiben is csak egy-egy személyről van szó? 

Nem dolgozik-e mindenikben mind a Három? 

Olvassátok el a parabolákat ezzel a gondolattal, és figyel- 
jétek meg, van-e közöttük egy is, melyben Jézus kihagyott 
volna egyet is a Három közül? 

Mennyország-parabolák. De csak úgy lehetnek azok, ha 
Szentháromság-parabolák is egyszersmind. Jézus minden 
szava a Háromság beszéde, mert nem lehet Istenről szólni 
másképpen, mert Jézus ebből a Teljességből meríthetett 
csupán, hiszen leszállása, itt-léte és távozása, ezzel elért örö- 
kös itt-maradása a Háromság Műve volt. A Szentháromság- 
nak megváltó cselekedete a földön. 

Szentháromság-parabolák. Tudta, aki mondta őket, hogy 
ki az Atya és ki a Lélek. És élete, aki elmondta őket, az 
Atyából való szüntelen születését így is, az , [dő7-ben le- 
hullva is, és a Léleknek belőle , származását" itt is, a föld 

poros útjain is, a térnek engedelmeskedő járkálásaiban is. 
Ölelte itt a Végtelent és Örökkévalót. Egy volt benne a Há- 
rom, és küzdött azzal az , elviselni" valóval, amit a bűn zár- 
káitól fenyegetett emberlélek jelentett neki. i 

Ennek a küzdelemnek gyermekei a parabolák. Ugy mon- 
dódnak, hogy a mese hallásának legalsó lépcsőjétől kezdve 
fel lehet menni rajtuk a gondolkodó embernek - meddig? 

Az égig. Jákob-létrák. Angyalok járnak rajta fel-alá; 
Szentlélek-üzenetekkel járnak, parabolák gyúlnak ki ben- 
nük valóságokká. Hordják a fényt lefelé és az emberlelkeket 
felfelé. Ők látván látnak és hallván értenek. Mert lelkük vil- 
lámló fényében szemlélik, folyamatosan szemlélik a Há- 
rom-Egy-Istent és megértik, hogy az időbe és térbe süllyedt 
emberi megértésnek parabolákra van szüksége. 


II. 


Jézus emberlelke tele van az Atyával. Emlegeti, alázatos 
gyermekhangon mondja: az Atya nagyobb nálamnál. És hi- 
vatkozik: nem magától mondja mindezt, hanem az Atyától 
tudja. És nem önmagáról tesz bizonyságot, hanem az Atya 
tesz bizonyságot róla. Szavaiból kisugárzik az az égi eredet, 
mintha emberségében átérezné leszállását és mintha most, 
az anyagba öltözötten szükségét érezné annak, hogy a lélek- 
világ Urának titkaira hivatkozzék, és csodálatos módon 
elégtelennek érezné emberségét az emberfölötti megtudások 
továbbítására. Állandóan felkapcsolódik Atyjához és a Be- 
lőle való szüntelen kiömlés, kiszületés öntudatából tolulna 
ajkaira az Atya emlegetése. 

Nem akarja az igazságot embersége tulajdonának tekin- 
teni, és újra, meg újra emlegeti , Atyját", aki „a Ti Atyá- 
tok", és ismétli, hogy nem magától mondja, amit mond, 
nem önmagát, hanem az Atya üzenetét hozza. Ezért jött. 

, Íme jövök!" — mondja, és ezzel meghívja a lelkeket, hogy 
jöjjenek szintén, mert megnyílt a forrás és patakzik az 
igazság. 

A parabolák tele vannak az Atya szimbólumaival. A leg- 
inkább Atya a megbocsátó. Aki jobban örül a hazatértnek, 
mint aki sohasem ment el. De nemcsak egyetlenegy otthon- 
maradottnál jobban örül neki, hanem kilencvenkilencnél is 
jobban. Az az egy testvér megneheztel ezért. Vajon a 99 igaz 
is? Nem, azok nem neheztelnek, mert boldogsággal vannak 
fizetve azért, hogy igazak. 

Az Irgalom fenséges mohósága ez. A bűn ellen való harc- 
nak az a tünete, mikor az emberi akaratszabadság botlásai- 
val szembeszegeződik az Irgalom. Felix culpa! - éneklik 
nagyszombaton. Igen, „boldog bűn", mert a Mindenhatóság 
elönti a bűn felett az Irgalom tengerét és a megbocsátásnak 
csodája a bűnből szentséget termel. 

Milyen isteni az az üzenet a kis lengyel leányhoz: , nem 
tudom megbüntetni, ha irgalmamra hivatkozik, a legna- 
gyobb bűnöst sem . . ." 

A családi ünneppel hazavárt préda fiú... az a 99 igaz, 
akiknél nagyobb öröm az igazságban hazatérő . . . az az el- 
veszett drachma, melynek megtalálásakor összehívják a 
szomszédságot . . . és az az eltévelyedett bárány, melyért a 
többit otthagyják a pusztában . . . — ezek az irgalomforrások 
mind ott élnek a megbocsátó Atya válaszában, melyet fiá- 
nak szemrehányó szavai váltanak ki a lelkéből: 

, mert az elveszett és megtaláltatott". 

Csak hazajöjjön az a lélek! Vajon nem az örökkévalóság 
súlya van itt a mérlegre téve? A végesnek eltörpülése a Vég- 
telennel szemben. Aki elszórta mindenét és visszajött, 
ugyanúgy részesül miden jóban, mint az, aki hűségesen ott 
maradt. A végesben ez nem igazság. Hiszen az a nyomorul- 
tan hazatérő kikapta részét! A másik, aki otthon maradt, 
most az ő részéből adjon neki? Hisz elvitte és elszórta a 
magáét! Igen, ha a parabola földi értelme mögött ott nem 
tornyosulna a mennyei! A szimbólum mögött a szimbo- 
lizált. 

Az Atya Házában, az Atya vagyonában való élés, a benne 
való megmaradás az örökkévalóság. Ezt a vagyont adja az 

Atya fiainak. Ebből hány különböző darabot lehet elvenni? 
Akárhányat, és nem kisebbedett. És az Atya irgalma a meg- 
térthez semmitől sem fosztja meg honnmaradt fiait. Mert az 
örökség időben és térben határtalan. Vehetsz belőle, — vég- 
telen marad. , Nem egy dénárban egyeztél-e meg velem? 
Annyit akarok pedig adni ennek is." 

Igazságos? Igen, mert ha az utolsó percben jött is, de jött, 
és az utolsó percben is kifogta a Végtelent. Megint a végesre 
idomult gondolkodás botlik bele itt a Végtelenbe. Persze, 
hogy egy órai munkaidő kevesebb bért érdemel, mint az 
egész napi! De az Atya, az a szőlősgazda itt nem a munka- 
időt méri és nem azt fizeti, azt jutalmazza, hogy kiment az ő 
szőlőjébe. Az az egy dénár azért egyformán adatik a legké- 
sőbbieknek is, mert az örökkévalóságot szimbolizálja. Aki 
odament a szőlőbe dolgozni, az megkapja, bármikor ér- 
kezett. 

Ne irigyeld az utoljára jövőktől. Igazságos. , Vagy a te sze- 
med álnok?" Még csak a mesét érted. Majd eljön az ideje 
annak is, amikor megérted, hogy , én jó vagyok". Hiszen 
olyasmit adok mindnyájatoknak, amit , szem nem látott, fül 
nem hallott" - mondja az irgalmas Atya. Mit számít nektek 
ezért az, hogy hány órát dolgoztatok szőlőmben? 

Amit az az egy dénár jelent, azt nem mérik órával és an- 
nak nincsenek naptárai . . . 

Mikor megegyeztél velem a napnak reggelén abban az egy 
dénárban, nem tudtad, kinek a szőlőjébe jössz és kinek a ke- 
zéből veszed dénárodat. 

Csak vedd át és majd, ha átvetted, meglátod te is igazságos 
voltomat! 


III. 
És ez az Irgalmas Atya milyen keménnyé tud válni, mikor 
értékek elfecséreléséről van szó! A bűnt eltörli irgalmának 


egy gesztusával, de az ajándékok felhasználásában szigorú. 

Miért veszi el a mínát attól, aki elásta, aki Tőle való fé- 
lelmében azt nem kamatoztatta és terméketlenségre kárhoz- 
tatta, majd visszahozta úgy, ahogyan van. Miért gonoszság 
ez? Miért nem fordul az ilyen tékozlás felé is ugyanazzal az 
irgalommal, amellyel a tékozló fiút szívére ölelte? Miért? 

Mi különbség ván a két tékozlás között? Az Atya adta az 
értéket a fiúnak is, a szolgának is. Az Atya vagyonát rövidí- 
tette meg mind a kettő. És a fiú sokkal jobban, mint az egy- 
minás szolga, hiszen ennek , csak" az volt a bűne, hogy el- 
tette és nem növelte meg. 

Az a fiú elprédálta egész örökségét, ez a szolga pedig egy 
minának a kamatoztatását mulasztotta el. 

Ilyen érthetetlenségek mindig akkor mutatkoznak a para- 
bolákban, mikor az örökkévalóságot, vagy a természetfö- 
löttit jelképezi. Ezeken a pontokon ragyog fel mindig a mese 
mélye, ezeken a pontokon árulja el a mese azt a természetfe- 
letti okot, amelyért elmondatott. 

Majdnem azt lehetne modani, hogy a parabola titka min- 
dig oda van elrejtve, ahol a gondolkodás fennakad. Ahol 
nem értek, ott van a titok. 

Az a mina, az öt, vagy tíz, vagy egy, az az embernek adott 
véges idő. Itt van kezemben az életem. Hány minás? Nem 
tudom, de akárhány minás, nem az a dolgom, hogy leássam 
a földbe. Az én mináim a , pénzváltók asztalára" valók, 
ahol a minák kamatozni szoktak. Ugye a tíz minából már 
húsz lett. És az öt minából tíz. Attól függ, , hogyan kezel- 
ték". Az egy minából is lehetett volna legalább kettő. De 
nem csináltak vele semmit . . . 

Milyen szigorú az Atya! , Vegyétek el tőle a mináját, és 
adjátok annak, akinek tíz van!" 

Miért? Mert a minák nyeresége nem öt, nem tíz, hanem 
az örök élet. A nékem adott véges esztendők alatt azt vá- 
sárolom meg. Annak az időnek dolgoznia kell, nem a föld- 
ben heverni. Az életúton nem azt fogja nézni az Atya, hogy 
visszaadtam-e, hanem azt, hogy felhasználtam-e. Ha a mi- 
nám nem hozott semmit, célt veszített az életem; annyi, 

mintha nem is lett volna, odaadják annak, akinek tíz minája 
van. 

Mert annak adatik, akinek van. 

De minek annak még? Mikor van neki úgyis. Milyen az 
Atya igazsága? Szent és bírálhatatlan. Mert ez a , van", ez a 
karizmát jelenti. Világos, hogy oda áramlik, ahol már van. 
És ahol nincs, még az is elvétetik, ami lenni látszik. 

Ismét beleszólt a Hasonlíthatatlan, a Viszonyíthatatlan, a 
Végtelen. Azé lesz az egy mina is, akinek tíz van! Mert aki 
az ő tízét meg tudta kétszerezni, abban élete van a néki 
adott időnek, és annak árad lelke felé a többi mina, vagyis a 
többi idő. A véges időnek végtelen jutalma az a , szem nem 
látta, fül nem hallotta" másik élet. Es aki elásta a minát, az 
ezt dobta el. Ott a szőlőben pedig az, aki utoljára jött, de el- 
jött, azt vásárolta meg egyórás munkaidejével. 


IV. 


Még van valami a bűnök országában, ami kiváltja az 
Atyában az Igazságot és törli az irgalmat. Az, ha az ember- 
lélek maga irgalomtalan. Annak nincs kegyelem, akiben 
nem él az irgalom. Milyen döbbenetes drámaisággal fogal- 
mazza ezt parabolává Jézus ajka! Milyen tragikus erővel 
hozza az adós szolga irgalomtalanságának jelenetét azonnal 
megirgalmaztatása után! A léleknek ez a két szélső értéke, ez 
az erkölcsi „maximum-minimum” probléma öltözik sza- 
vakba egyfelől az adós szolga, másfelől az utolsó ítélet jele- 
netében. Irgalmad szerint fognak téged megítélni ember! Ir- 
galmad mennyország, irgalomtalanságod maga a kárhozat. 

És milyen kemény ez az Atya abban a menyegzős házban, 
ahova csak menyegzős ruhában szabad belépni! A hallgató 
ijedve hallja a kitiltó szavakat a „külső sötétség"-ről. Miért? 
Miért? 

Mert az Átya maga adja mindenkinek a menyegzős ruhát. 
Mert ezt a ruhát csak kérni kel! és aki kéri, az meg is kapja. 

És akinek nincs, annak csak azért nincs, mert nem kérte, 
mikor megkaphatta volna. 

Es aki „menyegzőt szerze Fiának”, az olyan Atya, aki na- 
gyon szereti azt az „igen kedves” Fiút, és szeplőtelenül 
szépséges menyegzőt akar rendezni számára. Halomban ál- 
lanak a menyegzős ruhák mindazok számára, akiket szolgái 
behívnak, hogy „teljék meg az Én Házam"! 

És az, akinek nincs menyegzős lelke, az kivettetik. Mert 
sötétséget áraszt maga köré és nem való a világosságra. A 
menyegzős ház az üdvözültek háza. Az Atya Házának , sok 
lakása" van, amelyben elfér mindenki, aki csak jött a hí- 
vásra és aki csak felöltötte a menyegzős ruhát. 

Mert mindenkit hívnak. Utakon és útfeleken járnak az 
Atya szolgái, és jöhetnek sánta lelkek, vak lelkek, béna lel- 
kek, jöhetnek mind és kaphatnak mind menyegzős ruhát, 
hogy , teljen meg az Én Házam""! 

De akinek nem kell a menyegzős ruha? ... Vagy elfe- 
lejti? . . . Vagy nem törődik vele? 

Mit keres az a menyegzőn? 

Mit keres az a lelkek lakomáján, aki nem öltözik bele 
Krisztusba? 

Mit keres az az Úr Asztalánál, aki nem öltötte fel a meg- 
váltottak köntösét? 

Az Atya nem játszik. Az Atya annyira szereti Fiát, hogy 
örök halálra sebzi önmagát az, aki azt a Szeretetet megse- 
bezte azzal, hogy bemegy az Ő lakomájára menyegzős ruha 
nélkül. 


V. 


Milyen elnéző a hűtlen sáfárral szemben! Látja, hogy 
megrövidíti vagyonát, mert sorban elengedi a tartozások egy 
részét, és ezzel tovább csalja urát, aki már látja, hogy va- 
gyona rossz kezekben van. Nem számít neki a megkároso- 


358 


dás, tekintete elfordul a hamisan bejegyzett számokról és rá- 
fénylik a sáfár , okosságára""! 

Az , Atya" maga sem értékeli tulajdonképpen a vagyonát. 
Most igazán vagyont jelent a vagyon; azért, ha volna valami 
átvitt értelme, akkor az Atya nem így beszélne. De ez a sáfár 
most igazi sáfár, nem szimbólum és ez a vagyon igazi va- 
gyon és nem szimbólum. Egyik sem szimbólum: éppen azért 
a tettéért dicsérheti az Átya a sáfár okosságát, amellyel meg- 
csalja őt. Mindenki megdöbben ezen a dicséreten. Milyen 
igazság az, hogy a sáfár a hamis könyvvezetésért dicséretet 
érdemel? És hogy éppen az dicsérje meg e hamisságért, akit 
megkárosít vele. 

Igen ám, de a dicséret nem a hamisságnak szól, hanem a 
csalásban kifejezésre jutó okos előrelátásnak. Igaz, hogy a 
sáfár más vagyonával játssza meg ezt az , okosságot". De ez 
most mellékes. Minden parabolának ott van a lelke, ahol 
megütközést kelt. Ahol valami nem világos benne. És ez 
rendesen a szó szerinti értelmezés helyett az, melynek meg- 
pillantása megvilágítja, hogy ez a beszéd csak jelbeszéd. 

Itt pedig nem is jelbeszéd. A gazda valóban gazda, mert el 
is küldi a sáfárt, aki rosszul kezeli vagyonát. Tehát értékeli a 
vagyont, nem akarja, hogy kevesbítsék. A kép tehát nem 
szimbólum. A zsidó nép jól érti, hogy a vagyonos ember a 
rossz sáfárt elbocsátja. 

Ez a gazda csak abban a pillanatban az Atya, mikor véle- 
ményt mond a sáfár hamis könyvvezetéséről. Megdicséri. 
Mert ebben a dicséretben már nem értékeli vagyonát, nem 
sajnálja a letagadott adósságokat, mert ez a vagyon most 
már mellékes a gondolatban. Közönséges földi vagyon. 
Olyan, amilyen nekem is lehet, neked is. A Mammon. De 
ebben a , dicséretben" már nem érték. 

Akkor mire való? Arra, hogy vele valami egyebet tudjunk 
megszerezni. Az a sáfár, most szórja az Atya vagyonát, mely 
most van rábízva utoljára, de az Atya most már nem félti, 
hanem a sáfár okosságát teszi példa gyanánt elénk. 

Mi az érték, mi a követendő ebben a sáfárban? Az, hogy 
előre lát. És az, hogy a vagyont alárendeli egy távolabbi cél- 
nak, az ő jövendő boldogulásának. Az Atya dicsérő szavai- 
ban felcsillan a másik, az igazi Cél, a másik élet. 

Az, amiért érdemes ezt a földi vagyont osztogatni. Azért, 
hogy mikor majd elveszik tőlünk ezt a sáfárságot, a földi 
napjainkat, akkor majd legyenek, akik befogadnak minket 
az örök hajlékba. 

Itt most már a sáfár az emberi lélek. Legyen okos az az 
emberi lélek, mint ez a sáfár. Készüljön a jövendőre és osz- 
togassa földi életét — javait? vagy pillanatait? vagy tetteit? — 
míg az övé a sáfárkodás. 

Nincs-e iderejtve minden testi és lelki irgalmas tett? 
Nincs-e ebben a dicséretben elrejtve a lelkek segítése, az ér- 
tük való ima, áldozat, irgalmaskodás ég felé, föld felé? 

Nem jelenti ez a dicséret a földi szegénység, az evilági 
nyomor és a másik élet szegénységének, a túlvilági nyomor- 
nak felkarolását, és a földi napjaink bőkezű elosztogatásával 
járó folytonos segítését? 

- De az életem csak az enyém! - szól az emberi gondolat, 
- és az a sáfár az uráét szórta! Vajon az enyém? Vajon nem 
csupán sáfárja vagyok az életemnek? Kié az életem? Ki hagy 
meg benne? Es ki veheti el sáfárságomat? 

Mikor így visszanéz a parabola erről a pontról, akkor 
megértődik az is, hogy ez a sáfárság úgy van nekem adva, 
hogy szinte szabad a vagyonból osztogatni. De csakis a má- 
sik életért. Mikor a gondolat rádolgozik a szimbólumra. 

A sáfár hamissága most más bölcsesség. Mert ez az osz- 
togatás a jövendő otthonokért van. Az örök hajlékokért. 
Hogy legyenek odaát lelkek, akik majd nyitogatják előt- 
tem az örök otthonok ajtóit, hogy befogadjanak engem oda, 
mikor majd megszűnik a sáfárkodás és kézenfog engem a 
halál . . . 

Jusson eszünkbe sokszor, hogy sáfárok vagyunk. Csak sá- 
fárok. A Gazda megbízott és visszahív. Semmi sem a mienk. 
Csak az lesz majd a mienk, amit ezen a nem-a-mienken 

magunknak megveszünk. Az az örök hajlék, ahol majd ba- 
rátaink, mikor majd eltűnünk az evilágból, befogadnak ben- 
nünket. 


VI. 


Mikor a Fiú önmagáról beszél. Az a Magvető, aki szórja 
az Igét. Az a Vőlegény, akit a lelkek várnak, Az a JÓ 
PÁSZTOR, aki ismeri övéit és megkeresi a vadonban is 
őket. Az a szamaritánus, aki nem megy el érzéketlenül a ki- 
rabolt, a megsebzett mellett. 

Mind, mind a Fiú, aki meg akarja értetni magát. Aki hinti 
az Igét, járja a lelkek földjét, keresi azt a százannyit termőt, 
és elsiratja a kárba veszett magot. Aki Vőlegényként közele- 
dik a lelkek felé. Hallatszik a kiáltás, a továbbadott hangok, 
az ébresztők az éjszakában, mert hosszú az évezredek éj- 
szakája, míg várni kellett az Ő jövetelére. Várni és őrizni a 
várás hitét, azt a lelki mécsest, ami majd rávilágít a Vőle- 
gény istenarcára és felismeri. Akinek nem telt az olajából, az 
nem ismeri fel. Annak a Vőlegény hasztalan emlegeti Azt, 
Aki egy Vele és hasztalan árasztja Istenlétével Azt, Aki a 
harmadik. 

És az a Pásztor, aki más, mint a béres, mert övéi a juhok 
és ő az ajtón megy be hozzájuk. Es hamarosan O az Ajtó, 
akin át lehet majd bejutni egy Országba. 

Hol van az az Ország? 

Ahova szánja mind a juhokat, ahova valamennyit beve- 
zetni akarja, és mikor erre gondol, akkor már nem 15 a Pász- 
tor, hanem az Ajtó, amelyen ki-kinek önként kell átmennie, 
mert felismerte őt . . . 

És jár ez a Szamaritánus, ez a mennyből szállott [rga- 
lomforrás, jár és látja az útfélen a kirabolt, a megsebesített 
lelkeket, akik mellett annyian elmennek érzéstelenül, meg- 
találja valamennyit, hordja őket a Szállásra, és , olajat és 
bort" önt sebeikbe. 

Olajat . . . a gyógyulás kegyelmét, azt a megbocsátást, amit 
lehozott nekik az Egből a Földre, azt a bűnbocsátó kereszt- 
séget, melyet már Jánossal is küldött, azt a mélységes lelki 
csodát, hogy az erkölcsi világban Isten törölni tud. 

A Szamaritánusnak ez az olaja, melyet a nyílt sebekbe 
kell önteni, és az elvégzi ott azt a Szentlélek-munkát, azt a 
lélekmentő segítést, amitől megújul az ember. 

És bort . . . Bort önt a sebekbe, szeszt, az erőnek szimbó- 
lumát, azt a „spiritus” nevű valóságot, ami a gyógyuláshoz 
hozzáadja az épség felhasználására való erőt, azt a munka- 
képességet, mely a gyógyuló seben át keresztüljárja a testet 
és új életre újítja meg, hogy majd új éneket énekeljen az 
ajak. melyet az imént még eltorzított a fájdalom. 

És felrakja barmára, viszi a Szállásra, még meg is hagyja, 
hogy gondozzák, míg ő másfelé jár . . ., hogy az a szállásadó 
irgalmaskodjék most Helyette, gvógyítsa, etesse, altassa, 
majd erre jár Ő megint, és majd „mindent megfizet" 

Hogy is fizet? Az irgalmasoknak hogyan fizet? — Jöjjetek 
Atyám áldotta!! . . . 

Így fizet. Órákért, percekért örökkévalósággal fizet. Pil- 
lanatnyi tettekért végnélküli jövendővel fizet. 

Mert visszajön. Mindig újra és újra visszajön azokhoz, 
akik folytatják az ő megkezdett irgalmasságát. 

Ha nehezen gyógyul a betegsége, türelmes. Ha új támadás 
rontja meg, gyógyítását újrakezdi. Nem hagyja el és mozgó- 
sítja érte a sebzetteknek szállást adó többi irgalmasokat, 
hogy majd elmondhassa nekik akkor: 

— Jöjjetek! . . . 

Es járja ma is ezt a beteg, elesett, folyton újratámadott vi- 
lágot. Vakok, bénák, sebzettek között jár, ó, mennyi dolga 
van, és mennyire keres magának irgalmasokat! 

VII. 


És a Szentlélek-parabolák? 

Erről a felséges , Harmadik"-ról csak szimbólumokkal le- 
het beszélni. Ő is szimbólumokkal beszél magáról. Nem 
mutatkozik emberi személy formájában. Pedig Személy. De 
munkájának jellege csupa szimbólum. 

Galamb? 

Tűz? 

Szélvész? 

Ezeket Ő Maga mondja. Mert így jön. Mit mond róla a 
Fiú? Hova rejti, vagy hol ragyogtatja a parabolákban? 

A szüzek lámpáiba. A lámpák olajába. A fényt adó lélek- 
tartalék. Legyen nálad. Mi? A karizma. El ne bocsásd! Ki ne 
öntsd! Légy előrelátó! Hordozd magaddal olajtartódat, és le- 
gyen tele, mikor elindulsz . 

Miért? Majd kérek attól, akinek van. Az majd ád. irgalom- 
ból. Nem. Ebből az olajból nem adhat. Ez az olaj szigorúan 
személyes. Másnak a mécsében nem ég, nem gyullad. 

Minden léleknek egyetlen, csak neki való, senki más által 
nem használható olajra van szüksége. Csak az a , Harma- 
dik", az tudja adni, aki minden lélekhez, lelkek miriádjai- 
hoz adaptál, egyedül Ő tudja, melyiknek mi kell. 

Nem, az a szűz, akinek van még tartalék olaja, nem visel- 
kedik szeretetlenül, mikor nem ad. Törvényt teljesít. Nem 
adhat, mert ez az olaj átadhatatlan. 

Tehát embertől emberhez nem mehet a kegyelem? 

Nem! Egyenest nem. Mindenki ugyanonnan merít, és ha 
még van idő, akkor lehet is hozni onnan. 

De lehet elkésni. És azok elkéstek . . . „Nem ismerlek ti- 
teket!” 

Mert nincs számunkra határtalan idő. , Eljön az éjszaka, 
mikor senki sem munkálkodhatik!" .Nem tudjátok az 
Órát", amelyen túl már nem lehet munkálkodni. Amikor 
meghal a cselekvés . . . 

Kegyelmet osztani nem lehet? 

Senki sem oszthat a magáéból. Hanem kérhet az Örök 
Asztalról minden testvére számára. Ott terhelten vár a fogy- 
hatatlan Symposion. 

És az a rejtett kincs ott a szántóföldben, amelyért mindent 
érdemes eladni! Mindent. Vagyont, családot, életet, becsüle- 
tet. Ne legyen másod, mint az a szántóföld. Tudod, hogy 
kincs van benne. Mindent oda lehet adni érte. Semmi össze 
nem mérhető vele. Miért? Mert végtelen. Annak nincs mér- 
tékszáma, s ha mérlegre teszed, felveti a másik serpenyőt, 
akármiféle végeset dobtál bele. A szántóföldet meg kell ven- 
ni. Bármi áron. 

Menyegzős ruhában menj arra a lakomára. Ne félj, nem te 
fizeted meg. Azt ajándékba kapod, de kérni kell. Szigorú pa- 
rancs. Ha nem vagy Szentlélekbe öltözve, elvesztél. Kivet- 
nek a fénylő házból a sötétbe. Aki menyegzőt szerez Fiá- 
nak, az szigorú Atya. Mindenkit meghív. Sokan nem jönnek 
el. Meghívja a nyomorultakat, akarja, hogy tele legyen a 
Háza. Valamennyit felöltözteti. Ott áll a Hatalmas öltöz- 
tető, aki ráborította a lélekre a Tisztaság Köntösét. A lélek 
oda menyegzősen lépjen. 

És ha belép anélkül? - Nem ismerlek titeket! . . . mint az 
elkésett olajvásárlókat. 

Szentlélek nélkül nincs menyegzős ház. 

És az a bőség, amivel az Atya fogadja ahazatért fiút, a pa- 
zarlót, az elvetemültet. Mi érdeme van annak? Miért örül- 
nek neki jobban, mint 99 igaznak? Mert a bűnbánat az em- 
berlélek legnagyobb ereje. Az a gőgös lélek most porban érzi 
magát. Hősi tett. Sátánellenes. Ledönti magában a gőg urát. 
Nincs ennél nagyobb lelki tett. Azért árad erre a Lélek min- 
den kegyelme. Ez a karizma-áradás az a , hízott ökör", amit 
az Atya most levágat, és az ujjongó lakomázás ezt szim- 
bolizálja. 

Öltöztessétek bársonyba, húzzatok gyűrűt az ujjára, és 
énekeljen az én egész házam. 

El van engedve minden adósságod . . ., de engedd el te is 
annak, aki neked tartozik . . . 

. . . miképpen mi is megbocsátunk . . . , 

Adósság . . . ó, a pénz szimbólumát jól értette a paleszti- 
nai Tartozás . . . milyen irgalom annak elengedése! A Szent- 
lélekjárás legnagyobb tette. 

De el lehet veszíteni. Lehetséges, hogy a Lélek visszahú- 
zódik - és az emberlélek az adósok börtönébe kerül. Míg le 
nem dolgozza. Ez talán nem örök. A zsidók az adóst nem 
tartották a börtönben hét évnél tovább. Máshol ez a börtön 
tarthatott életfogytiglan. A zsidóknál ideiglenes volt. Tiszti- 
tó tűz? . . . 

És az az egy dénár? Amit megkap az utolsó is? Az egyórás 
munkáért annyit, mint az elsők a teljes napért? 


VIII. 


Az a Szőlősgazda az Atya. Aki dolgozni megy a szőlőjébe, 
mind egy dénárt kap. Akármikor jött. Akkor jött, mikor 
hívták. A gazda reggel nem hívott el mindenkit. Volt, akit 
később hívott, és volt, akit csak este, az utolsó órában. És az 
is egy dénárt kapott. 

Mit jelent ez mást, mint azt, hogy az Atyának nem az a 
fontos, mennyi ideig dolgozott, hanem, hogy eljött. Noémi 
húsz órás élete ugyanazt az üdvösséget kapja, mint az élet- 
szentségben megőszült aggastyán. Ugyanazt - ha nem is 
ugyanúgy. A Szentlélek teltségének annyi arca van, ahány 
lélek. Mindenkinek ugyanaz az üdvözülés jár, de ez az 
, ugyanaz" nem egyforma. 

Csak egyformán végtelen. Mind egy dénár. A kilenc óra, 
vagy egy óra egyaránt összemérhetetlen vele. Ez a Lélekkel 
telítettség, ez a dénár, és ezt mindenki másképpen váltja 
életformává. Az a dénár elkölthetetlen, nem fogy el soha. 
Ha egyszer odamentem a szőlőbe, akkor az enyém. Itt a 
dénár szimbóluma mögött rejtőzik a Harmadik Személy. 

Mindenki egy minát kap, mikor uruk idegen földre 
megy. Az Atya mindenkire egyformán árasztja a Lelket. Az 

Atyáról és Fiútól, kettőjük szeretetéből folyton származó, 
áradó, szétsugárzó Lelket. Azért, mert , származik", azért 
nem leszármazott. Mert visszafénylik az Atya és a Fiú felé, 
és az ő titokzatos egységükbe olvad. 

Ezt a minát mindenki megkapja. Mindenki ugyanazt a 
minát. De ez minden kézben mássá válik. A lélek minden- 
kire ugyanúgy ráborul, és mindenkinél más lesz belőle. 

Egyedül marad a minájával mindenki. Az Atya nincs itt- 
hon. De nála van a mina, ott van mindeniknél, hacsak el 
nem zárta, hogy baja ne essék, de segíteni se tudjon. Annak 
a minának , dolgoznia" kell. Az a mina életet jelent. És aki 
elzárja, az halált termel. A palesztinai jól érti a pénz életét, 
és nem sokallja a kamattalan, vagyis a megölt pénzért járó 
büntetést. 

- Adjátok ezt is annak, akinek tíz van! 

A mina vonzza a többit. A palesztinai érti a tőkében rejlő 
tömegvonzást. 

- Akinek van, annak adatik . . . 

Legjobb képe a karizmának, mely ott gyűlik fel, ahol már 
van. És akinek , meghalt" a minája? 

És mikor a Jó Pásztorból egyszerre Ajtó lesz? Mi ez? A 
gondolat siklott ki az evangélista elméjéből? 

Soha. Akármilyen egyéni oka volt ennek, csak azért en- 
gedte a Lélek, hogy a Fiút szimbolizáló Jó Pásztor kitágul- 
jon a Lélek felé. Mikor már ott tart a Szó, hogy Én vagyok 
az Ajtó, akkor már az Én-ben ott lobog a Lélek hangsúlyo- 
zása is. Mert az Én Igém Lélek. E három nagybetűs szónak 
elsőjében ott van az Atya, az Igében a Fiú, és vele egy a 
Harmadik. Ez az Ajtó most a Lélekre hangsúlyozódó Szent- 
háromság, a Jó Pásztor a Fiúra hangsúlyozódó Szenthárom- 
ság. És az egész világosság, mely ebből árad, az Atya lesu- 
gárzása a Földre. 

IX. 


A Szentlélek-parabolák. 

Mikor a föld az oka a bajnak . . . — és mikor a föld jó, de 
belekeveredik a rossz mag, a konkoly. 

Mikor a termés a jó föld érdeme, és mikor a termés a jó 
mag érdeme. 

Mikor azért hoz százannyit, mert jó volt a földje; és mikor 
nem lehet megmenteni a termést másképpen, mint nőni 
hagyni vele együtt a konkolyt. A búza mellett a kon- 
kolyt . . . és aztán vetni a tűzre. 

Milyen Szentlélekjárás! Az a jó föld a Lélekjárta lélek. Az 
a búza maga a Lélek. Ott csak segít. Es itt belép a magba. — 

Elveti magát a lélekbe. Most az emberlélek lesz a talaj. Es 
hullanak bele a Lélek búzamagjai. Es a talaj dolgozik és nö- 
veszti a magot. De jön más mag is. Van ellenséges ember is. 
Most ennek a magnak ott kell nőnie a Lélek mellett. Milyen 
koncert ilyenkor az emberlélek! Két növést énekel. A Léle- 
két és az ellenséges emberét. 

Milyen bölcs az Atya! Milyen igaz, hogy kicsiny korában 
még alig lehet elkülöníteni a búzát a konkolytól. Pici zöld 
hajtáska mind a kettő. Vigyázz, ember, akinek gyermeklélek 
van a kezedben! Ki ne tépd a búzát a konkoly helyett! 
Hányszor fojtanak el a gyermeklélekben olyasmit, amit kon- 
kolynak néznek, pedig ifjú, zsenge, megismerhetetlen búza- 
hajtás! Az Úr szerelmére, vigyázzatok! Mert lehet a gyer- 
mekben a Szentlelket Sátánnak nézni. 

És a mustármag mennyire Lélek! Az a titokzatos, az a leg- 
parányibb csíra ott a legparányibb magocska belsejében. 
Tedd a földbe, és várj. Csak ne siess! Türelmesen várj! ,„All- 
hatatosságban!" Mert idő kell, hogy a Lélek terebéllyé nőj- 
jön, és , égi madarak" tanyája legyen. 

Lélekszimbólum. A legkisebb magból a legnagyobb fa. 
Nem a méret számít. Kicsiny? Nagy? De az, hogy a pontból 
kitárul, hogy ágakkal öleli magához a légkört, gyökerekkel a 
földet, hogy magába olvasztja annak erőit fent is, lent is, a 

lélek egész légkörét, a lélek egész talaját, minden értéket és 
önmagává asszimilálja. 

Dolgozhatna másképp a Lélek, a nagy , Harmadik"? 

Ez a rejtett kincs . . . és a drágagyöngy. Miért ad oda érte 
mindent? Miért fosztja ki magát teljesen érte? Mert ha ezt 
megkapta, nem kell neki többé semmi. Se háza, se mezeje, 
se felesége. Mert felismerte, hogy nincs ennél nagyobb érték. 

Új értékfogalom ez. A hasonlíthatatlant akarja érzé- 
keltetni. Az összemérhetetlent. A parabola már nem törődik 
azzal, mit csinál majd az a mindenéből kifosztott vásárló a 
megszerzett kinccsel. Itt vége van a parabola funkciójának. 
Tovább nem ér a szimbólum-értéke. Itt elhallgat. Meg- 
mondta a hasonlíthatatlant. Egyéb dolga nincs. Kimerült, 
elhallgat. 

Minden metaforának megvan a maga pontja, ahol el kell 
némulnia. 

És a keskeny ajtó! Úgy kell rajta betolakodni. Erőszakkal. 
Meredek, szűk útvonal. Nehéz mászni rajta. Mert a Lélek 
igényei nagyok. , Erőszakot szenved" annak a teljesítése, 
amit az Ő jelenléte akar. Az út szűk, a hegy meredek, a be- 
járat keskeny. 

Miért? A legtöbben nem jutnak be? A parabola nem 
számlál. Csak azt mondja, hogy nehéz. Hogy küzdelembe 
kerül. Folyton le kell győzni valamit. Folyton ellent kell 
mondani a természetnek. Sokan vagyunk? Kevesen? Nem ez 
a kérdés, hanem az, hogy mindenkinek minden erejére szük- 
ség van. Nekem is. Egyedül vagyok és egyedül kell a Lélek- 
nek szolgálnom. Küzdelem. Nem kényelmes séta a Végtelen 
felé. Harcos futás az arénán . . . 

Azon a vacsorán a Lélek ajándékait szolgálják fel. Készen 
áll a lakoma. Menyegzős lakoma. Adnak hozzá menyegzős 
ruhát is. 

Van, aki el se megy. Mert ökröt vett, vagy feleséget vett. 
Más lakoma kell neki. Nem ízleli meg a Vacsorát. Sohasem 
tudja meg, mit jelent a Lélek étele és a Lélek itala. 

És van, aki elmegy, de nem kér menyegzős ruhát . . . Ezek 

az elveszettek . . . akiknek nem kell a Lélek. Odaülnek az 
asztalhoz és megbecstelenítik. 

Oh, a Szentlélek elleni bűn megbocsáthatatlan! Pokolba 
visz. 


X. 


Mikor egy ember magot vet a földbe, az a Mennyek orszá- 
ga számára, történik. Alszik vagy virraszt, éjjel és nappal, a 
mag csírázik, ha nem is tudja. Mert magától terem a föld, 
először füvet, aztán kalászt és aztán magokat a kalászba. És 
mikor megérett, levágja a kasza, mert itt van az aratás ideje. 

A lélekfejlődés egész drámája. Ez történik a Mennyek Or- 
szágában. Eppen ez. Magvetés. Es ha egyszer el van vetve, 
nem kell rá gondolni se többet. 

Alszik, vagy virraszt . . . 

Éjjel és nappal . . . 

Valami munka foly, valami titokzatos, földalatti kémia, 
az élet felmenő kémiája, az a teremtő és újrateremtő mun- 
ka, az életlendületnek az az alakulása, mikor a csíra ön- 
magából teremt. Elmondhatjuk az. anyagok botorkálását 
egymáson keresztül, készíthetünk hasonló természetű egye- 
süléseket és szétválásokat, - de az új megteremtésénél 
minden megáll. Ezt magának tarotta fenn a Minden Terem- 
tés Forrása. 

Az ember elvetette mag is csírázik, ha nem is tudja, aki 
vetette. Elmehet aludni. A mag most már , magától" dolgo- 
zik. Magától terem a föld. Nem kell beavatkozni, nem kell 
megnézni, hol tart, nem kell zavarni. Dolgozik. Itt a rágon- 
dolástól független cselekvőképesség dolgozik. 

Milyen mélységes benyomást tett az Úr földi lényére ez az 
életfolytatódás! Hányszor emlegeti! Es hányféle formában! 
Tekintetének átható ereje látta a földben az élet törvényé- 
nek munkáját, és látta azt is, hogy ezen át hozza legközelebb 
az emberi megértéshez azt, amit meg akar mondani. 

Az az új életet hordozó mag neki mindig a másik életet 
hordozó emberlélek jelképe. Abban a magban csíra van, te- 
remtésforrás. A csírának titka van, s ezt bezárja önmagába. 
Elvégzi a munkáját, ha tudják, ha nem. A léleknek is ilyen 
éltető, életadó titka van, a beleteremtett igény a Teljes 
Eletre és annak határtalanságára. Ez a titok azonnal mun- 
kába fog, mihelyt megfelelő közegbe kerül. Csak be kel! ten- 
ni a földbe. Ott minden megvan, ami kell neki. Mert az 
mindent köréje szivárogtat, a mélységek vizeit és a magassá- 
gok tüzeit. Napmeleg kell neki és harmat. De ebből csak 
azért tud új életet osztogatni, mert titka van, beléje oltott 
élet, áradó titok, a megújulás titka, a szomjazás a még nem 
volt felé. És mert ez benne van, és mert már beletették oda, 
ahol együtt várja minden, amire munkájához szüksége van, 
már ott lehet hagyni. Aki elvetette, alszik vagy nem, éjjel 
vagy nappal, mindegy, ő végzi a titkos munkát és növeszti a 
füvet, a kalászt, a magot. 

Nem nyugszik addig, amíg nem egyszer, de sokszor meg- 
újította önmagát. O maga eltűnt a többiért, azért, hogy le- 
hessen a többi. Így sokszorozódik a lélek, ha benne van az 
örökélet csírája. Ez a csíra a makacs , meg-nem-halás". Ez a 
csíra, mely hallgatva végzi kötelességét, mihelyt Földjébe 
kerül. 

O, áldott Földje a léleknek, te csodálatos Harmadik Sze- 
mély! Az a mag, melyet körülöleltél, már nem szorul gond- 
ra. Annak már megvan a napsugara, a harmata és a tápláló 
sár, melyből újrateremtődik százszorosan, „állhatatossá- 
gában”. 


XI. 


Ő maga akar a magvető lenni, melyet ő széjjelszór a föld- 
ben, és a föld az emberlélek. Most a mag az emberlélek, az 
„Ország gyermeke”, az Egyetlen Országé, amely megmarad, 
az Ő , jó magja", —- de az a másik mag is emberlélek, a „go- 
noszság fia", melyet a démon vet el a jó mag földjébe. 

A magvető nem szedeti ki a rossz mag térmését, nehogy 
tévedjenek a szolgák. Hagyja felnőni együtt a rossz mag ter- 
mésével. Ugyanazt a földet adja nekik, a világot, a mezőt. 
Pedig már a kalászban fel lehet ismerni, mert a , szolgák ész- 
revették, hogy konkoly, és ki akarják szedni”. De a magvető 
félti a jó mag termését, nehogy kirántsák a rossz mag ter- 
mésével együtt. 

Es élnek a búzamezőn a jó maggal együtt a rossz magok, 
és felnőnek az aratásig. 

Akkor elküldi a Magvető az ő szolgáit. És aratnak az an- 
gyalok. Egyképpen valamennyit. Most már meg lehet ismer- 
ni jól, melyik a konkoly. A mezőn együtt élt a gonosz a jó- 
val. Egymás mellett. Egymás között. És a mező élete a világ 
élete. Hull bele a jó mag az ítéletig szüntelenül. Az emberi- 
ség egész élettörténete egyetlen terméssé szorul, amit egyet- 
len kalásszal jelölt a fejlődés korai idejében az ember. Vagy 
egyetlen kaszával. Ezzel mérte az időt. Ennyi kalász. Ennyi 
kaszálás. Ennyi esztendő. 

Most az esztendőknek sokasága egyetlen időnek sokasága 
— egyetlen időszakot szimbolizál. A kalászok beláthatatlan- 
ságából a parabola egy kalászt csinál; a kaszák sokaságából 
egy kaszát. Mindegy neki a traktorok gépcsodája. Az is be- 
lefér ebbe a szimbolikus egyetlen Kaszába, és a belehulló 
kévék rengeteg kalásza belefér ebbe az egy kalászba. Mert 
most már egyre megy, hány volt. 

Ezúttal a parabolának más feladata van. Felismerni a 
„gonoszság munkáit”, akiket a botrányok embereinek ne- 
vez. Ebben a földben ott volt minden, amiből a jó mag ter- 
mést hozott és jó termést hozott. A rossz mag, melyet a Sá- 
tán hoz, ugyanabból a mezőből mást választ ki növése 
számára. Isten napját másnak növesztésére használja. Az 
Élő Vizeket más földi sók kioldására fordítja. Konkollyá nö- 
vi magát, mert a démon vetése. A másik ugyanebből a me- 
zőből búzává növesztette magát, mert Istenkéz vetése. 

És hol áll meg, hol hallgat el a parabola? Ott, ahol a mag 
nem tehet róla, hogy ő búza, és a konkoly sem tehet róla, 

hogy ő konkoly. Ide van rejtve a csodálatos Harmadik Sze- 
mély. Mert a harmadik, a Karizmák dolgozó Személye itt a 
magnak abba a képességébe van rejtve, hogy életfenntartásá- 
hoz, teremtő munkájához válogat a mező anyagából. A lélek 
itt a föld termőképessége, az a készenlét, mely a magot kö- 
rülveszi és megad neki mindent, tüzet és vizet, levegőt és 
földet, hogy legyen miből válogatnia. Ugyanebből kap a 
rossz mag is, és úgy válogat benne, hogy konkolyt termel. 

Ennek a parabolának itt az értelmi mélye. Miért mondta 
el az Úr? Mert tudta, hogy a lelkek, akikhez szól, maguk 
döntik el, hogy búzák vagy konkolyok legyenek. Hogy az 
Urnak, vagy a Sátánnak dolgozzanak. Hogy a termőföld 
ajándékaiból hogyan válogassanak. Ha nem ezért hangzott 
el a parabola az istenajakról, miért mondta volna? Hogy 
kétségbeejtsen egy-egy lelket azzal, hogy , nem vagyok-e 
konkoly"? Hogy nem a Sátán vetett-e el engem a világ bú- 
zamezőjén? Minden szava lélekmentés volt. Lehetett-e 
egyéb célja, mint az, hogy minden lélekben felsarjadjon az 
erős Ige: búza leszek, nem konkoly. 

Ebbe a csodálatos válogatásba van rejtve, hogy megtehe- 
tem. Mikor a szimbólum visszavilágít az eredetijére, akkor a 
magnak erre a tehetségére mutat, amire utal az egész szim- 
bólum az egész szimbolikus beszéd. 

A mag a lélek. A mag legyen olyan, hogy búzává nője ki 
magát. Mert amelyik mag úgy válogat a föld ajándékaiban és 
úgy dolgozik azokkal, hogy belőle búza legyen, az egyéb le- 
hetőségek közül ezt választotta. A mag az élet törvénye sze- 
rint választ. A lélek, ki ezt hallgatja, nem az élet, hanem a 
lélek törvénye szerint, tehát szabadon fog választani. És ha 
szabadon választ, a föld titkainak erejével ugyan, de maga 
tette magát búzává és a másik maga tette magát konkollyá. 

Mindenkire hullatta az Ég a Meleget és a Harmatot. Min- 
deniket ölelte a Föld és a Levegő. Miért lett egyikből búza, a 
másikból konkoly? 

XII. 


És mi köze van egymáshoz a mustármagnak, az élesztő- 
nek, a kincsetrejtő szántóföldnek, a halakkal teli hálónak és 
a drágagyöngynek? Hogyan feküsznek egymásra ott, a tópar- 
ton álló embertömeg lelkében ezek a képek, mely ott to- 
longott a csónakból beszélő Jézus előtt? 

Miért ezeket és éppen ezeket mondta? Mit akart kiépíteni 
ezekkel a szimbólumokkal azoknak a lelkeknek titkos mé- 
lyeiben, akik feléje tárulva vették körül és úgy ostromolták, 
hogy csónakba kellett ülnie? 

És mit akar most bennünk építeni, kisarjasztani, akikhez 
a századok távlatain át ide hangzik a szava? 

Megint csak a mag . . . az a pici mag, amely a legkisebb. 
Megérted? Nem baj, ha kicsi vagy. Légy kisebb. A legkisebb. 
De van benned egy titkos hatalom. Benned az Ország csírá- 
ja. Elfér benned, bármilyen kicsi vagy. Engedjétek hozzám a 
kicsiket. Ilyeneké a Mennyország. 

Hol van? Valahol messze? Nem. Egészen közel van, ben- 
ned a titokzatos csíra. Ez az érthetetlenség. Az a jövendőt 
rejtő pici pont. Terebélyes fa lesz belőle. 

Kicsi vagy? De benned van a Mennyország Fája. Ott az 
ígéret minden emberlélekben. Az ígéret jövő. A lélek hor- 
dozza jövendőjét. Parányi térben hordozza. A csíra pici, 
mintha mondaná: nekem nem kell tér, én majd legyőzöm a 
teret. Ebből a kis pontból majd égre tárom karjaimat. Széles 
karjaim lesznek, és eljönnek az , égi madarak" tanyázni 
rajtam. 

Ne félj kis lélek. Légy minél kisebb. Sorsod a növés. Meg- 
növeszt téged a föld és a Nap, a víz és a levegő. Azért van- 
nak, hogy téged növesszenek és kitáruljon benned a Menny- 
ország. 

Mihez hasonlít? 

Hogy tele van várással, ígérettel, valósulással. Valami föl- 
séges feszültség van benne. A legkisebből a legnagyobb lesz. 
Az utolsóból az első. Ez a nagy, mélyrefutó lelki ellentét. 

Ugyanaz: az Úrból Szolga. Minél inkább úr, annál inkább 
akarjon kicsi lenni. Mert ha kicsi, akkor nő meg. És a kicsik 
teremtik a Mennyországot. 

- Mihez hasonlítsuk a Mennyek Országát? Mihez hason- 
lítsuk? 

Megint csak az Élet, annak az Életnek képe, mely a lélek- 
teremtés útjának felén áll, és az eszmélés ígéretét szimboli- 
zálja bele az anyagba. Az élet nagy, terjedő hatalma a ke- 
nyérsütő asszony kezében. 

A mustármag kiszökkent a légbe, felnyúlt a magasba, el- 
ágazott a földben, eltolta növése elől a föld rögeit, nagy lett 
az ég felé, a föld felé . . . Az élesztő pedig terjeszkedik, és el- 
terjed egész közegében. Megéleszti az egészet. A három mér- 
ték lisztbe teszi az asszony. És a három mérték lisztben el- 
árad mindenhová. Ameddig a liszt, az ő eleme tart. 

Igen: ilyen csodálatos epidémia a mennyország. Szent in- 
fekció. Terjed a lelken belül, és betölt mindent. Mennyor- 
szág lesz minden napod. Mennyország lesz minden cseleke- 
deted. Mennyország leszel magad is, önmagadnak is, mások- 
nak is. Mert nemcsak benned árad széjjel, amint lisztszem- 
ről lisztszemre támad benned mindent, amit még nem járt 
át. Az a három véka liszt lehet az egész világ, a sok földi lé- 
lek: lisztszemek a lelkek. És megy a szent , ragály" lélekről 
lélekre, és telíti a világot a mennyországgal. 

A mustármag a megnövés. Az élesztő a terjedés. 

Megnőssz, te kicsi lélek. És elterjedsz a lélekországban. 
Az a , kis út", az mindenkihez elvezet. Az befutja a világot. 
Elterjedsz, te kicsi kovász, nincs, ami megállítson. Aki 
mennyországot keres, rád talál. Isten országa benned van és 
körülötted, s nem menekülsz belőle. Ki nem léphetsz, mert 
betölti a világot. 

De volt egy másik mondat is: 

- Óvakodjatok a farizeusok kovászától! - Amikor , ellen- 
séges ember" jár az Isten országában. Neki is van ková- 
sza... Van rossz mag is... van konkoly is... Mert szabad 
akarat adatott az emberléleknek. 

Gyászos szabadság! Megszülted a bűnt! Boldog bűn! Meg- 
szülted a Megváltást. 

Ez az Irgalom beszél ott a tóparton. Megmondja, hogy 
csak Egyetlen Kincs van. Annak a szántóföldjét meg kell 
venni, ha mindent el is adsz érte. Azt a gyöngyöt meg kell 
vásárolni, ha koldussá leszel is érte. Mert egy a szükséges. 
Az az egy kincs. , Az az egyetlen gyöngyszem megmondtam 
nektek. Ha benned van a Mennyország, nem kell neked 
semmi." 

Egyetlen feladatod, hogy mikor az Úr kivonja a lelkek 
fogására világba vetett hálóját, akkor a nagy válogatásnál te 
, Jó"-nak ítéltessél. 

A hálóban a világ összes lelkei . . . 

Milyen vízió tárul ezeknél a szavaknál a beszélő Jézus 
elé? Milyen valóságot rejtett a lelkek fogására küldendő ha- 
lászok telt hálójába? 

Mikor a kosárba kerülő és a kidobott halakra gondolt? 
Akiket az erre kiküldött angyalok széjjelválasztanak, az Is- 
ten kovászát és a farizeusok kovászát befogadó lélek szerint. 
Hogy akinek füle van a hallásra, az hallja meg: az Isten or- 
szága a lélek műve, a lélek szabad választásának műve, az 
Egyetlen Szükséges, és aki elvesztette, az elveszett. 

Mert a Mustárfát ő is felnöveszthette volna. 

„Mert kitépnek minden növényt, melyet nem Atyám ül- 
tetett...” — vagy inkább: amelyet nem ültetett el az én 
mennyei Atyám . . . 

Mikor vak vezet vakot, mind a kettő árokba hull. 

Es még ti sem értetek meg engem? 


XIII. 


Miután már Magdala közelében leleplezte az égi csodát 
kérő farizeusokat, megint ugyanez a , még ti sem?" szólalt 
meg Jézus ajkán. Azt hiszitek, azért emlegetem a farizeusok 
kovászát, mert elfelejtettek a csónakba kenyértartalékot ten- 

ni? Hát ti is, akiknek felfedem a parabolák mélyeit, ti is csak 
az anyag, az érdek, a külső jelek nyelvén beszéltek? 

Hát nem értették meg, hogy hatalmamban van a kenyér? 
Még most is világtalan a szívetek? Nincs szemetek a látásra, 
fületek a hallásra? Hány kosárral hoztatok el az öt kenyér 
hulladékaiból? És hánnyal a hét kenyérből? És annyira ag- 
gódtok, mert nincs a bárkában egynél több kenyér, hogy ke- 
nyérre értitek a szavaimat. 

- Legyetek éberek, óvakodjatok a farizeusok, a szaddu- 
ceusok kovászától. Heródes élesztőjétől. 

Nem a kenyérben van az, hanem a lélekben. Gonoszság- 
gal, hipokritasággal bélelt lelkük terjeszti a romlást maga 
körül. Milyen jól ismerik az időjárás jeleit! És nem ismerik 
fel az Idők Jelét! 

Még most sem értetek engem? 

Még ti sem! 

Nem szólnak-e hozzánk is ezek a kérdések? 

A mindennapi kenyérszaporítás az oltárokon hozzánk 
nem beszél? 

Mikor azt a konszekrálandó kelyhet kiteszik az oltárra, 
mit gondolunk? 


XIV. 


Ott áll az Isten az ember ítélőszéke előtt. Most megítélik. 
Megállapítja az ember, mit vetett az Isten azzal, hogy a 
Földre jött. Körülötte, odalent ordít a tömeggé szaporodott 
ember. Egyetlen szörnyeteg. Vélekedik. Neki a Barabás va- 
ló, nem a Krisztus. Választott. 

Isten pedig ott áll a hatalmi székben ülő ember előtt. Itt 
az emberi hatalom egy testbe szorul. Amott az emberi gyű- 
lölet száz testbe záródik, jut mindenkibe. 

A Mindenség Alkotó Hatalmas és a Szeretet testbe öltö- 
zött szépsége áll közöttünk. O a vádlott. Nagyon sok jót tett, 
nem bírják. Nagyon szereti őket. Nem veszik észre. Most is, 
most is szereti valamennyit, azt a bandita Barabást is, el- 

árad a szeretete feléjük, de gyűlölethullám veri vissza, és ezt 
látja és érzi az az Isten, aki ott áll Pilátus előtt. 

Tehát király vagy te? 

Mi az neki, ez a cím? Hogy király. Talán megtiszteli őt? 
Talán szüksége van rá. Királyok királya vajon nem kevés 
neki? Lehet címet adni neki, akinek a nevét is rettegve gon- 
dolja az az egy testté vált zsidóság odalent a palota előtt! 

Mégis elfogadja. 

- Te mondod... 

Odasimul az emberi fogalmakhoz, emberi értékelésekhez. 
De azt is megmondja, hogy ez a , királyság" valami más. Ez 
valami , nem innét való". Pilátus felesége, asszonyi lelkének 
finom rezdülésével megérzi, hogy valami szörnyűség várja 
most az élettársát: 

- Ne legyen dolgod vele . . . 

És Pilátus: 

- Semmi rosszat nem találok . 

Talán azt gondolja, hogy szegény eszelőssel van dolga? Is- 
tenről gondolja, hogy esze alulmaradt az ember eszén? Miért 
mondja, hogy országa , nem innét való"? Hiszen látszik: itt 
áll üldözötten a gyűlöltek, a halálrakívánások kereszttüzé- 
ben!De elismerik, hogy király. Pilátus megérzi a valóságot, 
de megfoghatatlan számára annak világot ölelő mélye. Te- 
hetetlen . . ostoroztat . . . és kezet mos. 

„Aki nincs ellenetek, veletek van." 

„Aki nincs velem, ellenem van." 

- Nem jár velük! Hogy mer akkor a mi Mesterünk nevé- 
ben ördögöt űzni?! — 

És az augusztus Kafarnaumban. A Tábor után . . . 

A Gyermekek . . . 

A megbocsátás . . . 

Az egyesült lelkek . . . 

A szegény szolgák . . . 

És ha kezed - vagy lábad - vagy szemed botránkoztat 
téged? 

Ha téged bántottak? 

És ha te bántottál? 

XV. 


Hogyan osztja fel az emberiséget? Azt a lélekvilágot, 
amelyért jött. Milyen csodálatosan tág a szíve! Es más oldal- 
ról milyen szigorúan zárt ez a Szív! 

- Aki nincs ellenetek, veletek van! 

Kafarnaumban, a nyári nap melegében járnak. Augusztus 
van. Ebben a hónapban, kevés nappal azelőtt látta János a 
Tábor-hegy csodáját. Hallotta az Atya hangját. Rettegésében 
arcra borult. Tüzel benne az emlék, melyről szólnia most 
nem szabad. Érzi az eltéphetetlen egységet az Istenhez, aki 
itt jár köztük, velük. 

De azt még nem érti, hogy ez a kiváltság nem zárt orszá- 
got jelent. Nem csak az az Úré, aki vele jár, aki lépéseit kö- 
veti. De azért odamegy Hozzá és megkérdi. Érzi, hogy ezt 
meg kell kérdezni. Mesterük nevében űzött ördögöt valaki, — 
de nem jár velük. Nem engedték. 

De János szívében mégis ott van egy homályos sejtelem. 
Meg kell kérdezni az Urat. Mert végre is valóban elűzte az 
ördögöt az O nevében. Tehát a hatalom a Névnek Ereje. Já- 
nos lelke mélyén ott van a kérdés: hátha nem cselekedtek 
jól. Legalábbis be kell jelenteni. 

Nem ő írja meg, Máté és Lukács: 

- Nem engedtük. Megakadályoztuk! 

Az ember féltékeny minden kincsére. A legnagyobbra a 
legjobban. A földi lélek szűk. Kisajátítani szeret. Pedig a 
legnagyobb kincsek közös kincsek. A Mester nem csupán 
azokért jött, akik vele járnak. Mindenkiért, az Emberért jött, 
az emberiségért. Ezért akart Ember Fia lenni. Hányszor ne- 
vezi így magát! Ez a , kis nyáj" mégis azt hiszi, hogy csak az 
övé. 

Erre Jézus mondja, az ő kitáruló Szívével: 

- Senki sem mivelhet csodát az En nevemben ugyanak- 
kor, midőn rosszat beszél rólam. 

Nem értitek? Ha az én erőm dolgozik benne, ha él az én 

nevemmel és én megteszem néki a csodát, ugyan miért nem 
engeditek? l 

- Aki nincs ellenetek, veletek van. 

Mert az En Igém átölel mindnyájatokat. Nem hagy ki sen- 
kit. Szól mindenkinek. Az Én erőm nem pusztán a tiétek. 
Mindenkié. Csak az egyéni akarat szakíthatja ki magát. Ha 
pedig valaki az Én nevemben cselekszik, az nem szakadt ki. 
Az velem van, ha nem is követi lépteimet. Követi tanításo- 
mat. Hallotta a hangomat. Volt füle a hallásra, a megértésre. 
Ezért él benne az én hatalmam. Ne bántsátok. Velem van. 
Mert nincs ellenem. 

Az emberiség az enyém. Ebből az egységből nem szakít ki 
már semmit a személyes akarat. A szándékom ellen való 
akarat. De akinek szavára az Én Nevem munkát végez, ab- 
ban nincs ellenakarat, az velem van. Ne zavarjátok. Az en- 
gem követ, ha nem is látjátok. 


XVI. 


Mert van velem egy láthatatlan sereg. Átvették a lelke- 
met, és az enyémek. Hozzátok tartoznak, miként ti egymás- 
hoz, ne ismerjétek félre őket. Mind, akiket illetett a szavam, 
és mind, akikben éltető módon végigfutott a tekintetem. Ha 
nem volnának az enyéim, ellenetek volnának. De nincsenek 
ellenetek. Megismeritek őket a tetteikről. Mert jók lesznek 
hozzátok, és meglátom jóságukat. Ha csak egy ital üdítő vi- 
zet adnak nektek, meghálálom nekik, mert enyémnek ne- 
vezem őket. 

Tágítsátok ki szíveteket és öleljétek magatokhoz őket! 
Engedjétek őket jót tenni az Én nevemmel! 

Mondja ezt a mai napig. Minden szó érvényes most is. 
Senkit se zárjatok ki szívetekből, aki jót tesz az Ő nevében, 
ha , nem is jár velünk". 

Az Igék sokféle utat járnak és járatnak meg a lelkekkel. 
Ha tőlem jöttek, hozzám vezetnek. És aki az én nevemmel 

él, az az enyém. Vigyázzatok! Ne álljatok útjába a Léleknek! 
Ne szomorítsátok! Tudjátok, hogy az a legnagyobb pusztí- 
tás. Mondtam nektek, mikor Naimból Kafarnaumba jöt- 
tünk. Az fájt a Léleknek, hogy nem engedtétek azt a lelket 
nevemben tovább cselekedni. 

De figyelmezzetek nagyon, mert akkor egyebet is mond- 
tam. Megteltek szavaim az ellenség gondolatával. Mert vol- 
tak lelkek, az elveszettek, akik ellenségnek néztek engem. 
Az , ellenséges ember" hatalmának vélték tetteimet, mintha 
önmagával hasonlott volna meg a Sátán országa. Akkor meg 
kellett vonnom a szigorú határt. Akkor látniok kellett, hogy 
mindenkinek belülről kell döntenie arról, hogy felveszi-e 
lelke az Igét. És megmondottam: 

- Aki nincs velem, ellenem van. 

Mert nincs harmadik választás. Aki befogadta az Igét, az 
velem van, az enyém. De aki nem fogadta be, az idegen, az 
másé, az nem az Országnak fia. És aki nem fia az Ország- 
nak, az ellensége, mert egy másik országnak válik tagjává. 
Együtt zuhan a bukott angyallal. Nincs megállás. A végle- 
gesben csak két ország van: az enyém és a nem-enyém. A 
Magasságok és az örök Szakadékok. 

- Aki nincs velem, ellenem van! 

Ezért szólok hozzátok jelekben és szavakban. Tetteim sza- 
vak és a szavaim tettek. Azért cselekszem előttetek. Azt a 
néma és vak embert meggyógyítottam, mikor megérkeztünk 
Kafarnaumba. Akik velem vannak, azt mondták ennek 
láttára: 

- Nemde, ez Dávid fia? 

Akik pedig nincsenek velem, azt mondták, hogy hatal- 
mam nem Istentől való. Mert ellenem vannak. És azért van- 
nak ellenem, mert nincsenek velem. 

Ugye, Naimban Simon farizeusnál a bűnös asszony el tu- 
dott jönni alabástrom edényével, és bűnbánatának illatával 
öntözte meg lábamat. Ez az asszony kitépte magát az ellen- 
ség karjaiból, mikor földre omlott lábámnál, és aranyló 

hajával törölte le róla az illatszerrel leöblített út porát. És 
mit mosott le ez az illatszer az ő lelkéről? 

Mert tudott nagyon szeretni! 

És ez a hatalom enyémmé tette őt, aki addig ellenem volt. 
Ez az asszony megértette azt, hogy aki nincs velem, ellenem 
van. Es most soha semmi el nem választja tőlem, holott lent 
járt az ellenvalók szakadékaiban. 

Megérezte, hogyan kell onnan kiemelkedni. Szeretni kell. 
Ezért jár a bűnbocsánat és az Üdvösségnek feléje táruló öle- 
lése. 

Velem kell jönni, és velem kell gyűjteni. Mert „aki nem 
gyűjt velem, szétszór". Velem lenni annyi, mint dolgozni, 
mert a munkátlan lehull mellőlem. Aki nem gyűjt, szétszór- 
ja azt is, amije van. Kifosztja önmagát. Mert gyűjteni csak 
velem lehet. Nélkülem semmit sem tehettek. 

De az én ölelésem oly tág: belefér az egész világ. Elfértek 
mind a velem-levők között. De akarjatok gyűjteni velem. 
Az, aki az én nevemben ördögöt űzött, az velem volt, velem 
gyűjtött, az nem lehetett ellenem. Nem tudjátok, hogy lát- 
tam őt? És adtam neki hatalmat. Hogy gyűjtsön és oszto- 
gasson, ne pedig szétszórjon. 

De aki nem akar velem jönni! Aki nem akar velem gyűj- 
teni! Az előtt lezárulnak az Én Országom falai, és széjjel- 
szórja odakint mindenét. 


XVII. 


Most ismét Kafarnaumban. 

Ez most az otthona. Anyagnak és szellemnek ura. Szót fo- 
gad neki a tenger, a lepra, a vakság, a némaság, a süketség; 
szavára megsemmisül minden testi nyomorúság. Eltakaro- 
dik a tisztátalan lélek, és megbocsátásának igéjétől semmivé 
válik a bűn. 

Szereti ezt a Kafarnaumot, azt a csodaszép tópartot, 
ahonnan annyi Igét szórt a lelkekbe. Őt is szeretik itt, még 
enni se tud, úgy megrohanják, mikor megérkezik. 

Mi egyebet lehet szólni tetteire, szavára, mint azt, hogy — 
Nemde, ez Dávid fia? 

Mi egyebet? Ott leselkedik azokban a lelkekben a Sátán. 
Ha nem akarom Dávid fiának mondani, mi egyebet mond- 
hatok, mint hogy a Sátánnal dolgozik! És elhangzik a ká- 
romlás. Eljönnek Jeruzsálemből, hogy meghallgassák. Ha 
nem csodálat és szeretet fakad a lelkükben, mi fakadjon ott? 
Mi más, mint a káromlás? Átok van a lelkükön. Sátánnak 
nézik az Istent . . . 

Jézus pedig látja a lelküket. Ezt az emberré vált poklot. 
Ajkára veszi gondolatukat és megválaszolja. 

A Hegyi beszéd már elhangzott a Jozafát völgyében. Már 
elszálltak az Igék termést hozni a lelkekben. Jánosnak már 
elment a válasz, és róla már végigcsendült az Ur dicsérő 
szava a lelkeken. És a farizeus meg az írástudó is elnyerte, 
ami az övé, még akkor Naimban, júniusban, annak fejében, 
amiért Jánost is, Jézust is démoni barátkozással káromolják. 
Magdolna ajka már érintette Jézus lábát, és Simon gyanakvó 
gondolata már megsebezte Őt. 

Utána mennek Kafarnaumba, és nemcsak gondolják, ki is 
mondják; nemcsak mint gyanút, hanem mint valóságot állít- 
ják káromló magyarázatukat, mikor látják a Próféta jöven- 
döléseinek teljesedését . . . 

- Ha igazatok van, miképpen állhat fenn a Sátánnak ön- 
magával meghasonlott országa? Ha én Belzebubbal űzöm el 
a démonokat, a ti fiaitok kivel űzetik el? 

Leszáll a , viperafajzatok" pokoli gondolatáig. Hozzányúl 
a démon-problémához. Abszurdumra vitellel dolgozik. Saját 
módszerükkel majd saját fiaitok ítélnek el benneteket, ha 
nem jó nektek az én szavam. — És aztán egyszerre övéihez 
fordul: 

- Ha pedig a Lélekkel, Isten erejével űzöm el, akkor itt 
van köztetek az Isten Országa. 

Nincs középút. Nem vagytok velem, tehát ellenem vagy- 
tok. Ők pedig, akik felismerik tetteimet és szavaimat, velem 
vannak és az övék az Ország. Nem lehet velem is lenni és 

nem is lenni velem. Ezt a ti okoskodástok megérti. A fehér 
nem fekete. De az okoskodás nem láncol senkit hozzám. Be 
van zárva a lelketek. Azt hiszitek, odabent biztonságban 
vagytok. Nem vagytok. Van erősebb nálatok, és összedűl a 
Sátánnak emelt templomotok. Mert nem vagytok velem. És 
ellenem van, aki nincs velem. 

Övéi pedig féltik, védik, hogy , magánkívül" van, és haza 
akarják vinni. Még akik szeretik azok is! Védelemből mond- 
ják; és Jézus megbocsátja, mert a szeretet műve. Tudja, hogy 
az igazság áttör a gonosz ellenakaraton, szerető nemértésen; 
az győzni jött a földre. Ha , közben" nem is mindig győz. 
Nehéz bevárni? Golgota van közben. Jézus tudja. De azt is 
tudja, hogy abból Feltámadás lesz. 

Azért nyugodtan beszél tovább. Káromoljatok! Még ez is 
megbocsátható. Még az Emberfia ellen való vétek is. Csak 
egy nem: a Szentlélek ellen való. Az örökös. Nincs megbo- 
csátás. Sem itt, sem odaát. Mert van a lélekben gyógyítha- 
tatlan betegség is. Nem tud elmúlni. Ha eltaszítottad a Lel- 
ket, honnan merítesz gyógyulást? 


XVIII. 


Mert a Fiúról azt mondani, hogy „ördöge van" — az Irga- 
lom erre is tud megbocsátással válaszolni. De itt nem egye- 
dül a Fiút bántjátok, hanem a Lelket is. Mert Őt helyettesí- 
titek be a démonnal. 

- Azt mondjátok, Belzebubbal űzöm ki... de ha a Lélek 
által űzöm ki? 

Azért oly nagy a bűnötök; azért nem tudtok szabadulni 
tőle. Azért zárultok be az Isten Országának eljövetele előtt, 
mert a Szentlelket káromoljátok ebben a galád gondolatban. 
Azért nem mentek János keresztségére sem, mert megron- 
tottátok magatokat ezzel a káromlással. Szavaitok ítélnek el 
benneteket. Számot adtok erről az Ítélet napján. Mert be- 
széd igazolja a lelket, és beszéd kárhoztatja el. És ti eljötte- 
tek ide Jerzsálemből megvádolni a lelket. 

Jelt akartok? Miféle jel volna az, aminek hinnétek? Bár- 
mit tennék kívánságotokra, démonoknak tulajdonítanátok. 
Látható jel? Nem láttátok a megszállott vakot némán? Nem 
láttátok, hogy megnyilt a szeme és az ajka? És nem láttátok 
a bűnös asszonyt megtisztulni? És mi lett bennetek e jelek- 
ből? Káromkodás. A munkálkodó Lélek káromlása. Nem 
adatik jel tinektek más, mint a Jónásé. Ezzel már nem tud 
megbirkózni káromló ajkatok, az a háromnapos barlang-sír 
véglegesen győz fölöttetek. Az a testtelen világűrben úszó 
óriási hal a Föld, elnyel engem három napra. Megrövidítem 
e három napot is. Csillagnyílás előtt fekszem oda, és csillag- 
tűnéskor szállok ki onnan. Ezt már nem győzi majd károm- 
ló ajkatok. Hasztalan őríztettek ott engem. Katonáitok majd 
porbahullanak a Pillanat előtt. A niniveiek jobbak voltak, 
mint ti, mert hallgattak Jónásra, és aki itt van, több, mint 
Jónás. És a Dél Királynője, aki messziről is eljött, hogy Sa- 
lamon bölcsességét hallgassa, jobb volt, mint ti, — pedig aki 
itt van, több, mint Salamon . . . 

Eljönnek ők az Utolsó Napon és megítélnek benneteket. 
Az a bűnbánatos ninivei kedvesebb lesz az Urnak, mint ti és 
a Királynő cselekedetével ítél el benneteket, mert sem a ni- 
nivieiek nem kerestek démont Jánosban, sem Dél Király- 
nője nem keresett démont Salamonban. 

Ti pedig azt kerestetek bennem. Olyan jól ismeritek a 
tisztátalan lélek útjait és mesterfogásait? Csak azt ismeritek 
belőle, amit megrontásotokra nektek megmutat. De nem 
látjátok útjait és kalandozását a lelkek romlására! En azon- 
ban látom az ármánynak minden hajaszálát, melyekkel bű- 
nöket sző bele a lélekbe. Es ha kiment valahonnan, heted- 
magával tér vissza. A ti ajtóitok pedig nyitva vannak előtte, 
és lakása van bennetek. Mert nem akarjátok, nem tűritek a 
Világosságot! Várjátok őt, visszavárjátok kitakarított, feléke- 
sített, otthonnal. És jön a barátotok nyolcadmagával. Bete- 
lepszik a házatokba, és jól érzi ott magát. Felismeri, hogy ez 
az ő otthona. 

És rosszabb az állapototok minden visszatérés alkalmával. 

Gondolj rá, ember, mi volt az látnom azt a szörnyű útszö- 
vevényt, melyen dolgoznak a démoni erők a lelkek ellen! Ez 
a látvány susogta el bennem paraboláimat minden megszó- 
lalás előtt. Saját szabadságukon megvásárolt lelkeket akar- 
tam. Nem természetfeletti gyáriparban készült szenteket. 
Nem készítményeket. Születéseket akartam. Igazi akaratból 
fakadó lélek-születéseket, olyan lelkeket, akiket azért nem 
ölelhet át a sátán, mert nem akarják az ölelését. Másra vár- 
nak és mást akarnak. Mondtam a Magvetőben. Hány útja 
van a Sátánnak. Mondtam a konkolyvetőben, hogy ott jár 
köztetek. Mondom a rejtett kincsről, hogy azt kell megke- 
resni. És mondtam, hogy az Isten Országának mindenki tu- 
dója, aki Igét osztogat, aki régit is, újat is hoz elő az atyai 
kincsesházból és mindenik ugyanazt az Országot mutatja, 
melyről a parabolák beszélnek, mind egytől egyig, és ugyan- 
azt a Háromságot tanúsítják, akinek hangja végigzúg most 
Palesztinán. 


XIX. 


Elhagyta ezt a vidéket. 

Hazament Názáretbe. Tudta, hogy mi vár rá. De azt is 
tudta, hogy életének minden perce tanítás. Minden idők is- 
kolája. Meg kellett ízlelnie az ellenséges otthont . . . Tanítás 
volt az is. 

„AZ Úr lelke énrajtam . . ." 

Es becsukta a könyvet. 

Mi történt azok lelkében, akik hallgatták? Az ámulat 
magaslatáról hogyan hullottak a gyűlölködés vermébe? 
Honnan ez a bölcsesség Benne? 

- Ugye pedig annak az ácsnak a fia? 

Ez a két kérdés két világot határol. A kettő közt mélység 
tátong. A hitetlenség lélekvesztő mélye. 

Jézus pedig látja ezt a szakadékot. Ismerős, régi arcok. 
Gyermekkori emlékek. Nem segíthet rajtuk. Nem hisznek. 

Miért nem tartják prófétának azt, akinek családját, szár- 
mazását ismerik? Miért takarja be a természetfölötti értéket 
az eredetnek, a honnanvalóságnak ismerete? Mi az ember- 
lélekben az, ami akadályozza a felsőbbség elismerését, ha 
azt keletkezni, nőni látta? Miért nem lehet a názáretiek sze- 
mében Jézus nagy próféta, miért akadályozzák ezt a hitet a 
názáretiekben azok az emlékek, amelyek élnek bennük ar- 
ról, hogy az a Jézus nevű kisfiú úgy hordta a vizet a ma- 
májának, mint a többi názáreti kisgyerek, hogy az az ifjú 
Jézus éppen úgy ácsolta a fát, fogadta el és hozta haza a 
megrendeléseket, mint a többi mesterember!? 

- Az Úr lelke énrajtam . . . — hangzik a könyvből a prófé- 
tai szó, beszél Izaiás, beszéli az Úrnak szavát és a názáreti 
ismerősök lelke ámulattal száll vele a jövendölések szárnyán 
az igazság felé . . . míg beszél. 

És mikor elhallgat, az isteni légkör parancsoló ereje el- 
száll, a hiten volna a sor, hogy kigyúljon a mécse és kinccsé 
váljon számunkra. Most kellene a hit fellobbanó fényénél 
Názáret örök időkre szóló kiválasztottságát, a názáreti Ház- 
nak titkos gyöngyét meglátni, hogy ebben a rejtett faluban 
nőtt fel ismeretlenül, szegényen, munkás kezekkel az Isten- 
ember, akit évezredek vártak . . . 

De a hit hallgat. Megszólal helyette az együgyű ember- 
hang: - Nemde, az ács fia? Mivé teszi magát? Hiszen ismer- 
jük egész rokonságát, tudjuk honnan való?! Mit beszél? Nem 
kérdezi már: honnan tudja, mikor nem tanulta? Nem kér- 
dezi, honnan ez a bölcsesség. Mindegy, hiszen ez az ács fia, 
akinek mindenkijét ismerjük! Láttuk felnőni. Mondják, 
hogy csodákat tesz. Miért nem jön haza csodákat tenni? Itt 
van otthon, miért nem hoz ide minden Jelet, amiket emle- 
getnek róla? 

A hit pedig hallgat tovább. Ezért tud a lelkük , észrevét- 
lenül" átsiklani az ámulatból és csodálatból a botránko- 
zásig. Es mikor Jézus a választottságról beszél: 

- Miért csak Naamánt? . . . 

- Miért csak Szidonban azt a careftai özvegyet? . . . 

. . . Akkor dűhrohamot kap az elvadult nép és a kis hegyi 
város saját ormáról taszítaná le gyűlöletében, ha nem volna 
hátra még egy húsvét . . . 

Nem ők voltak kiválasztva a Megváltás művének befeje- 
zésére. Jézus , átmegy közöttük", már nem látják. Eltávozik. 
Még nem jött el az Ora. 

A názáretiek pedig bizonyságot tettek. Iskolapéldát adtak 
arra, hogy , hazájában nem kell a próféta". Arról, hogy a 
prófétának , csak saját városában nincs becsülete”. Csak sa- 
ját családjában és övéi között nincs. 

Felveszi a könyvet a zsinagógában, és ahol felnyitódik 
Izaiás szövegére, önmagára meri vonatkoztatni azt, hogy 
küldetett a szegényekhez, a megtört szívűekhez, a foglyok- 
hoz, a vakokhoz, az elnyomottakhoz és hogy hirdeti az Ir- 
galom Esztendejét. 

Meri ezt a percet a szavak megvalósulásának nevezni. Mi- 
kor tudja, kiknek beszél. Tudja, mire fordulnak hamarosan 
ezek a lelkek, akik most feléje sugárzó szemekkel hallgatják 
ajkáról a kegyelmek igéit. Tudja, hogy ugyanezek majd fel- 
ugrálnak helyükről és kiűzik őt otthona városából, előre 
megismétlik, kisebbített formában, a Virágvasárnap és a 
Nagypéntek ritmusát. 

Mindegy. Ez is tanítás. Városkája lelkeinek negatív pál- 
fordulása tanítás marad mindörökké. Hit nélkül nincs me- 
nekülés a lélek számára, még ha háza ajtajáig is eljön az 
Isten. 

Pedig Izaiás mondatának végén ott van a számadás nap- 
ja is. 


XX. 


Még októberben ott marad Názáret körül. Innen küldi el 
a tizenkettőt, és ellátja lelküket útravalóval. Októberi na- 
pok, hulló levelek, sárguló, színesedő hegyoldalak. Maga is 
jár és tanít. A harmadik galileai misszió. Már nem egyedül 
tanít. Szétküldi övéit ellátván őket minden hatalommal, 

minden utasítással. Először csak Izrael népéhez. Kettenkint 
küldi őket városról városra. Ebben a misszióban már meg- 
sokszorozza magát. 

Mind a tizenkettő távozik? Ki marad vele? Ki kíséri saját 
útjain? Névtelenek a tanítványok közül. Telnek a hónapok. 
Decemberben a gonosz leány táncával fejét véteti Jánosnak, 
akiről írva van: „elküldöm Angyalomat"... Tanítványai 
eltemetik, és mennek Jézushoz . . . 

János 32 éves volt. A tetrarcha rettegve hallja Jézus cso- 
dáit. A feltámadt Jánost látja benne. Jézus elvonul előtte. 
Még nincs itt az Óra. 

Mi történt hónapokon át? Izraelt evangelizálja a tizen- 
kettő. Eljön a harmadik január. Járják Izrael falvait, váro- 
sait. Viszi őket a lélek, a misszó, a szüntelenül feléjük sugár- 
zó Erő, mely ronthatatlan hitükből él. Ne legyen pénz az 
övetekben, sem két öltözet veletek. Éljetek az Atya ajándé- 
kaiból, mint az égi madarak, és fogadjátok el az emberek 
ajándékait. Egy szó sem esik az Evangéliumban ennek az út- 
nak lefolyásáról. Mennyire hallgatnak arról, amit maguk 
tettek! Pedig öt hónapig járták Palesztinát. Es gyógyítottak, 
sátánt űztek, tanítottak. Márciusban jöttek haza. 

Jézust pedig nagy sokaságban találják. Ott lehettek Kafar- 
naum körül a tóparton, hogy szót válthassanak, bárkába ül- 
tek magános helyet keresni. Még enni sem értek rá, talán 
csak a vizen tudtak Jézusnak részletesen beszámolni útjaik- 
ról, mert a tömeg a parton utánuk futott. 

És a puszta helyen nem voltak egyedül. Jézus pihenni 
akart velük. Válaszolni tetteikre, munkáikra. Egyedül. Ott- 
hon, az indulás előtt még enni sem értek rá a tömegtől, mely 
Jézust körülvette. És mikor magános helyet keresnek, akkor 
sem jut eszükbe, hogy ennivalót vigyenek a hajóra, — mint 
majd később kiderül. 

A tömeg azonban megy a tóparton utánuk, és mire a ma- 
gános helyen kikötnek, már várja őket a mindenhonnan utá- 
nuk sereglő nép. Csak a férfiak vannak legalább ötezren, s 
még ehhez az asszonyok és a gyerekek. Ott állnak vagy ül- 

nek a füvön, most , ott sok fű volt", mikor Jézus és a tizen- 
kettő megérkezik; akik szerettek volna egyedül lenni. 

Jézus látja a tömeget és megesik a szíve rajta. Bárányok, 
keresik pásztorukat. Mennyire érzik a természetfölötti von- 
zást! Milyen elhagyatottak! Étlen-szomjan jöttek, senki sem 
hozott elemózsiát, az Ige vonzotta őket és az a csodálatos 
erő, mely az Igehirdetőből áradt. 

Jézus pedig ismét nagy példával neveli tanítványait. Nem 
beszélni és gyógyítani jött ide. Egyedül akart lenni tanítvá- 
nyaival. De tömeget talál. Ez nem kedvetleniti el. Részvét- 
tel, atyai szeretettel fogadja a sokaságot. Felmegy a kis 
dombra hazatért övéivel, és , hosszan beszél Isten Orszá- 
gáról”. 

Órák telnek el. Jézus bizonyára leszállott a tömeghez, mi- 
kor szavait befejezte. Hamarosan esteledett. A tizenkettő 
körülveszi. Azt hiszik, hogy Jézust figyelmeztetni kell, ne- 
hogy belefeledkezzék az időbe. 

- Késő van, Uram, bocsásd el őket! 

- Nem szükséges, ti adjatok enniök! 

- Kétszáz dénárért való kenyér sem elég nekik! 

Jézus ránéz a sokaságra, és így szól Fülöphöz: 

- Hol találunk ennyi kenyeret? 

Jézus tudja, mit fog tenni. András pedig hozza az öt árpa- 
kenyeret és halat. Ez az egész lakoma az ötezernek. Es az öt- 
venes, százas csoportokban a gazdag gyepre telepített soka- 
ság látja, hogy Jézus megáldja az élelmet, és az apostolok 
osztani kezdik. Kezükben nem fogy a kenyér, nem fogy a 
hal sem. Az emberek jóllaknak mind. 

De Jézus azt akarja, hogy a csoda támadhatatlan legyen, 
és az isteni hatalom kétségbevonhatatlan maradjon: 

- Szedjétek össze a hulladékot. 

És összeszednek az öt kenyér és két hal maradékából ti- 
zenkét korsárnyi élelmet. 

Meg kellett mutatni, hogy az Emberfia az anyagnak is 
ura. Látniok kellett, hogy a letelepült emberek nem szubjek- 
tív, lélektani jóllakásban részesültek egy nekik jutó kenyér- 

morzsából, hanem valóban ettek és valóban jóllaktak, magá- 
nak az anyagnak és testi igényeiknek természete szerint. 
Annyira, hogy az elhullott maradék is megsokszorozta a 
kezdetben volt, és Jézus Kezéből kikerült províziót. 

- Hogy semmi kárba ne veszen . . . 

Nemcsak az anyagból. Hiszen az anyag nem olyan fontos. 
A csodálatos halfogás után, mindent ott hagynak — emlegeti 
is Péter és kérdezi, hogy mi lesz a jutalmuk azért, hogy 
, mindent" elhagytak. Igen, azt a kis , mindent", ami az ő 
világuk volt, a csónakot, a hálót, a kis hajlékot, a szokott 
munkát a mindennapiért, azt a kis, emberforma életet, mely 
addig a , minden" volt, és most kiderült, hogy van valami 
egészen más, valami felfoghatatlanul nagyobb ennél a min- 
dennél, az a bizonyos gyöngy vagy kincs, amiért el kell adni 
mindent, az a hívó szó: , Kövess!" -, amelynek engedel- 
meskedni kell, amelynek nem szabad kárbavesznie, amely- 
nek hallatára nem szabad hátranézni, családra, feleségre 
gondolni, hanem menni kell, - hogy kárba ne vesszen a szó, 
mint egykor kárbaveszett annál az ifjúnál, akire rápillantott 
Jézus és megszerette, de akinek sok vagyona volt . . . 

Engedte kárbaveszni a szót, hogy kárba ne vesszen a va- 
gyon... 

De most ne vesszen kárba ez a kenyér. Jézus kezéből vet- 
ték. Az ő keze törte meg az első kenyeret. És megáldotta va- 
lamennyit. Ezzel mind másfajta kenyérré lett. Valami tör- 
tént a kenyerekben, valami láthatatlanság, valami enge- 
delmesség az isteni akaratnak: megmásult a kenyér termé- 
szete. Eláradt abban az árpatésztában és azokban a szárított 
halakban valami erő, hogy nem szabad az anyag szokásai- 
nak engedelmeskedniök, hogy a letöréskor nem szabad fogy- 
niok, hogy kenyerenként ezernél többen ehessenek belőle. 

Más kenyér lett ez és más hal, mint amilyen volt. Isteni 
szándék hordozójává lett, valami átjárta, amit nem lehet ér- 

teni; megtagadása saját végességének, felfüggesztése az 
anyagmegmaradásnak és anyagfogyasztásnak, a Parancstól 
megrettent árpaszemecskék engedelmeskedése egy beléjük 
sugárzó akaratnak, mely most eszközzé teszi őket a testek- 
nek élelemmel és a lelkeknek hittel való táplálására. Tanít- 
ják most ezzel a szaporítással, hogy a hit a lélek kenyere, 
hogy ez a kenyéranyag most lélektermelő, és abból semmi- 
nek sem szabad kárbavesznie. Szedjétek össze a hulladékot, 
vannak itt is olyanok, akiknek még erre a bizonyságra is 
szükségük van, de olyanok is vannak köztük, akik megerő- 
södtek, megújultak az isteni akarattal telített kenyértől. 
Szedjétek össze, mindegy, hogy kié lesz. Akié lesz, áldást 
visz annak, mert jel akart lenni. Jel azoknak, akik utána se- 
reglettek a tópart mentén, mikor O a bárkába szállt, akik 
megakadályozták a szándékolt pihenést és magányt, akik el- 
hozták beteg családtagjaikat és beteg szívüket, és akiket meg 
kellett jutalmazni. 

Meg kellett adni nekik, hogy itt most a hit erejét egyék a 
kenyérben, és a maradékból, amit meghagytak, jusson más- 
nak is, jusson a századok múlva bámulóknak is, hogy így 
azok is egyenek ebből a tizenkét kosárnyi hulladékból, 
melynek nem szabad elvesznie. 

Tudta, hogy földi királyt akarnak. Nem tudják, hogy 
Oszága „nem innét való”. Örökös tévedés az emberlélekben. 
Még a tizenkettő sem érti, hogy Ő más ország királya. Azé, 
amely magában foglalja a világegytem egész szellemiségét. 
Ezen a kis bolygón, ennek a kis országban nem kér király- 
ságot. Kevés neki. De nem kevés neki, hogy királya legyen 
egyetlen emberléleknek. A kis-mindenségnek, a tiednek, az 
enyémnek. Minden ilyen kisvilág nagyvilág neki. Ezekért az 
ideszórt kisvilágokért jött. Ezekért szólt az imént hosszasan 
az Ő Országáról, és ezekért van most itt ezen a füves, puszta 
helyen, ahol öt kenyérből megetetett ötezret, akiket most 
majd haza kell küldeni. 

Igen, az apostolok is evezzenek haza Kafarnaumba, a né- 
pet pedig el kell bocsátani, menjenek, vigyék haza magukkal 
a hitet és a hittel gyógyított betegeiket, mert az Urnak most 
az imádság magányába kell merülnie. Igen, most ölelkeznie 
kell az Atyával és a Lélekkel, mert a tanításnak most felfelé 
kell szállania, jön az Érthetetlen, jön a nagy hitpróba, erre 
nagy egyesülés kell. A Fiú kitárja két karját, a , Második" 
magába öleli az , Elsőt" és a , Harmadikat", ott térdel a 
, puszta helyen", ahol egyedül akart lenni a Tizenkettővel és 
most egyedül van a Hárommal, földi Embersége a Három- 
sággal, és elárad benne az Istenség ereje, mélysége, foghatat- 
lan csodája, míg imádkozik. 

Az ötezer megy hazafelé az éjszakában, a tizenkettő evez 
a tavon, izmaik harcolnak a széllel, az Ur pedig megtalálta a 
Magányt, amelyért a bárkán idejött, ahová elébe jutott a 
tömeg. 

Néhány kilométernyire vannak a vizen az apostolok. Hul- 
lámaival veri a tó a csónakot. Még nem hajnalodik. Három 
óra éjjel. Hol van még Kafarnaum? 

Jézus pedig látja őket. Kioldja teste súlyát, és megy feléjük 
a vizen. Jár a tornyosuló hullámok felett. Elmegye a bárka 
mellett. 

— Kísértet! - hangzik az elrettenés kiáltása a szélben. Mi 
más lehet, ha jön a vizen? Az anyag törvényeibe van bele- 
ásva az emberi eszmélet: valóságos ember, hogy járjon a 
vízen? . . . 

És a látomás elmegy a bárka mellett, mintha elkerülni 
akarná. De a rémület sikoltása megejti szívét: 

- Én vagyok! Ne féljetek! 

De Péternek bizonyság kell. 

- Ha te vagy, Uram, mondd, hogy menjek hozzád a hul- 
lámokon. 

Mekkora hitpróba! Kilépni a biztos csónakból, rálépni az 
ingó, habzó, szélverte vízre, menni a felszaggatott tavon. 
Péter indul, és jár a habokon, viszi a hite Jézus felé. Nagy 
példa ez arra, hogy létünk viharzó taván is tudjunk lépdelni 

Jézus felé. Mert hívni hív! Minden pillanatban hallhatjuk 
, Jöjj!" szavát. Nincs az az életválság, amelyben ne intézné 
hozzánk a Szót: 

- Én vagyok! Ne félj! — 

Igen, csak félni nem szabad! A segítésnek bizalom az ára. 
Péter megijedt, és már merül . . . 

- Ments meg, Uram! 

- Kishitű!... és kézenfogja... s a tizenkettő odaborul 
lábához a nagy vallomással: 

- Isten Fia vagy! 

Ez a nagy hitvallás újból megtermi a csodát: amint Jézus a 
bárkába lép, eláll a szél és pillanatok alatt ott vannak a ge- 
nezáreti parton, ahová evezni akartak. 

Az Isten Fia ura nemcsak az anyagnak, hanem a térnek is. 
A tizenkettőnek lelkét-testét átjárja ez a tudomás. Kiszáll- 
nak a partra szent félelemmel, rettegő szeretettel néznek 
Mesterükre. Ragaszkodásuk megújult. Milyen más a lelkük, 
mint mikor tegnap elindultak innen! Milyen új bennük min- 
den, milyen más lett a világ! A kedves partok viszontlátása 
sem , viszont "-látás. Mintha mindent most látnának először. 
A virágos partot, a rügyező fákat, a jól ismert, csodálatos 
szépségű tavaszi tájat. Az ifjú zöldeket a fákon és a földön. 
Mert ötezren ettek az öt árpakenyérből, és a habokon jövő 
Emberfia parancsolt a víznek, a levegőnek, a térnek . . . 

Hol vagyunk? Megváltozott a világ, mert megújult a lel- 
künk. Sohasem lehetünk többé a tegnap embereit. 

Ha Jézus ajándékoz valamit, az ő ajándékából mindig lé- 
lekújulás lesz. Nem dobozban hozza kincsét, ráleheii a lé- 
lekre, és megtelik a belső tér, az emberlélek új cselekvésekre 
lesz készen és új vágyai, új képességei lesznek. Elvonul az 
emberlélek pusztaságába. A szűkös kenyérből bőséget te- 
remt. A bőségből mindenkinek elég jut és még marad is. 
Mire való? Osztogatni való. Másoké. Nem szabad kárba- 
vesznie. Szedd kosarakba és add tovább. Add, akinek nin- 
cseri. Mert ezt a kenyeret mindenki várja. Az is, aki nem 
tudja, hogy várja. Mert a lelke mélyén éhezik. 

És a vízre lép, ha másként el nem ér. Míg evezel életed- 
nek véges kis taván és már nem bírod, jön feléd. Ne félj, 
nem fantom! 

Teste van, igazi valóság. Vállalta, hogy teste legyen, meg- 
építtette a Lélekkel Mária szíve alatt. Nem látomás. Valósá- 
gos ember. Igazi, eleven Krisztus. Jön feléd az életed taván 
és beszáll a bárkádba. És amint beszállt, eláll a viharod, és 
otthon vagy pillanatok alatt. Az ő országának parján kötsz 
ki. Ott, ahol Ő lakik. Veled jön haza. Nem érted, hogy ez a 
vízenjárás az Úr vételének szimbóluma? Ez a beszállás a 
bárkába . . . és te is jártál a vízen, mikor vártad Őt. És befo- 
gadtad hájócskádba és arcra borultál előtte. 

- Valóban Isten Fia vagy! 

Most kiszálltak a bárkából és csodákkal terhelten nézik a 
mestert. 

A tömeg pedig a túlparton maradva várja, mert látták, 
hogy nem ült a bárkába tanítványaival. Hol van? Várják az 
éjszakán át. Várják másnap reggelig, aztán pedig csónakba 
ülnek, hogy megkeressék. 

És mikor rátalálnak: 

- Uram, hogy jöttél át? - akkor nem magyarázza, hogyan, 
hanem a lelküket igazítja helyre: 

- Ugye, azért jöttetek utánam, mert a kenyérből ettetek? 
Ne a mulandó táplálékért, hanem az örök Táplálékért ke- 
ressetek engem. Azért a Kenyérért, melyet az Atya jelölt 
meg pecsétjével. 

Es fellobog lelkében az Oltáriszentség igérete. 

Március van, illatos a föld, a fű, az erdő. A tavaszi szél a 
csírák leheletét hordozza. 

Jézusnak már az ajkán van az örök Kenyér Szava . . . 


XXIH. 


Most nem megy Júdeába. Még Kafarnaumban van, teg- 
nap volt az első kenyérszaporítás azon a puszta helyen, ahol 
csak fű volt sok és a Jézust kereső ember. Sokan utánahajóz- 
tak onnan. 

- Ugye, mert ettetek a kenyérből? Az mulandó kenyér 
volt. De ti keressétek inkább az Örök Kenyeret! Megadja 
nektek az Emberfia. 

- De atyáinkról is meg van írva, hogy a pusztában égi ke- 
nyeret ettek! 

- Az nem volt égi kenyér, amit Mózes adott. Az igazi égi 
kenyeret az én Atyám adja nektek. 

— Add nekünk ezt a Kenyeret, Uram! 

- Én vagyok az Élet Kenyere. 

Láttok engem, mégsem hisztek nekem. Atyám küldött. 
Égből jöttem, és az enyémek azok, akiket Atyám adott, hogy 
föltámasszam őket az utolsó napon. Senki más nem jöhet 
hozzám . . . 

Igen, azoknak érthetetlen. Hiszen az ács fia! Megdöbben- 
nek ezen a képtelenségen, hiszen tudják, honnan való. Az 
anyja Mária, ő pedig még hangsúlyozza: 

-— Az első kenyér vagyok, az égből szállottam alá, aki hisz 
bennem, annak örök élete van. 

Eltöprengenek ezeken a szavakon. Nem lehet ez. Hogyan 
mondhatja, hogy égből jött, mikor tudjuk honnan való? 

És a zsinagógában újra hallják ezt az , érthetetlenséget". 

- Atyáitok ették a mannát és meghaltak. De leszállt az 
égből a Kenyér, s aki ebből eszik, örökké él. A Kenyér pe- 
dig, melyet én fogok adni, az én Testem, amelyet odaáldo- 
zok a világ életéért. 

Még nagyobb képtelenség. Hogyan adhatja testét eledelül? 

És még súlyosabban: 

A testem valóban étel, a vérem valóban ital. Ha nem eszi- 
tek a testemet, nem isszátok a véremet, nem lesz élet benne- 
tek. Aki pedig eszi a testemet és issza a véremet, az bennem 
marad és én benne. 

Nem bírják ezt a beszédet. 

Jézus nem magyaráz. Egyszerűen állít. Mondja, ismétli a 
nagy valóságot. Közéjük dobja a nagy választóvíz-gondo- 
latot. Ki akarja válogatni övéit. Mindenik maga döntse el a 
sorsát. Hozzám jöttek, velem járnak több mint két esztendje. 

Tudnak-e nekem hinni? A próba kemény. Nem támogatja 
őket sem a tapasztalás, sem a meggondolás. Az Ige magára 
maradtan várja a Hitet. Akinek kevés van belőle, elmegy. 
Jobban hallgat az emberforma ismeretszerzés eszközeire. 
Most azonban más kellene. Most istenforma ismeretet ki- 
nálnak. 

Meg kellene nyílni. Valaminek odabent a lélekben ki kel- 
lene tárulnia. Az Ige felé sugárzó biztosságnak. Ezen a fény- 
kévén át az Ige a lélek lakója lesz. Képtelenség? Mindegy. 
Az az Ajak, mely az igét kiejti, más képtelenségeket is meg- 
valósított. Elhallgattattam az együgyű ítélkező elmét. Be- 
hunyom szememet minden zavaró tapasztalás elől. Ahon- 
nan az Ige szól, az tévedhetetlen Elme. Az csalhatatlan Lá- 
tás. Elhiszem. , Elhiszi, mert esztelen” — mert esztelen lévén 
csak hittel tudhatom, s ezt a hitet mindörökre felnyitottam 
magamban az istenajak Igéi felé. — 

Ezek azok a lelkek, akiket az „O Atyja" neki adott. Más 
senki nem jöhet Hozzá. Vajon miért éppen ezeket adta ne- 
ki? Vajon nem azért-e, mert megújították belső ,kisvi- 
lágukat”? 

Akik pedig nem nyíltak meg, elmennek. Zárt világok. 
Földbebukott lélektorzók. Csonkák, nyomorékok; a legfőbb 
életszervüket, a hitet munkaképtelenné tették magukban. 

Jézus nézi őket. Akaratszabadság ... Nem lehet segíteni 
rajtuk. 

A tizenkettő körülveszi. 

- Ti is elmentek? 

- Hová menjünk, Uram? ~ kezdődik Péter hitvallása, és 
Jézus tudja, hogy még a tizenkettő sem vallja csalhatatlanul 
Péter szavát, mert bár maga választotta őket, démon van kö- 
zöttük, aki majd elárulja. 

Milyen titok ez? 

Tanítja, viszi, hordja magával. Maga választotta. Szüksége 
volt egy démonra? Megváltó tervének kiviteléhez a legköze- 
lebbi övéi közé tette az árulót? Meglátta benne az ördögi al- 

katot, és minden szenvedésének galád forrásául vette maga 
mellé? 

Majd mondja: . . . kellett ennek történnie, de annak, aki 
tette, jobb volna, ha meg sem születik . . . 

Hol van a fénysugár, mely ezen a rettenetes ködön át- 
világít? Tavaly májusban választotta ki őket a tanítványok 
közül. Júdásban meglátta, hogy képes az árulásra. Még ma- 
ga mellett tartotta, vagy ezért tartotta maga mellett? Tudta, 
hogy jobb lett volna meg sem születnie. És Júdás még a 
szörnyű bukás után is menekülhetett volna, ha az Irgalom 
felé fordul . . . 

Közeledik a harmadik húsvét . . . 

Bejárja Galileát. A harmadik húsvétot már nem tölti Je- 
ruzsálemben. Még nem jött el az Óra. 

Idegen földön jár. 

Mikor a kézmosások és egyéb ceremóniák üres voltát em- 
legeti Jézus a fárizeusoknak, már közel a húsvét. Kézmosás- 
sal nem lehet lelket mosni. Külső tettekké sorvad a lélek 
virágzása. Lehajlanak a tárulni akaró ágak, visszahullanak 
anyagi tettekké és ezekbe elmerülve tétlen lesz, képtelen 
lesz, elhervad a lélek. 

- Hipokraták! - kiáltja Jézus a farizeusok felé Galileában, 
ahová Jeruzsálemből utána jöttek. Látták, Jézus nem megy 
a közelgő húsvétra Júdeába. - Megmostok mindent, ami ke- 
zetek ügyébe esik, mossátok a testeteket és ott marad 
szennyesen a lelketek, mert parancsokat termeltek magatok- 
nak, hogy áthághassátok Éli parancsait. Hiú és hasztalan a 
kultuszotok, mert üressége nem Istentől való. Izaiás előre 
leírt benneteket. Szájjal dicsérítek az Urat és nem lélekkel. 
Emberi hagyományokat halmoztok az Ur parancsai fölé. 
Poharakat, korsókat, sajtárokat mostok és megfosztjátok a 
szülőket gyermekeik védelmező karjaitól, s aki rátok hallgat, 
hozzátok hasonlóan szennyezi a lelkét. 

Igen, kell a tisztaság vize. De a megmosott kézzel együtt 
nem tisztul meg a lélek. Annak más útja van. , Jöjjetek kö- 
zelebb, ide, egészen körém. És akinek füle van a hallásra, az 
hallja meg, hogy a lélek legnagyobb szennyezője az, ami ki- 
lép az ajkatokon, a szó. A gonosz beszéd, melyet ezek az 
üresek világgá szórnak. Ezt a szennyet mossátok le! Közel 
van a húsvét. Ha lelketek szennyes, hasztalanul tiszta a ke- 
zetek. 

Azután elment a tömeg. AZ Úr pedig bevonult egy házba 
övéivel. Tele volt csodálatos emberlelke a földi sötétségek 
minden fekete árnyával. Mint kellett éreznie az elveszett lel- 
kek láttára! Azokért is jött. És lesznek, akikért hasztalanul 
jött. Senkit sem lehet erőszakkal megváltani. 

- Kitépnek majd minden növényt, melyet nem Atyám ül- 
tetett — tör ki belőle az emberi részvét és fájdalom. 

És rágondol azokra, akik eljöttek ide Jeruzsálemből, hogy 
hallgassák őt, akik vezetik a népet és akik maguk világtala- 
nok. Vakok. Es vakokat vezetnek. Mondja ezt, és látja az 
árokba hulló lelkeket. Pásztortalan nyáj, béresek gondjaira 
bízott karám. 

Es Péter kéri a magyarázatot. 

Feltör az Úr lelkéből a kifakadás: 

- Még most sem értitek? Még most sem, a harmadik hús- 
vét előtt? 

Ide hallatszik ez a , még most sem". 

Hányszor kellett Jézus emberlelkének ezt átélnie! Csodál- 
kozunk a tanítványokon. Még Péter is. A választott Péter! 
Es mi? Vajon a lepergett századok után mi nem érdemeljük 
ugyanezt? Annyi tanítás, annyi világosság, annyi kegyelem 
után! 

- Még most is? 

Még ennek a húsvétnak nagyhetén is? Még lehetnek most 
is szeretetlen hangok, nem bízás, elszomorodás, reményte- 
lenség? Még szólhat az ajkon az elveszettség, a bűn? Még 
most sem töltött be mindent az isteni akaratnak való teljes 
átengedettség, még most sem, ennyi tanítás után? 

Még most sem sóvárgunk eléggé a tisztaságért? Még most 
is szokásokkal pótoljuk az Egyetlen Szükségest? Hiszen 
mindnyájunkat az Atya ültetett! Hiszen Ő valamennyit fel 
akarja nevelni, és valamennyit az égig növeszteni. Hiszen 
van Elrendelés, mert mindenki az Üdvösségre van rendelve! 
Senki sem veszíthet el más valakinek a révén, csak önmaga 
által. Miért fogja vaknak a kezét? Fogja meg a látó, Istennek 
kezét. Miért merül földi formákba? Hallja meg az Egyetlen 
Szükségesnek szavát! Miért mossa csak a testét és holmiját, 
és miért nem mossa a lelkét? Tárja ki belső homályait és 
kérje rá a megbocsátó világosságot! Miért köti le a világ, a 
hasztalanság, a fénytelenség? Fordítsa befelé a tekintetét, 
egész világ van ott, csodálatos, természetfölötti világ, új élet, 
új születés, a Léleknek, annak a galambszárnyú, viharzugató 
és lángot szóró Léleknek világa, mely boldogsággal várja a 
szomjazó lelket. 

Ámen. 

A NYOLC BOLDOGSÁG 
Misztériumjáték szövege 
I. 


Boldogok a lelki szegények, mert övék a mennyeknek or- 
szága. 


Istenem szeretlek, és nem tudom, ki vagy 
Kivánlak, és nem tudom, miért 

Megtöltöd napjaimat és éjszaka 

Beléd ömlik az öntudatlanságom. 

Nem ismerlek - és te vagy a mindenem 
Nem láthatlak - és te vagy a Napom 

Nem értinthetlek - és te vagy az erőm 
Mintha nem volnál - és egész létem te vagy. 
Mondd, rám nézel, Uram? 

És látod, amint szívem, e vak virágkehely 
Fehérre tárja szirmát és téged keres? 

Mindig várlak, — pedig itt vagy velem. 
Mindig enyém vagy - és sohasem elég. 

Jaj, mikor jelenlétedbe öltöztetsz engem 
Tudom, hogy elvesző semmid vagyok 
Együgyű, ámuló semmid 

És mert tudatlan vágyódássá fogytam előtted 
Rám koronázod a mennyországot. 


II. 
Boldogok a szelídek, mert ők bírják a földet. 
Vigyázz, ujjad bársony legyen 
Ha formálva lélekre nyúl. 


És akaratod, fényes sziromhullás 

Melynek szálló pontja vonz 

És szavad, mint a rétnek selyme 
Sziklaszívekre takarjon virágos gyepet 
És simításától kinőjön a repkény 
kiszáradt lélektörzseken. 

És parancsod, mint ölelő hajnali szél 
Mely tisztítón bújva jár 

A lélek sűrűjének zeg-zugos résein. 
És jöttöd mint a napkeleti harmathullás 
Kérésed mint a reggeli madárszó 
Erőszakod mint élő selyemköntös 
Mely forrón a testre nő 

S a test azt hiszi, ő adta vonalát. 

Ha győzni akarsz, hajtsd meg a fejed 
Ha uralkodni vágyol, térdepelj 

Ha embertestben Isten akarsz lenni 
Szelíden szolgálj örökké 

Es lábaidhoz gördül ajándékul 

A föld. 


III 


Boldogok, akik sírnak, mert ők megvigasztaltatnak. 


Ne félj a könnytől 

Omló árama tisztít 

Mért szabódol, ha szenvedést kínál az élet? 
Ha sírsz, lélek öntözi földed 

Ha sírsz, Isten szántja a lelked 

Ha sírsz, elven lesz a talajod röge 
És emberarcot fordít feléd 

Mert könnyedtől megtudta létét 
És azt, hogy a nappal rokon. 

Ne félj a könnytől 

Gördülő gyémántját szeresd 
Ösvényeden aki végigmegy utánad 

Kincseknek szedi tarsolyába 

És áld majd tégedet 

A gyémánthullatót. 

Ne félj a könnytől 

Valaki rád néz, míg halkan pergeted 
Valaki némán sír veled 

Valaki megölel és karjába olvadsz 
Valaki rád hajol és tekintetébe fulsz 
Valaki körülvesz, megjár 

Sírásod szent lesz és hófehér 

És nem fáj, mert ölelnek érte 

És jó neked sírni, ha rád borul 

A tárt karú Vigasztalás. 


IV. 


Boldogok akik éhezik és szomjúhozzák az igazságot, mert 
ők megelégíttetnek. 


Szeresd a szomjúságot 

Mert irányt mutat 

És lelked tikkadása így öröm. 

Jaj annak, aki lélektöltötten 

Nem kérezkedik tovább! 

Oh, telhetetlen örök aranypohár 

Igazság 

Jaj annak, aki ízlelt 

És nem maradt szomjas örökre! 

És boldog az, ki sivatagos léte homokján 
Egő ajakkal, gyötörve lehull 

Es kérve kér: 

Uram, merre a kelyhed? 

Uram, szomjas maradtam 

Megjártam a föld örömének széles sarkait 
És futva ittam unszoló tömeggel 

Bódító italt 

De szomjas maradtam 
Mert nem volt ott 

Az igazi pohár 

Nálad van uram? 


Szeresd a szomjúságot 

Mert lankadásod, e tévedt keresés 
Csak álnok látszat, és megvan a Pohár 
Hús aranyvizének fogyhatlan üdeségét 
Nevető arccal ígéri 

Az örökkévalóság. 


V. 
Boldogok az irgalmasok, mert ők irgalmasságot nyernek. 


Szeresd a gyöngét, a lehulltat 

A könnyes szívet, a lehajtott fejet 

Szeresd azt, aki takartan szenved 

És arcán sírások barázdája torzul 

Szeresd és takard rá bízó lelket a tiédből . . . 
Vágd fel palástod és osztogasd 

Jaj sokan sírnak 

Sokan várnak reád 

Szeresd azt, ami fáj 

Tarts a sebek fölé gyógyító kezet 

Sebzett lelkekre teríts mentő imát 

És öleld meg, aki panaszhang nélkül 
Tépetten vánszorog feléd. 

De ne hidd, hogy adtál, míg lelked osztod, 
Mert magad lettél százszor gazdagabb, 

Es ne tudd bőségedet, 

A lélekskálák aranyfokain 

Mig kezed segítve lefelé tárul, 

Arcod, szemed meg tartson felfelé. 
Tudod, hogy Napok járnak odafenn? 
Akiknek te vagy a gyöngye, a hullott 
A sebzett, a könnyező? 

Oh, jaj neked, ha nem tudod 

És nem könyörögsz mély alázkodással 
Hogy a Napok Napja 

Palástja foszlányát borítsa reád . . . 


VI 
Boldogok a tisztaszívűek, mert ők meglátják az Istent. 


Ismered a kristályt? 

Az omló vizesést, a félénk harmatot? 
Láttad az égnek napjárta színét? 

Egy sem olyan tiszta, mint a lélek 
Ha fényforrására visszanéz 

És ámulva szól: ez én vagyok. 

És hallgat mint a szótlan tengerszemek 
Ha rájuk néz az ég 

S a vízbe istenarcot rajzol 

A napszínű felhő. 

És hallgat mint a fehér hegyorom 
Ha gyopárkoszorúsan, mint jegyeslány 
Várja kedvesét 

A Végtelen az ő szerelmese! . . . 

A tiszta lélek földet nem illetve jár 
És lát és mélyed és válaszol 

Mert nincsen egyedül soha 
Szerelmesen 

Szent okába merülten 

Sajnálja, hogy külön léte van 

És énekel: oh én forrásom 

Tüntess el engem önmagadban . . . 

VII. 
Boldogok a békességesek, mert Isten fiainak hivatnak. 


A béke a végtelen erő 

Mely tiszta fövennyé mossa lelkedet 
Hogy tenyésszen benne a bőséges élet 
A gyümölcsosztó, telhetetlen élet 
Mely öt kenyérből ezreknek adhat 
Többet, mint elég. 

A béke a lélekjáró összhang 

Üde himnuszok egymásba hajlása 
Fehér oszlopokra futó 

Sötétlombú füzér. 

A béke a mindenre ömlő jóság 
Szentelt tűrés, tűzálló akarat. 

A béke az istenvárás 

Es kúszás az Urnak léptenyomán 

A béke a léleképség 

Létednek frigyszekrénye 

Hol, ki hasztalan kerestél lankadottan 
Most megtalálod énedet 

A béke az Isten lelke 

Kölcsönkapod, mint atyáét a gyermek 
Es odaadod érte 

Magadat. 


VIII. 


Boldogok, akik üldözést szenvednek az igazságért, mert 
övék a mennyeknek országa. 


Ha igazadért bántanak, testvér 
Tartsd oda lelked az ostor elé 
Mert megszentel a gúny 

És sugárfoltokká gyullad 

A rád freccsent szitok 

Csak szeresd és akard. 

Oh szeresd a sértő, a sebző beszédet 
Ha lelked pitvarán csúfosan szennyez 
És te tiszta vagy a rád sugárzó 
Öröklét szeme mélyén! 

Tűrő lelkeden át 

Angyalénekké verődik a gyalázás 

És megkeresi Istent 

Mint a legszebb dalod. 

Szeresd az űzetést, a forró ellenállást 
Mely nem öl, hanem lelket fakaszt 
Életed gyönge fáját őserdővé dúsítja 
Ha életverten magasra emeled a fejed 
És vérző arccal felmosolyogsz az égre 
- Megvásároltalak! 


(1926) 

